
PRATARMĖLĖ 


Stasys Santvaras 


Kai norime susišaukti su senom civilizacijom ir 
kultūrom, kai norime nors truputį susipažinti sų Šv. 
Rašto šalimis ir ten sukurtom dvasinėm vertybėm, turime 
susitikti su kun. prof. Antanu Rubšiu ir jo darbais; ga- 
lime gaivaus vandens pasisemti ir iš kitų to pobūdžio 
versmių. 

Ilgų metų dykuma, kurioje beveik nieko neturėjom, 
kurioje net draudžiama buvo ką nors sėti ar sodinti, Štai 
dabar jau turime gana ūksmingą sodą — Krikščionio 
gyvenime leidykla jau yra išleidusi beveik trisdešimt 
vertingų studijų, bandančių pasinerti į žmogaus lemtį, į 
jo keliones ir į jo tikėjimo gelmes. 

Antanas Rubšys minimų leidinių serijon yra įterpęs 
mūsų tarpe dar neregėtus ir itin vertingus savo darbus: 
visų pirma, lyg prologą į didžiulę epopėją, Krikščionio 
gyvenime leidykla išleido jo veikalą “Šv. Rašto kraš- 
tuose". Autorius tą savo veikalą baigia gaiviom ir lakiom 


frazėm: “Žmogus keliauja. Bet kelionė daro žmogų. Tik 
asilas iš kelionės negrįžta arkliu". Kaip man regis, tai yra 
itin įžvalgi minimo veikalo aptartis, tvirtu balsu rikte- 
lėjanti, kad žmogus turi keliauti, ieškoti, rasti, pažinti ir 
visada tik tiesą kalbėti. 

Netrukus, kelerių metų laikotarpyje, ta pati leidykla 
išleido Antano Rubšio “Raktus" į Senąjį ir Naująjį 
Testamentą. Tai didžiuliai veikalai, paremti paties auto- 
riaus ne vienerių metų kelionėmis į Šv. Rašto kraštus, 
archeologiniais ieškojimais ir atradimais, paremti nau- 
jausiom Šv. Rašto studijom, parašytom anglų, italų, 
prancūzų ir vokiečių kalbom, praturtinti ir patikslinti au- 
toriaus verstom įkvėptųjų Raštų citatom iš graikų ir he- 
brajų kalbų. Kai tuos “Raktus" paskaitai, Šv. Rašto 
tiesos ir išmintys atsiveria giliom ir neregėtom gelmėm, 
įveda mus į žmogaus jausmų, mąstymų ir pasisakymų 
apraiškas, kurios išliko gyvos iki šiol beveik nuo to 
meto, kai žmogus pradėjo kurti savo kelionių istoriją. 

Daugumas matom ir girdim, kad jau kuris laikas, 
skęsdami netgi į brolžudišką fanatizmą, labai pagyvėjo 
tikrai gausūs Mahometo mokslo tiesų išpažinėjai. Tai ir 
šioj tamsoj Antanas Rubšys nepaliko mūsų vienų — jis 
parašė ir išleisdino mokslinę bešališką studiją, dar 


pridurčiau — švietėjišką ir įdomią studiją — apic 
Mahometą ir jo sukurtą Islamą, savo protėviu laikantį 
Senojo Testamento Abraomą, o Jėzų Kristų — kilniu 
pranašu. 


Ir štai dabar Krikščionio gyvenime leidykla į skaity- 
tojų rankas atiduoda naują Antano Rubšio veikalą — lyg 
ir epilogą į jo minėtus darbus. Savo forma ir užmoju jis 
primena to paties rašytojo kūrinį “Šv. Rašto kraštuose". 
Šį kartą, taip pat ne vienerius metus, Antanas Rubšys ėjo 
apaštalo Šv. Pauliaus, paties ryškiausio ir drąsiausio 
Jėzaus Kristaus mokslo nešėjo į pasaulį, keliais ir take- 


liais. Itin būdingi šio veikalo bruožai: skaitytojas čia su- 
pažindinamas ne tik su Šv. Pauliaus žmogiškuoju pa- 
veikslu, su jo drąsa skelbti Artimo meilės religiją, su jo 
siekimais, sėkmėm ir kančiom, bet ir su tomis anų laikų 
šalimis, per kurias Šv. Paulius keliavo, su anų laikų civi- 
lizacijom, tikėjimais ir kultūrom. Rašto mėgėjas šioje 
knygoje ras gausų pluoštą žinių apie Romą ir Romos im- 
periją, apie Graikiją, Palestiną, Siriją, Turkiją, Kipro 
salą... ras įdomių keliaujančio žmogaus įspūdžių ir nuo- 
tykių. Ė 

Kun. prof. Antanas Rubšys Šv. Rašto kraštuose nardo 
kaip sakalas. Dažnai susidaro įspūdis, kad jis pats tą se- 
novę, tą gilią praeitį, savo kojom išvaikščiojo, savo 
akimis ją matė, jos dramas ir tragedijas savo širdies 
krauju apliejo. Be abejo, tai rodo, kad Ant. Rubšio studi- 
jos ne tik šviečia, bet ir įtikina. 

Ir tada štai lyg žaibas blykstelėja toksai klausimas: o 
ką aš pats žinau apie Šv. Rašto kraštus, apie Senąjį ir 
Naująjį Testamentą, apie Jėzų Kristų ir Jo Gerąją 
Naujieną? Jei drįstumėm prisipažinti, pamatyti ir išpažin- 
ti savo aklumą, save teisinančio ir pagiriančio atsakymo 
nerastumėm. Ak, jeigu žemės gyventojas Žmogus būtų 
pajėgęs suprasti ir įsijausti į Jėzaus Kristaus mokslą, į jo 
Artimo meilės tikėjimą, XIX-XX a. po Jo gimimo nebūtų 
reikėję įsivelti į Markso, Engelso ir Lenino mokymus, 
sukūrusius mūsų dienų neapykantos religiją. Kai tas dvi 
prieštarybes sugretini, nesunkiai pamatai, kad mūsų laiko 
žmogus šoktelėjo atgal į barbaro urvą. 

Antanas Rubšys taria, kad “žmogus yra judanti 
kryžkelė". Jisai jau labai daug mum papasakojo apie 
ypačiai opų žmogaus rūpestį — Tikėjimą. Neatsukim nu- 
garų į jo mokslo darbus, taip ilgai mūsų lauktus, paduo- 
kime jam ranką, esu tikras, Ant. Rubšys su džiaugsmu 
padės mum iš “kelionės grįžti ne asilu, o ristu žirgu". 

APAŠTALAS 
PAULIUS 
LAUKIA 
TEISMO 
ROMOJE 


Įrašas Šv. Jono Laterane bazilikos fasadoje: 
“.„„visų Miesto ir Pasaulio šventovių motina ir galva" 


"audaskaii 2 up I AAS 


Via Appia baigiasi prie Forum Romanum — Romos aikštės. “Visi vieškeliai veda į 
Romą" buvo Romos imperijos posakis 


Trys miestai: Jeruzalė, Atėnai, Roma. Iškilūs, 
svarbūs ir šventi miestai. Jeruzalė tikėjimu, Atėnai pa- 
garba protui, Roma įstatymo jėgos pomėgiu. Krikš- 
čionybė gimė Jeruzalėje, turėjo išmokti kalbėti ir rašyti 
Atėnų kalba, brendo po Romos įstatymų letena. 

1986 m. gegužės 17 d. Pan Am skrydis 110 mane 
perkelia iš dangoraižių miesto Naujajame pasaulyje į 
Romą. Naktis šešeta valandų trumpesnė. Akys dar vis 
merkiasi, bet Romos saulė jau aukštai ir spigina akis. 
Lėktuvas nutupia Fiumičino aerouoste (Fiumicino) prie 
Tirėnų jūros. Tiberio upė (Tevere), atvingiuodama nuo 
Romos, ryto migla gaubia Lacijumo (Lazio) lankas. 
Aerouostas dar nejudrus. Kilimo ir leidimosi takai laisvi. 
Lėktuvas su ketvertu šimtų keleivių sparčiai rieda 
aerouosto pastatų linkui. Jau prie išlipimo tako. Jis, lyg 

judanti rankovė, prikabinamas prie lėktuvo durų. Ženklas 
“Prisirišti diržus" užgęsta. Per atviras duris dvelktelėja 
malonus ryto kvapas. 

Milžiniškas Boeing 747 tuštėja be spūsties. Prie pas- 
tato slenkščio stovi ir kareiviai su ginklais rankose, ir 
policininkai su šunimis. Sako, šie šunys yra gudrūs: vieni 
gali užuosti rankiniame bagaže ginklus, o kiti narkotikus. 
Jie labai uolūs, — uolesni už policininkus. Man praei- 
nant, jie pauosto ir manąjį lagaminą. Nesuunksčia ir 
nestabdo. Šį pavasarį Fiumičino aerouostas saugomas 
labiau negu bet kada anksčiau. Prisimenu žinias apie kru- 
vinus įvykius jame šių metų pradžioje. Kova iš Pales- 
tinos dėl tos pačios žemės tarp Izraelio ir palestiniečių 
perkeliama į Europą. Dvi senos ir giminingos tautos — 
žydai ir arabai, mylėdami savo žemę, aistringai kovoja 
vieni prieš kitus. Italija, atrodo, nenori pasmerkti nei 
vienų, nei kitų. Gerbdama abejus, — galbūt vengdama 
juos įžeisti, — imasi ypatingų priemonių. 

Pasų tikrinimas surikiuoja keleivius į eiles. Jos grei- 
tai tirpsta. Mat pasieniečiai tik pasižiūri į pasą ir 
“Avanti!" (“Pirmyn!"*). Net prašomi paso neantspauduo- 
ja. Keliauju tik su lengvai panešamu bagažu. Nereikia 
laukti, kol atveš. Einu tiesiai į muitinę. Takas muitinėn 
pažymėtas dviem spalvom: raudona ir žalia. Žalioji tako 
dalis yra keleiviui, kuris neturi nieko apmuitinti. Kone 
visi keleiviai eina žaliuoju tako šonu. Muitinės tarnauto- 
jai stoviniuoja, pirštu vieną kitą pakviečia prie savo 
žemo staliuko, paprašo atidaryti lagaminą. Ir čia budi po- 
licininkai su šunimis. 

Siena jau pereita. Nūdien keliautojas sieną pereina 
dažniausiai ne pasienyje, bet krašto sostinėje. Italijos 
sieną pereinu Romoje. Dairausi bene pamatysiu prel. 
Antaną Jonušą, vieną iš paslaugiausių lietuvių Romoje. 
Buvau jam rašęs laišką, prašydamas mane pasitikti. 

Veltui. Daug laukiančiųjų, bet tarp jų maniškio nėra. 
Pereinu išilgai laukiamąją salę. Nėra. 

Roma man ne svetimas miestas. Čia kadaise moksli- 
nausi. Pažįstu gerai ir aerouostą. Iš čia bemaž kasmet 
iškeliauju į Artimųjų Rytų kraštus. Iš aerouosto pasiekti 
miestą patogu autobusu. Banke pasikeičiu pinigų — do- 
lerius į liras, nusiperku bilietą ir lipu į tuojau pat Romos 
Linkui išvažiuosiantį autobusą. Jame konduktoriaus nėra. 
Kišu automato žioplėn bilietą. Suūžia, — užrašo ant 
bilieto datą ir tikslų laiką. 

Važiuojame per Lacijumo lygumą plentu į Stazione 
Termini — centrinę geležinkelio stotį. Bendrakeleiviai 
daugumoje europiečiai. Sėdžiu tarp vokiškai kalbančių 
turistų pačiame autobuso gale. Romoje jie pirmusyk. 
Įdomu žiūrėti į kepurėtas pušis, Tiberio kilpų pilkus van- 
denis, kalvas, pastatus, Ššventoves pirmusyk Romą 
lankančiųjų akimis. Bendrakeleiviai jauni ir mėgsta is- 
toriją. Nejučiomis ir aš įsijungiu į jų domesį Romos 
įžymybėmis. Kelionė autobusu iš aerouosto į Stazione 
Termini trunka tris ketvirčius valandos. Šį kartą ji man 
atrodė perdėm trumpesnė. 

Dar tik gegužės vidurys, o jau Romoje karšta. Iš 
geležinkelio stoties į Šv. Kazimiero kolegiją — Villa 
Limania yra trys keliai: požeminiu metro, autoousu 16, 
taksiu. Jau kone vidurdienis. Ore daug drėgmės. Tvanku. 
Skubu į požeminį metro “Linea A“, nes ten vėsiau. Be 
to, Romos metro yra patogus. 

Nūdien Roma turi dvi metro linijas: linea A ir linea 
B. Linea A galima važiuoti iš rytų į vakarus — nuo 
Ananjina (Anagnina) rytiniame priemiestyje iki 
Otavijano (Ottaviano) gatvės prie Šv. Petro bazilikos, o 
linea B — nuo Stazione Termini iki Eur — Musolinio 
statyto Romos naujamieščio. Abi linijos veža ir po žeme, 
ir išlenda į paviršių. 

Nuo Stazione Termini — geležinkelio stoties iki Šv. 
Kazimiero kolegijos Villa Lituania yra keturios metro 
stotelės. Išlipama Re di Roma stotelėje. Kelionė metro 
trunka maždaug septyneta minučių. Išlipus, judantys 
laiptai iškelia į viršų. Praėjęs metro vartelius, suku į 
dešinę ir, vis dar eidamas požemiu po Piazza dei Re di 
Roma, pasiekiu Via Vercelli išėjimą. Via Vercelli įveda į 
Via Tuscolana, o ši priveda prie Piazza Asti ir Via Casal- 
monferrato. Ir Šv. Kazimiero kolegija, ir Villa Lituania 
yra prie Piazza Asti, o Via Casalmonferrato — gatvė tarp 
Jų. 

Atvažiuoti į Romą smagu. Atrodo, kad ir širdis 
smarkiau muša. Juk čia į žmones išeita. Jaučiu viršum 
galvos karštą Romos saulę. Žingsniuoju pažįstamu keliu. 
Nusivelku švarką. Vienmarškiniam smagiau. Už kelių 
minučių spaudžiu Šv. Kazimiero kolegijos durų skam- 
butį. 

— Na, iš kur atsiradai? girdžiu prel. Antano Jonušo 
balsą. 

— Iš Fiumičino. 

— Kodėl nepranešei apie skrydį? 

Pasirodo, kad mano laiškas jo nepasiekė. 


Kodėl keliauju? 


Roma yra krikščionijai šventas ir amžinas miestas. Čia 
du didieji tikėjimo pirmūnai — apaštalai Petras ir Paulius 
liudijo Kristų kankinio mirtimi Nerono persekiojimo metu 
(64-68 m. po Kr.). Petras — Kristaus vietininkas buvo 
nukryžiuotas galva žemyn, o Pauliui — Tautų apaštalui — 
nukirsta galva. Mat jis buvo Romos imperijos pilietis — 
įstatymas reikalavo piliečiui garbingesnės bausmės. 
Nukryžiavimu buvo baudžiami vergai ir nepiliečiai. 
Apaštalo Petro įpėdiniu nūdien yra popiežius. Šiuolaikinį 

popiežių Joną Paulių II su apaštalu Petru — Kristaus vie- 
tininku sieja nenutrūkstanti 264 popiežių eilė. Paulius, 
tiesa, nebuvo vienas iš Dvylikos, bet ypatingu Prisikėlu- 
siojo apsireiškimu tapo Tautų apaštalu, “rinktiniu Kristaus 
įrankiu" (Apd 9,15; 1 Kor 15,8). 

Tautų apaštalas Paulius mane sudomino jau seniai — 
pačioje mano jaunystėje. Mane stebino staigi permaina jo 
gyvenime: Bendrijos persekiotojas nelauktai tapo 
Bendrijos skelbėjas (Apd 9). Mane masino apaštalo 
Pauliaus istorinė tikrovė: žydas tikėjimo aistra, graikas 
proto veržlumu, romėnas pomėgiu kurti Bendriją. 1958 
m. vasarą pirmusyk nukeliavau į Damaską, — į vietas, 
kur Paulius išgyveno gyvenimo permainą. Pasakojimas 
apie Tautų apaštalą Paulių Apaštalų darbų knygoje 
pasirodė perdėm apčiuopiama tikrovė. Tiksliai nepa- 
menu, kada manyje gimė mintis domėtis Pauliumi sų 
ryžtu parašyti apie jį knygą. Žiūrėdamas atgal po dauge- 
lio metų, matau, kaip visais laikais domėjausi Tautų 
apašialu savo studijinių kelionių metu Sirijoje, Kipre, 
Turkijoje, Graikijoje, Maltoje, Italijoje. Ir trys likiminiai 
Vakarų pasaulio istorijos miestai — Jeruzalė, Atėnai, 
Roma — mane sieja su apaštalo Pauliaus istorine 
tikrove. Nuo anos vasaros Damaske iki šio pavasario 
daug keliauta po Artimuosius Rytus ir daug sutelkta 
medžiagos apie Apaštalą, — jo tikėjimo aistrą, proto 
veržlumą, drąsą prašnekinti tuometinį žmogų su Žinia 
apie Kristų. Dabar naudojuosi atostogų laisve galimai 
išsamiau susipažinti su istorine tikrove Apaštalo, laiku- 
sio save “nelaiku gimusiu“ Kristaus tarnyboje, tačiau 
“pasipriešinusio" Petrui į akis, kai šis, “bijodamas api- 
pjaustytųjų [žydų krikščionių], atsitraukė ir ėmė jų 
[krikščionių iš pagonių] vengti". Pats apaštalas Paulius 
tai prisimena savo laiške Galatams: “Pamatęs, kad jie 
nukrypsta nuo Evangelijos tiesos, aš pasakiau Kefui 

[Petrui] visų akivaizdoje: “Jei tu, būdamas žydas, gyveni 
pagoniškai, o ne žydiškai, tai kodėl verti pagonis laikytis 
žydų papročių?' " (Gal 2, 11-14). 


Lietuviškos Sekminės Romoje 


Mano kelionė šiemet į istorinę Tautų apaštalo 
Pauliaus tikrovę prasideda Sekminių švente Romoje. 
Pirmųjų Sekminių metu “Jeruzalėje gyveno maldingų 
žmonių [t.y. žydų] iš įvairių tautų. Jie didžiai nustebo, 
kiekvienas girdėdamas savo kalba [Kristaus mokinius] 
kalbant. Lyg nesavi ir nustėrę, jie klausinėjo: “... Tai 
kaipgi mes kiekvienas juos girdime savo gimtąja kalba? 
Mes, partai, medai, elamiečiai, Mesopotamijos, Judėjos 
ir Kapadokijos, Ponto ir Azijos, Frygijos ir Pamfilijos, 
Egipto bei Libijos pakraščio ties Kirėne gyventojai, 
ateiviai romėnai, žydai ir prozelitai [t.y. konvertitai], 
kretiečiai ir arabai, — mes visi girdime juos skelbiant 
įstabius Dievo darbus mūsų kalbomis.' Visi be galo 
stebėjosi ir klausinėjo: “Ką tai reiškia?" " (Apd 2, 5-12). 
Šis šv. Mišių skaitinys Sekminėse man šiandien itin 
reikšmingas. Sekmines švenčiu Šv. Kazimierio kolegijos 
bendruomenėje, kurią sudaro lietuviai ir kitataučiai. 
Lietuviai iš įvairių vietų Tėvynėje, iš tolimų išeivijos 
kraštų, — kalbantys įvairiomis kalbomis, bet girdintys 
širdimi lietuviškai. Tokių Sekminių dar nesu šventęs. 
Lietuviai iš Italijos, Vokietijos, Lenkijos, Brazilijos, 
Kanados, Jungtinių Amerikos Valstijų lietuviškai švenčia 
“įstabius Dievo darbus“ Romoje. Prel. Stasius Žilys 
pakviečia Kolegijos bendruomenę atgaivai į svečių kam- 
barį. Mudu esame draugai nuo pirmųjų skyrių Šiauduvos 
pradžios mokykloje. Kolegijos valgomajame vyrauja dar 
ryškesnė Sekminių nuotaika. Be lietuvių, yra ir italų stu- 
dentų, klierikų bei kunigų. Mat šiuo metu Šv. Kazimiero 

kolegija yra per didelė lietuviams. Kunigystei čia 
ruošiasi ir kitataučiai. Mūsų išeivija, turėjusi kunigų 
perteklių, vis dar nesisieloja pašaukimų prieaugliu. 
Būdinga, kad lietuviškoji Kanados išeivija duoda dau- 
giausia pašaukimų į kunigus. Šioje Sekminių šventėje 
yra du lietuviai klierikai iš Kanados: Paulius Mališka ir 
Zigmantas Skučas. Abu iš Monrealio. 

Atgaivos metu turiu progos pabendrauti su ilgamečiu 
Šv. Kazimiero kolegijos rektoriumi prel. Ladu Tulaba, ir 
prel. Algimantu Bartkumi, Kolegijos įkūrėjo įpėdiniu. 
Džiugu, kad yra darna vadovybės tąsoje. Rektorius- 
įkūrėjas didžiuojasi savo įpėdiniu, o rektorius-įpėdinis 
sielojasi Kolegijos ateitimi su nuoširdžia pagarba jos 
įkūrėjui. Sekminių Dvasia yra gaivi jungtis ir jėga, 
kurianti dabar ateitį. Dvasia — Sekminių Vėjas pučia, 
atkurdamas lietuviškąjį ryžtą dabar rūpintis ateitimi. 


Senesnis šešeta valandų 


Keliauti nūdien patogu. Atsiranda bėda. Kelionė iš 
Amerikos į Europą pasendina. Jaučiu, kad Romos 
laikrodis prieštarauja kūno ritmui. Tai kelionės spraus- 
miniu lėktuvu nuovargis. Esu lyg iš medžio iškritęs. 
Neaišku nei kada miegoti, nei kada keltis. Romėnai turi 
nerašytą įstatymą kasdien skirti laiko pokaičiui — sies- 
tai. Kolegijos gyventojai, gyvendami Romoje, elgiasi pa- 
gal romėnų papročius. Net Sekminėse pokaitis jiems yra 
šventas poreikis. O man pokaičio laikas — pats ryto 
metas. Jau spėta vispusiškai atsibusti! 


Pėsčiomis į istoriją 
Sv. Kazimiero kolegija yra už Romos miesto mūrų, 


arti Via Appia nuova — Naujosios Apijaus gatvės. Ją 


19 


išvedė Benito Mussolini prieš Antrąjį pasaulinį karą. 
Plati, dviejų krypčių, apsodinta kepurėtomis pušimis, su 
kelio padala viduryje. Kadaise ši padala turėjo bėgius 
tramvajui, kuris padėdavo išvažiuoti į užmiesčio Castelli 
Romani. Dabar tramvajų pakeičia autobusai. Bėgiai dar 
tebėra. Tik kur ne kur jie apaugę žole bei apipili asfaltu. 
Pokaičio metu gatvė apytuštė. 

Popietės saulė aitri. Laimei, oras sausas. Drėgmė 
išdžiūvusi. Iki mūrų tik keletas minučių. Via Appia nuo- 
va tiesi. Šv. Jono vartų įvažos — Porta di San Giovanni 
iš tolo atrodo lyg amžių nudilinti mūrų randai. Šie 
Romos miesto mūrai — sienos — seni, — iš III a. po 
Kristaus. Imperatorius Aurelianas — Lucijus Domicijus 
Aurelianas (270-275 m. po Kr.) — bandė sienomis ap- 
saugoti imperijos sostinę. Sienos tęsiasi 19 km ir, apla- 
mai, yra 12.2 m aukščio. 

Aurelianas buvo reikšmingas Romos imperatorius. 
Savo pergalėmis jis paliko ryškius pėdsakus ne tik 
Vakaruose — Britanijoje, Galijoje (šiuolaikinėje 
Prancūzijoje) bei Ispanijoje, bet ir Rytuose, — sunaikino 
imperatorės Zenobijos karalystę Palmyrą [Sirijoje) ir 
sudegino graikų kultūros centrą — Aleksandrijos 
muziejų Egipte. 

Stabteliu gatvių sankryžoje prieš sienas. Dar labai 
stiprios. Iš raudonų — degtų plytų. Akimis bėgu į dešinę 
nuo Sv. Jono vartų įvažų palei šimtmečius Romą saugo- 
jusią plytų sieną. Įvažos vartuose jau vėliau padarytos. 
Įrašai bei herbai rodo, kad jos iš popiežių valdymo 
laikų. Kairėje nuo Porta di San Giovanni esanti daubelė 
veda į senovišką įvažą. Tai Porta delle Asine — Asilių 
vartai. Istorikai pasakoja, kad šių vartų vardas turi 
įdomią kilmę. Esą Nerono žmona Sabina Popėja, no- 
rėdama būti amžinai jauna ir švelniaodė, kasdien mau- 
dydavosi asilių pieno vonioje. Imperatoriaus rūmų tarnai 

Laiptai, vardu Cordonata, į Romos Kapitolijų 

Laiptai į Santa Maria Maggiore — šventovės sijonas 


Laiptai prie Piazza di Spagna — Ispanijos aikštės 


Laiptai į Aracoeli — Dangaus altorių, šalia Cordonata laiptų 


kas rytą vesdavę per šiuos vartus asiles melžti. Leidžiuo- 
si link Asilių vartų daubele, atsiradusia miesto grindiniui 
augant. Vartuose tuščia. Keletas kačių drybso užkampių 
šešėliuose. Pora berniukų bando savo triračius. Šiokia- 
dieniais vartuose prekiauja vertelgos. Einu į Romą per 
Asilių vartus. 


Visų šventovių Motina ir Galva 


Vos palypėjęs laiptais iš Asilių vartų daubelės, at- 
siduriu prieš San Giovanni in Laterano — Šv. Jono 
Laterane baziliką. Taip ji žmonių vadinama, nes kadaise 
prie bazilikos glaudėsi Šv. Jono vienuolynas. Tikras 
bazilikos vardas yra Išganytojo bazilika. 

Popietės saulė, svirdama vakarop, jau slepiasi už 
statulų fasado viršūnėje. Bazilika masyvi savo erdvės ap- 
valdymu. Erdvė yra, — erdvė, plati ir beribė, mus supa, 
— O vietą, savo pasaulėlį, mes statome. Architektūra ap- 
vaidome erdvę, padarydami vieta gyventi, mokytis, mels- 
tis, dirbti... Ant bazilikos prieangio išorinės sienos yra 
įrašas: “...omnium Urbis et Orbis ecclesiarum mater et 
caput" [visų Miesto ir Pasaulio šventovių motina ir gal- 
val. Romos sienų mūrai atspindi amžių poreikį rūpintis 
imperijos sostinės saugumu, o Šv. Jono Laterane bazilika 
kalba apie ilgaamžį Katalikų Bendrijos pašaukimą rūpin- 
tis žmonija. 


Bazilikos architektūra prieškristinė 


Žodis basilika turi graikišką kilmę. (Oikia) basilike 
— karališkas (namas) paženklindavo karališką pastatą, 
kuriame buvo atliekami valstybiniai reikalai Romos im- 
perijoje. Bazilika dažniausiai buvo stačiakampė, dengta 
halė su interjero kolonomis ir apsida viename gale arba 

net abiejuose galuose. Centrinė nava paprastai būdavo 
aukštesnė už šonines. Centrinės navos stogas remdavosi 
ant žemos sienos, kurios pamatu buvo šoninių navų sto- 
gas. Šioje sienoje būdavo langai. Ankstyviausia istorijai 
žinoma bazilika buvo pastatyta Katono Senesniojo 
Romoje 184 m. prieš Kristų. Bene iškiliausia pago- 
niškosios Romos bazilika buvo statoma imperatoriui 
Maksencijui valdant. Konstantinas pabaigė ją statyti po 
pergalės prieš Maksencijų ant Milvijaus tilto (Milvio) 
313 m. po Kristaus. Ji ir nūdien tebestovi. Vasaros metu 
Maksencijaus bazilikoje vyksta koncertai bei rodomi fil- 
mai. 

Tarp Forum romanum — Romos aikštės griuvėsių 
yra dvi milžiniškos platformos — aslos su apvaliomis 
skylėmis kolonų pamatams. Tai basilica Emiliana ir 
basilica Julia likučiai. 

Krikščionys IV a. pradėjo naudoti bazilikos ar- 
chitektūrinį pavyzdį, statydami bazilikas Dievui garbinti. 
Ir krikščionių bazilikose ryški centrinė nava su 
šoninėmis bei apsida viename gale vyskupo krėslui ir ku- 
nigams. Bazilikas krikščionys statė ne tik Romoje — 
Vakarų imperijoje, bet ir Rytuose — Graikijoje, Sirijoje, 
Egipte, Palestinoje. Iškiliausios IV a. bazilikos Romoje 
yra Šv. Jono Laterane ir Šv. Pauliaus-už miesto- -sienų. 


Romoje yra daug laiptų 


Lipu laiptais į Šv. Jono Laterane baziliką. Jų, tiesa, 
tik keletas. Jie nepastebimai veda prie masyvių durų ir 
sutelkia dėmesį į duris — perėjimą iš kasdieniškos 
tikrovės į šventišką. Būdinga, kad šventovių laiptai, 
slenkstis, šventinto vandens dubenėlis pristabdo, — 
reikia palipti, perlipti, vandeniu sau priminti antgamčio 
Artumą. Bazilikos atriume vėsu ir gaivu. Tik vertelgos 

kimba, norėdami parduoti atviručių, skaidrių, atminų. Su 
“Grazie!" (Ačiū!) rodau jiems savo krepšį su foto 
aparatūra. Atstoja. Nuskuba prie ką tik atvažiavusio au- 
tobuso. Girdžiu “Bitte, mir nachfolgen!“ (Prašau eiti 
paskui mane!). 

Vis dar stoviu atriume už slenksčio. Laiptai mane 
domina. Jie ne tik padeda pakreipti žingsnius į bazilikos 
duris, bet turi architektūrinių savybių. Dingsteli mintis, 
kad laiptai ir Roma turi perdėm glaudų ryšį. Roma, 
būdama miestas ant septyneto kalvų, be laiptų apsieiti 
negali. Mintimis skaičiuoju būdingesnius Romos mar- 
muro ir travertino laiptus: Piazza di Spagna — 
barokiškieji, Santa Maria d'Aracoeli — didingieji, 
Ouirinale rūmų — elegantiškieji, Šv. Petro bazilikos — 
iškilieji... Nustembu: laiptai man padėjo pažinti ir 
pamilti Romą! Roma pamilstama, pažįstant ją kojomis. 
Jauti po kojomis kietą akmenį — marmurą ar travertiną, 
kurio nepajėgė nudėvėti tūkstančių tūkstančiai pėdų. 
Laiptai savaime gundo lipii ir užeiti. Kas gali atsispirti 
Piazza di Spagna pagundai? Lipama, nes norima pakilti, 
pamatyti, paliesti... 

Laiptai, bokštai, minaretai, ziguratai, piramidės, atro- 
do, liudija visuotinį įsitikinimą, kad yra antgamtis. Jie 
primena, kad aukštyn veržtis yra svarbu, kad pažanga 
įmanoma tik kylant. Anot italų patarlės: “II mondo ė fat- 
to a scale: c'ė chi scende e c'ė chi le sale" (Pasaulis 
susideda iš laiptų: vieni žmonės lipa žemyn, o kiti kopia 
aukštyn). 


Romėnų ir graikų šventovinė architektūra 


Šv. Jono Laterane bazilikos atriumas yra erdvus. 
Galima jame ir pasivaikščioti. Vidun eiti neskubu. Einu 
per atriumą iki jo galo. Čia stovi šiuolaikinės oro taršos 

pajuodintas, kone juoduku tapęs ir aptrupėjęs, bazilikos 
statytojas Konstantinas Didysis. Lyginu romėnų šven- 
tovių architektūrą su graikų. Peršasi mintis, kad romėnai, 
pridėdami laiptus, pakeitė iš esmės tuomet vyravusią 
graikų šventovinę architektūrą. Graikams buvo svarbu 
šventovės vieta ir aplinka: kalnas, šaltinis, žemės garų 
versmė. O romėnai į tai nekreipė dėmesio. Vietoje kalno 
jie sukaupdavo žemes į pakylą ir pridėdavo stačius laip- 
tus. Priėjimas prie šventovės buvo architektūriniai laip- 
tai. Romėniškasis pakeitimas yra ryškus Fortuna virilis 
— Vyro dalia šventovėjė prie Santa Maria in Cosmedin 
palei Tiberį. Pati Vyro dalia šventovė yra mažutė ir 
grakšti. Ją supa aštuonios patrauklios joniečių stiliaus 
kolonos. Tačiau ji ne ant kalno, bet ant aukštos pakylos 
su laiptais. Pakyla ir laiptai duoda Vyro dalios šventovei 
romėnišką stilių. Užklysti į ją iš kasdienos gatvėje nėra 
įmanoma, — reikia į ją lipti laiptais. Lipimas laiptais 
romėnams buvo religinio elgesio dalis. Iš dalies jis 
pakeitė poreikį rasti šventovei įspūdingą vietą. Taigi 
laiptai į šventovę ant pakylos įgalino romėnus pajusti tai, 
ką graikai išgyvendavo statydami šventoves ant kalnų ar 
prie nuostabios įlankos pajūryje. 


Krikščionybė ir laiptai į šventovę 

Krikščionybė, įsigalėdama Romoje, perėmė simbolinį 
laiptų vaidmenį į savo architektūrą. Kun. “Jonukas" 
Riaubūnas, — nelaiku dingęs Alpių ledynuose, — kartą 
atkreipė dėmesį į 124 pakopų laiptus prie viduramžiškos 
šventovės, vardu Santa Maria d'Aracoeli — Šv. Marija 
“Dangaus altorius“ šventovė. Ji yra price paminklo 
Viktorui Emanueliui II šalia Piazza Venezia. Šie laiptai 
yra iš II a. po Kristaus. Kadaise jie vedė romėnus į 
pagonišką Saulės šventovę, kurią buvo pastatęs impera- 


27 


torius Markus Aurelijus ant Kvirinalo (Ouirinale) kalvos. 
1348 m. jie buvo perkelti tarnauti krikščionims. Nors ir 
perkelti, tačiau ir toliau atlieka tą patį architektūrinį 
vaidmenį. Į Šv. Marija “Dangaus altorius“ šventovę 
neužklysi iš gatvės, — reikia lipti didingais laiptais ir 
Beje, dešinėje nuo Šv. Marija “Dangaus altorius“ 
šventovės laiptų yra kiti laiptai, vardu Renesanso cordo- 
nata. Jie veda į Piazza Compidoglio — Kapitolijaus 
aikštę. Michelangelo buvo jų architektas. Nūdien abeji 
laiptai, vieni šalia kitų gulėdami, daug papasakoja apie 
savo istorinį laikotarpį — Viduramžius ir Renesansą. 
Kontrastą pamatai iš karto. Po kaire, statūs laiptai 
pakopomis veda aukštyn į šventovę, o po dešine, nuožu!- 
nus kilimas į kunigaikščių rūmų pasaulį. Pajunti, kad į 
šventovę neužvažiuosi karieta, tačiau visi gali lipti. Tuo 
tarpu į rūmų pasaulį mažai kas gali važiuoti. Viduramžių 
maldininkai lipimu bėgo iš šio pasaulio į garbę anapus. 


Romos laiptai ir Jokūbo kopėčios 


Apie Jokūbo kopėčias rašo Pradžios knyga (žr. Pr.28, 
10-19). Sapne Jokūbas matė kopėčias, kurios stovėjo ant 
žemės ir lietė dangų. Dievo pasiuntiniai jomis leidosi į 
žemę ir lipo atgal į dangų. Kopėčios Pradžios knygos 
skaitinyje yra įvaizdis, kuriuo perkeliama Mesopotamijos 
zigurato — “kalno į Dievybę“ prasmė. Mesopotamiečiai 
statė ziguratus, norėdami lipimu pasiekti Dievybės bu- 
veinę. Įdomu, kad Jėzus Jono evangelijoje daro užuo- 
miną apie Jokūbo kopėčias: “... jūs matysite atsivėrusį 
dangų ir Dievo angelus kylančius ir nusileidžiančius ant 
Žmogaus Sūnaus“ (Jn 1,51). 

Viduramžių mistikas šv. Jonas, pravardę Klimakas 
(Climacus), — pravardės kilmė turi ryšį su graikų kalbos 

žodžiu “kopėčios", — rašo apie kopėčias į dangų. Rem- 
damasis užuomina apie Jokūbo kopėčias, jis rašo, kad ir 
krikščionio kelionė per gyvenimą yra panaši į lipimą 
trisdešimties pakopų kopėčiomis. Anot jo, kiekviena 
pakopa yra tolygi vienam bandymui ir vienai įsigytai do- 
rybei. Žmogus yra piligrimas. Lipdamas pakopa po 
pakopos Jokūbo kopėčiomis, jis daro pažangą, o kopėčių 
viršūnėje atranda garbę dangiškojoje Jeruzalėje. 
Viduramžių piligrimo lipimas d'Aracoeli — “Dangaus 
altoriaus" laiptais padėjo jam įsiminti antgamtį. O 
Michelangelo Cordonata laiptai yra perdėm skirtingi. Jie 
neteigia lipimo iš šio pasaulio į antgamtį. Plačiai pa- 
seikėtais nuolydžio tarpais Michelangelo Cordonata 
užveda į aikštę, skirtą pasaulietiškai karalių ir didikų 
iškilmei. Aracoeli laiptus, vedančius į “Dangaus altorių", 
nuo pagoniškos Saulės šventovės į šventovę Dievo 
Motinos garbei, perkėlė žmonės savo aukomis, dėkojant 
už išgelbėjimą nuo Romoje siautusio maro, o Cordonatą 
Michelangelo sukūrė pagerbti Karoliui V, Šv. Romos 
imperijos galvai. 


Laiptai ir Vatikanas 


Vatikanas yra nepriklausoma valstybė Romos mieste. 
Ji yra mažutė — vos 44 ha (108.7 akrų). Sakoma, kad ji 
turi 80 didelių ir 200 mažesnių laiptų. Savo iškilumu vi- 
sus viršija Scala Regia — Karališkieji laiptai. Jie matomi 
pro tarpdurį dešinėje didžiosios Šv. Petro aikštės kolona- 
dos pusėje. Scala Regia laiptus sukūrė įžymusis baroko 
amžiaus architektas Gian Lorenzo Bernini 1666 m. 
Meistriškai baroko išmonės ir įgūdžius panaudojant, 
sukurta puošnus slenkstis į Vatikano rūmus. Man jais 
teko eiti tik vieną kartą, — audiencijai pas popiežių Pijų 
XII Sekminių dieną 1946 m. Tiesa, tuokart jau 

nesigirdėjo nei trimitų, nei būgnų, kurie sveikindavo ka- 
ralius ir didžiūnus, bet patys laiptai paliko gilų įspūdį sa- 
vo simetrija, kilimu, kolonomis. Vatikano rūmų slenkstį 
ir paslaptis ir nūdien saugo dailiai nuaugę šveicarų 
gvardijos kareiviai. 


Muziejaus skyrius apie “Laiptus?? 


Pati Roma yra lyg gyvas muziejus. Muziejus 
Musolinio statytame Euro priemiestyje, vardu Civilta ro- 
mana —Romėniškoji civilizacija, turi skyrių apie laiptus. 
Romoje yra laiptų — niūrių laiptų, kurie sukelia nerimą. 
Kada tik beeičiau Via Cavour į San Pietro in Vincoli — 
Šv. Petras grandinėse šventovę, su nerimu lipu Salita di 
Borgia — tamsiais tunelio laiptais, ant kurių Cezaris 
Borgia nužudė vieną savo sesers Lukrecijos vyrų. Salita 
di Borgia muziejuje primena intrigas ir žudynes. Lygiai 
nesmagu leistis laiptais į Adriano mauzoliejaus kapo 
kambarį Castel Sant' Angelo — Šv. Angelo pilyje. Laiptų 
sienų durys atsidaro į tamsoje skęstančias šimtmečių 
politinių kalinių kameras. Angelo pilies laiptai yra matę 
tamsiausius Romos istorijos užkulisius. Ant jų stabtelti 
nesinori. Norisi sparčiai pasiekti jų viršūnę. Giacomo 
Puccini opera Tosca turi savo tragiškąją užuomazgą ant 
Castel Sant' Angelo laiptų. 


Šv. Jono Laterane bazilikos viduje 


Iš bazilikos girdžiu vokišką giesmę. Vokiečiai pili- 
grimai balsingai meldžiasi Sekminių dieną pavakaryje. 
Būrys skaičiumi mažas, bet balsai galingi. 

Smagu pereiti išilgai Šv. Jono Laterano baziliką. 
Lėtai pereiti. Centrinė nava įdomi tuo, kad jos kolonų 
nišas užima apaštalų statulos. Visi Dvylika! Arčiausia 

prie didžiojo altoriaus apaštalas Paulius, rymodamas ant 
kardo, žiūri į Apaštalą Petrą su Bendrijos raktais rankoje. 

Centrinis altorius visuomet mane sustabdo. Mat čia 
yra palaidotas popiežius Martynas V, išrinktas vadovauti 
Katalikų Bendrijai Konstancos Susirinkime (1414-1418), 
kuriame dalyvavo ir lietuviai. Didžioji Lietuvos kuni- 
gaikštystė ir Lenkija šio Susirinkimo išvakarėse nutraukė 
karo žygį prieš kryžiuočius, sutikdamos, kad ginčijami 
klausimai, — vienas iš jų, būtent, Žemaitijos priklau- 
somybė — būtų sprendžiama Susirinkime. Konstancos 
Susirinkimas 1418 m. įsteigė Medininkų vyskupiją. 
Ryšys tarp Lietuvos-Žemaitijos per Konstancos Susi- 
rinkimą padaro man Martyno V kapą artimu. 

Bazilikos viduje ne tik vėsu, bet ir šventiška. Maišosi 
piligrimai ir turistai. Meldžiamasi ir apžiūrinėjama. Šalu- 
tinių navų nišose meniški altoriai, o apsida žėri 
bizantiniška mozaika. Apsida man itin miela. Mat čia, 
1948 gruodžio 18, kartu su prel. S. Žiliu ir kun. Kostu 
Veselausku tarėme “Adsum" — “Esu (pasiryžęs!)" prieš 
Kunigystės šventimus. Širdžiai smagu čia dar kartą 
pabūti. Ir dar Sekminių dieną! Kaip Krikštas, taip ir 
Kunigystė nėra trumpalaikis pašaukimas, bet pradeda 
kelionę per gyvenimą. Buvimas krikščioniu pasaulyje ir 
buvimas kunigu pasaulyje dėl kitų sąlygoja žmogaus 
dabartį. 


Romos puošmena — obeliskai iš Egipto 


Gaila išeiti iš bazilikos. Ji vėsi, šventiška, brangi. 
Reikia judėti. Mat pažadėjau grįžti į Kolegiją dar prieš 
vakarienę. Iš bazilikos išeinu per kitas — šonines duris. 
Jos nėra tokios iškilmingos, tačiau įdomios. Leonas XIII 
pereito šimtmečio užsklandoje jas atnaujino. Atriume 
stoviniuoja grupė jaunuolių. Stebisi obelisku aikštėje. 

Lieknas, keturveidis, raštuotas hieroglifais, smailėjantis 
monolitas — paminklas iš vientiso akmens. Jaunuoliai 
skaito savo prancūzišką vadovą ir gyvai vienas kitam 
aiškina apie obeliskos, mažybinį obelos, lietuviškai 
sakant, “smailų stulpelį“. Ne kartą mano eita pro šį 
obeliską. Jis man primindavo vienišą Žmogaus buitį ir 
dalią. Egipto meistrai jį atrėžė nuo granitinės kalno 
pašonės prie Aswano Saulės garbei, o romėnai atsivežė į 
Romą kaip neįprastą puošmeną. Jis yra pats seniausias 
Egipto obeliskas Romoje. Tutmozis III jį buvo pastatęs 
prie Amono šventovės Tebuose XV a. prieš Kristų. 
Imperatorius Konstancas II atgabeno faraono Tutmozio 
obeliską Romon 357 m. po Kristaus tam tikslui pastatytu 
laivu. Jis yra aukščiausias obeliskas Romoje: 32.5 m (su 
pjedestalu 47!). Kadaise jis puošė Circo Massimo — 
Didžiausiojo cirko centro spina — išilginę perdarą. 
Popiežius Sikstas V 1588 m. panaudojo jį “Miesto ir 
Pasaulio" bazilikos aplinkai papuošti. Obeliskas tebeturi 
piramidišką galvą — keturkampį smaigalį. Jo būta 
paauksuoto. Dabar jį puošia kryžius. 

Egipto faraonai lenktyniavo obeliskų statyme prie 
šventovių fasadų nuo 1900-1800 m. prieš Kristų, — XII 
dinastijos valdymo metu. Dauguma obeliskų buvo pas- 
tatyta Heliopolio mieste (arti nūdienio Kairo), Luxore ir 
Karnake. Dabar Egipte yra likę tik trys obeliskai: vienas 
Heliopolyje, o du Karnake prie Luxoro. Roma bene dau- 
giausia jų turi: 12! Kiti puošia Paryžių, Londoną ir New 
Yorką. New Yorke įprasta obeliską vadinti Kleopatros 
adata. 

Ką ženklino obeliskas egiptiečiui? Ką ženklino 
obeliskas romėnui? Ką ženklina obeliskas man, — nūdie- 
niui turistui ir piligrimui? Jis stovi ant itališko marmuro 
su lotynišku įrašu. Aikštėje vis dar maža eismo. 
Nesunkiai galima bandyti išgirsti balsus iš tūkstant- 

mečių. Išvietintas granitinis “smailus stulpelis" ir nūdien 
savo keturveide galva vyrauja plačioje miesto aikštėje, 
sukelia norą pasižvalgyti, ir domėtis visuma. Keturveidis 
smaigalys rodo į visas pasaulio kryptis — į visuotinę 
išmintį. 


Kaip užauga piliakalniai? 


Via Merulana — Merulanos gatvė veda į Santa Maria 
Maggiore (Santa Marija Madžiorę) — Šv. Marijos 
Didžiąją baziliką. Mat Romoje yra labai daug “mažųjų" 
Dievo Motinos šventovių. Gatvė turi žalią medžių skėtį. 
Ja eiti smagu. Ir eismo vis dar maža. Tik pėstieji sėdi 
prie šaligatvio kavinių staliukų sekmadienio atgaivai. O 
tų kėdžių gausumas! Ne sykį, norint kavinę praeiti, tenka 
ją apeiti gatve. Tuo tarpu gatvės šonai apstatyti mažais 
Fiat ar Volkswagen automobiliais. 

Paėjėjus, po kaire prie Via Labicana, yra Šv. 
Marcelino ir Petro šventovė. Įdomi man dabar tuo, kad 
reikia nuo gatvės į ją nulipti. Šventovė senutėlė, iš 
pirmųjų pokristinių amžių. Ji jau daubelėje. Mat Roma 
yra augantis miestas. Grindinys gatvėje dengia senąjį 
grindinį, gatvė ūgteli vieną ar du sprindžius, namai stato- 
mi ant senojo namo aslos ir pamatų, palengvėle ir 
nepastebimai auga dirbtinė kalva — piliakalnis. Tuo 
tarpu šventovės iš senovės stovi savo vietoje — 
daubelėse. 

Santa Maria Maggiore yra bent šimtmečiu jaunesnė 
už San Giovanni in Laterano baziliką. Ji jauki savo 
šiluma. Šiandien norisi čia tik užeiti, — užbėgti į 
Cappella Borghese — įžymios romėnų Borgėzio šeimos 
koplytėlę su Marijos paveikslu, kuris yra priskiriamas šv. 
Lukui. Bazilikoje vyksta pamaldos. Tik pereinu šalutine 
nava. Lauke už apsidos yra dar kiti Romos laiptai. 

Juokaudami, juos vadindavome Santa Maria Maggiore 
sijonu. Dabar, vakaro saulės apšviesti, jie lyg kviečia at- 
sisėsti, Sėduosi tarsi prie motinos kojų. Laiptai šilti. Nuo 
jų matau tiesias, popiežiaus Siksto V prieš ketvertą 
šimtmečių išvestas gatves. Jauni turistai, — o galbūt ir 
piligrimai, — bando susieti Romos bokštus su savo 
žemėlapiais. Kai kurie, rankas ant kelių parėmę, tik sėdi. 
Kur jų mintys? Judančioje Romos istorijos kryžkelėje? O 
gal jau kelionės išvarginti mintimis grįžta į savųjų namų 
aplinką? 

Sekminių dienos popietė Romoje — ėjimas į Romos 
istoriją per laiptus buvo įdomus. Į Kolegiją grįžtu 16-u0- 
ju autobusu. Jis sustoja prie Santa Maria Maggiore ir 
parveža į Piazza Ragusa, visai arti Kolegijos. Per autobu- 
so langą matau atviras duris į Šv. Laiptus — Scala Santa 
prie Šv. Jono Laterane bazilikos. Tikima, kad jie yra iš 
Poncijaus Piloto rūmų Jeruzalėje. Jėzus, sakoma, šiais 
laiptais buvo atvestas teismui pas Pilotą. Laiptus Romon 
parvežė šv. Elena, Konstantino Didžiojo motina. Ir jais 
Sekminių vakare piligrimai keliais lipa aukštyn. Lipa 
tyliai, neskubėdami, širdimi įsijausdami į Jėzaus lipimą 
teismui pas Pilotą. 


Istorija ir tikėjimas 

Spėju atsisėsti savo kambaryje Kolegijoje. 

— Kur buvai dingęs? — girdžiu. 

— Laipiojau po istoriją! 

— 7?! — Stebisi. 

Istorija yra žmogaus sukurti laiptai. Tiesa, laikas 
žmogų nudilina ir sudilina. Tačiau žmogus nugali laiką, 
kurdamas sau laiptus. Visą popietę laipiojau ir stovinėjau 
ant laiptų. Jie mane suvedė akis akin su istorija. Istorinė 
sąmonė, išreikšta Romos šventovėse, liudija, kad istorija 

turi tikslą ir tuo pačiu prasmę. Tiesa, šis tikslas nėra 
visad regimas ir ši prasmė yra ne sykį tamsi. 

Roma yra Naujojo Testamento pasaulio dalis. O 
Naujasis Testamentas liudija tikrovę, kuri yra ir istorinė 
ir tikėjiminė. 


Krikščionybė: istorinė ir tikėjiminė tikrovė 

Įsikūnijimas — Dievo Sūnaus tapimas Žmogumi yra 
krikščionių tikėjimui istoriškas įvykis. Krikščionys 
pabrėžia šio įvykio istoriškumą. Gimimas, gyvenimas ir 
mirtis ano Palestinos žydo, vadinamo Jėzumi iš 
Nazareto, yra istoriškas įvykis ir kiekvienam, kas bent 
šiek tiek pažįsta istoriją. Laikyti Jėzų Nazarietį istorišku 
asmeniu nėra tolygu tikėti jį įsikūnijusiu Dievo Sūnumi. 
Nūdien pasaulyje yra daugiau negu milijardas krikš- 
čionių. Jie tiki, kad Jėzaus Nazariečio gimimas, gyveni- 
mas, mirtis ir Prisikėlimas buvo vienkartinis Dievo 
Sūnaus įsijungimas į istoriją. Net ateistas istorikas, ger- 
biantis istorinius faktus, nepaneigia istoriškosios Jėzaus 
Nazariečio tikrovės. Jis paneigia tikėjiminę — teologinę 
tikrovę. Krikščionys teigia abi, — ir istoriškąją ir ti- 
kėjiminę Įsikūnijimo tikrovę. 

Pirmasis Naujojo Testamento teologas, apaštalas 
Paulius, tikėdamas Dievo Sūnaus įsikūnijimą, įamžino 
tikėjimo įžvalgą ne vien tik į vienkartinį istorijos įvykį, 
bet ir į visą istorijos vyksmą sąlygojančią tikrovę. Jam 
ši, istorijos vyksmą sąlygojanti, tikrovė turi savo ištaką 
tikrame ir vienkartiniame įvykyje. “... kas yra Kristuje, 
tas yra naujas kūrinys. Kas buvo sena — praėjo, štai at- 
sirado nauja. O visa tai iš Dievo, kuris mus sutaikino su 
savimi ir davė mums sutaikinimo tarnystę. Juk tai 


Dievas Kristuje sutaikino su savimi žmones... " (2 Kor 
5,17-19). 

Istoriškoji Įsikūnijimo tikrovė amžių slinktyje vis bu- 
vo perkeliama į naują istorijos foną. O teologijos istorija 
liudija dažną poslinkį nuistorinti Jėzų Nazarietį, atjun- 
giant jį nuo vienkartinės jo gyvenimo aplinkos bei 
suprantant jį atsajai nuo Palestinos sąlygų. Mat remia- 
masi išskirtiniu tikėjiminės tikrovės domesiu. Įsikūniji- 
mas, būdamas istorijos vyksmą sąlygojančia tikrove, 
tikėjimui yra lygiai tikras kaip ir istoriškasis įvykis. 
Nenuostabu, kad menininkai, piešdami Jėzaus gyvenimo 
bei veiklos įvykius, vaizduoja Jėzų savo buitinėje 
aplinkoje. Stebėjomės ir stebimės, — esame matę gimi- 
mo, Trijų karalių, stebuklų paveikslus, kurie perkelia 
Jėzų į XV a. Toskanijos aplinką. Menininkai, perkeldami 
istoriškąjį Jėzų į savo buitinę tikrovę, teigia visą Žmoni- 
jos istoriją sąlygojantį įvykį. 

Istoriškąją Įsikūnijimo tikrovę galima vispusiškiau 
pažinti tik per jos istoriškos aplinkos pažinimą. Be abejo, 
tikėjiminės tikrovės gali pakakti nuoširdžiam krikš- 
čioniui. Tačiau ji gali būti lengvai iškraipoma bei savitai 
suprasta. 


Istoriškasis Naujojo Testamento pasaulis 


Dievo Sūnaus Įsikūnijimą galima datuoti ir susieti su 
vietovėmis. Pagal krikščionybės supratimą, Įsikūnijimas 
yra įvykis, kuris dalina pasaulio istoriją į dvi eras: erą 
prieš Kristų ir erą po Kristaus. Jėzus Nazarietis gimė 
Betliejuje 754 m. po Romos miesto įkūrimo, 31-aisiais 
Oktaviano Augusto valdymo metais, pagal nūdien 
Vakaruose naudojamą chronologiją. Todėl nuoseklų su 
Jėzumi Nazariečiu susijusius įvykius ir raštus datuoti pir- 
majame kristiniame šimtmetyje. Apskaičiavimas, kuriuo 
remiasi mūsų eros chronologija, nėra tikslus, — nustatyti 
tikslią Jėzaus Nazariečio gimimo ir mirties datą nėra 


36 


įmanoma. Naujojo Testamento tyrinėtojai apskaičiuoja, 
kad jis gimė bent šešeta metų prieš mūsų eros pradžią, o 
mirė 30-uosiuose. Naujojo Testamento geografija siejasi 
su Viduržemio jūros kraštais. Rytuose jos ribos yra 
Arabijos dykuma, o Vakaruose Roma (galbūt net Ispa- 
nija]). Svarbiausia vieta yra Palestina. Mažoji Azija, — 
šiuolaikinė Turkija, — Sirija, Kipras, Kreta ir Graikijos 
pusiasalis prilygsta svarbumu Palestinai. Barbarų kraštai 
į šiaurę nuo Romos imperijos, Egiptas bei šiaurinė 
Afrika nesąlygojo Naujojo Testamento įvykių. 

Žiūrint į Jėzų Nazarietį chronologijos ir geografijos 
rėmuose, peršasi keletas svarbių išvadų. Įsikūnijimo 
įvykis, būdamas tikėjimine tikrove yra virš laiko ir 
erdvės, tačiau, būdamas istorine tikrove, jis yra sąlygotas 
ir istorinių poreikių bei aplinkybių. Įsikūnijimo įvykis 
turi vietą istorijos vyksme, nes su juo susieti asmenys 
buvo sąlygoti jų laikotarpio poreikių ir aplinkybių. Jų 
kultūrinė aplinka buvo savita. Pats Jėzus buvo mažyliu, 
paaugliu, jaunuoliu, vyru Nazarete. Jis, “būdamas Sūnus, 
savo kentėjimuose išmoko klusnumo ir... visiems, kurie 
jo klauso, tapo amžinojo išganymo priežastimi" Jeru- 
zalėje (Žyd 5,8-9). Įsikūnijimo įvykis turi glaudų ryšį su 
kultūrine Palestinos aplinka. Jėzus kalbėjo aramėjiškai, 
skaitė Raštus hebraiškai sinagogoje ir galbūt suprato 
kalbančius graikiškai ir lotyniškai. Nūdien skaitome apie 
Jėzų Knygoje, jo klausomės kalboje, kuri perkelia Jėzų į 
mūsų kultūrinę aplinką. Pirmosios krikščionių kartos, — 
pirmieji Naujojo Testamento kraičio perėmėjai ap- 
sprendė tai, kas turi būti skelbiama žodžiu ar raštu apie 
Įsikūnijimo įvykį. Mat evangelistai ir įkvėptieji autoriai 
galėjo įtikinti, įrodyti, vesti į tikėjimą, — ar net sukelti 
priešiškumą, — tik būdami suprantami. Taigi asmenys, 
kurie apsprendė, kad Naujasis Testamentas turi būti 
išreikštas ar rašomas šitaip, o ne kitaip, buvo ne vien tik 

evangelistai ir įkvėptieji autoriai, bet ir žydai bei graikai, 
kurie juos skaitė. Kultūrinė pirmųjų krikščionių aplinka 
sąlygojo Naująjį Testamentą. 

Įsikūnijimo įvykis yra vienkartinis Dievo įsijungimas 
į istoriją, apreikštas kalba, paimta iš to amžiaus 
kultūrinės aplinkos. Taigi perdėm savitas. Reikėtų daug 
storų knygų jam aprašyti. Būtų labai pravartu pabuvoti 
kraštuose, kurie turi ryšių su evangelijų ir laiškų 
pasauliu. Tačiau kiekvienam tai nėra įmanona. Todėl 
norėtųsi padėti bent pajusti, kad yra būtina susipažinti su 
istoriškuoju pasauliu, kuriame “Dievas Kristuje sutaikino 
su savimi žmones“ (2 Kor 5,19). Noriu ir daugiau: 
atkreipti dėmesį į istorijos vyksmo svarbą bei aptarti 
apaštalo Pauliaus laiškų pradmenis. Šis siekis lydėjo 
mane kelionėse per Šv. Rašto kraštus. Tas pats siekis 
verčia mane rašyti apie Tautų apaštalo Pauliaus pasaulį. 


Romos imperija. Apaštalas Paulius buvo Romos im- 
perijos pilietis (žr. Apd 22,22-29; 16,37). Naujojo 
Testamento pasaulis buvo senoji Rytinė Romos imperija. 
Ji priverčia nūdienį keleivį per Artimuosius Rytus 
stabtelti ir pasižvalgyti po istoriją. 

Romos imperija buvo ne vien tik viena iš imperijų. Ji 
buvo politinė bendruomenė be sau lygios pasaulinėje is- 
torijoje. Jokia imperija — valstybė prieš ją ar po jos 
nepajėgė sutelkti į viena tiek daug skirtingų tautų. Tiesa, 
šiuolaikinė Kinija ar Indija turi daugiau gyventojų negu 
turėjo Romos imperija, bet jos yra labiau vienalytės negu 
Viduržemio jūros baseinas. O JAV bei Sovietų Sajunga 
telkia tautas perdėm savitu būdu. Romos imperijos tautos 
didžiavosi save vadindamos vikūmene (oikoumenę) — 
“apgyvendintu pasauliu". Mat buvo tikima, kad šalia im- 
perijos sienų buvo tik beribiai skurdūs tyrai su barbarais 
— klajokliais bastūnais. Kadangi jie niekuo neprisidėjo 

prie imperijos gyvenimo, nedalyvavo jos kultūroje, todėl 
jų lyg ir nebuvo. Romėnai, didžiuodamiesi įmantriu ir 
graikams savitu polėkiu į kultūrą, galvojo, kad su bar- 
barais nėra reikalo skaitytis. Mat jie nekalba nei loty- 
niškai, nei graikiškai, o tik unkščia ir urzgia, — jie yra 
laukiniai. Jų nėra! 

Keletą šimtmečių vėliau romėnai apčiuopiamai paju- 
to, kad barbarai yra. Bet I a. po Kristaus Romos imperi- 
jos savimonė buvo giedra, — buvo tikima, kad nėra tikrų 
žmonių už imperijos sienų. Imperija buvo pasaulis tiems, 
kurie jame gyveno. Taigi Roma buvo ypatinga pasaulinė 
valstybė, pirmoji tokia ir galbūt paskutinė žmonijos is- 
torijoje. Romėnams ji buvo bemaž kosminė tikrovė. 
Tautos imperijoje, — žydai buvo išimtis, — su imperija 
skaitėsi lygiai kaip su vyksmu gamtoje. Apie kitokį 
gyvenimo būdą nebuvo nei galvojama, nei ilgimasi. 
Galima teigti, kad romėnai buvo tikri, jog gyventi be im- 
perijos neįmanoma, kaip neįmanoma būti gyvam ir 
sveikam be saulės, lietaus ir augmenijos. 

Roma buvo imperija. Dažnai žiauri, despotiška ir 
grobuoniška. Tačiau su Roma buvo skaitomasi. Ji valdė 
padoriau negu bet kokia valdžia žmonijos atmintyje. 
Nenuostabu, kad istorija, būdama mokslas apie praeitį ir 
jos ryšį su dabartimi, domisi Romos imperijos teisėtvar- 
ka. Istorija Romos teisėje atpažįsta ryšį tarp pracityje 
gyvenusių žmonių kartų ir dabar gyvenančios kartos. 
Romos teisėtvarka yra tapusi žmonijos atmintimi. 

Romos imperija buvo pagarbiai laikoma kosmine 
galybe. Ji buvo garbinama ir kaip dievybė. Tiesa, cezario 
kultas buvo paveldėtas iš helenistinių valdovų. O jo 
kilmė turbūt slypėjo žiloje Artimųjų Rytų senovėje. 
Garbinti valdovą nesiderino nei su Romos, nei su Grai- 
kijos genijumi. Tačiau imperijos galybė, viršydama 
ankstesnes romėnų politines santvarkas, — karalystę ir 

respubliką, — reiškėsi kaip dievybė. Tradicinei religijai 
išblėsus, vienintelė tikrai įsakmi ir naudinga jėga, kurią 
patyrė žmonės, buvo imperijos galybė. Ji buvo tikra ir 
apčiuopiama, Cezaris užsitarnavo daugiau dieviškos pa- 
garbos negu Jupiteris — Dzeusas, kurio veikla buvo ta- 
pusi labai miglota. Cezario — imperatoriaus garbinimas 
neturi nieko bendra su religiniu nuoširdumu romėnų, 
garbinusių cezarį. Imperijos galybė reikalavo, kad žmo- 
nės atsiduotų jai vispusiškai. O vispusišką atsidavimą 
galima užtikrinti tik religiniais poreikiais. Žmonės 
Romos imperijoje tikėjo Romą! Nebuvo svarbu ar žmo- 
nės tikėjo ką nors kita, ar ne. Imperijos tikrovė vertė 
žmones jai lenktis religine pagarba. 


Romos imperijos pirmtakai. Su Roma buvo skaito- 
masi ne vien dėl to, kad ji buvo galinga. Vargu Roma 
būtų galėjusi tapti galinga be valdomųjų sutikimo. Šimt- 
mečių slinktyje sukurtoji darna — Pax Romana (Romos 
taika) — turėjo savo ištaką ir valdžioje, ir valdomuo- 
siuose. Kaip jau užsiminta, Roma atliko valdžios užduotį 
geriau negu bet kokia kita valstybė žmonijos atmintyje. 
Pakanka perbėgti du šimtmečius prieš cezarį Augustą (31 
m. prieš Kr. — 14 m. po Kr.), kad galima būtų suprasti, 
jog Roma ryžosi įgyvendinti darną rytiniuose Vidur- 
žemio jūros kraštuose, nes juose buvo įsigalėjusi politinė 
tuštuma. Valstybės, kurias Roma užkariavo ir kurios jai 
savo noru pasidavė, buvo skaudžios nevykusios valdžios 
aukos. Šių dviejų šimtmečių istorija buvo kone nuolati- 
nių karų istorija. Tiesa, jie nebuvo šiuolaikiniai karai, 
bet visvien nešė medžiaginį skurdą ir daug nelaimių 
žmonėms. Pavyzdžiui, Graikija, vienas iš tirščiausiai ap- 
gyvendintų kraštų V a. prieš Kristų, buvo išdeginti ir 
tušti tyrai I a. Turime Juozapą Flavijų, I a. po Kristaus 
žydų istoriką ir jo knygas Žydų senovė bei Žydų karai. 

Juozapas Flavijus kai kada perdeda. Tačiau ir perdėjimus 
turint omenyje, pajunti sunkų Žydų gyvenimą Palestinoje 
brolžudiškų karų metu. Pompėjaus vedami Romos le- 
gionai 63 m. prieš Kristų atnešė darną nualintam kraštui. 
Roma ryžosi eiti į krašius, kuriuose viešpatavo politinis 
chaosas ir kurti juose darną. 

Nenoriu sudaryti įspūdį, kad romėnai tai darė vien tik 
kilnių motyvų vedami. Daugeliui senovės istorijos Ži- 
novų yra sunku skaityti apie romėnus ir jausti jiems 
palankumą. Tačiau nesunku pajusti, kodėl tie, kurie buvo 
valdomi seleukidų, ptolemėjų, antigonistų (vėlesniame 
makabiejų amžiuje) ir kitų panašių valdovų, žiūrėjo į 
Romos legionus kaip Andromeda graikų mite į Persėją. 
Andromeda buvo etiopietė princesė. Paimta nelaisvėn, 
buvo pririšta grandine prie uolos laukti, kol ją prarys 
pabaisa. Tačiau buvo išgelbėta Persėjo, kuris po to 
paėmė Andromedą sau už žmoną. Roma nešė ramybę. 
Nualintiems kraštams tai buvo išgelbėjimas. Net ir 
graikai, būdami labai suvargę, mažiau rūpinosi didvyrių 
amžiaus Homeru ir raminosi Pax Romana nauda. Mat bu- 
vo kur kas ramiau, kada krašte viešpatavo tik viena ka- 
riuomenė, o ne kelios kariaunos. 

Romos administracija. Aplamai paėmus, romėnai 
sukūrė Viduržemio jūros baseino kraštuose darną, kurios 
pagrindas buvo įstatymas — teisėtvarka. Žinoma, ir čia 
būta išimčių. Išimtys neturėtų stebinti. Tik stebina fak- 
tas, kad apie daugumą išimčių žinome iš pačių romėnų 
šaltinių. Nestebina, kad kai kurie Romos gubernatoriai 
buvo vagys ir žmogžudžiai; stebina, kad daug šių guber- 
natorių buvo patraukti į teismą. Tacitas, Romos istorikas, 
deda į anglų karaliuko lūpas Romos politikos liniją: “Jie 
[romėnai] sukuria dykumą ir ją pavadina “taika'". Ro- 
mos administracijos suirimas Sirijoje Neronui valdant 
davė Judėjai keletą prokuratorių, kurie buvo ne tik 

nemokšos ir nesąžiningi, bet ir pavojingi viešajai tvarkai 
dėl savo žiaurumo. Jie pagreitino tragiškąjį žydų suki- 
limą prieš Romą, nors ir nebuvo už jį vispusiškai atsa- 
kingi. Blogi ir nevykę gubernatoriai buvo išimtys. Ro- 
mos administracija rūpinosi gerove tų, kuriuos ji valdė. 

Didelės svarbos turėjo Bendrijos istorijos pradžioje 
imperijos vieškelių tinklas. Romos pax — taika įgalino 
žmones keliauti saugiai Viduržemio jūros kraštuose. 
Anksčiau kelionė Rytuose buvo labai nesaugi ne tik dėl 
nuolatinių karo pavojų, bet ir dėl pakelės plėšikų ir jūros 
piratų. Pats cezaris Julijus tai patyrė. Dar jaunystėje jis 
buvo piratų pagrobtas ir kalintas dėl išpirkos. Tapęs im- 
peratoriumi, jis nubaudė kryžiaus mirtimi 800 piratų. 
Būdamas romėnas, jis elgėsi pagal savo amžiaus meto- 
dus. Be abejo, piratų ir plėšikų elgesys nepateisina 
cezario Julijaus elgesio, tačiau padaro jį suprantamesnį. 
Dabar Romos “taika' nešė naudą prekybai ir idėjiniam 
pasauliui. Galėjo gimti pirmoji istorijos “bendroji rinka", 
jungusi Europą, Aziją ir Afriką. Visas Viduržemio jūros 
baseinas dalyvavo šioje bendrojoje rinkoje. Ją lydėjo iki 
šiol nepasiekta medžiaginė gerovė. Žmonės kilnojosi be 
vargo iš vienos vietos į kitą. O tai skatino kultūrinę 
pažangą ir vystymąsi, kurį buvo pradėjusi graikų imperi- 
ja prieš keletą šimtmečių. Dabar imperijoje, ypač rytinėje 
dalyje, vyravo bendra kalba ir bendra kultūra — heleniz- 
mas. Krikščionių misionieriai galėjo keliauti bet kur ir 
susikalbėti su bet kuo be ypatingo sunkumo. 


Žydų bendruomenė Romoje. Nūdienis žydų kvartalas 
Romoje liudija nepertrauktą dvitūkstantinę istoriją. Žydų 
bendruomenė Romoje yra seniausias žydų išeivijos 
telkinys Vakarų pasaulyje. Jau 59 m: prieš Kristų Cice- 
ronas gyrė teigiamą žydų įtaką į Romos gyvenimą. Žydai 
ir jo laikais būrėsi į pastovią bendruomenę. Ją sudarė 

pirkliai, atgavusieji laisvę tremtiniai, atvežti Romon po 
Pompėjaus proveržio į Palestiną 63-61 m., ir save “at- 
pirkę" žydai vergai. Cezaris Julijus ir jo įpėdinis Augus- 
tas, įvertindami žydų įnašą į Romos gyvenimą, atleido 
juos nuo karinės tarnybos prievolės. Mat ji trukdė 
žydams švęsti subatą. Be to, žydai buvo atleisti ir nuo 
valstybinių mokesčių Romos dievams. Jiems buvo leista, 
valstybinių mokesčių vietoje, siųsti aukas Šventyklai 
palaikyti Jeruzalėje. Žydai nieku nesiskyrė, — nei rūbu, 
nei kokiu nors ženklų, — nuo kitų Romos gyventojų. 
Spėjama, kad būta apie 40.000 asmenų žydų ben- 
druomenėje. 

Po Tito pergalės Palestinoje ir Jeruzalės žlugimo, 70 
m. po Kristaus, žydai ir krikščionys Romoje kentėjo pries- 
paudą ir dažną persekiojimą dėl savo tikėjimo savitumo. 

Apaštalas Paulius įkalinimo metu Romoje buvo 
laikomas “laisvame arešte“, galėjo pats nuomoti sau 
užeigą. Jam pasisekė rasti butą prie Marso kareivinių 
žydų kvartalo pakraštyje. Labai galima, kad nūdien ten 
stovi San Paolo in Arenula šventovė. Tuomet žydų ben- 
druomenė turėjo aštuonias sinagogas. Jos vadovai gausiai 
susirinko kalinio Apaštalo užeigoje, norėdami išgirsti jo 
pažiūras apie Jėzų Kristų (žr. Apd 28,22). 


Helenistinė Romos kultūra. Roma, iškilioji imperija 
— kosminė pasaulio valstybė, nugalėjusi graikus gink- 
lais, buvo graikų pavergta kultūriniu pranašumu. Roma 
nesiliovė reikštis savo genijumi: teisėtvarka, karine 1e- 
gionų jėga, vieškelių, tiltų, vandentiekių, rūmų statyba. 
Ir nūdien, keliaudamas po Artimųjų Rytų kraštus, ste- 
bėsi Romos statiniais. Kai kur Turkijoje romėnų statyti 
tiltai ir nūdien tebetarnauja. Jie yra net tvirtesni už dabar 
Pastatytuosius tiltus. Ir senoji Via Appia — Apijaus 
vieškelis, nors ir akmenimis grįstas, tačiau ten, kur 

tebėra senasis grindinys, neturi duobių. Romėnų poetas 
Virgilijus skundėsi, kad Roma, norėdama valdyti pasaulį, 
užleido kitiems — graikams! — pareigą rūpintis menu. 

Apaštalo Pauliaus amžius nebegyveno klasikine 
graikų kultūra, bet helenizmu — pasaulio su-graikinimu, 
savita, patrauklia, visus bendrinančia kultūrine apraiška, 
Helenizmo ištaka buvo audringi Aleksandro Didžiojo 
žygiai Artimuosiuose Rytuose 334-323 m. prieš Kristų. 
Klasikinio meno ir filosofijos žydėjimas Atėnuose V a. 
prieš Kristų neturėjo tiesioginės įtakos į Artimųjų Rytų 
pasaulį — Mesopotamiją, Siriją, Egiptą. Čia tuomet 
vyravo persų kultūra. Prieš V a. prieš Kristų graikai 
nesireiškė kultūrine jėga. Lyginant su senesnėmis Arti- 
mųjų Rytų tautomis, graikai buvo barbarai. Aleksandras 
Didysis jautėsi pašauktas atkeršyti persams už skriaudas 
graikams ir pašalinti visam laikui persų proveržio 
grėsmę. Kartu jis buvo ir kultūros nešėjas, nes praturtino 
išsekusius Rytus graikišku polėkiu. Per jį staiga prasi- 
veržė į istorijos slinktį graikų genijus su dinamiška ir 
kūrybiška galia protauti. Aleksandro Didžiojo armijai 
atidarius kelią į Artimuosius Rytus, graikų genijus 
reikštis kultūra juos liete užliejo. 

Aleksandras mirė jaunas, 33 metų amžiaus. Mirtis jį 
nelauktai paguldė Babilone. Galima spėlioti, kad he- 
lenizmas būtų vystęsis skirtinga kryptimi, jeigu Alek- 
sandras nebūtų miręs. Jis buvo pajėgus susieti užkariau- 
tus kraštus po viena valdžia. Po jo staigios mirties, 
Aleksandro imperija buvo padalinta tarp jo generolų. Jie 
vedė tarpusavio karus per ištisą kartą. Ilgainiui susikūrė 
dvi Aleksandro Didžiojo palikuonės — karalystės: 
Sirijoje — seleukidų, su sostine Antiochijoje, ir Egipte 
— ptolemėjiškoji, su sostine Aleksandrijoje. Karai ir tarp 
šių karalysčių nesiliovė, — tęsėsi per kitą pusant- 
rašimtmetį. Jos norėjo viena kitą žūt būt sunaikinti. 

Ilgainiui Roma jas abi užbaigė savo proveržiu. Tiesa, abi 
— seleukidų Sirija ir ptolemėjų Egiptas buvo graikų ka- 
ralystės, tačiau jų graikiškumas ribojosi valdančiai- 
siais, nes dauguma gyventojų buvo juo tik padažyti. 
Padažymas graikiškumu neužgožė tautinių savybių. Taigi 
klasikinė graikų kultūra buvo perdėm suprastinta. Be to, 
graikų kultūra plisdama, nežiūrint įsigytų tautinių savy- 
bių, darėsi vienoda. 

Helenizmo laikotarpis pasižymėjo raštijos ir meno 
kūrinių gausa. Būdinga, kad kūriniai buvo kuklūs. Mat bu- 
vo pasitenkinama pamėgdžiojimu. Helenizmo laikotarpis, 
kaip ir šiuolaikinis amžius, pasitenkino moksliniu tyri- 
nėjimu ir kritika, o kūrybos puoselėti nesistengė. Žinoma, 
mokslinis tyrinėjimas ir kritika tiesiogiai darė įtaigą 
išsilavinusiems. Liaudis iš to mažai naudos teturėjo. 
Graikų kalba tapo bendrine — koinė kalba, plačiai naudo- 
jama Artimuosiuose Rytuose. Tik liaudis išlaikė savo 
gimtąją kalbą kaip vietines tarmes be svarbos raštijai. 

Bendrinė koinė kalba padėjo žmonėms perimti graikų 
mintijimą, o menas — gaminti buitinio vartojimo reikme- 
nis graikų stiliumi. Keliaudamas po Artimųjų Rytų 
kraštus, matai Coca-Cola, Esso, Volkswagen, Sony... 
reklamas arabų kalba, matai arabišką vyro galabijė — si- 
joną ir europietišką drabužių eilutę šalia vienas kito 
gatvėje, o kupranugarį bei asilą besivaržančius dėl 
posūkio kairėn su Buicku. Man tai akivaizdžiai primena 
aną nuostabų kultūrinį mišinį, kurį vadiname helenizmu. 


Helenistinis miestas. Apaštalas Paulius, kalbėdamas 
apie savo atsivertimą, sako: “Aš esu žydas, gimęs Tarse, 
Kilikijoje..." (Apd 22,3). Tarsas yra miestas šiuolaikinėje 
Turkijoje. Jis buvo svarbus helenistinis centras Romos 
Imperijoje. Miestas, graikiškai polis, buvo graikų gyve- 
nimo židinys. 

Viena ryškiausių graikų savybių buvo paradoksas; 
Graikai, sukūrę iškiliausią politinę teoriją — demokratiją 
Vakarų istorijos atmintyje, bemaž nepajėgė jos įgyven- 
dinti. Graikai protu sukūrė demokratiją — “žmonių 
[liaudies] valdžią", — sukūrė ir žodį, ir idėją. Tačiau 
pačių graikų istorija yra bemaž istorija despotizmo — 
“tironų savavaliavimo“. Įdomu, kad polis, t.y. miestas, 
kaip idealas ir pats geriausias būdas pakęsti buitį, nuolat 
švytėjo dažnuose šlykščios politinės istorijos vingiuose. 
Ir Aleksandras, didysis graikų imperijos kūrėjas, bei jo 
įpėdiniai statė graikiškus miestus Artimųjų Rytų kraš- 
tuose. Statydami miestus, jie dėjo tvirtus pamatus graikų 
kultūrai — helenizmui. 

Graikų polis buvo skirtingas nuo kitų Artimųjų Rytų 
miestų savo agora — "prekyvietė", t.y. centru. Agoroje 
buvo galima nusipirkti kur kas daugiau negu vaisių ir 
daržovių. Ji buvo didžiulė nedengta erdvė miesto vidury- 
je. Bent iš dviejų šonų ją supo stoginės — s:0a. Stoi- 
cizmas yra “stoginės" filosofija. Pats vardas st0a — “sto- 
ginė" taikliai aptaria jos paskirtį: stoginė, apsaugodama 
nuo kaitrios Viduržemio jūros saulės, buvo smagi vieta 
pasėdėti, pasivaikščioti ir vesti pašnekesį. Stoikai buvo 
“stoginės" filosofai. Agorą supo viešieji pastatai: 
Tarybos namas, vietinės savivaldos — graikų idealo 
išraiška, teatras, — dažniausiai su odeonu, dengta kon- 
certų sale, platforma — bema su aikšte susirinkimams ir 
kalboms, biblioteka, sporto salė — gymnasium (mat kūno 
kultūra buvo puoselėjima gymnos — “nuogame" stovyje) 
ir šventovės. Agora ir ją supantys viešieji pastatai darė 
gyvenvietę polis — miestu, — skyrė miestą nuo kaimo. 
Čia graikas (ne graikė!) vyras galėjo dalyvauti veikloje, 
kuri darė jį “išauklėtu ir doru" žmogumi. Įdomu, kad 
graikai “išauklėtą ir dorą" žmogų savo kalba vadino kalos 
kagathos, t.y. gražiu ir geru. Toks vyras mokėjo gėrėtis 

prozos bei poezijos kūrinių skaitymu, dalyvauti filosofų 
pašnekesyje, eiti į teatrą tragedijos bei komedijos pa- 
matyti, turėti savo nuomonę viešųjų reikalų raizgyne bei 
pokalbyje apie buitinius klausimus ir naudotis sportu. O 
Romos imperijos laikais “išauklėtas ir doras" žmogus 
galėdavo citi atgaivai į viešąsias maudykles! 

Graikiškųjų miestų griuvėsiai Sirijos dykumoje, 
Jordanijoje bei šiaurinėje Afrikoje, — man menasi 
Palmyra, Hatra, Džerašas (Jerash)..., — man Ššiuolai- 
kiniam keleiviui yra lyg šašas ne vietoje. Roma ir Atėnai 
dykumoje! Jie liudija graikų gyvenimo būdą — heleniz- 
mo patrauklią jėgą. Iš jų graikų kultūra plito į tolimus 
užnugarius. 


“Neišmani širdis aptemo... " (Rom 1,21). Apaštalas 
Paulius buvo miesto žmogus. Jis prašnekino miesto 
žmones su Žinia apie Dievo rūpestį žmogumi. 

Religija yra žodis, kuris aptaria žmogaus antgamčio 
ieškojimą. Ieškoti antgamčio — Dievo yra įgimta 
žmogui. Jausdamas būtinumą ir norėdamas save aptarti, 
jis ieško kažko už save didesnio savo rasėje, savo tau- 
toje, kokioje nors partijoje ar ideologijoje. Rasinis, tau- 
tinis, partinis ir ideologinis “dievas" yra nežmoniškai 
nepakantus. Tai liudija mūsų amžius. “Neišmani širdis 
aptemo...“ (Rom 1,21). Vedamas būtinumo aptarti save, 
žmogus įstringa šiapusinėje savipratoje. Apaštalas 
Paulius prašnekino Romos imperijos žmogų “Neži- 
nomo“ — anapusinio Dievo — Kūrėjo ir Atpirkėjo var- 
du (Apd 17,22-31). 


Religinė pasaulėjauta ir pasaulėžiūra helenizme. 
Religinė helenizmo pasaulėjauta bei pasaulėžiūra buvo 
apaštalo Pauliaus kreipimosi fonas į Romos imperijos 
miestų žmogų su Žinia apie anapusinį Dievą — Kūrėją 

ir Atpirkėją. Jaučiu, kad man reikia ją išsamiau pažinti 
prieš kelionę. Pirmu žvilgsniu ji atrodo tokia padrika. 
Sunkoka joje rasti raktą į Romos imperijos religinės 
pasaulėjautos šerdį. Tačiau reikia bandyti. Kur 
pradėti? 

Romos muziejai ir didieji Artimųjų Rytų miestai 
saugo religinio meno pavyzdžius. Jie padeda pažinti he- 
lenizmo religinės pasaulėjautos veržimasi į padriką 
šerdį. Muziejuose lengvai pastebi, kad Apolonas ir 
Afroditė, klasikinės graikų religijos dievai, helenizmo 
fone nevaizduojami pagal jutiminį grožio išgyvenimą, 
bet pagal Artimųjų Rytų meną. Mums Apolonas ir 
Afroditė yra artimi iš graikų skulptūros aigaminių savo 
nuostabiu jaunystės grožiu. Helenistinė religijos 
pasaulėjauta suteikia Apolonui ir Afroditei tikroviškus 
bruožus ir raukšles veide pagal Artimųjų Rytų meną. 
Arba priešingai. Artimųjų Rytų dievai yra helenistinių 
menininkų atjauninami, — jie atspindi Apolono ir 
Afroditės jaunatvišką grožį. Įprasta šį mišinį vadinti 
sinkretizmu, — priešybių derinimu bei liejimu į viena. 
Taigi helenistiniame pasaulyje žmonės patyrė ne tik 
kultūrinį, bet ir religinį sinkretizmą. Tautos priėmė kitų 
tautų dievus šalia savųjų. Tačiau dažnai, nepajėgdamos 
atskirti dievus nuo dievų, parinko svetimų tautų dievams 
tą dievišką išvaizdą, kuri joms buvo pažįstama. Tokiu 
būdu Artimuosiuose Rytuose atsirado Dzeuso, Apolono, 
Afroditės vardai, o Romoje imta garbinti keistus 
Artimųjų Rytų dievus. 

Tikrovėje klasikinė graikų religija apaštalo Pauliaus 
amžiuje buvo tik skeletas. Plačiai paplitusi ir pažįstama, 
bet gyvenime reiškėsi tik apeigomis. Be to, viešoji mies- 
tų religija buvo išreikšta šauniomis dievų statulomis 
šventovėse. Jų likučiai daug sykių įvilioja mane į Romos 
muziejus. O Romoje muziejų daug! 

Anuometinė raštija liudija, kad religija nebuvo per- 
daug svarbi liaudžiai. Ją užgožė buitiniai poreikiai. 
Gimimas ir mirtis vertė ieškoti atsakymo į klausimus “Iš 
kur?" ir “Į kur?" Muziejus Civilti romana naujajame Eur 
priemiestyje padeda pažinti liaudies buitį. Ir cezario 
garbinimas nereikalavo širdies — nuoširdaus religinio at- 
sidavimo. Savo esmėje jis buvo pilietinė pareiga, viešas 
pareiškimas, kad atsiduodama cezariui. Faktas, kad pilie- 
tinė pareiga buvo tapatinama su religiniu poreikiu rodo, 
jog religijos samprata buvo miglota, — “neišmani širdis 
aptemo"'. Cezaris galėjo būti laikomas dievu, nes nebebu- 
vo įžiūrima skirtumo tarp to, kas dieviška — anapusiška, 
ir to, kas žmogiška — šiapusiška. Tai yra labai panašu į 
šiuolaikinį marksizmo-leninizmo garbinimą. Tik su vienu 
ryškiu skirtumu. Senoviniame pasaulyje “ateizmas" buvo 
suprantamas kaip atsisakymas garbinti viešojo — ofi- 
cialaus — kulto dievus. Nūdien “ateizmas" kovingai 
paneigia, draudžia garbinti, — ir net pažinti! — Dievą, 
kuris yra Kūrėjas ir Atpirkėjas. Atrodo, kad apaštalo 
Pauliaus pasaulyje tik reti asmenys gyveno pagal religinę 
savimonę, kuri būtų kliudžiusi dalyvauti cezario kulte. 
Žydai ir krikščionys buvo dvi bendruomeninės išimtys. 

Apašialas Paulius, prašnekindamas miestų visuomenę 
su Žinia apie Dievą-Kūrėją ir Atpirkėją, turėjo pažadinti 
buitinių poreikių užmigdytą širdį. Beje, filosofinė he- 
lenizmo raštija liudija, kad daugumas šviesuolių visiškai 
netikėjo Olimpo dievų tikrove. Turbūt nepatiklumas 
Olimpo dievais nesiribojo vien tik šviesuoliais. Nūdien 
keliaudamas po kraštus, kurie senovėje buvo helenistinis 
pasaulis, klausiu save, kiek čia buvo “ateistų" — žmonių 
visiškai be religijos ir nuovokos apie Anapusinį. Ana- 
pusinis buvo visuomet arti! Gyvenime — nūdien ir anuo- 
met — yra patogu priimti viešąjį — oficialųjį — kultą ir 
gyventi lėkštai. 

Klasikinė graikų religija turėjo gilią nuovoką apie 
Dievybę. Užtenka skaityti Hesiodo Teogoniją (Dievų 
gimimas) ir Homero Odisėją bei Iliadą. Homeras 
vaizdžiai aprašo Olimpo dievų panteoną — liaudies ap- 
čiuopiamus dievus, o Hesiodas nukelia skaitytoją į Uraną 
(Ouranos) — Dangaus skliautą, Okeaną (Okeanos) — 
Didžiąją jūrą, Gėją — Žemę... — bando aptarti Dievybę 
visatoje. Apaštalas Paulius, pats būdamas helenistas, 
galės rašyti: “[Dievo] neregimosios ypatybės — jo 
amžinoji galybė ir dievystė — nuo pat pasaulio sukūrimo 
aiškiai suvokiamos protu iš kūrinių" (Rom 1, 20). 


Neįprasti religijos proveržiai. Žmogus savo prigimti- 
mi yra religinis gyvūnas. Religinis poreikis liečia pačią 
žmogaus gyvenimo šerdį — prasmės ir laimės ieškojimą. 
Atmetus vieną religiją ar religijai nublėsus, ieškoma ki- 
tos arba kokio nors pakaitalo su religiniu vaidmeniu 
žmogaus gyvenime. Viešasis Romos imperijos kultas — 
pilietinė pareiga nepatenkino religinio poreikio žmoguje. 
Religinio poreikio jėgą — prasmės ir laimės ieškojimą 
per ryšį su Dievybe — panaudojo neįprastos misterijų re- 
ligijos. Kadangi jos buvo apeiginės, todėl jas galima 
laikyti religiniais kultais. Vardas “misterija" jiems 
pavadinti kyla iš to, kad naujai priimtieji nariai turėdavo 
duoti priesaiką laikyti paslaptį. Atrodo, kad misterijų re- 
ligijų nariai priesaikos uoliai laikėsi, nes jos nebuvo ir 
nėra vispusiškai pažįstamos. Tačiau turime pakankamai 
duomenų apie jų apeigas bei siekį ir galime apčiuopti jų 
religinį turinį. Svarbiausia, misterijų religijos pajėgė 
duoti žmogui tai, ko viešoji religija neįstengė: asmenišką 
bendravimą su tuo, kas dieviška, ir atgimimą — naują 
gyvenimą. Pasiekti “išganymą" per bendravimą su tuo, 
kas dieviška, ir atgimimą buvo pagrindinis misterijų re- 
liginis turinys. Daugumas šių religijų buvo Artimųjų 

Rytų gamtos vyksmo — mirties ir atgimimo šventimas. 
Apvaisinimo apeigomis buvo švenčiama gamtos atgimi- 
mas pavasarį, — apeigos turėjo ryškų lytinį poslinkį. 
Kadangi apeiginis atgimimas siejosi su gamtos atgi- 
mimu, jis vedė į glaudų suartėjimą su gamta. Neaišku ar 
visos misterijų religijos, — o jų buvo įvairių, — žadėjo 
žmogui nemirtingumą. Priėmimo apeigas į kurią nors 
misterijų religiją sudarė jos dievo ar deivės mito ait- 
pasakojimas. Kandidatai, simboliškai apeigomis 
išgyvendami mito prasmę, įsijungdavo į mite vaizduo- 
jamo dievo ar deivės gyvenimą. Palaipsniui, atlikę visus 
perėjimo tarpsnius, jie gaudavo “tobulųjų" vardą, — tap- 
davo vispusiškais nariais. Būdinga, kad misterijų religi- 
jos neteigė doros poreikių. Apvaisinimas gamtoje ir 
žmonių gyvenime buvo svarbiausia įžvalga į gyvenimą. 
Reikėjo įsijungti į šį apvaisinimo vyksmą ir jį užtikrinti 
apeiginiu elgesiu. 

Misterijų religijos buvo labai patrauklios. Patrau- 
klumas rėmėsi keletu veiksnių. Atrodo, kad jos žadino 
žmonėse smalsumą savo dievų egzotika ir apeigų paslap- 
timi. Be to, narių bendravimas apeiginėje puotoje padėjo 
išeiti iš vienišumo. Daugumas misterijų religijų buvo 
perdėm demokratiškos. Visuomeniniai skirtumai buvo 
paliekami už durų kulto bendruomenėje. Šiuo požiūriu, 
misterijų religijos užpildė tuštumą, kurią buvo sukūrę he- 
lenistinio pasaulio poslinkiai. 

Senovinė graikų miestas-valstybė, arba polis, buvo ir 
politinė ir religinė bendruomenė. Kaip jau anksčiau 
pastebėta, agora buvo ir vieta šventovėms, ir aikštė 
kultūrinės bei politinės veiklos susirinkimams. Polis 
neteko savo politinės svarbos po Aleksandro Didžiojo 
užkariavimų IV a. prieš Kristų užsklandoje. Politinė jėga 
nuo tada buvo helenistinė monarchija: seleukidinė 
Antiochijoje, o ptolemėjiškoji Aleksandrijoje. Ilgainiui 


31 


politinę jėgą paveldėjo Roma. Politinei polis svarbai 
silpnėjant, nyko ir religiniai bendruomenės ryšiai. 
Helenistinis žmogus nebeturėjo šaknų, jautėsi išrautas, 
galbūt net pasimetęs. Be šaknų polis bendruomenėje, he- 
lenistinis Žmogus buvo benamis. Misterijų religijos 
šovėsi pasitarnauti kaip nauja bendruomenė ir duoti reli- 
ginį turinį žmogui judančioje gyvenimo kryžkelėje. 

Nėra abejonės, kad apaštalas Paulius pasinaudojo šia 
padėtimi. Krikščionybė ir misterijų religijos buvo 
panašios. Krikščionybė mokė būti kantriam su klausi- 
mais, kurie vargina širdį. Su meile bandyti juos giliau 
pažinti, nors vispusiška įžvalga į juos ir lieka visuomet 
antgamtiška. Svarbiausia žmogaus savipratos ištaka ir 
jėga yra mokymasis gyventi galynėjantis su klausimais, 
varginančiais širdį. Taigi krikščionybė buvo nauja ben- 
druomenė, kuri galėjo prašnekinti helenistinio žmogaus 
religinius poreikius. Kitu požiūriu, misterijų religijos bu- 
vo krikščionybės varžovės, nes savo apeiginiu svaiguliu 
nekėlė dorovės klausimo ir nevedė į Dievą-Kūrėją, kuris 
įgalina gyventi su širdį varginančiais klausimais. Tačiau 
misterijų religijos atidarė krikščionybei kelią į sudėtingą 
helenizmo pasaulį. 


Apaštalas Paulius ir filosofija. Kelias, kuriuo krikš- 
čionybė įėjo į helenizmo pasaulį, nebuvo mažutis švie- 
suolių bei ieškotojų pasaulėlis. Evangelija apaštalas 
Paulius prašnekino ne išmintinguosius, ne galinguosius, 
ne kilminguosius. Pats apaštalas stebisi: “Tik pažvelkite, 
broliai, kas gi jūs, pašauktieji esate?... Bet Dievas 
pasirinko, kas pasauliui atrodo kvaila, kad sugėdintų 
išminčius. Dievas pasirinko, kas pasauliui silpna, kad 
sugėdintų galiūnus. Ir tai, kas pasaulio akimis — žemos 
kilmės, kas paniekinta, ko nėra, Dievas pasirinko, kad 
niekais paverstų tai, kas laikoma kažin kuo..." (1 Kor I, 

26-28). Akivaizdu, kad krikščionys Korinto bendrijoje 
nebuvo nei turtingi, nei mokyti, tačiau Pauliaus laiškai 
liudija, kad jis pažino graikų filosofinį mintijimą — 
stoikų filosofiją. Reikia prileisti, kad ir kai kurie 
Pauliaus laiškų skaitytojai pažinojo stoicizmą. 


Stoicizmas — Stoginės filosofija. Stoa — stoginė prie 
agoros buvo ir prieglauda nuo saulės ir lietaus, ir vieta 
mintyti, pasikalbėti, pasiklausyti. Čia IV-III a. prieš 
Kristų filosofas Zenonas pradėjo stoicizmo sąjūdį. 

Stoicizmas buvo populiarus, nes jis domėjosi žmonių 
buitimi labiau negu klasikinė graikų filosofija. 
Aristotelio ar Platono mintijimas buvo daugeliui atsajus. 
Tuo tarpu stoicizmas buvo daugeliui prieinamas. Būti 
stoikų nereikėjo plataus išsiauklėjimo, gilaus mintijimo 
ir didelės išmonės. Stoikų idealą vertino ir žmonės be 
gilesnio jų mintijimo supratimo. -Savitvarda ir sava- 
rankiškumas padėjo žmogui pasitikėti savimi. Būdamas 
labai patrauklus, stoicizmas buvo kur kas svarbesnis 
krikščionybės varžovas negu misterijų religijos. Beje, ir 
nūdien mus turėtų stebinti faktas, kad daug stoicizmo 
dorovės sąvokų — prigimties įstatymas, dorybės, drąsa, 
rūpestis visuomene — ilgainiui buvo perimtos į 
krikščioniškosios dorovės mokymą. 

Stoicizmas reiškėsi kaip iškili helenistinio žmogaus, 
— pasimetusio ir benamio žmogaus, — filosofija. Jo 
idealas — vispusiškas savarankiškumas! Anot stoikų, bu- 
vimas savarankišku daro žmogų pranašų bet kokioje 
būklėje. Aplinka, kurioje gimė stoicizmas, buvo tikrovė 
užgožianti asmenišką nuosprendį. Stoikai gi mokė, kad 
Žmogus gali išlikti pranašus net šioje aplinkoje, 
išmokdamas vispusiškai apvaldyti savo jausmus apatija 
— bejausmingumu. Apatija stoiko gyvenime buvo do- 
rybė. Ji įgalino stoiką galynėtis su gyvenimu. Stoikas sa- 

vo apatiška laikysena teigė, kad jo nuosprendžio nesąly- 
goja nei malonumas, nei skausmas. Pats žmogus, mokė 
stoikai, yra savo gyvenimo kalvis, nors ir vergu bū- 
damas. Tik išminčius gali būti karalius savo gyvenime. 

Pagal stoicizmą, pagrindinė žmogaus gyvenimo 
pareiga yra daryti gera. O gera yra tai, kas derinasi su 
prigimtimi. Stoikai buvo nuoseklūs. Savo etiką — 
mokymą apie dorovę pagrindė savo kosmologija — 
pasaulio samprata. Pasaulis yra visuma, kuriai duoda gy- 
vastį dieviška dvasia. Žmogus dalyvauja šioje dvasioje, 
— yra dieviškosios dvasios kibirkštis. Čia slypi visas 
žmogaus orumas. 

Stoicizmas, nors ir rėmėsi materialistine pasaulio 
samprata — kosmologija, buvo priešingas materializmui. 
Panieka medžiaginiam pradui vedė stoikus į asketizmą 
— malonumų atsižadėjimą. Stoikai buvo abejingi turtui 
ir neturtui, geram vardui bei pagerbimui už nuopelnus vi- 
suomenei, ilgam ar trumpam gyvenimui, valgiui, gėrimui 
bei lytiniams poreikiams. Jie, atrodo, buvo helenistinio 
amžiaus jėzuitai! Viena nuostabiausių stoikų išvadų apie 
pasaulį buvo jų kosmopolis samprata, — “pasaulis [yra 
didelis] miestas". Nuoseklu daryti išvadą, kad visi 
žmonės yra to paties pasaulio-miesto piliečiai. 
Stoicizmui buvo būdinga pasaulinė žmogaus saviprata ir 
savimonė. Ir tik stoicizmas senoviniame pasaulyje turėjo 
žmonijos sampratą, pagal kurią bendruomenė, pagrįsta 
žmogaus prigimtimi, yra svarbesnė už bendruomenes, 
kurių pagrindas yra rasė, tauta, visuomeninė klasė. 
Nenuostabu, kad stoiku galėjo būti ir imperatorius, — 
pavyzdžiui Markus Aurelijus, ir vergas, — pavyzdžiui 
Epiktetas. 

Stoicizmo religinis akiratis buvo tik šiapusinis. Jame 
nebuvo tikėjimo Dievu — asmenišku Kūrėju, nes stoiciz- 
mui dievas buvo Gamta, Prigimtis. Be to, stoicizmas bu- 

vo šaltas ir reiškėsi egocentrine laikysena gyvenime. 
Žmogus turi gyvenimo pagrindu save patį. Sava- 
rankiškumas vedė į išdidumą. Stoikui buvo svetima 
laikyti save dvasios beturčiu ir ieškoti malonės šalia 
savęs. Užtat žmogus, vargų skandinamas ir nebe- 
pajėgdamas būti savarankišku, buvo skatinamas 
savanoriškai išeiti iš pasaulio — nusižudyti. 

Stoicizmas buvo labai populiarus tarp valdžios 
žmonių. Tam tikru požiūriu, jis buvo turtingo Žmogaus 
gyvenimo filosofija, nes turtingam yra kur kas lengviau 
būti savarankišku negu vargšui. 


Apaštalas Paulius ir stoicizmas. Atrodo, kad 
apaštalas Paulius susidūrė su stoicizmu kaip su religijos 
pakaitalu. Stoikai nejautė jokio prieštaravimo tarp savo 
filosofinės religijos ir viešojo, — net cezario, — kulto. 
Mat jiems cezario kulto poreikiai buvo tik pasaulio 
Sielos, arba dieviškosios Ugnies, apraiškos. Tuo tarpu 
kitos tuometinės religijos, misterijų ar filosofinės, nors ir 
nuvertino mitologinius Olimpo dievus, stokojo pasaulio 
Sielos garbinimo. Epikūrėjiečiai paneigė ir atvirai prie- 
šinosi mitologiniams dievams. Anot jų, Olimpo dievų bi- 
joti — garbinti nereikia, nes jų nėra. 

Aplamai, filosofai nekovojo prieš liaudies religiją. 
Mat buvo tikima, kad religija daro liaudį pavaldžia. 
Liaudis neturėjo įgūdžių domėtis filosofine išmone, o re- 
ligija nors ir nebuvo tikru jos opiju, bet vis dėlto gelbėjo 
ją nuo dorovinės suirutės. 

Kol kosmopolis — “pasaulis-miestas" buvo laikomas 
įkūnytu pastovioje Romos imperijoje, tol apaštalui 
Pauliui buvo sunku pasiekti žmones, kurie gyveno 
įsitikinimu, kad žmogaus būtis yra vispusiškai 
savarankiška. Stoicizmas davė savo sekėjų gyvenimui 
dorovinį turinį ir kryptį. Būdamas perdėm žmoniškas, 

paremtas žmogaus savarankiškumu, jis darė antgamtį — 
anapusinį Dievą nereikalingu. Tačiau stoicizmas buvo 
doroviškas. Apaštalas Paulius, aptaręs žydų ir pagonių 
padėtį prieš Dievą-Kūrėją ir Atpirkėją — laiške 
Romiečiams, drįsta teigti: “...visi yra nusidėję ir stokoja 
Dievo garbės“ (Rom 3, 23). Apaštalas Paulius neigė 
žmogaus svarankiškumą prieš Dievą ir skelbė tikėjimą 
Jėzumi Kristumi (1 Kor 1, 24). 


Apaštalo Pauliaus Roma 


Šiuolaikinis Romos miestas yra judrus ir triukš- 
mingas pasaulinis didmiestis. Jame daug kur kyšoja 
krikščioniškosios Romos gausybė šveniovių su barokinio 
stiliaus kupolais. Pagoniškoji Roma yra išlikusi tik griu- 
vėsių salelėse: Foro Romano, Circo Massimo, Colosseo, 
Terme di Caracalla, Via Appia antica... Labiausiai mane 
domina pagoniškoji Roma, nes čia galiu atrasti vietas, 
statinius ir aplinką, liudijančius apaštalo Pauliaus gyve- 
nimą: Mamertinum kalėjimą, San Paolo in Arenula 
šventovę, San Paolo fuori le Mura baziliką, Tre Fontane 
abatiją, San Sebastijono katakombas... Pagoniškoji 
Roma buvo apaštalo Pauliaus Roma. Pagoniškosios 
Romos likučiai suartina su Apaštalu. 


Pagonis Romos gyventojas. Jis buvo ir patricijus, ir 
pilietis, ir vergas. Tačiau jį aptarti yra lygiai sunku, kaip ir 
šiuolaikinį žmogų. Atrodo, kad yra kur kas lengviau 


atpažinti helenistinio pasaulio kontūrus, — politinę 
sąrangą, visuomeninį bei religinį domesį, gyvenimo po- 
reikius, — negu pavienio žmogaus siekius, lūkesčius, 


baimes. Dalinai iš apaštalo Pauliaus laiškų žinome, ką jis 
skelbė apie Jėzų Kristų ir kaip jo skelbimas buvo priimtas. 
Be abejo, daugiau žinome apie jo sėkmę negu apie jį 

P Romos įkūrimą garsina padavimai apie Vilkę 
- . ir jos užaugintus našlaičius Remą ir Romulą 


Deivė Roma: 


Romos imperija save 
laikė kosmine valstybe 
— dievybe 


Forum romanum — Romos aikštės griuvėsiai 


Dvynukų-dievaičių Ajakso ir 
Polukso šventovės likučiai 
Romos aikštėje 


Asilių vartai Romos sienose. Fone — Šv. Jono Laterane bazilika 


Romos vestalė tebestovi 
Vestalių rūmų kieme 


Imperatorius Julijus Cezaris 
stebisi nūdiene Roma 


Imperatorius Markus | : 
Aurelijus Kapitolijuje 4 
vis dar joja į 


Žvilgsnis į šiuolaikinę Romą nuo Koliziejaus 

Panteonas — “Visų dievų" šventovė nūdien.tarnauja Vienam Dievui 


Koliziejus — kruvinų gladiatorių varžybų arena 


Koliziejaus arena nūdien 

Nūdien Kryžius stovi Koliziejuje 


Archeologus masina Romos senovė 


Konstantino vartai ir archeologų rausimasis po Romos senovę 


Castel Sant' Angelo pilis ir Angelų tiltas su Apaštalų Petro ir Pauliaus statulomis 
bei angelais, kurie laiko rankose Kristaus Kančios įrankius 


Porta Ostiense — Ostijos vartai ir Cestijaus piramidė 


Milvijaus tiltas — Ponte Milvio, — čia 312 m. Konstantinas nugalėjo Maksencijų 


Giuseppe Garibaldi — Juozapas Garibaldi 1870 m. užėmė Romą ir įsteigė Italijos 
karalystę 


lydėjusius nepasisekimus. Mai apaštalas Paulius rašė 
laiškus tiems, kurie buvo priėmę jo skelbimą. Iš laiškų ga- 
lime bent šiek tiek pažinti sunkenybes, kurias turėjo pakelti 
pats Apaštalas bei naujieji krikščionys, ir aptarti romėną. 

Helenistinį romėną aptarti sunku, nes ir “romėnas" 
yra atsaji sąvoka. Anuomet, kaip ir nūdien, gyveno atskiri 
vyrai ir moterys, — “romėno" kaip tokio nebuvo. Atskiri 
žmonės apsprendė, kaip turėjo būti skelbiama Žinia apie 
Jėzų Kristų. Ji turėjo būti patraukli, nes su ja buvo krei- 
piamasi į vyrus ir moteris, pasimetusius ir bešaknius 
pasaulinėje valstybėje. Daugumas jų neturėjo nieko ben- 
dra su Romos religija, bet imliai metėsi į gausybę kultų ir 
prietarų, vadovavosi padrika dorove gyvenime. 


Nuo Jeruzalės į Romą 


Savo studijines keliones visuomet pradedu Romoje. 
Iš Romos, lyg nuo laiptų viršūnės, žvalgiausi po Romos 
imperijos platybes. Pati senovinė Roma mane supažindi- 
no su potremtiniu judaizmu ir Naujojo Testamento — 
apaštalo Pauliaus laiškų istoriniu fonu. Ir šį kartą istori- 
jos laiptais nulipu į krikščionybės ištaką — Jeruzalę. 

Geroji Naujiena — Evangelija gimė judaizme — tarp 
judėjų, mažutėje helenistinio pasaulio dalyje, išlikusioje 
perdėm savita. Romos imperijos teisėtvarka ir viešoji 
nuomonė laikė judėjus bendruomene, kuri nesiduoda 
sūliejama su kitomis imperijos tautomis. Judėjų kraštas 
— Palestina buvo Gerosios Naujienos gimtinė. Pa- 
lestinos judaizmas buvo helenistinio pasaulio prie- 
šingybė. Geroji Naujiena — Evangelija — gimė ir buvo 
paskelbta kultūrų sankirtyje. 


"Izraelis" ir “judaizmas". Senojo Testamento Izrae- 
lis tapo judaizmu jau prieškristiniais laikais. Jiedu buvo 

skirtingi. Tai rodo patys vardai. Pirmajame kristiniame 
amžiuje vardas “Izraelis" buvo naudojamas tik religinėje 
raštijoje. O vardu “judėjai" — “judaizmas" vadino save 
žydai, ir tuo vardu buvo kitų vadinami. Šis vardas turi 
ryšį su Judo gimine ir karalyste Senojo Testamento is- 
torijoje. Be to, juo paženklinama ir teritorija — Judėjos 
satrapija, kurioje atgimė judėjų bendruomenė po tremties 
Babilone persų pagalba VI a. prieš Kristų. 

I a. po Kristaus judaizmas buvo įsitvirtinęs ir Galilėjoje. 
Tačiau šalia Judėjos ir Galilėjos Palestinoje — senovės 
Izraelio krašte — judėjų buvo labai mažai. 


Kas buvo judėjas-žydas? Žmogus, kurio tapatybės 
ištaka ir pagrindas buvo tikėjimas Dievu-Kūrėju ir 
Atpirkėju. Politinės bendruomenės jis neturėjo. Judėjų 
nepriklausomybė buvo žlugusi 63 m. prieš Kristų, kai 
Romos legionai, Pompėjaus vedami, įžengė į Palestiną. 
Satelitinė Herodo Didžiojo karalystė buvo kur platesnė 
negu teritorija, kurioje gyveno judėjai. Judėjų ben- 
druomenė Herodo Didžiojo nelaikė judėju-žydu. Atrodo, 
kad jo judaizmas ribojosi tik išore, — tuo, ką pats 
Herodas Didysis laikė pakankamu sulaikyti pavaldinius 
nuo atviro maišto. Po jo mirties, pašalinus jo sūnų Ar- 
chelajų nuo sosto 6 m. po Kristaus, Judėja ir Samarija 
buvo valdomos tiesiogiai Romos valdytojo, o kitos 
Palestinos dalys — kitų Romos valdytojų ir satelitinių 
karaliukų. Romėnai pripažino, kad Judėja sudaro savitų 
problemų valdytojui, todėl Judėjos valdytojas turėjo teisę 
naudotis savo nuožiūra. Romėnai skaitėsi su žydų tikėji- 
mo poreikiais. Žydai nebuvo verčiami dalyvauti cezario 
kulte, nei atlikti karinę prievolę, nes ji turėjo ryšį su 
cezario kultu ir pažeidė subatos įstatymą. Dievų statulos 
nebuvo statomos Judėjos miestuose ir kaimuose. Ro- 
mėnai nesikišo nei į judėjų teisėtvarką, išskyrus vieną 

išimtį, minimą ir evangelijose, būtent mirties bausmę. 
Mirties bausmę ir jos įvykdymą romėnai pasiliko sau. 
Teoriškai žiūrint, Romos imperijos valdžia buvo perdėm 
pajėgi valdyti Judėjos teritoriją, tačiau tikrovėje taip 
nebuvo. Dažniausiai Romos atsiųsti valdytojai buvo 
nemokšiški ir nesąžiningi, o tarp judėjų reiškėsi nesu- 
taikomos ir aklatikės grupės. To užteko, kad Judėjoje 
vyrautų nuolatinė aistringa trintis. 

Vardas “judėjas", arba žydas, nei anuomet, nei nū- 
dien nepaženklina rasės. Juo paženklinama buvimas 
nariu tautoje, kuri turi bendrą tikėjimą — protėvius, is- 
toriją, kalbą. Palestina, kaip ir kiti Artimųjų Rytų kraštai, 
buvo dvikalbė, — buvo kalbama ir aramėjų, ir graikų 
kalbomis. Be to, judėjai turėjo ir liturginę — hebrajų 
kalbą. Ji buvo naudojama sinagogoje ir Raštų skaityme. 

Judaizmo jungtis nebuvo nei politika, nei rasė, bet 
tikėjimas-religija. Judėjas buvo asmuo, kuris priėmė 
Mozės įstatymą ir jo laikėsi savo gyvenime. Keletas 
išorinių apeigų akivaizdžiai liudijo judėjo ištikimumą sa- 
vo tikėjimui-religijai: apipjaustymas, subatos šventimas 
ir apeiginis tyrumas. Šie trys poreikiai padėjo judėjui 
būti ištikimam savo religijai, bet užkirto kelią bet ko- 
kiam bendravimui su pagonimis. Judėjai buvo atskira 
bendruomenė, nes jie norėjo ir stengėsi būti atskiri. 
Pagonys pripažino judėjų norą būti atskirais ir skaitėsi su 
jų atskirumu. 

Judaizmo šerdis buvo Šventykla Jeruzalėje. Krikš- 
čioniškosios eros pradžioje ji buvo Herodo dėka at- 
statoma. Šventykla buvo vienintelė teisėta vieta kruvinai 
gyvulių aukai judaizme. Pamaldos kitose krašto vie- 
tovėse vykdavo sinagogose. Sinagoga jau buvo tapusi 
savita įstaiga. Ji buvo ir pastatas, ir bendruomenė, — 
ryšys, kuris jungė judėjus į bendruomenę ir palaikė reli- 
ginę judaizmo vienybę. Sinagogos pamaldas sudarė mal- 

da, giesmės, Raštų skaitymas ir pamokymai. Aukomis 
sinagogose Dievas nebuvo garbinamas. 


Judėjas ir Mozės įstatymas. Aukų apribojimas tik 
Šventykla Jeruzalėje rodo, kad pagrindinis veiksnys 
judėjų gyvenime nebuvo kultas, bet Įstatymas. Įstatymas 
ir apaštalo Pauliaus gyvenime prieš atsivertimą turėjo 
didelę reikšmę. Įstatymu buvo laikoma Mozės 
Penkiaknygė, aiškinama pagal tuometinį tikėjimo kraitį. 
Žodinis tikėjimo kraitis, sutelktas laiko būvyje iš Pen- 
kiaknygės aiškinimo buitinio gyvenimo poreikiuose, bu- 
vo labai svarbus įnašas. Buvo įprasta jį vadinti Seniūnų 
palikimu. 

Pati Penkiaknygė yra nuostatų rinkinys su pasako- 
jimu apie Izraelio kilmę. Izraelis save laikė Sandoros su 
Dievu tauta. Penkiaknygės nuostatai siekė nurodyti tobu- 
las gaires visapusiškam gyvenimo pajungimui Sandoros 
Dievo valiai. Tikrovėje Penkiaknygės nuostatai nebuvo 
pakankami. Tobulu vadovu jie galėjo tapti tik pritaikymu 
gyvenimo poreikiams. Jau ir prieškristiniais laikais 
Mozės įstatymas buvo pritaikomas gyvenimui Rašto 
aiškintojų — Įstatymo žinovų. Įstatymo žinovas-mokyto- 
jas vadinamas rabbi—rabinu ir laikomas pagarboje. 
Apaštalas Paulius buvo rabinas — Įstatymo žinovas. 
Rabinas buvo įtakingas asmuo judaizme. Rabinai, labiau 
negu bet kurie kiti vadovaujantys asmenys, nulėmė ju- 
daizmo savimonę. 

Gyvendami pagal Mozės įstatymą, judėjai apsitvėrė 
tvora ir atsiskyrė nuo pagonių. Be to, judėjų dorovinis 
lygis buvo kur kas pranašesnis už helenistinio pasaulio 
dorovinį lygį. Tiesa, stoicizmas skelbė iškilų Žmogaus 
savarankiškumo idealą, bet nebūrė žmonių į bendruo- 
menę, kuri būtų kultūra bei religija sąmoningai atskira 
nuo kitų visuomenėje. Tuo tarpu Mozės įstatymas būrė 

judėjus į tik vieną Dievą garbinančią bendruomenę po- 
liteizmo, prietarų bei misterijų religijų aplinkoje. Judėjai 
ši skirtumą jautė, juo didžiavosi ir nevengė pajuokti pa- 
gonis dėl jų prietarų ir politeizmo. Buvo ir pagonių, kurie 
laikė sau pareiga gerbti monoteizmą, nes nuvokė, kad jis 
perdėm viršija bet kokį pagonių religijos polėkį. Tačiau, 
kuri garbino tik vieną ir nematomą Dievą. Būdinga, kad 
Pompėjui 63 m. prieš Kristų įsibrovus į Šventyklą — 
pačią Šventųjų šventosios dalį ir radus ją tuščią, tuščio 
kambario garbinimas tapo pagonių satyros mėgstama tema. 


Judėjai už Palestinos ribų. Judaizmas nesiribojo 
Palestina. Jau prieškristinių amžių būvyje judėjai kėlėsi 
dideliu skaičiumi į kitus kraštus. Atrodo, kad judėjų emi- 
gracija į Vakarus prasidėjo po graikų pergalės prieš per- 
sus. Tiksliai atpažinti šio poslinkio priežastis yra sunku. 
Be abejo, daug žydų buvo paimti į nelaisvę ir tapo ver- 
gais. Kiti keliavo į svetimus kraštus, norėdami pabėgti 
nuo skurdo Palestinoje. Krikščioniškosios eros pradžioje 
skaičius žydų, gyvenusių už Palestinos ribų buvo didelis. 
Spėliojama, kad galėjo siekti 3,500.000. Palestinoje 
gyveno tik apie 500.000. Išeiviai sudarė diasporą 
—"išblaškymo", arba emigracinę bendruomenę. Būdinga, 
kad žydai kūrėsi miestuose. Vargu ar buvo koks nors 
didesnis rytinio Viduržemio jūros krašto miestas be ju- 
dėjų naujasėdijos. Dažniausiai jie vertėsi prekyba ir ama- 
tais. Tuometinė raštija nerodo, kad jie būtų buvę turtingi. 
Diasporos judėjai garbino Dievą sinagogose ir palaikė 
glaudų ryšį su Jeruzale, savo pasaulio dvasiniu centru. 


“Kai atvykome į Romą...' (Apd 28, 16). Antroji 


Apaštalų darbų knygos dalis yra krikščioniškoji odisėja. 
Norėtųsi apaštalą Paulių pakrikštyti krikščioniškuoju 

Odisėju. Roma Pauliui buvo jo odisėjos tikslas. Būdamas 
Korinte 57 m., jis rašė savo laiške Romiečiams: “...be 
paliovos jus prisimenu, visuomet savo maldose prašyda- 
mas, kad, Dievui leidus, man pavyktų kaip nors atkeliauti 
pas jus. Aš trokštu jus pamatyti, kad galėčiau jums per- 
duoti šiek tiek dvasinių dovanų jums sustiprinti, tai yra 
drauge pasiguosti bendru jūsų ir mano tikėjimu. Noriu, 
kad žinotumėte, jog ne kartą ketinau atvykti pas jus, — 
deja, iki šiol pasitaikydavo kliūčių..." (Rom 1, 913). 
Apaštalas Paulius buvo atvežtas į Romą kaip kalinys. 
Judėjų skundu areštuotas Jeruzalėje 58 m., dvejus metus 
kalintas Cezarėjos kalėjime Palestinoje, Paulius apeliavo 
į imperatoriaus teismą. Imperatoriumi tuo metu buvo 
Neronas. Apeliuoti į imperatoriaus teismą apaštalas 
galėjo, — jis buvo Romos pilietis. 60 m. rudenį Paulius 
pradėjo kelionę kalinio grandinėse iš Cezarėjos uosto. 


Į Apijaus vieškelį — via Appia antica 


Apaštalo Pauliaus pėdsakai Romoje slypi jo vardo 
šventovėse ir vieškelių bei gatvių grindinyje. 

— Einam ieškoti šv. Pauliaus, — kreipiuosi į kun. 
Vladą Delinikaitį. 

— Kur galvoji pradėti? 

Kun. Vladas D. yra vienas žiningiausių Romos ži- 
novų. Čia jis gyveno jau daugiau negu trisdešimt metų. 
Romą lankė ir lanko ne turistų autobusais, bet vietos 
priemonėmis, — dažniausiai pėsčiomis. 

— Ar nebūtų gudru pradėti nuo via Appia antica? — 
garsiai galvoju. 

Apijaus vieškelį pasiekti planuojame autobusu, o to- 
liau eiti pėsčiomis. Rytas jau vėlyvas. Dabar autobusu 
važiuoti patogiau, nes anksti rytą autobusai būna 
sausakimši. Stotelė via Appia nuova gatvėje. Per 

Laterano vartus įvažiuojame į miestą. Autobusas šliaužia 
palei Laterano baziliką, aplenkdamas aikštės obeliską, 
suka kairėn Metronia vartų linkui. Romos gatvės skiriasi 
nuo gatvių šiuolaikiniuose miestuose. Jos dag kur labai 
siauros. Be to, sukaliojasi. Gatvės, planuotos kadaise 
arklių karietoms, turi nelauktą paskirtį, — tarnauja 
sunkiems automobiliams ir milžiniškiems autobusams. 
Prie Metronia vartų maišatis. Automobiliai, kone bučiuo- 
damies, nebegali pajudėti. Vairuotojai ne tik signalizuo- 
ja, bet ir galvas kišdami, vienas kitą bara. Policininkas, 
su kepure po pažastim, šluostosi veidą. Mūsų autobusas 
pasuka į laisvą gatvelę dešinėje. Paliekame maišatį. 
Gatvė įkalni. Po kaire Geografų parkas. Palei gatvę 
kairėje stovi Santa Maria in Domnica alla navicella (Šv. 
Marija Domnikoje prie laivelio), o po dešine pasirodo 
San Stefano rotondo (Apvalioji šv. Stepono) šventovė. 
Pastaroji yra viena seniausių Romos šventovių. Užeiti į 
ją nūdien neįmanoma, nes uždaryta. Tik per šv. Stepono 
šventę — antrąją Kalėdų dieną — ji atidaroma. Pra- 
važiavus Marijos šventovę, matyti San Giovanni e Paolo 
— garsi Romos kankinių šventovė ir Tėvų pasionistų 
vienuolynas. 

Mudviejų autobusas “671" veža į Romos naujamiestį 
— Eur. Reikia persėsti į “118". Šis nuveža į Apijaus 
vieškelį. Iš stotelės matyti Koliziejus. Esame kone se- 
novinės Romos centre. 


Apijaus vieškelis prasideda Romoje 


118-asis autobusas kursuoja retai — bene tik kas 
pusvalandį. Stotelė pažymėta “Fermata" žodžiu. Be to, 
matau ir “Capo linea“ — linijos pradžia. Autobusas 


“118" jau stovi. Pakeleivių dar tik keletas. Ženklas, kad 
autobusas ką tik čia atsirado. Pakeleiviai — ne vietiniai, 

bet turistai. Vienas kitą kalbų mišiniu teiraujasi ar šis au- 
tobusas tikrai veža į via Appia antica. 

Autobusas pajuda pakalniui. Koliziejus čia pat. Tai 
gladiatorių kovoms ir romėnų pramogoms statytas 
daugiaaukštis stadionas su arena. Flavianai — Ves- 
pasianas ir Titas — jį pastatė, panaudodami belaisvius iš 
Palestinos po 66—70 m. sukilimo numalšinimo. Nuo Fori 
imperiali gatvės jis dar ir nūdien šauniai atrodo. Iš auto- 
buso matau tik jo rytinę pusę. O ji labai apgriuvusi. Ir 
krikščionių kankiniai palaistė savo krauju Koliziejaus 
arenos smėlį. Kruvinos pramogos Koliziejuje buvo 
sustabdytos tik Teodosijaus amžiuje, — IV a. užsklando- 
je. Tai padaryti privertė vienas krikščionis. Gladiatorių 
kovos metu jis nušoko į areną ir čia nusižudė, šaukdamas 
“Jau gana!" 

Gatvė nuo Koliziejaus link Circo Massimo pustuštė. 
Vos spėju užmesti akį ant senovinio Apijaus vieškelio 
grindinio likučių su imperatoriaus Tito arka prie Foro 
Romano. Autobusas praužia pro ainaujinamą Kons- 
tantino Didžiojo arką. Jau kelinti metai jos likimu miesto 
taršoje rūpinasi archeologai. Oro tarša yra labai kenks- 
minga marmurui. Net aikštė tarp Konstantino arkos ir 
Koliziejaus atkasinėjama. Grindinys jau nuimtas. Jo 
nebūta storo — kai kur tik keleto sprindžių. Nūdien 
aikštė atrodo lyg aptvaras su pamatų kontūrais ir aslų bei 
senovinių gatvės grindinių properšomis. Palatino kalva 
šliejasi prie Foro Romano. Jos atšlaitės šiemet itin žalios, 
o kepurėtos pušys smaginasi saulėje. 

Vakarinėje Palatino kalvos pašonėje yra Circo 
Massimo. Kadaise čia lenktyniavo iškilūs raiteliai ir eik- 
lių žirgų traukiami vežimai. Nūdien ji tuščia ilga stačia- 
kampė aikštė su vos matoma spina —“kuprele" viduryje. 
Autobusas staiga suka į kairę — pietų linkui. Gatvių 
sankryžoje stovi juodas obeliskas iš Aksum'o Etiopijoje. 


74 


Benito Mussolini jį parsigabeno prieš II pasaulinį karą. 
Etiopiečiai ilgą laiką bandė jį atgauti. Atrodo, kad jų 
pastangos vis dar tuščios, nes Aksum'o obeliskas vis dar 
Romoje. 

Vis dar važiuojame per miestą. Po kaire Šv. Gri- 
galiaus Didžiojo šventovė. Būdamas popiežiumi, jis pa- 
siuntė misionierius V a. į Britaniją. Po dešine kyšo 
Terme di Caracalla — Karakalos maudyklų griuvėsiai, 
— nūdien naudojami vasaros operos sezonui. Sako, Aida 
esti nuostabi, — Ramzio pergalės eitynėse dalyvauja ir 
drambliai, ir kupranugariai... 

Romoje bemaž kiekvienas akmuo turi savo istoriją. 
Tik reikia prie jo sustoti. Autobusu važiuoti yra per 
skubu. Rodos, išlipk, — išgirsi apie žmones ir jų siekius. 
Ne griuvėsiai, bet žmonės ir jų mintys — kultūra ir re- 
ligija — padaro Romą patrauklia. Gera po Romą keliauti 
su tokiu asmeniu, kaip kun. Vladas Delinikaitis. Beje, jis 
yra ir santūriai kuklus. Savo žiningumu svečio 
neužglušina. 

Kadaise Karakalos maudyklų aplinkoje buvo pati se- 
niausia, Romos miestą sauganti, mūro siena. Legendos 
jos statybą sieja su karaliumi Serviju Tuliju — VI a. 
prieš Kristų. Archeologai iki šiol neužtiko jos likučių. 
Anot archeologų, seniausi mūro sienos likučiai yra iš pir- 
mosios IV a. prieš Kristų pusės. Senovinė raštija mini ir 
vartus, kurių sargyba tikrindavo Apijaus vieškelio 
keleivius. Apaštalas Paulius per juos įžengė į Romą kali- 
nių vorelėje. Nūdien vartų nėra. Tik vardas yra žinomas: 
Porta Capena (Kapeno vartai). 

Pravažiavus Karakalo maudykles, atsiduriame siauro- 
je, vienos krypties gatvėje. Iš abiejų šonų mūrinė siena, o 
už jos sodai su vilomis. Esame ani senovinio Apijaus 
vieškelio. Už poros minučių pasiekiame San Sebastijono 
vartus, imperatoriaus Aureliano III a. po Kristaus staty- 

toje mūrų sienoje. Statyti prieš septyniolika šimtmečių, 
bet atrodo labai šauniai. Nūdien variuose yra įrengtas 
muziejus. Kadaise, Romai esant pagoniškosios imperijos 
sostine, jie turėjo Apijaus vardą. 

Roma neauga aukštyn, bet platėja, — auga į šonus. 
Vos pravažiavęs vartus, autobusas atsiduria gatvėje, 
kurią supa naujesni pastatai. Romos miesto savivaldybė 
sąmoningai neleidžia keisti senosios Romos veido. 


Šventovė Ouo vadis, Domine? Už puskilomeirio nuo 
San Sebastijono vartų yra judri kryžkelė. Čia persiskiria 
du vieškeliai: via Appia ir via Ardeatina. Kairėje prie 
kryžkelės stovi kukli šventovėlė su labai įdomiu vardu 
“Ouo vadis, Domine?“ (Kur eini, Viešpatie?). 

Legenda susieja Ouo vadis, Domine? šventovę su 
Nerono persekiojimu ir apaštalo Petro likimu. Pasako- 
jimas grąžina į I kristinį šimtmetį — 64 67 m. laikotarpį. 
Istorija legendą patikslina. Tacitas savo Metraščiuose rašo 
apie Nerono užmojį atnaujinti sostinės lindynių kvartalą. 
Atnaujinimą pradėjo lūšnų deginimu. Ta proga pats 
Neronas skaitė savo poeziją su muzikos palyda. Nelaimei, 
iškilmių metu pasikeitė vėjas ir sudegė didelė miesto 
dalis. Romėnai apkaltino patį Neroną, o šis sumetė kaltę 
krikščionims. Kilo pirmasis krikščionių persekiojimas 
Romoje. Čia įsiterpia legenda apie apaštalą Petrą. 

Bijodamas persekiojimo, Petras bėgo iš Romos. 
Apijaus ir Ardeatino vieškelių sankryžoje jis sutiko 
Viešpatį Jėzų, einantį į Romą. Nustebęs, klausė: “Ouo 
vadis, Domine?“ Viešpats jam atsakė: “Einu vėl numir- 
ti..." Apaštalas Petras suprato, kad jam reikia grįžti į 
Romą ir drąsinti persekiojamus tikėjimo brolius ir seseris. 

Šventovėlė yra atdara sekmadieniais. Gidas paprastai 
atkreipia dėmesį į vyro pėdos įspaudą akmenyje. Tai esąs 
Viešpaties Jėzaus pėdos įspaudas. 

Apijaus vieškelis nuo sankryžos dar labiau su- 
siaurėja. O eismo abiem kryptimis daug. Vairuotojas 
skubinasi. Girdėti baimingi aiktelėjimai. Autobusas stab- 
teli prie San Calisto katakombų. Čia išlipa bemaž visi 
keleiviai. Mudu važiuojame toliau. Išlipame stotelėje po 
išsukimo iš Apijaus vieškelio. 


Šiuo vieškeliu Paulius atėjo į Romą 


Apaštalų darbų knyga rašo, kad Romos krikščionys, 
išgirdę apie apaštalo Pauliaus atvežimą teismui, išėjo jo 
pasitikti (Apd 28, 15). Ir mudu einame lėtu žingsniu 
Apijaus aikštės ir Trijų tavernų linkui. Eismo čia kur kas 
mažiau. Turistų autobusai iš Vokietijos ir Prancūzijos 
stoviniuoja. Automobilių tik vienas kitas. Atrodo, kad tik 
vietos gyventojai naudojasi senuoju Apijaus vieškeliu. Jo 
grindinys beveik visur šiuolaikinis — juodas asfaltas. 
Tik kur ne kur paliktas senasis grindinys iš slidžiai 
nudilintų paplokščių akmenų. Juodo asfalto grindinys jau 
duobėtas, — šiuolaikinį vieškelį eismas greitai sunešioja. 
Senasis akmenų grindinys vis dar tvirtas. 


Apaštalo Pauliaus kelionė Romon 


Apaštalas Paulius buvo atvežtas laivu į Pozzuoli- 
Puteolus, Tirėnų jūros uostą prie Neapolio. O iš čia iki 
Romos yra 208 km, — Apaštalo laukė šešių ar septynių 
dienų kelionė pėsčiomis kalinių voroje. Prie Capua 
(Kapuos) kalinių vora pasiekė šį garsųjį Apijaus vieškelį, 
kuris ėjo nuo Brindisi-Brundisium prie Adrijos pajūrio. 

Pakelėse apaštalas Paulius galėjo stebėti romėnų 
gyvenimo apraiškas. Platūs žemvaldžių dvarai driekėsi 
palei vieškelį. Kiekvienas dvaras turėjo po tūkstantį ar 
net daugiau vergų. Žemvaldžių vergai buvo nuožmiai 

saugomi dienos darbų metu, o naktį laikomi pančiuose. 
Žemvaldžiai ir nuožmieji prižiūrėtojai bijojo vergų 
keršto. O naktį ir pabėgti vergai bandydavo. Kadaise 
Italijos pusiasalio ūkininkai padėjo Romai užkariauti 
pasaulį, dabar kiti — gobšūs žemvaldžiai naudojosi 
pjūtimi. Anie ūkininkai buvo dingę, jų vietą buvo užėmę 
dvarponiai. 

Apaštalas Paulius galėjo stebėti vergus skinant vy- 
nuoges ir genėjant vynmedžius. Figmedis jau seniai buvo 
persodintas iš Rytų, o alyvmedis iš Graikijos. Vynmedis, 
figa ir alyvmedis yra trys svarbūs vaismedžiai ir nū- 
dienėje Romoje. 

Prie Formia kalinių kolona stabtelėjo. Čia keisdavosi 
legionierių palyda. Formia buvo romėnams reikšminga 
vietovė: Cicerono kapas ir vila — Formianum, kurioje jis 
buvo nužudytas. Tiesa, šis įvykis jau buvo uždengtas 
ištiso šimtmečio dulkėmis, tačiau Cicerono asmenybė vi- 
suomet liko svarbi, nes siejosi su Romos respublikos 
žlugimu ir imperijos pradžia. 

Nuo Formia Apijaus vieškelis eina palei Gaetos 
įlanką. Įlankos panorama yra žavi. Ir prie Terracina 
(Teračinos) kalinių vora galėjo klausytis jūros bangų 
šnabždesio. 


Dažnai ieškojau Apaštalo pėdsakų 


Pozzuoli (Puteolai), Capua (Kapua) ir Formia (For- 
mija) lankiau kelissyk dar studentaudamas. O Terracina 
(Teračina) ir vėliau domėjausi kartu su vysk. Antanu 
Deksniu. Tai buvo 1981 m. pavasarį. Deivės Circės 
kalnas ir Odisėjo nuotykiai tada patraukė mus į Terracina 
atgaivai. 

Nuo Terracina Apijaus vieškelis apaštalo Pauliaus 
laikais suko nuo pajūrio į pelkes. O pelkėse būta, šalia 

vieškelio, ir kanalo iki pat Apijaus aikštės. Asilai, varo- 
mi palei kanalą, tempdavo baržas su važma ir keleiviais. 
Labai galima, kad ir kaliniai buvo barža pavėžinti, nes 
kanalu kelionė būdavo spartesnė. Nūdien pelkės yra 
nusausintos. Anais laikais pelkės turėjo knibždėti uodais. 
Keleiviams grėsė maliarija. Apijaus aikštės ir Trijų ta- 
vernų ieškoti prieš keliolika metų leidausi prel. Pauliaus 
Jatulio ir kun. Vlado Delinikaičio draugystėje. Tada prel. 
Jatulis vežė savo automobiliu. Buvome tikri, kad su- 
rasime, bet surasti nepasisekė. Apijaus aikštė turi būti 
kažkur arti Cisterna (Čisterna) miestelio prie 43-iojo 
Apijaus vieškelio myliastulpio. Beieškant užklupo lietus. 
Sušlapę, nutarėme atsisakyti Apijaus aikštės ir važiuoti 
link Trijų tavernų. “Taverna" nėra vien tik smuklė. Šalia 
vyno tavernoje gali gauti ir sūrio su duona bei šilto val- 
gio. Mūsų ieškojimas aną lietingą popietę baigėsi 
juokingai. Radome ne vieną, bet keletą “tavernų", kurios 
šovėsi būti apaštalo Pauliaus užeigos vieta, aprašoma 
Apaštalų darbų knygoje (Apd 28, 15). 


Trijų tavernų užeiga senovės raštijoje 


„ Senovinė raštija mini Trijų tavernų užeigos namus. 
Salia jos būta ir Asklepijaus, sveikatos dievo, šven- 
tovėlės. Nenuostabu. Mat pelkėse tūnojo maliariją 
nešantys uodai. 

Senovės autoriai, aplamai, nesididžiuoja savo am- 
žiaus viešbučiais — tavernomis. Patogumų keleiviui jose 
buvo maža: pastogė ir nepaklota lova. Puodą valgiui virti 
ir patalynę reikėjo pačiam keleiviui kartu vežtis. Tavernų 
šeimininkai buvo vagišiai ir turėjo blogą vardą. 
Horacijus Apijaus aikštės tavernų šeimininkus vadina 
sukčiais ir apgavikais. Be to, jis prisimena, kad nega- 
lėdavęs užmigti dėl parazitų ir kvarkančių varlių pelkėse. 

Ir tavernų patarnautojos padariusios Horacijui blogą 
įspūdį. Ne tik pačios užsiimdavo prostitucija, bet laiky- 
davo verges svečių pomėgiams, atskiesdavo vyną ir viso- 
kiais būdais apgaudinėdavo svečius. Pasakojama, kad 
vienoje iš tokių tavernų Neronas susitiko su savo pirmąja 
žmona. 

Apaštalui Pauliui nakvynė tavernoje vargu ar buvo 
maloni. Tačiau čia jo laukė staigmena. Apaštalų darbų 
autorius rašo, kad Romos krikščionys, “išgirdę apie mus 
[Paulių ir jo palydą], atėjo pasitikti iki “Trijų tavernų'" 
(Apd 28, 15). Prieš keletą metų apaštalas Paulius buvo 
rašęs laišką Romos bendrijai. Dėkingi laiško skaitytojai 
atsiuntė pasiuntinius pasveikinti kalinį Apaštalą. Pauliui 
turėjo būti smagu. Po ilgos, pavojingos ir varginančios 
kelionės kalinio pančiuose, jį apkabino krikščionys iš 
Romos. Kai kuriuos iš jų apaštalas Paulius pažino, o apie 
kitus buvo tik girdėjęs. Užtenka atsiversti laišką Romie- 
čiams. Paskutiniame skyriuje yra sąrašas asmenų, ku- 
riuos apaštalas Paulius sveikino iš Korinto. Atrodo, kad 
Akvila ir Priskilė, kadaise priglaudę apaštalą Paulių 
Korinte, buvo persikėlę į Romą. “Juos išvydęs, Paulius 
dėkojo Dievui ir įgavo naujo pasitikėjimo" (Apd 28, 15). 
Tai lengva suprasti. Karininkas Julijus, sargybiniai, o 
ypač kiti kaliniai buvo nustebinti nelauktu vaizdu. 


Einame pasitikti apaštalo Pauliaus 


Mudu su kun. Vladu Delinikaičiu einame Apijaus 
vieškeliu į pietus. Tik keletą kilometrų. Apijaus vieškelis 
yra man gerai pažįstamas. Mėgau ir mėgstu ant jo 
atklysti ir juo paėjėti. Apaštalas Paulius ėjo Romos 
linkui, mudu einame jo pasitikti. Tolumoje matyti 
Albanų kalvos. Apaštalas Paulius su palyda juos pasiekė 
prie Velletri atšlaičių. Pasak apokrifinės Apaštalų darbų 

knygos, Aricia (Aričia) miestelyje dar sykį buvo apsisto- 
ta nakvynei. Kitą rytą apaštalas Paulius įžengė į 
Lacijumo (Latium) provinciją — Romos genijaus 
gimtinę. Čia ilgainiui krikščionybė pasinaudos Romos ir 
Graikijos genijumi ir duos Vakarų kultūrai bei civilizaci- 
jai krikščionišką veidą. Asmuo, kuris nešė visuotinio iš- 
ganymo sėklą iš Jeruzalės į Romą ir paruošė dirvą is- 
toriniam poslinkiui, buvo arti Romos imperijos sostinės. 

Laivai, sakoma, yra saugūs uoste. Tačiau laivai ne 
tam statomi. Žmogus yra saugus namie. Tačiau žmogus 
keliauja, kad būtų “namie". Apaštalas Paulius būtų buvęs 
saugus ir “namie" tarp savo tautiečių, bet jis žinojo patir- 
timi, kad “Kristaus meilė valdo“ jį (2 Kor 5, 14). 

Aricia vietovėje buvo ir Efezo deivės Dianos 
šventykla. Neperseniai ji buvo pastojusi Apaštalui kelią 
sidabrininkų sukeltu sąmyšiu Efeze (žr. Apd 19, 23-40). 
Kitą rytą, kalinių vora pajudėjo paskutiniam ilgosios ke- 
lionės tarpsniui. Šiaurėje ant akiračio matėsi platus mies- 
tas. Atėjusieji pasitikti krikščionys džiugiai rodė jo 
linkui: “Ecce Roma!" Štai Roma čia pat! 


Roma nuo Albanų kalvų 


Šiuolaikinė Roma daug kuo skiriasi nuo cezarių 
Romos. Ten, kur nūdien turistas mato Šv. Petro bazilikos 
kupolą, anuomet buvo Nerono žaidynių aikštė su 
obeliskais. Ne visa anuometinė Roma buvo iškili. Fo- 
rumai, Palatino kalva, Nerono Domus aurea — Auksiniai 
rūmai kyšojo tarp paprastų pastatų. Tiesą sakant, anuo- 
metinė Roma buvo nešvarus ir dvokiantis miestas su siau- 
romis gatvelėmis tarp daugiaaukščių namų. Iš tolo Roma 
atrodė didinga ir patraukli. Gelsvai rudos spalvos namai 
Su Marmuro rūmų properšomis žaliame Tiberio pakrančių 
fone rište rišo akis. Kapitolijumo ir Nerono rūmai smagi- 

nosi saulėje savo marmuro iškilumu kaip nūdien mirga 
baltumu Vittorio Emanuele II paminklas prie Piazza 
Venezia. Vandentiekiai — Klaudijaus, Apijaus ir 
Marcijaus — nuo Albanų kalvų, lyg šimtakojai gyvūnai, 
šliaužė per žalius Lacijumo laukus miesto linkui. 
Vandentiekiai buvo Romos pasididžiavimas. 


Apijaus vieškelis ir didžiūnų kapai 

Artėjant prie miesto, Apijaus vieškelis tampa iš- 
kilmių keliu ir didžiūnų kapais. Šį rytą paėjėjome šia 
vieškelio dalimi trejetą kilometrų. Paminklų pamatai, ap- 
trupėjusios marmuro statulos su lotyniškais įrašais ir 
nūdien tebekalba apie asmenis, kurie gyveno dėl Romos 
didybės. Turistiniai autobusai veža šiuolaikinius ke- 
leivius. Ūmai prie mudviejų stabteli automobilis. Jame 
pora keleivių. “ Atsiprašau", kreipiasi angliškai, “kuria 
kryptimi važiuoti į katakombas? Ar Roma dar toli?“ 
Visaip keliaujama, — priešinga kryptimi! 

Pagarba mirusiems romėnų visuomenėje buvo religi- 
jos ramstis. Be to, sudarė progą didžiūnų šeimoms 
pasireikšti marmuro paminklais. Vienas jų — Cecilia 
Metella kapas savo apvaliu bokštu primena šiuolaikiniam 
praeiviui Metelių šeimą. Romėnai kapinių nelaikė 
ramiomis ir nuo buitinio gyvenimo atskirtomis vietomis. 
Anot jų, mirusieji norėjo bendrauti su gyvaisiais. 
Ramybė Dievuje ir šventųjų bendravimas buvo svetimi 
dalykai. Apaštalas Paulius, eidamas šia Apijaus vieškelio 
dalimi, turbūt skaitė tą patį paminklinį įrašą, kurį aš 
dabar skaitau: “Čia palei vieškelį guli T. Lollius 
Masculus tam, kad praeiviai galėtų pasveikinti: 'Pas- 
veikinimas tau, Lollius!'* 

Metelių šeimos kapas yra “prie daubos" — kata kum- 
bas. Nūdien sakytume prie “katakombų". Šiandien jis 

uždaras. Prieš porą metų man pasitaikė proga užtikti 
jame archeologus. Užėjau. Pasirodo, kad kapas Viduram- 
žiuose buvo naudojamas kaip tvirtovė ir gyvenvietė. 


Kata kumbas — “prie daubos"? 


Katakombomis yra vadinamos požeminės kapinės. 
O jų vardas turi ryšį su dauba — slėniu, kur nūdien stovi 
San Sebastijono bazilika. Požemines kapines steigti 
pradėjo pagonys ir žydai. Vėliau jų pavyzdžiu pasekė ir 
krikščionys. Šalia Apijaus vieškelio yra net keletas kata- 
kombų — požeminių kapinių, kurias išsikasė krikš- 
čionys: Šv. Sebastijono, Šv. Kalisto, Šv. Domitilos. Nū- 
dien į Šv. Sebastijono katakombas įeinama iš Šv. 
Sebastiono bazilikos. Paėjėjus puskilometrį miesto linkui 
yra Šv. Kalisto katakombos, o pietų linkui — Šv. Do- 
mitilos. 

Kada apaštalas Paulius ėjo Apijaus vieškeliu “prie 
daubos" krikščioniškųjų katakombų dar čia nebuvo. 
Pirmą kartą lankydamas Šv. Sebastijono katakombas, 
nustebau pamatęs sienoje įrašą: “Paule et Petre, petite 
pro Viktore“ (“Pauliau ir Petrai, melskitės už Vik- 
torą!") Vėliau iš istorijos paskaitų sužinojau, kad impe- 
ratoriaus Valeriano persekiojimo metu III a. krikščionys 
buvo perkėlę Apaštalų palaikus iš jų kapų į šias 
katakombas. 


Krikščionys savo mirusiųjų nedegindavo 


Pirmaisiais krikščionybės amžiais katakombos buvo 
krikščionių kapinės. Jos buvo gilios ir šakotos galerijos 
bei rūsiai su skliautais po žeme. Ilgainiui jas krikščionys 
naudojo ir pasislėpti nuo persekiojimų bei įamžinti savo 
kankinių-šventųjų atsiminimą. Šventųjų kultas krikš- 

čionybėje prasidėjo kankinių kultu. Buvo įprasta mūsų 
amžiaus romanų rašytojams teigti, kad katakombos pas- 
toviai tarnavo kaip vieta krikščionių sueigoms Mišių 
aukai. Nūdien tuo su pagrindu abejojama. Būdinga, kad 
katakombų randama ir kitose Romos imperijos dalyse, — 
Italijoje, Egipte, Mažojoje Azijoje, — vietose, kur gy- 
veno pirmieji krikščionys. Graikai ir romėnai savo miru- 
siuosius degindavo, tačiau jie neprieštaravo, kai krikš- 
čionys savo mirusiuosius laidodavo po žeme. Romoje yra 
ir žydų katakombų. Taigi katakombos nebuvo kasamos 
slaptomis. Kadangi Romos teisėtvarka draudė mirusiuo- 
sius laidoti pačiame mieste, todėl visos katakombos buvo 
už miesto vartų. Katakombų tinklas Romos apylinkėse 
yra maždaug 6.7-19.8 m gylyje ir užima daugiau negu 
243 ha. Katakombos buvo daugiaaukštės, — dažniausiai 
galerija virš galerijos. Romos archeologai teigia, kad šių 
galerijų ilgis viršija 200 km. 

Romos krikščionys katakombines kapines kasė tarp 
I-IV a. po Kristaus. Katakombų kasimą palengvino 
podirvio tufas, — apyminkštė rusva uoliena. Galerijas 
sudaro siauri takai, kurių sienose yra loculi, arba nišos, 
mirusiųjų kūnams padėti. Nišos rikiuojamos eilėmis 
viena virš kitos. Po palaidojimo niša buvo uždaroma 
degto molio ar marmuro plokšte su pieštu ar iškaltu 
įrašu. Kai kurios galerijos turi ir cubicula — kambarius, 
paprastai 4m2 dydžio. Ne visi jie kvadrato formos, — 
kartais ir apvalūs bei daugiakampiai. Jie priklausė arba 
kokiai nors šeimai, arba buvo kankinio kapas. Mirusiųjų 
kūnai buvo dedami į sarkofagus, kurie stovėjo nišose su 
skliautais. Galerijų sienos ir lubos buvo tinkuotos. 
Kartais galerijų lubose būdavo atviros angos vėdinimui ir 
šviesai. Kai kur cubicula buvo sujungti į grupę. Tai 
ryšku Šv. Agnietės katakombose prie Nomentana 
vieškelio. 

Painieji požeminių galerijų koridoriai, be abejo, 
galėjo tarnauti kaip slėptuvės persekiojimų metu. Kata- 
kombos platėjo, atskiros dalys buvo jungiamos į vienetą, 
žemiau ar aukščiau buvo kasamos naujos galerijos. 
Ilgainiui katakombų vienetas sudarė tikrą požeminį labi- 
rintą. Tai ir nūdien pajunti eidamas paskui gidą su 
žvakutę rankoje. Nė vienam nesinori atsilikti nuo gido! 
Nūdien katakombos yra apšviestos ir elektros šviesa. 

Galerijų sienų ir lubų tinkas buvo paprastai išpuo- 
šiamas freskų tapyba. Labai įdomu matyti krikš- 
čioniškojo meno pradžią. Pats pirmasis krikščionių 
menas tenkinosi įvaizdžiais — simbolika. II kristiniame 
amžiuje jau reiškiasi tematika. 


Katakombos krikščionybei atgavus laisvę 


Net Konstantinui Didžiajam davus krikščionybei 
laisvę 313 m., krikščionys norėjo būti laidojami kata- 
kombose. Norėta pagerbti tikėjimo didvyrius-kankinius 
ir būti arti jų po mirties. Gotai, vandalai, lombardai ir 
saracėnai, niokodami Romą amžių slinktyje, apiplėšė 
katakombas. Popiežiai dėjo pastangas jas atnaujinti. Bet 
veltui. Jau VIII a. pradėta mirusiųjų kūnus perkeldinėti į 
miesto šventoves. Įdomu, kad X a. katakombos buvo 
visiškai užmirštos, angos į požemines kapines apartos ir 
užakėtos, — užpiltos žemėmis. Tik 1578 m. pradėta jas 
vėl atrasti. Katakombų apsauga ir užlaikymu nuo to laiko 
rūpinosi popiežiai. 

Dažnai su dėkingumu prisimenu savo profesorių von 
Werden'ą, kuris Eichstatt'o seminarijoje skaidrėmis su- 
pažindino su požeminėmis pirmųjų krikščionių kapinėmis 
“prie daubos" ir paaiškino kata kumbas vardo kilmę. 
Tuomet pirmusyk išgirdau ir archeologo, katakombų 
tyrinėtojo, Battista di Rossi vardą (1822-1894). 

“In hoc signo vinces!* (Siuo ženklu nugalėsi) 


Konstantinas Didysis yra Romos imperatorius, kuris 
davė laisvę krikščionybei. 312 m. mūšis ant Milvijaus 
tilto ir pergalė prieš Maksencijų padarė jį man labai 
svarbiu asmeniu. Lemtingąjį mūšį ir pergalę aprašo ir 
istorija, ir legendos. Viena legenda pasakoja apie Kons- 
tantino sapną naktį prieš mūšį. Rytdiena kėlė Kons- 
tantinui daug rūpesčio. Sapne matė ant dangaus skliauto 
kryžių su įrašu: “In hoc signo vinces!" Ryto metą Kons- 
tantinas įsakė savo legionų vėliavas paženklinti kryžiumi. 
Ant Milvijaus tilto susigrūmė Konstantino ir Mak- 
sencijaus legionai. Konstantinas mūšį laimėjo. Jo legio- 
nai, nugalėję Maksencijaus legionus, perėjo Tiberį ir 
užėmė Romą. Konstantinas tapo Romos imperijos galva. 
Ilgainiui jis ir visa jo šeima tapo krikščionimis. 

Ši legenda grįžo į mano atmintį pamačius įrašą prie 
Apijaus vieškelio. Skaitau: “La villa di Massenzio“ 
(Maksencijaus vila). Trinu akis, nes šio ženklo anksčiau 
čia nebuvo. Jis naujai pakabintas. 

Roma ir jos apylinkės yra daugiasluoksnės. Apijaus 
vieškelis buvo Romos imperijos vieškelių karalienė — 
Regina viarum. Šv. Sebastijono katakombų net nepa- 
stebėtum, nežinodamas, kad ant jų tebestovi Konstantino 
Didžiojo statyta kankinio šv. Sebastijono garbei bazilika. 
Einant miesto linkui, bazilika yra kairėje Apijaus vieš- 
kelio pusėje. Leidžiantis į “daubą" nuo Cecilia Metella 
kapo, po dešine yra Maksencijaus vila. 

Vartai su įrašu “Villa di Massenzio" yra tik trejetas 
šimtų metrų nuo Šv. Sebastijono bazilikos. Daug sykių, 
studentaudamas, ėjau pro šiuos vartus. Tada jie mar- 
murinės lentos su įrašu neturėjo. Už jų matėsi tik lanka 
su pieva bei pamatų likučiai. Lanka ir dabar ta pati, tik 
žolė pievoje nupjauta. Lankos pašonėse, pavasario 

vėjuko raginamos, tarp aukštų smilgų savo raudonas 
galvutes linguoja grakščios aguonos. Nupjautoje pievoje 
matyti rūmų pamatai bei aslos ir hipodromo apmatai su 
spina—nugara centre, 0 prie vieškelio galima atpažinti 
mauzoliejų. Taigi “vila" bus buvusi didžiulis Mak- 
sencijaus dvaras — ūkis Romos priemiestyje. 
Imperatorius Maksencijus, kaip ir jo amžininkas 
Konstantinas, yra pažįstamas ryšium su mūšiu ant 
Milvijaus tilto ir pervartos Romos imperijos istorijoje. 


Maksencijaus dvare Romos priemiestyje 


Įėjimas į vietą tik su bilietu, — nebrangus, 1500 
itališkų lyrų (apie 1 dolerį). Vietoje įprastų kepurėtų 
sargų kitose Romos archeologinėse vietose, lankytojus 
priima ir išleidžia šneki italų pora. Jinai parduoda bilie- 
tus, o jisai aprūpina vietovės žemėlapuku ir aprašu. 

Lanka su Maksencijaus dvaru priklauso tai pačiai 
daubai, kurioje krikščionys kadaise buvo išsikasę 
katakombas. Tik Apijaus vieškelis atskiria katakombas 
nuo Maksencijaus dvaro. Eidami daubos pakrantėmis, 
geriau matome gana ryškius dvaro pastatų pamatus ir ap- 
matus. Archeologija — mokslas apie “pradžią" yra is- 
torijos draugė. Archeologijos duomenis “skaityti" padeda 
vaizduotė. Ir mudu, akimis apmetę žaliąją daubą, vienas 
kitą papildome savo pastabomis apie griuvėsiais virtusių 
pastatų paskirtį: rūmus, hipodromą, mauzoliejų — vietą 
urnoms su šeimos mirusiųjų pelenais. 

Žemėlapukas ir aprašas padeda susipažinti su 
Maksencijaus dvaro praeitimi. Vilos statyba, atrodo, bu- 
vo atlikta trumpų Maksencijaus valdymo metu 
(306-312). Vieta vilai prabangi ir svarbi Apijaus vieš- 
kelio pakelė kone prie miesto vartų. Kadaise ji priklau- 
siusi Anijų šeimai — familiae Annii. 

Archeologija nėra tik mokslas, kuris žadina lankytojų 
vaizduotę. Mat archeologai, remdamiesi radiniais ir Ži- 
niomis bei užuominomis senovės raštijoje, atkuria vie- 
tovės praeitį. Archeologų dėka Maksencijaus dvaro 
Romos užmiestyje praeitis yra ir patikima, ir įdomi. 

Pasirodo, kad Annia Regilla, mergina iš Anijų 
šeimos, ištekėdama už Erodo Atikiečio (Herodus 
Atticus), II a. po Kristaus, kraičio gavo šią šeimos nuo- 
savybę. Erodas Atikietis buvo įdomi asmenybė. Reiškėsi 
kaip stoicizmo filosofas ir buvo būsimojo Romos impe- 
ratoriaus Markaus Aurelijaus mokytojas. O Markus 
Aurelijus mane vis domina savo knyga Mąstymai 
(Meditationes). Būdinga, kad ir jis tapo garsiu stoiku. 

Apie Erodą Atikietį archeologai “iškniso" ir daugiau 
įdomybių. Jo būta perdėm turtingo. Turtingo pavel- 
dėjimu, — tėvas jam paliko didelius turtus. Be to, jo būta 
labai slogioje bėdoje. Mat jis buvęs apkaltintas žmonos 
Annia Regilla nužudymu. Archeologai rado ant rūmų 
griuvėsių sienos paminklinę lentą su įrašu “Rūmų 
šviesai" — žmonos atminimui. Archeologams atrodo, 
kad Erodas Atikietis ją prisegė prie sienos, norėdamas 
parodyti savo nekaltumą ir prisirišimą prie žmonos. Ir 
archeologai negali apsieiti be intrigų! 


Paskutinės Maksencijaus dienos dvare 


Mintimis grįžtu prie Maksencijaus ir anos lemtingos 
datos krikščionybės istorijoje: 312 spalio 28. Tą dieną 
Konstantinas nugalėjo Maksencijų ant Milvijaus tilto. 
Skaitau lapelį, kurį gavau prie vartų. Bevardis ano meto 
istorikas-metraštininkas aprašo Maksencijų prieš šį lem- 
tingą mūšį. Rašo, kad Maksencijus pasitraukė iš rūmų ant 
Palatino kalvos dvi dienas prieš mūšį. Kartu su žmona ir 
sūnumi persikėlė į savo vilą prie Apijaus vieškelio. 

Maksencijus buvo už pagoniškąją Romos civiliza- 
ciją, o Konstantinas rengėsi duoti krikščionybei laisvę 
imperijoje. Konstantino legionų vėliavas jau puošė 
kryžius, nes jis tikėjo, kad “In hoc signo vinces!" Kokia 
viltimi gyveno Maksencijus savo viloje anas dvi 
dienas? 


Vėl prie Romos mūrinių sienų 


Šiuolaikinė Roma yra didžiulis metropolis. Kadaise 
gimusi ant septynių kalvų 'palei Tiberį, jau apaštalo 
Pauliaus amžiuje Roma buvo didžiausias imperijos mies- 
tas. Imperatoriui Augustui mirus (14 m. po Kr.), Roma 
buvo suskirstyta į keturiolika rajonų su mažesnėmis 
padalomis ir užėmė 426 hektarų. 

Įdomu įeiti į Romą senuoju Apijaus vieškeliu. Einant 
pėsčiomis, galima daugiau matyti. Vieškelio šonai liudi- 
ja daugiaamžę praeitį ir jos siūles. Romos imperija, 
krikščioniškoji Roma, šiuolaikinė Italija pasakoja apie 
save praciviui. 

Šiandien darbo diena. Eismas abiem kryptim labai ju- 
drus. Vieškelis vis dar iš imperijos laikų — siaurutis. 
Stebina autobusų šoferių įžūlus gyvumas. Pėstieji turi 
šokti prie akmeninės tvoros, kuri riboja vieškelį nuo Šv. 
Sebastijono katakombų iki pat Ouo vadis, Domine? 
šventovės. Mažiukų, triračių sunkvežimėlių motorai 
rėksmingi. Degalų kvapas verčia judėti. Kadaise čia 
girdėjosi kvadrigų — ketverto arklių kanopų ir jų 
traukiamos karietos dundesys. 

Apaštalui Pauliui ateinant į Romą, ši Apijaus vieš- 
kelio dalis buvo itin iškili ir prašnekino keleivį Romos 
didybe. Nūdien ji apstatyta namų namukais. Jie apšepę ir 
dulkini. Per plyšius vartuose matai gaivius kiemus su 
vaismedžiais ir darželiais. Už aptriušusių namų slepiasi 

ir prel. Antano Jonušo pamėgtas restoranas piligrimų at- 
gaivai vardu “Ouo vadis?" 

Stebina italų archeologų pastangos atkasti senovę 
palei Apijaus vieškelį miesto mūrų paunksnėje. Italai 
nūdien gyvena turtingai. Norima atstatyti senus namus, 
reikia tiesinti bei platinti senąjį vieškelį, pakelti pervažą 
keliams, kurie kerta Apijaus vieškelį. O tai patarnauja 
archeologijai. Mat statyba prasideda griovimu, o griovi- 
mas sudaro progą pažiūrėti, kas yra po asla. Būdinga, 
kad atkasinėjimai sudaro įspūdį, jog ir ši iškilioji Apijaus 
vieškelio dalis bus buvęs kapinynas. 


Romėnai nešaukė “Paulius prie vartų??? 


Kadaise, punų karo metu, romėnai šaukė su siaubu: 
“Hannibal ante portas!“ (Hanibalas prie vartų!). Apaš- 
talas Paulius įėjo į Romą kaip kalinys. Tuomet Roma dar 
nejautė pavojaus, kurį nešė apaštalas Paulius. “Kristaus 
vietoje [Paulius ragino]: “Susitaikinkite su Dievu!' " (2 
Kor 5, 20). 

Keletui metų praėjus, Roma nukirto apaštalui Pauliui 
galvą už miesto sienų, bandydama išvengti permainos, 
kuri buvo pakeitusi patį apaštalą Paulių pakeliui į 
Damaską (Fil 3, 12; Apd 9). 

Apaštalų darbų knyga pastebi, kad “Kai atvykome į 
Romą, Pauliui buvo leista apsigyventi atskirame bute su 
saugančiu jį kareiviu" (Apd 28, 16). Kita Apaštalų darbų 
knygos laida šį aprašą patikslina priedu: “...šimtininkas 
[Julijus] perdavė kalinius komendantui". 

Nuo 52 iki 62 metų imperijos policijos galva Romoje 
buvo stoikas Burus, — puikus asmuo, sumanus kariškis 
ir išmintingas tarnautojas. Kadaise, kartu su Seneka, jis 
auklėjo jauną Neroną, dabartinį imperatorių. Taigi jis 
dabar buvo Neronui artimas žmogus. Šimtininkas Julijus 

Apaštalo Pauliaus statula jo 
bazilikos atriume: “ Aš 
nesigėdiju Evangelijos, nes ji 
yra Dievo galybė išgelbėti 
kiekvienam tikinčiajam" 
(Rom 1,16) 


Apaštalo Pauliaus statula Šv. 
Petro bazilikos aikštėje: 
“Pasiimkite ir išganymo 
šalmą bei Dvasios kalaviją, 
tai yra Dievo žodį" (Bf 6,17) 


Nūdienis Puteolų (Puteoli, itališkai Pozzuoli) uostas 


Puteolų uosto detalė 


Dievaičio Serapio šventovės griuvėsiai Puteolų-Pozzuoli miesto centre 


Puteolų koliziejus sienų nebeturi, bet arena vis dar tvirta 


Via Appia — Apijaus vieškelis yra kelias, kuriuo atėjo į Romą Apaštalas Paulius 


PR i G 4 


Ž 


Via Appia “dauboje" — kata kumbas. Po dešine yra Šv. Sebastijono katakombos, 
po kaire Maksencijaus dvaras 


San Paolo alla Regola šventovė: 
šioje vietoje pirmojo 

įkalinimo metu Apaštalas 
skelbė Evangeliją. Šventovė 
pastatyta Apaštalo garbei 


San Paolo alla Regola 
šventovėje yra kripta, 
kurioje kadaise, pagal 
romėnų atsiminimus, 

Apaštalas laukė teismo 


Mamertinum — Mamertino kalėjimas: čia Apaštalas buvo įkalintas prieš mirtį 


Apaštalas Paulius buvo nubaustas galvos nukirtimu, nes buvo Romos pilietis, 0 
Apaštalas Petras — nukryžiuotas, nes buvo žydas 


Tre Fontane — Trijų šaltinių trapistų abatija: Apaštalo Pauliaus nukankinimo vieta 


Apačioje — šventovė su trim šaltiniais viduje 


San Paolo fuori-1e-Mura — Šv. Pauliaus bazilika 


Šv. Pauliaus bazilikos 
fasadas 


Apaštalo Pauliaus kapas San Paolo fuori-le-Mura bazilikoje 


Apaštalo Pauliaus kapą dengia marmuro lenta su įrašu: 
“Pauliui, Apaštalui Kankiniui" 


Viršuje: 
Vytis pasitinka lietuvį 
fasade viešbučio, kurį 
mėgo karalienė Bona 


Kairėje: 

Popiežiškos Lietuvių 
kolegijos kapavietė 
Verano lauke 


perdavė Burui ir apaštalo Pauliaus bylos aplankalą su 
teigiamu Festo, Palestinos valdytojo, pranešimu. Galima 
spėlioti, kad jis prijungė ir savo paties asmenišką raštą 
apie šį nepaprastą kalinį. Po perdavimo, apaštalui Pauliui 
buvo leista būti “laisvajame arešte"“ — custodia libera — 
išsinuomoti butą, su teise išeiti į miestą su sargybiniu. 
Laisvojo arešto nuostatai reikalavo, kad sargybinio kai- 
rioji ranka būtų surakinta su kalinio dešiniąja. Taigi su 
apaštalu Pauliumi buvo elgiamasi kaip su įžymiu imperi- 
jos kaliniu. Be abejo, komendanto elgesys Apaštalo 
atžvilgiu padarė įspūdį krikščionims bei žydų ben- 
druomenei. 


Nerono Roma 


Nuo imperatoriaus Augusto laikų (30 m. prieš Kr.-14 
m. po Kr.) Roma buvo padalinta į keturiolika rajonų. 
Tada Roma užėmė 426 ha plotį. Beje, už dviejų 
šimtmečių Aureliano 19 km miesto sienos įjungė triskart 
daugiau hektarų — III a. antrojoje pusėje Roma užėmė 
1386 ha. Trylika rajonų driekėsi rytiniame Tiberio 
paupyje. Tik keturioliktasis rajonas, vadinamas 
Transtiberim — “ Anapus Tiberio“, plėtėsi vakarinėje 
upės pakrantėje. Daugumą jo gyventojų sudarė žydų nau- 
jasėdija. 

Apaštalo Pauliaus laikais Romoje gyveno apie 
1.000.000 gyventojų. Iškiliąsias miesto dalis užėmė 
valdiškieji pastatai: valdžios rūmai, sodai, vilos ir 1e- 
gionų bei pretorinės sargybos įgulų kareivinės. 
Miestelėnai turėjo pasitenkinti “salomis" — paprastų 
butų telkiniais tarp valdiškųjų statinių. Gyventojų 
skaičiui augant, reikėjo dauginti nuomojamųjų namų 
aukštus ir siaurinti gatves. Penkiaaukščiai ir še- 
šiaaukščiai namai vyravo miestelėnų “salose"; reta 

gatvė turėjo daugiau negu trijų metrų platumą. Tik 
patricijai — turtingieji aristokratai gyveno, tarnų ap- 
supti, ištaigiose vilose su plačiais sodais. Šiaip mies- 
telėnai, nors ir turtingi, nuomodavo žemutinį namo 
aukštą, o neturtingesnieji turėjo pasitenkinti butu, 
pasiekiamu laiptais. 

Judėjų-žydų naujasėdija telkėsi Transtiberio rajone. 
Istorikai rašo apie trylika savarankiškų bendruomenių. 
Tik kai kurie iš jų buvo turtingi ir ištaigiai gyveno. 
Daugumas priklausė Romos varguomenei. 


Apaštalo Pauliaus “atskiras butas' 


Jau studentu būdamas, ne sykį ieškojau Apaštalo 
“atskirojo buto“. Mamertinum'o kalėjimas prie Foro 
Romano turi galimą ryšį su antruoju Apaštalo įkalinimu, 
kuris baigėsi jo mirtimi. Užsiminiau apie “atskirąjį butą" 
kun. Vladui Delinikaičiui. 

— Gerai, — sako, — nuvesiu. 

Dar prideda: 

— Pamatysi ne tik Pauliaus šventovę, bet ir namą! 

Autobusu “85* pasiekiame Piazza Venezia. Po to 
pėsčiomis per Via Botteghe Oscure nueiname į Via San 
Paolo alla Regola. Net Romą gerai pažįstančiam nebūtų 
lengva surasti Via di Santa Maria in Monticelli, prie ku- 
rios glaudžiasi ši Via! 

— Štai, — sako kun. Vladas Delinikaitis, — Šv. 
Pauliaus 'atskirasis" namas, o priešais jį stovi ir šventovė 
— San Paolo alla Regola. 

Abu pastatai iš Viduramžių. Šv. Pauliaus namas — 
junginys namų liudija skirtingus XII-XIII a. laikus. O 
dabartinė San Paolo alla Regola šventovė yra net 
jaunesnė — XVI ar XVII a. Aikštelė tarp šventovės ir 
namų prigrūsta automobilių. 

Bandome įeiti į šventovę 


Durys į San Paolo alla Regola šventovę uždarytos. Besi- 
žvalgant, automobilių statyklos patarnautojas pataria kreip- 
tis į vienuolius, kuriems priklauso šventovė. Vienuolynas po 
kaire. Ir jo durys uždarytos. Tačiau turi skambutį su įrašu: 
Padri del Terzo Ordine Regolari di San Francesco (Tėvai šv. 
Pranciškaus trečiojo Ordino vienuoliai). Spaudžiame skam- 
butį. Atsakymo nėra. Skambiname vėl... vėl... vėl... Galop 
pasigirsta balsas: “La casa ė chiusa!* (Namas uždarytas). 

— Norime aplankyti šv. Paulių jo šventovėje, — 
sakome. 

— Šiandien negalima, — girdime. 

— Ateikite kitą kartą... Sekmadienį iš ryto! — prideda. 

Bandymas aplankyti San Paolo alla Regola baigiasi 
nesėkmingai. 

Keliskart, pakartotinai būdamas Romoje, bandžiau 
įeiti į šv. Pauliaus šventovę ir namą, bet iki šiol dar 
nepavyko.“ 

Vargu ar ši šventovė yra vieta, kur apaštalas Paulius 
nuomavo sau “atskirą butą“, būdamas laisvajame arešte. 
Turimas liudijimas apie San Paolo alla Regola yra iš 
vėlesnių laikų. Turbūt tikslus apaštalo Pauliaus adresas 
Romoje pirmojo įkalinimo metu liks mums nežinomas. 
Tačiau viena aišku. Apaštalas Paulius turėjo rasti butą ar- 
ti pretorinės sargybos įgulos kareivinių, nes kareiviai, 
skiriami būti sargyboje jo bute, ateidavo pakeisti vienas 
kito. Nuotolis negalėjo būti didelis. San Paolo alla 
Regola priklausė kadaise 9-ajam rajonui su Campus 
Martius — Marso kareivinėmis. 


*San Paolo alla Regola šventovę pasisekė aplankyti 1989-ųjų metų vasarą. 
Nūdien ją prižiūri Tėvai Pranciškonai iš Bombėjaus Indijoje. Dešinėje 
šventovės pusėje, šalia apsidos, yra laipteliai, kuriais nusileidau į Apaštalo 
"atskirą butą" Romoje. (žr. nuotraukas psl. 95). 

Nėra abejonės, kad Romos krikščionys nuoširdžiai 
rūpinosi kalinio Apaštalo gerove. Juk jie apaštalo Pau- 
liaus pasitikti buvo nuėję net iki Apijaus foro! Numanu, 
kad jie ir dabar jam padėjo, — supažindino su kaimynais, 
galbūt net parūpino jam darbo, kad galėtų “savo 
rankomis“ užsidirbti pragyvenimą. Du artimi Apaštalo 
bendradarbiai Akvila ir Priskilė, atrodo, buvo grįžę į 
Romą iš Korinto (Apd 18, 1-3; Rom 16, 3). Jiedu ir 
apaštalas Paulius užsiėmė bendru amatu, Korinte audė 
palapines. Turbūt ir dabar jie padėjo Apaštalui užsidirbti 
pragyvenimą (žr. Fil 1, 5; 2 Kor 11, 8-9). 


Dveji metai Romoje 

Nuo 61-ųjų metų pavasario iki 63-iųjų metų pavasario 
apaštalas Paulius laukė šaukimo į imperatoriaus Nerono teis- 
mą. Kareiviai, keisdamiesi sargyboje, leido Apaštalui prii- 
minėti lankytojus ir laisvai skelbti Evangeliją (Apd 28, 31). 

Teismo nudelsimas neturėtų stebinti. Mat imperaio- 
riaus teismo įstaiga turėjo laukti, kol atvyks Apaštalo kal- 
tintojai (Apd 25, 5.16). Be to, įstatymas pramatė ilgesnį 
laiko tarpsnį imperatorių pasiekusiose bylose, kuriose ėjo 
kalba apie mirties bausmę. Pasak Nerono potvarkio liudi- 
jimo, bylose iš anapus Alpių ar iš už marių buvo nustaty- 
tas pusantrų metų tarpsnis. Kaltintojams nespėjus laiku 
atvykti, kaltinamasis atgaudavo laisvę: byla buvo 
užbaigiama, nes jai nustatytu laikų nebuvo duota eiga. 
Apaštalas Paulius buvo laikomas laisvajame arešte ilgiau 
— dvejus metus, — matyt, norėta duoti jo kaltintojams 
daugiau laiko atvykti į Romą iš Palestinos. Žydai buvo 
įtakingi Nerono dvare. Tacitas ir Juozapas Flavijus rašo 
apie tuometinę judaizmo įtaką Romoje. Jiedu kalba apie 
Popėją Sabiną ir teigia, kad ji buvo priėmusi žydų 
tikėjimą. Popėja Sabina buvo Otono, būsimojo impera- 
toriaus žmona, tačiau 62-aisiais metais ją perėmė sau už 

žmoną Neronas. Beje, trejetą metų vėliau Neronas ją 
nužudė. Galbūt Apaštalo kaltintojai nesiskubino, 
nenorėdami išlaisvinti savo priešą. O gal net, tarpusavyje 
pešdamies, nesutarė. Taigi, teismas galėjo būti nudelstas 
dėl daugelio priežasčių. Be to, galima galvoti ir apie im- 
peratoriaus teismo kaprizus, nes jam teko spręsti ir dau- 
giau bylų. Žinoma, nuotykingosios kelionės metu per 
jūrą galėjo dingti Festo pranešimas apie Paulių ir reikėjo 
laukti naujo. 

Rašydamas iš Korinto laišką Romiečiams, 57-58 m. 
žiemą, apaštalas Paulius pareiškia savo norą pats atke- 
liauti į Romą, tačiau neplanuoja ilgiau užsibūti. Tuomet 
jis turėjo mintyje stabtelėjimą Romoje pakeliui į Ispaniją 
(žr. Rom 1, 10-14; 15, 22-29). Apaštalų darbų autorius 
paaiškina, kad Viešpats kitaip patvarkė. Apaštalui esant 
kalėjime Jeruzalėje, “pasirodė Viešpats ir tarė: “Būk tvir- 
tas! Kaip liudijai apie mane Jeruzalėje, taip reikės tau 
liudyti ir Romoje?*" (Apd 23, 11). 

Apaštalui buvo lemta liudyti Kristų ir duoti tvirtesnį 
pagrindą krikščionių bendrijai, kuri netrukus turės 
kentėti persekiojimą. Apaštalo liudijimas padėjo Romos 
krikščionių bendrijai tapti “nepaprastai gausia“, apie 
kurią kalba istorikas Tacitas savo Metraščiuose ryšium 
su Romos gaisru. 


Pokalbis su Romos žydais 


Vos trejetui dienų praėjus po atėjimo Romon, 
apaštalas Paulius pasikviečia pas save žydų vadovus 
(Apd 28, 17). Apaštalo akimis, jie atstovauja Pažado tau- 
tai, Taigi jiems pirmiausia turi būti paskelbtas Pažado 
išsipildymas (Apd 13, 46). 

Romos judėjų bendruomenės vadovai jau žinojo apie 
krikščionis. Tačiau į juos, atrodo, žiūrėjo perdėm neigia- 

mai. Iki šiol jie matė juose tik priešišką atskalą (Apd 28, 
22). Turbūt dėl to prieš dvylika metų jie buvo sukurstę 
minią prieš savo tautiečius, tapusius krikščionimis, 
paskatindami imperatoriaus Klaudijaus potvarkį, ištrė- 
musį visus žydus iš Romos. Tai buvo įvykę 49 m. po 
Kristaus (žr. Apd 18, 12). Be abejo, apaštalas Paulius 
apie tai sužinojo iš Akvilos ir Priskilės jau Korinte (žr. 
Apd 18, 1-2). Jam dabar rūpėjo išsamiau išsiaiškinti su 
judėjų vadovais. 

Judėjų vadovai noriai susirinko apaštalo Pauliaus 
bute. Smalsumas vedė juos sutikti vieną veržliųjų - 
krikščionybės vadų. Apie Pauliaus keliamą sąmyšį tarp 
judėjų jie, be abejo, žinojo ir iš laiškų, atėjusių iš 
Judėjos, ir iš tautiečių, atsikėlusių Romon (žr. Apd 28, ' 
21). Dabar juos stebino kalinio “laisvasis areštas", — nu- 
manu, kad dėl to, jog Paulius buvo Romos pilietis. ; 
Paprasti žmoneliai ar vergai buvo baudžiami rimbu, 
siunčiami į kasyklas, sudraskomi žvėrių arenoje, kalami | 
prie kryžiaus dėl niekniekių. 

Atrodo, kad apaštalui Pauliui buvo aišku, jog Romos 
judėjų naujasėdija buvo įtakinga ir mieste ir Nerono 
dvare. Lengva suvokti, kodėl jis skubinosi sueiti su 
vadovais. Jiems atėjus, jis sąmoningai ribojasi pasako- 
jimu apie savo areštą ir bylą, — “aš nešioju šitą grandinę 
dėl Izraelio vilties" (Apd 28, 20): 


Broliai! Nors aš nesu nusikaltęs nei tautai, nei | 
papročiams, buvau Jeruzalėje suimtas ir atiduotas į | 
romėnų rankas. Tie ištardę norėjo mane paleisti, nes 
nerado jokio mirties verto nusižengimo. Kadangi 
žydai prieštaravo, turėjau šauktis cezario, tiktai ne 
tam, kad apkaltinčiau savo tautą. Dėl šios priežasties 
aš norėjau su jumis pasimatyti ir pasikalbėti (Apd 28, 
17-20a). 

Vadovai elgėsi tarsi būtų nieko nežinoję apie 
Apaštalo bylą. Jeigu tai tiesa, Sinedrijos raštas, kuriuo 
Paulius buvo pasmerktas, dar nebuvo pasiekęs tolimes- 
nių judėjų naujasėdijų. Vadovai lyg niekuo dėti krei- 
piasi į Apaštalą: “Vis dėlto norėtume išgirsti tavo 
pažiūras [apie Kristų]. Mat apie šią [krikščionių] 
atskalą tiek težinome, jog jai visur prieštaraujama“" 
(Apd 28, 22). Taigi judėjų vadovai skaitosi su Apaštalu 
ir žino apie sąmyšį, kurį jis sukėlė Mažosios Azijos ir 
Graikijos sinagogose. Tačiau, atrodo, kad jie tikslių 
žinių apie jo bylą neturi, nes apie ją kalba užuomi- 
nomis. Galop Apaštalas ir vadovai sutaria susirinkti jo 
bute rimtam pokalbiui. 


Mesijo mirtis ant kryžiaus 


Nustatytą dieną judėjai gausiai susirenka apaštalo 
Pauliaus bute. Pokalbis yra lemtingas. Paulius ir judėjai 
pažinojo Raštus. Todėl Apaštalas ir kalba apie Karalystę, 
kurios ilgėjosi judėjai, apie pranašus — Joną Krikštytoją, 
apie Jėzaus Nazariečio gyvenimą, mirtį ir Prisikėlimą, 
norėdamas parodyti, kad Jėzus yra Mesijas, kuris sukūrė 
Dievo karalystę, o jo Prisikėlimas apreiškia baigminį 
Dievo užmojį kiekvienam žmogui. Pokalbis tęsiasi “nuo 
ryto iki vakaro" (Apd 28, 23). Tačiau viskas veltui. 
Neįtikėtina, kad garbinga žydų tautos istorija apreikštų 
baigminį Dievo užmojį dėl žmogaus gėdinga Mesijo- 
Kristaus mirtimi ant kryžiaus?! Judėjų vadovai nepajėgia 
priimti “papiktinimo" — Mesijo bejėgiškumo ant kry- 
žiaus (žr. 1 Kor 1, 23). Dienai baigiantis, vieni Apaštalo 
žodžiais tikėjo, o kiti ne (Apd 28, 24). Jiems išeinant, 
Apaštalas palydi juos, pasak Apaštalų darbų autoriaus, 


Izaijo žodžiais, sulygindamas juos su pranašo ben- 
draamžiais; 

Girdėti girdėsite, bet nesuprasite, 

žiūrėti žiūrėsite, bet nematysite. 

Š itų žmonių širdis aptuko, 

jie prastai girdėjo ausimis ir užmerkė akis, 

kad kartais nepamatytų akimis, 

neišgirstų ausimis, nesuprastų širdimi 

ir neatsitverstų, ir aš jų nepagydyčiau 
(Apd 28, 26-27). 


Apaštalų darbų knygos užsklanda 


Lukas nebaigia Apaštalų darbų knygos pokalbio su 
judėjų vadovais nesėkme. Geroji žinia, pasiekusi Romą 
— tuometinį pasaulio centrą — yra “Dievo išgelbėji- 
mas... pasiųstas pagonių tautoms, ir jos jį priims" (Apd 
28, 28). Anot Luko, apaštalo Pauliaus atvykimas į Romą 
ir “Dievo karalyst[ės] skelbimas...visiškai laisvai, netruk- 
domali]" (Apd 28, 31) nėra tik atvykimas, bet ir durų 
atidarymas į ateitį, — veda į visą pasaulį. 

Lukas turi dvi knygas Naujajame Testamente: 
Evangeliją ir Apaštalų darbus. Evangelijoje Jėzus “ryž- 
tingai“ eina į Jeruzalę, kad mirtimi ant kryžiaus apreikštų 
Prisikėlimą (Lk 9, 51). Apaštalų darbuose Bendrija per 
apaštalą Paulių pasiekia Romą ir “visiškai laisvai, netruk- 
doma moko apie Jėzų Kristų" (Apd 28, 31). 

Evangelijoje pasirengimas viešajai veiklai įvyksta 
dykumoje (Lk 3). Dievo žodis pasigirdo “Zacharijo sūnui 
Jonui dykumoje“ (Lk 3, 2), o Dvasia Jėzų “vedžiojo po 
dykumą keturiasdešimt dienų“ (Lk 4, 1-2). Apaštalas 
Paulius skelbia Jėzų Kristų “laisvai" įkalintas Romoje 
(Apd 28). Kalėjimas yra visuomenės sukurta dykuma. 
Lukui būdinga savo dvitomį veikalą pradėti ir baigti 
dykumos tema. 

Dykumos žmonės bijo. Dykumoje žmogus išgyvena 

baimę, nes nėra pastogės, duonos, vandens. Dykuma 
apreiškia Žmogui jo bejėgiškumą ir moko pasitikėti 
Dievu. Dykumoje žmogus atpažįsta “dykumą" savyje, — 
šerdį, kurioje susitinka su pačiu savimi... O susitikti su 
savimi be Dievo nėra saugu. 


Paulius ir krikščionybė Romoje 


Lukas užsklendžia savo Apaštalų darbų knygą su 
drąsia viltimi Bendrijos ateičiai. Jam kuklusis Apaštalo 
butas Romoje tampa veiksmingu židiniu. Iki šiol Evan- 
geliją trikdė judaizmo klausimas, — ji buvo skelbiama 
nedrąsiai ir neryžtingai. Nuo dabar, Apaštalo duotu 
polėkiu, Evangelija įsidrąsina. Pats Apaštalas Bendrijos 
augimo priežastimi laiko savo įkalinimą. Be to, Romos 
krikščionių bendrija, būdama imperijos centre, atkreipia į 
save visų kitų krikščionių bendrijų dėmesį (žr. Rom 1, 8) 
ir tarnauja joms kaip modelis bei paskata. Dėl to Paulius, 
nors ir kaliniu būdamas, stengiasi skelbti Evangeliją ir 
guostis tikėjimo šiluma (Rom 1, 11). 

Laiške Romiečiams apaštalas Paulius išvardina keletą 
kitų židinių. Viename jų jis mini “Asinkritą, Flegontą, 
Hermį, Patrobą, Hermą ir su jais esančius brolius" (Rom 
16, 14), o kitame “Filologą ir Juliją, Nerėjų ir jo seserį, ir 
Olimpą, ir visus jų draugus šveniuosius"(Rom 16, 15). 

Apaštalo bičiuliai Romoje padėjo jam susipažinti ir 
su miesto žymesnėmis šeimomis. Archeologija liudija, 
kad Akvilos ir Priskilės namas buvo ant Aventino kalvos. 
Nūdien ten yra Šv. Priskos bazilika. Pasak atrasto įrašo, 
Žemė, ant kurios Apaštalo bičiuliai Akvila ir Priskilė bu- 
VO pasistatę namus, priklausė garsiajai Kornelijų šeimai. 
Be to, katakombose buvo atrasti Pudencianos ir Prak- 
Sedės, senatoriaus Pudenso dukterų, Akvilos ir Priskilės 
kapai. Archeologai daro išvadą, kad šios katakombos bu- 

vo bendra šių šeimų laidojimosi vieta. Kadangi šios 
šeimos buvo susidraugavusios net mirtyje, labai galima, 
jog kai kurie gens Cornelia — Kornelijaus giminės nariai 
buvo tapę krikščionimis dar prieš Apaštalo atvykimą 
Romon. Dvi iš seniausių šventovių ant Eskvilino kalvos 
turi Pudencianos ir Praksedės, tų pačių Pudenso dukterų, 
vardus. Nūdienė krikščionijos atmintis liudija, kad 
apaštalas Petras aukojo Mišių auką senatoriaus Pudenso 
viloje. Antrojo įkalinimo metu apaštalą Paulių kalėjime 
lankė tūlas Pudensas (žr. 2 Tim 4, 21). Beje, lietuviškasis 
vertimas jį “Pūdu" vadina! Atrodo, kad šis “Pūdas" nebu- 
vo “lengvas" asmuo Romos mieste. 

Nuoseklu galvoti, kad krikščionybė turėjo pasisekimo 
tarp išsiauklėjusių romėnų, nes jie nebetikėjo dievais, 
kuriuos išjuokė poetai ir filosofai. Būdinga, kad šie ro- 
mėnai, nesitenkindami koliziejaus šauksmų “Panem et 
circenses!" (Duonos ir žaidimų!) cirku, ieškojo gilesnio 
religinio išgyvenimo, žvalgėsi po Rytų religijas, lankė 
žydų sinagogas ir krikščionių sueigas. Tačiau, atrodo, 
kad daugumas nusivylė sutikta dievų ir išganytojų gausa. 

Krikščionybė įleido gilias šaknis tarp Romos vargdie- 
nių. Vergai rado krikščionybėje raktą į laisvę ir asmens- 
žmogaus teises. Krikščionys tikėjo, kad žmogaus orumas 
turi ištaką Dievuje-Kūrėjuje. Todėl žmogus, sukurtas pa- 
gal Dievo paveikslą ir panašumą, atpirktas Dievo Sūnaus 
kryžiumi, turi amžiną paskirtį. 

Apaštalo Pauliaus kalinimo metu Romoje miestą 
sukrėtė žiaurus įvykis. Romos prefektą Pedanijų Sekundą 
nužudė jo pavydus vergas dėl jo nedorovingo dėmesio sa- 
vo moteriai. Pagal teisėtvarką, visi vergai, kurie buvo 
kartu su užmušėju nusikaltimo metu viloje, turėjo būti 
nubausti mirtimi. Pedanijaus Sekundo atveju, daugiau 
negu 400 vergų buvo baustini. Visas miestas pareiškė 
protestą prieš tokią nuožmią neteisybę. Imperatorius 

Neronas ir senatas atsisakė sušvelninti įstatymą. Apie tai 
rašo Tacitas (Metraščiai, XIV, 42). 

Nenuostabu, kad naujasis mokslas— Evangelija ir pa- 
traukė vergų širdis. Apaštalo Pauliaus vardas tarp jų bu- 
vo minimas su pagarba ir viltimi. 


“Atiduokite visiems, ką privalote...?? 


Linkėjimų sąraše laiške Romiečiams apaštalas 
Paulius mini du krikščionių telkinius — Aristobulo ir 
Narcizo namų tarnus. Šie didikai, atrodo, nebuvo 
krikščionys, nes jų Apašialas nesveikina (žr. Rom 16, 
10-11). Senovės Romoje žodis familia — “šeimyna" 
apėmė visus namų židinio asmenis — tarnus ir vergus, 0 
namų židinio galva buvo vadinamas paterfamilias — 
“šeimynos tėvu“. Paprasto piliečio šeimyna turėdavo 
apie penkiolika vergų, bet patricijai, — kaip Narcizas ir 
Aristobulas, — galėjo turėti šimtus. Pasak Tacito, patri- 
cijų šeimynos buvo “mišrainė iš daugelio tautų". 

Kartais apaštalui Pauliui prikišama, kad jis sąmoningai 
telkė apie save visų kraštų visuomenines ir dvasines at- 
matas, norėdamas sukurstyti tarp jų maištą prieš Romos 
imperiją. Šis priekaištas yra perdėm paviršutiniškas. 
Apaštalo Pauliaus skelbiama revoliucija — laisvė per Jėzų 
Kristų prašnekino kiekvieną žmogų — vergą ar senatorių, 
įgalindama matyti savyje orų, mylimą, amžinybei skirtą 
kūrinį. “Atiduokite visiems, ką privalote: kam mokestį — 
mokestį, kam muitą — muitą, kam baimę — baimę, kam 
pagarbą — pagarbą. Niekam nebūkite ką nors skolingi, 
išskyrus tarpusavio meilę, nes kas myli, tas įvykdo 
įstatymą" (Rom 13, 7-8). Meilė nedaro nieko pikto ar- 
timui. “Taigi meilė — įstatymo pilnatvė" (Rom 13, 10). 

Apaštalas Paulius ir krikščionybė nesiekė sunaikinti 
Romos imperijos ar tvirkinti jos visuomenės. Priešingai, 

Paulius dėjo žmonijai naują pagrindą. Krikščionybės 
užduotis buvo pašventinti, — sukrikščioninti tautų 
kultūrą, duodant jai dorovinį akiratį. Šis buvo Pauliaus 
siekis: “...kas yra Kristuje, tas yra naujas kūrinys. Kas 
buvo sena — praėjo, štai atsirado nauja" (2 Kor 5, 17). 
Tiesa, Romos imperija subiro ant priekalo istorijos žaiz- 
dre. Tačiau tai nebuvo krikščionybės kaltė. Turbūt dėl to, 
kad Romos imperija neturėjo religijos su doroviniu aki- 
račiu ir atsisakė priimti religiją su Dievo svajone dėl 
žmogaus pasaulyje. 


Gyvenimas imperijos sostinėje 


Kas nori pažinti Romą — šiuolaikinę ir senovinę — 
turi eiti per ją skersai bei išilgai ir neskubėti. Senovės 
likučių pilna kiekviename žingsnyje. Daug padeda se- 
novės istorikai, rašytojai, filosofai, poetai... O ką 
bekalbėti apie vaizduotę, kuri archeologijos pažadinta, 
noriai jungia senovės likučius su senovės raštija! 

Daugumui gyventojų gyvenimas senovės Romoje 
nebuvo nei saugus, nei malonus. Tik maža romėnų dalis 
gyveno vilose su sodais. Aukšti nami, siauros gatvės, sto- 
ka šviežio oro, į gatves per langus metamų šiukšlių 
smarvė vargino romėnus ir kenkė jų sveikatai. Be to, 
nuolat reikėjo bijoti gaisro! 

Tiberis buvo šventa upė — dievas "tėvas" Tiberis! 
Kadangi šventas, tai jo dažni potvyniai nebuvo tramdomi. 
Paupio pelkės dažnai nešė maliarijos epidemijas. 

Nuolatinis gatvių triukšmas vedė romėnus iš kan- 
trybės. Seneka viename savo laiške skundžiasi dėl šūka- 
vimo už langų. Naktį vežimai su sunkia važma nuo sept- 
intos vakaro iki saulėtekio baldėsi akmenų grindiniu, o 
dieną sirai muzikantai bei elgetaujantys Izidės ar Kybelės 
kunigai tarškino savo spiegiančias vario birbynes. 

Nepasiturintieji nuomininkai turėjo tenkintis butu nuo 
gatvės pusės. Tik pasiturintieji pajėgė nuomoti butą palci 
peristilį — kolonuotą kiemo galeriją. Apaštalui Pauliui 
bute prie triukšmingos gatvės karštomis naktimis tikrai 
negalėjo būti perdaug poilsio. 


“Romėnams romėnu, graikams graikų...* 


Apaštalas Paulius sakosi, kad jis tapo romėnams ro- 
mėnu, graikams graiku. Jis buvo jautrus: verkė su ver- 
kiančiaisiais, džiaugėsi su  besidžiaugiančiaisiais. 
Apaštalui buvo būdinga puoselėti svetingumą (žr. Rom 
12, 9-21). Ir kalėjime Apaštalas nebuvo vienišas. Pats 
gyvenimas jam rodė, kad, norint turėti draugų, reikia būti 
draugu kitiems. Jėzaus aukso taisyklė reiškėsi jo gyve- 
nime: “Visa, ko norite, kad jums darytų žmonės, ir jūs 
patys jiems darykite" (Mt 7, 12). 

Du ypatingi apaštalo Pauliaus bendradarbiai — 
Morkus ir Lukas — buvo Apvaizdos brandinami 
Evangelijai rašyti. Įprasta Morkų sieti su Petru, o Luką, — 
su Pauliumi. Atrodo, kad Petro šiuo metu Romoje nebuvo. 
Galbūt Morkus buvo apaštalo Petro atstovas prie 
Pauliaus? Ilgainiui Morkus, remdamasis Petro atsimini- 
mais, rašys pirmąją Naujojo Testamento evangeliją apie 
Jėzų Nazarietį, kuris buvo Mesijas mirtimi ant kryžiaus. O 
Lukas vėliau, sekdamas Morkaus modeliu, duos Naujajam 
Testamentui savo dvitomį pasakojimą: Evangeliją apie 
Jėzų pakeliui į mirtį ir Prisikėlimą Jeruzalėje, Apaštalų 
darbų knygą apie Bendriją pakeliui į Romą ir istoriją. 


Apaštalo Pauliaus dienotvarkė 


Romos naujamiestyje, vardu Eur, yra Civiltė romana 
— Romėniškoji civilizacija muziejus. Nuvažiuoti į jį 

labai lengva. Metro nuo Villa Lituania nuveža į Stazione 
Termini — geležinkelio stotį, o iš čia tuo pačiu bilietu, 
persėdus į kitą metro liniją, už ketvirčio valandos 
pasiekiama Eur naujamiestis. Muziejus man padėjo pa- 
žinii romėnų kasdienos poreikius. 

Romėnai keldavosi anksti. Sakoma, kad net impera- 
torius Vespasianas būdavo prie darbo stalo prieš sau- 
lėtekį. Vergas pranešdavo dienos ir net valandos pradžią. 
Saulei patekėjus, kitas vergas atidarydavo namų duris. 
Darbus reikėdavo atlikti dienos metu, nes alyvinės lem- 
pos brangiai kainavo. Be to, jų šviesa buvo menka. O 
daugiau lempų uždegus, sienos pajuosdavo. Paprastai, po 
vakarienės bet koks darbas turėjo sustoti. Žinoma, buvo 
ir išimčių: imperijos tarnautojai ir mokslo žmonės turėjo 
tenkintis alyvinių lempų šviesa. 

Būnant muziejuje man kilo mintis, kad krikščionybė 
elgėsi kūrybiškai, įsivesdama naktines pamaldas ir 
pašventindama nakties valandas. Graikai krikščionys 
pradėjo švęsti Aušros Eucharistiją su žvakėmis, o Romos 
Bendrijai šios pamaldos taip patiko, kad ji įjungė į savo 
liturgiją kartą metuose Velykų vigiliją. Lietuvių pomėgis 
eiti į Rarotas man primena graikų Eucharistiją prie žva- 
kių. 

Apaštalas Paulius, būdamas žydas, dieną dalijo į trijų 
valandų tarpsnius, kuriuos atskyrė vieną nuo kito malda. 
Pagonis žmogus laiko bijojo, nes jame matė pabaisą, kuri 
rijo jo gyvenimą. Krikščionybė davė laiko sampratai 
šventumo bruožą. Kasdiena ir jos buitiniai poreikiai bu- 
vo pašventinami malda, o metų raida — liturginiu Atpir- 
kimo įvykių šventimu — “Gerai naudo[dami] laiką, nes 
dienos yra piktos" (Ef 5, 16). 

Romoje priešpietis buvo skiriamas darbui, 0 popietė 
— poilsiui ir atgaivai. Popietėje bent laikinai nutildavo 
atgrasusis gatvių triukšmas. Tada tyla ir ramybė gaubda- 

vo forumus — aikštes. Aplamai, Romoje Žmonės maiti- 
nosi kukliai. Mėsos trūkdavo, — reikėjo būti vegetarais, 
— dietą sudarė kopūstai, pupelės, artišokai, sūris, duona 
ir polenta. Atrodo, kad apaštalas Paulius mėgdavo valgį 
“pasūdyti" pokalbiu (žr. Kol 4, 5-6). Daug keliavęs, daug 
išgyvenęs, “visiems būti viskuo" norįs Apaštalas turėjo 
būti įdomus ir draugiškas pasakorius bei pokalbio da- 
lyvis. Jo laiškai liudija sąmojų ir nekalią ironiją, — 
gaivaus pokalbio dovaną. Vakarienės metu ant stalo degė 
keletas molinių ar bronzinių alyvinių lempų. Šviesos 
daug nebuvo. Užtat netrūko dūmų. Subatos naktį, 
Apaštalui švenčiant su lankytojais Paskutinės Vakarienės 
paslaptį, lempos turbūt buvo gausesnės. Vaizduote ga- 
lime pajusti dalyvių nuotaiką. Šviesa ir šešėliai žaidė ant 
dalyvių veidų, o Apaštalas gyvastingai sudabartino 
Viešpaties artumą duonos ir vyno pavidaluose, “pilnatvę 
to, kuris visa visur pripildo" (Ef 1, 23). 


Apaštalas rašo laiškus iš kalėjimo 


Pirmasis apaštalo Pauliaus įkalinimo metas buvo 
vienas našiausių tarpsnių jo gyvenime. Evangelija prasi- 
veržė į pretorinės sargybos kareivius, kurie ilgainiui bus 
siunčiami į imperijos provincijas anapus Reino, į 
Galiją — nūdienę Prancūziją, į Britaniją, į Ispaniją. 
Svarbiausia, Apaštalas Paulius pats brendo “Kristaus" 
paslapties suvokime. Jo laiškai iš kalėjimo liudija bran- 
džią kristologiją: Jėzus Kristus yra Dievo istorinio užmo- 
jo ir ateities paslaptis. 

Keturi laiškai atspindi apaštalo Pauliaus brandų 
mokymą apie Jėzų Kristų: Kolosiečiams, Filemonui, 
Filipiečiams ir Efeziečiams. Laiškas Filipiečiams turbūt 
buvo rašytas iš kalėjimo Efeze prieš keletą metų. Laiškas 
Kolosiečiams ir laiškas Efeziečiams vienas kitą papildo. 

Pirmasis jų įveda Kristus-paslaptis temą, o antrasis tą 
pačią temą išsamiai išvysto. Labai galima, kad laiškas 
Efeziečiams buvo parašytas ne paties Apaštalo, bet jo 
vardu jo mokinio Apaštalui mirus. Laiškas Filemonui yra 
asmeniškas laiškas, kuriame prašoma būti geraširdiškam 
krikščioniu tapusio bėglio vergo atžvilgiu. 

Pravartu turėti mintyje, kad apaštalas Paulius šeš- 
tajame I a. dešimtmetyje trejetą metų (53-56 m. po 
Kristaus) skelbė Evangeliją Efeze, Azijos provincijoje. Jo 
Evangelija, nešama konvertitų, nukeliavo į Frygijos mies- 
tus — apie 200 km nuo Efezo rytuose — Kolosus, 
Hierapolį, Laodikėją. Dabar, net Romos kalėjime, 
Apaštalas buvo jų galva. Pasklidus žiniai, kad Apaštalas 
yra kalėjime, Mažosios Azijos bendrijos meldėsi, rašė 
laiškus, siuntė pasiuntinius su pranešimais apie padėtį 
bendrijose bei jam padėti. Makedonija atsiuntė Aristarchą 
(Kol 4, 10), Galatija — Timotiejų (Kol 1, 1), Efezas — 
Tichichą (Kol 4, 7; Ef 6, 21; Apd 20, 4), Kolosai — 
Epafrą (Kol 1, 7-8; 4, 12-13; Fm 23). Apaštalui Romoje 
padeda Morkus (Kol 4, 10) ir Lukas (Kol 4, 14; Fm 23) ir 
bėglys vergas Onesimas (Fm 10-13; Kol 4, 9). Susidaro 
įspūdis, kad Apaštalo bute-kalėjime vyko pirmųjų 
krikščionių piligrimų sueiga. 


Apaštalas rašo kolosiečiams. Epafras, Kolosų bendri- 
jos steigėjas, atkeliavo pas Paulių, ieškodamas patarimo 
ir pagalbos (Kol 1, 7-8; 4, 12). Kolosiečiai, nors uolūs 
tikėjime ir mylėjo vieni kitus, tačiau buvo perdėm saviti: 
mėgo svajoti apie dausas ir leistis į plonybes. Apaštalas 
padėtį suprato, nes ir anksčiau nujautė, kad Frygijos 
krikščionys turės bėdų. Mat frygiečiams buvo įprasta 
matyti pasaulyje demonus, o dangaus skliaute sostus, 
galybes, viešpatystes, kunigaikštystes (žr. Kol 2, 15). 
Mažoji Azija — Jonija buvo filosofijos gimtinė, o Frygija 

puoselėjo gnostikų — “žinančiųjų" mintijimą. Abi buvo 
užsidegusios religine aistra. Frygijos miestuose buvo 
gausu žydų. Jiems norėjosi judaizmą suartinti su filosofi- 
ja ir frygiečių mintijimu. Užtat ir jie teigė, kad jiems yra 
viskas žinoma apie dvasias ir angelus, nes per juos 
Dievas davė Mozei ant Sinajaus kalno dekalogą — 
Dešimt įsakymų. Be to, jie įsivedė į savo pamaldas 
dvasių bei angelų garbinimą, pareikšdami, kad ir Kristus 
yra vienas iš angelų, kurie tarpininkauja. Nuoseklu daryti 
išvadą, kad ir Kristus turi paklusti Mozės įstatymui. 
Kadangi Kristus turi paklusti, tuo labiau krikščionys. 

Ši buvo pirmoji kolosiečių religinio įkarščio stadija. 
Ilgainiui šis “žinojimas", — graikiškai gnosis, — išsi- 
vystys į savitą, siauram rateliui prieinamą, savipratą. 
Įprasta jį vadinti gnosticizmu, — žinojimu, kuris veda į 
išganymą. Jis buvo prie širdies žmonėms, kuriems žemiš- 
ko gyvenimo poreikiai kėlė pasibjaurėjimą, — jie išgy- 
veno atpirkimo alkį. Reikalas sukosi apie “pasaulio prad- 
menis“ (Kol 2, 8). Kaip suprastina medžiaginė tikrovė? 
Ar ji buvo sukurta Dievo? Kodėl joje yra tiek daug blo- 
gio? Ar blogio ištaka yra medžiagoje? Ar medžiaginės 
tikrovės pradžia yra Dievui priešiškoje jėgoje? 

Gnostikai — “žinantieji" mokė, kad medžiaginė 
tikrovė yra menka ir niekam netikusi. Tarp Dievo ir 
medžiaginės tikrovės yra praraja. Dievas yra per iškilus, 
kad kurtų ir valdytų tokį prastą pasaulį. Medžiaginės 
tikrovės valdymu užsiima mažesniosios dvasios — 
“pasaulio pradmenys“ (Kol 2, 8ss.). Žmogaus siela yra 
kibirkštis, paklydusi medžiaginėje tikrovėje. Vienas iš 
iškilesniųjų “pasaulio pradmenų“ yra Kristus, nes jis, 
susijungdamas su žemiškuoju Jėzumi krikštu Jordano 
upėje, nusprendė išganyti šią kibirkštį žmoguje. 
Nukryžiuotasis Jėzus nėra atpirkėjas. Atpirkėjas yra 
Kristus, kuris grįžo į “pilnatvę" prieš nukryžiavimą. 

Apaštalas Paulius tuojau įžvelgė gnostikų “žinojimo" 
pavojų tikėjimui. Klaidinga Dievo-Kūrėjo ir Kristaus- 
Atpirkėjo samprata vedė į klaidingą elgesį. Gnostikai — 
“žinantieji" metėsi į kraštutinumus: arba visiškai atsisakė 
vedybų, vyno, malonumų, bėgdami iš gyvenimo, arba 
elgėsi palaidai, teigdami, kad “žinančiam" viskas tinka ir 
yra galimą. 

Apaštalas Paulius pasidalina su kolosiečiais savo 
brandžia tikėjimo įžvalga į Kristų-paslaptį. Pasaulio 
kūrimas Dievo nežemina. Kartu su Atpirkimu jis turi 
ištaką visagaliame Dievo gerume (Kol 1, 15-20). Jėzaus 
buvimą žemėje supa nuostabus šlovės žėrėjimas, kurį 
galima suvokti tik amžinybės šviesoje: “Jis yra neregi- 
mojo Dievo atvaizdas... pirmgimis“ ir “Dievas panorėjo 
jame apgyvendinti visą pilnatvę... per jį sutaikinti visa, 
kas yra žemėje ir danguje“ (Kol 1, 15. 19-20). 

Kolosiečių mintijimas vedė į Kristaus tarpininkavimo 
Kūrime ir Atpirkime atmetimą. Tuo pačiu buvo paneigia- 
ma, kad Kristus yra vyriausias Visatos kunigas, nes 
Jėzus yra tik kūrinys tarp kūrinių. 

Apaštalas Paulius įtaigiai aptaria Kristaus pirmumą 
(Kol 1, 19), nes Dievas apgyvendino jame visą pilnatvę: 
prigimtinėje plotmėje Kristus yra visų kūrinių Galva, o 
antgamtinėje išganymo plotmėje Kristus yra Pradžia. 
Angelai, per kuriuos Dievas davė Įstatymą ant Sinajaus 
kalno, ir bet kokios kitos galybės, kunigaikštystės ar 
viešpatystės, apie kurias tiek daug kalba žydai ir 
“žinantieji", yra Kristaus nugalėtos ir jam paklūsta. 

Apaštalas Paulius pakartoja Pradžios knygos 
tikėjimą, kad kūrinija yra gera, nes jos pradžia yra visa- 
galio ir gero Dievo Kūrimas (Pr 1, 31). Kūrimas 
apreiškia Dievo gerumą per Kristų, nes jame “sutverta 
visa, kas yra danguje ir žemėje, kas regima ir neregima" 
(Kol 1, 15). 

Gnostikai — “Žinantieji"'" nepajėgė nuvokti apie visa- 
galį ir gerą Dievą pasaulio Kūrime. Dar sunkiau jiems 
buvo galynėtis su blogio problema pasaulyje. Jame yra 
daug demonų — gėriui priešiškų jėgų, o kančia yra taip 
visuotinė, kad bet koks bandymas išspręsti blogio prob- 
lemą prigimtinėje plotmėje neišvengiamai veda protą į 
pesimizmą — besaikę neviltį. Kolosų krikščionys turėjo 
bėdų! Apaštalas Paulius rašo jiems, kad tėra tik vienas 
kelias išspręsti blogio problemai: Kristaus kryžius. 
Kančios ir blogio problema yra būtinai išsprendžiama, 
rašo Apaštalas, tik vienybėje su Tuo, per Kurį Dievas su- 
taikino su savimi “visa, kas yra žemėje ir danguje" (Kol 
1, 20). 

Būdinga, kad pats Apaštalas prisipažįsta, jog kančia 
jam ir dabar nėra svetima, tačiau skuba pridėti, kad 
“Dabar aš džiaugiuosi savo kentėjimais už jus ir savo as- 
menyje ['kūnas' graikų kalba reiškia ne vien fizinį kūną, 
bet ir patį asmenį] papildau, ko dar trūksta Kristaus 
vargams dėl jo Kūno [mistinio Asmens], kuris yra 
Bendrija" (Kol 1, 24). 


Skaitau Apaštalo laišką ant Aracoeli laiptų 


Tikrai, kiekvienas žmogus patiria ir vargo, ir kančios 
gyvenime. “Nėra namų be dūmų“ sako mūsų liaudies 
išmintis. Tiems, kuriuos Dievas myli, jis kryželį siunčia! 
“Užtat Dievas tiek mažai draugų teturi", sakys mistikė 
Teresė iš Avilos. O mažoji Teresė savo ligos skausme kar- 
tos “Aš kenčiu!" ir būties gelmėse nuvoks “Tuo geriau!“ 

Apaštalas Paulius dalinosi savo įkvėpta įžvalga į 
kančios problemą su kolosiečiais. Skaitydamas jo žodžius 
netoli jo buto-kalėjimo Romoje, jauti, kad nors ir aukso 
grynuolis būtum, tačiau Karalystės pinigėliu turi tapti 
vargo ir kančios žaizdre. 

Prieš akis kaip ant delno Romos senamiestis -— 
Patiberis, kuriame turėjo būti kalinio Apaštalo nuomotas 
butas. Rodos, matau jo bendradarbius iš Graikijos ir 
Mažosios Azijos klausantis jo diktuojamų žodžių. 
Tichiką kartu su Onesimu apaštalas Paulius siunčia atgal 
į Kolosus, — “jiedu papasakos jums visa, kas čia dedasi" 
(Kol 4, 7-9). 

Aracoeli šventovės laiptų papėdėje be perstojo zuja 
nūdienos Romos eismas. Triukšmas įkyriai landus. Vėly- 
va popietė. Akys sustoja prie Apaštalo žodžių laiške: “ Aš 
galiu paliudyti, kad [Dievas] labai rūpinasi jumis..." (Kol 
4, 13). “Sveikinimas, parašytas mano, Pauliaus, ranka. 
Prisiminkite mano pančius. Malonė su jumis!“ (Kol 4, 
18). Įkyrusis triukšmas laiptų papėdeje mažėja. Eismas 
gatvėje — žmonės skuba, nes rūpinasi... “Ką tik dary- 
tumėte, darykite iš širdies, kaip Viešpačiui, o ne 
žmonėms“ (Kol 3, 23). 


Kristus-Paslaptis Vakarų kultūroje 


Apaštalui Pauliui Kristus yra kuriančio Tėvo atvaiz- 
das, apimantis savyje Dievybės pilnatvę, nes yra Dievas 
iš Dievo, šviesa iš šviesos, ir žmogus tarp žmonių, kuris 
sutaikino pasaulį, nuodėmės suviliotą, su Dievu. O 
pasaulio ištaka nėra Piktasis, — pasaulis Piktajam 
nepriklauso. 

Apaštalas Paulius skatino nebėgti iš pasaulio, nepalikti 
pasaulio savo likimui, nors jo istorija ir liūdna, varginga, 
nuožmios nuodėmės slegiama, nes pasauliui reikia 
išganymo, — pasaulis ilgisi Kristaus-Paslapties. Savo 
mokymu apie Kristaus pirmumą Kūrime ir Atpirkime 
Paulius pasipriešino krikščionių polinkiui slinkti į Rytų 
mintijimą apie dausas. Tuo pačiu jis parodė krikščionybei 
jos pašaukimą būti kūrybingu veiksniu kultūrų sampynoje. 

Apaštalas rašo laišką Filemonui. Pas apaštalą Paulių 
užeidavo ir bičiuliai, ir nepažįstami. Mane labai domina 
vieno jauno vergo, vardu Onesimas, atėjimas pas Apaš- 
talą. Mat Onesimas buvo bėglys iš Kolosų. Be to, jo atėji- 
mas mane domina ir tuo, kad padeda pažinti krikš- 
čionybės susitikimą su vergija. Apaštalo laiškas 
Filemonui vergo reikalų rodo jo jautrią širdį. Laiškas 
Filemonui yra paminklas revoliucijai, kurią neša 
Evangelija. 

Filemonas, turtingas Kolosų pirklys, buvo krikščio- 
nis. Vergų turguje jis nusipirko jauną vergą, užmo- 
kėdamas už jį turbūt brangokai, nes tikėjosi, kad jis bus 
“Naudingas" — Onesimas. Tačiau vargas! Atrodo, kad 
Onesimas savo šeimininką apvogė (žr. Fm 18). 
Bijodamas bausmės, pabėgo. Ilgainiui atsirado Romoje, 
nes didmiestyje buvo lengviau “pradingti". Labai galima, 
kad jis čia netikėtai susidūrė su kolosiečiu Epafru kur 
nors miesto gatvėje. O galbūt, alkio ir nevilties vargina- 
mas, prisiminė Filemono bičiulį Paulių, kuriam jis 
kadaise nešė šeimininko laiškus į Efezą. Onesimo padėtis 
buvo beviltiška. Vergvaldė Romos visuomenė elgdavosi 
labai žiauriai su bėgliais vergais. Onesimo laimė — at- 
sidurti pas apaštalą Paulių. Imperijos policija pagautą 
bėglį vergą paženklindavo kaktoje įdeginta raide “F"— 
Jugitivus —“bėglys", o savininkas turėjo teisę jį bausti 
plakimu iki mirties ar visam amžiui prirakinti prie girnų. 

Filemonas buvo krikščionis. Vargu ar Onesimas būtų 
bijojęs paties šeimininko. Jam daugiausia nerimo kėlė 
bėglių ieškotojai. Mat, pasklidus žiniai, kad Onesimas 
yra pabėgęs nuo Filemono, jis buvo ieškotojų taikinys. 
Bėglius vergus medžioti buvo pelninga. Pasibelsdamas į 
apaštalo Pauliaus buto-kalėjimo duris, Onesimas pastatė 
Romos pilietį Paulių į keblią padėtį. Būdinga, Apaštalas 
ir vilką pasotina, ir ėriuką apsaugo, — pasielgia pagal 

imperijos įstatymus ir įtaigiai pamoko krikščionį 
Filemoną išlaisvinti savo vergą. Nesunku man pajusti, 
kad Onesimas susigūžino išgirdęs, kad jis turi grįžii pas 
Filemoną. O jis taip nori būti laisvas! 


Kodėl Roma bijojo savo vergų? 


Kadaise, 73-71 m. prieš Kristų, vergus vedė į laisvę 
Spartakas. Jis tai darė sukilimu prieš imperijos vi- 
suomenę. Spartakas buvo vergas iš Trakijos, nūdienės 
Turkijos. Sukilimą pradėjo gladiatorių stovykloje prie 
Kapuos (Capua). 

Spartakas su būreliu gladiatorių pabėgo iš stovyklos į 
Vezuvijaus kalną. Čia prie jų jungėsi kiti bėgliai. Ilgai- 
niui vergų kariauna sėkmingai aptašė keletą Romos le- 
gionų ir palengva slinko šiaurės linkui, nusiaubdama 
pietinę Italiją. Spartakas norėjo išvesti vergus iš Italijos, 
tačiau išsilaisvinę vergai pasidavė kerštingam plėši- 
kavimui. Kerštas buvo vergų sukilimo kilpa. Markus 
Licinijus Krasas (Crassus) atitvėrė vergų siaubiamą 
krašto dalį užkarda. Sukilėliai ir ją keletoje vietų nušlavė. 
Nelaimei, Spartakas žuvo mūšyje su Krasu Lukanijoje 
(Lucania). Vergų kariauna, netekusi vado ir kerštingumo 
draskoma, pakriko. Jos likučius padėjo sunaikinti didysis 
Romos karvedys Pompėjus. (Po keleto metų jis pajungė 
Romai judėjus Palestinoje). 

6000 nelaisvėn paimtų vergų sukilėlių buvo nubausti 
mirties bausme ant kryžiaus. Jie buvo nukryžiuoti palei 
Apijaus vieškelį tarp Kapuos ir Romos. Būdinga, vergai 
buvo elgęsi žmoniškiau su nelaisvėn paimtaisiais legio- 
nieriais. Paėmus Spartako būstą, jame buvo rasta 3000 
sveikutėlių nelaisvėn paimtų legionierių. Numanu, kad 
Spartako sukilimas paliko skaudų randą Romos imperijos 
atmintyje. Be to, Spartako vedamas gladiatorių sukilimas 

įspėjo žemvaldžius žmoniškiau elgtis su savo vergais, o 
vergus privertė gyventi baimėje. 


Onesimas galėjo pats save “atpirkti"? 


Onezimas troško laisvės. Būdamas bėgliu, laisvės ne- 
turėjo, — gyveno baimėje. Įdomu, kad Romos teisėtvarka 
leido vergui turėti dievų šventovėse “taupomąją dėžutę“ 
savo “atpirkimui". Mat buvo tikima, kad “taupomoji 
dėžutė" yra šventovės dievo banke. Sutaupius reikalingą 
“atpirkimui" sumą, vergo savininkas, vergu vedinas, 
nueidavo į šventovę ir perimdavo iš “taupomosios 
dėžutės" atpirkimo santaupas iš dievo rankos. Taip ver- 
gas būdavo dievo “atperkamas". 

Pokalbis tarp Apaštalo ir bėglio vergo turėjo būti 
jautrus. Be to, ir atsargus, nes buvo kalbamasi prie sargy- 
binio. Rodos, girdžiu Apaštalą draugiškai kreipiantis į 
Onesimą su nuoširdžiu šypsniu: “Aš pats esu beturtis, bet 
pažįstu asmenį, kuris gali tave atpirkti". Rodos, matau 
Onesimą visu veidu atsisukant į Apaštalą. Apaštalas 
tęsia: “Šis asmuo yra toks turtingas, kad gali atpirkti visą 
pasaulį!“ Onesimas įbeda akis į Paulių su nerimu: “Kas 
jis per vienas? Kur jis gyvena?“ “Ar girdėjai apie Kristų, 
pasaulio Atpirkėją?“? “O taip“, nuleidžia galvą Onesimas, 
“šeimininkas Filemonas dažnai jį minėjo, o tapęs 
krikščioniu, buvo geresnis mums vergams. Kai kurie iš 
mūsų tapo krikščionimis... Bet kas iš to?" 

— Klausyk, Onesimai, — tęsia Paulius, — aš tau pa- 
pasakosiu apie jį, mūsų Kristų, kuris atperka. Jis yra am- 
žinasis Dievo Sūnus, laisviausias iš visų. Tačiau atsisakė 
savo laisvės ir tapo vergu, — savo noru mirė vergo mirti- 
mi, kad mus išlaisvintų iš kur kas baisesnės vergijos". 

Nežinia, kiek laiko Onesimas praleido pas Apaštalą. 
Apaštalas turbūt pasipasakojo Onesimui apie save, kaip 

jis kentėjo Įstatymo vergystę, kaip dabar mėgaujasi 
laisve, kurią rado Kristuje. 

Įstatymo vergystė Apaštalui buvo dvasinė. “Mano 
mielas, Onesimai“, rodos, skaitau tarp eilučių Pauliaus 
laiške Filemonui, “aš turiu gerą Šeimininką. Iš tikrųjų, 
visi esame vergai. Bet ši vergystė nepaprasta: Kristuje 
esame Dievo vaikai. Šios vergystės jungas yra švelnus, o 
našta lengva. Onesimai, aš puikiai pažįstu tariamą žmo- 
gaus laisvę. Kadaise aš pats gyriausi esąs laisvas, o 
tikrovėje buvau nelaimingas vergas — raidės, tuščios 
svajonės vergas. Maniau, kad gyvenu, bet buvau miręs. 
Bet kai miriau su Kristumi, aš iš tikrųjų supratau, ką 
reiškia būti gyvam. Kadaise, kada visi mane laikė laimin- 
gu žmogumi, aš buvau labai nelaimingas, baimėje ir ne- 
rime dieną ir naktį. Ir aš šaukiau “Vargšas aš žmogus! 
Kas mane išvaduos...!' " (Rom 7, 24). Paulius laikė save 
doulos — Kristaus vergu. Jis ir laiškuose save vadina 
“Paulius, Jėzaus Kristaus doulos" (Rom 1, 1). Verti- 
muose įprasta skaityti “Paulius, Jėzaus Kristaus tarnas ". 

Neabejoju, kad apaštalas Paulius dalinosi su 
Onesimu savo patirtimi, tapus Kristaus vergu. “Nuo žydų 
gavau penkis kartus po keturiasdešimt [rimbo kirčių] be 
vieno...“, vejamas iš miesto į miestą, buvau pavojuose 
nuo plėšikų, nuo savo tautiečių, nuo pagonių ir netikrų 
brolių (2 Kor 11, 23-27). “Ir aš buvau jaunas. Dabar esu 
senas ir žilas, bet Viešpats atnaujino mane kaip erelio 
jaunystę. Viena žinau: Džiaugtis Viešpatyje! Onesimai, 
nebijok vergo įspaudo kaktoje! Nuostabi yra laisvė, kuria 
“Kristus mus išvadavo" * (Gal 5, 1). 


Apaštalo Evangelija: Asmens atnaujinimas 


Onesimas tapo krikščioniu, — atrado laisvę Kristuje. 
Tolimesnis  Onesimo gyvenimas liudija savitą 

krikščionybės bruožą — ryšį su asmens atnaujinimu. 
Nūdien įprasti kruvini revoliuciniai lūžiai ir pervartos vi- 
suomenei. Kruvinu ir nuožmiu sankirčiu visuomenė kar- 
tais apverčiama aukštyn kojomi: Kas buvo niekas tampa 
viskuo! Būdinga, kad nūdiene revoliucija visuomenėje 
pasikeičia tik engėjai. Krikščionybė yra nepatogi religija, 
nes pradeda revoliuciją asmeniškame žmogaus gyvenime. 
Mylėk artimą kaip pats save! Visa, ko nori, kad tau 
žmonės darytų, ir pats jiems daryk! Pagonims, Apaštalo 
laikais, religija ir dorovė buvo perdėm atskiri poreikiai. 
Ir kai kurie dievai elgėsi nedorai. Žmogus, nors ir 
doroviškai pasileidęs, galėjo būti pamaldus dievų garbin- 
tojas. O krikščionybė mokė, kad religija ir dorovė nėra 
atskiri žmogaus gyvenimo poreikiai, nes abu turi savo 
ištaką Dievuje. 


“Raidė užmuša, Dvasia gaivina...?? 


Apaštalas Paulius pažinojo Romos imperijos teisė- 
tvarką. Į buitinius ir valstybinius poreikius jis žiūrėjo 
tikėjimo akimis. Anot Apaštalo, “laikas trumpas! Belieka 
tiems, kurie...verkia, tarsi neverktų, ir kurie džiaugiasi, 
tarsi nesidžiaugtų, ir kurie perka, tarsi neįsigytų, ir kurie 
užsiėmę pasaulio reikalais, — kaip neužsiėmę. Nes šio 
pasaulio pavidalas pracina“ (1 Kor 7, 29-31). 

Krikščionybė pradėjo naikinti vergiją Žemėje žmo- 
gaus-asmens atnaujinimu. Apaštalas Paulius, būdamas 
Romos pilietis, kreipiasi į Onesimą: “Onesimai, turi 
grįžti pas Filemoną. Tai nėra lengva nei tau, nei man..." 
Rodos, girdžiu Apaštalą balsiai galvojant: “Tapome 
gerais draugais, ir man esi 'Naudingas', bet turime gerbti 
artimo teises". Jis sėdasi prie stalo ir diktuoja Timotiejui 
laišką Filemonui. Laiške tik 25 eilutės. Jis yra perdėm 
asmeniškas. 


125 


Laiškas Filemonui yra savitas. Būdinga, kad Apaš- 
talas nenaudoja “apaštalo" titulo, pasitenkina priminti, 
jog jis yra “Kristaus Jėzaus kalinys". Filemonas buvo 
turtingas. Dešimtys vergų prižiūrėjo jo vilą-ūkį. Apaš- 
talas žino, kad šis laiškas bus skaitomas pamaldose. Tai 
liudija pridėtas sveikinimas “visai tavo namuose 
susirenkančiai bendrijai". Apaštalas pažįsta Filemoną ir 
žino jį esant jautriu kitų atžvilgiu. Todėl nesikreipia su 
įsakymu, bet su prašymu “vardan meilės": “...aš, Paulius, 
senas žmogus, o šiuo metu ir Kristaus Jėzaus kalinys, 
prašau tave už savo vaiką, kurio tėvu tapau, būdamas 
surakintas, — už Onesimą“". Senas metais ir kalinamas 
dėl Kristaus! Apaštalas yra tikras, kad prašymas Kristaus 
vardu dėl savo “sūnaus" — konvertito nesukels apmaudo 
pas Filemoną, nors tas, dėl kurio prašo, ir yra bėglys 
Onesimas. Greičiausia, Filemonas stabtelėjo su kartėliu 
prie Onesimo vardo, nes jis buvo panaudojęs piktam jo 
pasitikėjimą. Apaštalas sąmojingųu žodžių žaismu 
priverčia Filemoną šyptelėti: “Seniau jis tau buvo ne- 
naudingas [Ne-Onesimas], o dabar ir tau ir man naudin- 
gas [Onesimas]". Po to įtaigiai prideda: “ Aš tau siunčiu jį 
kaip savo širdį". 

Apaštalas Paulius laišku prašnekina Filemono širdį. 
Onesimas negali būti taip blogas, įeigu Apaštalas taip apie 
jį kalba! Paulius tęsia: “Aš norėjau jį pasilaikyti, kad jis 
tavo vietoje man patarnautų, kol esu kalinamas dėl Evan- 
gelijos, tačiau be tavo sutikimo nenorėjau nieko daryti“. 
Paulius skaitosi su imperijos teisėtvarka ir Filemono teise, 
kuri remiasi šia teisėtvarka. Tuojau jis skuba pareikšti 
įžvalgą, kurią moko tikėjimas: “Galbūt jis tam ir buvo 
laikinai atskirtas nuo tavęs, kad galėtum jį turėti amžinai, 
jau ne kaip vergą, o daugiau — kaip mylimą brolį". 

Apaštalui Pauliui krikščionybė yra bendrija tų, kurie 
kadaise galbūt ir buvo atskirti vieni nuo kitų visuomenine 

praraja, bet dabar yra vienos minties ir širdies Kristuje. 
Onesimas buvo padaręs skriaudą Filemonui. Kadangi jam 
Dievas atleidžia, ir Filemonas turi jam atleisti. Dievo 
akyse skriauda Filemonui yra tapusi Onesimo atsivertimo 
proga. Onesimas yra brangus ir kaip žmogus, ir kaip 
krikščionis. “Filemonai, tu nukentėjai, bet tikrovėje turi 
pelno: vietoje vergo gauni atgal brolį!" 

“Tad jeigu laikai mane bičiuliu, priimk jį kaip mane. 
O jeigu jis yra tau padaręs skriaudą ar turi skolos, — 
įrašyk tai į mano sąskaitą. Aš, Paulius, rašau savo ranka: 
aš apmokėsiu, nors ir nesinori priminti, kad ir pats save 
esi man skolingas. Taip, brolau! Leisk man pasidžiaugti 
tavimi Viešpatyje. Būk atgaiva man Kristuje!“ (Fm 
17-21). 

Apaštalas Paulius negriovė Romos teisėtvarkos. Jis 
visa širdimi troško vergo Onesimo laisvės, tačiau nuo- 
sprendį paliko ten, kur jis buvo darytinas — Filemono 
sąžinei. 


Plinijus Jaunesnysis ir Ciceronas turėjo vergų 


Ieškau bibliotekoje panašių laiškų iš senovės — 
Apaštalo laikų. Veltui. Nerandu. Skaitau Plinijaus Jau- 
nesniojo laišką. Jame Plinijus prašo savo bičiulį Sa- 
binianą nemušti bėglio vergo. Sako, kad jis yra “pakanka- 
mai nubaustas mano jam darytais priekaištais". Be to, 
prideda: “Jeigu šis vergas vėl pabėgs, bausk jį be pasi- 
gailėjimo“. Plinijus buvo stoikas. Jo elgesys su savo ver- 
gais rodo rūpestį jų gerove. Plinijaus išlaisvintas vergas 
Zosimas sirgo plaučių liga — turbūt džiova — Plinijus 
pasiuntė jį gydytis į Egiptą. Tariamai pagijęs, Zosimas 
grįžo į Plinijaus ūkį. Ūmai vėl pradėjo kosėti krauju. Šį 
kartą Plinijus bandė surasti savo vergui gydymuisi vietą 
šiltame Galijos — nūdienės pietinės Prancūzijos — 

pajūryje. Sakytume, pasiuntė Zosimą į Rivierą! Būdinga, 
kad Plinijus leisdavo savo vergams sudaryti testamentą. 
O tai buvo ypatinga laisvųjų Žmonių teisė imperijoje. 

Ir Ciceronas buvo geraširdis savo vergų atžvilgiu. 
Savo laiške sūnui Markui (iš 53-iųjų m. prieš Kr.) rašo: 
“Duodamas Tirui laisvę, man padarei didelį malonumą. 
Tuo parodei, kad jis yra vertas pranašesnio gyvenimo ir 
palaikei jį ne vergu, bet draugu. Dėkoju tau ir sveikinu 
tave!" 

Popiežiškoji Šv. Rašto instituto biblioteka Romoje 
yra turtinga laiškais iš senovės. Nerandu nė vieno, kuris 
prilygtų apaštalo Pauliaus laiškui Filemonui. 


Krikščionybė ir žmogaus teisės 

Laiškas Filemonui yra ne tik takto bei etiketo še- 
devriukas, bet ir pirmasis krikščionybės pareiškimas žmo- 
gaus teisių atžvilgiu. Apaštalas Paulius negalėjo įsakyti, 
kad vergija būtų tuojau pat panaikinta. Jo laikais Romos 
imperijoje buvo daugiau vergų negu laisvų žmonių. Vergai 
buvo didelis imperijos turtas. Ūkis su tūkstančių vergų 
nebuvo retenybė. Seneka su pašaipa išsitaria, kad vergai 
turi rengtis taip pat, kaip ir laisvieji, nes bijoma, jog vergai 
nepajustų kiek daug jų yra! Milijonai rankų triūsė namų 
apyvokoje, ūkiuose, įmonėse, kailių dažyklose, kalvėse..., 
— vergai nešė neįkainuojamą naudą imperijai. Milijonai 
vergų turėjo arti ir sėti, gaminti ir statyti, virti ir šluoti, kad 
keletas tūkstančių galėtų mokytis, skaityti, rašyti, piešti, 
valdyti... Už Sofoklio tragedijų vaidinimą teatre ir Fidijo 
(Phidias) Dzeuso statulos imitaciją mokėjo užguiti vergai 
savo prakaitu ir krauju. Apaštalas Paulius matė “Dievo 
paveikslą" ir Filemone, ir Onesime. Jo dėka jiedu suprato, 
kad Dievas nežiūri į žmogaus veido spalvą, įrašą pase, 
rankas ar kojas grandinėse, bei į žmogaus širdį. Išlaisvinti 

žmogaus širdį nuo gobšumo ir vergijos baimės, padėti nu- 
vokti artimo teises į laisvę — asmens orumą. Apaštalui bu- 
vo būdinga laikyti Romos imperiją — kosminę valstybę 
praeinančiu dalyku, nes “laikas yra trumpas". 

Amžių patirtis, o ypač prancūzų revoliucija, liudija, 
kad kruvinas proveržis iš vergijos į laisvę neatneša nei 
lygybės, nei pagarbos artimo teisėms į laisvę ir asmens 
orumą. Nūdien net pats žodis “vergija" užgauna mūsų 
dorovės jausmą. Peršasi mintis, kad tai yra dėl to, jog 
žiūrime į vergiją krikščionybės šviesoje. Klasikinė se- 
novė, net pats Aristotelis, laikė vergiją savaime supranta- 
mu dalyku. Su vergu buvo galima elgtis pagal užgaidą, 
— įstatymai vergo negynė. Būdinga, kad gyvenime su 
vergu, aplamai kalbant, buvo elgiamasi Žmoniškiau. 
Žydai, savo religijos padedami, buvo žmoniškiausi su sa- 
vo vergais, o graikai, aplamai, švelnesni negu romėnai. 
Vartydamas istorijos puslapius, randu žinią apie žemvaldį 
romėną, kuris vergų mėsa maitindavo žuvis savo vilos- 
ūkio tvenkinyje. Žinoma, nedrąsu reikalą apibendrinti. 

Graikų protas — filosofija ir romėnų ius — teisėtvarka 
negynė vergo žmogaus teisių. Tikėjimas — įžvalga, kad 
žmogus yra “Dievo paveikslas“ nešė vergijos panaiki- 
nimą. Tai įvyko palaipsniui. Pirmasis žingsnis — su ver- 
gais turi būti elgiamasi žmoniškai, antrasis — vergai yra 
žmonės kaip ir jų savininkai, ir tretysis — vergija yra at- 
gyvena. Apaštalas Paulius parašė krikščionių laisvės 
Magna Charta — Didįjį pareiškimą — laiške Galatams : 


„visi esate Dievo vaikai, tikėdami Jėzų Kristų. 
Ir visi, kurie esate pakrikštyti Kristuje, apsivilkote 
Kristumi. Nebėra nei žydo, nei graiko; nebėra nei ver- 
g0, nei laisvojo; nebėra nei vyro, nei moters: v i s į 
Jūs esate viena Kristuje Jėzuje (Gal 3, 26-28). 

Vergai ir religiniai žmogaus poreikiai 


Pagonys vergus religinių poreikių atžvilgiu laikė už 
save žemesniais. Vergai galėjo dalyvauti tik Žemės ir 
miško dievų garbinime. Jiems nebuvo leidžiama dalyvau- 
ti imperatoriaus-cezario kulte. Būdinga, kad pirmykštė 
Bendrija dėjosi giliai į širdį apaštalo Pauliaus pagarbą 
žmogaus orumui, nors šis žmogus ir nešiojo vergo 
drabužį. Vergas galėjo tapti diakonu, kunigu, vyskupu, 
popiežiumi... Katalikų Bendrija didžiuojasi popiežiumi ir 
iškiliosios gens Corneliana atžala Kornelijumi, ir išlais- 
vintu vergu Kalistu. 


“Paruošk man viešnagę...'' (Fm 22) 


Apaštalas Paulius baigia savo laišką Filemonui su vil- 
timi netrukus pasimatyti, nes tikisi būti paleistas (žr. Apd 
28, 30). 

Tarp Pauliaus laiškų iš kalėjimo yra dar du, kurių da- 
ta, parašymo vieta ir net pati autorystė verčia spėlioti. Tai 
laiškas Filipiečiams ir laiškas Efeziečiams. Ryšium su 
laišku Filipiečiams istorikai spėlioja, kad jis buvo 
parašytas anksčiau — tarp 53-58 metų — iš kalėjimo 
Efeze, Mažojoje Azijoje. Mat Paulius čia buvo įkalintas. 
Ryšium su laiškų E/eziečiams, nūdieniai Apaštalo laiškų 
tyrinėtojai daro išvadą, kad jį parašė ne pats Apaštalas, 
bet jo mokinys I a. užsklandoje. Mat laiškas atspindi ne 
Apaštalo laikotarpį, bet vėlesnių dešimtmečių krikščionių 
poreikius. Todėl laiško Filipiečiams aprašą palikime ke- 
lionei į Efezą. Laiškas Efeziečiams, ką begalvotume apie 
jo autorystę, yra apaštalo Pauliaus mintijimo apie Kristų 
sintezė. Dievas “panorėjo iš anksto, amžių pilnybei 
atėjus, visa, kas yra danguje ir žemėje, iš naujo suvienyti 
Kristuje, tarsi galvoje" (Ef 1, 10). 


130 


Pauliniškoji sintezė ir šiuolaikinė mąstysena 


Du šiuolaikinės mąstysenos pirmūnai — rusas 
Vladimiras Sergejevičius Solovjevas (1853-1900) ir 
prancūzas Petras Teilhard de Chardin (1881-1955) — sa- 
vo raštuose puoselėja apaštalo Pauliaus sintezę. 
Solovjevas buvo filosofas ir poetas. Jis tikėjo, kad die- 
viškoji Išmintis — Sophia — yra įsikūnijusi Kūrinijoje. 
Solovjevo išminties samprata giliai įtaigavo ir mūsiškius 
simbolizmo poetus — Jurgį Baltrušaitį ir Oskarą Milašių. 
Solovjevas aprašo savo Sofijos sampratą poemų Trys 
susitikimai rinkinyje. Teilhard de Chardin buvo paleon- 
tologas ir filosofas-mistikas — mistinis poetas. Savo 
veikaluose — Žmogus — nepaprastas reiškinys (Le phe- 
nomėne d'homme) ir Dieviškoji aplinka (Le milieu divin) 
— jis sieja savo kosminės evoliucijos metmenis su 
krikščionybe — pauliniška sinteze. Anot jo, evoliucijos 
vyksmas saisto ne vien biologinį pradą, bet ir visą me- 
džiaginę tikrovę. Visata per palaipsnę, sudėtingą kaitą 
veržiasi į baigminę sintezę — omegos tašką. Tą pačią 
mintį užtikau ir Kretos laisvės kovotojo knygoje Laiškas 
El Grekui (El Greco). 


Laiškas Efeziečiams — Kristus-Paslaptis sintezė 


Laiško turinys atspindi brandų Paulių. Būdamas ke- 
liaujantis Apaštalas, jis galynėjosi su žmonėmis, jų 
klausimais ir vargais, dabar laiške jis lyg rado savo veik- 
los ir darbų peržiūrą. Pasaulinė Romos imperijos galybė 
jame žadina šviežias mintis. Tiesa, Apaštalas nuolat 
rūpinosi prašnekinti visur žmones Dievo rūpesčiu dėl jų, 
telkti juos į bendrijas Kristuje, o dabar — Romoje — jis 
mato visą žmoniją, visą Bendriją, visą Kūriniją. Kristus 
yra Paslaptis, kuri apreiškia Dievo užmojį istorijoje. 

Taigi įžvalga į Kristų-Paslaptį laiške Efeziečiams yra 
nepaprastai brandi. Laiškuose Tesalonikiečiams Paulius 
buvo rašęs apie Kristų-Išganytoją, kuris išgano ateidamas 
teisti pasaulio pabaigoje, laiškuose Romiečiams, Gala- 
tams ir Korintiečiams — apie Kristų-Malonę, kuri įgalina 
žmogų būti Dievo vaiku Zabar, o laiške Efeziečiams — 
apie Kristų-Paslaptį, “nuo amžių uždengtą Dievuje — 
visų dalykų Kūrėjyje, kad dabar per Bendriją taptų žino- 
ma...“ (Ef 3, 9-10). 


“Šventiesiems, gyvenantiems Efeze...?' 


Istorija — Žmogaus sukurti laiptai. Skaityti laišką 
Efeziečiams Romoje — Amžinajame mieste yra labai įdo- 
mu, nes pajunti, kad Kristus-Paslaptis yra Kūrėjo duota 
istorijos šerdis. 

Iš mažėns buvau įpratęs šventuosius matyti 
paveiksluose su aureole. Laiške Efeziečiams “šventieji" 
yra paprasti žmoneliai. Tikėti Dievą, “nuo kurio 
kiekviena tėvystė danguje ir žemėje turi vardą,... jo 
Dvasios galia tapti vidiniais žmonėmis" (Ff 3, 15-16). 
“Gyvenkite meile“ (Ef 5, 2), “kaip pridera šven- 
tiesiems" (Ef 5, 3). Šventieji Efeze turėjo gyvenimišką 
aureolę. 

Laiškas Efeziečiams skiriasi nuo kitų Apaštalo laiškų. 
Senesnieji laiško rankraščiai neturi žodžių “gyvenantiems 
Efeze“. Atrodo, kad šis laiškas buvo aplinkraštis, siųstas 
krikščionių bendrijoms Mažojoje Azijoje. Galbūt dėl to 
laiške nėra įprastinių sveikinimų nei pradžioje, nei gale. 
Būdinga, kad ir Bendrijos Tėvai užsimena, jog matę 
laiško Efeziečiams rankraščių su paliktu tarpeliu po 
žodžių “šventiesiems, gyvenantiems " kurios nors 
bendrijos, — pavyzdžiui, Efezo, Laodikėjos, Hierapo- 
lio..., — vardui įrašyti. 

Laiško Efeziečiams žodynas turi daug bendro su 
laišku Kolosiečiams. Todėl čia Pauliaus laiškų tyrinėto- 
jai ir skiriasi nuomonėmis: vieni teigia, kad abu laiškai 
buvo parašyti maždaug tuo pačiu laiku paties Pauliaus, o 
kiti, kreipdami dėmesį į skirtingą žodyną ir skirtingą 
istorinį foną, laišką Efeziečiams priskiria Apaštalo 
mokiniui, rašusiam porą dešimtmečių vėliau. Moki- 
nys praturtino savo Apaštalo mokymą apie Kristų- 
Paslaptį. 


“Visa iš naujo suvienyti Kristuje“ 

Triasmenis ir amžinasis Dievas įsijungė į istoriją 
trigubu amžinybės proveržiu: kūrimu, atpirkimu, pa- 
šventinimu. Laiškas Efeziečiams prasideda iškiliu 
liturginiu himnu (Ef 1). Trys proveržiai sudaro išganymo 
paslaptį “jame" — Jėzuje Kristuje. Kūrinija ir žmonija 
yra Dievo užmojo staklėse. 

Kristus neatėjo į pasaulį kaip liepsnojantis meteoras 
iš dangaus. Jis buvo Tėvo atsiųstas pagal amžinąją iš- 
ganymo paslaptį “suvienyti visa“, — sukurti naują 
žmoniją. Žmogus savo protu pasaulį-Kūriniją arba per- 
vertina arba nuvertina, — arba sudievina jį apoteoze — 
pasaulis yra dievas, arba paniekina jį pabėgimu — 
pasaulis yra niekas! Abu kraštutinumai Šv. Rašto minti- 
jimu yra nuodėmės pasekmė. Kristus atėjo, kad “su- 
vienytų visa". 

Naujoji žmonija turi savo ištaką Tėvo meilėje (Ef 1, 
3-6), Sūnaus širdyje (Ef 1, 7-12) ir Šv. Dvasios pažen- 
klinime (Ef 1, 13-14). Išganymo paslapties akiratis yfa 
nuostabiai platus — erdvė ir laiko slinktis, o pagrindas — 
nuostabusis Dievo gerumas — agapė, — meilė, kuri 
aukojasi dėl to, ką myli. Sūnus kreipiasi į Dievą “Tėve!", 
jis įgalina ir žmogų sakyti “Tėve!"* 

Darna yra išganymo paslaptis 


Pradinė darna Kūrinijoje buvo sugriauta ir išardyta. 
Ji turėjo būti atkurta ir suvienyta su savo šerdimi. Ir 
dvasios pasaulis turi naują “Galvą" Kristuje (Ef 1, 10). 
Per “atpirkimą jo krauju“ (Ef 1, 7) prasidėjo nauja 
antgamtinė era su nauju pasauliu. Gamta paklūsta 
Kūrėjui kaip molis paklūsta puodžiaus rankoms. Tik 
žmogus yra pajėgus sukilti prieš Dievą-Kūrėją. Pavienį 
žmogų suvienyti su Dievu per atpirkimą yra sunki tar- 
nyba. Ką bekalbėti apie suvienijimą su Dievu tautų, ku- 
rios skiriasi vienos nuo kitų rase ir tautiniais siekiais! 
Tik jėga, kurią apreiškia Sūnaus Prisikėlimas, įveiks 
vispusiškai pasaulio priešiškumą. Su įspūdinga 
priešprieša “kadaise—dabar", be Kristaus ir su 
Kristumi, — laiško autorius palygina šiuos du istorijos 
laikotarpius. “ Kadaise" — anuomet žmonija buvo pasi- 
dalinusi: Žydai ir pagonys, graikai ir barbarai. Be to, 
žmoniją vargino demonai — jėgos, — tarp pagonių 
viešpatavo perdėm pasaulietiška dvasia, o tarp žydų — 
išdidus atskirumas. “Dabar" yra naujoji Dievo tauta, — 
žmonija suvienyta Kristuje, — naujasis Dievo miestas, 
kurio galva yra Kristus (Ef 1, 10). Rasių kraujas skaldo 
žmoniją, Kristaus kraujas vienija, — “...dabar Kristuje 
Jėzuje jūs [pagonys], kadaise buvusieji toli, esate tapę 
artimi dėlei Kristaus kraujo" (Ef 2, 13). 

Pasaulio pašventinimas yra atbaigiamas Bendrijos 
pašventinimų. Dievas apreiškė Apaštalui pašventinimo 
paslaptį, kuria yra nugalimas žmonių priešiškumas. 
Kristus sukūrė išganymo organizmą — Bendriją, kuri yra 
jo “Kūnas", — visuomeninis reiškinys. Gimtąja kalte 
pavienis žmogus dalyvauja bendroje žmonijos kaltėje, 
nes kraujo giminystė jį — arba j4 — susieja su nusidėju- 
sia žmonių giminės galva. Ir pavienio asmens išganymas 

suprantamas tik kaip įsijungimas į bendrą išganymą per 
mistinį santykį su Kristumi, atpirktos žmonijos Galva. 

Ši įžvalga įveda į pačią Apaštalo Pauliaus kristologi- 
jos širdį. Ji yra labai nežydiška ir perdėm naujoviška. 
Nenuostabu, kad mokslininkai bando ieškoti jos ištakos 
net dviejose skirtingo mintijimo srovėse: helenistinės 
filosofijos organizmo sąvokoje ir indų-persų pirminio 
žmogaus sampratoje. Tačiau ji neišsitenka nė vienoje iš 
jų. Kristus yra Dievo pilnybė, o Bendrija — Kristaus pil- 
nybė, — erdvės ir laiko slinkties judanti kryžkelė 
(Ef 1, 23). 


Himnas Bendrijai 


Laiškas Efeziečiams yra himnas Bendrijai, nes joje 
kaip išganymo organizme yra sutelkta visa atpirkimo 
nuostaba. Tuo nepasitenkinama. Naujasis, atkurtasis 
žmogus, — sukristintasis žmogus, turi gyventi nauju 
gyvenimo būdu, pagal krikščioniškąją dorovę ir elgtis 
krikščioniškai. 

Nūdien Bendrijos samprata kaip organizmas — misti- 
nis Kristaus kūnas atrodo lyg graži metafora bei įvaizdinis 
posakis, bet Apaštalui ši mistinė vienybė buvo taip tikra, 
kaip ir žmonijos vienybė. Mat žmones saisto ne vien tik 
blogis ir kaltė, bet ir gėris ir malonė. Apaštalui vienybės 
ryšio jėga yra meilė. Anot Apaštalo, visas pasaulis — jo 
kūrimas ir visa, kas yra jame, yra meilės poslinkis iš 
Dievo širdies ir grįžimas atgal į Dievo širdį. Gyvenimo 
vargai ir asmeniški ribotumai pasiduoda tik meilei. 


Moterystė ir lyties poreikiai helenizme 


Gyvensena imperijos miestuose buvo stiprioje he- 
lenizmo įtakoje. Šeimos ryšiai buvo pairę. Vietoje gyve- 

nimo santuokinėje moterystėje, buvo gyvenama su- 
sidėjus. Be to, lytinis berniukų išnaudojimas-pederastija 
buvo įprastas reiškinys. Iškilieji filosofai ir valsty- 
bininkai — Sokratas, Platonas, Aristotelis, Periklis — 
kadaise gyrė pederastiją, iškeldami jos naudą “berniukų 
auklėjimui". Palaipsniui ši pederastų elgsena vedė į san- 
tuokinės moterystės niekinimą ir moters teisių ribojimą. 
Moterystė liko tik naujų žmonių fabrikas. Krikščionybė, 
perimdama judėjų moterystės sampratą, grąžino lyties 
poreikius į jų santykį su pradine—dieviška gyvybės 
ištaka. 

Laiškas Efeziečiams kalba apie moterystę krikš- 
čioniškosios sampratos požiūrių. Moterystė yra Kūrėjo 
įdiegta vyro ir moters prigimtyje: “Todėl vyras paliks 
tėvą ir motiną, glausis prie savo žmonos ir du taps vienas 
kūnas" (Ef 5, 31; plgk su Pr 2, 24). Laiško autorius 
pareiškia, kad čia yra lyties poreikių modelis ir gairės, 
nes šiame Šv. Rašto žodyje “paslaptis yra didelė, — aš 
tai sakau, žvelgdamas į Kristų ir Bendriją“ (Ef 5, 32). 

Vyro ir žmonos tapimas “vienu", santykis tarp lyčių, 
yra įvaizdis mistinės moterystės, mistinio tapimo 
“viena", tarp Kristaus ir atpirktos žmonijos. 

Ortodoksai — Rytų Bendrija turi paprotį vestuvių 
metu uždėti jaunajam karūną, pavaizduodama jį Kristumi, 
o jaunajai paduoti į rankas gyvybės medžio šakelę, pa- 
vaizduodama ją Bendrija. Kipre, Kretos saloje ir Pelepo- 
neso šventnamiuose teko stebėti vestuvių apeigas. 
Karūnos uždėjimas jaunajam ir šakelės įteikimas jaunajai 
palydimi šauksmais, fotoaparatų blykstelėjimais ir muzika. 
Santykis tarp Kristaus ir Bendrijos neįmanomas glaudžiau 
išreikšti kaip moterystės įvaizdžiu, o moterystės neįma- 
noma iškiliau sukilninti kaip šia malonės užuomina apic 
Įsikūnijimą ir Bendrijos vestuves. Krikščionybė davė 
šviežią pobūdį moters gyvenimui ir naują vaidmenį vi- 

suomenėje. Tarp graikų vyrų nebuvo didžiuojamasi gera 
žmona. Tiesa, vyrai dažnai girdavo savo meilužes. Tarp 
krikščionių buvo puoselėjama vispusiškai savitas po- 
mėgis žmonos atžvilgiu. Romos katakombose mačiau 
išlikusių kapų įrašų, liudijančių šį savitą pobūdį: 
Dulcissimae uxori — Mylimiausiajai žmonai. 


Drąsinimas dvasinei kovai 


Kristus-Paslaptis buvo skelbiama tuo metu, kada 
Apokalipsės žvėris jau siautėjo imperijos pasaulyje. Žvė- 
ries vardas ar jo vardo skaičius — “žmogaus skaičius, ir 
jis yra šeši šimtai šešiasdešimt šeši" (Apr 13, 18). “Žmo- 
gaus skaičių" gauname sudėję raidžių skaitmeninę vertę. 
Mat graikai ir judėjai skaitmenų vietoje naudojo raides. 
Pavyzdžiui a—1, b—2 ir t.t.. Įdomu, kad skaičių “666“ 
galima sutapatinti su Neron Kaesar,—hebraiškai nrwn 
gsr, — pagal skaitmeninę raidžių vertę, 50— 200— 
6—50—100—-60—200, sudaro “666*. Istorinis fonas 
atitinka Nerono laikotarpį. Mat jis buvo pirmasis impera- 
torius, kuris persekiojo krikščionis ir įkūnijo žiauriuosius 
Zvėries bruožus. Nerono žvėriškumą krikščionių atžvil- 
giu pasekė ir imperatorius Domicianas. Skaitau laiške 
Efeziečiams: “...imkitės visų Dievo ginklų, kad 
galėtumėte blogą dieną pasipriešinti ir, visa nugalėję, 
išsilaikyti" (Ef 6, 13). Labai galima, kad laiškas 
Efeziečiams atspindi ir Nerono, ir Domiciano laikotarpį. 


Dažnai skaitomi laiškai iš kalėjimo 
Mano ryšys su Roma yra daugiasluoksnis. Ne- 
nuostabu, kad šviežieji įspūdžiai nepastebimai jungiasi 
Su praeities įspūdžių gausa. Kur rasi geresnę užuovėją 
kaip ant Palatino kalvos — didiko Farnezio sode — 

surikiuoti savo įspūdžius į pasakojimą ryšium su 
apaštalu Pauliumi. 

Nūdienė Roma kenčia nuo taršos, — matai, girdi, 
užuodi taršą. Senutė Roma nepajėgia ramiai mėgautis sa- 
vo gyventojų ir svečių poreikiais. Apaštalas Paulius mane 
vis grąžina į savo laikus. 

Romėnai savo miestą Amžinuoju vadina. Apaštalui 
esant kalėjime Amžinajame mieste, pradėjo rodytis 
raukšlės ant senstančio imperijos veido. Senasis Katonas 
veltui buvo įspėjęs, kad helenizmas Romą sužlugdys. Ir 
imperatorius Augustas veltui prisiėmė pontifex maximus 
titulą, veltui įstatymais bandė lopyti doroviškai griū- 
vančią romėnų šeimą. Titulas buvo labai spalvingas: 
“Vyriausias Tilto statytojas". “Tiltas" — Romos imperi- 
jos religinė jungtis. Griūvančiai romėnų šeimai paremti 
to neužteko. Neperseniai Ovidijus buvo parašęs savo Ars 
amatoria—Mylavimosi menas vadovą svetimautojams, 
užnuodydamas jaunimą pomėgiu nešvankumui. Pats im- 
peratorius Augustas skaudžiai išgyveno šio pomėgio 
padarinius savo dukters Julijos gyvenime. Vergilijus 
skundėsi, kad senoji Roma užgujama religinių vėjų iš 
Rytų. Jis drįso vaizduoti Romą kaip frygietišką dievų 
motiną, vainikuotą miesto bokštais, besismaguriaujančią 
savo dieviška kilme (Eneida VI, 785). Ir krikščionys 
kalbėjo apie Romą kaip moterį, kuri joja ant Žvėries, yra 
pasileidusi ir šlykštaus elgesio motina, geria kankinių 
kraują (Apr 17, 1-7). Senoji Jupiterio religija buvo 
užgesusi, romėnai babiloniečių magijoje ieškojo at- 
sakymų į likiminius klausimus ir saugios užuovėjos savo 
nerime ir baimėse. Vietoje religijos romėnai pasinėrė 
prietaruose, o valstybė-imperija buvo sudievinta apo- 
teoze. Imperija garbino save paminkliniais statiniais ir 
svaigo, — girdė save šventėmis ir arenos pramogomis. 
Galėjai viską nusipirkti už pinigus: įtaką tarp valdžios 

žmonių, pilietybę, prisiekusiųjų balsą teisme, kareivio 
priesaiką, moters garbę. Istorija liudija, kad kultūros 
miršta lėta mirtimi. Nors Roma ir sirgo puvimo liga, ji 
supliuško tik po keleto šimtmečių. 


Jaunas imperatorius savavaliauja 


Asmuo, skelbęs Kristaus atėjimą užbaigti išganymo 
istorijos, išbuvo Romos laisvajame arešte dvejus metus. 
Nudelsimas spręsti apaštalo Pauliaus bylą neturėtų ste- 
binti. Mai ji lietė tik kažkokio judėjo religinį reikalą, į 
tokią bylą jaunas imperatorius Neronas nematė reikalo 
kreipti dėmesio. 

Jis ėmė jausiis visagaliu. Jis buvo imperatoriaus Au- 
gusto proanūkės Agripinos sūnus. Agripina, tapusi našle, 
ištekėjo už imperatoriaus Klaudijaus (49 m. po Kr.). Ji 
įkalbėjo Klaudijų įsūnyti jos vaiką Neroną ir padaryti jį 
savo sūnaus Britaniko globėju. Ilgainiui Klaudijaus duktė 
Oktavija buvo duota Neronui už žmoną. Klaudijui mirus, 
Neronas be vargo tapo imperatoriumi (54 m. po Kr.). Iš 
pradžių, stoiko Senekos ir pretorijumo prefekto Buro 
(Burrus) įtakoje, jis valdė šauniai. Ir senatas jį gerbė, nes 
jis skaitėsi su senatu. Sakoma, kad, lipant aukštyn ko- 
pėčiomis, pradėjus suktis galvai, reikia kąsti į apykaklę. 
Neronas to nedarė. Motina Agripina, matydama sūnų 
netenkant galvos valdžios svaigulyje, intrigomis bandė 
pakeisti jį savo posūniu Britaniku. Neronas jį nunuodijo 
(55 m. po Kr.). Popėją Sabiną, bičiulio Otono žmoną, 
padarė savo meiluže. Nerono įsakymu buvo nužudyta jo 
motina (59 m. po Kr.), o šiek tiek vėliau žmona Oktavija 
(62 m. po Kr.). Burui, pretorijumo prefektui, buvo įsaky- 
ta nusižudyti, o visuomenės gerbiamam Senekai buvo 
įsakyta užslėpti motinos nužudymą. Seneka Neronui 
nepakluso, bet pasitraukė į savo vilą-ūkį užmiestyje lauk- 

ti, kaip anksčiau ir jo brolis Buras, įsakymo nusižudyti. 
Neronas, norėdamas sumažinti pretorijumo prefekto 
įtaką, prefekto pareigas padalino tarp dviejų asmenų: 
Tigelino, visuomenei žinomo imperatoriaus nusikaltimų 
sėbro, ir Fenijaus Rufo, padoraus silpnabūdžio. 


“Dismissus es! Vale!'* 


Tigelinas neturėjo laiko apaštalo Pauliaus bylai, nes 
pats buvo iki ausų įklimpęs imperatoriaus dvaro in- 
trigose. Apaštalas, atrodo, atgavo laisvę 63-ųjų metų 
pavasarį paprastu išteisinimo pareiškimu. Tuo pačiu 
imperija pripažino, kad krikščionybė nėra nusikaltimas 
prieš valdžią. Išteisinimas, atrodo, neįvyko teismo salėje, 
bet labai paprastai. Vieną rytą pretorijumo kapitonas 
atėjo į apaštalo butą-kalėjimą, atrakino grandinę, kuri bu- 
vo prikalta prie sienos, ir imperatoriaus Nerono vardu pa- 
reiškė: “Pauliau-Sauliau, tavo byla nutraukiama. Dis- 
missus es! Vale! [Esi laisvas! Būk sveikas!]". 

Įdomūs Apvaizdos keliai! Jeigu Apaštalo bylos nuo- 
sprendis būtų buvęs dar metus nuvilkintas, vargu ar jis 
būtų išvengęs jau šį kartą kankinio mirtes: 64 m. 
prasidėjo nuožmus krikščionių persekiojimas Romoje. 
Tigelinas noriai tuštino kalėjimus, panaudodamas ir 
krikščionius kruvinam arenos žaidynių pomėgiui. 

Persekiojimo priežastimi buvo Romos gaisras. 64 m. 
sudegė kone pusė Romos. Sklido paskalos, kad pats 
Neronas padegė miestą, nes užsinorėjo nuožmaus fono 
savo deklamacijai apie Trojos sunaikinimą. Neronas ap- 
kaltino krikščionius ir metėsi bausti juos persekiojimu. 
Persekiojimo aukomis buvo Petras, o šiek tiek vėliau, 
antrukart įkalintas apaštalas Paulius. h 

Vėliau Neronas Romą atstatė. Atstatė iškiliai su 
plačiomis, planingomis gatvėmis ir Domus aureū— 

“Aukso namas“ vardu rūmais. Tačiau Romos visuomenė 
nebegalėjo jo pakęsti. Dažnėjo prieš Neroną sukilimai. 


Neronas paliko daug pėdsakų 


Neronas norėjo būti pagerbtas kaip poetas ir artistas. 
Be to, labai mėgo graikų kultūrą. 67 m. lankėsi Grai- 
kijoje. Jo lankymosi prisiminimą tebesaugoja Eleusis 
šventyklos griuvėsiai ir Olimpijos statinių likučiai. 

68 m. Galijoje sukilo prieš Neroną legionai. Jie 
paskelbė Galbą imperatoriumi. Pretorijumo daliniai 
perėjo į sukilėlių pusę. Neronas, sakoma, nusižudė. Pa- 
sakojama, kad jis mirė su žodžiais lūpose: “Kokio 
iškilaus menininko netenka pasaulis!" 

Nerono atminimas Romoje buvo viešai “prakeiktas" 
— pasmerktas. Prel. Audrys Bačkis, važiuojant nuo 
Bračiano (Bracciano) ežero Nomentano vieškeliu Romos 
linkui, bandė “parodyti" Nerono kapą. Beje, Neronas bu- 
vo paskutinis Romos imperatorius iš cezario Julijaus 
giminės. 


Apaštalas Paulius vėl pakeliui 


Laiškai iš kalėjimo rodo, kad Apaštalas bent laikinai 
atidėjo savo kelionę į Ispaniją. Jis vėl visu veidu atsisuko 
į Rytus. Po ketverto metų Cezarėjos ir Romos kalėjimuo- 
se Paulius pergyveno antrąjį savo veiklos pavasarį. 

Nuo audros ir laivo sudužimo prie Kretos (žr. Apd 
27, 13-20), Kreta buvo dažnai Apaštalo mintyse, — ji 
buvo vieta, kurią jis buvo aplenkęs. Labai galima, kad 
Efeze jis buvo girdėjęs apie nusiskundimą, kad niekas ne- 
sirūpina krikščionimis Kretos saloje. Taigi dar yra darbo 
ir Rytuose! Su Titu Paulius išsiruošė kelionėn į salą, 
kurią kadaise žiloje senovėje valdė legendarinis karalius 

Minas. Už ketverto dienų ir aš paseksiu Apaštalo 
pėdomis, — keliausiu į Kretą per Kipro salą. Jis išplaukė 
laivu iš Ostijos uosto, o man reikės išskristi lėktuvu iš 
Fiumičino aerouosto. 


Pas lietuvius “Verano lauke?? 


“Verano laukas“, itališkai Campo Verano, yra senos 
Romos kapinės. Kadaise jos buvo palei via Tiburtina — į 
šiaurryčius einantį Tiburtino vieškelį, nūdien jas supa vis 
auganti Roma. Nuo Šv. Kazimiero kolegijos į Campo 
Verano tiesioginio susisiekimo autobusu nėra. Reikia 
paėjėti geroką galą, kol pasieki ta linkme einančio auto- 
buso stotelę. Popietė. Užuot ieškojęs autobuso stotelės, 
einu. Prisideda ir kun. Vladas D. Abu norime aplankyti 
tautiečius, kurie yra palaidoti “Verano lauke“. O jų yra 
bent 20! Tarp jų trys vyskupai — Pranciškus Būčys, 
Vincentas Padolskis, Pranciškus Brazys; Nepriklau- 
somybės Akto signataras K. Šaulys, nepriklausomos 
Lietuvos pasiuntinys prie Šv. Sosto K. Girdvainis, Tėv. 
K. Reklaitis, prel. Z. Ignatavičius ir kt. Pakeliui dali- 
namės mintimis apie žmonijos nuojautą dėl žmogaus 
išlikimo po mirties. Kapinės visuose žemynuose liudija 
gilią nuojautą apie pomirtinį gyvenimą. Kapinės — 
archeologų “bibliotekos" su storomis knygomis apie mirtį 
ir bendravimą su mirusiaisiais. Istorinės religijos — 
Žydų, krikščionių, musulmonų — skiriasi nuo gamtos re- 
ligijų savo pomirtinio gyvenimo samprata. Žmonijos nuo- 
jautą patvirtina tikėjimas prisikėlimų. 

Nuo Šv. Kazimiero kolegijos iki Campo Verano 
trunkame bemaž tris ketvirčius valandos. Vaikščiojimas 
Romos gatvėmis yra visuomet įdomus. Matai šiuolaikinį 
gyvenimą praeities liekanų fone. Praciname Šv. Kryžiaus 
Jeruzalėje — Santa Croce in Gerusalemmę bazilikos 

fasadą, pereiname net keletą vartų senovinės Romos 
sienose, stabtelėjame prie vis dar išskaitomų lotyniškų 
įrašų marmuro lentose. Kun. Vladas D. ėjimą praturtina, 
atkreipdamas dėmesį į šimtmečių nudilintus paminklus. 

Prie Campo Verano vartų mudu priverčia stabtelėti 
spūstis. Italai savo mirusiuosius uoliai lanko. O lankytis 
prie mirusiojo kapo be gėlių — nesmagu. Aikštėje prie 
vartų aibė gėlių pardavėjų. Perkama ne tik krizantemos, 
bet ir rožės! 

Surasti mūsiškius mirusiųjų mieste man būtų buvę 
sunku. Šv. Kazimiero kolegija ir Tėvai Marijonai turi sa- 
vo kapavietes atokiau nuo kapinių vartų. Ir.dabar, nors ir 
keliskart jas aplankius, vargu ar surasčiau kelią į jas. 

“Verano laukas“ yra puošnios kapinės. Tikras mu- 
ziejus! Paminklai iš marmuro, italų skulptorių ir meistrų 
sukurti. Paminklai stabdo akis ir neleidžia praeiti. Reikia 
pasižmonėti. Įrašai atspindi italų krikščionybę: šilti, 
šeimyniški, Dievu pasitikintys. Šv. Kazimiero kolegijos 
kapavietę puošia mažutė šventovėlė. Pro stiklines duris 
matau joje altorių. Viršum durų įrašas lotyniškai: 
“Pontificium Collegium Lituanum“ — “Popiežiškoji 
Lietuvių kolegija“ ir mozaika su nukryžiavimo scena. 
Saulė žaidžia mozaikos akmenukų spalvose. Tėvų 
Marijonų kapavietė šventovėlės neturi. Marmurinės 
lentos su įrašais dengia angą į požeminę kriptą. Abi ka- 
pavietes dengia ir saugo kiparisai. Šlamėti jie nemoka. 
Tik tyliai linguoja popietės vėjuko judinami. 


Trys vyskupai “Verano lauke?? 
Studijuojant Romoje, teko iš arti pažinti daugumą lie- 
tuvių, kurie nūdien laukia prisikėlimo svetingoje kapa- 
vietėje. Vyskupas Pranciškus Būčys buvo vienas iš mė- 
giamiausių svečių Šv. Kazimiero kolegijoje. Jis buvo 

labai įdomus pasakorius. Gili ir tiksli atmintis bei žodžio 
lakumas mus dažnai praturtindavo. Be to, jo nuoširdus 
rūpestis Šv. Kazimiero kolegija ir jos studentais sunkiu 
pokario metu padarė neužmirštamą įspūdį. O jo patarimas 
išlikti paprastu ir prieinamu gyvenime, manau, liko 
daugelio atmintyje. Anot vysk. P. Būčio, nereikia ste- 
bėtis, kad, lipant aukštyn kopėčiomis, galva ima suktis. 
“Kask į apykaklę!" su šelmišku šypsniu patarė, “Galva 
nebesisuks!" 

Vyskupas Vincentas Padolskis buvo asmuo, kuris 
mokėjo klausytis ir išgirsti, kuo sielojasi būsimieji kuni- 
gai. Jam buvo būdinga dalintis laiku, atgaiva, muzika... 
Atrodė, kad jam buvo svarbu kartu klausytis ir garsiai — 
žodžiu pagalvoti apie rūpimą klausimą ar iškilusią kas- 
dienos sunkenybę. 

Su vysk. Pranciškumi Braziu teko itin susigyventi. 
Mat buvome kolegos—studentai. Šv. Kazimiero kolegijos 
studentai ne sykį pliekėsi su Marijonais sporto aikštėje, 
žaisdami tinklinį. Tuomet būsimasis vyskupas buvo 
veržlus žaidėjas. UŪgiu vidutinis, bet aukštas vikrumu, 
drąsindavo savuosius “Kirsk!"* Mums tekdavo susiimti, 
kad nepasiduotum. O smagios būdavo ketvirtadienio — 
laisvos nuo paskaitų dienos — popietės tinklinio aikštėje! 

Tėvas Pranciškus, — mes jį taip vadindavome, — 
domėjosi Šv. Kazimiero kolegijos gyvenimu, pažinojo 
kiekvieną studentą asmeniškai. Jis žinojo kiekvieno mūsų 
vardą! Būdinga, kad ir vėliau, grįžus į Romą studijų 
užbaigai 1957-1958 metais, Tėvas Pranciškus buvo dargi 
artimesnis. Jis buvo eruditas. Sielojosi dėl skaudžios 
padėties Tėvynėje, tremtyje, išeivijoje. Nepasimesti! 
Ruoštis! Kurti! Nežiūrėti į dabarties sąlygas per 
mikroskopą, bet galynėtis “Per aspera ad astra!" (Per var- 
gus į žvaigždynus!), žiūrėti į dabarties sunkumus su vizi- 
ja ateičiai. Istorija, anot Tėv. Brazio, yra kepalas, o ne 

riekės. Nepasitenkinti riekėmis, kokios jos bebūtų, — 
neišleisti iš akių viso kepalo. Tėv. Brazys, tapęs išeivijos 
lietuvių vyskupu, visa širdimi ėmėsi įgyvendinti savo 
ateities viziją. Ji lietė ir mane. Buvo sutarta, kad pusę 
metų kasmet dirbčiau jo kūrijoje Bad Worishofen'e 
(Vokietijoje) puoselėti Šv. Rašto pažinimą tarp lietuvių. 
Menu dieną, kada jis nelauktai staiga mirė Romoje. Mat 
tą dieną turėjau pasirašyti sutartį su Manhattan'o kolegi- 
ja, pagal kurią kasmet būčiau dėstęs rudens semestrą 
kolegijoje, o pavasario semestrą būčiau skyręs darbui 
vysk. P. Brazio kūrijoje. Su vyskupo mirtimi, užgeso ir 
planas versti išeivijoje Senąjį Testamentą iš originaliųjų 
kalbų. 


Šv. Lauryno bazilika 


Po dešine prie vartų į Campo Verano yra imperatoriaus 
Konstantino rūpesčiu išpuošta patraukli kapinių bazilika 
šv. Lauryno, kankinio Romos diakono, garbei. Šv. 
Laurynas buvo iškilus Katalikų Bendrijos kankinys III a. 
imperatoriaus Valeriano valdymo metu. Apie šv. Lauryną, 
Romos kankinį diakoną, buvau daug girdėjęs dar 
Tėvynėje, o imperatorių Valerianą sutikau 1976 m. vasarą 
iškaltą akmeniniame kalno šone Nagąš-i-Rustam'o, Persijos 
achemenidų dinastijos, kapavietėje. Uolos reljefe Vale- 
rianas, Romos imperatorius, klūpo prieš Persijos šachą 
Šapūrą I. Šachas sėdi ant žvalaus žirgo. Valerianas 260 m. 
bandė susidoroti su Persija, kuri darė dažnus proveržius į 
Romos imperiją iš Rytų. Nepasisekė. Valerianas pateko 
nelaisvėn ir mirė belaisviu. Prieš trejetą metų — 
257-aisiais, Valerianas buvo pradėjęs krikščionių persekio- 
jimą, kurio auka tapo ir diakonas Laurynas. 

Legenda pasakoja, kad Laurynas, kepinamas ant ža- 
rijų, priminė savo kankintojams jį apversti ant kito šono, 

nes šis jau esąs iškeptas. Krikščionys Romoje diakoną 
Lauryną labai mėgo. Jį mėgo ypač vargšai. Kankinį 
palaidojo užmiestyje palei Tiburtino vieškelį vargšų 
kapinėse. Vėliau Konstantinas Didysis ant diakono 
Lauryno kapo ir baziliką pastatė. Nūdien ji vadinama San 
Lorenzo in Campo Verano — Šv. Lauryno bazilika 
Verano lauke. 

Nūdien Šv. Lauryno bazilika atspindi Romos vidu- 
ramžius savo įdomiu chiostro — vienuolyno kiemu. Be 
to, čia randi ir Antrojo pasaulinio karo atminą: sąjun- 
gininkų bombos skeveldras ir Pijaus XII statulą. 1943 m. 
liepos 19 d. sąjungininkai padarė oro užpuolį, nors Roma 
ir buvo paskelbta “atviru miestu". Esą norėta sunaikinti 
vokiečių kariuomenės telkinį užmiestyje — Tiburtino ge- 
ležinkelio stotį. Bombos krito ne į stotį, bet į San 
Lorenzo aplinką. Pijus XII atskubėjo iš Vatikano pas 
baimės apimtus romėnus. Varinė popiežiaus statula liudi- 
ja Pijaus XII rūpestį ir drąsą. San Lorenzo bazilikoje yra 
palaidotas ir šiuolaikinės Italijos respublikos kūrėjas 
Alcide de Gasperi. 


Kur buvo nukankintas apaštalas Paulius? 


Tre Fontane — Trijų šaltinių vietovė yra siejama su 
apaštalo Pauliaus kankinyste. Ji yra Romos pietvaka- 
riuose, užmiestyje, visai šalia Romos naujamiesčio Eur. 
Nuo Villa Lituania Casalmonferrato gatve nueinu į Appia 
nuova gatvę. Pasukęs į kairę, netoliese randu stulpelį su 
įrašu “Fermata" — stotelė. Autobusas “671"* čia stabteli 
išlaipinti ir paimti keleivius. Jau 9 valanda ryto. Pats 
patogiausias laikas naudotis viešosiomis susisiekimo 
priemonėmis Romoje. Gauni ir vietą atsisėsti, nėra nei 
sausakimšos, gali patogiai keliauti. O vis dėlto... šį rytą 
du karo invalidai susipeša dėl vietos autobuse. Abu 


- 

senukai. Vienas su ramentu po pažastimi, o kitas su 
šauniai išdrožinėta lazdele. Italams įprasta skirti sėdynes 
autobusuose karo ir darbo invalidams. Autobusas “671* 
turi dvi. Viena jų šiuo metu jau užimta. Antrosios nori 
abu senukai invalidai. Invalidas su ramentu šaukia: “Io 
ho settantacingue anni e sono stato ferito in Eritrea!“ 
(“Esu 75 metų amžiaus ir buvau sužeistas Eritrėjoje!“). 
Tuo tarpu invalidas su lazdele, kaire rodydamas į savo 
krūtinę, riaumoja: “Ed io ho fatto la guerra in Albania!“ 
(O aš kariavau Albanijoje!'). Laimei, autobusas sustoja 
prie sekančios stotelės, atsiranda pora laisvų vietų, — 
abu senukai atsisėda. Užteko žodžių, muštynių nebuvo. 
Paprastai Romoje keleiviai autobuse kalbasi, — net ūžau- 
ja. Senukai invalidai vienas kito nešnekina. 

Galvojau, kad Romą gerai pažįstu, maniau, kad leng- 
vai atpažinsiu stotelę, kur man reikia išlipti. Anaiptol! 
Roma yra augantis miestas! Kur kadaise vėjyje lingavo 
kviečiai ar miežiai ant kalvotų dirvų, dabar stovi 
daugiaaukščiai butų skruzdėlynai. Dairausi nuo sėdynės 
bene pamatysiu senoviškus Tre Fontane abatijos vartus 
po kaire. Imu teirautis. “Non si preoccupi! Scendo 
anch'io!" (Nesirūpinkite! Lipu ir aš!“"). Kelias ant lie- 
žuvio galo, sako žemaičiai! 

Tre Fontane — Trijų šaltinių vietovė nūdien yra 
trapistų abatija. Vos perėjęs amžių nušepintus vartus, 
patenku į tylą. Girdžiu tylą ir žvirblius. Eukaliptai ir 
kiparisai stovi sargyboje, palmės dengia sodelio fontaną, 
oleandrai didžiuojasi baltų ir raudonų žiedų gausa. Tyla 
padeda išgirsti gamtos muziką. Trys pastatai slypi Tre 
Fontane vietovėje: abatija su savo šventove ir buitiniu 
priestatu po kaire, apšepusi šventovėlė skersai keliuko po 
dešine, o sodelio gilumoje šventovė su trimis šaltiniais. 
Sakoma, kad čia apaštalas Paulius mirė, liudydamas 
Kristų. 

Popiežius Klemensas I rašo apie Pauliaus mirtį 


Klemensas I buvo trečias apaštalo Petro įpėdinis 
popiežiaus soste (887—977? m. po Kr.). Labai galima, kad 
asmeniškai pažinojo ir Petrą, ir Paulių. Gili išmintis ir 
įtaiginga asmenybė padarė jį labiausiai gerbiamų 
popiežiumi po Petro ir Pauliaus mirties. Tai liudija šv. 
Klemenso bazilika prie Koliziejaus. Atrodo, kad jis buvo 
pirmasis krikščionių rašytojas, panaudojęs iš pelenų 
prisikeliančio fenikso mitą kaip prisikėlimo alegoriją. 
Klemensas I laiške Korintiečiams, rašytame apie 96 m. 
po Kristaus, kalba apie apaštalų Petro ir Pauliaus mirtį: 


Pasižiūrėkime į kilniuosius apaštalus... Paulius 
parodė kelią, kaip laimėti kantrios ištvermės prizą. 
Septynetą kartų kalinio grandinėse, akmenimis 
muštas, jis reiškėsi [Evangelijos] pasiuntiniu Rytuose 
ir Vakaruose. Dėl savo tikėjimo buvo tikrai užsipelny- 
tai pagerbtas, nes mokė teisumo visą pasaulį, keliau- 
damas iki pat vakarinės [imperijos] ribos 
Į[Ispanijos?]. Atlikęs savo liudijimą prieš valdytojus, 
Jis iškeliavo iš pasaulio kaip nuostabus kantrios 
ištvermės pavyzdys. 

(1 Klemenso 5.3, 5-7) 


Antrasis Apaštalo areštas 


Skaitau Klemenso I laišką Tre Fontane abatijos sode- 
lyje, sedėdamas ant suoliuko. Kur romėnai apaštalą 
Paulių vėl suėmė? Tikrų žinių nėra. Spėliojama, kad tai 
įvyko nūdienėje Jugoslavijoje (senovės Illirium), arba 
Mažojoje Azijoje — Troas miestelyje, ar Efeze, arba net 
Ispanijoje. Labai galima, kad pats Apaštalas atvyko į 
Romą 67-ųjų metų pavasarį ir čia tam tikrą laiką triūsė 

Bendrijos labui. Ši prielaida remiasi senu padavimu, 
kuris yra minimas II a. rašinyje Petro ir Pauliaus kančia 
(Passio Petri et Pauli). Pasak šio padavimo, apaštalas 
Paulius apsigyveno užeigos namuose kairiajame Tiberio 
paupyje. Kadaise jis čia buvo išsinuomavęs sau “atskirą 
butą“ kaip kalinys. Galima prileisti, kad Romos policija 
areštavo Apaštalą kaip įtartiną religinės sektos galvą. 

Romos forume-aikštėje tebestovi Auksinio myliastul- 
pio pjedestalas. Kadaise prie jo vedė visi Romos vieš- 
keliai. Už maždaug šimto metrų, Kapitolijaus kalvos 
papėdėje tebėra Mamertinum—Mamertino kalėjimas. 
Šiame kalėjime, pasak padavimo, buvo įkalintas 
Apaštalas. Antrasis įkalinimas buvo perdėm skirtingas 
nuo pirmojo. Dabar Apaštalas buvo grandine prirakintas 
prie sienos. Beje, nūdien, Mamertino kalėjimas skirtas tik 
turizmui! 

Imperijos kalėjimai neturėjo gero vardo. Senovės 
raštija atspindi kalinių siaubą dėl žiauraus elgesio ir 
nežmoniškų sąlygų. Dienos šviesa kalinių nepasiekdavo, 
o nešvara juos skandinte skandino. Romos teismai ka- 
lėjimą laikė baisia bausme, nes kalinių mirtingumas buvo 
didelis. Laiškas Timotiejui atspindi Apaštalo būklę ir 
nuotaikas: “...nesigėdyk mūsų Viešpaties liudijimo, nei 
manęs, jo kalinio..." (2 Tim 1, 8), “kenčiu tuos vargus, 
bet nesigėdiju, nes žinau, kuo įtikėjau, ir esu tikras, kad 
jis gali išsaugoti man patikėtąjį palikimą iki anos [Atėji- 
mo] dienos" (2 Tim 1, 12). Apaštalas skundžiasi vie- 
natve, jaučiasi labai vienišas. Romos krikščionys nedrįsta 
jo laisvai lankyti. Apaštalas didžiuojasi efeziečiu One- 
siforu, paslaugiu krikščioniu iš Efezo, nes jis “nesigėdijo 
mano grandinių, bet, atvykęs į Romą, rūpestingai ieškojo 
manęs ir surado [kalėjimo sąrašuose]“ (2 Tim 1, 16-17). 
Laiške užsimenama, kad Apaštalas pasigenda Timotiejaus 
ir prašo jį “veikiai atvykti pas mane" (2 Tim 4, 9), kad 

Apaštalui širdį skaudina Demo, pamilusio “šį pasaulį", 
pasitraukimas (2 Tim 4, 10). “Vienas Lukas tėra su mani- 
mi" (2 Tim 4, 11). 


Kodėl buvo Apaštalas suimtas? 


Imperatoriaus Nerono laikysena krikščionių atžvilgiu 
pasikeitė po 64—65-ųjų metų. Tarp liepos 19—24-o0sios 64- 
aisiais metais gaisras nuniokojo dešimt iš keturiolikos 
Romos rajonų. Romėnai pradėjo kaltinti Neroną. No- 
rėdamas nukreipti kaltę nuo savęs, Neronas užmetė ją 
krikščionims. Pagal Tacito liudijimą, persekiojimas 
neprasidėjo tuojau pat po gaisro. Neronas atstatė miestą, 
ištiesino gatves, išgražindamas savo Domus aurea — 
Auksinius rūmus. Tačiau miesio gyventojų pykčio jam 
nepavyko numaldyti. Reikėjo ką nors daryti. Pats Neronas 
tuo metu gastroliavo po Graikiją kaip komedijos aktorius. 
Romoje tvarką darė jo nuožmusis generolas Aelius. Ir šį 
kartą Apaštalo bylą sprendė imperatoriaus teismas. Atrodo, 
kad Paulius buvo apkaltintas sandėriu sostinės padegime. 
Laiške Timotiejui užuomina apie teismo posėdį yra 
dramatiškai trumpa: “Mano pirmajame apsigynime nė 
vieno nebuvo su manimi, visi mane paliko" (2 Tim 4, 16). 
Ginti krikščionį buvo pavojinga. Apaštalo apsigynimas bu- 
vo tinkamas, nes Paulius buvo “ištrauk [tas] iš liūto nasrų" 
(2 Tim 4, 17). Užuominų apie sekantį teismo posėdį 
laiškuose nėra. Laiko tarpą iki antrojo teismo posėdžio 
Apaštalas turbūt praleido Mamertino kalėjime. 

Euzebijus, Cezarėjos vyskupas, apaštalo Pauliaus 
mirties data laiko 14-tuosius Nerono valdymo metus — 
67 m. Jeronimas, garsusis Šv. Rašto mokslininkas, pakar- 
toja tą pačią nuomonę. Viena yra tikra: antrasis teismo 
posėdis apaštalo Pauliaus bylos sprendime baigėsi jo pas- 
merkimu mirčiai. 

Čia Roma nukirto Apaštalui galvą 


Nūdien Tre Fontane vietovėje nėra nieko, kas pri- 
mintų senovinę aplinką. Pastatai — abatija ir šventovės 
— iš Viduramžių. Senovėje Tre Fontane buvo vadinama 
Salviano pelkėmis — Aguae Salviae. 

Mintimis grįžtu į aną dieną, kai apaštalas Paulius bu- 
vo vedamas į Salviano pelkes mirčiai. Nūdienės Romos 
sienos ir jų vartai yra vėlesni. Porta Ostiense — Ostijos 
vartų tuomet dar nebuvo. Apaštalas grandinėse, apsuptas 
grandies kareivių, išėjo iš miesto per Porta Trigemina 
palei Tiberį. Prie Cestijaus piramidės pasiekė vieškelį, 
kuris eina į Ostijos miestą pajūryje. Kur nūdien stovi Šv. 
Pauliaus bazilika — San Paolo fuori le Mura, tuomet buvo 
pievos. Keliukas per jas vedė link Salviano pelkių. Nuo 
Trigemino vartų iki Salviano pelkių yra maždaug 5 km. 

Senas Romos padavimas pasakoja, kad, pasukus nuo 
Ostijos vieškelio į pievas, apaštalą Paulių pasitiko Pe- 
tronilla, akla apaštalo Petro duktė, ir padovanojo jam sa- 
vo skarą akims užsidengti. Po dešine Tiberis skubino sa- 
vo drumzlinus vandenis į Tirėnų jūrą, o tolumoje po kaire 
dunksnojo ant Apijaus vieškelio Cecilia Metella mau- 
zoliejus. Kadaise Apijaus keliu apaštalas Paulius buvo 
atvestas į Romą kaip kalinys. Dabar jis ėjo iš Romos kaip 
kalinys, pasmerktas myriop. Už valandos Apaštalas 
Paulius jau buvo mirties vietoje. 

Tre Fontane-Aguae Salviae yra labai nuošali vieta. 
Aguae Salviae — Salviano pelkės buvo krikščionių 
pavadintos “Trijų šaltinių" vardu, nes, pasak padavimo, 
Apaštalui nukirtus galvą, ji tris kartus šoktelėjo, rie- 
dėdama šlaitu. Visos trys galva paliestos vietos stebuk- 
lingai buvusios paženklintos tyro vandens šaltiniu. 

Kad apaštalas Paulius buvo nukankintas Salviano 
pelkėse liudija tik senos Romos krikščionių legendos ir 

seni padavimai. Vargu, kad jų liudijimas yra išlaužtas iš 
piršto. Anot Tacito, bausti galvos nukirtimu pilietį Šalia 
sostinės sienų buvo Romos paprotys. 

Apaštalo Pauliaus mirties vietoje stovi Šv. Pauliaus 
šventovė. Viduje yra trys šaltiniai. Nūdien šaltiniai 
aptverti tvorelėmis. Pati šventovė tamsi ir labai vieniša. 
Tik lauke ant keliuko tarp abatijos ir šventovės žaidžia 
berniukas, o ant suolo sodelyje sėdi, matyt, jo auklė. 

Randu ir aš laisvą suolą sodelyje. Smagu pabūti 
trapistų abatijos tyloje. Tyla žmogų nutildo ir padeda 
klausytis. Girdžiu bites ir nepažįstamus paukščius. Dar 
vienas padavimas mane grąžina prie apaštalo Pauliaus. 
Pasakojama, kad Petras ir Paulius — abu Apaštalai kan- 
kiniai — susitiko pakeliui į mirties vietą. Atrodo, kad 
šiuo pasakojimu norėta pareikšti, kad tvora tarp 
krikščionių iš judaizmo ir krikščionių iš pagonijos bu- 
vo nugriauta. Popiežius Linas, Petro įpėdinis, sujungė 
abi Romos krikščionių bendruomenes į neišardomą 
Bendriją. 

Eukalipto medžiai saugo abi keliuko į Tre Fontane 
puses. Jie vešliai mėgaujasi ir visame sode, liudydami, 
kad čia kadaise būta pelkių. XIX a. Tre Fontane lankyto- 
jai rašo, kad Aguae Salviae buvo pasibaisėtinos klam- 
pynės su aibe uodų, kurių įgėlimas nešė maliariją, 
tuštutėlės vasaros metu, išskyrus keletą išblyškusių ir 
suglebusių vienuolių. Uodai taip pradėjo daugintis, kad 
popiežius Pijus IX 1865 m. atidavė Tre Fontane vietovę 
trapistams, nagingiems ir darbštiems vienuoliams. 
Perėmę Tre Fontane, kalinių rankų padedami, jie pelkes 
permainė į nūdienį rojaus kampelį. Pelkės buvo nusausin- 
tos, apsodintos eukaliptais — medžiais kurių nepakenčia 
maliariją nešantys uodai, o takai išpuošti oleandrų krū- 
mais. Nūdien, vos perėjęs per vartus, pasijunti esąs 
botanikos sode. 

Trapistai, nusausindami pelkes, užtiko daug senovės 
liekanų. Mane labiausiai sudomino pinigėliai—monetos, 
iš Nerono valdymo laikų, rastos tarp bemaž suak- 
menėjusių kankorėžių netoli Trijų Šaltinių. Monetos ir 
suakmenėję kankorėžiai priminė istorikams graikišką 
apokrifinę knygą apie apaštalų Darbus, kuri užsimena, 
kad apaštalui Pauliai buvo nukirsta galva po pušimi. 

Iš Tre Fontane mane palydi stiprus eukaliptų kvapas. 
Prie vartų stabteliu, nes trapistų krautuvėlė kviečia 
nepraleisti progos susipažinti su jų liguore eucaliptico. 
Lentynos krautuvėlėje lūžta nuo butelių — mažų ir 
didelių — su geltonu gėrimu iš eukalipto ankščių. Be 
gėrimo, krautuvėlėje yra ir trapistų šokolado bei atminų 
iš vietos, kurioje apaštalas Paulius buvo nukankintas. 
Trapistų gaminti rožiniai iš eukaliptų sėklų vargu ar 
tilptų kišenėje. Viena “Sveika Marija“ yra riešuto dydžio. 
O ką bekalbėti apie “Tėve mūsų!" 


Krikščionys keliauja į Romą 


Jeruzalė ir Atėnai yra įtaigios vietos Vakarų kultūrai. 
Roma yra įtaigi krikščionims-katalikams. Mat Romoje 
galima nulipti laiptais metrų metrus ir atsistoti ant gatvės 
grindinio ar namo aslos, kur apaštalai — Petras ir Paulius 
— vaikščiojo, kur aidėjo jų žodžiai apie Kristų. Roma yra 
vienintelė iš krikščionijos patriarchatų, išsaugojusi nenu- 
trūkstamą ryšį su Apaštalų amžiumi. Jau net V a., dar 
prieš musulmonams užkariaujant Siriją, ir Rytų krikš- 
čionys žiūrėjo į Romą su pagarba dėl šio ryšio. Teo- 
doretas, Cyro (Cyrrhus) vyskupas Sirijoje, rašė Romos 
popiežiui šv. Leonui Didžiajam: 


Tavo miestas turi Petro ir Pauliaus, mūsų visų 
tėvų, mūsų tikėjimo mokytojų kūnus. Jų kapai šildo 

tikinčiųjų širdis. Šiedu palaimintieji, Dievo įkvėpti, 
patekėjo Rytuose ir savo spinduliais pasiekė visus 
kraštus. Tačiau jiedu atrado saulėtekį Vakaruose, — 
iš Vakarų jiedu šviečia visam pasauliui. Jiedu yra tai, 
kas duoda Tavo sostui su niekuom nepalyginamą 
orumą ir yra brangiausias Tavo turtas. 


Romos šventovės, lankytos nuo senovės, yra lanko- 
mos ir šiandien. Tai stebina. 

Kelionė į tikėjimui reikšmingas vietas turi savo ištaką 
tuose, kurie pažinojo Jėzų Kristų ir jo apaštalus. Be- 
tliejus, Nazaretas, Jeruzalė... Šv. Žemėje. Kelionė į ti- 
kėjimo šventas vietas Romoje yra lygiai ankstyva, kaip ir 
kelionė į Šv. Žemę. Krikščionys Romos imperijoje žino- 
jo, kad Romos Bendrija turi Apaštalų palikimą. Čia buvo 
vietos iš Apaštalų laikų, kurias krikščionys vertino, čia 
buvo katakombos iš I a. šalia miesto. Tiesa, čia dar nebu- 
vo bazilikų — Šv. Petro, Šv. Pauliaus-už miesto-mūrų, 
Šv. Jono Laterane, nebuvo nei Vatikano. Ką tuomet lankė 
šventųjų kelionių metu krikščionys? Jie lankė — matė 
Apaštalų kapus, katakombas, senovinės “namų" 
šventoves — Šv. Pudencianą, Šv. Klemensą, Šv. Priską... 


Vatikano miestas—valstybė 


Vatikanas nūdien yra miestas-valstybė. Teritorija 
maža — 44 ha. Vatikano istorija yra susieta su Italijos 
susijungimo kovomis. Vatikane užsidarė popiežius Pijus 
IX 1870 m. 

Pats vardas “ Vatikanas", atrodo, turi savo kilmę 10- 
tynų kalbos žodyje “vates", kuris reiškia “pranašas" ar 
“žynys". Mat ant Vatikano kalvos senovėje buvo etruskų 
orakulas, kuris apreikšdavo Žmonėms ateitį. Pirmajame 
kristiniame amžiuje Kaligula pastatė ant Vatikano kalvos 

Į Šv. Petro baziliką veda Via Riconciliazione — Susitaikymo gatvė 


Šv. Petro bazilika žiūrint nuo Vatikano sienos 


Ant Apaštalo Petro kapo stovi jo garbei pastatyta bazilika 

Kadaise Kaligulos iš Egipto atvežtas 
obeliskas dabar puošia Šv. Petro 
bazilikos aikštę 


Cappella Sistina — konklavės (Popiežiaus rinkimo) vieta 

Vatikano radio stotis 

Iš Šv. Petro bazilikos kupolo matosi: Vatikano muziejai, Cappella Sistina ir Popiežiaus 
rūmai (viršuje), o Vatikano sodai, valdytojo rūmai ir radio stotis (apačioje) 

Santa Maria Maggiore — “Šv. Marija did. 


Šv. Sebastijono šventovė prie Apijaus vieškelio su įėjimu į katakombas, kuriose 
persekiojimų metu krikščionys paslėpė Apaštalų palaikus 


Įrašas “Paule et Petre, petite pro Victore" (Pauliau ir Petrai, melskitės už Viktorą) 
ant katakombų sienos 


San Lorenzo — “Šv. Lauryno bazilika prie Campo Verano — 

Šv. Lauryno bazilikos chiostro — kiemas 


| Ža kti 


„2: 


[ Teren | | 


ii AG 7, 
= r | 1! 


A- . 
+ ž — 


Ak 


Didysis altorius Šv. Jono Laterane bazilikoje su popiežiaus Martyno V kapu. Martynas 
sušaukė Konstancos Susirinkimą, — jame dalyvavo “lietuviai ir žemaičiai 


Viršuje: 
San Giovanni in Laterano — 
v. Jono Laterane bazilika 


Dešinėje: 
Tutmozio III — seniausias 
Egipto obeliskas nūdien 


puošia San Giovanni in 
Laterano aikštę 


Pisa 


—-—* k ai 4 


a 
m 


ai 


me PPN ae A 


—— 


as 


Nas siais ins | ">" Ųų 


Santa Croce in Gerusalemme — Šv. Kryžiaus Jeruzalėje bazilika 


hipodromą su obelisku iš Egipto spina — nugarai pažen- 
klinti. Neronas, tapęs imperatoriumi, pasirinko šį hipo- 
dromą nuožmiam krikščionių kankinimui. Labai galima, 
kad šiame hipodrome buvo nukryžiuotas žemyn galva 
apaštalas Petras 67 m. 

Diakonas Agiulfas (Agiulphus) iš Tours, šiuolaikinėje 
Prancūzijoje, aplankė apaštalo Petro kapą maždaug 600- 
aisiais metais. Jo aprašą užtikau senoje knygoje: 


Šv. Petras yra palaidotas šventovėje, kuri nuo 
senų laikų yra vadinama Vatikanu. Kapavietė, 
kuri yra po altoriumi, yra atidara labai retai. 
Tačiau, norint joje pasimelsti, vartai tvorelėje 
atveriami. Tada galima užeiti ant vietos virš ka- 
pavietės. Atidarius mažutį langelį, galima įkišti 
galvą ir pareikšti prašymo maldą pagal reikalą. 
Maldos išklausymas nenudelsiamas, jeigu tik 
prašymo malda buvo gera. 


Tas pats diakonas Agiulfas užsimena apie paprotį 
nuleisti audinius per langelį ir paliesti patį kapą. Tą patį 
pakartoja ir popiežius Šv. Grigalius Didysis laiške Rytų 
imperijos imperatoriaus žmonai Konstantinai, papra- 
šiusiai iš jo apaštalo Pauliaus galvos kaip relikvijos: 


Man labai nemalonu, kad aš nei galiu, nei 
drįstu daryti tai, ko jūs prašote, nes apaštalų 
Petro ir Pauliaus kūnai sklydi tokiais įžymiais 
stebuklais, kad nėra įmanoma prie jų melstis be 
didelės baimės. Be to, leiskite, mano maloningoji 
valdove, paaiškinti, kad pas romėnus nėra pa- 
pročio, dalinant šventųjų relikvijas, drįsti žaloti 
kurią nors kūno dalį. Tik audeklas įdedama į 
dėžutę ir ja paliečiama šventųjų kūnas... 

Romos šventovės tebestovi ir nūdien. Jos buvo per- 
duotos šiuolaikiniam krikščioniui I a. krikščionių per 
aibę istorijos vingių — nuotykius ir nelaimes. Tokios 
nuostabios ir tikros tąsos bei ryšio su dvidešimt amžių 
nutolusia praeitimi niekur kitur pasaulyje nerasi. Ši tąsa 
ir šis ryšys sustabdo kiekvieną Romos lankytoją, o tuo la- 
biau krikščionį, — stebina ir moko domėtis Romos 
krikščionių istorija. 


Apaštalo Pauliaus kapas 


Krikščionys nunešė apaštalo Pauliaus kūną ant 
Lucinos, krikščione tapusios matronos, žemės. Ji buvo 
apie 3 km atstume nuo Aguae Salviae-Tre Fontane. 
Nūdienė Šv. Pauliaus bazilika — San Paolo fuori le Mura 
— ženklina Apaštalo kapą. Apaštalo kapas, atrodo, buvo 
perdėm pagoniškoje aplinkoje, nes iki šiol čia užtikta tik 
keletas krikščionių kapų. Taip ir derėjo Tautų apaštalui! 

Apaštalo Pauliaus kūnas išliko nepaliestas papras- 
tame kape ant Lucinos žemės iki Valeriano persekiojimo 
III a. antroje pusėje. Šio persekiojimo metu buvo ieš- 
koma krikščionių turtų net kapuose. Ir Apaštalo kapui 
grėsė sunaikinimas. Romos krikščionys, norėdami ap- 
saugoti apaštalų Petro ir Pauliaus palaikus, juos per- 
gabeno į Šv. Sebastijono katakombas palei Apijaus 
vieškelį. Tai buvo padaryta 258 m. birželio 29 d. 
Katalikų Bendrija dėkoja Apvaizdai už Apaštalų palaikų 
išsaugojimą, kasmet švęsdama Šv. Apaštalų — Petro ir 
Pauliaus šventę birželio 29 d. 

Popiežius Silvestras I (314-335) grąžino Apaštalų 
palaikus į jų pačių kapavietes. O imperatorius Kons- 
tantinas Didysis (306-337) pastatė pirmąją Šv. Pauliaus 
šventovę ant jo kapavietės. Po didžiuoju altoriumi ir 
nūdien galima paliesti marmurinę lentą su įrašu “Paulo 

apostolo martyri" — Pauliui apaštalui kankiniui. Bemaž 
tikra, ši lenta su įrašu yra iš Konstantino Didžiojo 
šventovės. Prie lentos prieiti sunku. Reikia daug laiko ir 
veržiumo. Kur kas lengviau užeiti į zakristiją ir stabtelėti 
prie lentos kopijos. 

Vėliau, penkiadešimties metų būvyje, trys Romos 
imperatoriai — Valentinianas II, Arkadijus ir Honorijus 
— kukliąją Konstantino šventovę pakeitė garsiąja Šv. 
Pauliaus — už [Romos] — sienų bazilika. Ji buvo tuomet 
labai didingas ir drąsus architektūrinis krikščionijos 
statinys. 

Senąją IV a. baziliką 1823 m. sunaikino gaisras. Tik 
Apaštalo kapas ir kai kurios mozaikos liko ugnies 
nepaliesti. Šiuolaikinė bazilika buvo atstatyta visos 
krikščionijos lėšomis. Jai būdinga savita nuotaika, tamsi, 
bet ne niūri, didinga, bet neužglušinanti, pakelianti. 
Bazilikos navų palubius puošia mozaikos visų popiežių 
— nuo Petro iki Jono Pauliaus II. 


Lietuviškos primicijos prie Apaštalo kapo 


Tėv. Leonas Zaremba, SJ, studijuodamas Romoje, 
labai mėgo San Paolo fuori Ie Mura baziliką. Čia jis laikė 
ir pirmąsias savo Mišias-primicijas — prie apaštalo 
Pauliaus kapo. Menu, prel. Vytautas Balčiūnas ir mudu 
su kun. Vytautu Bitinu — tuomet dar klierikai — buvome 
jo palydoje. Tada gerai įsižiūrėjau į įrašą viršum didžiojo 
altoriaus: “Man gyvenimas — tai Kristus, o mirtis — tik 
laimėjimas" (Fil 1, 21). 


Birželio 29 d. — Apaštalų šventė 


Vakarų Bendrijos paprotys švęsti šventųjų apaštalų 
Petro ir Pauliaus šventę yra labai senas. Šventė nėra jų 

kankinio mirties minėjimas, bet jų palaikų perkėlimo į 
Šv. Sebastijono kaiakombas šventimas. Šventė padvigu- 
binama: birželio 29 d. — Petro ir Pauliaus, o birželio 
30 d. — Pirmųjų Romos kankinių. Dviguba šventė kilo 
dėl to, kad popiežiškasis dvaras negalėjo dalyvauti 
dviejose bazilikose tą pačią dieną. Nuotolis tarp Šv. Petro 
ir Šv. Pauliaus bazilikų yra apie 10 km. Be to, vasaros 
karščiai! Popiežius bei vyskupai nėra jaunuoliai... 
Automobilio ar malūnsparnio tada dar nebuvo. Rytų 
Bendrija Tautų apaštalo Pauliaus šventę mini žiemos 
metu — gruodžio 28 d. 


Ką žinome apie apaštalą Paulių? 


Ieškodamas Apaštalo pėdsakų Romoje, naudoju tris 
šaltinius: Apaštalų darbų knygą, paties Apaštalo laiškus 
ir Romos krikščionių atmintį — atsiminimus apie vietas, 
asmenis, įvykius, kurie siejasi su Apaštalu. 

Grįžiu pėsčiomis nuo Tre Fontane per Euro — Romos 
naujamiestį. Jaučiuosi paklydęs. Norisi dar užeiti į 
Civilta romana — Romos civilizacijos muziejų, 0 po to 
sėsti į metro grįžti Šv. Kazimiero kolegijon. Klaidžioti 
Romos saulėkaitoje nėra smagu. Teiraujuosi kelio į 
muziejų, o vėliau ir kelio į metro. Italai įdomiai atsako: 
“A destra al semaforo..." (Į dešinę prie šviesų...); “La giū 
in fondo..." (Ten pakalnėje toliau...). 

Civilti romana muziejus mano tikslui yra labai 
vertingas. Gaila tik, kad laiko maža. Metro praveža pro 
Šv. Pauliaus baziliką. Vietoje kadaise Apaštalo laikais 
čia buvusios pievos matau miesto gatves su aukštų namų 
kvartalais.' Autobusu ryto metą keliauta kone valandą, o 
metro parveža namo per pusvalandį. Grįždamas galvoju, 
kaip buvo keliaujama prieš 2000 metų. 

Apaštalas Paulius keliauja 


Apic Apaštalo keliones daug rašo Apaštalų darbų kny- 
ga. Rašoma glaustai, pateikiant sąrašą vietovių, kurias 
Apaštalas aplankė. Būdinga skaityti: “...vėl leidosi į ke- 
lionę, eidamas per Galatijos kraštus, per Frygiją ir 
stiprindamas visus mokinius" (Apd 18, 23). Civilta romana 
muziejus padeda įsijausti į šį glaustą aprašymą. Jaučiu, 
kad šisai aprašymas slepia žygius, kuriuos vargu ar pajėgtų 
suvokti šiuolaikinis keliautojas. Mums įprasta keliauti au- 
tomobiliu, traukiniu, lėktuvu. Pėsčiomis einama tik pa- 
sivaikščioti. Jau vienuolika vasaros atostogų praleidau, 
ieškodamas apaštalo Pauliaus pėdsakų ne tik Italijoje, bet 
ir Kipre, Sirijoje, Turkijoje, Graikijoje, Maltoje. Skridau 
lėktuvu, važiavau dviračiu, automobiliu ir autobusu, jojau 
ant mulo ir asilo, ėjau pėsčiomis... Bent trissyk teko pirktis 
naujus batus, nes senųjų puspadžiai prakiuro kelionės 
metu. Šiuolaikinis keliautojas labai pavargsta apaštalo 
Pauliaus misijų kraštuose. Ką bekalbėti apie Apaštalų 
darbų keleivį! Pagarbiai keliu apaštalui Pauliui kepurę... 

Pasekime Apaštalo Pauliaus trečiosios misijinės 
kelionės pėdsakus. Juos aprašo Apd 18, 22-20, 38 skaiti- 
niai. Kelionė prasidėjo Antiochijos mieste prie Orontes 
upės, nūdienėje Turkijoje. Apaštalas išėjo pėsčiomis 
šiaurės linkui. Dienos čia būna karštos. 30“ C kaitroje jis 
galbūt nuėjo 25 km. Apaštalo spartus žingsnis turėjo 
sulėtėti, nes kelias lipo per Taurus kalnyną, reikėjo pasiek- 
ti siaurą kalnų perėją — Sirijos vartus į Kilikiją. Sirijos 
vartų perėja yra 1000 m aukštumoje, o kalnų viršūnės 
aplinkui siekia 3000 m. Nuo čia Apaštalui teko nužings- 
niuoti apie 1000 km iki Troas uosto, keleto kilometrų nuo- 
tolyje nuo garsiosios Trojos, apie kurią rašo Homero 
Odisėja, kur tikėjosi gauti vietą laive kelionei į Ma- 
kedoniją. Jeigu šiuolaikinis nuotykių ieškotojas bandytų 

pereiti saulės kepinamas Mažosios Azijos 1200 km pločio 
aukštumas, apie jį rašytų laikraščiai. Tuometinės sąlygos 
Apaštalui ir jo bendradarbiams keliauti pėsčiomis buvo 
nepalyginamai sunkesnės, negu šiuolaikiniam drąsuoliui. 
„Ne sykį klajojau po Mažosios Azijos aukštumas autobusais 
ir dviračiu. Nūdien pakelėse yra patogių užeigos namų. 
Duona, sūris, jogurtas, vaisių sunka, arbata, kava... 
Arbūz[o] ir “vyšne" sunkos gali ir lietuviškai paprašyti. 
Matyt, arbūzą ir vyšnią būsime iš turkų pasisavinę. Tuo 
tarpu Apaštalui ir jo bendradarbiams turėjo pakakti dienos 
metu datulių rieškutės ir, progai pasitaikius, gurkšnio van- 
dens. Vakarais ir jie turbūt valgė skystą avižinę košę ar 
duonos plokštainį ir retkarčiais dalinosi upelio žuvimi bei 
sūriu svetingo piemens lūšnoje. Spėlioju, užėjus į ankščiau 
lankytą vietovę, Apaštalą priimdavo krikščionių bendrijėlė 
su geresniu valgiu. Tada buvo pietaujama! Apaštalas 
Paulius žinojo, kad Dievas ir neprašomas duoda, kai 
žmogų prispiria bėdos. Labai galima, kad Apaštalo atvyki- 
mas buvo švenčiamas su ožiuko kepsniu ir vyno puoduku. 
Sprendžiant iš archeologinių duomenų, Mažosios Azijos 
krikščionys nebuvo turtingi. Aplamai, pirmųjų krikščionių 
buitinis gyvenimas buvo skurdus ir paprastas. Apaštalas 
Paulius didžiuojasi, kad niekuomet nebuvo našta savo ben- 
drijoms: “...atsimenate mūsų triūsą ir pastangas: dirbdami 
per dienas ir naktis, kad neapsunkintume nė vieno iš 
jūsų..." (1 Tes 2, 9); “Mes gi netinginiavome jūsų tarpe ir 
nevalgėme veltui kieno nors duonos, bet su triūsu ir 
prakaitu darbavomės dieną ir naktį, kad tik neapsunkin- 
tume nė vieno iš jūsų" (2 Tes 3, 7-8). 


Apaštalas užsidirba pragyvenimui 
Apaštalui Pauliui buvo būdinga pačiam užsidirbti 


pragyvenimui. Palapinių audimo amato išmoko, 

ruošdamasis būti judaizmo rabinu. To reikalavo paprotys: 
rabinas ir Rašto žinovas turėjo patys užsidirbti pragyve- 
nimą. Nenuostabu, kad Apaštalas reiškėsi ir kaip keliau- 
jantis amatininkas, tapdamas samdiniu pas kurį nors 
darbdavį vietovėse, kur jam tekdavo ilgiau užsibūti. 
Pauliaus apaštališka Evangelijos skelbimo veikla ribojosi 
subata. Uždarbį reikėjo skirti dviem tikslams: pragyve- 
nimui ir būsimai kelionei. Apaštalo “ Ačiū!“ laiškas fili- 
piečiams padeda nuvokti, kaip vargingai Paulius vertėsi 
būdamas Evangelijos tarnyboje: “Aš labai apsidžiaugiau 
Viešpatyje, kad pagaliau pražydo jūsų rūpinimasis mani- 
mi. Jūs ir seniau rūpindavotės, bet stigo progų tai paro- 
dyti. Suprantama, aš visai nemanau skųstis stoka, nes 
išmokau būti patenkintas savo būkle. Aš moku gyventi 
vargingai ir būti turtingas. Man pažįstamos visokios 
gyvenimo sąlygos: būti sočiam ir alkanam, būti turtingam 
ir skursti. Aš visa galiu tame, kuris mane stiprina“. 
Tačiau prisipažįsta: “Vis dėlto jūs gerai padarėte, ben- 
draudami su manimi varge. Jūs, filipiečiai, ir patys ži- 
note: kai, pradėjęs skelbti Evangeliją, išvykau iš 
Makedonijos, jokia bendrija neužmezgė su manimi davi- 
mo ir gavimo santykių, tik jūs vieni. Jūs mano reikalams 
prisiuntėte aukų vieną ir kitą kartą į Tesaloniką.... aš esu 
visko gavęs ir turiu per akis" (Fil 4, 10-18). Išsireiškimas 
“visko gavęs ir turiu per akis“ liudija nepailstančio 
Apaštalo taupumą. “Turiu per akis" nebuvo Apaštalui 
perteklius ir prabanga. Atviraširdiškai į reikalą žiūrint, 
Apaštalas galėjo tam tikrą laiką nedirbti visą dieną, kad 
galėtų išsilaikyti, bet pajėgė skirti savo laiką Kristui 
skelbti. 

Mane stebina ir tai, kad Apaštalas — šis nepailstantis 
keleivis — negalėjo girtis gera sveikata. Du kartus savo 
laiškuose Apaštalas užsimena apie savo ligą. “Taigi, kad 
aš neišpuikčiau, man duotas dyglys kūne, šėtono pa- 

siuntinys, kad mane smūgiuotų ir aš neišpuikčiau. Dėl 
šios priežasties aš jau tris kartus maldavau Viešpatį, kad 
atitolintų jį nuo manęs. Bet Viešpats man atsakė: 'Gana 
tau mano malonės, nes mano galybė geriausiai pasireiškia 
silpnume'*" (2 Kor 12, 7-9). O galatams Paulius pa- 
sisako: “Jūs žinote, kad aš jums pirmą kartą paskelbiau 
Evangeliją sirgdamas" (Gal 4, 13). Sunku tiksliai aptarti 
Apaštalo “dyglį šone". Viena aišku, Apaštalas savo ligos 
nepaisė, — ji, atrodo, buvo chroniška, — skelbė 
Evangeliją. 

Įdomus reiškinys. Apaštalas Paulius paveiksluose ir 
statulose bemaž visur yra vaizduojamas liesas, su įdubu- 
siais žandais. Turint mintyje trūkumus, kuriuos Apaštalui 
teko patirti kelionėse — tūkstančiai kilometrų pėsčiomis 
ir kuklus maistas, — norisi galvoti apie jo chronišką bėdą 
su skilviu. Gero maitinimosi stoka ir buitinė įtaka darė 
savo. 


“Ištisą parą plūduriavau atviroje jūroje...' 


Kelionėje turiu su savimi Šv. Raštą. Paprasiai vežuosi 
Bible de Jerusalem, prancūziškąją Jeruzalės Knygą. Ji 
patogi ir neužima daug vietos. Be to, vežuosi ir kišeninį 
Naująjį Testamentą graikų kalba. Vartau juos abu. Akys 
užkliūva ant puslapio su paties Apaštalo savo darbų ir 
vargų aprašu: “Tris kartus pergyvenau laivo sudužimą, 
ištisą parą plūduriavau atviroje jūroje..." (2 Kor 11, 25). 
Sunku man įsivaizduoti išgyvenimą laivui dūžtant. Bet 
išlaikyti galvą virš vandens ištisą parą, sako geri 
plaukikai, reikalauja asmeniškos drąsos ir atsparumo. 

Apaštalas pakartotinai turėjo plaukti Egėjo jūra ke- 
lionėse į Graikiją ir atgal į Mažąją Aziją bei Siriją. Egėjo 
jūrą pažįstu iš patirties, ji yra nepastovi ir audringa. 
Nūdien laivas-kelias Egėjo jūros audrų nebijo, bet se- 

novėje keliauti per Egėjo jūrą buvo rizikinga. Laivai, 
kuriais Apaštalui teko keliauti, buvo maži burlaiviai 
kroviniams. Dažniausiai tik su pora matrosų. Gremėz- 
diškos burės labiau pasidavė vėjui negu matrosų rau- 
menims. Galima sakyti, Apaštalas keliavo “geldose". 
Keliauti burlaiviais nebuvo brangu. O tai buvo svarbu 
Apaštalui. Kajučių burlaiviai tokiems keleiviams kaip 
Paulius ir jo bendradarbiai neturėjo. Būdami denio 
keleiviai, jie turėdavo ieškoti apsaugos nuo vėjo ir bangų 
tarp krovinių. Matrosai, aplamai kalbant, yra prietaringi. 
Žydas Paulius ir jo marga palyda-misininkai — galėjo 
nelauktai atsidurti pavojuje audringos kelionės metu ne 
tik dėl jūros, bet ir nuo matrosų. Audrai siaučiant, matro- 
sai galėjo pagalvoti: “Poseidonas, jūros dievas, pyksta 
ant mūsų, nes ant laivo yra žmonių, kurie juo netiki. 
Galbūt jūra liausis šėlusi, jeigu išmesime šiuos vyrus iš 
laivo!" 


“Visiems tapau viskuo...'? (1 Kor 9, 19-23) 


Su apaštalu Pauliumi pradėjau susipažinti, skaity- 
damas jo laiškus. Daug apie jį sužinojau iš Apaštalų 
darbų knygos. Apaštalas Paulius, kaip žmogus — I a. 
krikščioniška asmenybė — tapo mano magnetu kelionėse 
ne tik į Apaštalo mokymą, bet ir į patį Apaštalą, jo drąsą, 
viltį, tikėjimą. 

Apaštalas niekuomet nesusitiko su Jėzumi Nazariečiu 
prieš mirtį-Prisikėlimą. Tačiau daugeliu požiūrių jis buvo 
artimesnis Jėzui, kurį jis vadina Kristumi, negu kiti 
apaštalai, buvusieji asmeniški Jėzaus žodžių ir darbų liu- 
dininkai pašaukimu ir buitine patirtimi. Visa širdimi ėjo 
su Kristumi, sekė Kristų, vijosi Kristų, — “vejuosi, no- 
rėdamas pagauti, nes aš jau esu Kristaus Jėzaus pagautas" 
(Fil 3, 12). Pauliaus grumtynės su judėjų Mozės įstatymo 

poreikiais atspindi gilesnę įžvalgą į paties Jėzaus savo el- 
gesiu mokiniams duotą pavyzdį. Jėzus, nepaisydamas sa- 
vo mokinių pasibaisėjimo, valgė su viešais nusidėjėliais 
— Mmuitininkais, palyginime išgyrė gerąjį samarietį, su- 
batos klausime mokė, kad “subata padaryta žmogui, o ne 
žmogus subatai“ (Mk 2, 28). Paulius, sekdamas Jėzaus 
pavyzdžiu, nuvokė, kad ne Mozės įstatymo poreikiai, bet 
Dievo rūpestis žmogumi turi būti įgyvendintas Evan- 
gelijos skelbimu tarp pagonių. Jėzaus įsakymas mylėti 
Dievą visa širdimi, o artimą kaip patį save buvo apaštalui 
Pauliui Mozės įstatymo santrauka. Šia artimo meile jis 
pais gyveno, ją skelbė savo bendrijoms, apie ją rašė ko- 
rintiečiams: 


Jei kalbėčiau žmonių ir angelų kalbomis, bet 
neturėčiau meilės, aš tebūčiau žvangantis varis ir 
skambantys cimboliai. Ir jei turėčiau pranašystės 
dovaną ir pažinčiau visas paslaptis ir visą mok- 
slą; jei turėčiau visą tikėjimą, kad galėčiau net 
kalnus kilnoti, tačiau neturėčiau meilės, aš bū- 
čiau niekas. Ir jei išdalyčiau vargšams visa, ką 
turiu, jeigu atiduočiau savo kūną sudeginti, bet 
neturėčiau meilės, nieko nelaimėčiau. 


Meilė kantri, meilė maloninga, ji nepavydi; 
meilė nesididžiuoja ir neišpuiksta. Ji nesielgia 
netinkamai, neieško savo naudos, nepasiduoda 
piktumui, pamiršta, kas buvo bloga, nesidžiaugia 
neteisybe, su džiaugsmu pritaria tiesai. Ji visa 
pakelia, visa tiki, viskuo viliasi ir visa ištveria. 
Meilė niekada nesibaigia. 


„pasilieka tikėjimas, viltis ir meilė — šis treje- 
tas, bet didžiausia jame yra meilė (1 Kor 13, 1-8.13) 

Meilės aprašas tiksliai atspindi Tautų apaštalo 
Pauliaus asmenį. Jis pajėgė mylėti Dievą visa širdimi, o 
artimą kaip patį save, nes jo gyvenimas ir veikla buvo 
sukristinti, — gyvenimo ir veiklos pagrindas buvo 
Kristus. Buvimas “Kristuje? Apaštalui buvo ir asme- 
niškas, ir visuomeniškas gyvenimas. “Kristuje" Žmogus 
— vyras ir moteris — yra “naujas kūrinys" (2 Kor 5, 17), 
kuris dalinasi gyvenimų — tikėjimu, viltimi, meile — 
naujoje Bendrijoje. Kristus yra naujojo gyvenimo ištaka; 
Kristus yra ir gyvasis naujosios žmogaus būsenos 
Centras. Anot apaštalo Pauliaus, krikščionis ne tik “turi 
viltį" (Fil 2, 19), “džiaugiasi" (Fil 3, 1), bet ir “nemeluo- 
ja“ (Rom 9, 1), “dirba bei triūsia" (1 Kor 15, 58), “tvirtai 
stovi" (Fil 4, 1), “padeda" keliaujantiems misininkams 
(Rom 16, 2), “sveikina" (1 Kor 16, 19) ir “išteka" (1 Kor 
7, 39) “Kristuje" arba “Viešpatyje". 

Pats apaštalas Paulius aprašo savo misiją tarp pago- 
nių: “Mes skelbiame Kristų nukryžiuotąjį, kuris žydams 
yra papiktinimas, pagonims — kvailystė. Bet pašauk- 
tiesiems — tiek žydams, tiek graikams — mes skelbiame 
Kristų, kuris yra Dievo galybė ir Dievo išmintis" (1 Kor 
1, 23-24). 


Viešnagė Romoje baigiasi 


Romoje — įstatymo jėgos sostinėje apaštalas Paulius 
skelbė Dievo įsijungimą į žmogaus likimą ir “visiškai 
laisvai, netrukdomas, mokė apie Jėzų Kristų" (Apd 28, 
31) pirmojo dvejų metų įkalinimo metu. Romoje Paulius 
— apašialas Romos pilietis — ir mirė kankinio mirtimi. 

Mano proveržiai į Apaštalo gyvenimą ir krikščio- 
nybės pradžią siejasi su Roma. Čia atsigaunu po kelionės 
per Atlantą, iš čia pakylu į Artimuosius Rytus. Ir dabar, 
atšviežinęs pažintį su vietomis, kurios turi ryšį su 

Apaštalu Romoje, ruošiuosi skrydžiui į Kiprą — salą, ku- 
apie “Dievą [, kuris] Kristuje sutaikino su savimi žmo- 
nes“ (2 Kor 5, 19). 

Pusryčių metu užsimezga pokalbis apie apreiškimą ir 
įkvėpimą Šv. Rašte. 

— Kodėl tu keliauji? Ar neužtenka to, ką pats 
Apaštalas rašo? Istorija ir archeologijos dulkės tik be 
reikalo klausimus kelia ir tikėjimo nerimą didina... 

Pokalbis gyvas. 

— Šv. Raštas yra Dievo apreiškimas! 

Bandau aiškinti, kad Šv. Rašto knygos buvo parašytos 
Dievo įkvėpimu per žmones. Taigi žmonių būdu. O 
norint suprasti, ką Dievas apreiškia Šv. Rašte, reikia 
suprasti įkvėptuosius rašytojus. Pokalbio dalyviai 
žmogiškojo prado Šv. Rašte — įkvėptoje Dievo Knygoje 
bijo ir vengia. 

— Istorija ir archeologija sužmogina apreiškimą! — 
girdžiu. 

KIPRAS: 


KRISTUS 
AFRODITĖS 
SALOJE 


Šv. Lozoriaus, Larnakos vyskupo, šventovė Larnakoje 


Iš Romos išvykti šį kartą yra lengviau negu buvo 
atvykti. Automobiliu pavėžina losangelietis kun. Karolis 
Claver. Mudu seni pažįstami. Kilimu jis yra iš Šv. 
Kazimiero parapijos, o jam augant, man tekdavo Šv. 
Kazimiero parapijoje talkininkauti. Palydi romėnas kun. 
Vladas Delinikaitis ir svečias iš Lenkijos kun. Bronius 
Kuculis. Romoje automobilį vairuoti sunku, reikia tam 
jaučio akių, dramblio skūros ir liūto drąsos... Net losan- 
gelietį pila prakaitas sankryžų maišatyje. Aerouostą šiaip 
taip pasiekiame laimingai. 

Didžiosios tarptautinės lėktuvų linijos aerouoste turi 
savo dažniems keleiviams klubą— būstinę. Kun. Karolis 
C. yra TWA — Trans World Airlines — klubo narys. 
Vietoje laukus eilės prie kontoros, mane nuveda į klubo 
būstinę. Būstinė vėsinama. Atgaivai yra kavos, sunkų... 
Visko! Būstinė tuščia. Mat šią vasarą amerikiečiai 
Romoje nesisvečiuoja dėl teroristų užpuolių. Pietų 
Europa ir Viduržemio jūros kraštai keliauti yra nesaugūs. 

Būstinės patarnautoja parūpina lydraštį prie bilieto, 
— jo reikia paso kontrolei ir į lėktuvą įsėsti. Ir išvyk- 
damas iš Italijos, “sieną" pereinu ne pasienyje, bet 
sostinės aerouoste. Pasienietis, mieguistai pavartęs pasą, 
uždeda antspaudą tik ant lydraščio. Man įdomu pase 
turėti ir Italijos ženklą. Prašau “Per favore, mi stampi il 
mio passaporto“ (Prašau, uždėkite antspaudą ant mano 
paso). Dabar pasienietis atsibunda. Pakelia akis ir įdėmiai 
pasižiūri į mane. Palengvėle atsiverčia savo “juodąją" 
knygą. Turbūt prie raidės “R". Tikrina ar nėra manęs tarp 
“nepageidaujamųjų". Antspaudas, kurį nenoromis uždeda 
mano pase, paliečia tik puslapio kraštelį. Atrodo, kad 
daugumoje Europos kraštų pasų kontrolė pasienyje yra 
tik formalumas. 


Iš Romos į Kiprą per Atėnus 


Lėktuvu iš Romos į Atėnus trunkama 1 valandą ir 50 
minučių. Teko keliauti iš Atėnų į Romą laivu iki Brindisi 
uosto Italijoje, o po to tęsti kelionę traukiniu. Trukau be- 
maž dvi dienas. 

Skrendu graikų Olimpo lėktuvų linijos “236" skry- 
džiu. Graikai nūdien jaučiasi lyg tarp kūjo ir priekalo. 
Mai kruvinoji įtampa tarp Izraelio ir arabų kraštų prasi- 
veržia smurto veiksmais ir kaimyniniuose kraštuose. Tai 
pajunti vos perėjęs paso kontrolę. Bagažą peršvietė italų 
aerouosto tarnautojai. Antrukart rankinį bagažą nuodug- 
niai peržiūrėjo Olimpo linijos tarnautojai. Tik po to 
einama per “rankovę" į lėktuvą. Keleiviams susėdus, 
pranešama, kad visi keleiviai, padavę bagažą prie kon- 
toros, turi išlipti iš lėktuvo ir asmeniškai parodyti tarnau- 
tojams savo bagažą. Keliauju tik su rankiniu bagažu. 
Pakeleiviai be klausimo ir tyliai eina link laiptelių lėktu- 
vo gale. Pro langą matau, kaip kiekvienas ranka parodo 

KIPRAS 
ATILO LINIA DALIJA SALĄ 
Į GRAIKIŠKAJI — PIETINĮ 
IR  TURKIŠKAJI — ŠIAURINĮ 
KIPRĄ * 


Kakopetrija 


Dali Į Nasa 13 
o - 


> Trocdos Kalnynas Hala 
Trooditisa vien. 05 Olimpo k. Balinis 


Piano Platres | Kirokitija Tekė 


Larnakos gatvėje su Šv. Lozoriaus šventove 


savąjį bagažą. Tylėdami grįžta į savo vietas. Tyla slepia 
susirūpinimą. Prieš porą mėnesių vieno skrydžio metu 
tarp Romos ir Atėnų lėktuvo bagažinėje sprogo paslėpta 
bomba. Tiesa, anas lėktuvas nusileido laimingai, bet per 
angą, kurią padarė sprogdama bomba, iškrito keletas 
keleivių. 

Skrydis “236 be nuotykių. Keleivių maža, patarnau- 
tojų daug, svetinga atgaiva ir užkandis padeda užmiršti 
galimą pavojų. 

Italijos erdvę paliekame prie Taranto. Adrijos jūrą 
dengia audros debesys. Lėktuvo nevargina, nes skren- 
dame ramiąja mėlyne. Pilotas — paslaugus. Nors Adrija 
ir slypi po debesų, jis įvardina nematomas salas. Pa- 
siekiame Graikijos erdvę: Itaka, garsioji Odisėjo sala, 
sako, yra po dešine. Mano laimei, pro plyšį debesyse 
matau tamsiame Adrijos vandenyje pailgą, lyg valtį, salą. 
Lėktuvas palengvėle ima artėti prie žemės. Apačioje 
Achajos kalnai. Graikija yra bene labiausiai kalnuotas 
Europos kraštas. Jau virš Korinto įlankos. Po dešine, kiek 
akys veda, popietės rūke skendi Peleponeso kalnų kupros. 
Matau Korinto naujamiestį palei įlanką. Korinto sena- 
miestis turėtų būti netoliese. Veltui bandau atpažinti 
Korinto senamiestį iš viršaus. Kadaise čia apaštalas 
Paulius žodžiu ir raštu skelbė Kristų ir mokė, kad meilė 
veda į bendravimą. 

Atėnų aerouostas yra 7 km atstu nuo paties miesto. 
Leistis per Saroniko įlanką įdomu. Atėnai matosi kaip ant 
delno: dvi kalvos — Akropolis ir Likabetas — kyšo rus- 
vame rūke. Oro tarša Atėnuose yra didelė! Girdisi duslus 
lėktuvo ratų paruošimas nusileisti. Paprastai jų stenėji- 
mas nutildo keleivius. Sakoma, kad pakilimas ir nusilei- 
dimas yra pavojingiausias laikas keliaujant lėktuvu. 
Patarnautojai skuba duoti nurodymus: užgesinti cigaretes, 
patikrinti sėdynės diržą, grąžinti sėdynę į nejudomą 

būklę... Umai lėktuvas suriaumoja. Vėl kylame. Keleiviai 
žiūri į vienas kitą. Minutė tylos. Pasigirsta piloto balsas: 
“Turime dar būti ore, nes ratų aparatūra reikalauja 
dėmesio...“ Ir vėl tyla. Sprausminiai motorai vėl sveikai 
smaginasi. Dar kartą ant Saroniko įlankos. Apsukus porą 
ratų, Olimpo linijos 236-asis skrydis nusileidžia Atėnų 
aerouoste be jokio vargo. 


Graikai jaučiasi įžeisti 

Atėnų aerouostas naudoja tuos pačius pakilimo takus 
visoms lėktuvų linijoms, bet turi dvi skirtingas stotis: ry- 
tinė — užsienio linijoms, o vakarinė — savajai Olimpo 
linijai. Man reikia tik persėsti į Olimpo linijos 331-ąjį 
skrydį, kuris turi nuvežti į Larnaką (Larnaca) Kipre. 
Užtenka pereiti koridoriumi į kitą laukiamąją salę. Prieš 
akis įrašas: “ Antiteroristinė kontrolė“. Liepia padėti 
rankinį bagažą peršvietimui. Paprašau, kad foto aparatūrą 
ir filmus patikrintų rankomis. Paima pasą. “Aha, iš New 
Yorko! Jūsų laikraščiai kaltina mus už nuolaidumą pales- 
tiniečiams!" Bagažą ir peršviečia, ir rankomis peržiūri, 
apčiupinėja visas kišenes. Filmų ir foto aparatūros 
neperšviečia. Jaučiu, kad graikai jaučiasi įžeisti, tulžį 
išlieja ant keleivių. 


Į Kiprą išskrendu saulei leidžiantis 


Į Kiprą mažai kas tekeliauja. Lėktuvas kone tuščias. 
Net vieta įsėdimo lapelyje nenurodamą. Sėskis, kur patin- 
ka. 

Saulėlydis paskandina Viduržemio jūrą į pasakų kara- 
lystę. Cape Sounion — Souniono iškyšulys — apie 80 km 
į pietus nuo Atėnų, daug sykių lankytas, dabar užburia 
akis ir vaizduotę Poseidono šventyklos likučiais. Gęstanti 


186 


saulė nuspalvina Egėjo jūros salas. Sunku atitraukti akis 
nuo spalvų žaismo debesų antklodėje vakaruose. 

Kipras yra į pietryčius nuo Graikijos. Tolstame nuo 
saulėlydžio akiračio. Vakaro prietema gesina spalvas. 
Larnaką pasiekiame jau tamsoje. 


Taksis važiuoja kaire vieškelio puse 


Aerouoste sienos perėjimas ir muitinės formalumai 
atliekami angare-pašiūrėje. Mat Kipras — Kipro valstybė 
šiuo metu yra suskaldyta tarp dviejų kipriečių — graikų 
ir turkų. Turkiškasis Kipras, remiamas Turkijos divizijų, 
užėmė didesnę sostinės Nikosijos (Nicosia) dalį su ae- 
rouostu; graikiškasis Kipras, remiamas Graikijos divizijų, 
tenkinasi mažu Larnakos aerouostu tarptautiniam sų- 
sisiekimui. 

— Ar turite viešbutį? — girdžiu muitinės tarnautojo 
klausimą. 

— Dar ne. 

— Štai adresas. Gausite pigiai puikų butą jaukioje 
šeimoje. 

Angare-pašiūrėje veikia ir bankas. Prie kontoros 
didelėmis raidėmis parašyti nurodymai pareikšti užsienio 
valiutą. Stoju į eilę. Stebiuosi, kad niekas turimos 
užsienio valiutos nepareiškia. Tik pakeičia dolerius, 
markes, frankus į Kipro svarus. Ateina ir mano eilė. Jau 
noriu sakyti, kiek turiu svetimos valiutos, kai tarnautojas 
sustabdo, klausdamas: “Kiek norite pakeisti? Kokią va- 
liutą?" Pildydamas valiutos keitimo pakvitavimą, paty- 
lomis paaiškina: “Pavojinga naktį valiutos sumą garsin- 
ti. 

— Aner kalos! (Esate šaunus vyras!), — padėkoju už 
patarimą. 

Jau dešimta vakaro. Larnakoje taksistai laukia savo 

eilės, o ne keleiviai. “Šeštasis!" — šaukia taksių 
prižiūrėtojas. Pasirodo manasis. Jaunas vaikinas. Važiuo- 
ja puikiai, bet kaire vieškelio puse. Pajutęs mano nerimą, 
paaiškina, kad tai esąs britų palikimas. 

Pasiūlytą viešbutį — Layiotis Hotel butus — pasie- 
kiau telefonu dar iš aerouosio. 

— Ar nebūsi graikas? — graikiškai klausia viešbučio 
patarnautoja. Mat pavardė baigiasi galūnė “-ys". 
Viešbutis septyniaaukštis. Vienos šeimos nuosavybe. 
Gaunu ne kambarį, o butą. Labai pigu. Atvyksta dar du 
svečiai. Patarnautoja skundžiasi, kad turistai šią vasarą 
bijo svečiuotis. O turizmas yra vienas pagrindinių Kipro 
pajamų šaltinių. 

Butas su balkonėliu. Oras sausas ir maloniai vėsus. 

Pirmoji naktis Larnakoje. Kone prieš trisdešimt metų 
* žiūrėjau į Larnaką nuo laivo jūroje. Kipre lankausi jau 
antrusyk. 1971 m. keletą gruodžio dienų praleidau ke- 
lionėse po salą. Tada buvau apsistojęs Nikosijoje. 
Larnaka — mažas miestas, nuo balkonėlio akimis jį 
aprėpiu. Matyti pajūris su uostu, 0 už miesto — pliki 
laukai. Gyventojų apie 60.000. 


Žadina gaidžiai 


Sapnuoju, kad esu gimtajame kaime. Girdžiu ir gaidį! 
Pabundu. Atsimenu, kad esu Kipre palei jūrą. Dar tik 
aušra. Beje, ji visa valanda ankstesnė negu Romoje. Ki- 
pre planuoju praleisti savaitę laiko. 


Kas yra Kipras? 


Kipras yra sala-valstybė, kurią valdo penketas 
"valdžių": kipriečiai-graikai, graikai, kipriečiai-turkai, 
turkai ir Jungtinių Tautų kariuomenė. Kipriečius-graikus, 

graikus ir Jungtinių Tautų kareivius mačiau vakar naktį 
aerouoste. 

Kipro valstybė gra bemaž septynis kartus mažesnė už 
Lietuvą: 9.267 km“. Gyventojų turi tik 650.000. Iš jų 
8090 — graikai, 1879 — turkai, o mažumos sudaro 240. 

Kipras — sala, įsprausta į šiaurės rytų Viduržemio 
jūros kampą, yra artimas prietiltis į tris žemynus: Aziją, 
Afriką ir Europą. Į Turkiją nuo Kipro salos tėra tik 60 
km, o į Siriją — 100 km. Kipro salos civilizacija yra sena 
ir turtinga, archeologija atseka 8000 metų raidą. Salos 
ryšiai su Artimaisiais Rytais ir, po 1500 m. prieš Kristų, 
su Graikija turėjo didelę įtaką Kipro civilizacijai. 
Finikiečiai čia kūrė savo naujasėdijas tarp IX-VIII a. 
prieš Kristų. Vėliau Kipras buvo asirų, egiptiečių, persų 
valdžioje. Aleksandras Didysis užkariavo Kiprą 333 m. 
prieš Kristų. Po jo mirties Ptolemėjas — vėliau jo vardo 
dinastija — valdė Kiprą, kol valdžią perėmė Roma 58 m. 
prieš Kristų. 

Apaštalas Paulius skelbė Kristų romėnų valdomame 
Kipre. Sala mažutė, bet jos istorija nerami. Stebina vie- 
nas dalykas: kipriečių tautiškumas. Tačiau jie kalba 
graikiškai, turkiškai, angliškai... Mat Bizantija juos 
valdė nuo 395 iki 1191 metų, tada Ričardas (Liūtaširdis) 
vienerius metus čia viešpatavo ir juos padovanojo Gajui 
Luzinjanui (Guy de Lucignan). Ir Venecijos respublika 
Kipre kūrė savo prekybos stotis nuo 1489 iki 1571. 
Turkai gi nešė islamą kipriečiams per tris šimtmečius, 
kol Berlyno kongrese 1878 metais turėjo palikti ki- 
priečius anglams. Anglija 1914 metais prijungė Kiprą 
prie savo imperijos. Kipriečiai ir graikai, ir turkai, ir 
anglai... 1960 m. Kipras pasiskelbė nepriklausoma res- 
publika su graikų ortodoksų arkivyskupu Makarios kaip 
prezidentu ir turku musulmonu Kutčuku (Kutchuk) kaip 
viceprezidentu. 

Ar tu esi kiprietis? 


Nakvynė ir pusryčiai Kipre, kaip ir daugelyje Eu- 
ropos kraštų, o ypač Anglijoje, eina kartu. Žinoma, čia 
pusryčiai menki, — duona, sviesto gabaliukas, uogienės 
šaukštas ir kava. Įėjus viešbučio valgyklon, mane pasitin- 
ka draugiškas vaikinas. Kalba angliškai. Sako, “Esu 
virėjas. Ar išalkęs?" 

-— Labai, — atsakau. 

— Tučtuojau pagaminsiu pusryčius. Kiaušinius su 
lašinukais mėgstate? 

Valgykloje daugiau svečių nėra. Turbūt dar daugeliui 
per anksti. 

Užsimezga pašnekesys. “Ar esi kiprietis? — klausiu. 
“Kas yra kiprietis?" 

Mano pašnekovas pakelia rankas. Kiprui tapus 
nepriklausoma respublika, kilo varžybos tarp graikų-ki- 
priečių ir turkų-kipriečių. Skirtinga kalba, skirtingas 
tikėjimas. Graikai yra krikščionys, o turkai — musul- 
monai. Istorinių ryšių paneigti neįmanoma. “O vis dėlto 
esame kipriečiai", — su liūdesiu taria. Ir išeina virtuvėn. 
Grįžęs su pusryčiais, prideda: “Tegul Turkija ir Graikija 
palieka mus ramybėje!“ 

Kovos tarp turkų ir graikų kipriečių prasidėjo bemaž 
tuoj pat po nepriklausomybės paskelbimo. 1965 m. Jung- 
tinės Tautos pasiuntė tarptautinį kariuomenės junginį 
taikai tarp jų palaikyti. Graikai nustelbia turkus savo 
skaičiumi. Pamenu savo pirmąjį apsilankymą Kipre. Jau 
tada turkai-kipriečiai buvo atsiskyrę nuo graikų-kipriečių 
lyg getuose savo kaimuose bei miestų rajonuose. Su “Giu 
naiden“ (Gerą dieną!) mane priėmė kaip svečią 
Famagustos (Famagusta) ginkluotų turkų saugomame ra- 
jone. Nūdien Kipras yra padalintas į dvi zonas su 
Jungtinių Tautų kariuomenės saugoma “niekieno" žeme 

tarp zonų. Padalinimas įvyko, nes Turkija atsiuntė savo 
divizijas kipriečiams-turkams ginti. 


Sala, kur dievai mėgaujasi ir kenčia 


Viešbučio virėjas — studentas šeimos narys. Mūsų is- 
torija, sako, paženklino mus perdėm savitu charakteriu. 
Net mūsų salos dievai ir deivės kadaise mėgavosi sportu, 
malonumais ir pergyveno tragediją. Afroditė, meilės ir 
grožio deivė, gimė mėgaudamasi pajūrio bangose prie 
Pafos (Paphos). Jos ašaras kipriečiai mato laukų plukėse. 

Savaitės būvyje pats patirsiu, kaip stebinančiai įvairi 
ir patraukli yra mažutė Kipro sala. Įvairi gamta, kalvotais 
kviečių laukais, pušimis apaugusiais kalnais, patraukli 
uolėtu pajūriu ir aukso smėliu dengtais paplūdimiais. 


Kipriečiai — graikai ir turkai — yra svetingi. Sve- 
tingumo juos išmokė amžių mokykla. Filoksenija 
(Philoxenia) — Draugiškumas svečiui — viena Kipro 


deivių — pasitiko ir mane šį rytą viešbučio valgykloje. 


Savaitė Kipro saloje 


Kipras — maža sala, bet turi daug ko parodyti. 
Matydamas kone visą Larnaką iš viešbučio balkonėlio, 
įsidrąsinu į miestą eiti pėsčiomis. Norisi rasti turizmo 
įstaigą pasiruošti kelionei po Kiprą. O jų randu net 
keletą. Turizmo įstaigoje užsisakau ketvertą kelionių: į 
Trodos (Troodos) kalnyną, Limasolio (Limassol) 
apylinkes, į Pafos — apaštalo Pauliaus šventovę ir Kipro 
sostinę Nikosiją. Pasilieku laiko paklajoti Larnakoje ir 
pabuvoti Limasolio uoste prieš išplaukiant laivu į Kretą. 
Ir kajutę laive užsisakau. 

Vasara Viduržemio jūros salose yra maloni. Šilta, bet 
ne tvanku. Gatvė į Larnakos centrą eina pajūriu palei 

uostą. Prieš dvidešimt metų jame buvo tikra sausakimša. 
Mat tuomet Jungtinių Amerikos Valstijų marinai buvo 
išsikėlę į Libaną. Per Larnakos uostą vyko jų aprūpinimas 
karo reikmenimis. Nūdien uoste tik prekybiniai laivai. Jie 
laukia eilės iškrovimui, nes krantinė mažoka. Turkijos in- 
vazija 1974 m. privertė graikus-kipriečius telkti savo 
prekybą į pietinį pajūrį: Larnaką, Limasolį, Pafos. 

Paplūdimys prie Larnakos yra itin patrauklus 
anglams, vokiečiams ir skandinavams. Naujutėliai pra- 
bangūs viešbučiai, palmių skėčiu dengta pajūrio gatvė su 
alinėmis, valgyklomis ir restoranais su gėlėtais kiemeliais 
patraukia dėmesį. Turistų ir čia nedaug. Mane suvilioja 
alinė vardu “Theos" — "Dievas". Nejaugi nėra nieko 
švento pasaulyje?! Be alaus, čia galima vaišintis sriuba, 
ant iešmo kepta aviena bei žuvimis ir daržovėmis. Alinė 
sienų neturi. Tik drobinis stogas saugo nuo saulės. Stalai 
mediniai, nedengti. Alinės gale matyti krosnis. Spraksi 
ugnis, čirškia keptuvėse aviena ir šviežios žuvys. 
Pabuvoti alinėje smagu. 


Larnaka kadaise vadinosi Kitium (Kition) 


Archeologai Kipru labai domisi. Neaplenkia jie nė 
Larnakos. Tai liudija šiuolaikiniai kasinėjimai ir muzie- 
jai. Pasak senovės padavimo, kadaise čia būta Kitium, ar- 
ba Kition, miesto, kurį įkūręs Nojaus vaikaitis Kitimas 
(Khittim) po Tvano. Archeologai atpažįsta tik vėlesnę 
miesto kilmę, XII a. prieš Kristų. Mikeniečiai, graikai iš 
Mikėnų (Mykinai) Peleponese, įsikūrė naujasėdiją su kik- 
lopinėmis (mitologinio Kiklopo suneštų milžiniškų ak- 
menų) apsaugos sienomis. Senasis Kitium'as buvo ir 
Zenono, stoikų filososfijos pradininko, gimtinė. Jis mokė 
Atėnuose žmogų būti savarankišku ir vispusiškai pa- 
sitikėti savimi. 

Betanijos Lozorius — Kitium'o vyskupas 


Užeinu į knygyną, nes noriu nusipirkti patikimą 
Kipro istorijos knygą. Savininkas paslaugus ir žiningas. 

— Ar jau aplankėte mūsų vyskupą Lozorių? — klau- 
sia. 

— Lozorių? — nustembu. 

— Taip! Marijos ir Mortos brolį iš Betanijos. 

Pasak Larnakos legendos, Lozorius turėjo bėgti iš 
Palestinos nuo žydų persekiojimo. Svarbiausias įvykis 
Kipro istorijoje buvo krikščionybės priėmimas. Apaštalų 
darbų knyga pasakoja, kad apaštalas Paulius, lydimas 
Barnabo ir Morkaus, atkeliavo į Kiprą maždaug 45-aisiais 
metais po Kristaus. Barnabas buvo judėjas iš Kipro. Jis, 
po penkerių metų antrukart lankydamas savo gimtąjį 
kraštą, pašventinęs vyskupu bėglį Lozorių. 

Pagarbą vyskupui liudija sena ortodoksų krikščionių 
šventovė. Ji netoli nuo knygyno. Pati šventovė iš Vidur- 
amžių, o Lozoriaus karstas — sarkofagas liudija gilią 
sevovę. Ortodoksų kunigas su vešlia barzda užšnekina. 
Visu nuoširdumu užtikrina, kad čia tikrai yra šv. Lozo- 
riaus, pirmojo Larnakos vyskupo, kapas. Jis man pasako- 
ja ir daugiau apie Šv. Lozoriaus šventovę. 

Šv. Lozoriaus šventovė yra svarbiausia Larnakos 
krikščionių vieta. Ją pastatė Bizantijos imperatorius 
Leonas VI tarp 886-912 metų, atradus šv. Lozoriaus re- 
likvijas Šv. Apaštalų šventovėje Konstantinopolyje. Po 
didžiuoju altoriumi yra keletas sarkofagų iš romėnų 
laikotarpio. Tikima, kad viename iš jų buvo šv. Lozoriaus 
kūnas. Pati šventovė rodo, kad ji buvo taisoma ir pri- 
taikoma naujoms sąlygoms šimtmečių būvyje. Kairioji 
šventovės nava turi ir lotynišką kryžių. Įdomu, kad 
Mergelės Marijos ikona Šv. Lozoriaus šventovėje prime- 
na rusiškų ikonų stilių. 

Ortodoksai, kaip ir katalikai, lankydami šventųjų ka- 
pus, uždega žvakutę ir palieka auką. Kunigo padedamas, 
uždegu žvakutę. Prieštarauti kunigui ar pareikšti abejonę 
nesiryžtu, nors ir abejoju vietos istoriškumu. 

Kitium'as, vėlesnėje istorijoje tapęs Larnaka, buvo 
Šv. Žemės — Palestinos lankytojų prietiltis. Per Larnaką 
buvo vežami daiktai ir relikvijos iš Šv. Žemės. Labai ga- 
lima, kad kai kurie jų buvo palikti pakeliui. Veltui ieškau 
duomenų iš istorijos apie pirmuosius krikščionybės 
šimtmečius Kipre. Viena aišku, kad IV a. — Konstantino 
Didžiojo laikotarpiu — krikščionys buvo gausūs, turėjo 
daug įtakos ir sudarė gyventojų daugumą. 


Ieškojau visą dieną... 


Apėjau bemaž visą Larnaką pėsčiomis. Grižęs į vieš- 
butį, girdžiu: “Jūsų ieškojau visą dieną..." Vaikinas — 
taksi vairuotojas, kuris mane vakar naktį atvežė į 
viešbutį, tiesia man ranką su “Kalispera sus“ (Gerą 
vakarą!). Jis turi pasiūlymą: Parodyti man Kiprą. Vežtų 
savo taksių. Kipre ne visiems užtenka darbo. Ir šis vaiki- 
nas ieško progos uždirbti. Gaila tik, kad man per brangu, 
o jam per pigu. Be to, kelionės autobusu sudaro progą 
pabendrauti su žmonėmis. 


“Royial Ris* restorane 


Vakare grįžtu į netolimą pajūrį, kur sporto aikštelėse, 
alinėse, restoranuose mėgaujasi ne tiek turistai, — jų 
labai nedaug, — bet vietiniai kipriečiai. “Royial Ris" — 
Karališki ryžiai vardu restoranas patraukia mane neįpras- 
tu vardu. Viena, mane domina riba tarp bulvių-Europos ir 
ryžių-Artimųjų Rytų. Antra, restorano vardo rašymas, — 
vietoje “Royal Rice“ rašoma “Royial Ris". Paplūdimio 

restoranai nėra ištaigingi ir brangūs. Didieji viešbučiai 
tokius turi. 

Royial Ris restorane šiuo metu padavėjų daugiau 
negu svečių. Svečiai įdomūs: pavieniai, kaip ir aš, vyrų 
bei moterų poros ir grupės. Šiaurės europiečius lengva at- 
pažinti, kitus — tamsiaplaukius ir saulės nurudintus — 
sunkiau. Tik iš kalbos gali spėti juos esant kipriečius, 
graikus, arabus, izraclitus. Arabai vyrauja — libaniečiai, 
sirai, egiptiečiai. Padavėjai abiejuose restorano tarpdu- 
riuose kviečia praeivius vidun, rodydami meniu-val- 
giaraštį ir vesdami prie jau paruoštų valgių ant didžiulės 
krosnies restorano kampe. 

Valgyti žmonės neskuba. Pokalbis darosi garsesnis, 
girdisi daug juoko. Mat vakaras žaidžia įlankoje. Be to, 
svečiai girkšnoja vyną. O jo gausu. Kipro vynai geri, 
balti ir raudoni su dievaičių vardais. Atrodo, kad daugu- 
mas svečių apsisprendžia gerti baltąjį, Afroditės vardu 
paženklintą vyną. Vakaras apgaubia paplūdimį. Pajūryje 
tamsu. Tik alines ir sporto aikšteles apšviečia spalvotos 
šviesos. Dabar sporto aikštelėse šokių muzika. 

Praciviai vis stabteli prie vitrinos su meniu. Lygina 
valgių įvairovę, kainas, tariasi. Manasis padavėjas atneša 
man “komandarijos" — saldaus kryžiuočių vyno “ant 
saldžiosios" su kvietimu rytoj vakare vėl ateiti vakarienės. 


Į Troodos kalnus per Nikosiją 


Aušra Kipre yra trumpa. Ne aušra, bet saulė budina 
dienos žygiams. Vėsu. Pajūrio gatve skubu į Four Lan- 
terns — Keturių žibintų viešbutį. Ten mane paims eks- 
kursinis “ Afroditės" autobusas dienos išvykai. Vakar 
įsigijau žemėlapį ir pasižymėjau vietas, kurios yra vertos 
didesnio dėmesio. 

Autobusas vėluoja. Nenuostabu, nes renka keleivius 

iš keleto pajūrio viešbučių. Laukiu kartu su anglu, atsar- 
gos kapitonu, ir jauna norvegų pora. Jis yra Jungtinių 
Tautų kareivis Kipre, o ji lanko savo vyrą. 

Aubobusas patogus ir vėsinamas. Dar randu laisvą 
vietą prie lango. Vietą prie lango išvykose branginu. 
Gidė pristato save ir šoferį: save vadina Eive, o šoferį 
Antonis. Teiraujasi kuria kalba mus šnekinti. Eks- 
kursantai tik europiečiai — anglai ir olandai. Eivė visų 
pritarimu į mus kreipsis angliškai. 


Hala Sultan Tekke — Kapo mečetė 


Eivė yra dosni gidė. Mikliai supažindina su Kipro 
sala, kipriečiais ir šiuolaikine salos tragedija. Didžiuojasi 
dviem kipriečių bruožais: krikščionybe ir savivalda. 

Vieškelis vingiuojasi palei pajūrį. Važiuojame į va- 
karus. Už trejeto kilometrų paliekame pajūrį, — kryžkelės 
ženklai rodo, kad Nikosija tik už 26 km. Vos pasukus 
šiaurėn, vieškelio kairėje akis sustabdo neįprastas gamto- 
vaizdis: lyguma su stikliniu paviršiumi. Eivė jaučia eks- 
kursantų domesį. Tai Larnakos Druskos ežeras, ji sako. 
Druskos ežeras maitinasi jūros potvyniu, kanalas jį jungia 
su jūra. Vasaros metu, kai vanduo išgaruoja, druska 
surenkama vietos gyventojų naudojimui ir eksportui. 
Stiklinį ežero paviršių laužo spalvingi, ilgakojai flamingai. 
Eivė primena, kad žiemos metu — tarp gruodžio ir ba- 
landžio mėnesių — ežere svečiuojasi tūkstančiai praskren- 
dančių Europos sparnuočių. Klausiu Eivę ar Druskos ežere 
ilsisi ir gandrai iš Lietuvos? Į mano klausimą Eivė 
nepajėgia atsakyti. Įdomu ar ežere — sūriame Druskos 
ežere — yra varlių? Nebenoriu nutraukti Eivės pasakoji- 
mo, 0 vėliau paklausti taip ir užmiršau. 

Ežeras, sprendžiant iš akies, yra 3—4 km platumo. 
Vakariniame krašte, tarp palmių ir kiparisų, matyt mečetės 

kupolas ir minaretas. Tai Hala Sultan Tekke, paaiškina 
Eivė. VII a. arabai, įkvėpti pranašo Mahometo islamiškos 
vizijos, veržėsi į Bizantijos imperiją, kuriai tuo metu pri- 
klausė ir Kipro sala. 639 m. visa Palestina bei Sirija, 0 642 
m. ir Egiptas pateko į arabų rankas. Kipriečiai tikėjosi bent 
pradžioje, kad jūra apsaugos jų salą. Tačiau arabai, užka- 
riavę Sirijos ir Egipto uostus, metėsi kurti savo laivyną. 
Sirijos valdytojas Muavija (Muawiya), kalifo Utmano 
pavedimu, panaudojo laivyną proveržiui į Kiprą. Beje, 
kalifas Utmanas davė leidimą žygiui su sąlyga, kad tik sa- 
vanoriai dalyvaus proveržyje. Matyt, kalifas skaitėsi su 
arabų, dykumos vaikų, jūros baime. Flotilė su 1500 laivų 
laivelių ir su įgulomis iš Arabijos, Sirijos ir Egipto 
išplaukė iš Akro (Acre, arba Akko) Palestinoje ir pasiekė 
Kiprą prie Salamis — šiuolaikinės Famagustos. Pats 
valdytojas Muavija vadovavo žygiui. Eivė pabrėžia, kad ir 
Muavijos žmona Fahita buvusi kartu. Ir Muavijos 
pavaduotojas Ubada ibn as-Samit buvo lydimas savo 
žmonos Umm-Haram. O ji buvusi pranašo Mahometo 
įmotė, garsi tarp arabų savo gerumu. Arabai, išlipę į Kipro 
salą, pasiūlė per pasiuntinius Salamis valdytojui pasiduoti. 
Valdytojas, pasitikėdamas miesto sienų stiprumu, atsisakė. 
Arabai apgulė miestą, pralaužė sienas ir jį sunaikino, 
nužudydami daug gyventojų ir pasigrobdami jų turtą. Tuo 
nepasitenkindami, arabai metėsi plėšikauti į visą salą. 
Pasak musulmonų pasakojimo, plėšikavimo metu prie 
Larnakos “garsioji gerumu“ Mahometo įmotė Umm- 
Haram, nukrito nuo arklio ir užsimušė. Hala Sultan Tekke 
yra jos kapas. Mečetė ir nūdien patraukia musulmonus iš 
arabų kraštų. 


Kipras — krikščioniškas ir savivaldus 


Kipriečiams graikams šv. Barnabas yra dvyliktasis 
apaštalas, vietoje Judo Iskarioto. Apaštalo darbų knyga 

mini dvi šv. Barnabo keliones į Kipro salą: vieną su apaš- 
talu Pauliumi ir Morkumi, o kitą, po ginčo su apaštalu 
Pauliumi, tik su Morkumi. Šv. Barnabas buvo gimęs 
Salamis mieste, ten jis buvo žydų nukankintas. Palaidotas 
Salamis apylinkėje. 

Kipriečiai stengėsi būti savivaldūs Bendrijoje. An- 
tiochijos patriarchas Aleksandras 410 m. skundėsi laiške 
popiežiui Inocentui I, kad kipriečiai šventina savo 
vyskupus, priešindamiesi Nikėjos Susirinkimo potvar- 
kiui, kad tik Antiochijos patriarchas turi teisę skirti ir 
šventinti Kipro arkivyskupą. Popiežius laišku liepė kip- 
riečiams paklusti šiam potvarkiui. Tačiau atsakymo iš 
kipriečių nesulaukė. Jie ir toliau darė savo, teigdami, 
kad Kipro bendrija yra savivaldi, nes turi savo Šventąjį 
apaštalą Barnabą. 

Atrodo, kad gidei Eivei yra svarbu teigti, jog Kipro 
krikščionybė nepriklauso nei nuo Antiochijos patriarcho 
Sirijoje, nei nuo Graikijos ortodoksų patriarcho Konstan- 
tinopolyje (nūdieniame Stambule). Gidė pabrėžia, jog 
Antiochija nesiliovusi reikalauti, kad Kipro vyskupai būtų 
jai pavaldūs. Maždaug 488 m. patriarchas Petras rašė im- 
peratoriui Zenonui, savo senam bičiuliui, į Konstan- 
tinopolį, dėstydamas, kad nėra jokios abejonės, jog Kipro 
bendrija buvusi įsteigta Antiochijos apaštalų dėka ir todėl 
turinti būti jai pavaldi. Imperatorius Zenonas, atrodo, linko 
į patriarcho Petro pusę, nors ir žinojo, kad apaštalas 
Barnabas buvo Kipro krikščionių bendrijos pirmūnas. 


Kipro Arkivyskupas sapne sutinka šv. Barnabą 


Eivė Kipro krikščionių bendrijos savivaldą paremia 
pasakojimu apie stebuklą. Sako, Kipro arkivyskupas 
Antemijus sapne matė šv. Barnabą, kuris jam parodė savo 
kapavietę. Iki tol kapavietė žmonėms nebuvusi žinoma. 

Arkivyskupas Antemijus su eisena nuskubėjo į sapne pa- 
rodytą kapavietę po medžiu. Atkasus angą į 0lą, oloje bu- 
vo rastas karstas su šv. Barnabo kūnu ir Mato evangelija 
ant krūtinės. 

Kipriečiai labai mėgsta padavimus apie šventuosius. 
Pasak padavimo, kurį mini ir apokrifinė Barnabo darbų 
knyga, šventasis visuomet nešiojęsis savo paties ranką 
perrašytą Mato evangeliją, o Morkus, ištikimas šventojo 
mokinys, jam mirus, padėjęs Mato evangeliją ant miru- 
siojo krūtinės. Arkivyskupas Antemijus, radiniu nešinas, 
nuskubėjo į Konstantinopolį pas imperatorių Zenoną. 
Mato evangelijos knygą padovanojo imperatoriui. Do- 
vana imperatorių giliai paveikė. Atsidėkodamas, sušaukė 
sinodą, kuris patvirtino Kipro bendrijos savivaldumą 
Bendrijoje. Be to, Kipro bendrijos arkivyskupui impera- 
torius suteikė amžiną privilegiją vietoje vyskupo lazdos 
nešioti karališką skeptrą ir pasirašyti laiškus bei doku- 
mentus purpuriniu rašalu. Skeptrą nešioti ir purpuriniu 
rašalu pasirašyti galėjo tik imperatorius. Nenuostabu, kad 
ir Šiuolaikinis Kipro arkivyskupas turi ir politinę valdžią 
Kipro saloje. Klausiu Eivę, ar imperatorius Zenonas 
tikrai turėjo mintyje politinę Arkivyskupo valdžią. Ji pri- 
mena kaip pavyzdį Makarios III, primąjį ir neseniai 
mirusį Kipro respublikos prezidentą-arkivyskupą. 


Nuo Larnakos iki Nikosijos 


Gamtovaizdis sausas. Nors vasaros dar tik pradžia, 
bet žalumo jau maža. Tačiau daug įvairumo gamtovaizdy- 
je. Kalkakmenio kalvos, sausi upeliai su giliomis 
vagomis, žmogaus sodinamos giraitės, maži laukų lopai 
Su žemais miežiais, kviečiais, grikiais. Vienkiemių nėra. 
Tik kaimai ir miesteliai. Bemaž kiekviename didoka 
krikščionių šventovė ir maža mečetė. Dažnai abi, 

krikščionių ir musulmonų šventovės arti viena kitos, 
„ skersai gatvės, ant skirtingų upelio krantų. 

Pusiaukelėje, prie Lymbijos (Lymbia) miestelio, 
pasirodo “žalioji siena". Ji liudija salos padalinimą tarp 
turkų ir graikų po 1974-ųjų metų karo. Turkai po dešine 
ant kalvų beveik prie pat kelio, o pačioje pakalnėje — 
graikai. Vėliavos ne Kipro, bet Turkijos ir Graikijos. 
Matyti žeminės su smėlio maišų bokšteliais. Tarp turkų 
ant kalvos ir graikų kalvos papėdėje — vietomis tik poros 
šimtų metrų atstume — Jungtinių Tautų vėliava, baltai 
dažyta sargybos patalpa su didelėmis “UN" — United 
Nations — raidėmis. Ir ją saugo smėlio maišų aptvaros. 
Už maišų matau baltą šalmą. Be abejo, jis dengia Jung- 
tinių Tautų kareivio galvą. 

— Matote kokia karti yra Kipro padėtis! 

= 

Autobuse tylu. Tik jaunoji norvegų pora šnabždasi. 
Turbūt jis rodo savo žmonai būklą, kuriame jam tenka jos 
ilgėtis. 

Gidė pakartoja jau viešbutyje girdėtą mintį: Tegu 
Graikija ir Turkija palieka mus ramybėje! Kipriečiai — 
graikai ir turkai — myli savo kraštą. Atrodo, kad ji 
nuoširdžiai kalba apie savuosius — kipriečius turkus ir 
kipriečius graikus. 

Kelionė į Nikosiją neilga — 26 km, bet randai, ku- 
riais įvykiai paženklina asmenis ir tautas — gausūs. 


Nikosija — bėglių įsteigtas miestas 


Arabų-musulmonų proveržiai į Kipro pajūrį privertė 
kipriečius bėgti iš pajūrio miestų į salos vidurį. Nikosija 
— “Pergalingoji" sėdi ant senovės kaimo Ledros (Ledra) 
kone pačiame salos viduryje. Sostine Nikosija tapo XII a. 
— Prancūzijos didikai — luzinjanai čia pasistatė sau 

sostą. Venecijos respublika, saugodama savo prekybos 
tinklą, aptvėrė Nikosiją mūro sienomis XVI a. Turkai jas 
pralaužė 1571 m. 

Nikosija pergyveno aukso amžių luzinjanų-prancūzų 
valdoma. Šaunios šventovės, puošnūs rūmai ir pastatai tai 
ir nūdien tebeliudija. Šauniausia šventovė yra gotiška Šv. 
Sofijos-Šv. Išminties katedra. Musulmonai turkai jos 
gotiškus bokštus pakeitė minaretais. Ir nūdien Šv. Sofija 
yra mečetė. 

Nikosija — padalinta sostinė. “Žalioji siena" dalina 
sostinę per pačią širdį. Autobusas važiuoja palei veneci- 
jiečių statytas sienas. Nejauku! Turkai ir graikai spokso 
vieni į kitus su automatiniais ginklais rankose. Perėjimo 
punkte iš graikiškojo Kipro į turkiškąjį Kiprą, šimto 
metrų aikštėje susiduri su penkiomis šiuolaikinės Kipro 
respublikos kariuomenėmis. 

— Karti tiesa! Karti Kipro būklė! — kartoja Eivė. 


“Arkivyskupas Kyprianos, turkų pakartas..." 


Venecijiečių siena turi apie 6 km ilgį, dvylika penkia- 
kampių gynybos bastionų ir trejus vartus. Šiuolaikinę 
Nikosiją sudaro trys miestai: senamiestis tarp sienų, 
graikų naujamiestis ir turkų naujamiestis. Senamiestis yra 
padalintas tarp turkų ir graikų. Graikiškasis naujamiestis 
sparčiai auga, o turkiškasis skursta. Nūdien pereiti iš 
vieno į kitą labai sunku. Būdamas Nikosijoje prieš 
penkiolika metų, turėjau progos abi dalis aplankyti. Šian- 
dien autobusas įveža tik į graikiškąjį senamiestį per 
Famagustos vartus. Senamiesčio gatvelės spalvingos ir 
sudaro Viduramžių miesto nuotaiką: krautuvėlės, batsiu- 
vio įmonė, maisto parduotuvė... Daug kuo jis primena 
Italijos miestelius. Autobusui pravažiuoti vietos maža. 
Siaip taip prasimušame į aikštę prieš Arkivyskupo rūmus. 

Tai labai šaunus, neseniai atstatytas, bizantiniško stiliaus, 
pastatas. Šiaurinėje rūmų dalyje yra Makarios III vardu 
vadinamas Kultūros židinys su retu bizantiniškų ikonų ir 
klasinio meno paveikslų galerija. Išlipame iš autobuso 
prie kuklaus paminklo. Ant marmurinio trejeto metrų 
aukščio pjedestalo stovi ortodoksų dvasiškio biustas. 
Skaitau įrašą: “Arkivyskupas Kyprianos, turkų pakartas 
1821 metais..." 


Kipras turkų valdžioje 


Turkai valdė Kiprą tris šimtmečius: 1571-1878. Jų 
valdymo pėdsakų tėra mažiau negu kitų ateivių valdovų. 
Kipras skurdo: žemdirbiai mirko prakaite, švietimu 
domėtis nebuvo laiko, amatai ir prekyba snūduriavo. 

Du turkų užkariavimo padariniai turėjo didelę įtaką į 
Kipro salos ateitį: turkų brovimasis apsigyventi saloje ir 
krikščionių ortodoksų bendrijos politinis vaidmuo. Kipro 
gyventojai pradėjo reikštis dvilype bendruomene. 
Gyventojų skaičius nebuvo didelis: turkų-musulmonų 
bendruomenę sudarė apie 20.000, o graikų-krikščionių 
apie 85.000. Musulmonų kovingumas atskiedė krikš- 
čionių bendruomenę. Mat politinis religijos vaidmuo bu- 
vo būdingas otomanų imperijai ir, aplamai, islamui. 
Islamo valstybės samprata reiškiasi kovingumu: islamo 
pasaulis yra kovos būvyje su neislamiškuoju pasauliu. 
Tik musulmonai gali dalyvauti kovoje už islamą — atsi- 
davimą Allai-Dievui, o nemusulmonai turi išsipirkti, 
mokėdami “galvos" mokestį. Šiam mokesčiui išrinkti ir 
darnai užtikrinti imperijoje otomanai reikalavo, kad 
kiekviena religija turėtų savo milet — bendruomenę. 
Skaitlingiausia nemusulmoniška bendruomenė — milet 
otomanų imperijoje buvo krikščionys ortodoksai su 
ekumeniškuoju (visuotiniu) patriarchu Konstantino- 
polyje. Otomanų sultonas ir jo vyriausybė tvarkė or- 

todoksų bendruomenės reikalus Konstantinopolyje. Tuo 
tarpų Kipro provincijos-salos ortodoksų krikščionių 
reikalai su valdžia priklausė Arkivyskupui. 


Nemusulmonai pavaldiniai “galvijai?? 


Otomanų valdžiai buvo būdinga laikyti nemusul- 
monus pavaldinius savo turtu su teise į jų tarnybą ir nuo- 
savybę. Tai ryšku iš žodžio raja (rayah), kuriuo ne- 
musulmonai buvo paženklinami. Raja reiškia “ galvijai", 
banda. Išmintingas savininkas rūpinasi savo banda. 
Turkai, kadaise vertęsi galvijų bandomis Azijos stepėse, 
laikė išmintingų dalyku rūpintis savo nemusulmonų 
pavaldinių — “galvijų" — gerove, norėjo, kad jie būtų 
patenkinti ir pajėgtų mokėti “galvos" mokestį. Sultonas 
Mehmetas II, vadinamas Užkariautoju, buvo pamaldus 
musulmonas ir, iš dalies, graikas. Krikščionims jis 
linkėjo gero. 

Arkivyskupo vaidmuo Kipre jau buvo svarus prieš 
turkų invaziją. Turkams valdant, jis tapo dar svaresnis. 
Jam buvo atviros durys į sultono Topkapi rūmus Kons- 
tantinopolyje. Laiko būvyje Arkivyskupas tapo atsakingas 
už mokesčius ir salos valdymą. Jis ir toliau naudojosi pur- 
purinio antspaudo teise, duota kadaise imperatoriaus 
Zenono arkivyskupui Antemijui, nepaisydamas turkų 
valdytojo. Taigi otomanų imperija buvo palikusi civilinę 
administraciją pačių pavaldinių, ypač graikų, rankose. 
Šimtmečiui praėjus, Arkivyskupas ir jo pagalbininkai buvo 
otomanų valdžios pripažinti “oficialiu rajų globėju ir at- 
stovu". Kiprą tikrovėje valdė Arkivyskupas. 


Turkai pakaria Arkivyskupą... 
— Eive, ar jūs tik gidė? — klausiu. 


— Ne! Dėstau gimnazijoje. 

Malonu jos klausytis. Žininga, daro vertingas sąsajas, 
padeda ne tik pamatyti, bet ir suprasti Kiprą. Eivė tempia 
mus toliau į Kipro praeitį. 

Otomanų imperija valdė Kiprą ir Graikiją. 1821 m. 
Graikija pradėjo laisvės kovas. Žinoma, ir Kipras buvo 
viena iš graikiškų salų, pasiilgusių laisvės. Tiesa, 
Kipras yra tolokai nuo Graikijos-Peleponeso. Be to, 
Kipro salą tuomet iš šiaurės, iš rytų ir iš pietų supo 
otomanų imperija. Tačiau turkų įgula Kipre nebuvo 
didelė, gintis nepajėgė. Sukilėliai tikėjosi pajėgsią susi- 
doroti su otomanų laivynu. Į sąmokslą sukilėliai įjungė 
ir arkivyskupą Kyprianos. 1821 m. liepos mėnesį arki- 
vyskupas Kyprianos aprūpino maistu graikų laivus. 
Turkų valdytojas žinojo visa, nes, anot Eivės, “Kipras 
— maža sala, sunkų ką nors čia paslėpti". Valdytojas 
kreipėsi į sultoną su prašymu atsiųsti daugiau ka- 
riuomenės ir leisti nubausti sukilėlių vadus mirtimi. 
Sultonas nesutiko, jam atrodė išmintingiau tik nugin- 
kluoti krikščionis. Tačiau atsiuntė iš Sirijos 4000 
kareivių. Valdytojas, nepaisydamas sultono valios, 
pradėjo žu-dyti krikščionis. Jis sudarė 486 įžymių 
krikščionių sąrašą, kurių nubaudimas mirtimi, jo many- 
mu, padėtų palaikyti viešąją tvarką. Ilgainiui ir pats sul- 
tonas įsakė nubausti mirtimi Konstantinopolio patriar- 
chą. Be to, leido Kipro valdytojui elgtis savo nuožiūra. 
1821 m. liepos 9 d., aikštėje prieš valdytojo rūmus, toje 
vietoje, kur dabar stoviu, trims vyskupams buvo nukirs- 
ta galva, o Arkivyskupas pakartas. 


Senamiesčio namai tik dviejų aukštų 


Gidė Eivė paragina atsigręžti nuo paminklo į gatvės 
pusę. Ji klausia: “Ką matote?“ Pasigirsta įvairūs atsaky- 
mai: namai su plokščiu stogu, namai be stogų, darželiai 

su gėlėmis prie durų... “Žiūrėkit", ji sako, “daugumas jų 
vienaaukščiai". Iš tikrųjų, atidžiai žiūrėdamas, matau, 
kad antrasis aukštas yra priestatas. Mat po Arkivyskupo 
pakorimo turkai įsakė krikščionims nugriauti antrąjį 
namų aukštą. Tik turkai galėjo statyti ir gyventi dvi- 
aukščiuose namuose... 

Graikų nepriklausomybės kovos parodė, kad 
otomanų imperija yra “Europos ligonis“. Be abejo, ir 
Kipro salai graikų laisvės ilgesys buvo prie širdies. 
Kipro įsijungimas į kovas už laisvę daug kainavo, nes 
otomanų imperija buvo gobši. Istorija liudija, kad im- 
perija yra tautinė ar ideologinė neurozė, gobšumo ir 
baimės liga. Imperija serganti tauta bando gydytis gru- 
bia jėga. Jėga tautinės ar ideologinės imperijos 
neišgydo, bet palaidoja. 

1878 m. Anglija, norėdama pastoti kelią Rusijos 
proveržiui į Viduržemio jūrą, perėmė Kiprą iš Turkijos 
otomanų. 


Senieji Arkivyskupo rūmai 


Kipriečiai brangina savo praeitį. Ir jie iš pracities 
stiprybę semia... Naujieji puikūs Arkivyskupo rūmai 
senųjų nenustelbia. Į naujuosius turistui įeiti sunku. Mat 
čia yra šiuolaikinio Arkivyskupo įstaigos. Judrūs rūmai. 
Tai Kipro ortodoksų bendrijos Vatikanas. Einama tik 
svarbiu reikalu. Ir leidimą reikia turėti. Tuo tarpu senieji 
Arkivyskupo rūmai naudojami liaudies meno muziejui. 
Prieinami ir turistui. Gidė mus tik perveda, palikdama su 
mintimis apie graikų-kipriečių atsparumą, išreikštą au- 
dekle, mezginyje, medžio drožinyje, puošmenoje... 
Liaudies menas įamžina tautos išmintį, ištvermę, vaiz- 
džias svajones. 

Jeruzalės riterių šventovė 


Kryžiaus karai, bandant atkariauti iš islamo Šv. 
Žemę, davė pradžią kryžiuočių ordinams. Šv. Jono 
Jeruzalėje ordinas turėjo savo gyvenvietę Nikosijoje su 
Šv. Jono katedra. Vėliau, pasibaigus Kryžiaus karams, ji 
tapo ortodoksų šventove ir buvo pavadinta šv. Jono 
Evangelisto vardu. Ortodoksai išpuošė jos sienas iko- 
nomis — freskomis iš Jėzaus gyvenimo ir pasakojimo 
apie Apaštalo Barnabo kapavietės atradimą. Labai įspū- 
dingas Jėzus-Pantokrator -Visagalis. Ši freska apvaldo 
visą ikonostasis — pertvarą tarp pamaldos dalyvių ir al- 
toriaus ortodoksų šventovėse. 

Ortodoksų ikonos neįprastai veržliai atkreipia žmo- 
gaus dėmesį. Šoninių katedros sienų ikonos vaizduoja 
Kipro bendrijos įsteigėją apaštalą Barnabą: kapavietės 
atradimą, Mato evangeliją tarp kitų relikvijų, kurias 
arkivyskupas Antemijus padovanoja imperatoriui 
Zenonui, ir paskelbimą, kad Kipro krikščionių bendrija 
yra savivaldi — autokefalinė, t.y. “turi savo galvą". 
Freska su scena, kurioje imperatorius Zenonas uždeda 
ant arkivyskupo Antemijaus pečių imperatoriaus 
skraistę, paduoda skeptrą vietoje vyskupo lazdos ir 
nurodo, kad Arkivyskupui suteikiama teisė pasirašyti 
laiškus ir dokumentus raudonu rašalu, yra ypatingai 
puošni. Šv. Jono Evangelisto katedros freskos padeda 
suprasti Kipro ortodoksų bendrijos savivaldumo sam- 
pratos pagrindą. 


Troodos kalnų linkui 


Važiuojame vieškeliu palei “žaliąją sieną". Eivė nesi- 
gaili karčių žodžių turkams (ne Kipro turkams!) už 
kišimąsi ir baimės kėlimą tarp kipriečių-turkų ir už poli- 

tiką skaldyti ilgaamžę kipriečių-graikų ir turkų-kipriečių 
tarpusavio darną ir taiką. 

Vieškelis eina per plačią Mesoaria lygumą. Šiaurėje 
pailgas pajūrio kalnynas. Pietvakariuose kita kalnų 
virtinė su debesų danga. Kartkartėmis virš debesų išnyra 
viena kita kalnų viršūnė. Gidė vieną jų vis mums prime- 
na, Olimpo vardu vadina. Sako, jis turi 1,953 m aukšt. 
Olimpo vardą kalnams duoti graikai mėgsta: Olimpas 
Graikijoje, Olimpas Kretoje, Olimpas Kipre! Mesoaria 
lyguma yra pagrindinė Kipro žemdirbių sritis: vynuogy- 
nai, javų laukai, alyvmedžių giraitės, apelsinų bei citrinų 
sodai. Kai kur ganosi avių ir ožkų bandos. Gidė rodo į 
šilkaverpių sodelius. Kadaise šilko pramonė buvo Kipro 
įplaukų šaltinis. Nūdien sintetinės medžiagos šilkaverpių 
šilką nuvertina, nes padaro labai brangų. Maža pelno. 

Per autobuso langą matyti baltomis plukėmis — 
anemonėmis — ir raudonomis aguonomis nusėtas laukas. 
Plukės ir aguonos siūboja vėjyje. Lauko vaizdas duoda 
progą gidei papasakoti apie Adonį ir Afroditę. Afroditė, 
sako, įsimylėjo gražųjį Adonį. Adonio meilė nepatiko 
Marsui. Jis labai pavydėjo, šernu pasivertęs, Adonį 
nužudė. Baltosios plukės yra Afroditės ašaros, o raudono- 
sios aguonos — Adonio kraujo lašai. Girdžiu kadaise 
knygose skaitytą mitą saloje, kur, pasak kito mito, iš 
jūros bangų išbrido meilės deivė Afroditė. 


Kipriečiai vienkiemių nemėgsta 


Troodos kalnų papėdes pasiekiame apie vidurdienį. 
Slėnio šlaitais į kalnus lipa lapuočiai. Ir vieškelis lipa 
vingiais šlaite. Šiek tiek pakilus, lapuočiai užleidžia 
atšlaitę pušims ir eglėms. Gausu kaimų su vasarnamiais 
šoniniuose slėniuose. Mūsų autobusas vis lipa tuo pačiu 
slėniu palei žemyn skubantį upelį. Kipriečiai, atrodo, 

didžiuojasi dideliais namais. Ir Eivė pripažįsta, kad kip- 
rietė moteris yra priversta būti namų židinio verge. Mat 
didelis šeimos namas reikalauja daug darbo. Užtat šei- 
mininkei reikia triūsti nuo ankstyvo ryto iki vėlyvo 
vakaro. Kipriečių namai užlaikomi labai rūpestingai. 


Vienas tuščiame restorane 


Kakopetria — “Blogo akmens" miestelyje sustojame 
dviejų valandų atgaivai. Per miestelio vidurį teka upelis, 
dalina miestelį į senovišką kaimą ir naujamiestį — 
vasarnamių bei krautuvių telkinį. Kalnų šlaitai apaugę 
retomis pušimis, o miestelio gatvės apsodintos vešliais 
kiparisais. Klajoju po senoviškąjį kaimą. Vandens ma- 
lūnas perdirbamas į turistinį centrą su restoranu, o kaimo 
nameliai — dailidės dirbtuvė, kalvė, taverna, mokykla 
— buitiniu muziejumi. Tai Kipro Rumšiškės! Vieta 
buitinei Troodos kalnų senovei panoraminė. Kadaise čia 
būta malūno užtvankos. Dabar tik kūdra su būriu žąsų. 
Pirmusyk matau žąsis Kipre. Labai mieguistos. Prie 
kūdros įrengta balandinė su daugeliu gūžtų. Atrodo, kad 
ji priklauso restoranui. Nenuostabu, kad balandžiai tur- 
istų nemėgsta. Vos stabtelėjus prie balandinės, balan- 
džiai vienas po kito lenda iš gūžtų ir danginasi į slėnio 
medžių šakas. Še tau! 

Valgyklėlių daug. Paprastai čia, sako, pilna turistų: 
žiemą iš Europos, o vasarą iš Kipro pajūrio miestų. Šią 
vasarą kipriečiai dar nepradėjo atostogauti, o turistai iš 
toliau bijo keliauti dėl arabų-izraelitų peštynių Kipre ir 
aplink Kiprą. Keo-kebab valgykloje esu vienui vienas, o 
galėtų prie stalų susėsti daugiau negu pusšimtis. 
Ekskursantus gidė nuvedė į vieną šaunesnių restoranų. 
Valgis paprastas: Keo-kabab — alus ir kepsnys ant 
iešmo. “Keo" yra Kipro alaus darykla. 

Šeimininkas kepa kebab — jaučio (o galbūt avino) 
mėsą ant iešmo, o šeimininkė deda ant lėkštės pomidorą, 
salotų, pusę svogūno, pusę citrinos. Be to, šviežios duo- 
nos plokštainį. Valgykloje kvapu. Ir valgis sveikai gar- 
dus. 

Šeimininkas nekalbus. Padavęs valgį, atsisėda šalia 
krosnies. Krosnis lauke. Šalia šeimininko sėsteli ir 
šeimininkė. Ji juodai apsirengusi. Tai ženklas, kad ji yra 
ištekėjusi moteris. Nesikalba. Amžiaus galbūt apie 
penkiasdešimt. Veidai giliai raukšlėti ir saulės nurudinti. 
Aplamai, kipriečių veidai atspindi rūpestį, savo salos 
skaudžią pracitį ir karčią būklę. 

Umai — lietus! Abu šeimininkai lyg atgimsta, plačiai 
man nusišypso. Šeimininkas negaišuodamas atneša prie 
mano stalo saulės skėtį. Lietus Troodos kalnuose gegužės 
užsklandoje labai retas dalykas, man paaiškina. Lietus 
neilgas. Keletas minučių, ir vėl saulė tviskina. 

Šeimininkas prisėda prie mano stalo. Neaukštas, bet 
stambus. Aplamai, kipriečiai kresni žmonės. Tik vaikai 
gražūs. Kipre nėra beraščių, sužinau iš šemininko. 
Mokslas yra visiems privalomas: šeši skyriai pradžios 
mokykloje, penki gimnazijoje. Po gimnazijos, berniukai 
privalo atlikti 22 mėnesių karinę prievolę. Tik tada vaiki- 
nas gali siekti aukštesnio mokslo. Savo universiteto 
Kipras neturi. Tenkinamasi technikumais ir profesinėmis 
mokyklomis. Universitetinių mokslų kipriečiams tenka 
ieškoti Graikijoje, Anglijoje, Jungtinėse Amerikos 
Valstijose... 

Keo-kabab šeimininkas atneša alaus ir man, ir sau. Jis 
mėgsta kalbėtis. Pasakoja apie savo dvi dukras. Viena jų 
ištekėjusi. Vyras dirbąs Kuveite (Kuwait), o dukra, nors 
ir siekusi aukštesnio mokslo Anglijoje (baigusi kompiu- 
terių studijas), turinti būti laiminga būdama kartu su 
vyru. Kuveite moteriai sunku darbo rasti. Kita duktė 

esanti Londone. Anot šeimininko, ši vasara būsianti jo 
šeimai sunki, nes mažai turistų. 

Šeimininkas išmoko mane sveikinti kipriečius su 
“Jaasun!" Įprastiniai sveikinimai — “Kalimera" (Gerą 
dieną!), “Kalispera" (Gerą vakarą!), “Chere/Cherete!" 
(Būk ar būkite linksmas!) man žinomi. Šeimininkas laiko 
“Jaasun!"* nuoširdesniu, tinkančiu visai dienai. Panašiai 
kaip mūsiškis “Labas!" “Jaasun!" tinka ir prie alaus ir 
prie vyno! 


Valstybinis miškas Troodos kalnuose 


Vėl autobuse. Eivė teiraujasi apie viešnagę Kako- 
petria — “Blogio akmens“ miestelyje. Daugumas dar 
tebesimėgauja Kipro “Rumšiškėmis". Eivė primena, kad 
Kakopetria senamiestis daro gilų įspūdį kipriečiams- 
graikams, nes pasakoja apie arabų-turkų proveržius. 
Pajūrio gyventojai gelbėjosi, bėgdami į kalnus ir staty- 
damiesi naujas gyvenvietes. 

Pakelės ženklai rodo, kad įvažiuojame į Troodos val- 
stybinį mišką. “Ar turite meškų?" girdžiu. Eivė nuramina 
sakydama, kad Kipre plėšriųjų žvėrių nėra, išskyrus 
plėšrius žmones. Šiaip, sako, čia saugiai jaučiasi kiškiai, 
ožkos, lapės. “O medžioti ar leidžiama?" šaukia kitas. 
Taip! Tik ne visada ir ne visus gyvūnus. Tam tikrą metų 
laiką, tam tikrose vietose leidžiama medžioti kiškius. 
Eivė dar prideda, kad Kipre yra daugiau norinčių me- 
džioti, negu kiškių... 


Reikia skėčio autobuse! 


Olimpo kalnui dera būti debesyse. Šiandien debesys 
balta miglos skara slopina ir kalnyno šlaitų mišką. 
Autobuso posūkiai, lipant į Olimpą šlaito vingiais, atrodo 

per staigūs net šaltakraujams anglams. Bėda bėdą veja! 
Prapliumpa lietus su kruša. Vanduo, lyg judanti paklodė 
su šokančiais žirniais, dengia siaurą kalnų vieškelį. Gidė, 
kaip ir Keo-kabab valgyklos šeimininkai, lietų laiko 
palaima. Ūmai vanduo ima tekėti ant galvų per autobuso 
vėsintuvą. Palaima neša bėdą! Kipro autobusas “nemoka" 
vėsinti lietaus metu, perdaug drėgmės patenka į vidų. 
Autobuse be lietsargio apsieiti neįmanoma... Naudojame 
turimus drabužius, bandydami jais sugerti vandenį. 

Gidai yra asmenys, kurie sugeba susivokti sunkioje 
padėtyje. Eivė yra gidė su greita nuovoka. Šiaip taip 
užtaisiusi skyles lubose, pradeda pasakoti anekdotą apie 
Hitlerį Kretoje. Užėmus Kretą karo metu, Hitleris su 
šoferiu keliavęs per salą. Staiga ant vieškelio užrėpliojusi 
kiaulė. “Nušauk kiaulę! Kaip tai galima...!" — Hitleris 
surikęs šoferiui. Kareivis taip ir padarė. Kretos sala bu- 
vusi ką tik vokiečių parašiutininkų užimta, todėl Hitleris 
panorėjo laimėti kiaulės savininko palankumą. Sustabdo 
automobilį ir liepia kareiviui užeiti pas kiaulės savininką 
ir paaiškinti apie kiaulę. Kareivis nueina. Praeina ketvir- 
tis valandos, praeina pusvalandis, o kareivio vis nėra. 
Hitleris pradeda nekantrauti. Galų gale kareivis grįžta, 
nešinas duonos kepalu, kumpiu, vyno bonka. Hitleris 
nustemba: “Nugi, kaip čia dabar?! Ką tu jiems pasakei?“ 
Kareivis trumpai atraportuoja: “Įėjau į trobą, atidaviau 
pagarbą “Heil Hitler!“ ir pranešiau, kad mes tą kiaulę 
nušovėme...!?* 

Anglai ir olandai taip juokiasi, kad užmiršta ir lietų 
su kruša, ir kelionės pavojų slidžiais kalnų kelio vingiais. 


Olimpo kalne nėra vietos dievams 
Kelio vingiai dažnėja, nes tik zigzagais kelias veda 


stačiu šlaitų į Olimpą. Troodos kalnyno viršūnė baigiasi 

buku kalnagubriu su radaro kupolais ir radijo bei televi- 
zijos antenomis. Dievams buveinės nėra. Radaras yra an- 
glų karinių bazių akys Kipro saloje. Iš čia žvalgomasi po 
Artimuosius Rytus, Europą, Sovietų Sąjungą ir Afriką. 
Gidė teigia, kad nuo Olimpo viršūnės gražią dieną galima 
matyti visą Kipro salą. O ji turi 245 km ilgį ir 90 km 
plotį. Nuo gruodžio vidurio iki kovo Olimpo atšlaitės 
esančios žiemos sporto meka. Išlipti nebandome, nes lie- 
tus su ledais dar vis mus vargina. 


Trooditissa vienuolyne 


Graikai ortodoksai Mergelę Mariją vadina Panaghia 
— “Visa Šventa". Lietaus vejami, leidžiamės pietiniu 
Troodos kalnyno šonu. Debesys jau turi prošvaistes. Ir 
kruša baigiasi. Už keleto kilometrų pasiekiame žvyruotą 
kelią su rodykle į “Trooditissa Panaghia" — Troodos 
“Visos Šventos" vienuolyną. Vienuolynas turi dar du ki- 
tus vardus: Olimpia, — [Marija] Kipro Olimpo karalienė, 
ir Aphroditissa, — [Marija] Afroditės, kuri kadaise buvo 
garbinama ant Troodos aukščiausios viršūnės, įpėdinė. 

Vienuolyno istorija prasideda VIII a. Arabai veržėsi į 
Bizantijos imperiją. Būdami musulmonai, jie naikino sta- 
tulas ir šventųjų paveikslus. Ir krikščionys užsikrėtė “ikonų 
laužymo" — ikonoklazmo aistra. Vienas bėglys vienuolis 
Mažojoje Azijoje išgelbėjo nuo ikonoklastų evangelisto 
Luko pieštą Mergelės Marijos paveikslą, atgabendamas jį į 
Kiprą. Ilgainiui Panaghia ikona pradėjo garsėti stebuklais. 
Žmonės pastatė jos garbei šventovę ir vienuolyną. 

Trooditissa  Panaghia vienuolyno aplinka yra 
svetinga. Lietus pabudino gamtą kalnų šlaituose. Pušys, 
rodos, stiebte stiebiasi į dangaus mėlynę kiekvienu, lie- 
taus nuplautu spygliu, įvairiagiesmė paukščių melodija, 
ramybė ir vienatvė burte užburia. 

Kipre gausu vienuolynų 


Trooditissa Panaghia vienuoliai turi turtingą knygyną. 
Be knygų graikų kalba, yra ir liaudies meno, ikonų 
drožinių bei reprodukcijų. Knygininkas — įaunas vienuo- 
lis. Labai šnekus. Nejučiomis randame kalbą apie Kipro 
vienuolynus ir ortodoksų vienuolio gyvenimą. Kipre 
turime, sako, 12 vyrų ir tris moterų vienuolynus. “Kiek 
vienuolių turi vidutinis vyrų ir moterų vienuolynas?" — 
klausiu. Trooditissa Panaghia turi 8 vienuolius, paaiš- 
kina. “Moterų vienuolynai turi po 30 vienuolių, ir vyrų 
vienuolynai yra didesni už mūsiškį", prideda. 

Vienuolynai tarnauja visai Kipro ortodoksų bendrijai, 
sudarydami sąlygas bet kam pabūti su Dievu, išlaikydami 
mokyklas apylinkės vaikams ir padėdami pasauliečiams 
pažinti Dievą. 

Kalba nukrypsta į vienuolių bepatystę-askezę. Orto- 
doksai kunigai turi šeimas. Knygininkas-vienuolis noriai 
kalba apie graikų mergeles, romėnų vestales ir judėjų 
esenus. Jie buvo laisvi ir nepasidalinę. Bepatystė, anot 
vienuolio, duoda žmogui vispusišką laisvę būti atviru 
Dievybei. Moterystė, sako, yra gera ir svarbi būklė 
gyvenime, tačiau vienuoliška bepatystė, nuosprendis at- 
sisakyti moterystės dėl vispusiško pasišventimo, turi 
ištaką paties Jėzaus gyvenime ir mokyme. Apaštalas 
Paulius, krikščionybės skelbėjas Kipre, labai vertino 
bepatystę Bendrijos tarnyboje. 

Ortodoksų bendrija reikalauja iš vienuolių — vyrų ir 
moterų — nuosprendžio būti bepačiais. Parapijų kunigai 
gali vesti ir auginti šeimą. Aplamai kalbant, jie turi vesti 
prieš šventimus. Žmonai mirus, antrukart vesti nebe- 
leidžiama. Ortodoksų vyskupai yra arba vienuoliai arba 
našliai, tapę kunigais. Dažniausiai vyskupai renkami iš 
vienuolynų, o ne iš parapijų. 

Vairuotojas ima signalizuoti, kad jau laikas judėti 
nuo Troodos kalnų Limasolio linkui. 


Per Troodos kurortus 


Gidė klausia, ar jau išdžiūvome? Daugumas atsako 
juoku. Ji paaiškina, kad leisimės į pietinį Kipro salos 
pajūrį ir per Limasolį grįšime į Larnaką. Dar primena, 
kad miesteliai, per kuriuos važiuosime — Platres, Pera- 
phedi, Lania — yra spalvingi senovinės Kipro salos 
liaudies architektūriniai atstovai, o jų gyventojai — 
darbštūs vynuogių augintojai. 

Spalvinguosius miestelius matome tik pro autobuso 
langą. Mane labiausiai patraukia Platres kurortas. Senos 
ir naujos vilos pušų ir kiparisų giraitėse. Čia Farukas, 
būdamas Egipto karaliumi, mėgdavęs lėbauti. Nūdien čia 
mėgaujasi turtingi arabai iš Libano, Saudi Arabijos, 
Sirijos... Matyt, atvažiuoja su savo Mercedes, Rolls 
Royce, Jaguar, Volvo... automobiliais. Daug jų ant vieš- 
kelio ir prie vilų. 

Troodos kalnynas pereina į žalias kalvas ir primena 
Umbriją Italijoje. Tolumoje retkarčiais sumėlynuoja Vi- 
duržemio jūra. Graikas Nobelio premijos poetas Jurgis 
Seferis rašo apie Platres, skųsdamasis, kad čia lakštingalos 
neleidžiančios naktį užmigti. Dabar tik pavakarys. Be to, 
autobuso motoras dūzgia. Lakštingalų giesmės negirdžių. 

Limasolis — vyno miestas. Vyno šventės metu galioja 
“Gerk, kiek telpa!“ nemokamai. Mūsų autobusas tik 
stabteli. Paliekame puikiąją gidę Eivę. Už pusvalandžio 
Antonis mane išlaipina prie Layiotis — mano viešbučio 
durų. 


Salamis — uostas, į kurį atplaukė Paulius 


Būdamas Nikosijoje, užėjau į Jungtinių Tautų kariuo- 
menės būklą pasiteirauti apie kelionę į Salamis- 

MA — L i us i im a 


Famagustą. Mat Salamis — uostas, į kurį atplaukė 
apaštalas Paulius su Žinia apie Kristų, nūdien yra ki- 
priečių-turkų Kipro dalyje. O ją nuo kipriečių-graikų 
dalies skiria “žalioji siena". Būkle sutiktas norvegas 
karininkas paaiškino, kad turistai gali pereiti iš kipriečių- 
graikų į kipriečių-turkų pusę, bet kartu įspėjo, kad tenka 
sugaišti daug laiko. Be to, priminė, kad reikia grįžti į ki- 
priečių-graikų pusę. 

Karininkas jaunas ir simpatiškas. Gerai pažįsta 
Baltiją — Lietuvą. Pasijutome lyg seni pažįstami Kipre, 
Viduržemio jūros saloje. 

Salamis griūvėsius — Famagustą lankiau 1971 metų 
žiemą. Tada Kipras dar nebuvo padalintas “žaliąja siena". 
Skridau iš Izraelio. Dabar, sedėdamas prie staliuko ant 
plokščio Layiotis viešbučio stogo, mintimis grįžtu į 
Salamis-Famagustą. 


Apaštalo Pauliaus kelionė į Kiprą 


Tebuvo praėję tik penkiolika metų nuo Jėzaus 
Nazariečio mirties. 45-ųjų metų pavasaris. Orontes upės 
slėnis, Finikijos ir Sirijos pajūris, jau pažinojo žmones, 
kuriuos kaimynai vadindavo “krikščionimis" — sukris- 
tintais žmonėmis (Apd 11, 26). 

Antiochija Sirijoje buvo “krikščionių" centras. Bū- 
dinga, kad Jeruzalės krikščionys iš žydijos tenkinosi, 
mėgaudamiesi ir didžiuodamiesi Dievo gerumu, apreikštu 
jiems per Jėzų Nazarietį, tačiau dalintis tikėjimu su pago- 
nimis nesistengė. Tuo tarpu Antiochija — šio pagoniško 
didmiesčio krikščionys — jautė poreikį nešti Gerąją Ži- 
nią apie Dievo gerumą pagonims. 

Sirija nuo Kipro salos netoli — paukščio skrydžiu 
apie 100 km, o laivu į artimiausią uostą Salamis apie 200 
km. Vakaro prieblandoje bandau atspėti, kur yra pietry- 

čiai — Sirija su uostu Seleukija, iš kurio apaštalas 
Paulius pradėjo savo misiją tarp pagonių. 


Apaštalų darbų knyga aprašo Apaštalo misiją 


Prieblandą apšviečia gausia šviesa nematoma vieš- 
bučio šeimininkų ranka. Sušnara vakaro vabzdžiai. Jie 
nekandūs — nevargina. Dabar galiu skaityti Apaštalų 
darbų knygos aprašą apie apaštalo Pauliaus pirmąjį žygį 
su Evangelija. 

Antiochijos bendrijoje buvo pranašų ir moky- 
tojų: Barnabas, Simonas, pravarde Juodasis, 
Lucijus Kirenietis, Manaenas, augęs kartu su 
tetrarchu Erodu, ir Saulius. Kartą, kai jie laikė 
pamaldas Viešpaties garbei ir pasninkavo, Šven- 
toji Dvasia pasakė: “Išskirkite man Barnabą ir 
Saulių darbui, kuriam aš juos pašaukiau“ . Tada 
tie pasninkavo ir meldėsi, ir, uždėję ant jų rankas, 
išleido. 


Šventosios Dvasios siunčiami, jie nukeliavo į 
Seleukiją, o iš ten laivu pasiekė Kiprą. Atvykę į 
Salamis [Salaminą], jie ėmė skelbti Dievo žodį 
žydų sinagogose. Jiems talkino Jonas [Morkus]. 
Taip jie perėjo visą salą iki Pafo, kur susitiko 
vieną žydą, burtininką ir netikrą pranašą, vardu 
Barjėzų. Jis buvo artimas prokonsului Sergijui 
Pauliui, išmintingam vyrui. Šis, pasivadinęs 
Barnabą ir Saulių, panorėjo pasiklausyti Dievo 
žodžio. Jiems priešinosi Elimas — burtininkas 
(toks šito žodžio vertimas). Jis stengėsi atitraukti 
prokonsulą nuo tikėjimo. Tada Saulius, kitaip 
vadinamas Pauliumi, Šventosios Dvasios kupinas, 


įdėmiai pažvelgė į jį ir prabilo: “Ak tu, velnio 
vaike! Tu, visokių klastų bei suktybių pilnas 
teisingumo prieše! Ar tu nesiliausi kraipęs tiesių 
Viešpaties kelių? Dabar štai tave ištiks Viešpaties 
ranka: tu tapsi aklas ir kurį laiką neregėsi 
saulės" . Ir tučtuojau užgulė jį tiršta tamsa, ir jis 
ėmė graibytis aplink, ieškodamas, kas jam ištiestų 
ranką. Tai pamatęs, prokonsulas įtikėjo, neatsi- 
stebėdamas Viešpaties mokslu (Apd 13, 1-12). 


Apraše tėra tik dvylika eilučių. Jis nėra dienoraštis, 
bet atsiminimas, užrašytas devintajame I a. dešimtmetyje, 
keturius dešimtmečius vėliau. 

Skaitydamas aprašą jauti, kad jau kuris laikas 
Antiochijos bendrija buvo lyg bičių avilys prieš spietimą. 
Ir Saulius [Paulius], matydamas Sirijos uostuose laivus iš 
Ilirijos, Galijos, Ispanijos, bus pajutęs Apvaizdos ragi- 
nimą nešti Žinią apie išganymą pasauliui. Aprašas prime- 
na, kad kartkartėmis pranašiški balsai tą patį raginimą 
garsiai pareikšdavo bendrijinių pamaldų metu. Ilgainiui 
visa Antiochijos krikščionių bendrija ryžosi siųsti 
Evangelijos skelbėjus į pagonių kraštus. Iš aprašo matyti, 
kad bendrija susirinko lemiamam reikalui: malda ir pas- 
ninku aptaria išganymo misiją. 

Apaštalų darbų knygos skaitinys atkreipia dėmesį į 
penketą Antiochijos bendrijos gerbiamų asmenų: kiprietį 
Barnabą, “Juoduku" pravardžiuojamą afrikietį Simoną, 
kirenietį Lucijų, kartu su tetrarchu Erodu augusį Manaeną 
ir tarsietį Saulių [Paulių]. Trys balti ir du tamsiaodžiai iš 
Siaurinės Afrikos. Krikščionybės visuotinė ateitis buvo 
pajusta pamaldų metu, — ji buvo pirmųjų krikščionių 
sielojimosi ir rūpesčių kūdikis. Antiochijos krikščionių 
bendrija stengėsi ne tiek atspėti ateitį, kiek ugdyti dabar- 
ties galias ir skaptuoti krikščionybės bruožus pasaulyje. 

Pastangos dalintis tikėjimu su pasauliu daro krikščionybę 
savitą ir atskiria ją nuo judaizmo. 

Nūdien pamaldos, ypač šv. Mišių auka, turi apeiginį 
orumą. Pirmaisiais kristiniais dešimtmečiais to dar nebu- 
vo. Pamaldose reikšdavosi šeimyniškas Dvasios artumas. 
Dvasios pagavoje dalyviai “kalbėjo kalbomis," — garsia 
malda skelbdavo “įstabius Dievo darbus" svetima kalba 
(žr. Apd 2, 6.11—12), guosdavo vieni kitus, drąsindavo 
ryžtingam tikėjimui, patardavo, kaip apsispręsti, kaip elg- 
tis duobėtame būties vieškelyje. Vėl žiūriu į skaitinį. 
Rodos, girdžiu balsą: “Išskirkite man Barnabą ir Saulių 
[t.y. Paulių] darbui, kuriam aš juos šaukiau“ (Apd 13, 2). 
Pasigirsta ir antras, ir trečias... Visi gi pamaldų dalyviai 
jungiasi į gajų rytietišką šaukšmą: “Barnabą ir Saulių!“ 
Rinkimų nereikia. Barnabą ir Saulių supa bendrijos 
seniūnai, jie kartu su pranašais ir mokytojais uždeda ant 
šauksmu išrinktųjų rankas. 


Atverčiamas naujas puslapis 


Antiochijoje apaštalas Paulius pradėjo misijinį žygį, 
kurį baigė Romoje. Tai buvo ir naujas misijinės Ben- 
drijos veiklos puslapis. Iki šiol Bendrija plėtėsi palei 
pajūrį ir palei upes, nuo dabar ji veršis į salas ir 
žemynus, prakalbindama Evangelijos energija ir įtaigu- 
mu pagoniją. 

Misijos pradžioje žygiui vadovauja Barnabas. Nahral- 
Asis — Orontes paupiu ir nūdien tebevingiuoja romėnų 
vieškelis į Seleukiją, Antiochijos, Sirijos didmiesčio, 
uostą. Barnabas ir Paulius laimingi, pradėdami šį 
nuostabų žygį su Žinia apie Kristų. Abu dar jauni, 
nuoširdūs draugai. Nepažįstamas pasaulis laukia išga- 
nymo. Jie buvo įsitikinę, kad Dievas juos šaukia keliauti 
į pagonių kraštus su Žinia apie Dievo proveržį į istoriją. 

Barnabas jaučiasi itin smagiai, nes žygiui ryžosi ir jo 
seserėnas, jaunasis Jonas Morkus. 


Seleukijos uostas nūdien paplūdimys 


Seleukijos uostą aplankiau prieš dešimt metų. Nūdien 
tik du molai saulėtą dieną matosi už lūžtančių bangų. 
Vietiniai juos kai kada vadina Pauliaus ir Barnabo vardais. 

Iš Seleukijos uosto daug kas iškeliavo į pasaulį prieš 
ir po Apaštalų žygio. Asirai, persai, graikai, romėnai..., 
karaliai, didžiūnai su kariaunomis, kryžiuočių minios. Jų 
pėdsakų ir atsiminimo nėra. 

Vartydamas Apaštalų darbų knygą, stebiuosi šios 
trejukės kelione. Norisi ją pavadinti Evangelijos odisėja. 
Homero Odisėją skaičiau Tėvynės gimnazijoje. Nūdien 
ją skaito Vakarų pasaulio moksleiviai. Apaštalų — Evan- 
gelijos odisėja yra netgi įdomesnė, nes aprašo Bendrijos 
pašaukimą veržtis į ateitį, nežinomą, bet pažadėtą. 


Kodėl keliauta į Kiprą? 


Atrodo, kad Barnabas prikalbino Paulių visų pirma 
sustoti Kipro saloje. Ten juk buvo jo gimtinė. Barnabas 
buvo kiprietis judėjas. Ir seserėnui Jonui Morkui knietėjo 
susipažinti su savo šeimos šaknimis. 

Salamis, arba Salamina, rytiniame salos pajūryje, bu- 
vo Barnabo gimtasis miestas. Giminės ir pažįstami sutiko 
su džiaugsmu Barnabą su Jonu Morkumi. Matydami 
Paulių sau artimų žmonių draugystėje, džiaugėsi ir jo 
atvykimu, nors ir atsiminė, kad jis kadaise buvo krikš- 
čionių persekiotojas (žr. Apd 11, 19). 

Barnabas padėjo Pauliui įeiti į krikščionių tarpą, nors 
daugeliui jis atrodė įtartinas dėl savo praeities. Užtat 
Barnabas yra vertas didžios pagarbos. 

Salamis lankiau prieš 15 metų 


Tai buvo 1972 m. gruodžio mėnesį. Atskridau iš 
Izraelio. Tuomet Kipras dar nebuvo padalintas “žaliąja 
siena". Tiesa, jau ir tada kai kuriose vietovėse 
Jungtinių Tautų kariuomenė turėjo savo “skraidančius" 
dalinius. Apsigyvenau Kennedy Hotel Nikosijoje. 
Turistų tuomet Kipre bemaž nebuvo. Viešbučio tarnau- 
tojų padedamas, sutariau su “bedarbiu" gidu važiuoti iš 
Nikosijos į Salamis prie Famagustos. Gidas buvo kip- 
rietis-graikas. Pusamžis ir labai šnekus. O šnekus šneką 
lengvai randa. Ne tiek apie Kipro salą ir apaštalą Paulių 
ir Barnabą, kiek apie savo šeimą ir kipriečių-graikų 
šeimos papročius. Mat jo duktė ruošėsi ištekėti už kele- 
to dienų. 


Piršlybos Kipro saloje 


Pas mus, sako, jauni žmonės ne patys vieni vienas 
kitą suranda gyvenimo kelionei. Jiems padeda tėvai. 
Gidas turįs dvi dukras ir sūnų. Prieš keletą metų sūnus 
grįžęs iš darbo su nekasdienišku veidu. “Tėte", sako, 
“turiu didelį prašymą“. Šnekusis gidas skuba pasakoti. 
“Sūnaus kreipimasis man sakyte sakė, kad jis bus pa- 
matęs patrauklią, jam patikusią merginą“. Taip ir buvę. 
Pagal kipriečių papročius, vaikinas negali pradėti ben- 
drauti su mergaite be šeimų sutikimo. 

Vaikino tėvai privalo teirautis apie mergaitės šeimą, 
užmegzti su ja ryšius, pasikviesti į svečius. Šeimoms 
bendraujant prie stalo, abu jaunuoliai gali susižvalgyti ir 
net pasikalbėti. Praeina keletas savaičių. Dabar mer- 
gaitės šeima daro žingsnį. Tai priklauso nuo pačios mer- 
gaitės. Jeigu mergaitei vaikinas patiko ir atrodo jai pa- 
trauklus, jos tėvai pakviečia vaikino šeimą į savo namus 

pietų. Jaunuoliai ir dabar turi progos svečiavimosi fone 
pažinti vienas kitą. Šių pietų metu pradedama kalbėti 
apie jaunuolių polinkį ir domėjimąsi vienas kitu. 
Sutariama artimiausiu laiku svečiuotis vaikino šei- 
moje. 

Vaikino šeimoje antrųjų pietų metu abi šeimos nu- 
taria, kad jų vaikai gali viešai bendrauti. Aptariama paly- 
dovės reikalas ir priežiūra. 

— Kaip ilgai jie turės bendrauti palydovės priežiūro- 
je, — klausiu. 

— Pusę metų, metus... Priklauso nuo daugelio 
aplinkybių, — atsako. 

Bendravimas suveda jaunuosius su abiem šeimoms, 
padeda pasirodyti tarp vienmečių, geriau pažinti vienas 
kitą. Ruošiamasi sužadėtuvėms. Vėl šeimos pietūs. 
Dabar jau reikia restorano. Be šeimų artimųjų, dalyvauja 
ir parapijos kunigas. Sužadėtuvės įpareigoja. Jaunuoliai 
gali bendrauti be palydovės, Čia mano gidas tampa 
perdėm iškalbus. “Neduok, Dieve, jeigu mano sūnus 
būtų peržengęs ribas ir pasirodęs nevertas šeimų pa- 
sitikėjimo“". 

Įdomus šeimų rūpestis jaunųjų kraičiu. Mano gido 
sūnus vesdamas “išėjęs" iš namų. Užtat, pagal kipriečių 
papročius, mano gido šeimai tekę iškelti vestuves. O 
jaunosios šeima turėjusi pastatyti jauniesiems gyvenvietę 
— namus. Dabar, sako, dukra išteka. Mano šeimai tenka 
paruošti jaunajai porai lizdą. Vestuvės jau čia pat. Namai 
jauniesiems bemaž baigti. Žinai, sako, vis tas ar anas lan- 
gas nenuvalytas, sodelyje keli vaismedžiai neprigijo, — 
reikia naujus pasodinti. 

Trejeto valandų kelionė prabėgo nepastebimai. 
Nepastebėjau net tolumoje pajūrį dengiančio rūko. 
Sustokime, sako gidas, pas apaštalą Barnabą, štai vie- 
nuolynas su jo kapu. 

Sv. Barnabo vienuolyne 


Vienuolynas bizantiniško stiliaus. Šventovė su 
apaštalo Barnabo kapu, pastatas su vienuolių celėmis, ne- 
didelis kiemas su gėlių ir daržovių lysvėmis bei skur- 
džiais medeliais, ūkiniai pastatai. Tylu. 

— Kiek vienuolių yra apaštalo Barnabo vienuolyne, 
— klausiu. 

— Nedaug! — atsako. 

Mane nuveda prie apaštalo Barnabo kapo. Kieme 
ranka parodo vienuolyno pastatus ir paaiškina jų 
paskirtį. Apsilankymą baigiame vienuolyno biblioteko- 
je. Stebina senų manuskriptų — ranka rašytų knygų 
gausa iš senovės. Šiuolaikinės raštijos Barnabo vie- 
nuolyno vienuoliai turi labai mažai. Teologija ir mokslu 
jie, atrodo, mažai domisi. Tiesa, bibliotekos stalai be 
dulkių. Ant kai kurių net knygos guli. Tačiau skai- 
tančiųjų skaitykloje nėra nė vieno. Gidas, matyt, jaučia, 
kad mane stebina vienuolyno tyla, tuščia šventovė bei 
skaitykla. Mūsų vienuoliai, sako, kasdien užsiima trimis 
dalykais: malda, skaitymu šventų knygų ir rankų darbu. 
Dabar kaip tik yra darbo metas. Kiekvienas turi kur nors 
savo pareigas. 

Vienuolyno lankymą baigiame ikonų ateljė. Du žili, 
žili ir ilgabarzdžiai vienuoliai piešia ikonų kopijas. 
Įdomūs senukai. Jų ilgos barzdos nepajėgia užslėpti 
jaukaus šypsnio. Gidas mane jiems aptaria kaip žmogų, 
kuris keliauja norėdamas pažinti Kiprą. “Willkommen! 
Welcome! Bien venu!..." — sveikina. 


Apaštalai skelbia Kristų Salamis mieste 


Nūdien Salamis guli po storoka žemės antklode. Tik 
maža dalis yra archeologų atkasta. Einame gatve, kurios 

grindinį kadaise lopė romėnai. Archeologai kur ne kur at- 
statė kolonas, statulų pjedestalus, pastatų pamatus bei 
priebučius. Paprastai namų priebutis su tarpduriu daug 
pasako archeologams: slenkstis, durų rėmai ir vyriai... 
Visos statulos — visos be išimties — aptašytos: be galvų, 
be rankų, be kojų... Statulos, kurių galvos tik apgenėtos, 
yra be nosių, be ausų, be akių. Mat Salamis buvo ir 
musulmonų rankose. VIII a., arabams veržiantis į 
Bizantijos imperiją, ir tarp krikščionių kilo ikonoklazmas 
— statulų daužymas. Pagal musulmonų religiją, tik Dievą 
— All4 galima garbinti. Statulos yra stabai. Allą vaiz- 
duoti yra Ššventvagystė. Ikonoklazmo, musulmonų ir 
krikščionių, įkarštyje nukentėjo statulos, paveikslai, 
freskos. 

Salamis mieste, atvykę iš Seleukijos, Barnabas ir 
Paulius “ėmė skelbti Dievo žodį žydų sinagogose. Jiems 
talkino Jonas [Morkus] (Apd 13, 5). 


Islamas draudė skulptūrą 


Islamo šventojoje Knygoje — Korane yra skaitinių, 
kurie atspindi islamo skulptūros sampratą ir vertinimą. 
Mahometas siejo statulas su pagonių garbinamais dievais 
(sura V, 92; VI, 74). Tik Alla yra tikrasis mussavir — 
skulptorius (sura LIX, 24). Tik Alla, skirtingai nuo 
žmogiško mussavir —skulptoriaus ar menininko, — gali 
duoti gyvybę savo kūriniui (sura III, 43). 

Nors Koranas tiesiogiai ir nepasisako prieš statulas, 
Mahometo hadita — pamokymas Korano mokymą 
paaiškina pavyzdžiu. Anot Mahometo pareiškimo, 
Teismo dieną žmogiškasis menininkas, savo įžūlumu 
drįsęs sukurti skulptūrą ar paveikslą, bus pašauktas duoti 
savo kūriniui gyvybę. Kadangi jis to negali padaryti, 
Teisme neišvengs pasmerkimo. 

Ikonoklazmas ir krikščionybė 


Ikonų daužymas — ikonoklazmas yra religinio 
pomėgio vaizduoti Dievą ar šventuosius paveikslais ar 
statulomis priešprieša. Pagarba paveikslams ir statuloms, 
vaizduojantiems Dievą ir šventuosius, tikėjimo tiesas, 
šventraštinius įvykius buvo ankstyva krikščionių pamal- 
dumo apraiška. Krikščioniškoji ikonografija, savo ilgos 
istorijos ir gyvastingo turinio dėka, yra ir turtinga, ir 
įvairi. Jos pradžią daug sykių stebėjau Romos katakom- 
bose: Šv. Kalisto, Šv. Sebastijono ir kt. Vaizduojami 
pavojai, kuriuos patiria siela žemės kelionėje į amžinybę, 
epizodai iš Jėzaus ar Marijos gyvenimo ir Kančios istori- 
jos. pavyzdžiui, gimimas, Eucharistija, Gerasis Gany- 
tojas, nuėmimas nuo kryžiaus, Piet — Skausmų Motina, 
Gabrieliaus pokalbis su Marija, Marijos lankymasis pas 
Elzbietą... Freskos katakombų galerijose maitino tikėjimo 
savimonę, žadindamos mintį ir jausmus gausiais ir 
daugiareikšmiais sąlyčiais su išganymo istorija. Ikono- 
grafija atspindi ir tarnauja tikėjimo poreikiui: gausiu ir 
daugiareikšmiu pakartojimu padėti tikinčiojo protui įsi- 
jausti į tikėjimo esmę. Kadaise Lietuvos pakelės ir 
kryžkelės buvo išpuoštos Rūpintojėliu, Sopulingąja 
Motina, šv. Roku, šv. Antanu... Ir nūdien kryžiai ir statu- 
los tebepuošia Lietuvos kapines, Žemaičių Kalvariją, 
Kryžių kalną... 

Katakombų freskos atspindi savotišką šventą mate- 
matiką, kurioje erdvė, simetrija, skaičius, junginiai at- 
spindi prasmę ir sudaro ikonografijos šerdį. Iš pat pradžių 
krikščioniškoji ikonografija reiškėsi kaip rašymas paveik- 
slais — sutartinių ženklų rinkinys ir raktas, rodydama 
tikinčiajam daiktą ir kviesdama daikte pajusti ženklą. 
Pavyzdžiui, žuvis ir Kristus — ICHTYS yra simbolis iš 
graikų kalbos žodžio, kuris reiškia “žuvis", bet krikš- 

čionys panaudojo kiekvieną šio žodžio raidę Kristui ap- 
tarti: I ysous Ch ristos T heou Y ios S oter (Jėzus Kristus 
Dievo Sūnus Išganytojas); balandis ir Šventoji Dvasia; 
beždžionė ar roplys bei gyvatė ir blogis; alyvmedis ir 
amžinas gyvenimas; alyvmedžio šakelė ir ramybė/taika; 
palmės šaka ir pergalė... Krikščioniškajame mene forma 
yra priemonė išreikšti dvasinę prasmę. Prasmės iš- 
reiškime ir supratime slypi krikščioniškojo rašymo 
paveikslais — ikonografijos esmė. 


Jėzus Kristus ir rašymas paveikslais 


Būdinga, kad krikščionybė jau I kristinio a. antroje 
pusėje pajuto reikalą ginti Jėzaus Kristaus žmogystę 
prieš atskalūnus, neigiančius Kristų buvus tikru žmogu- 
mi. Šis reikalas skatino Kristaus žmogystę padaryti ap- 
čiuopama freskomis-paveikslais, statulomis ir kryžiumi. 
Kiti krikščionys tam priešinosi ir teigė, kad paveikslai, 
statulos ir kryžius veda į stabų garbinimą. Įdomu skaityti 
Bendrijos istoriją šiuo klausimu. Apie 305 m. Elviros 
(Elvira) sinodas Ispanijoje uždraudė paveikslų naudo- 
jimą šventovėse su įsakymu, “kad tai, kas garbinama ir 
laikoma pagarboje nebūtų vaizduojama ant sienų". Po V 
a., daugėjant liaudies prietaringumui, pasipriešinimas 
ikonografijai darėsi reiklesnis. Būdinga, kad ikonoklaz- 
mas buvo reiklus itin Mažojoje Azijoje, Kipre, Sirijoje. 
Mat čia ikonoklazmą puoselėjo islamas ir judaizmas. 

Ikonoklazmą Katalikų Bendrija atmetė VII visuoti- 
niame II Nikėjos Susirinkime (787 m.). Susirinkimą 
sušaukė Bizantijos imperatorė Irena. Susirinkimo Tėvai, 
atmesdami ikonoklazmą, pareiškė, kad paveikslai turi 
būti laikomi pagarboje (o ne garbinami!) ir įsakė, kad 
paveikslai būtų sugrąžinti į šventoves. Beje, II Nikėjos 
Susirinkimas — VII visuotinis — yra paskutinis 

Susirinkimas, kurį ir Romos Katalikų Bendrija ir Rytų 
Ortodoksija laiko ekumenišku. 


Apaštalas Paulius pavaldus Barnabui 


Salamis buvo Barnabo gimtinė. Giminės ir pažįstami 
rinkosi jį sveikinti. Ir apaštalas Paulius buvo maloniai 
priimtas dėl „Barnabo. Salamis tada buvo Šaunus Kipro 
jasėdijas. Apaštalai tarp jų leido savaites, subatomis 
kreipdamiesi su Žinia apie Kristų sinagogose. Atrodo, 
kad judėjai Apaštalus priėmė su domėsiu, nes nesigirdi 
apie išpuolius prieš juos. Barnabas reiškėsi kaip vadovas. 
Skelbdami judėjams Žinią apie Kristų, jie laikė reikalin- 
gu dalyku sieti Kristų su judėjų mesijinio laukimo 
išsipildymu. O mesijinis laukimas buvo judėjų tikėjimo 
šerdis. Jėzaus Kristaus prisikėlimas nekėlė didelių 
sunkumų judėjams-fariziejams. Sadukiejų Kipre nebuvo. 

Ilgainiui išryškės neišvengiamai pagrindinė fariziejų 
problema ryšium su Žinia apie Kristų: mesijinio laukimo 
išsipildymas Kristuje ir jo ryšys su Mozės įstatymu. 

Sėkla buvo sėjama. Žmogui — judėjui ir pagoniui bu- 
vo apie ką pagalvoti. Mirtis savo neišvengiamu būtinumu 
pabrėžia jaudinantį žmogaus bejėgiškumą. Žinia, kad 
Dievas Jeruzalėje prikėlė Jėzų Nazarietį, apreiškė Dievo 
galybę žmogaus bejėgiškume, o tikėjimas Dievu, kuris 
prikėlė nukryžiuotąjį Kristų, vedė či amžiną gyvenimą po 
mirties per prisikėlimą. 


Iš pajūrio į salos gilumą 


Iš Salamis Apaštalai, derlingu Pedijo (Pedhieos) upės 
slėniu, pasiekė kalnus. Kadaise juose Erodas Didysis bu- 
vo išsinuomavęs iš imperatoriaus Augusto vario kasyk- 

las. Jose ir dabar dirbo iš Palestinos perkelti judėjai. 
Apaštalai galėjo rasti užeigą pas savo tautiečius. Plinijus 
Senasis užsimena apie penkiolika judėjų telkinių Erodo 
Didžiojo kasyklose. Apaštalai galėjo užmegzti ryšį su 
tautiečiais subatos dieną sinagogose. Įdomu ar Apaštalai 
aplankė visas vietoves su judėjų telkiniais? 

Pedijo slėniu atvažiavom į Salamis-Famagusta iš 
Nikosijos. Stebino vaismedžių sodai: apelsinų, citrinų, figų, 
persikų, aprikosų miškeliai. Kur ne kur matėsi ir šilk- 
medžių sodeliai. Gidas pastebėjo, kad šilkmedžiai nūdien 
tik vietą užima. Mat sintetinis šilkas pakeičia augalinį. 

Pedijo slėnis tebėra derlingas. Kalnakasybos pra- 
monė, be abejo, privertė žmones kilnotis vis į naujas 
gyvenvietes. Niekur neužtikau Apaštalų pėdsakų. Juos 
užnešė tūkstantmečių dulkės. Krikščionių atmintis 
Apaštalų pėdsakų Pedijo slėnyje neįamžino šventovėmis. 


Ieškau apaštalo Pauliaus pėsakų 


Apaštalų darbų knyga apaštalo Pauliaus veiklai Kipro 
saloje skiria tik devynias eilutes (žr. Apd 13, 4-13). 
Salamis apylinkėse Apaštalas lieka už Barnabo nugaros. 
Tik Pafos (Paphos) mieste, Kipro prokonsulo Sergijaus 
Pauliaus rūmuose, Apaštalas perima vadovavimą. Nuo ta- 
da įsitemps visos jo jėgos. Apaštalas išgaus iš savęs 
viską, ką jis gali duoti, išryškės visa jo žmogiškoji esmė, 
atsiskleis ne tik jo charakteris, bet ir idealų ir įsitikinimų 
vertė. Jie nebus pareiškiami (tai nėra sunku!), bet įgyven- 
dinami visu gyvenimu. 


Pradedu kelionę į Pafos 


Po ilgokos vakaronės ant viešbučio stogo vakaro 
vėsoje nenoromis paklūstu žadintuvui. Jis kelia mane ke- 

lionei į Pafos. Veš Paradise-Rojaus turistinės paslaugos 
autobusas. Iš vakaro buvau įspėtas būti pasiruošusiam 
8:30 val. ryto. Laukiu prie viešbučio durų. Jau devinta, o 
Rojaus autobuso vis dar nėra! Pagaliau apie 9:30 val. 
pasirodo keturvietis trijų ratų automobilis. Vairuoja jauna 
mergina. “Ar esate iš 402-ojo kambario?“ kreipiasi į 
mane. Pavardė jai, matyt, liežuvį laužo. 

Važiuojame į centrinę Rojaus įstaigą prie vieškelio į 
Limasolį. Ir čia nerimas. Autobusas vėluojasi. Pokalbis 
bevieliu telefonu skamba kaip šūkavimas. Punktualumas 
nėra kipriečių dorybė. 

Rojaus autobusas erdvus, bet nepilnas. Lengva rasti 
vietą prie lango. Tik vargas, kad langai labai murzini, — 
fotografuoti per stiklą neįmanoma. Aplamai, šis auto- 
busas jau sulaukęs žilo amžiaus. Gidė gerai kalba 
angliškai, bet turi sunkumų su garsiakalbiu. Praneša, kad 
šiandien važiuojame tik iki Kuriono (Kourion, arba 
Curium), o rytoj bus kelionė į Pafos. Tai tau, kur mano 
nežūva! Apaštalo pėdsakų Kipre neužtiksiu nei šiandien. 

Gidės vardas lieka neaiškus. Vairuotojas save vadina 
Stavros — Kryžiaus vardu. Vairuotojas Kryžius! 


Stavrovouni — Kryžiaus kalnas 


" Vieškelis nuo Larnakos į Limasolį geras. Kone au- 
tostrada. Saugus. Vieškelio perdalą sudaro oleandrų 
krūmai su raudonų ir geltonų žiedų gausa. Akimis seku 
gamtovaizdį. Po kaire pajūrio lyguma, o dešinėje auga 
kalvos, — žali slėniai su vos vos tekančiais upeliais veda 
į vakar lankytą Troodos kalnyną. Žemė visur dirbama. 
Driekiasi vynuogynai, alyvmedžių ir figų miškeliai žval- 
gosi nuo atšlaičių. Javai laukuose — miežiai ir kviečiai 
— žemučiai su pasipūtusiomis varpomis. Moterys su 
pjautuvais pluša mažuose javų sklypeliuose, 0 vyrai aria 

bei akėja laukus naujai sėjai. Tarp alyvmedžių prie vieno 
upelio stoviniuoja keletas tankečių. Sūnku iš tolo matyti 
ar jie graikų ar kipriečių. Diena dar be debesėlio. Žval- 
gytis smagu. 

“Po dešine", kreipiasi į mus gidė, “ant uolėtos atšlai- 
tės prie pat Troodos kalnų..." Visi sužiūrime į dešinę. 
“ „Matote vienuolyną? Tai Stavrovūni (Stavrovouni) — 
“Kryžiaus kalno" vienuolynas". 

Gidė pasinaudoja proga atkreipti mūsų dėmesį į se- 
novės archeologę šv. Eleną. Imperatoriui Konstantinui 
Didžiajam davus laisvę krikščionybei (313 m.), jo motina 
Elena 327 m. keliavo į Jeruzalę lankyti Kristaus kančios 
vietų. Atradusi Kristaus kryžių, grįždama į Konstan- 
tinopolį, stabtelėjusi Kipro saloje. Tuo metu saloje 
siautęs badas, kurį buvo sukėlusi nuožmi 36-erių metų 
sausra. Šv. Elenai atvykus į salą su Kryžiaus relikvi- 
jomis, prasidėję lietūs ir badas liovęsis kankinti gyvento- 
jus. 

Šv. Elena, gavusi nurodymus sapne, įsteigė Stav- 
rovūni vienuolyną, palikdama jame šipulius Kristaus ir 
gerojo latro kryžių. Sunku atskirti istorinį turinį nuo liau- 
dies legendos šiame pasakojime. Istorija liudija, kad šv. 
Elena tikrai lankėsi Kipro saloje. 


Kirokitija (Khirokitia): seniausia gyvenvietė 
Kipro saloje 


Sėdžiu saulės pusėje. O ji karšta. Gidė be paliovos 
pasakoja apie įdomybes dešinėje vieškelio pusėje. Mano 
laimė, dar yra laisvų vietų dešinėje. Išsivaduoju nuo 
Saulės ir galiu, patogiai sėdėdamas, stebėti Kipro senovę 
iš vėsinamo autobuso. 

Gidė sudomina Kirokitijos gyvenviete, miestu iš nau- 
jojo — neolitinio — akmens amžiaus (maždaug 6000 m. 

prieš Kristų). Stabteliame. Kipriečiai savo salą vadina 
archeologų rojumi. Kirokitijos likučiai — apvalių na- 
melių akmeniniai pamatai ir aslos. Kadaise jie turėjo 
atrodyti lyg senoviški bičių aviliai. Nūdien pamatai ir as- 
los apsaugoti stogu, aptverti geležine tvorele. Apyvokos 
rakandai, archeologų atrasti, perkelti į muziejus. Man 
peršasi mintis, kad apvaliosios trobelės buvo panašios į 
eskimų ledinę iglū. 

Kipro saloje yra užtikta keturiolika gyvenviečių, 
panašių į Kirokitijos gyvenvietę. Trobelės, lyg eskimų 
iglūs, būrėsi ant kalvų ir slėnių atšlaičių. Trobelių 
viduje židinys valgiui virti ir šildyti žiemos metu, 
pasieniuose akmeniniai suoliukai, sienose langeliai — 
skylės. 

-— Kiek gyventojų galėjo turėti Kirokitija? — teirau- 
juosi. 

— Archeologų apskaičiavimu, apie pora tūkstančių, 
— atsako gidė. 

— O kuo jie vertėsi? — teiraujasi išvykos bendras. 

Gidė skubina grįžti į autobusą. Atrodo, kad Kipro 
pirmūnai stengėsi kurti bendruomenę, kad galėtų sėkmin- 
giau dirbti žemę, auginti gyvulius ir galbūt medžioti. 

Grįžęs į autobusą, klausiu gidę apie Kirokitijos ka- 
pines. Mat kapinės padeda suprasti senovės žmogų ir 
pomirtinio gyvenimo viltį. 


Nuo senovės prie rankdarbių 


Kipro sala, tiesa, mažutė. Bet per ją keliauti reikia 
lėtai. Nuo Larnakos iki Limasolio tik 43 km. Pusiaukelėje 
po dešine raudonuoja baltų namukų stogai miestelio, var- 
du Lefkara. Vieta spalvinga. Iš rytų pusės ją supa 
pavasario žiedais pasipuošusi Syrkatis upės lyguma, o iš 
vakarų Troodos priekalniai. Pats Troodos kalnynas vis 

dar po mėlynu dangumi. Kur ne kur apie Olimpo viršūnę 
pradeda telktis baltas debesų vainikas. 

Lefkaros moterys yra garsios savo “lefkaritika" ne- 
riniais ir raštuotu išsiuvinėjimu. Meniški įgūdžiai perduo- 
dami iš kartos į kartą. Daugumoje kiemų po medžiais 
matai senelę, dukterį ir dukraitę prie darbo. Jos neria ar 
išsiuvinėja tylomis. 

Kadaise šeimos motina su dukromis nėrė ir raštavo 
“lefkaritiką" namie, o tėvas su sūnumis vežė jų rankdar- 
bius parduoti į Aziją, Europą, Šiaurinę Afriką. Nūdien 
turistai juos išperka, lankydami Lefkarą su mažučiais 
kiemais. Vyrų nesimato. Daugumas jų uždarbiauja 
įmonėse, kurios telkiasi prie didesniųjų salos miestų. 

Lefkara tebesididžiuoja ne tik liaudies rankdarbiais, 
bet ir savita architektūra ir menu. Autobusu važiuoti siau- 
ra, akmenimis grįsta gatve, neįmanoma. Užtat pėsčiomis 
įdomu ja pačjėti, būti pakviestam užeiti, pasižiūrėti ir ką 
nors nusipirkti. Pirkti nesiūlo, neverčia. Moterys, mikliai 
tęsdamos savo nėrimo darbą, sutinka su atviru šypsniu. 

Kipro salos miesteliai ir kaimai mane, užaugusį 
nuošaliame Žemaitijos kaimo vienkiemyje, apstulbina. 
Vietos tiek maža, bet visi išsitenka. Kaimyno gaidys žval- 
gosi per tvorelę į svetimas vištas, iš vieno kiemo į kitą 
nepiktai žiūri į saulėje besnaudžiančią katę šuo, kur ne kur 
kieme laisvai vaikštinėja ėriukas. Didesnių gyvulių ne- 
matau. Turbūt jie ganosi bendrose ganyklose upės slėnyje? 


Geležinkelis Vasilikos upelio slėnyje 


Trinu akis. Nejaugi?! Geležinkelio bėgiai palei upės 
vagą į pajūrį! “Tai vienintelis geležinkelis Kipre“, šūkteli 
per garsiakalbį gidė. Turi tik 15 km. Kadaise buvęs nau- 
dojamas vario rūdai gabenti. Nūdien ir jis primena se- 
novę, — bėgiai aprūdiję, tarp jų auga piktžolės. 

Vėl Limasolio mieste 


Nuo Kirokitijos netrunkame pasiekti Limasolį. Vieš- 
kelis priartėja prie pajūrio. Paplūdimiai platūs su vi- 
liojančiai geltonu smėliu. Viešbučių ir vilų su soduose 
slypinčiais plaukymo baseinais pilna. Tik žmonių maža. 

Limasolis yra antras savo didumu miestas Kipre. Įdo- 
mus tuo, kad išdygo tarp dviejų pajūrio karalysčių: 
Amato (Amathus) iš rytų šono ir Kuriono (Kourion, arba 
Curium) iš vakarų. Jo pradžia sietina su graikų naujasėdi- 
ja. Pradžioje vadinosi Nea Polis — Naujamiesčiu. Vėliau 
liaudis jį pradėjo vadinti Nemessos, o ilgainiui prigijo 
Lemessos — Limasolio vardas. 

Apie Limasolį pirmusyk išgirdau gimnazijos suole. 
Tai buvo prabėgomis, ryšium su Trečiuoju kryžiaus karu 
(1189-1192), kalbant apie kalifą Salah ad-Din — 
Saladiną, laimėjusį lemiamą Hatino (Hattin) mūšį prieš 
kryžiuočius (1187). Ričardas Liūtaširdis, jaunas Anglijos 
karalius (1189-1199), tuojau po savo karūnacijos ne- 
delsdamas, įsijungė į Kryžiaus karą prieš Saladiną. 
Pakeliui į Palestiną Ričardas užkariavo dalį Sicilijos sa- 
los, nes jam atrodė, kad tokiu būdu jo kryžiuočiai turės 
saugų užnugarį. Mokytojas Juozas Mickevičius, istorijos 
dėstytojas, mėgdavo pavedžioti mus po įdomias pracities 
giraites. 


Ričardas Liūtaširdis pasiekia ir Kiprą 
Saladinui užėmus Jeruzalę, buvo aišku, kad Europa 
bandys atgauti prarastas žemes Palestinoje. Kipro sala 
galėjo būti paranki bazė kryžiuočiams. Tuometinis Kipro 
valdytojas Izaokas Dukas (Isaac Dukas) užvedė derybas 
su Saladinu, tikėdamasis pagalbos ginantis nuo kry- 
žiuočių. Iš derybų nieko gero neišėjo. 

1191 m. pavasarį Kiprą pasiekė žinia, kad Anglijos 
karalius Ričardas išplaukė iš Sicilijos su kariauna ir yra 
pakeliui į Palestiną. Gandai tapo tikrove, kai balandžio 
pabaigoje trys Ričardo flotilės laivai pasirodė Kipro 
pajūryje. Du iš jų nuskendo audros metu, bet tretysis, 
kuriame keliavo Ričardo sesuo Joana, Sicilijos karalienė, 
ir jo sužadėtinė Berengarija Navarietė (iš Navarre), 
išmetė inkarą prie Limasolio. Valdytojas Izaokas 
atskubėjo į Limasolį, norėdamas pakviesti karališkąsias 
damas išsikelti į salą. Tačiau jos atsisakė, nes baiminosi, 
kad nepatektų į valdytojo Izaoko rankas kaip įkaitai. 
Reikalo verčiamos, paprašė leidimo įgulai išlipti ir ap- 
sirūpinti vandeniu ir maistu. Valdytojas Izaokas atsisakė 
duoti leidimą. Sklido gandai, kad pats Ričardas yra pake- 
liui į Kiprą. Izaokas metėsi stiprinti pajūrio gynybą. 
Maždaug po savaitės atplaukė Ričardas su didesne flotile. 
Izaoko elgesyje Ričardas įžiūrėjo įžeidimą. Nepra- 
šydamas leidimo, Ričardas išsikėlė į salą su karo pasiil- 
gusiais kryžiuočiais ir pradėjo žygį į Limasolį. Mieste 
buvo daug valdytojui Izaokui nepalankių italų preky- 
bininkų ir graikų gyventojų. Atsargumo dėlei Izaokas pa- 
sitraukė į Troodos kalnyno atšlaites. Matydamas Ričardo 
jėgų persvarą, pasiūlė derybas. Derybos vyko Ričardo 
stovykloje. Izaokas sutiko sumokėti karaliui vienkartinę 
duoklę, leisti laisvai be muitų apsirūpinti maisto atsar- 
gomis bei vandeniu, siųsti savo kariuomenės dalinį į 
Kryžiaus karą Palestinoje. Net pasiūlė karaliui savo duk- 
terį kaip įkaitą! 

Izaokas buvo suktas. Lankydamasis Ričardo būste 
pastebėjo, kad karalius nėra toks galingas kaip iš tolo 
atrodė. Vos grįžęs į savo stovyklą, nuo sutarties atsimetė. 
Izaoko nelaimei, tą pačią dieną prie Ričardo jėgų prisi- 
jungė keletas Palestinos didikų su riterių palyda, norėda- 
mi pasveikinti daug žadantį karalių. 

Ričardas kelia vestuves Limasolyje 


Gegužės 12-ąją Ričardas atšventė savo vestuves su 
Berengarija Limasolio pilies koplyčioje, apvainikuo- 
damas jaunąją Anglijos karalienės karūna. Sekančią dieną 
Limasolį pasiekė ir atsilikusioji Ričardo flotilė. Tuo tarpu 
Izaokas, supratęs savo klaidą, pasitraukė į kitą salos galą 
— Famagustą. Ir čia nesijautė saugus, nes grėsė pavojus 
ir iš jūros, ir iš salos. Nutarė trauktis į salos centrą — 
Nikosiją. Žmoną, armenę princesę, ir vienintelę dukrą pa- 
siuntė į šiaurinį salos pakraštį — Kirenijos (Kyrenia) 
uostą, tikėdamasis, kad bėdos atveju, šeima galės pabėgti 
į Armeniją. Nikosijoje sutelkęs kariauną, pastojo kelią 
Ričardui prie Tremitos (Tremithus) miestelio. Mūšis 
nenešė Izaokui pergalės. Reikėjo trauktis bėgant. 
Ričardas įžygiavo į Nikosiją be pasipriešinimo. Gy- 
ventojai sutiko jį išskėstomis rankomis kaip išgelbėtoją. 
Mat Izaokas buvo neteisėtai paglemžęs salos valdymą iš 
Bizantijos imperatoriaus. 

Istorija yra pilna staigmenų. Likimas nusišypsojo 
Izaokui: Ričardas staiga susirgo. Dabar Gajus Luzinjanas 
(Guy de Lusignan) perėmė vadovavimą. Jis užėmė 
Izaokui ištikimas tvirtoves, paėmė į nelaisvę jo šeimą, 
laukiančią išgelbėjimo Kirenijos uoste. Izaokas dabar 
aiškiai suprato, kad pralaimėjo. Pasiduodamas besąly- 
giniai Ričardui, prašėsi, kad nebūtų sukaustomas geležies 
grandinėmis. Ričardas buvo Liūtaširdis ir mėgo sąmojų: 
Izaoką liepė atvesti surakintą sidabro grandine. 

Visa Kipro sala buvo Ričardui Liūtaširdžiui pavaldi. 
Jam rūpėjo galimai daugiau iš to pasipelnyti. Izaokas bu- 
vo paglemžęs valdžią — atsimetėlis nuo Bizantijos. 
Ričardas grąžino teisėtvarką, kuria vadovavosi Kipras 
prieš Izaoko atsimetimą. Salos gyventojai graikai pajuto, 
kad Izaoko pralaimėjimas jiems neatnešė pergalės. Ir 

dabar jie neturėjo žodžio salos valdyme. Ričardas 
Liūtaširdis uždraudė graikams auginti barzdas. Kipriečiai 
turėjo nusiskusti barzdas! 


Ričardo valdžia Kipre trumpa 


Ričardas Liūtaširdis užkariavo Kiprą nenoromis. 
Užtat tuojau pat pradėjo ieškoti būdo, kaip nuo jo at- 
sikratyti. O vis dėl to reikėjo skaitytis su nauju Kryžiaus 
karų poreikiu. Palestinoje kryžiuočiai buvo nustumti į 
pajūrį. Šiuo metu Jeruzalės karalystė ir kitos kryžiuočių 
valstybės turėjo stiprius laivyno telkinius rytinėje Vidur- 
žemio jūros dalyje jūrą užvaldžiusiųjų itališkųjų respub- 
likų dėka. Visi laikė savaime suprantamu dalyku, kad 
Kipras turi būti pavaldus Kryžiaus karo poreikiams kaip 
kadaise jis buvo pavaldus Artimųjų Rytų imperijoms. 

Ričardas greitai patyrė tai, ką jis nujautė iš pat 
pradžios, — kad Kipras jam vietoje naudos atneš daug 
bėdų. Tiesa, graikai pradžioje džiaugėsi išlaisvinimu iš 
Izaoko Duko — apsimetėlio letenos. Tačiau graikai ne- 
gaišo murmėti ir sukilti prieš svetimtautį užkariautoją. 
Ričardo paliktas valdytojas anglas sukilimą numalšino. 
Pakorė graiką vienuolį, kuris buvo pasiskelbęs Kipro im- 
peratoriumi. Be abejo, šis įvykis dar labiau skatino 
Ričardą kaip nors parduoti Kiprą. Kryžiuočių Templarų 
ordinas jam pasiūlė 100.000 dinarų, įmokėdamas tuojau 
pat 40.000 dinarų grynais. Ir Templarai sukilimo neiš- 
vengė. Tik drastiškomis priemonėmis ir masinėmis 
žudynėmis jie pajėgė apvaldyti salos graikus. Gidė ir 
šiandien priminė “kraujo upę, kuri užtvindė Nikosiją". 

Kryžiuočiai, kaip kadaise arabai musulmonai, 
siautėjo salos lygumų miesteliuose, priversdami gyvento- 
jus trauktis į kalnus. Templarai sukilimo nesitikėjo. 
Kreipėsi, į Ričardą, norėdami atsisakyti pirkimo sutarties. 

Laisvės paminklas Nikosijoje 


Nikosija. Jungtinių Tautų kariuomenės būstas prie “Žaliosios sienos“. 
Graikus-kipriečius nuo turkų-kipriečių saugo JT kareiviai 


Trys kartos mezga Nikosijos namų kieme 


Šiš-kebabas gaminamas lauko valgykloje yra gardus 


Arkivyskupo rūmai Nikosijoje. Viršuje iš Viduramžių, o apačioje šiuolaikiniai 


Jėzaus suėmimas 
Nukryžiavimas 

Mozaikos “Ktisis" — Kūrimas detalė 

Bizantiško stiliaus aslos mozaika “Ktisis" — Kūrimas, — Kūrėjo išmintis vaizduojama moterimi su matuokle 


Kur dabar ganosi avys, kadaise buvo šaunus miestas, vardu Curium — Kurionas 


Kurionas. Archeologų palapinė prie Apolono šventovės 


Dvi šventovės Kurione: viršuje Apolono — pagonių, o apačioje Kristaus — 
krikščionių. Nūdien šventovių griuvėsius skiria tik žvyruotas kelias 


Bendras Pafos uosto vaizdas 


Centrinė Pafos uosto dalis 


Senovės Pafos miesto aikštės likučiai. Pasak kipriečių, 
Apaštalas Paulius čia buvo plaktas 


Šiuolaikinis Pafos yra patrauklus europiečiams 


Svetingas Pafos uosto šeimininkas. Einame į restoraną žuvies valgyti 

Dionisas ir Žemdirbys Pafos romėnų vilos asloje: 
augalijos dievaitis išmoko Žemdirbį gaminti vyną 


Afroditės uola. Čia jūros mūšoje gimė meilės deivė 


Tisbė ir Piramas Pafos romėnų vilos asloje 


Ričardas buvo ne tik “liūtaširdis", bet ir atviras in- 
trigoms. O intrigų kipriečiai apie jį daug pasakoja. 
Norėdamas išnarplioti Jeruzalės karalystės raizginį, jis 
perleido Kiprą Gajui Luzinjanui, Saladino nugalėtam 
Jeruzalės karaliui, už tą pačią 100.000 dinarų kainą. Šiaip 
taip sukrapščius 40.000 dinarų sumą Templarams 
atmokėti, Kipras vienerių metų būvyje perėjo į naujo 
savininko rankas — luzinjanų dinastijos, kuri valdė Kiprą 
tris šimtmečius. 


Karalystė vardu Amatus (Amathus) 


Autobusas lėtai rieda kone pačiu pajūriu. Saulė ramiai 
jūrai suteikia žydrai mėlyną spalvą. Gidė, neperstojamai 
kalbėdama, sieja pakelės vietoves su istorija bei turizmo 
įžymybėmis. “Iš Amatus karalystės beliko tik šis piliakal- 
nis po dešine". Visų galvos nukrypsta į pailgą kalvą su 
plokštuma ant viršaus. Sustojame. Piliakalnis atkasinėja- 
mas. Saulėje pluša vaikinai ir merginos. Vaikinai 
trumpakelniai ir tik kepurėti, o merginos dangstosi ir 
palaidinukėmis. Gidė įterpia gerą Žodį apie juos: “Tai jau- 
ni studentai iš daugelio kraštų. Jie savanoriškai dalyvauja 
archeologiniame Amatus karalystės aikasime. Nauda ir 
mums ir jiems: atkas mūsų praeitį ir mokosi būti archeolo- 
gais"“. Naudoti savanorišką jėgą Artimųjų Rytų archeo- 
loginiuose tyrinėjimuose yra šiuolaikinis poslinkis. Esu 
patyręs asmeniškai jo naudą. Apčiuopiamu būdų domi- 
masi ir susipažįstama su archeologijos metodu ir darbu. 

Amatus karalystės senovė siekia XI a. prieš Kristų. 
Vario ir geležies rūdų kasyklos masino ir asirus, ir filisti- 
nus, ir finikiečius, — reikėjo uosto rūdai išvežti. 
Amatiečių karalystę sudarė ne graikai ar kiti ateiviai, bet 
čiabuviai. Savo kalba, politine sąranga, atvirybe kultūrai 
amatiečiai buvo “tikrieji kipriečiai". 

Archeologiniai radiniai — Amatus karalystės 
įžymybės nūdien patraukia dėmesį daugelyje pasaulinio 
garso muziejų: Luvro Paryžiuje, Metropolitan New 
York'e, Stambulo. 

Amatus karalystė tapo piliakalniu dėl pasikartojančių 
arabų užpuolių. XIV a. senasis uostas ir miestas buvo pa- 
likti šiuolaikiniams archeologams. Piliakalnio akmenis 
prancūzas M.F. Lesseps panaudojo Suezo kanalo statybai. 


Asilas ir automobilis ant vieškelio 


Kipre asilą pakeičia automobilis. Tačiau asilų ant 
vieškelio ir nūdien galima pamatyti. Ypač rytmečiais ir 
pavakariais. Būdinga, kad vyras joja ant asilo į dienos 
darbus ar po darbų, o žmona su kūdikiu ant rankų ar po 
ranka seka pėsčiomis. Turistai dažniausiai stebisi ir klau- 
sia gidę, “Kodėl vyras, o ne moteris ant asilo?* Gidė at- 
sakymo neturi. Šypsosi ir prideda: “Pas mus taip įpras- 
ta!" Kartą ir plačiau paaiškino: “Jeigu matai moterį 
jojant, o vyrą einant iš paskos, žinok, kad su moterimi 
yra kas nors negero..." 


Limasolio mečetės užrakintos 


Po 1974 metų turkų invazijos Kipro sala išgyveno 
“tautų kraustymąsi". Turkai-kipriečiai kėlėsi, viską pa- 
likę, į turkų sritį, o graikai-kipriečiai — į graikų. Tu- 
rėdamas pusvalandį laisvo laiko Limasolyje, ieškau 
mečetės. Mečetę nesunku iš toli matyti. Minaretai stie- 
biasi virš neaukštų namų stogų. Radęs mečetę, bandau 
užeiti, bet mečetė užrakinta su didele spyna vartuose. 
Musulmonui kipriečiui nėra vietos tarp krikščionių kip- 
riečių. Turbūt tas pat galioja krikščionims kipriečiams 
anapus “žaliosios sienos". 

Graikai ir turkai geria tokią pat kavą 


Nūdienis Limasolis, būdamas Kipro didmiesčiu, uos- 
tu, vyno sandėliu, turi ir daug atgaivos namų — “kavi- 
nių". Geriausias gėrimas yra kava. Ji tiršta, juoda, su 
daug padugnių. Geriama iš mažų puodukų su daug 
cukraus. Graikai ją “graikiška", o turkai “turkiška" vadi- 
na. Norint bent šiek tiek kavos skonį pajusti, reikia 
paprašyti kavos “su mažai" cukraus. 

Tikrovėje ši kava yra turkų kavinės pomėgis. 
Užsisakydamas graikiškos kavos puoduką, primenu patar- 
nautojui turkiškąjį “az šekerli" (mažai cukraus). Vaikinas 
mane gerai supranta. Gaunu kavos az šekerli . 


Šiandien nerandu Apaštalo pėdsakų 


Už Limasolio į vakarus, irgi palei pajūrį, yra kita se- 
novės karalystė: Kurionas (Kourion arba Curium). 
Graikai-kipriečiai ją vadina Kourion vardu. Romėnai 
kadaise pakeitė vardą į Curium . Važiuojame jo linkui. 

Gidė iškilmingai paprašo mus įsidėmėti dvi datas: 
365 m. liepos 21-ąją ir XII a. prieš Kristų. Pirmoji data 
svarbi, nes tą dieną žemės drebėjimas visiškai sunaikino 
Kurioną, svarbų Kipro miestą, o antroji primena lemtingą 
šimtmetį salos istorijoje savo masiniu imigrantų ant- 
plūdžiu iš Egėjo jūros salų, padariusį Kiprą graikišku. 

Vieškelis, lyg asfalto strėlė, kerta milžinišką Fasūri 
(Phassouri) plantaciją. Siauras. Šonus saugo eukaliptai. 
Kadaise čia būta pajūrio pelkių su uodais, o dabar yra cit- 
rusų miškas su vynuogynų properšomis. Gidė atkreipia 
dėmesį į granatmedžius. Jie sodinami pakelėse, nes jų 
vaisius granatas — išvaizda panašus į obuolį — esąs ir 
gardus, ir stebuklingas. Kipriečiai brangina gausią šeimą 
ir senus vestuvių papročius. Vestuvių vakarą sutraiškoma 

granatmedžio vaisius prie jaunavedžių miegamojo durų. 
Kadangi granatas turi daug sėklų, tikimasi, kad sutraiš- 
kymas padės jauniesiems turėti daug vaikų. 

Važiuoti per Fasūri plantaciją malonu. Eukaliptai, ry- 
modami vieškelio šonuose, lyg skėčiu dengia vieškelį 
nuo saulės. Atidarius langą, jauti gaivų 073. 


Komandarija (Commandaria) vynas 


Pervažiavus plantaciją, vieškelis pradeda vingiuotis. 
Atokiau nuo vieškelio — trejeto kilometrų atstume, 
matyti Kolosi (Kolossi) bokštas-tvirtovė. Gidė pastebi, 
kad Kolossi tvirtovė yra 23 m. aukščio. Tai kryžiuočių — 
šv. Jono (arba Jeruzalės) riterių būklas Kipro saloje. 
Saladinas išvietino kryžiuočius iš Šv. Žemės. Jų ordinai 
ieškojo užuovėjos Viduržemio jūros salose. 1210 m. Šv. 
Jono riteriai pasistatė centrą, gavę iš luzinjanų 40 aplin- 
kinių kaimų. Pradžioje jie užsiėmė vynuogių ir cukrinių 
runkelių auginimu. Commandaria — Komendatūros vy- 
nas buvo gaminamas iš vynuogių, kurios auga apic 
Kolosi tvirtovę. Vynas raudonas ir tirštas. Malonus gerti. 
Panašus į porto vyną, tik kur kas saldesnis. Kipriečiai jį 
geria "trečiajam" — po valgio. 


Kipro salos “pompėja*? — Kurionas 


Kuriono griuvėsių nuo vieškelio nematyti. Mat miesto 
būta ant pajūrio iškyšulio skardžių ir aukštumos. Užv- 
ažiavus į aukštumą, pamatai archeologų atkastas miesto 
dalis. Išlipus, mūsų dėmesį patraukia ne griuvėsiai, bet 
šiuolaikinis Ikaras — du ikarai — sparnuoti drąsuoliai be 
sklandytuvų. Pajūrio aukštuma ir popiečio vėjas nuo 
jūros sudaro sąlygas sportininkams pasigalynėti ir 
pasimėgauti oro srovėse. “Tai anglų karininkai iš 

Episkopi bazės“, — paaiškina gidė. Sparnai spalvoti, 
judesiai primena baletą, — abu sutartinai ieško paslaugių 
oro srovių, verždamiesi į jūrą. Smagu stebėti jų 
vienišumą, drąsą ir pavaldumą oro srovėms. Skraido 
meistriškai. Ikaras drobės sparnų neturėjo. Jo sparnai bi- 
jojo saulės, nes buvo padaryti iš vaško. 


Tą dieną atėjo pasaulio galas 


Kuriono lankymą gidė pradeda pasakojimu apie lem- 
tingą žemės drebėjimą. Stovime prieš vitriną su piešiniu. 
“Jie buvo miegamajame kambaryje. Motina, jaunutė vos 
19 metų moteris, dar tebelaiko prie savo krūtinės pusantrų 
metukų kūdikį. Kūdikis, su dygstančiais dantukais, grie- 
biasi už motinos alkūnės. Ant jų guli vyriškis, maždaug 28 
m. amžiaus, atrodo, šeimos tėvas, ir bando apsaugoti mo- 
tiną ir kūdikį nuo milžiniškų kalkakmenio luitų... Tai 
įvyko tą dieną, kada pasaulis baigėsi Kurione". Gidė savo 
įžanga mus perkelia į seną, keturiolikos šimtmečių kara- 
lystę, kuri yra atkasinėjama šiuolaikinių archeologų. 

Kurionas yra atkastas tik iš dalies: teatras, keletas 
vilų, pagonių ir krikščionių šventovės. Daugumas miesto 
pastatų tebėra po šimtmečių antklode. 


365 m. liepos 21-oji diena 


Moteris, kurios kaklą perkirto kalkakmenio luitas, 
turi kaulinį segtuką plaukams. Ant vyro piršto yra žiedas 
su “chi-ro" — dviem pirmosiomis raidėmis iš graikiško 
“Chr istos" (Kristus). Nūdien ši šeima — trejukė yra tik 
skeletų likučiai. Trejukė laikosi kartu, saugodami vienas 
kitą, jų namui sukiūžtant prieš šešiolika šimtmečių. 
Archeologija yra mokslas, kuris panaudoja ne tik ra- 
dinius, bet ir vaizduotę. 

— Ar ši šeima buvo vienintelė auka tą dieną?“ — 
klausiu. 

—- Eikim! — sako ji. 

Jaunosios Šeimos namas turėjo būti kadaise puikus. 
Kitoje išlikusių pamatų ir aslos pusėje gidė rodo į tarp- 
durį, kuriame buvo rastas pusamžio šeimos tarno skele- 
tas. Lubų luitai ir jam sutriuškino galvą. Tinko sienų 
likučiai dar tebesipuošia šimtmečių nublukintomis 
freskomis. Mirtis, atrodo, atėjo į Kurioną staiga ir be 
įspėjimo. Šimtai, labai galima tūkstančiai, tą lemiamą 
dieną tapo jos auka. Pagal nūdienius apskaičiavimus, 
masyvus žemės drebėjimas, su epicentru mažaug 58 km į 
pietvakarius po jūros dugnu, sukniuždė miesto pastatus, o 
sukelta jūros banga — tsunami nuniokojo pajūrį, pasiek- 
dama Graikiją vakaruose ir padarydama žalos Aleksan- 
drijai, Egipte, pietuose. 365 liepos 21-osios dienos data 
buvo nustatyta iš monetų, rastų griuvėsiuose. Monetų, 
kurios liudytų vėlesnę datą, neužtikta. 

Kurionas išblėso iš istorinės atminties. Tiesa, kelio- 
likai metų praėjus, išdygo netoliese naujamiestis, bet 
senasis Kurionas liko žuvusiu miestu. 


Amerikiečiai archeologai atranda Kurioną 


Ant išnykusio skardžio prie jūros kyšojo kur-ne-kur 
sienų likučiai, matėsi skardyje išskaptuota daubelė su il- 
gais suolais. Medžiai ir krūmai iškyšulio aukštumos 
nemėgo. Smilgos ir piktžolės kerojosi lietingu metų 
laikotarpiu. Piemenys vietovę laikė pavojinga, — pa- 
sitaikydavo, kad galvijai įgriūdavo į požeminius rūsius. 
Mūsų amžiaus pradžioje imta domėtis vietovės likučiais, 
raustis po daubą skardyje, atkasinėti pamatus... Pastebėta, 
kad prie iškyšulio būta ir uosto. 

Ketvirtajame mūsų amžiaus dešimtmetyje (1934) 

amerikietis archeologas J.F. Danielis (Daniel) tyrinėjo 
iškyšulio skardį ir užtiko romėniškus namo likučius. 
Jame atrado žemės drebėjimo padarinius: sukniuždintą 
namą ir šeimos skeletus. Pelenų niekur nebuvo užtiktą. 
Sunaikinimas rodė, kad tai buvęs žemės drebėjimas. 
Tačiau Danielis neturėjo galimybių raustis po Kuriono 
griuvėsius. Kitas amerikietis, mūsų dešimtmetyje, pra- 
dėjo domėtis miesto ant jūros iškyšulio senove. 


Kurionas istorijoje 


Kurioną įkūrė graikai XII a. prieš Kristų. Mikeniečių 
banga iš Egėjo jūros salų ir Peleponeso praturtino kip- 
riečius graikų kultūros įnašu. Po trejeto šimtmečių 
Kurionas pateko į asirų rankas. Asirus ilgainiui pakeitė 
egiptiečiai ir persai. Graikiškoji kultūra, labiau negu ki- 
tos, sąlygavo kipriečius. Nenuostabu, kad Kurionas su 
entuziazmu dėjosi prie Aleksandro Didžiojo žygių IV a. 
prieš Kristų. Aleksandrui mirus, Kurionas kaip ir visas 
Kipras, buvo Egipto Ptolemėjų valdžioje. Spėliojama, 
kad Kurionas tada išaugo į 20.000 gyventojų miestą. 


Senovės istorikas apie Kuriono galą 


Monetos padėjo archeologams nustatyti žemės 
drebėjimo, sugriovusio Kurioną, datą. Mat jos turi ryšį su 
tuo, kurio vardu buvo nukaltos. Kurione rastos, vėliausiai 
nukaltos monetos, priklauso imperatoriui Valensui 
(Valens), — jis valdė tarp 364—378 m. Jos rodo, kad 
baisioji nelaimė ištiko Kurioną Valenso valdymo pra- 
džioje. Tokiu būdu gaunama 365 m. data. 

IV a. istorikas Amijanas Marcelinas (Ammianus 
Marcellinus) aprašo žemės drebėjimą, kuris ištiko Kipro 
pajūrį liepos 21-osios ryto metą. Jis pasakoja: “Šiek tiek 

po aušros, po smarkios ir pasikartojusios audros su 
žaibais ir griaustiniu, nejudrioji ir tvirta žemė drebėjo ir 
purtėsi. O jūrą bangos privertė pasitraukti nuo Žemės. 
Bedugnės gelmėse Žmonės galėjo matyti įvairiausius, 
dumble įklimpusius gyvūnus, plačius kalnus su giliais 
slėniais... Daug laivų matėsi ant jūros dugno tarsi ant 
kranto". 

“Jūra, įtūžusi dėl šios prievartos trauktis nuo žemės, 
staugė. Ji sukilo ir pergalingai metėsi per nuniokotas sek- 
lumas ant salų ir žemyno pakrančių, sunaikindama ne- 
suskaitomą daugybę pastatų miestuose... Tai buvo 
milžiniškas vandens telkinys, — jūra grįžo baisia banga, 
kai buvo mažiausiai laukiama nuskandindama tūkstančius 
žmonių. Bangai aprimus, grasūs potvynio ir atoslūgio 
verpetai išnešė ant žemės daug paskandintų laivų. Di- 
džiuliai laivai, nešami vėjo gūsių, atsidūrė ant namų 
stogų. Taip įvyko Aleksandrijoje. Kiti laivai buvo nunešti 
keletą mylių nuo jūros pakrantės. Taip atsitiko lakoniečių 
laivui, kurį aš pats mačiau..." 

Marcelino pasakojimas patvirtina archeologų išvadas 
ryšium su žemės drebėjimu ir tsunami — naikinančia 
jūros banga. Vanduo pradžioje pasitraukė, atidengdamas 
net gyvūnus jūros dugne, po to grįžo nuožmia jėga, 
naikindamas visa rytinėse Viduržemio jūros pakrantėse. 


Archeologai tebesirausia 


Archeologai rausiasi po Kurioną nuo 1981 metų. 
Dovydas Cooper'is (Cooper) ir šiemet su grupe specia- 
listų iš Arizonos universiteto Jungtinėse Amerikos 
Valstijose, panaudodamas vėliausias archeologijos įžval- 
gas, net seisminę archeologiją, vis daugiau sužino apie 
Kuriono galą ir gyvenimo būdą Romos imperijos Kipro 
provincijoje IV a. po Kristaus. 

Mano bendrakeleiviai naudojasi laisvu laiku, ragau- 
dami Kipro vyną šiuolaikiniame Kuriono restorane ar 
rinkdamiesi atminus krautuvėje. Klajoju vienas ant 
Kuriono iškyšulio skardžio. Drąsuoliai ikarai — sklandy- 
tojai jau kažkur nusileido. Dar tik birželio pradžia, o jau 
girdisi žiogų simfonija mirusiųjų miesto krūmuose. 
Vietos, kur atkasinėjama, aptvertos virvėmis. Kai kur 
kabo užrašas: “Prašome netrukdyti!“ Archeologų pa- 
lapinės atokiau daubelėje su uždengtomis įėjimo an- 
gomis. Archeologai keliasi anksti. Vidudienio poilsis yra 
jiems reikalingas. Be to, oras įkaista. Vakarai naudojami 
paskaitoms. Gulama vėlai. 

Netoliese ganosi didžiulė avių ir ožkų banda. Piemens 
nematau. Ir galvijai ieško paunksmės. 


Viešieji Kuriono pastatai 


Kuriono miesto būta kultūringo. Iš prieškristinių 
laikų mane sudomina du pastatai, geriau pasakius, dviejų 
pastatų rekonstrukcijos: Apolono šventovė ir teatras, o iš 
kristinių — bazilika. 

Apolonas buvo Kuriono dievas-globėjas, graikų 
dovana Kiprui. Graikų religijoje Apolonas buvo vienas 
svarbiausių dievų. Jis buvo siejamas su pranašyste, 
medicina, muzika bei poezija, šaudymu (medžioklėje) iš 
lanko, ir įvairove piemenų poreikių — rūpesčiu galvi- 
jais bei banda. Be to, Apolonui rūpėjo žmogaus dorovė. 
Jis buvo doras dievas. Darna ir teisėtvarka jam pri- 
klausė. 

Graikai Apoloną dažnai siejo su kultūrine pažanga — 
įstatymais, menu, filosofija. Būdamas muzikos ir poezi- 
jos globėjas, jis dažnai siejamas su Mūzomis. Turbūt 
pačioje pradžioje Apolonas buvo garbinamas kaip 
ganyklų ir kaimenių dievas, o ilgainiui iškilo kaip šviesos 

dievas. Po V a. prieš Kristų, Apolonas jau buvo tapatina- 
mas su Saule — Helios, — jis buvo Saulės dievas. 

Beje, Apolonas mėgo moteris. Legendose jis yra 
Aristėjo, Asklepijaus, ir net Orfėjo tėvu. Tačiau jo mei- 
likavimasis moterims ne visuomet nešė palaimą. Dafnė 
verčiau tapo lauro medeliu, nenorėdama jam atsiduoti, o 
Marpesa pasirinko mirtingo vyro meilę, atmesdama jo 
meilę. Apolono kultas buvo panheleninis — siejo visus 
graikus, o jo orakulas turėjo pranašystės reikšmę. Delfai 
ir Didymai buvo du žymiausi Apolono orakulai — 
šventovės. 

Romėnų religijoje Apolonas buvo garbinamas dau- 
giareikšmiai, bet ypač kaip sveikatos nešėjas ir 
pranašystės dievas. 


Apolonas ir Dafnė 


Dafnė buvo viena iš nimfų — deivė, kuri įasmenina 
lauro medelį. Aplamai, nimfos buvo gamtos reiškinių įas- 
meninimas. Neaišku ar nimfos buvo mirtingos ar ne- 
mirtingos, ar tik turėjo ilgą amžių. Nimfų buvo labai 
daug mitologijoje. Vienos jų atstovavo vietovėms, 0 ki- 
tos buvo tapatinamos su gamtos reiškiniais. Jos buvo 
vaizduojamos jaunos, gražios, švelnios, mėgstančios 
muziką, ieškančios meilės. Tačiau buvo nimfų, kurios 
mėgo keršyti. 

Dafnę pamilo Apolonas ir Leukipas, paprastas mirtin- 
gasis. Leukipas, norėdamas būti arti Dafnės, persirengė 
nimfa. Maudantis, nimfos pamatė jį esant vyriškiu ir jį 
sudraskė į gabalus. Tada Apolonas bandė savo laimę. 
Dafnei Apolonas nepatiko. Ji prašė Gėją, kad pagelbėtų 
pabėgti nuo Apolono meilės. Gėja pavertė Dafnę lauro 
medeliu. Kadangi Apolonas labai liūdėjo, — o vis dėl to 
jis dievas, — jam buvo leista puoštis laurų vainiku. 

Kipriečiai mėgo Apoloną ir Afroditę 


Apolonas buvo graikų dovana Kiprui; Afroditė buvo 
Kipro deivė. Kipriečių pomėgis mėgautis Apolonu ir 
Afrodite kelia daug minčių. Meilė apreiškiama žodžiais. 
Kada žodžių meilei nebeužtenka, ji reiškiasi veiksmu. O 
kada veiksmo per maža, meilė griebiasi muzikos. Kūrini- 
ja yra Dievo muzika. Apolonas ir Afroditė atspindi 
graikų Dievybės muziką gamtoje ir žmonių tarpusavio 
ryšiuosę. 

Apaštalas Paulius, keliaudamas su tikrojo Dievo 
žodžiu apie meilę, kuri “visa pakelia, visa tiki, viskuo 
viliasi ir visa ištveria (1 Kor 13, 7), turėjo matyti 
Apolono šventovę Kurione visame jos iškilume. Dabar 
liečiu tik jos pamatus, einu aslos likučiais, atsiremiu prie 
atstatytų kolonų. 

Stebina Apaštalas, drįsęs prakalbinti Kipro pasaulį 
vatdu Dievo, kurio muzika — pomėgis meilei girdėjosi 
pagonių pasaulėjautoje. Nenuostabu, kad Apaštalo neiš- 
senkantys tikėjimo ištekliai, atvirumas gyvenimui, nety- 
lantis dvasios budrumas skatino jį nuolat tikrinti, perver- 
tinti, Šviežiau išreikšti, kas jau kartą tikėjimu buvo 
išgyventa, ieškoti naujų, dar neatpažintų ir nepatirtų 
tikėjimo atspalvių. 


Kuriono bazilika 


Istorinių žinių apie Kuriono gyventojų krikštą nėra. 
Tačiau nėra abejonės, kad jie tapo krikščionimis anksti 
Kipro istorijoje. 

Nūdien tik žvyruotas keliukas teskiria Apolono 
šventovę nuo krikščionių bazilikos. Abi jos teturi tik pa- 
matus, archeologų nuvalytus aslos tarpsnius ir kur-ne-kur 
sienų bei kolonų likučius, kurių ypač gausu bazilikoje. 

Labai galima, kad po žvyruotu keliu slypi takas ar net ke- 
liukas iš vienos šventovės į kitą. Žemės drebėjimas ir 
tsunami palietė jas abi. 

Ši Apolono šventovė buvo viena žymiausių religinių 
centrų Kipro saloje. Joje nuo VIII a. prieš Kristų iki IV a. 
po Kristaus Apolonas buvo garbinamas ir kaip miško 
dievas. Senovės raštija liudija, kad kadaise čia būta 
tankios giraitės su daug stirnų. Giraitė iš lauro medžių. 
Nūdien nė vienas krūmokšnis nėra lauro medelis. 

Palypėjau ant kalvelės už Apolono šventovės. Iš čia 
puikiai matau abi šventoves. Krikščioniškosios bazilikos 
griuvėsių raizgyne stovi sveikutėlė korintiško stiliaus 
kolona. Turistai laukia eilės, norėdami prie jos nusifo- 
tografuoti. 


Einu į teatrą Kurione 


Teatras ne tik atkastas, bet ir atnaujintas. Ir nūdien 
jame vasaros metu 3.500 žiūrovų dalyvauja graikų 
dramos ir Shakespeare'o tragedijų spektakliuose. Teatrą 
II a. prieš Kristų aukščiausioje pajūrio skardžio vietoje, 
— bent 180 m aukštumoje, — išrausė graikai. Sakau 
"išrausė", nes teatrą sudaro pusskritulis su nuožulniai 
išskaptuota skardžio atšlaite publikai pasodinti. 
Pusskritulis teatro viršuje platus, o apačioje siaurėja, tap- 
damas apskrita scena su pakyla, kuri atskiria teatrą nuo 
stataus skardžio. Stogo teatras neturi. II a. po Kristaus 
romėnai teatrą atnaujimo, pritaikindami jį savo pomė- 
giams, o III a. teatrą perdirbo į areną sportui bei gladia- 
torių imtynėms. 

Turistų grupės, susėdusios ant sėdynių nuožulniajame 
pusskritulyje, godžiai klausosi gidų aiškinimų. Girdžiu 
rusiškai kalbantį gidą. Nejaugi?! Grupė jaunų, margai ap- 
sirengusių vyrų būriuojasi apie senyvą gidą. Jis pasakoja 

apie Kurioną ir istorinę Kipro salos panoramą. Sėsteliu 
netoliese. Atrodo, kad šie vaikinai yra Sovietų laivyno 
Viduržemio jūroje kareiviai. Pasinaudodami poilsiui skir- 
tu laisvu laiku, susipažįsta su pasauliu, kuriame jiems 
tenka atlikti savo tarnybą. Veidai saulės nurudinti, dau- 
gumas šviesaplaukiai, ūgiu bemaž kiekvienas viršija 
kresnus kipriečius. Norėtųsi paklausti ar nėra lietuvių, 
žemaičių... Dairausi į juos, o jie į mane. Klausimų gidui 
neduoda. Pabaigus aiškinti, nesikalbėdami pakyla. 
Asmeniškai domėtis bestogiu teatru ant pajūrio skardžio 
neturi noro. Keletas vyresnio amžiaus vyrų palaukia, kol 
visi pajuda. Jie seka paskui. 


Teatras ir graikų kultūra 


Teatras graikams buvo šventovė. Teatras nebuvo 
vien tik vieta, bet ir pats vaidinimas, scena su dekoraci- 
jomis, grimavimas, kostiumai, rolės ir artistai. Mums 
teatras yra pramoga. Graikams teatras turėjo religinį 
pobūdį, nes tarnavo religiniam poreikiui. Teatro ištaka 
buvo apeiginis Dioniso, augalijos dievo, mirties ir at- 
gimino šventimas. Dioniso garbinimu buvo įsijungiama į 
bendruomenę. Graikams teatras turėjo būti statomas 
ypatingoje vietoje. Kuriono teatras, pastatytas pajūrio 
skardyje, atveria akims akiračio tolumas ir padeda 
išgirsti savo širdies polėkius pakrantėje lūžtančių bangų 
nerime. Nūdien einama į teatrą gražiai laiką praleisti, 
graikai ėjo į teatrą dvasinių vertybių kurti, nes teatras sa- 
vo vaidinimo turiniu ir kalba kaip niekas kitas kristaliza- 
vo Žmogaus pasaulį. Artistas scenoje išgyvena ir 
išreiškia gyvenimo problematiškumą ir dramatizmą. 
Sofoklio, Euripido, Eschilo dramos ir tragedijos krista- 
lizuoja žmogaus būties metmenis. Drama ir tragedija 
įvairiomis apraiškomis padeda suvokti dviejų žmogaus 

pasaulio pradų — gėrio ir blogio — kovą, pasi- 
reiškiančią žmoguje, suvokiamą ir išgyvenamą kaip 
abejonė, viltis, ryžtas, kančia, džiaugsmas, tiesos atsklei- 
dimas. Žmogaus būtis — nuolatinis pasirinkimas. O 
teatro turinys ir kalba prašnekindavo graiką tuo, kas daro 
žmogų žmogumi, — dalykais, kuriems ne tik galima, bet 
ir reikia atsidėti. 

Graikų kultūra jungė tris pastatus ir poreikius į vi- 
sumą: teatrą, šventovę, sporto aikštę. Mat teatro žiūrovo 
būklė toli gražu ne visada duoda gerų rezultatų, nes ten, 
kur neįtvirtinamas gėris, įsitvirtina blogis. Graikai, tiesa, 
sielojosi dėl Būtinumo — lemtingosios Anankės — žmo- 
gaus gyvenime, bet jie nuvokė, kad gamtos ir žmogaus 
pasaulių vystymasis nėra tapatūs. Kad taptum ir išliktum 
žmogumi tarp žmonių, anot graikų, būtinos ne tik išorinės 
sąlygos, bet ir nuolatinė vidinė pastanga, neatsiejama nuo 
būklės ir savęs suvokimo, apsisprendimo, veiklos. 
“Gnosce seauton!"' — “Pažink save!“ įrašas puošė Delfų 
tarpdurį. 


Klasikinė tragedija — kosminė tematika 


Pirmykštis religinis graikų dramos pradas — gamtos 
mirtis ir atgiminas — darė žiūrovus jautrius kosminei 
tematikai. Ji yra perdėm savita klasikinei tragedijai. 
Tragedija yra įdomus žodis. Graikiškai tragoidia : tra- 
80s — "ožys" ir oidė — "giesmė", — “ožio giesmė *. 
Mat artistas buvo aprengiamas ožio kailiais. Tragedija, 
dramos forma, sudaro Vakarų raštijos šerdį. Jos turiniu 
yra žmogus, — ne eilinis žmogus, bet asmuo su 
sumanumu ir charakteriu, bendruomenės vadas. Jis tam- 
Pa auka kliūčių, kurias jis turi bandyti pašalinti iš 
gyvenimo. Dažnai jam tenka pralaimėti dėl tragiško pra- 
do savyje. 

Tragedijų pradžia siejasi su V a. prieš Kristų festi- 
valiais Dioniso garbei. Kiekvienos tragedijos turinį su- 
daro būklė ir veikėjai, paimti iš mitologijos. Tragedijų 
atomazga yra didvyrių katastrofa, — įvykis su 
tragiškomis pasekmėmis. Įžymiausios, mus pasiekusios 
tragedijos raštiją sudaro Eschilo trilogija Oresteia, 
Sofoklio Edipas Karalius ir Euripido Trojos moterys. 

Sėdėdamas Kuriono teatre po atviru dangumi ir 
žiūrėdamas į tolį mėlyname pajūryje, su malonumu prisi- 
menu gimnazijos mokytojus, kurie mokė skaityti graikų 
tragediją. Tragedijos žanro analizė padėjo atkreipti 
dėmesį į esminį tragedijos poveikį: žiūrovas, įsijung- 
damas į dramą, duoda kryptį sau — užuojautai ir nerimui 
gyvenimo žaizdre. 


Romėnai mėgo komediją ir farsą 


Romėnai Kuriono teatrą pritaikė savo pomėgiams. 
Slinkimas nuo tragiškos dramos ir domesys teatro pastato 
architektūriniam iškilumui ženklino jų erą. Tiesą sakant, 
romėnai niekuomet nesidomėjo rimta drama, bet tenki- 
nosi romantiška komedija su farso pradu. Komedija iš 
esmės siekia žmogų pralinksminti. Priešingai tragedijai, 
siekusiai įjungti žiūrovą į užuojautos ir nerimo jausmus, 
komedija stengėsi užimti žiūrovą, aplamai, kandžiu vi- 
suomeninių papročių bei institucijų iškoneveikimu, 
kandžia kritika ir pajuoka. O farsas, būdamas lengvo, 
žaismingo turinio, dažnai juokdariškuų išsišokimu bei 
storžievišku juoku, romėnams buvo itin patrauklus. 
Ilgainiui, imperijos laikotarpiu, teatras buvo paverstas 
žiaurių ir nešvankių spektaklių arena. 

Būdinga, graikų visuomenė labai gerbė teatro artistus. 
Tuo tarpu romėnai pradžioje tik vergams leido vaidinti 
teatre. 

Krikščionys senovėje teatro nemėgo. Krikščionių an- 
tipatija teatro scenai sąlygojo ir laikyseną artistų atžvil- 
giu. Artistai buvo laikomi “benamiais". 


Lieka laiko užeiti pas Efstolijų 


Teatre užsibuvau. Pasijuntu vienui vienas. Ir rusų tu- 
ristų grupė jau senokai dingo už teatro pusskritulio. Ret- 
karčiais kažkur girdėti gido šneka. Sunku suprasti kalbą, 
nes esu teatro dauboje. Tik “Eustalios" vardą pagaunu. 

“Eustolios" — kipriečių tariamas Efstolios yra vardas 
žmogaus, kuriam priklausė vila su mozaika išpuošta asla. 
Mat “Eustolios" yra išrašytas spalvotais akmenėliais 
priemenės asloje. Nūdien įprasta vilos griuvėsius vadinti 
Etstolijaus pirtimi su priestatais. Vila buvo atkasta prieš 
keturiasdešimt metų. Archeologų manymu, pradžioje 
Efstolijaus namas priklausė vienam savininkui, bet il- 
gainiui buvo išplėstas į Kuriono poilsio bei pramogų cen- 
trą. Pirtis yra keleto pastatų junginys. Savo visuma ji at- 
spindi romėnų maudyklių statybą. 

Dėmesį rište pririša aslų mozaika. Raštavimas jau 
bizantiniškas, simboliai — žuvis, povas — perdėm 
krikščioniški, o Ktisis — Kūrimo mozaika, įvaizdintas 
moterimi su matuokle, burte užburia. Ar Efstolijus buvo 
krikščionis? Atrodo, kad taip, nes žuvies ir povo simbo- 
liai įrašų fone liudija krikščionį namo šeimininką. Todėl 
ir Ktisis-Moteris su matuokle mozaika siejama su Kūrėju, 
kuriančiu pasaulį Išmintimi. Išmintis Šv. Rašte vaizduo- 
jama moters įvaizdžiu (žr. Pat 8-9). 


Kai įdomu, užmiršti laiką 


Efstolijaus namų lankymą nutraukia įkyrus autobuso 
signalas. Iš karto į signalą nekreipiu dėmesio. Dingteli 

mintis: “Nejaugi manasis?!" Žvilgsnis į laikrodį ir ant ke- 
liuko laukiantį autobusą pasako visą tiesą. Skubu eiti į 
autobusą. 

Turistą barti už vėlinamąsi neįprasta. Bet kiti ke- 
lionės bendrai pasitinka besivėluojantį rankų plojimu. Su 
“ Atsiprašau!" skubu į savo vietą. 


Skubame atgaivai 


Anglai valdė Kipro salą kone visą šimtmetį. Ir dabar 
anglai jaučiasi Kipre lyg namie. Gal net geriau negu na- 
mie! Tarp kelionės bendrų yra keliolika anglų, kurie laiko 
Kipro salą savo gimtine — antrąja tėvyne. Jiems arti šir- 
dies ir Keo vyno bei alaus gamyklos. Ne vienas jų didžiuo- 
jasi buvę kareiviais Kipre. Kareiviai vyną ir alų mėgsta! 

Keo įmonė yra prie Limasolio. Grįžtame atgal. Keo 
vyno ir alaus gamykloje esame laukiami. Commandaria 
vyno rūsys — įmonės pažiba. Ten mus pirmiausia nuve- 
da. Šį vyną kipriečiai laiko iškiliausiu salos gaminiu. 
Perveda per visą gamyklą nuo vynuogių traiškymo iki 
vyno pilstymo. Vėsinimo įrangos įmonė neturi. Pasiekus 
pilstymo salę, matai “nusilesusius" darbininkus nuo alko- 
holio garų. Mus apdovanoja mažučiais vyno buteliukais. 

Pagaliau atsiduriame vyno ragavimo salėje. Ji vėsina- 
ma. Stalai išrikiuoti su patogiomis kėdėmis. Vietoje 
butelių ant stalų padėti vyno ir alaus — Keo gaminių 
sąrašai. Gali paprašyti tokio gėrimo, koks labiausiai 
patinka. Be to, apstu kepintų bulvių skiaučių, sausainių ir 
sūrio. Salės pašonėje vyno pardavimo kontora. Galima 
vyną užsakyti dėžėmis. Bus pasiųsta namų adresu. 
Anglai, vyną ragaudami, nesėdi, bet apspinta kontorą ir 
užsakinėja vyno siuntas. “Bloody good sherry...“ Visur 
maišosi gidė ir vairuotojas. Matyt, jie gauna iš įmonės 
arbatpinigų už turistų atvežimą. 

Grįžtant į Larnaką nakvynės, anglai bando dainuoti. 
Išeina kaip anam vilkui, šunies svečiui, po vestuvių stalo 
lietuviškoje pasakoje. Vietoje melodijos girdėti šūkavi- 
mas. 


Pagaliau pasieksiu Pafos 


Vakar keliauta Rojaus turistiniu autobusu, o šiandien 
keliauju vėl su Afrodite. Džiaugiuosi, kad vakar buvo 
pakeista programa. Diena buvo ir taip kupina įspūdžių be 
lankymosi Pafos mieste. Kipras yra turtingas turistinėmis 
paslaugomis. Afroditės kelionių biuras, tiesa, mažiau 
paslaugus. Iš viešbučio nepaima. Reikia pačiam nueiti į 
nurodytą vietą. Todėl vėl einu prie Four Lanterns — 
Keturių žibintų viešbučio. Kipro saloje rytai esti gaivūs. 

Nuo Larnakos iki Pafos yra apie 95 km. Gam- 
tovaizdis už Kuriono pasikeičia. Kalvos aukštesnės, dau- 
giau medžių pašlaitėse, o slėniuose slypi daugiau kaimų 
ir miestelių su baltai nudažytais raudonstogiais namais. 
Vieškelis kerta milžinišką anglų kariuomenės bazę — 
Episkopi. Abi vieškelio pusės aptvertos spygliuotų vielų 
tvora, o prie įėjimų raudonkepuriai kareiviai tikrina 
dokumentus. Vėl kertame kalvų keterą. Ūmai atsiveria 
platus ir žalias slėnis — anglų Happy Valley — 
Laimingojo slėnio sporto aikštės. Slėnis — sporto aikštės 
yra keleto kilometrų ilgio, — prasideda tarp dviejų kalvų 
keterų ir baigiasi geltono smėlio paplūdimiu pajūryje. 
Nuo vieškelio upelio nematau. Tačiau slėnis yra dosniai 
laistomas. 


Afroditė gimė Kipro pajūryje 
Pasak geologų, Kipro sala buvo iškelta vulkaniško 


proveržio iš Tetys (Tethys) jūros dugno prieš milijonus 


265 


metų. Ilgainiui, kai visiškai išdžiūvusią Viduržemio jūrą 
vėl pripildė vandenys, pasirodė dvi salos: viena šiaurinis 
kalnagubris, o kita Troodos kalnynas su Olimpo viršūne. 
Legenda teigia, kad Nojaus arka užkliudžiusi Olimpą. 
Nojus pamanė, kad jau pasiekė žemę, todėl nuleido 
didžiulį akmeninį inkarą. Jis kabėjęs ant Olimpo viršūnės 
per šimtmečius. Taip su įsitikinimu pasakoja senukas ki- 
prietis kavinėje atgaivos metu. 

Meilės ir grožio deivė Afroditė yra neatskiriamai 
įausta į Kipro tautosaką. Uola, prie kurios ji išlipo iš 
jūros bangų, yra vadinama Petra tu Romijū (Petra tou 
Romiou). Autobusas sustoja prie jos. Gidė kviečia 
išlipti. į 

Pafos apylinkių pajūrį puošia, lyg dantys burną, 
dideli ir maži įlinkimai, sudarydami slaptingą gamto- 
vaizdžio idilę. Auksiniu smėliu pakloti paplūdimiai vilio- 
jo nuo žilos senovės poetus, — graikus ir romėnus. 

Homeras Afroditę laikė Dzeuso ir Dionės dukterimi. 
Hesiodas aprašo Afroditės gimimą, pasinaudodamas liau- 
dies pasakojimu: 


Švelnus Zefiro vėjukas 

atnešė ją per bangų mūšą, 
griaustinio balsais, tarp 
švelnių jūros putų. 

O Horae aukso drabužiuose 
priėmė ją džiugiu krykštavimu. 


Horae — Laikai, graikų religijoje, buvo metų laikų 
deivės, Dzeuso ir Temės (Themis) dukros. Metų laikai 
buvo joms pavaldūs, tačiau jos nebuvo garbinamos, bet 
tik tarnavo kitų dievų poreikiams. Horae skaičius ir var- 
dai skyrėsi skirtingose vietos. Hesiodas mini trejetą 

Horae: Eirene (Ireną), Dike (Teisingumą) ir Eunomia 
(Tvarką arba Darną). 

Afroditė buvo deivė su daugeliu veidų. Dzeuso duota 
Hefestui už žmoną, ji mėgavosi su daugeliu kitų. Ji pami- 
lo Ares, — iš šios meilės gimė ne tik Harmonia, bet ir, 
pasak kitų mitų, Eros ir Anteros; iš meilės su Hermes, 
Afroditė pagimdė Hermafroditą, o iš meilės su Dionisu 
— Priapus. Dzeusas sužadino Afroditės meilę skerdžiui 
Anchises, — iš šios meilės gimė Enėjas. Paris paskyrė 
Afroditei nesantaikos obuolį, kuris sukėlė ginčą, prive- 
dusį graikus į karą prieš Troją. 

Afroditė, gimusi Kipre, buvo garbinama visoje 
Graikijoje ir graikų kultūros kraštuose. Tačiau jos 
savybės ne kartą buvo skirtingai vaizduojamos. Kaip 
Afroditė urania - “Dangiškoji", ji buvo dangaus skliauto 


deivė, — tyros ir dvasinės meilės įkūnijimas; kaip 
Afroditė pandemos — "liaudies", ji buvo vedybinio 
šeimos gyvenimo deivė, — žemiškos ir juslinės meilės 


įkūnijimas. Afroditė buvo garbinama ir kaip karo deivė, 
— pavyzdžiui Spartoje, — bei kaip jūros deivė ir jūreivių 
globėja. Savo savybėmis ne kartą Afroditė buvo tolygi 
Artimųjų Rytų deivėms — Aštartei ir Ištarai. 

Romėnai Afroditę tapatino su Venera. Venera, 
romėnų religijoje, buvo augalijos deivė. III šimtmečio 
prieš Kristų būvyje ji buvo sutapatinta su Afrodite. 
Imperijos amžiuje Afroditė buvo garbinama kaip Venus 
Genetrix, Enėjo motina; kaip Venus Felix, laimės nešėja; 
Venus Victrix, pergalėtoja, ir Venus Verticordia, moters 
skaistybės saugotoja. 

Menu garsiąsias Veneros-Afroditės marmurinės statu- 
las: Luvro Venerą iš Melos salos, Medici Venerą — 
Medici Afroditę  Uffizi muziejuje, Florencijoje, 
Kapitolijaus muziejaus Venerą Romoje. Umbrijos 
menininkas Sandro Botticelli įamžino Afroditės gimimą. 

Palaia Pafos ir Afroditės šventovė 


Pavažiavus keletą kilometrų nuo Afroditės Uolos, 
pasiekiame Palaia Pafos — Senąjį Pafos. Lankysime 
Afroditės šventoję — pamatus ir aslą. 

Pausanijas, prieškristinių laikų keliautojas, rašė, kad 
Pafos miestą ir šventovę pastatė legendinis Trojos karo 
didvyris Agapenoras (Agapenor). Pausanijo laikais Pafos 
buvo svarbus ir garsus Afroditės šventove. Tūkstančiai 
maldininkų iš tolimų kraštų atkeliaudavo su aukomis da- 
lyvauti metinėje Afroditės ir Adonio šventėje. Afroditė 
— moteris, Adonis — vyras dužlioje metinio gamtos cik- 
lo būklėje. Mitai apie dievus buvo anuometinė filosofija, 
— jie teikė metinei žmogaus patirčiai ir savistabai 
pasakojimo rėmus. Mitas — pasakojimas apie Afroditę ir 
Adonį yra tragiškas, nes Adonis miršta, o Afroditė jo ge- 
di. Mitas yra kolektyvinė žmogaus savimonė. Neužteko 
mitą žinoti, reikėjo jį švęsti. 

Į Pafos atvažiuoju antrusyk. Pirmoji kelionė buvo 
gruodžio mėnesį. Žvarbus vėjas ir sodrūs lietaus gūsiai 
tuomet tuštino Pafos gatves. Dabar — birželis: gamta 
mėgaujasi spalvų ir garsų muzika, šelmiški debesiukai 
veltui bando paslėpti bent minutei saulę, nuo jūros ver- 
žiasi gaivus vėjukas. Zefiras tebežaidžia bangų mūšoje! 
O žmonių, žmonių... 

Bendrakeleivių šneka įdomi: vienas prisimena anglą 
Shakespeare, kitas graiką Ezopą... Net pacituoja Shake- 
speare eiles apie sidabrasparnius balandžius, kurie nešė 
Afroditę nuo Dali (Dhali vietovės salos centre) — 
Adonio mirties vietos į Pafos: 

[Balandžiai] nešė Afroditę, skrisdami 
į Pafos, kur jų karalienė 

norėjo užsidaryti ir, 

liūdesy paskendus, gedėti viena... 

Anglui įdomu, kiek kilometrų turėjo balandžiai nešti 
liūdinčią deivę. Adonis, pasak mito, žuvo nuo Ares 
rankos, centrinėje salos dalyje. Dali miestelis paukščio 
keliu yra arti. Anglas didžiuojasi, kad savo ranka Dali 
vietovėje palietęs paminklinį ženklą. Kitas anglas, 
pastebėjęs ant pajūrio pakrantės ožiuką, noriai prisimena 
graiko Ezopo pasakėčią apie “Ožiuką ir austrę". Ožiukas 
buvęs greitakojis, o austrė namisėda. Susidūrė jiedu, 
pasak Ezopo, akis į akį prie jūros. Mat atšokavo ten sykį 
ožiukas ir išvydo austrę. Ji tūnojo prilipusi prie akmens ir 
snaudė. Ožiukas pasipiktino ir ėmė bartis. “Susigėstumei, 
tingine, tu štai guli, o aš jau keletą mylių nubėgau, nuo 
ryto ligi vakaro judu!“ Į tai jam atsakė austrė: Garbusis tu 
mano! Kol tu prakaitavai, lakstei be naudos, aš, pažiūrėti 
tokia tinginė, suspėjau pagimdyti didelį perlą. O juk net 
mažiausias perlas vertesnis nei tūkstantis ožiukų!" 

Kelionėje sutinki įdomių Žmonių. Anglai pažįsta 
Artimųjų Rytų raštiją. Užsimezgus pokalbiui, jauti įdomų 
“atrajojimą", — tai, kas girdėta ir tai, kas matyta 
pokalbiu išryškėja kaip liudininkai neišsenkančių kūrybi- 
nių žmogaus jėgų, atvirumo gyvenimui, dvasios budru- 
mui. Žmogaus būtis dužlioje buityje verčia žmogų rinktis 
— rizikuoti, — gyvenimas, kuriame kiekviena būklė yra 
vis nauja kiekviename momente, o kiekvienas momentas 
yra vis šviežia ir šokiruojanti peržiūra viso to, kuo būta. 

Afroditės šventovė nūdien yra tik pamatai ir asla. 
Tiesa, ir keletas atstatytų kolonų. Tačiau ji nutildo ir 
prakalbina šiuolaikinį žmogų ne tik apie jo profesiją, — 
užsiėmimą, pareigas, būklę, — bet ir apie duobėtą kas- 
dienybę, apie dvasios gelmes, apie poreikį įsijungti į 
žmonijos išmintį. 

Nūdien Palaia Pafos — Senasis Pafos su Afroditės 
griuvėsiais yra Kuklija (Kouklia) miestelio dalis. 
Autobusas vėl grįžta į vieškelį. Girdžiu kupiną priekaišto 

balsą: “O kur šv. Paulius, Tautų apaštalas, atvertė Kipro 
salos gubernatorių? Prašau parodyti!“ Gidė nuramina 
priekaištaujantį turistą. Sako, “Turime du Pafos miestus 
— senąjį ir naująjį". 


Jeigu nukeliautum į Kukliją 


Būdamas Kuklijoje, neskubėk. Nepasitenkink Afro- 
ditės šventovės pamatais ir asla, bet pabuvok muziejuje 
tarp įrašų jos garbei. Tiesa, Afroditės statulos čia 
neberasi, ji yra išvežta į Nikosiją. Užsuk į Leda res- 
toraną, nusileisk uolomis prie bangų mūšos, kur gimė 
Adroditė. Kipre — Afroditės saloje šis yra svarbiausias ir 
seniausias kampelis — Šventovė, kurioje Afroditė buvo 
garbinama penkiolika šimtmečių, o jos garbintojai aprau- 
dodavo kartu su ja Adonio mirtį. 

Adonis yra augalijos dievas. Todėl jam lemta kasmet 
mirti. Adonis turi mirti, kad laukuose užaugtų javai; Adonis 
turi mirti kad būtų žemėje gyvybė; Adonis miršta, kad vėl at- 
gimtų. Kasmet jo mirtis turi būti apraudojama; kasmet, įsak- 
miu užuojautą sukeliančiu ritualu, žemė turi būti drąsinama 
jungtis su tais pradais, kurie padarys ją vėl vaisinga. 

Tiesa, Afroditė yra tapusi tik kosmetikos ir neatsakin- 
gos meilės puoselėtoja. Tačiau tarp Kuklijos akmenų ir 
sukiužusių šventovės kolonų tebesijaučia ana sena pago- 
nijos pasaulėjauta: Afroditė nėra deivė tarp deivių, bet 
visų deivių junginys. Ji yra Artemis, Kybelė, Aštartė, 
Venera. Jauniausia Malonių deivė, seniausia Likimo 
deivių, visų Mūzų junginys. Afroditė yra deivė žemės ir 
žvaigždėto dangaus, mergystės ir moterystės, vyno ir 
kraujo, meilės svaigulio ir mirties baimės. Afroditė Kipro 
saloje yra paradoksali kūrėjiškumo esmė. 

Kuklijos krikščionys pasistatė šventovę. Šventovės 
vardas daug pasakantis: Mergelės Afroditissa šventovė. 

Du miestai vardu Pafos: Palaia ir Nea 


Senąjį — Palaia Pafos liudija žila senovė. Ar- 
cheologai užtiko jame radinių iš III tūkstantmečio prieš 
Kristų. Naujasis — Nea Pafos, kurio link dabar važiuo- 
jame, yra kur kas jaunesnis. Jį įsteigė senojo Pafos kara- 
lius Nikoklis (Nicocles) IV a. prieš Kristų. Mat jam 
reikėjo patogesnio uosto. Naujasis yra prie pat jūros, 
maždaug 16 km į šiaurės vakarus nuo senojo. Nikoklio 
miestas buvo Kipro salos sostinė nuo įkūrimo ligi 
Konstantino Didžiojo IV a. po Kristaus. Ten, gidė 
pabrėžia, apaštalas Paulius stebuklingai apakino bur- 
tininką Elimą (žr. Apd 13, 4—12). 

Šiuolaikinis Pafos yra sparčiai augantis miestas su 
uostu ir tarptautiniu aerouostu. Atostoginiai kaimeliai 
dygsta citruso ir bananų miškeliuose. Palei pajūrį, tik 
siaurutį paplūdimį tepalikdami, auga daugiaaukščiai 
viešbučiai. Gidė užtikrina, kad miesto savivaldybė leidžia 
statyti tik dviaukščius namus palei jūrą ir tik keturaukš- 
čius atokiau nuo jūros. Pasižvalgęs matai, kad senojo 
Pafos likučių ateitis saugi, nes, kada tik statant namą 
užtinkama sena siena ar kapas, statyba nutraukiama. 


Uostas žemutiniame Pafos 


Pietų metas. Valgyklos rikiuojasi palei molą. Uoste 
tik žvejų laiveliai ir turistų jachtos. Venecijiečių fortas 
saugo uosto įplauką. 

Kadaise, būdamas Pafos uoste, susidūriau su jo sargu 
— draugiškų pelikanu. Taip buvome susidraugavę, kad 
net pietumis — žuvimi dalinomės. Noriu jį vėl sutikti. 
Tačiau jo niekur nematyti. Užeinu į Pelikano restoraną 
pasiteirauti. Žinia apie pelikaną liūdna. Jis tapęs teroriz- 
mo auka prieš keletą mėnesių. 

Radęs nuošalesnę valgyklą prie molo, arti uosto 
įplaukos, užsisakau pietums žuvies. Laukdamas valgio, 
vėl skaitau: 


Paulius, Barnabas ir Jonas Morkus perėjo salą 
iki Pafos... 

Sergijus Paulius, prokonsulas “panorėjo pa- 
klausyti Dievo žodžio"... 

Jiems priešinosi Elimas — burtininkas... 

“Ak to velnio vaike!.. 

Dabar štai ištiks tave Viešpaties ranka: 

tu tapsi aklas ir kurį laiką neregėsi saulės!" 
„prokonsulas įtikėjo, neatsistebėdamas Vieš- 
paties mokslu... (Apd 13,6-12). 


Evangelija ir magija 


Įkvėptas Apaštalų darbų knygos autorius krikščio- 
nybės pradžią Kipro saloje aprašo labai taupiai. Mini tik 
du įvykius: atvykimą į Salamis ir susitikimą su magija 
Pafos mieste. Nuo Salamis rytiniame iki Pafos vakari- 
niame salos pakraštyje yra daug kaimų ir miestelių — ir 
miestų: Larnaka, Limasolis. Apaštalo Pauliaus pėdsakų 
juose neužtinki. Atrodo, kad autoriui nerūpi misijinė 
veikla, jam svarbu aprašyti Evangelijos susitikimą su 
magija. 

Evangelija yra Žinia apie Kristų, nugalėjusį mirtį 
Prisikėlimu. Evangelija veda į tikėjimą Dievu, kuris 
žmogų myli ir juo rūpinasi. O magija buvo senovės žmo- 
gaus mokslas. Gamtos garbinimas buvo magijos technika, 
būdas pakinkyti gamtos jėgas Žmogaus poreikiams. 
Prietaringumas turi savo ištaką magijoje. Mat magijos 
pasaulėjauta arba pasikliaujama tuo, kuo neverta pasi- 
kliauti, arba bijoma to, ko neprotinga bijoti. Kipriečiai 

buvo ir religingi ir mokyti. Būdami religingi, jie garbino 
suasmenintą gamtą — asmeniškas būtybes, nors ir keistai 
iškraipytas; būdami moksliški, jie tikėjo į paslaptingas 
jėgas gamtoje. Jų pasaulis buvo ne tik pilnas dievų ir dei- 
vių, bet ir demoniškų jėgų — gerų ir blogų. Demoniškųjų 
jėgų įtakos sfera buvo siauresnė negu dievų ir deivių. 
Danties skausmą, baisų sapną, duonos ar mėsos gedimą 
jie laikė demonų darbu, o audrą, marą, sausrą — bado 
nešėją priskyrė dievams bei deivėms. Demoniškosios 
jėgos buvo pavaldžios “mokslui" — magijai. Žmogus ne- 
garbina to, ką jis gali apvaldyti. Demoniškųjų jėgų buvo 
bijomasi, — jos nebuvo garbinamos. Taigi demoniškųjų 
jėgų apvaldymas buvo tolygus gamtos apvaldymui. 

Sėkmingas magijos technikos panaudojimas priklausė 
nuo tikslaus ritualo ir burtažodžio. Burtažodis, arba už- 
kerėjimas, buvo magijos raktas į ritualo jėgą. 

Elimas yra vienas iš daugelio Apaštalų darbų knygos 
veikėjų. Jis buvo “žydas, burtininkas ir netikras [t.y. 
dėjosi kaip] pranašas“. Vardas Barjėzus — “išganymo 
sūnus“ skiriasi nuo vardo Elimas. Labai galima, kad 
Lukas sujungia į viena du skirtingus pasakojimus: vieną 
apie žydą Bar-Jėzus, o kitą apie burtininką Elimą. 
“Elimas", vardas duotas burtininkui, yra neįprastas, o 
pati vardo prasmė sunkiai pagaunama. “Elimas" kaip var- 
das yra žinomas Libijoje. Atrodo, kad Lukui vardo 
prasmė nėra svarbus dalykas. Jam knieti gyvai pavaiz- 
duoti tikėjimo Dievu susitikimą su magija, tuometine 
moksliška pasaulėjauta ir pasaulėžiūra. Nūdien sakytume 

su “šarlatanais". 
Apaštalas Paulius pas prokonsulą 


Kipro salos prokonsulas Sergijus Paulius gyveno Nea 
Pafos mieste. Jis priklausė Romos aristokratijai ir, atro- 

do, buvo šviesi asmenybė. Sergijų Paulių aprašo Plinijus: 
susipažinęs su mokslais, atviras gyenimui ir tiesai. Ir 
Lukas rašo, kad Sergijus Paulius buvo "išmintingas", 
turėdamas gilų išsilavinimą, jis liko atviras tam, kas yra 
už medžiaginės tikrovės. Kaip įprasta imperijos prokon- 
sulams, Sergijus Paulius laikė savo dvare grupę jaunų 
patricijų, kurie ruošėsi tarnybai imperijos įstaigose. 
Gyvenimas provincijose buvo nuobodus. Be to, Sergijus 
Paulius savo dvare skatino reikštis ir puoselėjo mūzas — 
mokslininkus, filosofus, poetus ir net “elimus" — šar- 
latanus. 

Domėjimasis magija neturėtų mažinti Sergijaus 
Pauliaus asmenybės ir išsiauklėjimo. Tuometinis amžius 
buvo pereinamasis amžius: filosofai išsigimė į sofistus, 
— vietoje ieškojus tiesos buvo įmantriai gudragalviauja- 
ma, — sofistai tapo “elimais" — šarlatanais. Okultizmas 
— mistinių prietarų apie paslaptingas gamtos jėgas ir 
antgamtines savybes pasaulėjauta irgi buvo madoje 
didžiūnų vilose. Pagonijos pasaulis menkėjo palengvėle 
ir palaipsniui: mitai užgožė sveiką liaudies nuovoką, 
filosofija išsigimė į klaidinančias žodines gudrybes, o 
kultūra klimpo į magijos techniką. Nenuostabu, kad 
pagoniškoji kultūra įklimpo į magiją. Elimas rado vietos 
prokonsulo Sergijaus Pauliaus dvare, nes jis atstovavo 
anai didelei įtaigai, kurią turėjo okultizmas žmogaus pro- 
tui ir valiai. Elimas buvo “burtininkas" gyvenimo būdo, 
kurį skelbė okultizmas. 


Okultizmas ir krikščionybė susitinka 


Elimas buvo burtininkas. O burtininkų, vienokių ar 
kitokių, netrūksta ir šiandien. Kaip jie besireikštų, jų 
veikla yra visuomet panaši. Jie naudojasi magija, bando 
palenkti Dievo valią žmogaus valiai. Magija tariasi turinti 

galią valdyti “Dievą" žmogaus gerovei paslaptingų burtų 
žodžiu. Magija Dievo negarbina, — magija naudoja 
Dievą. Maginė pasaulėjauta naudoja religiją kaip 
priemonę tikslui pasiekti. Burtininkai siūlo savo patar- 
navimus, žadėdami paversti žąsis į gulbes, o šviną į auk- 
są. “Elimas" tebevaikšto nūdien šiuolaikinio miesto 
gatvėmis. Prieš šitokį religijos supratimą Apaštalas rašė 
laišką Kolosiečiams iš kalėjimo Romoje. 


Prokonsulas Sergijus Paulius domisi Kristumi 


Iškylų metu Kipre galima rinktis valgyti kartu su 
grupe arba susirasti sau patogią valgyklą. Kelionių metu 
po Artimuosius Rytus patyriau, kad kur kas įdomiau ir 
naudingiau atsiskirti nuo grupės. Tiesa, grupėje sutinki 
žmonių, kurie keliauja, kad atrastų, pažintų, išgyventų 
pasaulio kampelį. Tačiau dažniausiai yra iš tos pačios 
kultūrinės aplinkos ir dalinasi tik savo krašto bėdomis ar 
garsu, o lankomam kraštui daug dėmesio skirti nesiryžta. 
Žinoma, pasitaiko ir išimčių. Sutinki žmonių, kurių 
domėjimasis lankomu kraštu praturtina kitus. Be to, apla- 
mai kalbant, maistas grupėms yra užsakomas ir pa- 
ruošiamas iš anksto. Pasirinkimo nėra. O sau pačiam pa- 
trauklią valgyklą susiradus, laukiant ir stebint, supranti, 
kad maistas kurį mėgsti, yra randamas šiek tiek skirtin- 
gose lėkštėse daugumoje virtuvių. Kol tai pasieki, geriau 
būti alkanu negu nepatenkintu ar ligoniu. 

Pietų pertrauka iškylų metu sudaro progą pažinti 
lankomą vietovę. Man geriausiai pasiseka perkelti lanko- 
mas vietas į savo patirtį kojomis. Ir nūdien landžiau po 
Pafos, kol jame, norėdamas jį pažinti, pasimečiau. Jo- 
kioje grupėje taip neatsitiktų. 

Rastoji užeiga įdomi. Galiu stebėti visą Naujajį 
Pafos. Čia ir triukšmo ne tiek daug. Grįžtu prie trumpojo 

Apaštalų darbų knygos aprašo apie Apaštalą Paulių 
prokonsulo dvare. 

Apaštalo Pauliaus, Barnabo ir Jono Morkaus kelionė 
per salą ir jų skelbiamo Žodžio apie Kristų energija, be 
abejo, buvo tapusi visos salos pašnekesiu. Nenuostabu, ir 
Sergijus Paulius, salos prokonsulas, pasikvietė, — grei- 
čiausia įsakė, — pasirodyti ir dvare. Šis buvo pirmasis 
Gerosios Naujienos susitikimas su romėnų visuomene. 
Įdomu, kad dabar apaštalas Paulius pasikeičia vietomis su 
Barnabu. Prokonsulo dvare Romos pilietis, o ne Kipre 
gimęs judėjas, buvo svarus. 


Dievo Zodžio energija 


Sergijus Paulius panorėjo “pasiklausyti Dievo 
žodžio“ (Apd 13,7). Luko pasakojimas nesako nieko apie 
Dievo žodžio turinį, bet pabrėžia jo energiją. Iš vėlesnių 
Apaštalo pamokslų pagonims, — Listroje, Tesalonikoje, 
Atėnuose, — galima bent iš dalies atpažinti ir jo turinį. 
Apaštalas, kreipdamasis į pagonius, pabrėždavo žmogui 
įgimtą atvirybę Dievui ir nuovoką apie vieną Dievą. 
Apaštalas kalbėdavo apie Dievą žmoguje, kad prakalbintų 
žmogų vardu Dievo, kuris yra virš žmogaus, apie Kūrėją- 
Dievą, kuriam yra pavaldus pasaulis. Po to jis pereidavo 
pric žmogaus santykio su Dievu ir poreikio garbinti 
Dievą būtinumą. 

Dievo-Kūrėjo sąvoka trikdė graikus. Mat pasak 
graikų mintijimo, pasaulis yra amžinas. Neatrodo, kad ši 
tiesa būtų įžeidusi Barjėzų-Elimą, nes jis buvo judėjas. 
Dievas-Kūrėjas buvo pagrindinė judaizmo tikėjimo tiesa. 
Elimą trikdė Apaštalo perėjimas nuo Mozės prie Kristaus. 
Apaštalo tikėjimas prisikėlimu, kuriuo Dievas-Kūrėjas 
vispusiškai įsijungia į žmogaus gyvenimą, nugalėdamas 
mirtį, buvo kita priešingybė graikų savipratai. Anot jų, 

siela yra tai, kas daro žmogų amžinu, o kūnas — tik 
laikinis Žmogaus, t.y. sielos įkalinimas medžiaginėje 
tikrovėje. Kalbėti apie kūno — viso žmogaus prisikėlimą 
yra priešinga sveikam protui. 

Apaštalas Paulius kreipėsi į prokonsulo Sergijaus 
Pauliaus dvarą su Žinia apie baigminį Dievo-Kūrėjo 
planą, apreikštą per Jėzaus Kristaus mirtį-Prisikėlimą. 
Apaštalas prakalbino Romos imperijos prokonsulą vardu 
Dievo, kuris yra viso pasaulio Kūrėjas ir Atpirkėjas, 
pakviesdamas tikėti, kad Jėzaus Kristaus mirtimi-Pri- 
sikėlimu buvo nugalėta nuodėmė ir mirtis. 


Elimai, kaip tau atrodo? 


Elimas, prokonsulo pakviestas ar savo noru, “prie- 
šinosi..." Apaštalui. Lukas Sergijų Paulių vadina iš- 
mintingu vyru. Būdamas imperijos prokonsulas, jis turėjo 
būti ir teisės žinovas. “Audiatur et altera pars!“ 
Evangelijos energija susikerta su magija. 

Luko pasakojimas yra taupus. Jaučiu, kad Apaštalas 
pastebėjo, jog prokonsulas yra atviras Evangelijai. Tuo 
tarpu “Elimas... stengėsi atitraukti prokonsulą nuo tikėji- 
mo“ (Apd 13,8). Apaštalas “įdėmiai pažvelgė į [Elimą] ir 
prabilo: “...Tu, visokių klastų bei suktybių pilnas tei- 
singumo prieše!..." (Apd 13,9-10). “Tu, sukčiau ir šar- 
latane...!* Apaštalo Žinia apie Kristų nėra mokslas apie 
dausas, bet Dievo galybė, kuri pastato į savo vietą bet 
kokią magiją. Lukas Apaštalo sankirtį su Elimu sudrami- 
na. Elimas negali pakelti Apaštalo žvilgsnio, — apgrai- 
bomis svirduliuoja iš sueigos tarsi būtų staiga apakęs. “Ir 
tučtuojau užgulė jį tiršta tamsa, ir jis ėmė graibytis 
aplinkui, ieškodamas, kas jam ištiestų ranką“ (Apd 
13,11b). 

Ar Saulius tapo Pauliumi Kipre? 


Savo laiškuose Apaštalas save vadina Paulos — 
Pauliumi. Prieš sankirųį su Elimu prokonsulo dvare 
Apaštalų darbų knyga jį vadina Saulos — Sauliumi (Apd 
13,9). Vardas Paulius yra graikiškas-romėniškas ir reiškia 
“Mažas", “Mažylis". Vardas Saulius yra hebraiško vardo 
Ša'ūl forma ir reiškia “Prašytas [iš Dievo]". 

Pasakojime apie sankirųį su Elimu užsimenama, 
“Tada Saulius, kitaip vadinamas Pauliumi" (Apd 13,9), o 
po to Apaštalą vadina Pauliumi. Apaštalas turėjo Pauliaus 
vardą nuo gimimo; Sauliumi buvo vadinamas tarp žydų. 
Anuomet daug judėjų turėjo dvigubą vardą, vieną 
semitišką, — Saulius, Apaštalo atveju, — ir kitą 
graikišką-romėnišką, — Paulius, Apaštalo atveju. Nors 
Paulius ir reiškia “Mažas" ar “Mažylis", šis vardas ne- 
turėjo nieko bendra su žmogaus ūgiu ar kuklumu. 


Sankirčio su Elimu pasekmės 


Nuo dabar Paulius tampa misijos galva. Pauliaus var- 
das pirmauja Luko pasakojime, Paulius pirmauja ir 
Žodžio energija bei įtaigumu. Barnabas pasitraukia į 
užnugarį. Po keleto metų Barnabas grįš į savo gimtąjį 
Kiprą tęsti apaštalo misijos (Apd 15,36-39). 

Pasak kipriečių padavimų, Elimas neužmiršo ano 
lemtingo sankirčio su Pauliumi, — jis sukiršino judėjus 
prieš Barnabą. Barnabas buvo judėjų nužudytas. 

Kipras yra seniausia krikščioniškoji tauta iš pagonijos. 
Mūsų Lietuva yra jauniausia krikščioniškoji tauta tarp 
Europos tautų. 


Laikas pakilti kelionei 


Afroditės autobusas pasirodo palei molą sutartoje vie- 
toje. Laikas man prisijungti prie iškylos. Patarnautojas 

nepatenkintas žiūri į pusiau suvalgytą patiekalą. Kur 
mano nežūva! O buvo gerai paruoštas ir gardus. Pas- 
kubomis ištuštinu alų iš stiklinės... 

Į uostą grįžta iš žvejonės laiveliai. Dydžiu jie panašūs 
į aną, kuriuo Apaštalas, lydimas Barnabo ir Jono 
Morkaus, kadaise išplaukė iš čia į Pergę, Pamfilijoje — 
nūdienėje Turkijoje. Šiuolaikiniai Pafos žvejai nenaudoja 
nei burių, nei irklų. Jų laiveliuose garsiai burzgia motorai. 


Vyno dievas Dionisas vilos asloje 


Gūžiname į autobusą. Gidė teiraujasi apie pietus. 
Keliolika iškylos dalyvių bandė savo laimę, atsiskirdami 
nuo grupės. Daug klegėjimo. Gidė, pasirodo, kalba ir 
olandiškai. O olandai po pietų yra itin šnekūs. Klausiu 
gidę ar užsuksime į Romos prokonsulo Sergijaus Pauliaus 
dvarą? Ji nedvejodama atsako, kad net nežinome, kur jo 
būta. Bet tuojau pat prideda, kad važiuosim į III kristinio 
amžiaus vilą, kuri priklausiusi arba turtingam pirkliui, ar- 
ba stambiam žemvaldžiui. Nūdien ji vadinama Dioniso 
vila. Tai vienas iš didžiausių senovės likučių ir svarbiau- 
sia Pafos įžymybė. 

Nuo uosto į Dioniso vilą netoli. Važiuojame keliuku 
per aukšta žole apaugusį lauką. Jis tuščias. Ar nestebina, 
klausia gidė, kad laukas nesuartas ir neapsėtas miežiais? 
Linguojame klausiamai galvą. Po šiuo lauku, tęsia gidė, 
yra senovės Pafos miestas. Archeologai nepajėgia iš karto 
viso miesto atkasti. Pasikrapšto tai šen, tai ten. Kur užtin- 
ka ką nors įžymesnio, ten daugiau rausiasi. Taip buvę ir 
su Dioniso vilos mozaikomis asloje. Užtikus aslą su mo- 
zaikomis, Kipro archeologijos departamentas ne tik at- 
kasė vilos likučius, bet pastatė ir naują pastaią jos ap- 
saugai. Įeini į vidų ir nustembi, — esi didžiulėje 
daržinėje su vėsinimu. Siauri, aptverti takeliai virš aslos 

saugo aslą ir padeda apžiūrėti visas mozaikas. Trinu akis. 
Pirmu žvilgsniu atrodo, kad asla nėra akmenėlių mozaika, 
bet dengta rytietišku kilimu. Geometrinis raštavimo fonas 
lyg auste įaustas į aslą. Spalvos ramios. Jos atspindi 
Kipro rusvos žemės bei geltono kalkakmenio gamto- 
vaizdį ir pilką alyvmedžių žalumą. Asla viliojanti. Rodos, 
imk ir nuženk ant jos. Tačiau, “Saugok, Afrodite!“ nuo 
tokio įžūlumo! Mozaikos apžiūrimos tik nuo aptvertų 
lentinių takelių. 


Vyno dievas Dionisas 


Dionisas buvo vienas svarbiausių graikų dievų. 
Romėnai jį tapatino su savo Bakchumi (Bacchus). Dio- 
nisas atrado būdą vynuoges paversti vynu. Bastydamasis 
po pasaulį, jis mokė žmones, kaip pasidaryti vyno ir 
pasiekti ekstazę. Festivaliai buvo švenčiami Dioniso gar- 
bei vynu ir linksmybe. Tai vedė į nevaržomą pasigėrimą 
ir orgijas. Ilgainiui Dioniso kultas tapo ramesnis. Buvo 
tikima, kad vyno dievas ne tik išlaisvina bei įkvepia 
vynu, bet ir tiesiogiai veda į ekstazę bei dievišką kūry- 
bingumą. 

Mozaikos Dioniso vilos asloje liudija Dionisą, 
mokantį Ikarijų — Žemdirbį daryti vyną. Ikarijus, išgėręs 
vyno, vietoje vežimą traukiančių jaučių mato nuožmias 
panteras, sėdasi ant jų ir veržiasi į muštynes. Muštynės 
baigiasi tragiškai... Nūdien šiai mozaikų serijai duo- 
damas vardas “Dioniso triumfas". 


Ovidijaus Tisbė ir Piramas asloje 


Dioniso vilos asla plati. Ir mozaikų temos įvairios. 
Gali gėrėtis romėnų ir graikų mitologija. Ovidijaus 
pasakojimas apie tragišką Tisbės ir Piramo (Thisbe ir 

Pyramos) meilę “Metamorphoses — “ Atsimainymų" kny- 
goje čia yra tapęs vaizdu asloje; Ganimedas (Ganymede), 
erelio nešamas į Dzeuso Olimpą tarnauti dievams, Spar- 
tos gražuolė Leda, gulbino-Dzeuso gundoma, šaunusis 
Narcizas tampąs gėle-narcizu... patraukia mintį, padeda 
įsijausti į graikų kultūrinę įtaką Romos imperijoje. 

Dioniso aslos mozaika mane perkelia į mūsų tauto- 
saką ir jos tematiką: Eglė, Žalčių karalienė, Kąstytis ir 
Jūratė, Žemaičių meška... Lietuviai ir žemaičiai turi 
turiningą tautosaką, kuri liudija šmaikščią vaizduotę ir 
savitą įžvalgą į gyvenimą prie Baltijos. 


Į Tesėjo rūmus 


Tesėjas — graikų didvyris. Apie 100 m į vakarus nuo 
Dioniso vilos yra jo rūmai. Man jie įdomūs tuo, kad labai 
galima, jog po jų asla slypi prokonsulo Sergijaus 
Pauliaus vila. Archeologų atkastieji Tesėjo rūmai, — taip 
pavadinti dėl mozaikų asloje su Tesėju, — yra tik iš IV a. 
po Kristaus. Ir čia aslos išpuoštos geometrinio raštavimo 
mozaikomis. Viena jų man primena Katulo (Catullus) po- 
emą apie deivę Tetis (Thetis) ir jos vedybas su mirtin- 
guoju Pelėjumi (Peleus) bei jų sūnų Achilą (Achilles). 
Ilgiausiai mane pririšo III a. po Kristaus mozaika, vaiz- 
duojanti Tesėją ir Ariadnę. Mat apie Ariadnės siūlą jau 
buvęs skaitęs pradžios mokykloje. Viršutinėje šios mo- 
zaikos dalyje vaizduojamos dvi moterys — Kreta ir 
Ariadnė, o centre — Tesėjas kovoja su Minotauru labi- 
rinte. 

Tesėjo rūmai dar nebaigti atkasti. Ir ant jų statoma 
vėsinama daržinė su pašiūrėmis. Tai vis turistų labui. Vėl 
gūžiname į autobusą. 

Veidai mozaikose man padarė įspūdį savo apvalumu. 
Jie perdėm putlūs. Tokių veidų nematysi nei romėnų, nei 

graikų mozaikose. Netrunku surasti jų modelį. Prieš va- 
landą matyti patarnautojų veidai valgykloje buvo apvalūs 
ir putlūs. Kas kita su medžioklės scenomis mozaikose. 
Gyvūnai, vaizduojami mozaikose, niekuomet neklajojo 
po Kipro kalvas ir kalnus. Jie būtų labiau namie Šiaurės 
Afrikoje. Tuniso muziejuje teko matyti panašius gy- 
vūnus, ir panašų meistriškumą, išreiškiant judesį paveiks- 
le iš spalvotų akmenėlių. Šiaurės Afrika — Tunisas, labai 
galima, buvo ir Pafos menininko tėviškė. 


Šv. Pauliaus stulpas 


Dalyvauti grupinėje iškyloje yra patogu, bet ne vi- 
suomet. Turi pasitenkinti gido pastabomis apie vietas, 
kurias pamatai anapus autobuso lango. Pravažiuojame 
katakombas, “Fabrica" kalvos griuvėsius, teatro iš III a. 
prieš Kristų griuvėsius, Karalių kapus... Ir galų gale 
pasiekiame Šv. Pauliaus stulpą. Pasak kipriečių padavi- 
mo, Apaštalas buvo prie jo pririštas ir gavo iš savo tau- 
tiečių “keturiasdešimt be vieno“ kirčių bausmę, nes jis 
drįso skelbti, kad Kristus privedė prie liepto galo Mozės 
įstatymą. Šalia stulpo driekiasi XIV a. statybos lotynų 
krikščionių bazilikos griuvėsiai, o už gatvelės posūkio 
stovi kukli ortodoksų krikščionių šventovė. 


Nedaug Apaštalo pėdsakų Kipre 


Kelionė atgal į Larnaką smagi, nes tyli. Daugumas 
iškylos bendrų snaudžia, gidė su vairuotuoju veda 
sąskaitybą. Akimis seku pakelės vaizdus, o mintimis ban- 
dau prisiminti įspūdžiais turtingą dieną. O įspūdžius 
surikiuoti, susieti, apibendrinti esti naudinga. Beje, dar 
liko rytdienos kelionė į Nikosijos muziejų ir iškeliavimas 
laivu iš Limasolio uosto. Muziejus paprastai yra kelionės 

santrauka. Mat svarbiausius radinius archeologai perduo- 
da muziejams. O keliauti iš krašto į kraštą, ir dar laivu, 
Artimuosiuose Rytuose reikia būti pasiruošusiam ne- 
tikėtumams. Apaštalo Pauliaus pėdsakų Kipre nedaug. 


Dar kartą į Nikosiją 


Nekantriai laukiu Paradise — Rojaus turizmo įstaigos 
autobuso. Turėjo paimti 8:30 valandą, o jau 9:30! Net 
viešbučio tarnautojai susirūpino, kad mane bus pamiršę. 
Pagaliau pasirodo ne autobusas, be autobusiukas. Sako, 
autobusas vėluojasi iš Ayia Napa (Haya Napa). 

Autobuse ta pati gidė kaip užvakar, važiuojant į Ku- 
rioną. Dabar ir jos vardą tiksliai išgirstu — Demetra. 
Kelionė, ji praneša, truks tik pusvalandį. 

Dar kartą važiuoju palei Žaliąją sieną. Vėl stebiu 
trigubą būklų siūlę su graikų, Jungtinių Tautų ir turkų ka- 
riuomenių vėliavomis. Demetra kalba apie žemės baltumą, 
— tikra kreida, — ir pastangas, — neperdaug senas, — 
sodinti medelius, sėti pasėlius... Vienas iš iškylos dalyvių 
klausia apie elekiros tiekimą Kipre. Jėgainės tebetarnauja 
visai salai, paaiškina Demetra. Tik vėl bėda. Turkų 
“okupuotoje dalyje“ žmonės moka už elektrą karinei 
valdžiai, bet turkų karinė valdžia nieko nemoka jėgainėms. 
Net mūšių metu elektra nebuvusi nutraukta. 


Į muziejų — ar apsipirkti? 


Pasiekus Nikosiją, Demetra klausia kas nori eiti į 
muziejų ir kas nori susipažinti su miestu ar apsipirkti. Iš 
60 iškylos dalyvių tik 15 pasirenka muziejų. Kiti dumia į 
Nikosijos krautuves. 

Muziejus mažas, bet turtingas ir senas, pradėtas telkti 
XIX a. pabaigoje. Visa Kipro salos istorija ir jos savitu- 

mas prieš akis. Mokslininkas ir turistas gali mėgautis 
aštuonių tūkstantmečių panorama. Gido Nikosijos mu- 
ziejuje nereikia. Pabuvojus salos vietovėse ir susipažinus 
su gyventojų buitiniais likučiais, matai tai, kas svarbu. 


Nuo Kirokitijos iki Romos žlugimo 


Keramika — puodai ir puodų šukės yra ištikimas ir 
labai patvarus praeities liudininkas. Virtuvė, svirnas, sve- 
tainė, o ypač kapai, nors ir beraščiai, bet išsamiai pasako- 
ja apie Žmonių buitį, šventes, požiūrį į gyvenimą šiapus ir 
anapus mirties. 

Akysna krinta laidojimosi būdas. Miglotame akmens 
amžiuje buvo laidojimasi prie namo palei sieną iš lauko 
pusės, lyg dar negimusio kūdikio būklėje, o bronzos 
amžiuje — kūnas guli jau ištiestas šeimos kape. Jaučiama 
pažanga: "antrinės" laidotuvės — kaulai perkeliami į 
degto molio karstelius — osuarija (ossuaria). Pačiame 
kape yra vieta ir vietos. Be to, laiptai į kapą. 

Visais laikotarpiais mirusius į kapą palydi buitiniai 
reikmenys: duona, gėrimas, įrankiai medžioti, žuvauti, 
puošmenos... Yra ir urnų pelenams. Mirusieji buvo ir 
deginami. Yra ir sarkofagų — “kūno ėdikų“ kilmin- 
giesiems. 


Įtakų sampyna 


Kipriečiai buvo sugraikinti apie XIV a. prieš Kristų. 
Keramika atspindi mikeniečių antplūdžio energiją ir 
įtaigumą. 

Pirmasis prieškristinis tūkstantmetis liudija didžiųjų 
imperijų proveržį į Kipro salą: Asirija, Egiptas, Finikija 
išnaudojo Kipro žaliavas. Ir jų proveržius atspindi turtin- 
gi keramikos rinkiniai. 

Amžius, kuriame pasigirdo Žinia apie Kristų man itin 
įdomus. Gausūs antkapių paminklai liudija nerimą mirties 
akivaizdoje. Gimta gyvenimui, o reikia mirti! Skirtis su 
gyvenimu, nes mirtis yra nenumaldoma! Apie Apaštalą, 
skelbusį Dievą, kuris nugalėjo mirtį Jėzaus Prisikėlimu, 
muziejuje nieko nerandu. Tik antkapių paminklai atspindi 
tikėjimą, kad mirtis “pakeičia, be nesunaikina" gyveni- 


“ mo. 


Moters paslaptis ir kultas 


Degto molio — terra cotta statulėlės vaizduoja moterį 
kaip motiną ir kaip paslaptį. Kai kurios statulėlės tik 
plokščios, bet paženklintos fiziniais moters savitumais. 
Radiniai atspindi gimdymo paslaptį ir skausmą — baimę. 
Atrodo, kad buvo ieškoma statulėlėmis ir užkerėjimais 
"užtarimo". 

Deivė-Motina degto molio statulėlė turi paukščio vei- 
dą, ausyse dvigubą auskarą, rankose laiko prie krūčių 
kūdikį. Jos kilmė yra Artimieji Rytai. Atrodo grubi, 
grubesnė net už babiloniečių Aštartę. Bronzinis Apolonas 
su ragais jau perdėm žmogiškas. Atrodo, kad graikų 
antplūdis atskiedė rytiečių grubumą Dievybės vaiz- 
davime. Grubumo dar mažiau kalkakmeninėje Dzeuzo 
statuloje. Dzeusas, nors kadaise ir laikė rankoje žaibą, — 
dabar ranka tuščia, — slaptingai šypsosi. Galima pajusti 
skulptoriaus norą įkūnyti akmenyje veiksmą. Dzeusą į 
Kiprą atsinešė graikai, o Afroditė pati iš jūros išlipo į 
Kiprą. Užtat Kipras yra jos sala, o ji yra Kipro deivė. 
Afroditės statulos yra itin patrauklios akims. Nenuostabu, 
nes tik Afroditė vispusiškai teįkūnijo moters grožį. Ir tik 
Afroditę graikai vaizdavo nuogą. Šiaip moterų statulos 
yra “aprengtos". 

Klasikine meno samprata menas pamėgdžioja gamtą. 

Platonas ir Aristotelis irgi taip meną suprato. Nūdien 
pabrėžiama kūrybinė ir simbolinė meno pusė. Nenuos- 
tabu! Grožį aptarti nėra lengva: daikto grožis savyje? 
Daikto grožis į daiktą žiūrinčiame žmoguje? Stoviu 
muziejuje prieš Kipro Afroditės statulą. Jai trūksta rankų, 
net kojų netekusi, o nosis aptrupėjus, tačiau savo grožiu 
ji kiekvieną žiūrovą sustabdo. Kur glūdi jos žavesys? 
Statula švyti tik užuominomis, bet tokiomis, kurių paža- 
dinta vaizduotė pati jau kuria paveikslą — ir trumpalaikį, 
ir drauge alsuojantį gyvybe. Statuloje nejauti vidinio 
Afroditės gyvenimo, kuris švytėtų veide, mostuose, — jis 
lieka neišsakytas ir neišsakomas. Afroditės akys 
nereginčios. Veidas sudaro tik vieną iš darnaus kūno 
dalių, o ne jo centrą, nes antika dar nepajėgė išreikšti vi- 
dinio pasaulio mene. 


Sekmadienio rytas Larnakoje 


Vakar, grįžęs iš Nikosijos, užsisakiau “ Akropolio" 
kelionių biure “bendrą" taksi kelionei į Limasolį. 
“Bendras" taksi pigiau kainuoja, nes veža keletą keleivių. 

Ir sekmadienio rytą gieda gaidžiai. Jie žadina žmones 
savo laiku. Netrukus prisideda ir varpai, kviesdami į 
šventoves maldai. Arti prie viešbučio yra graikų orto- 
doksų Marijos — Ayia Fanoromeni (Ayia Phanoromeni) 
šventovė. Ten nueinu. Žmonės renkasi neskubėdami ir 
vėluodamiesi. 


Hagios Theos! (Šventas Dieve!) 
Kyrie eleison! (Pasigailėk mūsų!) 

Ischyros Theos! (Galingasis Dieve!) 
Kyrie eleison! 

Athanatos Theos! (Nemarusis Dieve!) 
Kyrie eleison! 

Kunigas gieda Jono evangelijos 4-ąjį skyrių. Tik Ži- 
nodamas tekstą graikų kalba, galiu sekti jo tarimą. Šiuo- 
laikinis graikų kalbos tarimas skiriasi nuo tarimo, kurio 
mokiausi mokykloje. Pamaldų dalyviai apsirengę šven- 
tiškai. Moterys turi daug užduočių liturginėse apeigose: 
giedojime, skaityme, atnašų paruošime. Mane, nepa- 
žįstamą asmenį, priima svetingai. Net krėslą užleidžia. 


Sekmadienio pusryčiai lauke 


Vakar vakare jaunimas turėjo šokius viešbučio valgo- 
majame. Šoko šiuolaikinius šokius. Tautinių tik vienų 
vieną — buzūkį. Tai visų graikų šokis su trankia muzika 
ir judriais žingsniais. 

Ši rytą pusryčius ruošia kitas, jaunesnis Layiotis 
šeimos narys. Valgyti tenka kiemelyje, nes valgomasis 
dar tebėra šokių salė. Visi svečiai prašomi valgyti tuo 
pačiu metu. Esame tik pustuzinis. 

Pakilus mokėti už pusryčius, jaunasis Layiotis sako, 
kad šiandien esate mūsų svečias. Svetingumu jaunas ki- 
prietis draugiškai nuteikia iš savo krašto išvykstantį sve- 
timtautį. 


Taksi vėluoja tik vieną minutę 

Larnaką palieku 9 val. ryto. Mane paima vakar 
užsakytas Akropolio taksi. Talpus Mercedes-Benz. Gali 
paimti septynetą keleivių. Penki jau surinkti. Paėmęs 
mane, dar važiuoja i kitą miesto šoną septintojo keleivio 
paimti. Jis — kareivis. Šeimos apsuptas, laukia taksi prie 
namo durų. 

Vieškeliu į Limasolį jau keliskart važiuota. Ne- 
sikalbame. Važiuojame baisiai greitai — 160 km! 
Pirmusyk teiraujuosi vairuotoją, ar Kipre nėra greičio ri- 
bos. Tik su šypsnių pasižiūri, greičio nelėtina. Turiu 
paimti, sako, keleivius iš uosto. Į Limasolį ūžtę atūžiame. 

Dabar jis klausia kiekvieną, kur norime sustoti. Paprašau 
palikti prie nebrangaus viešbučio. Išlaipina miesto centre 
prie jūros ir parodo du viešbučius. Akis pagauna 
senoviškas “Continental Hotel“ vardas. 


Popietė Limasolio pajūryje 

Viešbutis dvelkia senove ir viduje. Kontoros tarnautoja 
barasi su kažin kokiu svečiu per telefoną. Barasi angliškai. 
Paprašau kambario vienai dienai. “Išplaukiate rytoj rytą?“ 
“Taip!"* Paduoda užpildyti svečio lapelį ir raktą į 109-ąjį 
kambarį. Kambarys jaukus, bet labai karštas. Mat langai į 
saulės pusę. Ant staliuko šalto vandens termosas. Aplamai, 
Kipre randi dvejopą vandenį: vanduo praustis ir vanduo 
gerti. Kipriečiai vandenį taupo, nors jūra ir plauna salą iš 
visų pusių. Termose vanduo drungnas. 

Likusią dienos dalį praleidžiu tarp palmių palei jūrą. 
Vakarop pajūrio keliukas prisipildo žmonėmis. Šeimos su 
mažyliais ant rankų, senukai būriuojasi vieni kitų pasi- 
klausyti, jaunieji poruojasi pasvajoti apie ateitį. Pačiame 
pajūryje klykauja žuvėdros, o paaugliai bando kildinti 
margus aitvarus. Sunkiai sekasi, nes maža vėjo. 


Saulė stato tiltą jūroje 


Už lango saulėtekis. Ryto metą smagu langą atidaryti, 
nes lauke vėsiau. Eismas gatvėje gausus. Mat gatvė svarbi, 
— veda į uostą. Palengvėle rytuose pasirodo raudonas, vis 
augantis, saulės ritulys. Didžiulis. Lyg čia pat. Saulė eik- 
liai staio šviesos tiltą ant įlankos prie Limasolio. 

Kambaryje veikia radio. Kalba tik graikiškai. Imu 
įsiklausyti į šiuolaikinį graikų tarimą. Šiuolaikinė graikų 
kalba yra paprastesnė negu klasikinė. Tarp graikų-ki- 
priečių muzikos ir dainų pasigirsta arija iš Verdi 
“Nabuko"': “Skrisk, o mintie, ant auksinių sparnų..." Tai 
judėjų tautinė giesmė Babilonijos nelaisvėje. 

Tito ikona Irakliono šven: 


Paloma — laivas į Kretą išplaukia 13 val. O uoste 
reikia būti dvi valandas prieš išplaukimą. Tarnautoja 
pašaukia taksi. Važiuoju į Neos — Naująjį Limasolio 
uostą. Senasis yra permažas ir nepakankamai gilus 
šiuolaikiniams laivams. Uostas tikrai naujas: molai su 
kranais jau stovi, bet pastatai dar tik pašiūrės. Keleivių 
jau ilga, ilga eilė prie durų su užrašu “Departures" 
(Išvykimai). Nustembu, kad tiek daug arabų keliauja. 
Nejaugi jie visi važiuoja į Kretą?! Vėliau sužinau, kad 
bemaž tuo pačiu metu išplaukia du laivai: Verginia į 
Beirutą, o Paloma į Atėnus. Pastarasis sustoja Irakliono 
(Iraklion) uoste Kretoje. 

Pasienio formalumai reiklūs, bet trumpi. Pasienietis 
nežinia dėl ko kamantinėja du jaunuolius. Kitas prisispyręs 
pakartotinai klausia švedų porą, kur gyveno Kipre. Trečias 
randa ant olando paso turkišką antspaudą, — nusiunčia 
olandą pas vyresnįjį į raštinę. Amerikietiškų pasų nesima- 
to. Ateina mano eilė. Pasienietis paima iš manęs pasą, 

pasižiūri į nuotrauką ir į mane, deda tris antspaudus: ant 
paso, ant bilieto ir ant lapelio įsėsti i laivą. “Bon Voyage!" 
palinki. Banke be jokio klausimo iškeičia likusius Kipro 
svarus į norimą valiutą. Jokios muitinės. Apstu krautuvių, 
kuriose galima pirkti prekes be muito. 


Nuotykis laive 


Nuo “Išvykimų" pašiūrės iki laivo dar keliasdešimt 
metrų. Paloma yra laivas-keltas. Keleiviai su automobi- 
liais laukia eilės užvažiuoti ant jiems skirto denio laive. 
Pėstieji palieka pasus kontoroje, gauna kortelę su eilės 
numeriu. Nurodoma ir kajutės numeris. Manoji yra 211- 
oji. Jaunas tarnautojas paima raktą ir mano bagažą, veda 
laiptais į kajučių denį. Po ilgoko ieškojimo, — matyt, yra 
naujas tarnautojas, — sustoja prie kajutės su “214"'. 
Negalėdamas atrakinti su jam paduotu raktu, išsiima vis- 
raktį ir atidaro duris. Iš lovos pasigirsta švediški balsai. 
Moteriškasis tučtuojau tampa anglišku: “Kajutė užimta!“ 
Ji atskuba prie durų. Žiūrime į atrakintąją kajutę — 
“214", žiūrime į kajutės numerį ant kortelės — “2117. 
Pati švedė parodo tarnautojui man skirtą kajutę. 


“Aukštas vietas mėgstu net miegui...? 


Kajutė skirta dviem keleiviams. Mažutė, su dviaukšte 
lova, tualeto kambarėliu su dušu. Esu pirmasis, man skir- 
ta žemutinė lova. Už keleto minučių pasirodo padžiūvęs, 
lieknas, su linkoniška barzdele, antrasis kajutės “2117 
keleivis. Anglas. Pasiūlau rinktis lovą metant monetą. 
Juokdamasis, atsako: “Aukšias vietas mėgstu net 
miegui..." Mano bendrakeleivis yra Kipro anglas- 
pensininkas, keliauja į Atėnus pasitikti brolio, kuris 
atvyksta jo aplankyti iš Australijos. 

Agii Dėka Diktės kalnynas 


Gortyna 
„R Trijada 
O Festos 
da 0), "Dailioji o Matalą 


prieplauka VIDURŽEMIO JŪRA 


Dzeuso gimtinė — Ida kalnas 


Dzeuso ir Europos granatmedis prie šv. Tito šventovės Gortinoje žiemą vasarą 
žaliuoja, nes matė jų meilę, pagal kretiečių padavimą 


Laivas-keltas Paloma 


Palikęs mantą kajutėje, žvalgausi po laivą. Septynių 
denių. Trys deniai skirti automašinoms, vienas (ar galbūt 
pusantro!) keleiviams, kurie moka tik už sėdynę, o 
likusieji — kajutės. Kajučių esama įvairių: su langu į 
jūrą, laivo viduje be lango, dviem ar keturiems kelei- 
viams. Mano kajutė yra laivo viduje be lango. Aplamai, 
kajutės turi tik numerius. Tik kajutės su langu į jūrą ir 
koridoriai turi vardus. Vardai iš mitologijos arba salų: 
Delos, Samos, Lesbos... 

Girdėti dažna hebrajų kalba. Pranešimai daromi 
graikų, hebrajų ir anglų kalbomis. Paloma atplaukė ši ry- 
tą iš Haifos (Haifa) uosto Izraelyje. Atrodo, kad ir 
pranešėja yra žydė su amerikietiška tarsena. Atsigaivinęs 
alumi, kramtau riešutus. Paloma gaišuoja išplaukti. Pietų 
metas jau senokai praėjo, o valgyti dar nėra kur. Šalia 
sėdi jauna, vokiškai kalbanti šeima. Su dviem vaikučiais. 
Mergaitė, galbūt keturmetė, prašo mamos valgyti. Motina 
ją visaip ramina, sakydama, kad štai atidarys valgyklą ir 
eisime valgyti. Mergaitė nekantrauja ir žiūri į mano 
riešutus. 

— Darf ich einen Nuss dem Mždchen geben?“ (Ar 
galiu duoti mergaitei riešutą?), — klausiu motiną. 

— Nur einen, bitte!“' (Tik vieną, prašau!) 

Dalinamės riešutais su mergaite. Ji keliakalbė. 
Lengvai pereina iš vokiškos kalbos į hebraiškąją. Jaunoji 
šeima — Izraelio valstybės tarnautojai Vokietijoje. Grįžta 
į darbą po atostogų savame krašte. 


Bendrakeleivis skaito “Drąsųjį naująjį pasaulį" 


Besižvalgydamas po laivą, užtinku savo kajutės ben- 
drą, beskaitantį A. Huchslio (Aldous Huxley) knygą var- 

du “Drąsus naujasis pasaulis". Tokią knygą skaityti ant 
laivo gali tik įdomus žmogus. Norisi jį arčiau pažinti. 
Pavarde jis — Tomas Knowles. Mūsų laimei, baras jau 
atidaras. Mano naujasis pažįstamas mėgsta pasakoti, — 
pasakoja apie save, savo gyvenimą Artimuosiuose 
Rytuose, savo pomėgius. 

Tomas Knowles atkeliavo iš Anglijos į Palestiną dar 
britų mandato metu mokytojauti. Po 1950-ųjų metų, 
Palestinai tapus, anot jo, “niekeno žeme“, persikėlė į 
Kiprą — Nikosiją, kur armėnų gimnazijoje dėstė istoriją. 
Dabar jau pensininkas. 

Mudviejų pokalbis sustoja prie klausimo apie tautinę 
tapatybę. Kas ją sudaro? Kokia yra jos ištaka? Mat abu 
kalbame apie Kipro “tautą". Kas yra Kipro tauta? Graikai 
ar kipriečiai? Anot Tom Knowles, kipriečių Kipro saloje 
jau seniai nebėra, — tėra tik graikai. O man atrodo, kad, 
nors tautinė Kipro sudėtis ir kito daug sykių, Kipre liko 
tautinė savimonė, nes Kipro politinės baimės, laisvės ir 
gerovės ieškojimas, “tautinės garbės“ polėkiai turi 
kiprietišką veidą. 

Pokalbį nutraukia pranešimas per garsiakalbius, kad 
valgykla jau atidaryta. Abu sutariame, kad religija, — 
kadaise graikų, o nūdien krikščioniškoji, — yra kipriečių 
tautinės sąmonės šerdis. Tik vėl kyla naujas klausimas: 
Kaip suprasti kipriečius turkus? 


Pirmieji pietūs laive Paloma 


Prie stalų žmones sodina pagal kalbas. Žydų stalų 
daugiausia. Atskirą stalą sudaro grupė argentiniečių, 
grįžtančių iš kelionės po Šventąją Žemę. Argentiniečiai 
jau garsūs. Girdėti dažnas “Caramba!!" Angliškai 
kalbančių esame keturiese: du Kipro imigrantai iš 
Australijos, mano kajutės bendras Tomas Knowles ir aš. 

Prie mūsų stalo dar yra keletas tuščių vietų. Pritrūkus 
vietų prie argentiniečių stalo, pas mus atsiunčia argen- 
tiniečių porą. O įpusėjus valgyti, pasirodo jaunas vaiki- 
nas iš Pietų Afrikos, — imigrantas į Izraelį. 

Susipažįstame. Australas yra architektas, o australė 
— archeologė. Abiejų pomėgis — Artimieji Rytai. Ir 
dabar keliauja, veždamiesi automašiną, pasibastyti po 
Kretą. Pensininkai. Įdomi pora. 

Australams nereikia ieškoti žodžių. Jiedu mielai 
pasakoja apie save. Mus stebina jų nuosprendis apsi- 
gyventi Kipre. Jis Kiprą pamėgęs dar jaunystėje. Mat 
buvęs tarnautoju britų valdymo metu. O ji irgi domėjusis 
Kipru studenie būdama, — dalyvavusi archeologinėse 
ekspedicijose. Svarbiausi gi — judviejų meilė gimusi 
Kipre, netoli Afroditės uolos. Tapę pensininkais, pradėję 
žvalgytis kur būtų jauku ir pigu leisti senatvę. Pirkę seną 
ir apleistą vienuolyną Podromos miestuke, susikūrę jaukų 
ir pigų lizdą. Skundžiasi, kad Australijoje nūdien per 
brangus gyvenimas. Pensininkams esą neįmanoma gyven- 
ti pagal sau įprastą ankstesnį gyvenimo būdą. 

Pietų bendrus patraukia australų poros nuoširdumas 
vieno kitam. Vienas į kitą nespoksoja, bet šypsniu ar 
žodžiu vienas kitą papildo ir padrąsina. Bendras archeo- 
logijos pomėgis juodu praturtina. 


Izraelitas iš Pietų Afrikos 


Jaunasis imigrantas į Izraelį iš Pietų Afrikos pokalby- 
je su australų pora nedalyvauja. Valgo skubiai. Atrodo, 
kad aplinka jo nedomina. 

Kitą rytą anksti jau randu tylųjį svečią prie pusryčių 
stalo. Valgykloje dar maža valgančiųjų. Prie mūsiškio 
Stalo esame tik dviese. Nejučiomis leidžiamės į pokalbį. 
Jis — Kevinas I. iš Haifos, Izraelio. 

— Kevinas iš Haifos?! — ištariu su nustebimu. Mat 
Kevinas yra airių šventojo vardas. 

— Ar esate iš Airijos? 

— Ne, — atsako, — esu iš Pietų Afrikos. Mano moti- 
na buvo airė. 

Kevinas — jaunas benamis. Pietų Afrikos aparteidas, 
jo manymu, yra nusikaltimas. Norėdamas atrasti idealų 
kraštą, emigravęs — "grįžęs" į tėvo istorinį kraštą — 
Izraelį. Vos imigravus, prisiėjo ailikti karinę prievolę. 

—— Nusivyliau, — sako, ir žiūrėdamas. į jūros tolį, 
paaiškina, — ir čia neradau to, ko ieškau... 

Kevinas keliauja į Europą išsiblaškyti, pasižmonėti, 
apsispręsti. Pats save klausia: grįžti į Pietų Afriką ar likti 
Izraelyje? Kevinui sunku ir vienur ir kitur. Jį slegia Pietų 
Afrikos baliųjų gobšumas, ir baimė juodųjų atžvilgiu, ir 
Izraelio elgesys su arabais. Be to, Kevino motina buvo 
airė, tik tėvas — Žydas. Izraelio visuomenė nelaikanti jo 
tikru žydu. Jis pats nežino kas esąs, — nėra tikras savimi. 


Kelionė iš Kipro į Kretą 


Viduržemio jūra žemėlapyje atrodo mažutė. Lėktuvu ji 
greitai perskrendama. Kas kita keliauti laivu. Išaušta nauja 
diena, karštoji Artimųjų Rytų saulė virš galvos, o Kretos 
vis dar nėra. Aplinkui tik mėlynas vanduo po žydru dangu- 
mi. Tik retkarčiais pamatai laivą ant tolimo horizonto. 

Paloma skverbiasi per ramius vandenis į šiaurės 
vakarus. Popietėje po kaire ima artėti juodas siūlas. Jis 
darosi aiškesnis. Ilgainiui jis pasipuošia mazgais, — tai 
Salmonės iškyšulys Kretoje su pajūrio skardžiais ir tolu- 
moje stuksančiais kalnais. Ir po dešine matau žemę. Iš 
žemėlapio sužinau, kad ten yra mažutė Kasos sala. 

Graikai Kretos salą vadina Kriti vardu. Nors Kriti 
yra apie 100 km į pietus nuo Graikijos, ji priklauso Grai- 

kijai. Sala siaura, bet ilga: 260 km ilgio, nuo 16 iki 60 
km pločio, Egėjo jūros užtvara. Kretiečiai šią Egėjo jūros 
dalį vadina Kretos jūra. Nuo denio stebiu Kretos 
pakrantes. Daug įlankų ir miestelių. Toliau vakaruose 
stiebiasi Dikte, Ida, Lefka Ori (Baltieji kalnai) kalnynų 
viršūnės. Idos kalnynas su Ida viršūnę atrodo įspūdingai. 
Turi 2,456 m aukščio. Pasak Kretos mitologijos, Idos 
kalnas yra Dzeuso tėviškė. 

Daugumas keleivių ant denio. Rodo vieni kitiems sa- 
los pakrantės miestelius, bandydami juos įvardinti, 
spėlioja apie kalnų viršūnės ir nekantrauja, žiūrėdami į 
vakarus, kur turi pasirodyti Irakliono (Iraklion) uostas. 
Paloma yra lėtas laivas. Plačioje jūroje jo lėtumas nebuvo 
taip ryškus. Dabar, plaukiant palei salos pakrantę, vis tie 
patys vaizdai! 


Karalius Minas ir Kreta 


Legendinis karalius Minas (Minos) davė Kretos civi- 
lizacijai vardą, — sakoma, kad ji yra Mino kultūra — 
minietiška. Prieš dešimt metų prabėgomis ir skubotai 
domėjausi archeologų atkastos Mino sostinės Knoso 
(Knosos) griuvėsiais. Mėgaujuosi mintimi, kad šį kartą 
turėsiu progos ilgėliau pasižmonėti ir pastudijuoti labirin- 
tą, kurį kadaise pastatė Minas Minotaurui. 

Kretos sala-karalystė garsėjo galybe, prabanga ir 
kultūra jau XVI a. prieš Kristų. Vėliau Kretos karalystė 
staiga sukiužo. Spėliojama, kad ugniakalnio išsiveržimas 
Santorini saloje padarė baisių nuostolių ir Kretoje. XI-X 
a. būvyje dorėnai iš šiaurinės Graikijos kalnų veržėsi 
bangomis į Kretą ir kūrė savo naujasėdijas, — daugiau 
negu šimtinę miestų-valstybių. Kreta tapo dideliu preky- 
bos centru, tačiau politiškai Graikijos gyvenime 
nesireiškė. 

III a. prieš Kristų Kretos sala pagarsėjo kaip jūros pi- 
ratų prieglauda. Piratų užpuoliai iš Kretos erzino ro- 
mėnus. 68-67 m. prieš Kristų romėnų laivynas, vadovau- 
jamas Kvinto Metelo (Ouintus Metellus), sunaikino 
piratus ir prijungė Kretą prie Romos imperijos. 

Apaštalas Paulius bent dusyk lankėsi Kretoje. 
Pirmusyk būdamas kaliniu pakeliui į Romą, o antrusyk 
— po išlaisvinimo iš kalėjimo Romoje. Kreta buvo 
romėniška. 


Kreta istorijos raidoje 


Romos imperijai suskilus 395 m. po Kristaus į 
Vakarų — Romos ir Rytų — Bizantijos dalis, Kreta teko 
Bizantijai. IX a. ji pateko į arabų-musulmonų rankas. 
Bizantija atsiėmė Kretą iš jų už bemaž pusšimtmečio — 
961 m. Ketvirtasis Kryžiaus karas perdavė Kretą 
Venecijos respublikai 1204 m., — venecijiečiai sudarė 
Kretos valdžią su Venecijos respublikai pavaldžiu 
kunigaikščiu. Kreta gavo naują vardą — Kandija 
(Candia) ir sostinę — Iraklioną. Venecijiečiai buvo 
despotiški, o jų kunigaikščiai savivaliavo. Kretiečiai neri- 
mo po venecijiečių valdžia, sukilimai buvo dažni. 

XVII a. krikščioniškoji Kreta svetingai priėmė 
turkus-musulmonus — savo užkariautojus. Venecijiečiai 
nebuvo visiškai išvyti iš Kretos pasaulio, — pora salelių 
netoli nuo Kretos liko jų rankose visą pusšimtį metų. 
Tačiau kretiečiai nerimo ir turkų valdomi. XIX a. — 
1897 m. — kretiečių laisvės kovos, kuris taip patraukliai 
pavaizduoja Nikos Kazanisakis savo romanuose, privedė 
prie Graikijos-Turkijos karo. Turkijai prisiėjo kraustytis 
iš Kretos. Gimė autonomiška Kretos valstybė po tariama 
Turkijos globa, bet tikrovėje valdoma komisijos, kurią 
sudarė Anglijos, Rusijos, Prancūzijos ir Italijos atstovai. 

Kretos didvyris: Elefterijus Venizelos 


Kreta yra mažutė sala: gyventojų turi vos 460.000, 
užima tik 8.380 kvadratinių km. Lietuva yra kone de- 
vyniskart didesnė! Kretiečių laisvės troškulys ir aukos už 
laisvę reiškėsi tautos pogrindžio veikla. Elefterijus 
Venizelos įsteigė tautinį sąjūdį. Kretiečiai reikalavo sau 
teisės susijungti su Graikija. Didžiųjų Europos valstybių 
komisija tam priešinosi. Jaunųjų turkų revoliucija 
Turkijoje 1908 m. sudarė progą kretiečiams paskelbti 
uniją su Graikija. Po ketverto metų kretiečių atstovai bu- 
vo priimti į Graikų parlamentą, o dar po metų Kreta tapo 
oficialiai įjungta į Graikiją. 

Antrojo pasaulinio karo metu — pačioje karo pra- 
džioje — Kreta išgarsėjo kaip britų karinio laivyno bazė. 
1941 m. vasarą britai ir graikai evakuavo savo karines 
pajėgas iš žemyno į Kretą. Tačiau vokiečiai jas užklupo 
nelauktu užpuoliu iš oro — parašiutininkų staigmena. 


Kretiečių laisvės meilė 


Smagu žiūrėti į Kretą nuo laivo denio. Nejučiomis 
mintis veda į Šiaurę — ten Europa, į pietus — ten Afrika. 
Kretos sala skiria Egėjo jūrą nuo Libijos jūros. Šioje sa- 
loje gimė pirmoji europiečių kultūra — minietiškoji civi- 
lizacija, pavadinta karaliaus Mino, Dzeuso ir Europos 
sūnaus, vardu. Mino motinos vardu pavadintas ir dauge- 
lio mūsų gimtasis žemynas — Europa. Šioje saloje 
grūmėsi svetimos tautos, norėdamos užkariauti svarbų 
strateginį slenkstį Viduržemio jūroje. Kretiečiai turėjo 
gintis nuo svetimųjų užpuolių nuo pat minietiškosios 
kultūros žlugimo XI a. prieš Kristų. Kreta ir nūdien 
didžiuojasi savo ryžtu išlikti prieglauda laisvės troš- 
kuliui. Kretiečių rašytojas Nikos Kazantsakis laisvės 

troškulį įamžino savo romanuose “Graikų aistra“, 
“Aleksis Sorbas" ir “Arba laisvė, arba mirtis". 
Kazantsakio antkapis turi jo paties ranka padarytą įrašą: 
“Aš nieko nelaukiu ir nieko nebijau, nes aš esu laisvas!" 


Irakliono uoste 


Kretos pakrantėmis besidomint, Paloma nepastebimai 
priartėjo prie Irakliono. Uosto dar nematau, bet keleiviai 
metasi į kitą denio pusę, nes po dešine augte auga maža 
saliukė. 

— Ten Dia, — man paaiškina kajutės bendrakeleivis. 

— Ši sala saugo Irakliono įlanką, — prideda. 

Už keleto minučių atsiveria reginys su pačia įlanka ir 
Irakliono miestu. Jau vėlyva popietė. 

Laive ruošiamasi išlaipinti keleivius ir priimti kitus. 
Garsiakalbiais nurodoma automašinų savininkams eiti 
prie savo mašinų, išlipantiems keleiviams atsiimti pasus 
iš laivo kontoros ir paduoti bagažą nešikams. Išlipančiųjų 
visas spiečius. Jūreiviai stoviniuoja savo vietose — prie 
angų automašinoms išvažiuoti, prie takų pėstiesiems 
išlipti. 


Iraklionas — vartai į Kretą 


Iraklionas yra pagrindinis Kretos miestas su 92.000 
gyventojų. Uostas mažas. Prekybiniai laivai laukia ato- 
kiau jūroje savo eilės iškrauti krovinius. Pačiame uoste 
krantinės skiriamos šaunioms jachtoms, — o tokių šiuo 
metu keletas, — keleiviniams laivams ir žvejų laiveliams. 
Jie spalvingi ir gausūs. Paloma įplaukia į uostą atbula, 
nes laivo gale yra anga su nuleidžiamuoju tilteliu auto- 
mašinoms išvažiuoti. 

Išlipimas spartus. Deniuose burzgia automašinų mo- 

torai, jaučiamas stiprus degalų kvapas, o akis erzina 
dūmai. Pėstieji keleiviai turi taką palei laivo sieną. 
Einame vorele. Sakome “Adieu!" tiems, su kuriais teko 
susipažinti laive. 


Suo eina muitininko pareigas 


Prie išlipimo tiltelio ženklas “Teloneion" — “Mui- 
tinė". Muitininkų tik du. Bet šalia jų šuo. Jis stropiai 
uostinėja kiekvieno keleivio nešamą bagažą. Apuostinėja 
ir manajį. Neatsisėda! Šuo išprusintas, — užuodęs 
narkotikus, sėdasi prie kuprinės ar lagamino. O jam at- 
sisėdus, muitininkai liepia jo apuostytą kuprinę pakelti 
and stalo ir atidaro peržiūrai. Ši procedūra pėsčiųjų 
išlipimą sulėtina. Keletas jaunų keleivių jau stovi palei 
stalą su savo kuprinėmis. Tačiau muitininkai narkotikų 
juose neranda. Matyt, jaunieji keleiviai žino, kad 
narkotikus pravežti yra rizikinga. Būdinga, kad šuo jų 
kuprines ir ryšulius įtaria ir savo įtarimą pareiškia 
atsisėsdamas. Viena keleivė tyliai akimis seka muitininko 
rankas savo kuprinėje. Šuo vis apie ją šmirinėja. 
Muitininkas kuprinėje neranda nieko įtartino. Uždaro 
kuprinės atlapus ir moja ranka “Eikite!"* 


Uosto krantinėje 


Vietos krantinėje maža. Automašinos tuojau pat turi 
važiuoti už sienos, kuri skiria krantinę nuo uosto pastatų. 
Krantinėje stovi keliolika taksių. Taksistai skubinasi prie 
pėsčiųjų, siūlydami savo paslaugas. 

— Kur važiuojate? — klausia manęs 

— Į viešbutį Mediterranean. 

Taksistas nubėga prie kitų keleivių. Ir antras taksistas 
atskuba su tuo pačiu klausimu. Ir jis gauna tą patį at- 

sakymą. Ir jis nubėga prie kitų. Trečiojo taksisto paklau- 
siu, kodėl taksistai vengia vežti keleivį į viešbutį Irak- 
lione. 

— Mums neapsimoka, — sako, — per arti! 

"Taksistai ieško keleivių į tolimesnes salos vietoves. 
Išeinu už krantinės sienos. Čia taksių bent triskart dau- 
giau negu krantinėje. Sėdu į pirmąjį ir paprašau nuvežti į 
Mediterano viešbutį. Taksistas užveda motorą ir skubina 
iš uosto į netolimą Iraklioną. 

Man menasi laiškas Titui. Jame apie kretiečius nepa- 
lankiai rašoma: “Vienas iš jų, jų pačių pranašas [poetas], 
yra pasakęs: “'Kretiečiai visuomet melagiai, pikti žvėrys, 
tingūs pilvai! Teisingai pasakyta!' " (Tit 1,12-13), 
Nejaugi norėta įskaudinti kretiečius?! 


Ir Kretoje turistas brangus svečias 


Viešbutį Mediterranean išsirinkau iš sąrašo laive. Jis 
arti muziejaus ir nuošalioje gatvėje prie Elefteria — 
Laisvės aikštės. 

Viešbučio kontora tuščia. Tamsoka. Mat lempos 
neuždegtos, o ant langų užuolaidos. Ant kontoros sta- 
liuko skambutis. Tik po antro skambinimo pasirodo tar- 
nautoja. Ateina šluostydamasi rankas. 

— Savaitei ar tik vienai dienai? — klausia. 

— Koks skirtumas? — domiuosi. 

— Perpus pigiau, — paaiškina. 

Iraklionas yra patogi vieta iškyloms į visą salą. 

— Bent savaitei..., — ir užpildau svečio lapelį. 

Patarnautoja painformuoja apie pusryčių laiką, pasiūlo 
žemėlapių, nurodo kur galima kreiptis išvykų reikalu. 

— Labai ramu, — pastebiu. 

— Perdaug ramu, — šypteli tarnautoja, — už savaitės 
laukiame turistų grupės iš Vokietijos. 

Mediterano viešbutyje šiuo metu vos penketas svečių, 
o vietos pakaktų visam šimtui. 


Ksenos — xenos: “Svetimšalis"? ir “Svečias?? 


Kretiečiai kalba graikiškai. Kreta didžiuojasi turizmo 
paslaugomis. Turistas kretiečiams yra xenos —“sve- 
timšalis" ir “svečias". Svetingumas yra kretiečių prie- 
žodis, — kretietis tiesia turistui ranką, kviesdamas sėstis 
po medžiu prie namo pokalbiui ir atgaivai. 

Kretos sala maža, o Žmonių prieauglis didelis. Daug 
kretiečių yra priversti ieškoti darbo kitur. Sužinoję, kad 
gyvenu New Yorke, kreipiasi: 

— Gal, — sako, — sutikai mano brolį Georgios?“ 

2 

— O kur jis gyvena? 

— Brooklyne! 


Vakaras Iraklione 


Pavienis keliautojas, atvykęs į naują kraštą, turi susi- 
mesti. Prieš dešimt metų buvau atkeliavęs į Kretą tik 
vienai dienai. Laivų iš Graikijos žemyno. Atplaukiau 
anksti rytą, išplaukiau atgal tos pačios dienos vakare. 
Dabar turiu dešimt dienų laiko Kretai pažinti. Skubėti 
nereikia. 

Turizmo paslaugų įstaigoje gaunu sąrašą keleto 
dienos iškylų į tolimesnes salos vietoves su gidu. Bet 
ryžtuosi daugiausia laiko skirti kelionėms su vietinėmis 
susisiekimo priemonėmis. Norisi pabuvoti su Mino 
kultūra, — tarp Mino kultūros likučių Knose ir Feste 
(Phaistos). Be to, mane domina Apaštalo Pauliaus vieš- 
nagė ir Tito veikla Kretos saloje. 

Keliavus laivu visą parą, norisi pamiklinti kojas ant 

kietos žemės. Laive esti daug alaso. Daugumas 
Viduržemio jūros laivų yra kartu ir keltai, — perveža 
automašinas ir krovinius. Keliauti jais nėra patogu. 
Sienos dreba, deniai purtosi, — dieną ir naktį jauti, kad 
esi purtomas. Irakliono gatvėmis klajoti kas kita. Tiesa, ir 
čia daug klegesio, bet po kojomis žemė nejuda. Ieškau 
muziejaus. Surasti tai surandu, bet durys uždarytos. Ant 
jų kabo lentelė su įrašu keliomis kalbomis: “Šiandien 
muziejus neveikia". 


Sodelyje prie muziejaus 


Muziejus yra rytinėje miesto dalyje prie judrios 
Elefteria — Laisvės aikštės. Iš vienos pusės jį supa 
pavėsingas sodelis. Vieta patraukli aukštuma. Kadaise 
venecijiečių statytas Šv. Jurgio bastionas miesto vartams 
ginti, dabar vieta žmonėms vakarą praleisti. Apšviestas. 
Akimis seku senąją Irakliono sieną. Po kaire ji eina 
žemyn pajūrio linkui ir pradingsta gatvių raizginyje, o po 
dešine įkalniau didžiuojasi kitu šauniu bastionu. Vaizdas 
nuo sodelio panoraminis: uostas vakaro šviesose, gatvėse 
baltų ir raudonų švieselių srovės. 

Irakliono miestą įkūrė arabai-musulmonai IX a. Mat 
jie mėgo Kretos vyną, aliejų, razinas, migdolus, — 
reikėjo uosto šiems skanėstams išvežti. Bizantija negalėjo 
pakelti musulmonų artumo. Imperatorius Nikeforas II X 
a. perėmė Kretą Bizantijos globon. O nuo XIII a. 
Venecijos respublika naudojosi Iraklionu savo kolonijų 
tinklui plėsti Viduržemio jūroje. 

Irakliono vardas primena Herkulą 


II tūkstantmetyje prieš Kristų Kretos sala, pasinaudo- 
dama prekyba su Egiptu, Šiaurine Afrika, Mažąja Azija, 
sukūrė talasokratiją — jūros valdžią rytinėje Viduržemio 

jūroje. Miniečiai buvo nagingi ir turtingi. Iraklionas tada 
nebuvo miestas, 0 tik mažas, pagalbinis Knoso uostas. 
Pasak legendos, per šį uostą atvyko iš Graikijos Heraklis 
— Herkulas atlikti savo septintojo uždavinio — su- 
tramdyti ugnį spjaudantį Kretos jautį. Užtat ir uostui bu- 
vo duotas Heraklea — Irakliono vardas. 

Nuo sodelio ant bastiono ilgai stebiu tamsius jūros 
tolius. Žemė ir jūra. Salą supa vandenys. Tačiau jie žmo- 
gaus troškulio nenumalšina. Ir sala, nors saugi ir spalvin- 
ga, Žmogaus nepatenkina. Kitos salos, kiti žemynai 
žmogų vilioja. 


Romėnai Kretoje 


IV a. prieš Kristų Kreta nebepajėgė pasilikti tala- 
sokratija. Varžybos tarp salos miestų, sąjungos su 
Kirenaika, Pergamu, Sparta ir Egiptu Kretą nualino. Be 
to, Finikija — kartaginiečiai smarkavo Viduržemio jūro- 
je. Ilgainiui Kretos sala tapo piratų užuovėja. Romėnai 
susikirto su piratais verždamiesi į Rytus — rytinius 
Viduržemio jūros kraštus. Piratai buvo išvietinti, Kretos 
sala paskelbta Romos imperijos provincija su sostine 
Gortinoje (Gortys, arba Gortina). 

Romėnai atnešė Kretos salai naują žydėjimo laiko- 
tarpį. Statė miestus su šventovėmis, tiesė kelius, kūrė 
ūkius, vedė vandentiekius. 

Apaštalas Paulius pamatė Kretą 59-ųjų metų rudenį, 
būdamas kaliniu laive pakeliui į Romą. Apaštalų darbai 
rašo: 

Daug dienų plaukėme palengva ir vargais ne- 
galais atsiradome ties Knidu [Mažojoje Azijoje). 
Kadangi vėjas kliudė priplaukti prie kranto, 
plaukėme Kretos priedangoje, Salmonės [Kretos 
rytinėje dalyje] iškyšulio kryptimi. Vargingai jį 

aplenkę, atvykome į vietovę, kuri vadinasi Kali 
Limenes [Dailioji prieplauka], netoli nuo Lasėjos 
miesto. 


Prabėgo daug laiko, ir laivyba tapo pavojinga 
[Anuomet Viduržemio jūroje nuo spalio pabaigos 
iki kovo pradžios laivų kelionės nutrūkdavo], nes 
jau buvo pasibaigęs pasninko metas [Žydų 
Atsiteisimo diena]. Paulius juos įspėjo: “Vyrai, 
aš numatau, jog šis plaukimas bus grėsmingas ir 
pražūtingas ne tik kroviniams bei laivui, bet ir 
mūsų gyvybėms" . Tačiau šimtininkas labiau tikėjo 
vairininku ir laivo savininku negu Pauliaus įspė- 
jJimais. Kadangi uostas nebuvo tinkamas žiemoti, 
daugumas nusprendė iš ten plaukti toliau, kaip 
nors pasiekti Feniksą, Kretos uostą, atvirą į piet- 
vakarius ir šiaurės vakarus, ir tenai žiemoti. 


Kai ėmė pūsti lengvas pietų vėjas, jie tikėjosi 
įvykdyti savo sumanymą ir, pakėlę inkarą, leidosi 
pirmyn palei Kretos krantus. Bet greitai nuo salos 
pusės pakilo viesulas, vadinamas Šiauraryčiu. Jis 
pagavo laivą, nepajėgusį jam priešintis, ir mes 
turėjome jį leisti pavėjui. Kai mus nešė pro salelę 
vardu Kaudą, mes tik vargais išsaugojome ge- 
Ibėjimo valtį... (Ap 27, 7-16). 


Apaštalas Paulius šį kartą tik praplaukė palei pietinį 
Kretos krantą žiemos audrų metu. 
Apaštalas Kretoje po įkalinimo Romoje 


Kur apaštalas Paulius keliavo po dvejų metų kalėjimo 
Romoje? Atrodo, kad nudelsė, bent laikinai, keliauti į 
Ispaniją. Jis rūpinosi savo jaunutėmis bendrijomis 

Graikijoje, Mažojoje Azijoje, — Apaštalo Pauliaus akys 
krypo į Rytus. Jis atkeliavo į Kretą iš Romos kartu su 
Titu. Man teko atkeliauti į Kretą iš Kipro vienam... 


“Kretiečiai visuomet melagiai..." (Tit 1,12) 


( 


Kraipau galvą ir skaitau toliau: 
tingūs pilvai"! 

Trys Naujojo Testamento laiškai — 1-asis bei 2-asis 
Timotiejui ir Titui — sudaro savitą grupę Apaštalo 
Pauliaus laiškų rinkinyje. XVIII a. imta juos vadinti 
Pastoraciniais — Ganytojiškais laiškais. Mat vadovaujan- 
tis Ganytojas — Pastor rašo sau pavaldiems ganytojams 
— pastoriams. Nuo II a. iki XIX a. Ganytojiškieji laiškai 
buvo laikomi paties Apaštalo Pauliaus rašyti savo ar- 
timiems bendradarbiams — Timotiejui Efeze ir Titui 
Kretoje. Apaštalo Pauliaus autorystė nekėlė abejonių. 
Šiuolaikinis laiškų autorystės klausimas yra laukas su 
keletu pažiūrų. Daugumas Naujojo Testamento moks- 
lininkų yra įsitikinę, kad šie trys Ganytojiškieji laiškai 
nebuvo paties Apaštalo parašyti. Anot jų, tam prieš- 
tarauja laiškų žodynas bei stilius, Bendrijos sandaros są- 
voka ir net pats teologinis mintijimas. Taigi Gany- 
tojiškieji laiškai perdėm skiriasi nuo kitų tikrai paties 
Apaštalo parašytų laiškų. Kiti mokslininkai, nemažesniu 
įsitikinimu, remdamiesi statistiniais duomenimis, tvirtina, 
kad Ganytojiškųjų laiškų žodynas ir stilius atspindi 
Apaštalo žodyną ir stilių, nors pirmu žvilgsniu taip ir 
neatrodo. O Bendrijos sandoros sąvoka — hierarchinė 
tikinčiųjų bendruomenė — jau buvusi pažįstama tarp 
Kumrano esenų net amžiuje prieš Kristų. Pagaliau ir 
teologinis mintijimas esąs artimas tikrai Apaštalo 
Pauliaus rašytųjų laiškų teologiniam mintijimui. Trečioji 


“pikti Žvėrys, 

pažiūra eina vidurio keliu, — nusileidžia ir vieniems ir 
kitiems, nes abi pažiūros yra iš dalies teisingos: Apaš- 
talas Paulius pasinaudojo sekretoriaus paslauga, — sekre- 
torius parašė Ganytojiškiuosius laiškus laisvai Apaštalo 
vardu. Labai galima, spėlioja šie mokslininkai, kad Lukas 
buvo šis sekretorius (žr. 2 Tim 4,11). Šalia šių pažiūrų 
yra ir galimybė, kad Ganytojiškieji laiškai yra duomenų 
apie Apaštalą Paulių rinkiniai, sudaryti nežinomo įkvėpto 
autoriaus kur kas vėliau po Apaštalo mirties. 


Kas buvo Titas? 


Laiško Titui autorystės problema nieku nepaneigia 
laiško turinio istoriškumo. Titas buvo krikščionis iš pa- 
gonijos (žr. Gal 2,1). Apaštalas Paulius mini Titą kaip sa- 
vo artimą bendradarbį (2 Kor 2,13; 7,6.13s.). Titas buvo 
Pauliaus laiškanešys (žr. 2 Kor 7, 6ss.), Apaštalo pave- 
dimu rinko aukas krikščionims Jeruzalėje šelpti (2 Kor 
8,6.16.23). Laiške Titui Titas yra laikomas Kretos 
krikščionių bendrijos galva su pareiga rūpintis “presbi- 
terių" — seniūnų, t.y. kunigų ir vyskupų parinkimu. 


Vyskupo pareiga: Dėstyti sveiką mokslą 


“Aš tam palikau tave Kretoje, kad sutvarkytum, kas 
buvo likę nesutvarkyta, ir paskirtum kiekvienam miestui 
vyresniuosius [presbiterius]“ (Tit 1,5). Atrodo, kad 
krikščionys Kretoje nebuvo kaip reikiant susiorganizavę, 
nes nesugebėjo “atremti priešginas“, kurie “apverčia 
aukštyn kojomis ištisas šeimynas“ (Tit 1,9.11). “Palikau 
tave Kretoje“, liudija, kad laiško autorius bus kadaise 
triūsęs saloje, skelbdamas Žinią apie Kristų, tačiau apie 
tai nieko nėra žinoma. Tiesa, laivas, kuriuo Apaštalas 
Paulius buvo vežamas teismui į Romą, buvo stabtelėjęs 

kuriam laikui prie salos (žr. Apd 27, 7-9). Vargu ar ta 
proga Apaštalas galėjo pasėti tikėjimo sėklą tarp 
kretiečių. Labai galimas daiktas, kad Kretos krikščionių 
bendrija buvo vaisius triūso krikščionių, kurių vardai bu- 
vo užmiršti. 

Laiške Titui jaučiamas reikalas kovoti su klaidomis 
(žr. Tit 1,10-12). Laiške klaidos tik minimos, o klaida- 
tikiai aprašomi: “...daugel yra neklusnių, tuščiakalbių ir 
apgavikų, ypač iš apipjaustytųjų" (Tit 1,10). “Api- 
pjaustytieji" yra arba žydai, arba krikščionys iš judaizmo. 
Taip tvirtina mokslininkai, kurie laiško autorystę pri- 
skiria pačiam Apaštalui. 

Labai galima, kad laiško Titui autorystė atspindi ne 
Apaštalo Pauliaus veiklą, bet vėlesnį laikotarpį. Todėl 
“ypač apipjaustytieji", minimi laiške, nėra nei žydai, nei 
krikščionys iš judaizmo, bet krikščionys iš pagonijos. 
Mat jiems patiko žydų gyvenimo būdas ir laikė jį sau 
būtinu. Tikėjimu ir krikštu jie tapo krikščionimis, o 
žydiškų papročių perėmimuų jie tapo žydais. O tai buvo 
priešinga Apaštalo Pauliaus mokymui. Kadaise jis rašė 
Galatams: “Kristus mus išvadavo, kad būtume laisvi. Tad 
stovėkite tvirtai ir nesiduokite vėl įkinkomi į vergystės 
jungą! Štai aš, Paulius, sakau jums: jeigu leisitės api- 
pjaustomi, Kristus jums nebus naudingas“ (Gal 5,2). 
Užtai ir dabar, Apaštalo Pauliaus mokymo dvasioje, 
“Juos reikia nutildyti, nes jie apverčia aukštyn kojomis 
ištisas šeimynas, mokydami, kas nedera, dėl gėdingo pel- 
no“ (Tit 1,11). Kaip juos nutildyti nepasakoma, bet iš 
konteksto aišku, kad vyresnieji turi uždrausti tokiems 
mokytojams reikštis skelbime ar mokyme. 

Kretos klaidatikiai kaltinami tikėjimo iškraipymu dėl 
pelno. Laiško Titui autoriui, atrodo, buvo žinomas 
kretiečių gobšumas. Pasinaudodamas poeto-žynio posa- 
kiu, jis kandžiai puola klaidatikius: “Vienas iš jų, jų 

pačių pranašas [poetas-žynys], yra pasakęs: 'Kretiečiai vi- 
suomet melagiai, pikti žvėrys, tingūs pilvai' " (Tit 1,12). 


Epimenidas — kretiečių pranašas 


Kretos pranašas buvo Epimenidas, graikas iš Knoso. 
Jis gyveno VI a. prieš Kristų. Kretiečiams jis buvo poe- 
tas-žynys ir religijos pertvarkytojas. Sakoma, kad žmonės 
jį laikė vienu iš septynių išminčių ir net aukas skyrė jo 
garbei. 

Epimenido amžiuje buvo Kretoje žmonių, kurie tvirti- 
no, kad Dzeusas yra miręs, nes jie žiną jo kapą. Tuo tarpu 
Dzeuso garbintojai tikėjo, kad Dzeusas yra gyvas. 
Epimenidas vadino melagiais kretiečius, kurie sakėsi žiną 
Dzeuso kapą. Neįmanoma patikrinti ar laiško Titui auto- 
rius žinojo šį Epimenido posakio kontekstą. Šmaikštūs 
posakiai lengvai tampa patarlėmis liaudies tarpe. 

Epimenidas buvo graikas. Kaip nūdien, taip ir se- 
novėje, pasiduodama pagundai laikyti svetimtaučius 
melagiais. Epimenidas, Dzeuso amžinumą gindamas, 
laikė kretiečius melagiais. O Ciceronas savo laiške 
Kvintui (Ouintus) pareiškia, kad graikai yra melo genijai. 
Gi graikų patarlė primena, kad trys tautos, kurių vardai 
prasideda su raide “K" — kretiečiai, kapodikiečiai, ki- 
likiečiai — yra visuomet pasinešę meluoti ir apgauti. 


Kretoje buvo ir gerų žmonių 


“Vyresnieji" — presbiteriai, kuriuos buvo Titui 
pavesia paskirti “kiekvienam miestui“, buvo kretiečiai. 
Laiško autoriaus patirtis su kretiečiais, atrodo, patvirtina 
senovės pocto-žynio nuomonę apie kretiečius. Ne- 
nuostabu, kad jis ir rašo: “Teisingai pasakyta! Todėl bark 
juos griežtai, kad laikytųsi sveiko tikėjimo, nekreipdami 

dėmesio į žydų pasakas ir tiesos nepaisančių Žmonių 
priesakus" (Tit 1,13-14). Žydų “pasakos" buvo gnostiški 
spėliojimai ryšium su Senojo Testamento raštais. Spėlioji- 
mai yra “žydiški", nes jų pagrindas yra senovė; spėliojimai 
yra "pasakos", nes yra vaizduotės sukurti ir neturi nieko 
bendra su apreikštąja tiesa. O “žmonių priesakai“ turi ryšį 
su moterystės niekinimu ir liepimu susilaikyti nuo tariamai 
“sutepto ir nešvaraus maisto" (1 Tim 4,3-6). “Tyriems 
viskas yra tyra, o susitepusiems ir neištikimiems nieko 
nėra tyro, net ir jų protas bei sąžinė suteršti" (Tit 1,15-16). 

“Tyriems viskas tyra“ skamba lyg patarlė. Patarlė yra 
taikliai aptarta Žmogaus gyvenimo patirtis ir sveika nuo- 
voka. Remiantis taikliai aptarta patirtimi ir sveika nuovo- 
ka gyvenime išvengiama prietaringų tabu. Jėzus šią tiesą 
buvo išreiškęs savo mokyme: “...nėra nieko, kas, iš lauko 
įėjęs į žmogų, galėtų jį sutepti. Žmogų sutepa vien tai, 
kas iš žmogaus išeina" (Mk 7, 14-15). Ne daiktai sutepa 
žmogaus širdį, bet žmogaus širdis sutepa daiktus! 
Dvasios tyrumas nėra pasiekiamas tiksliu apeigų atlikimu 
ir kruopščių maisto bei dalykų, kurie laikomi “netyrais", 
vengimu. Laiško Titui autorius pabrėžia šią tiesą, gin- 
damas vedybų leistinumą ir mėgavimąsi valgiais: “gerk 
ne vien vandenį, bet vartok ir truputį vyno dėl savo 
skrandžio ir dažnų negalavimų“ (1 Tim 5,23)! Priežastis, 
dėl kurios “nieko nėra tyro" — nei moterystė, nei mais- 
tas, kurį pats Dievas sukūrė (žr. 1 Tim 4,3) — “susite- 
pusiems ir neištikimiems“ yra ta, kad jų “protas bei 
sąžinė yra suteršti"( Tit 1,15). Ne Dievo sukurtas pasaulis 
yra netyras, bet žmogaus širdis gali jį suteršti. 


Zmogaus širdies užkulisiai 


Patarlių knyga turi patarimą: “Prižiūrėk savo širdį 
labiau negu bet ką, nes čia yra gyvenimo šaltiniai“ (Pat 

4,23). Ši įžvalga į žmogaus širdį — norų, siekių, išti- 
kimumo šaltinį — pasirodo daugelyje Naujojo Tes- 
tamento vietų. Kalno pamoksle ji yra itin svarbi: “Argi 
kas gali pasiskinti vynuogių nuo erškėčių ar figų nuo us- 
nių? Juk geras medis duoda gerus vaisius, o netikęs 
medis — blogus. Geras medis negali duoti blogų vaisių, o 
netikęs — gerų. ... Taigi jūs pažinsite juos iš vaisių" (Mt 
7, 16-20). Apaštalas Paulius šią įžvalgą laikė savo moky- 
mo širdimi: išorinis įstatymas yra bejėgis, tik Dvasia 
duoda gyvybę. “...dabar nebėra pasmerkimo tiems, kurie 
yra Kristuje Jėzuje. Juk gyvybę teikiantis Dvasios įstaty- 
mas išvadavo mane iš nuodėmės ir mirties įstatymo“ 
(Rom 8,1-2). 

Laiške Titui ši įžvalga į žmogaus širdį, tiesa, pabrė- 
žiama ryšium su krikščionio laikysena vedybų ir maisto 
atžvilgiu. Tačiau ji galioja ir platesne prasme. Nūdien 
galima atpažinti šios įžvalgos reiklų teisingumą. Geras 
žmogus gali padoriai elgtis nedorame pasaulyje, tačiau 
nedora žmogaus gyvensena rodo, kad jo vidus — širdis 
yra supuvusi. 

Žmogui ne sykį tenka gyventi ir išlikti žmogumi že- 
minančiose sąlygose. Aplinka užgauna akis, niekina 
sveiką protą ir sąžinę. Žmogus-krikščionis, kur tik nūdien 
begyventų, vienu ar kitų požvilgiu, pasijus ne namie, nes 
aplinkoje esti aibė nenumaldomų “dievukų". O iš ap- 
linkos pabėgti neįmanoma. Pasaulio be nuodėmės — ro- 
jaus žemėje nėra. Laiškas Titui pabrėžia reikalą būti - 
tyraširdžiu. Širdžiai esant tyrai, išorinė aplinkos gy- 
vensena nesutriuškins. “Palaiminti tyraširdžiai, nes jie 
regės Dievą“ (Mt 5,8). Laiškas Titui smerkia tuos, kurie 
“skelbiasi pažįstą Dievą, o darbais jo išsigina" (Tit 1,16). 
Vargu ar galima rasti aštresnį šios laikysenos pasmerkimą. 
Tokie asmenys, anot autoriaus, yra “pasibjaurėtini, 
maištingi, netikę jokiam geram darbui“ (Tit 1,16). 

Kalbėk, kas sutinka su sveiku mokslu (Tit 2,1) 


“O tu kalbėk...!" Ypatingas “tu" pabrėžimas turi di- 
delę reikšmę. Titas buvo asmuo savitoje būklėje, besiga- 
lynėjantis su savitomis aplinkybėmis. Ši buvo užduotis, 
kurią Apvaizda buvo pavedusi jam vienam. Kiekvienas 
žmogus gyvenime pasijunta savitoje būklėje, nes kiek- 
vienam skirta įnešti šį tą savito į gyvenimą. 

Apaštalo Pauliaus bendradarbiai ir bičiuliai buvo 
įdomūs ir yra verti dėmesio. Naujojo Testamento nuoro- 
dos liudija, kad Titas buvo reta asmenybė. Nėra 
abejonės, kad Apaštalas Paulius jį laikė Dvasios galybės 
pavyzdžiu. Norėdamas įtikinti krikščionis iš judaizmo 
Jeruzalėje, kad Dvasios galybė nesiriboja žydiškąja ben- 
druomene, bet reiškiasi tolygia jėga tarp pagonių, jis 
pasiėmė Titą kaip įrodymą (žr. Gal 2,1-3). Titas buvo 
Apaštalui atrama sunkumuose. “Kai atvykome į 
Makedoniją, mums neteko patirti nė kiek ramybės; mes 
buvome visokeriopai varginami: iš lauko kovos, iš vi- 
daus baimė. Bet Dievas, nuolankiųjų guodėjas, pa- 
linksmino mus Tito atvykimu“ (2 Kor 7, 5-6). Titas bu- 
vo Apaštalo bičiulis, kurio gerove Apaštalas rūpinosi: 
“Kai atvykau į Troadą skelbti Kristaus Evangelijos, 
Viešpats buvo man pravėręs duris, bet aš neturėjau 
ramybės, kadangi nesutikau ten savo brolio Tito...“ (2 
Kor 2,12-13). Titas buvo ištikimas ir uolus Apaštalo 
bendradarbis. “Dėkui Dievui, pažadinusiam Tito širdyje 
tokį uolumą jūsų atžvilgiu. Jis ne tik paklausė mano 
raginimo, bet, būdamas labai uolus, savo noru leidžiasi 
keliauti pas jus. ... Titas — tai mano bičiulis ir bendra- 
darbis tarp jūsų..." (2 Kor 8,16-18). 

Titas Apaštalo Pauliaus laiškuose yra “krikščionis 
gyvenime“ pavyzdys, parama Apaštalui, uolus ir išti- 
kimas Kristaus tarnas. 

Naktis verčia palikti sodelį 


Sodelyje prie miesto sienų bastiono palei muziejų ne- 
jučiomis prabėgo keletas valandų. Naktis Kretoje 
negaišuoja. Palieku suoliuką ir įsijungiu į gyvenimą 
gatvėje. 

Vakaras Iraklione išveda žmones iš namų pasižval- 
gyti, susitikti, prisėsti prie kavos puoduko. Žmonių labai 
daug. Netrūksta ir vietos kur prisėsti. Ir valgyklų netrūks- 
ta. Patarnautojai “medžioja" turistus į šaunesnes valgyk- 
las. 

Kretiečių virtuvė yra perdėm graikiška su stipriomis 
rytietiškomis priemaišomis. Mėgstama riebūs ir aštriais 
prieskoniais praiurtinti valgiai. Aviena yra mėsiškų 
patiekalų pagrindas. Paukštiena ir kiauliena — reti da- 
lykai. Kepama kone visuomet aliejuje. Daugumoje val- 
gyklų patiekalą gauni tik drungną, nes valgis paruošiamas 
visai dienai. Šiuolaikinis turistas daro įtaką. Didesnių 
viešbučių virtuvės ir restoranai kvepia Vakarų Europa. 

Žvalgydamasis ir uostydamas valgių kvapus, žings- 
niuoju Androgeo gaivele link El Greko (El Greco) parko. 
Jis yra arti Šv. Tito šventovės. Ten yra daug valgyklėlių 
su kretiečių patiekalais. Galima valgyti ir domėtis laišku 
Titui Tito šventovės pašonėje. Iš El Greko aikštės galima 
stebėti kretiečių vakaronę Irakliono centre — Venizelos 
aikštėje. 


“Kyrie, efagete?*' (“Pone, ar jau pavalgėte?'?) 


Venizelos aikštėje verda gyvenimas. Daug jaunimo, 
— jie būriuojasi pagal tautybės ar pomėgius, dalinasi 
turimu maistu, deda drachmas vyno buteliui. 

— Kyrie, efagete? — girdžiu iš kvapaus tarpdurio. 

— Ochi! (“Dar ne!'). 

Nejučiomis valgyklos patarnautojas mane nutempia 
prie lentynos su valgių pavyzdžiais. Kebdp —maži mėsos 
gabaliukai, do/madūkia — vynuogių lapai su įvyniuotais 
ryžiais ir mėsa, dolmūdes — kopūstų lapuose įvynioti 
ryžiai su mėsa, domūtes jemistes — ryžiais ir mėsa 
prikimšti kepti pomidorai, mousakds — bulvių, smulkiųjų 
moliūgų, kapotos mėsos apkepas... Daugumas patiekalų 
šalti, tik kebap ir mousakas dar drungni. 

— Mousak4s, parakalė! (Prašau duoti mousak4s). 

Kreta didžiuojasi vynu. Be vyno kretiečiai turbūt nė 
pusryčių nevalgo. Vynas kretiečiams yra svarbesnis už 
vandenį. Liaudis ypatingai vertina retsina vyną. Mat jis 
yra atmieštas sakais ir ilgai negenda. Pirmukart sakais 
atmieštą vyną geriant, tenka gerokai susiraukti. Ilgainiui 
kitokio ir nebeprašai. Retsina vyno rasi net aikampiau- 
siame kaime. 


Pajūriu į vakarinę Kretą 


Adamis turistinių paslaugų autobusas pasijudina nuo 
Astoria viešbučio prie Elefterijos aikštės tik po devynių. 
Pradedu savo išvykas Kretoje. 

Važiuojame iš Irakliono, rinkdami bendrakeleivius iš 
viešbučių. Už valandos prisipildo autobusas. Gidė save 
vadina Elsa, o šoferį — Apostolos. Klausia kiek iškylos 
dalyvių supranta angliškai. Pakyla tik keletas rankų. O į 
klausimą kiek kalba prancūzų kalba atsako rankų miškas. 
Gidė aiškins mums Kretos įžymybes ir supažindins su 
pakelių vietovėmis prancūziškai. 

“Kriti", taip Kreta vadina Elsa, turi spalvingą gamto- 
vaizdį. Spalvingą ir įvairų. Vieškelis tai vingiuoja palei 
patį pajūrį, tai laipioja kalnuotos pakrantės skardžiais. 
Abu vieškelio šonai apsodinti keliaspalvių oleandrų 
krūmais. Jūra šiandien vos vos judina savo mėlyno veido 


317 


Gortinos odeonas su teisėtvarkos nuostatų lentomis 


Gortinos teisėtvarkos nuostatų lentos 


Šv. Titas su Dievo Motina ir Apaštalu Pauliumi Gortinos šventovėje 


p 1 
OK AN r. 
AG 7 


f 
a 


Apo 
7 


"AL 
"PAT 


—— 442 ||| 7 T 


——221042242 


—————————————r" r 


=: 


= 


Tito šventovės likučiai tarp 
Gortinos griuvėsių 


Viršuje: 
Bali — miestelis vardu 
“medus" Kretos pajūryje 


Kairėje: 
Kretos saloje nerasi kaimo 
be dievnamio 


Sekančiam puslapyje: 
Tito šventovė Iraklione 


Livvų — 


Kretos laisvės kovotojams statomi paminklai prie griūvančių mečečių 


Mečetės minaretas liudija 
ilgą turkų-musulmonų 
valdžią Retimnono mieste 


Hanijos žvejų uostas Kretos vakariniame pajūryje 


Kretietė laukia pirkėjų kaimo krautuvėlėje 


Lasiti lygumą supa kaimai su baltais nameliais 


Šeštadienį reikia 
nušluoti gatvę 


Lasiti lyguma laistoma vėjo malūnų traukiamu vandeniu 


Žolelių prekyba pakelėje Ša L, 4 


raukšles, o salos pakrantė kur-ne-kur kviečia per siaurus 
slėnius pasiganyti netolimų kalnų viršūnėse. 

Pats Kretos gyvenimas patraukia dėmesį savo 
spalvomis ir įvairove. Pajūryje šalia kaimų auga kurortai. 
Turistai mėgaujasi, kretiečiai šienauja, pjauna miežius, 
krauna į dėžes daržoves. Kretiečiai — gamtos vaikai ir 
savo žemę myli. Laukai — mažučiai, pievos — siauros, 
vagos tarp lysvių darže — siaurutėlės. Kretiečiai dalinasi 
žeme. Kalnuose viešpatauja piemenys su avių ir ožkų 
bandomis, o žemdirbių gyvenvietės kabinasi į kalnų 
šlaitus. Žvejų kaimai sėdi prie pajūrio įlankų. 


Fodelė — El Greko gimtinė 


Ūmai autobusas suka iš vieškelio į kelią siaurame 
slėnyje. Spėju perskaityti ženklą: “Fodele 4 km". Kelias, 
vingiuodamas palei sausą upeliuką, palengvėle kyla. 
Slėnio šlaitai slypi citrinų ir apelsinų soduose. 

Fodelė yra mažas kaimas. Garsus. Mat jame, atrodo, 
gimė garsusis menininkas El Greko (El Greco) — “Grai- 
ku" pravardžiuotas Domenikos Teotokopulos (Theo- 
tokopoulos, 1541-1614). Autobusas sustoja Fodelės cen- 
tre. Čia upeliukas skuba per akmenuotą vagą Žemyn. 
Vandens gausu. Matyt, kur nors žemiau slėnyje yra 
užtvanka. Gidė mus veda į kaimo kavinę, kurios kieme 
stovi gumbuoto kamieno plačiašakis ir plačialapis pla- 
tanas, o šalia jo akmens luitas su įrašu apie garsųjį 
Fodelės sūnų. Platanas aštuonšimtametis. 

El Greko paliko Fodelę savo jaunystėje (1565). Į savo 
tėviškę niekad nebegrįžo. Nukeliavęs Italijon, tapo 
Ticiano (Tiziano) mokiniu ir bendravo su Tintoretu 
(Tintoretto) ir Veronezu (Veronese). Italija jo nepatenki- 
no. Nuo 1577 m. El Greko gyveno Ispanijoje — Toledo 
mieste. Jis ir mirė Tolede. Ispanai jį praminė El Greco — 

Graiku. Fodelės gyventojai El Greko bemaž nepažįsta. 
Paminklinį įrašą į akmens luitą šalia senojo platano iškalė 
Valjadolido (Valladolid) universitetas — ispanai. 


Mokslas išveda į miestą 


Nūdien Fodelės kaimas yra garsus vaismedžiais — 
citrinais ir apelsinais. Visas kaimo gyvenimas vyksta prie 
kelio, kuris veda giliau į kalnų slėnį. Šalutinės gatvelės 
— tik siauri takai. Visur švaru. Namukai baltai nudažyti. 
Krautuvėlių su vietinių moterų audiniais, mezginiais, 
raštuotais takeliais pilna. Rankdarbiai įdomūs, patraukia 
akis savo spalvomis ir raštais. Be to, tikrai iš Fodelės 
kaimo! 

Prie vienos krautuvėlės durų sėdi mergaitė ant kieto 
krėslo ir mezga. Mezga mikliai. Atrodo, lyg negalvo- 
dama. Mezginyje auga daugiaspalvis žiedas. Kalbamės. 

— Ar lankai mokyklą? — klausiu. 

— Jau baigiau, — atsako. 

Mergaitė guvi. Perku iš jos raštuotą takelį. Derėtis 
Kretoje įprasta ir reikalinga. Nesideru, nors ir žinau, kad 
permoku. Mergaitė savo Fodelę mėgsta ir myli. Sako, kad 
jos tėvelis daug mokęsis, bet grįžęs į Fodelę ir esąs labai 
laimingas. Po to, patylėjusi, prideda: 

— Daugiau mokytis nenoriu, nes mokslas išveda į 
miestą. 


“Neviliok mano vyro... 


Mano vaikštynę ūmai nutraukia pikti moterų balsai. 
Jie pasigirdo iš vieno baltai dažyto namelio su švariai 
iššluotu kiemeliu. Pro duris braunasi dvi moterys. Viena 
jų tyli, o kita, ją tempdama, nesiliauja šaukti: “Kodėl vi- 
lioji mano vyrą!" 

Tarpduriuose pasirodo kaimynų galvos. Vaikai ir mo- 
terys. Vyrai turbūt dirba mieste ar laukuose. Už minutės, 
šauksmų iškviestas, atskuba policininkas. Net kepurę 
spėjęs užsidėti. Rankomis atskiria moteris, sako "ššš..." 
Perdavęs tyliąją kitoms moterims, rėksnę vedasi į jos na- 
melį. Iš tarpdurių dingsta vaikai ir moterys. Fodelėje vėl 
ramu! 


Teotokopulos — Graikas: Svetimšalis 


Iškylos bendrai lanko krautuvėles, stebi mikląsias 
audėjas ir mezgėjas. Prie kafeion — kavinės sėdi Elsa ir 
Apostolos. Man knieti išgirsti iš kretiečių ką nors daugiau 
apie Teotokopulos-Graiką. Elsa paslaugi. Į mano klausimą 
apie garsiojo menininko įnašą į Kretos kultūrinį kraitį, ji 
atsako trumpu sakiniu: “El Greko mums yra svetimšalis". 

Elsos atsakymas kelia manyje užuojautą Fodelės sūnui 
ir verčia pasidomėti jo gyvenimu. El Greko buvo sve- 
timšalis savo gimtojoje Kretoje. Kadaise Kreta buvo garsi 
sala, išdidi musulmonų nugalėtojos Bizantijos fakelo 
nešėja. El Greko amžiuje Kreta buvo bejėgė ir pažeminta 
Venecijos respublikos valda. El Greko buvo svetimšalis 
Venecijoje, tapydamas ikonas. El Greko liko svetimšalis 
Ispanijoje. Neveltui Domenikos Teotokopulos buvo 
Toledo visuomenės pramintas El Griego — “Graikas". 

Įdomu, kad iškilusis menininkas liko svetimšaliu iki 
pat savo gyvenimo pabaigos. Ir net po mirties jis buvo 
svetimšalis — užmirštas gimtinėje Kretoje, Italijoje, 
Ispanijoje. 


Kartą lankiau “Svetimšalį'? Toledo mieste 


Prieš trisdešimt metų teko lankyti El Griego — 
Graiko gyvenvietę Toledo mieste. Čia daug kur doku- 
mentuose mačiau menininko pavardę: “Dominico 

Theotocopuli (arba Theotokopulo), Griego“. Būdinga, 
kad pats menininkas savo paveikslus pasirašė graikiškai: 
“Domenikos Theotokopoulos“. Mums įprasta “El Greco“ 
— itališkoji pravardė. 

Nūdien ispanai “atrado" svetimšalyje “ispaniškumą" 
ir garbinte garbina El Griego. Lankydamas El Griego 
gyvenvietę Toledo mieste, turėjau laimės klausytis prel. 
S. Žilio, iškilaus žemaičio menininko — taip pat 
svetimšalio, aiškinimo apie mįslingą “svetimšalį-ispaną". 
Prel. Žilys vadino El Greko šiuolaikiniu menininku 
anuometiniame Toledo mieste. 

El Greko priklauso mūsų laikams. Be to, jis turėjo 
didelę įtaką didiesiems Ispanijos tapytojams. Tai labai 
ryšku Velazguezo, jo bendraamžio, darbuose. Dar gyvam 
esant, atrodo, El Greko genijų vertino tik intelektualai. 
Tuo tarpu Velazguez ir Murilas (Murillo) savo visiems 
suprantamais darbais jį nustelbė. Nenuostabu, kad El 
Greko kūriniai tapo vis mažiau ir mažiau žinomi 
Ispanijoje ir ypač už Ispanijos ribų. Tik XX a. El Greko 
genijus masinte masina Europą ir Šiaurės Ameriką. Šiuo- 
laikinė meno kritika rikiuoja El Greko tarp iškiliausių — 
meno vizija įkvėptų kūrėjų. 


Paveikslas “Grafo Orgaz laidotuvės? 


Pats El Greko šį paveikslą aptarė sakiniu: “Tai yra 
mano šedevras". Lankantis Toledo mieste, prel. Žilys 
mane tempte nutempė į San Tome šventovę, kur 
paveikslas “Grafo Orgaz laidotuvės“ puošia didįjį al- 
torių. 

Paveikslas didžiulis. Iš akies sprendžiant, jis yra 
šešeto metrų aukščio ir penketo metrų pločio. Viršus 
gaubtas, — sudaro dangaus skliautą. Paveikslo apačioje 
įrašas paaiškina paveikslo turinį: 

Prieš du su puse šimtmečių, mirus pamaldžia- 
jam Orgaz valdovui Don Gonzalez Ruiz, jį šioje 
San Tomė šventovėje pagerbė šv. Steponas ir šv. 
Augustinas, nužengdami iš dangaus į susirin- 
kusiųjų didžiūnų ir dvasiškių tarpą. Šventieji 
pakėlė grafo kūną ir įdėjo jį į karstą. San Tomė 
šventovės kunigas paprašė menininką pavaizduoti 
šį stebuklą. 


El Greko pavaizdavo stebuklą tarsi jis pats būtų jį sa- 
vo akimis matęs. Paveikslo kairėje jaunas berniukas, 
turbūt El Greko sūnus, ranka rodo į šventuosius su grafo 
kūnu rankose. Dalyvių veidus gaubia tyla, bet jų rankos 
kalba. Paveiksle sugretinami du pasauliai: žemai — 
šventiška banguojanti tyla, aukštai — pergalingas sū- 
kurys. Rodos, stebi veiksmą, kuris vyksta čia pat arti. 
Dangus ir žemė sugretinami, šiluma ir ramybė išreiškiami 
judesiu ir spalvomis, pavieniai dalyviai ir visuma 
išryškinami. 

Žiūrint į El Greko paveikslus, kyla klausimas: Ką 
nori pavaizduoti menininkas? Dangaus ir žemės sutai- 
kymą ar prieštaravimus? Ar spindintis grožis, melan- 
cholija ir gerumas, taip ryškūs veiduose, primena senąją 
Graikiją — Kretą? O gal El Greko nori išreikšti savo 
priešiškumą blogio-mirties siautėjimui gyvenime? 

Mirtis, rodos, sako El Greko savo paveiksle, yra tik 
žengimas į pradinę ir pirmykštę tylą. Grafo Orgaz laido- 
tuvių paveikslas įamžina šį žengimą: paslaptingas vieniji- 
masis su ramybės šerdimi. Paveiksle visumą veda į šerdį 
vis mažėjantys lankai. Šerdis — baigminės ramybės 
lankas yra suglebęs, juodais šarvais aprengtas grafo 
kūnas. Šalia grafo kūno, du šventieji — šv. Steponas ir 
šv. Augustinas — puošniuose auksuoto brokato su rau- 
donais apvadais liturginiuose rūbuose. Keletas dalyvių 


330) 


rankų, lyg gyvybę primenančios peteliškės, ištiestos, — 
pagelbėti, paklausti, nustebimui pareikšti? 

Grafo sielos žengimas į dangų pavaizduotas nepa- 
prastai rimtai. Kairioje paveikslo pusėje, angelas neša dar 
kūdikiu tebesančią sielą. Jam reikia pereiti daug kelio 
vingių. Dangaus šerdyje yra Kristus-Teisėjas, supamas 
angelų ir šventųjų, o kiek žemėliau, Mergelė Motina su 
Jonu Krikštytoju. 

Viršutinėje “Grafo Orgaz laidotuvių" paveikslo daly- 
je vyrauja skirtinga sąranga negu apatinėje. Čia nėra 
paslaptingųjų ir vienijančių lankų harmonijos. Vietoje jų 
vyrauja įžambios ir aštrios linijos, kurios veržiasi, kry- 
žiuojasi, liejasi į vienumą. Tai itin ryšku ir angelo, 
nešančio sielą, ir debesų vaizdavime. Skaidrus Kristaus 
baltumas, gilus Mergelės Motinos raudonai mėlynas 
spalvingumas žėri dangaus Gloria, o angeliukas, sėdintis 
and debesio briaunos, rodos, kviečia aiktelti iš džiaugs- 
mo. Suledėję debesys, dangaus ramsčiai, savo pilkumu ir 
gelsvu pamušalu atspindi Teismo rimtumą. 

El Greko paveikslai buvo mane dominę ir prieš 
lankymąsi Toledo mieste. Bet po apsilankymo su prel. S. 
Žiliu menininku-gidu — El Greko paveikslai mane 
masina. “Svetimšalis" nuo tada man tapo artimas. 


Vėl pajūriu toliau į vakarinę Kretą 


Grįžus iš slėnio su Fodele į pajūrio vieškelį, vėl at- 
siveria panorama. Palipame virš pajūrio skardžių. Tiesiog 
į pietus Ida kalnas su 2,456 m viršūne, o toliau į vakarus 
Lefk4 Ori — Baltieji kalnai. Leidžiantis nuo skardžių at- 
siveria vaizdas į spalvingą įlanką. Tai “Bali", pasigirsta 
Elsos balsas. “Bali" turkiškai reiškia “medus". Bali — 
žvejų kaimas su augančiu turistų miestu. Gidė sustabdo 
autobusą ir pasiūlo išlipti ir pasigrožėti “Medumi". 

— Ar neišalkote? — klausia gidė, grįžus į autobusą. 
Atsakymo nelaukdama, užtikrina: 

— Dabar važiuosime tiesiai į Haniją (Hani4), toli- 
miausią iškylos vietovę. Hanija tik už 58 km". 


Ida kalnas ir Dzeusas 


Ida kalnas netoli, bet jo viršūnę matyti galiu tik tada, 
kai vieškelis kerta slėnį arba kai pakylame virš pajūrio 
skardžių. 

Gidė Elsa eina autobuso viduriu, teiraudamasi kaip 
sekasi, kas įdomu, ar turime klausimų. Paprašau prisėsti. 

— Mane domina Ida kalno viršūnė ir Dzeusas, — 
sakau. 

— Ar pažįstate graikų mitologiją? — klausia. 

— Šiek tiek. 

Elsa pradeda apibūdinti Kretą ryšium su Graikija. — 
Kreta, — sako, — savo kultūra yra senesnė už Europą, — 
Kreta turėjo įtakos Europai. 

Pagalvojusi, prideda: 

— Kretą giliai palietė Egipto ir Finikijos kultūriniai 
polėkiai. 

— Kodėl Kretos kultūra sunyko? — klausiu. 

— Kodėl ji tapo pavaldi achajams ir mikėnams, — 
miestams-valstybėms? Juk Mikėnai (Mykinai), Pilas 
(Pylos), Tirintas (Tiryns) buvo tik valstybėlės, palyginus 
su Kretos talasokratija? 

Gidė man primena, kad šiuolaikiniai istorikai atpažįsta 
trejetą Kretos talasokratijos, arba Mino kultūros, laiko- 
tarpių: ankstyvąjį (apie 3000-2200 m. prieš. Kristų), 
vidurinįjį (apie 2200-1600 m. prieš Kristų) ir vėlyvąjį 
(apie 1600-1200 m. prieš Kristų). Ankstyvajam laiko- 
tarpiui yra būdingas perėjimas iš neolito — naujojo ak- 
mens amžiaus — į bronzos amžių: gyventojai jau sėslūs 

verčiasi žemdirbyste — sėja ir pjauna pasėlius, augina 
gyvulius. Be to, palengvėle reiškiasi talasokratija — noras 
apvaldyti kaimynines Kikladų salas. Antrajame laikotarpy- 
je susikuria Kretos karalystė, su centrų Knose, naudojama 
piktografinis raštas, vėliau davęs pradžią skiemeniniam 
raštui. Trečiojo laikotarpio pradžioje Knoso valdovai įsi- 
gali rytinėje ir centrinėje salos dalyje. XV a. prieš Kristų 
achajai susilieja su kretiečiais, perima jų kultūrą, meną, 
rašybą. XIV a. Kretos kultūros centru tampa Peleponeso 
achajų-mikėnų kultūros miestai: Mikėnai, Tirintas, Pilas. 
XIII a. achajų-mikėnų kultūra pradeda blėsti. Dorėnai, 
nauja ateivių banga iš šiaurinės Graikijos, ją varžo. O XII 
a. viduryje dorėnai sunaikina ir Kretos kultūros židinius. 

Elsa baigia savo istorijos apybraižą apibendrinimu: 
“Galima teigti, kad Kreta pasiekė savo kultūros apogėjų 
karaliaus Mino valdymo laikotarpiu". 

Karaliaus Mino talasokratiją — rytinių Viduržemio 
jūros kraštų pajungimą Kretai jūreivyste — užgniaužė 
achajai, sudegindami sostinę Knosą, o dorėnai sunaikino 
likusius centrus. 


Kreta legendose, mituose, archeologijoje 


Laiptai į Kretos praeitį, anot. Elsos, yra istorija. 
Nejaugi Kretos kibirkštį — kultūros švystelėjimą įma- 
noma apibendrinti chronologine šimtmečių rikiuote? 
Tautos ir jos įnašo į kultūrą chronologinė šimtmečių ri- 
kiuotė nepajėgia apimti. Pokalbio su Elsa paskatintas, 
bandau rikiuoti Kretos senovę į archeologija pagrįstą 1e- 
gendų ir mitų pynę. Archeologiniai radiniai ir vietovės, 
legendų ir mitų šviesoje, padeda pajusti Kretos svajonę 
— kultūrinę kibirkštį ir jos švystelėjimą. 

XX a. rado archeologinį raktą į turtingą Kretos praeitį 
— įnašą į Vakarų kultūrą. Pasakojimai — spalvingi ir 

stebinantys mitai bei legendos, taip pamėgti graikų ir 
romėnų istorikų, turi istorinės tiesos ir paaiškina šimt- 
mečių rikiuotę. 

XX a. Sir Arturas Evans atkasė Knosą, atrado Mino 
rūmų griuvėsius, sostą, teatrą ir net dalį laiko apėstų 
turtų. Radinių fone graikų poetų Homero ir Hesiodo 
žodžiai, o vėliau ir romėnų poeto Ovidijaus eilės, pa- 
traukia savo tikroviškumu. 


Knoso Minas ir Kreta 


Senovės graikų poetai rašo apie Chaosą, beformę, 
bekraštę, tamsią painiavą. Jame gimė Gėja — plačiakrūtė 
Žemė. Jos derlingose lygumose ir ant snieguotų kalnų 
viršūnių apsigyvenio nemirtingieji Graikijos dievai. 
Pradėjo reikštis Eros-Meilė — gražiausias ir visiems 
geriausiai pažįstamas iš visų amžinųjų dievų. Tik jis 
sukelia kojose drebulį, priverčia širdį plazdėti ir užmiršti 
visus kitus siekius. Gėja pagimdė Uraną (Ouranos) — 
Dangų, platų ir žvaigždėmis nusagstytą, gaubtą sau apsi- 
dengti. Uranas paslepia Gėjos nuogumą savo šelmiškais 
debesimis ir miglos skaromis. Eros sujungė Gėją su 
Uranu. Jiedu pagimdė dvylika Titanų, Kiklopus su viena 
akimi kaktoje, ir trejetą milžiniškų pabaisų. Kiekviena jų 
su šimtu gruoboniškų rankų ir penkiasdešimt galvų. 
Uranas, siaubo apstulbintas, nedelsė juos uždaryti į ka- 
lėjimą Gėjos gelmėse. Tuo tarpu Gėja graudžiai apverkė 
jų likimą. 

Gėja prašė Uraną išlaisvinti jos vaikus, ypač jos labai 
mylimus Titanus. Uranas nesutiko. Ilgainiui Gėja liovėsi 
liūdėjusi ir griebėsi keršto, prašydama kiekvieną Titaną 
padėti jai suvaldyti Uraną. Titanai buvo baimės perimti ir 
nedrįso kelti rankos prieš savo gimdytoją. Tik Kronas- 
Laikas, paskutinis gimimu sūnus, sutiko padėti. Sutemus, 

Uranas grįžo į Gėjos lovą nakčiai, išsitiesė ir užmigo. 
Apgaulingasis Kronas iš savo slėptuvės vogčiomis pri- 
slinko prie miegančio Urano su Gėjos jam duotu pjautu- 
vu. Staigiu mostu jis perrėžė Uraną. Iš tamsiai raudono 
kraujo lašų pakilo furijos, kurios per amžius baudžia ir 
persekioja kaltuosius, šaukdamos ir neduodamos ra- 
mybės. Ir deivė Afroditė gimė iš perrėžto Urano kūno 
dalies, kuri jūros bangomis nuplūduriavo į Kipro salą. 

Kronas, susidorojęs su tėvu Uranu, šokosi išlaisvinti 
Titanus, kiekvienam jų paskirdamas savitą veiklos sritį. 
Tačiau Kronas pajuto, kad jį sekioja tėvo prakeikimas. 
Bausmės išvengti galėjo tik likdamas bevaikiu. Tačiau 
Kronas neišvengiamai įpuola į šiltą gamtos glėbį, — veda 
didžiąją deivę Reą. 

Kronas bijojo turėti vaikų, — mat vienas iš jų, pasak 
prakeikimo, atkeršys už Urano užpuolimą. Todėl Kronas 
baimingai stebėdavo ir sekiodavo nėščią žmoną. Reai 
pagimdžius jo kūdikį, Kronas griebdavo jį iš jos rankų 
ir prarydavo. Tokiu būdu į tėvo Krono-Laiko gelmes 
grįžo trys dukterys — Demetra, Hera, Hestia — ir du 
sūnūs — Hades ir Poseidonas. Rea, gamtos deivė, veltui 
ilgėjosi savo kūdikių. Motinos širdies ir skausmo 
vedama, ji pabėgo pas savo tėvus pasitarti ar nėra kokio 
nors būdo užbėgti už akių piktai Krono baimei ir 
užsiauginti kūdikį. Po ilgų svarstymų, Uranas ir Gėja 
sugalvojo planą. 


Gėja sapnuoja Kretos salą 


Gėja sapnavo salą. Ji atrodė tarsi smaragdas mėlynoje 
jūroje, tamsesnė už safyrą. Sala buvo į pietus nuo 
Graikijos ir į šiaurę nuo Nilo deltos. Tikra tvirtovė jūro- 
je. Nuo jos ilankų ir aukso smėliu išklotų pakrančių 
stiepėsi platanais ir alyvmedžiais apaugusios atšlaitės į 

sniegu dengtas kalnų viršūnes. Kokia puiki ir saugi vieta 
kūdikiui gimti! 

Rea, sekdama tėvų patarimą, pabėgo toli į jūrą — 
Kretos salą. Čia kalnų oloje pagimdė savo šeštąjį kūdikį 
— dievą Dzeusą. Grota buvo saugi — labai gili, su sta- 
lagmitų mišku viduje ir ramiu požeminiu ežeru. 

Po gimdymo Rea grįžo namo pas savo įtaringąjį ir 
baimėje gyvenantį vyrą Kroną. Apsimetė pagimdžiusi 
sūnų. Paėmusi didoką akmens luitą, jį rūpestingai įvynio- 
jo į kūdikio vystyklus ir, su ašaromis akyse, atidavė 
Kronui praryti. Kronas — dievas Laikas prarijo net ak- 
menį... 

Tuo tarpu kūdikis Dzeusas ramiai ir saugiai augo 
saulėtose Kretos alyvmedžių giraitėse. 


Kretos karalius globoja Dzeusą 


Kūdikio Dzeuso globa rūpintis Kretos karalius pavedė 
dviem nimfoms — Idai (Ida) ir Amaltėjai (Amalthea). 
Prie jo lopšio budėjo mitrūs, jauni Kretos kariai. Savo 
skydais jie dengė kalnų atšlaites, o karo dainomis žadino 
augančio dievo drąsą ir ryžtą. Kai tik kūdikis imdavo 
verkti, kareiviai keldavo triukšmą, kad kūdikio tėvas 
Kronas neišgirstų. Dzeusas užaugo Krono nepastebėtas. 


Dzeusas atkeršija už Uraną 


Ilgainiui Dzeusas išmoko važiuoti perkūno vežimu 
per kalnų viršūnes erelio greičiu, pagauti žaibus nuo- 
gomis rankomis ir svaidyti juos po slėnius. Kartą ap- 
sirengė pilku kalnų ožio kailiu ir iškeliavo į Graikiją su- 
vesti sąskaitų su tėvu Kronu. 

Dzeusui padeda senelė Gėja savo patarimais. Jis 
priverčia Kroną išvemti visus prarytuosius brolius ir 

seseris. Tai pat ir akmenį, kurį Kronas buvo prarijęs kaip 
savo šeštąjį vaiką. Dzeusas akmenį nuneša prie Parnaso 
kalno ir padeda Delfų šventykloje. 

Toku būdu Dzeusas buvo Urano-Dangaus ir Gėjos- 
Žemės įrankis įstumti Kroną-Laiką į gyvą amžinybės 
snaudulį tolimame pasaulio pakraštyje. Ten jis ir dabar 
snūduriuoja nemirtingas. 


Dzeusas Olimpo kalne 


Dzeusas pradėjo viešpatauti visur žemėje ir jūroje. 
Ant Olimpo kalno, debesų supamas, jis baudžia, teisia, 
priima šlovę iš dievų ir žmonių. 

Dzeusas turi pomėgį keliauti — bastytis. Kartą, nuke- 
liavęs į tolimą Žemės pakraštį vakaruose, malonumų sode 
sutiko deivę Herą — rudaakę, auksu ataustuose rūbuose. 
Jiedu tuojau pat vedė, nes jų meilė gimė iš pirmo žvilgs- 
nio. Pagerbiant dievų vestuves, gyvybės medis buvo ap- 
kabinėtas aukso obuoliais tolimajame Žemės sode, kur 
Dzeusas ir Hera susitiko. 

— Ar jau buvote Knoso griuvėsiuose? — ūmai 
užklausia gidė. 

— Planuoju Knose mėgautis savo viešnagės pabai- 
goje. 

— Knoso griuvėsių lankymas padės suprasti graikų ir 
kretiečių pomėgį su—mitinti kultūros švystelėjimą — 
mokslus, įvykius, vietoves. 


Kretiečiai turėjo savo raštą 
Archeologas Arturas Evans, atkasinėjant Knoso 
rūmus, aptiko kretiečių raštą. Kretiečiai jį naudojo jau 
XXI-XIV a. prieš Kristų būvyje. Nustatyta trys tipai: pik- 
tografinis, t.y. hieroglifai, linijinis A ir linijinis B. 

Linijinis raštas buvo skiemeninis. Linijinį B raštą 
iššifravo mūsų amžiaus 6-ajame dešimtmetyje anglų 
mokslininkai, o hieroglifai ir linijinis A tebėra nesupran- 
tami. Linijinį B, arba skiemeninį, raštą sukūrė ateiviai 
achajai, pritaikydami savo tarmei Kretos raštą. 


Čia vyko kruvini mūšiai... 

Autobusas leidžiasi pajūrio atšlaičių vingiais įlankos 
linkui. “Tai Spūda (Spouda)“, — paaiškina Elsa, 
“Hanijos (Hani4) uostas". 

Iš šiaurės Spūdos įlanką saugo Akrotiri pusiasalis, o 
iš pietų — masyvūs Lefk4 Ori — Baltųjų kalnų šonai. O 
pati įlanka, lyg storas pirštas, rodo į žalią, platų tarpeklį 
su gyvenvietėmis ir Hanijos miestu. Spūda nūdien yra 
NATO bazė. Vieškelio šonus puošia iškilūs platanai. 
Važiuojame į Haniją per platanų alėją. 

— Prieš 46-erius metus, birželio pabaigoje, čia vyko 
kruvini mūšiai. Vokietijos kariuomenės oro desanti- 
ninkai, padedami Italijos jūros desantininkų, užėmė per 
porą savaičių Spūdą ir visą Kretos salą. Vokiečiai metė į 
mūšį 35.000 oro desantininkų ir kalnų šaulių. Tam 
reikėjo 1500 lėktuvų. Graikai ir britai — apie 42.000 
karių — buvo ką tik evakuavęsi iš Graikijos pusiasalio. 
Jie stokojo ginklų. Turime du kapinynus — britų ir vo- 
kiečių su tūkstančiais žuvusiųjų “Known to God 
alone" (“Žinomų tik Dievui"), — baigia gidė. 


Hanija — Senoji Kretos sostinė 


Hanija yra vakarinės Kretos ūkinis centras. O iki 
1972 m. Hanijos miestas buvo visos salos sostinė. 
Vyrauja patraukli turkiška ir venecijietiška architektūra. 
Tikras Kretos deimančiukas. Gyventojų tik 50.000. 

Hanija yra gausi savo senove. Homeras ją kadaise ly- 
gino su Knoso miestu ir laikė vienu svarbiausiųjų 110 
Kretos miestų. Tuomet Hanija buvo vadinama Hidonija 
(Cydonia). Nūdien Hanija turi svarbią NATO bazę Spūda 
įlankoje, o senovinė naudojasi uosteliu vakariniame salos 
pajūryje. Dabar jame tik žvejų laiveliai ir turistų jachtos. 
Uostelį tebepuošia venecijietiškas molas ir švyturys. 

Venecijiečiai Haniją labai mėgo, ją vadino Rytų Ve- 
necija. Venecijietiškas senamiestis supa žvejų uostelį. 
Janiserų (Djamissi) mečetė, kadaise tarnavusi turkų 
musulmonų kareivių įgulai, dabar yra turizmo paslaugų 
įstaiga. 

Rūmų Hanijos senamiestyje nėra. Tik namukai. 
Stilingi, vis kitoki, su balkonėliais ir mansardomis. 
Krautuvės ir restoranai dažniausiai lauke, — viduje tik 
krautuvių sandėliai ir restoranų virtuvės. Randu restoraną 
— valgyklą su stalais po skėčiu lauke. Saulė labai stipri, 
bet po skėčiu smagu. Be to jūros vėjukas gaivina. Turistų 
trūksta. Mano iškylos bendrai pietauja kartu kažkur 
atokiau nuo uosto. Turiu dvi valandas susipažinti su 
Hanija. Suvlaki — mėsa, kepta ant iešmo, su daržovėmis 
— bulvių skiautėmis, pomidorų, svogūnų, pipirų mišraine 
— greitai atsiranda ant stalo. 


Lefki Ori — Baltieji kalnai ir tarpeklis 


Nerimstu. Pusvalandį laukiu autobuso prie krantinės 
sutartoje vietoje, o jo vis nėra. Ar nebus mane Elsa už- 
miršusi? Tai būtų įdomus nuotykis!? 

3:30 val. po pietų atslenka Adamis turistinis auto- 
busas. Iškylos bendrai įsilinksminę. Visi garsiai kalba! 

Stačia gatve autobusas užveža ant pajūrio aukštumos. 
Elsa paprašo šoferį sustoti. Pasakoja apie Lefk4 Ori — 
Baltuosius kalnus ir Samarija (Samari4) tarpeklį. Baltieji 

kalnai snieguoti ir vasarą. Samarij4 tarpeklis — 18 km il- 
gio plyšys kalnyne. “Ramiais laikais", — Elsa pasakoja, 
— “tarpekliu kasdien pracidavo bent 1000 turistų!“. 
Vienas anglas turistas bando fotografuoti su Polaroid 
aparatu tolumoje už Lefk4 Ori besistiebiantį, irgi snie- 
guota viršūne, Idos kalną. Tuo pačiu metu autobusas paju- 
da. Išryškėjus nuotraukai, anglas fotografas kraipo galvą. 
Nei šis, nei tas. Nuotrauka panaši į šiuolaikinio dailininko 
paveikslą! Tik po pietų su vynu įmanoma fotografuoti 
Idos kalną su Polaroid aparatu autobusui pajudėjus. 


“Known to God alone" — “Žinomi tik Dievui" 


Dvejos Antrojo pasaulinio karo — britų ir vokiečių 
— kapinės primena kretiečiams nuožmius karo metus. 
Spūda priglaudė britus, o Malemė (Maleme) — vo- 
kiečius. Tarp Spūda ir Malemė yra 15 km atstumas. 

Gidei paskelbus, kad važiuojame į sąjungininkų karo 
kapines autobuse užviešpatavo tyla. Ką tik buvo juokia- 
masi, juokaujama, garsiai kalbama, o dabar — tylu. Tyla 
neįprasta — iškilminga. Šalia manęs sėdintis iškylos ben- 
dras man pasisako: “Ten turi gulėti mano brolis“. Po to 
parodo suglamžytą lapelį su pranešimu iš britų ka- 
riuomenės štabo: “...žuvo gegužės 21, 1941". Žodžių po- 
kalbiui tęsti nerandame. Kiek patylėjęs, prideda: “Kapas 
nežinomas“. 

Anglas, broliškos širdies vedamas, ieško žuvusiojo 
brolio tarp “Known only to God“ — tarp tūkstančių 
Nežinomųjų. Gidė mums davė 15 minučių laiko. Grįž- 
tame laiku. Trūksta ieškančiojo brolio tarp Nežinomųjų. 
Laukiame ilgokai. Su iškilminga, užjaučiančia, dalyvau- 
jančia tyla. Grįžta tylus. Akys pilnos ašarų. Apostolos 
įjungia motorą. Lyg krūptelėjame. Žuvusiojo brolis seka 
akimis Nežinomųjų antkapių lygiuotę ir ryja ašaras. 

Visą valandą Retimnone (Rethymnon) 


Retimnono miestas yra tarp Irakliono ir Hanijos. 
Atokiau nuo vieškelio palei jūrą. Garsus tuo, kad jame 
yra Kretos universitetas. Daug jaunimo. Vieni su kny- 
gomis rankose, kiti laiko vieni kitų rankas, o dar kiti 
mėgaujasi ant vejos po medžiais bei čia pat esančiame 
paplūdimyje. 

Miestas nedidelis. Vos 16.000 gyventojų. Vieta graži 
-— tikra dauba. Architektūra liudija ir venecijietišką, ir 
turkišką senovę. Venecijietiški miesto vartai, rūmų porta- 
lai bei fontanai, turkiški mediniai namai su uždarais 
balkonėliais, mečetės bei jų minaretai. 

Nerandza mečetė patraukia mano dėmesį savo dviem 
kupolais ir labai aukštu minaretu. Mečetės priebutyje jau- 
na mergaitė atlieka piano pratybas. Nūdien mečetė nau- 
dojama kaip koncertų salė. Įdomi mečetės praeitis: staty- 
ta venecijiečių kaip katalikų šventovė, turkų perdirbta į 
musulmonų mečetę, kretiečių paversta koncertų sale. 
Durelės į minaretą atviros. Nedelsdamas lipuų aukštyn ir 
skaitau laiptus — 133. Sparčiai lipant įvijiniais siauro 
minareto laiptais, sukasi galva. Iš kažkur viršuje veržiasi 
šviesa. Šiaip apytamsu. Pagaliau pasiekiu balkonėlį, kuris 
lyg kregždės lizdas, kabo aplinkui minaretą. Kadaise iš 
čia muezinas penkiskart dienoje šaukdavo musulmonus 
maldai: “Allahu akhbar! La ilaha illa Allah: Muhammad 
Rasul Allah!“ (Dievas yra didis! Nėra kito Dievo kaip 
Alla; Mahometas — Allos Pranašas!). 1922 m. turkai- 
musulmonai — buvo ištremti iš Kretos į Turkiją; Kreta 
priėmė dalį graikų, kuriuos Turkija ištrėmė iš savo 
krašto. 

Nuo balkonėlio matau visą Retimnoną kaip ant delno. 
Galiu akimis lankyti gatvelių labirintus, mažyčius 
sodelius, kavines su vyrais prie alaus stiklo ir kortų bei 

moteris su naštomis ant galvos. Retimnonas turi ir uostą. 
Jame tik žvejų laiveliai. Nuo uosto į abi puses pa- 
plūdimys su skiečių giraitėmis. Po kaire dunkso mil- 
žiniška, XVI a. venecijiečių statyta tvirtovė. Ji yra palei 
jūrą ant uolėto iškyšulio. Nesena istorija ir baisumus pri- 
mena: vokiečiai čia žudė partizanus ir įkaitus. 


Kreta — sala su daugeliu veidų 


Į Iraklioną iš Retimnono grįžtame paprastu vieškeliu, 
lėtai, per miestelius ir gyvenvietes. Gamtovaizdis stebina 
įvairove. Kertame slėnius su daugeliu šalutinių tarpeklių 
ir daubų. Kalnai — Kretos takoskyra. Jie švyti vakaro 
saulėje. Už jų kiti slėniai veda į pietinį salos pajūrį — 
Libijos jūrą. Pirmu žvilgsniu peršasi mintis, kad Kreta 
nėra tikusi žemės ūkiui. Vakarinėje salos dalyje — 
Baltieji kalnai (Lefk4 Ori), centrinėje — Ida kalnynas ir 
rytinėje — Sitia kalnynas su Dikte viršūnė. Kalnai, 
tarpekliai su uolomis, žemės ūkiui netinka. Speleologai, 
uolų tyrinėtojai, jomis gali mėgautis. Pajūrių lygumos ir 
slėnių daubos tinka žemės ūkiui. Be to, Mesara (Messara) 
— didžiausia salos lyguma, palei Libijos jūrą centrinėje 
Kretoje yra Kretos aruodas. Kalnų atšlaitės apsodintos 
alyvmedžiais ir vynuogienojais, o aukštumų lygumose 
auga bulvės. Tik apie 307 Kretos žemės yra dirbama. 

Stebina kretiečių ūkininkų pastangos arti uolėtą 
žemę, apsaugoti kiekvieną įos lopelį akmenų tvorelėmis, 
telkti lietaus vandenį ar tirpstantį sniegą. O vis dėl to 
Kreta yra žemės ūkio kraštas. Matau vyrus ir moteris su 
naštomis ant nugaros, grįžtančius iš savo žemės slėnių 
atšlaitėse. Traktorių nesimato. Vargu ar jie būtų naudin- 
gi. Asilai ir mulai apkrauti maišais. Pasėlių šiandien 
mažai mačiau. Alyvmedžių sodų ir vynuogynų gausu. 
Gidė užsiminė, kad Kretoje esama 42.000.000 alyv: 

medžių. 80 alyvmedžių kiekvienam kretiečiui! Alyvos, 
aliejus, vynas — Kretos žemės ūkio gaminiai eksportui. 
Šiltadaržiuose auginamos daržovės ir gėlės. 

Gyvūnija Kreta nepasižymi. Šį rytą Fodelėje klau- 
siausi žiogų koncerto. Jų saloje šiuo metu pilna. Visur 
matysi asilą ar mulą. Miniečių vazos ir antspaudai dažnai 
vaizduoja savitą Kretos ožką — krikri, arba agrimi. Veltui 
žvalgausi po kalnų atšlaites. Krikri kol kas nemačiau. 

Kretietis savo išvaizda niekuo nesiskiria nuo Vidur- 
žemio jūros kraštų žmonių: kresnas, tamsiaplaukis, 
parudęs nuo saulės ir vėjo. Stebina mėlynakiai kretiečiai. 
Ar jie tik nebus dorėnų palikuoniai? Savo būdu kretietis 
yra perdėm savitas: tiesus ir pakelta galva, aistringas — 
pasiruošęs krauju nuplauti užgaulę, mylintis laisvę. 
Kretietis labiau primena Tirolio kalnėną, o ne Vidur- 
žemio jūros salų gyventoją. Gidė, su kreiva šypsena, 
pastebi, kad kretiečiui, kurio pavardė baigaisi su -akis, 
arba -aki, yra būdingas požymis: prisirišimas prie savo 
papročių. Užsimena apie Nikos Kazantsakis, Kretos 
rašytoją ir laisvės kovų dainių. 

Miesteliuose, atokiau nuo Irakliono ir Hanijos, matysi 
kretiečius net paprastą dieną tautinėje aprangoje: auliniai, 
juodos odos, batai, juodos ar tamsiai mėlynos kelnės, 
sukištos į batų aulus, spalvinga juosta ar diržas ant juos- 
mens, ant paprastų, juodos spalvos marškinių raštuotas 
švarkas, ant galvos gaubtuvas su kutais. Tautinė vyrų 
apranga krinta į akis salos kasdienoje. Kas kita su moterų 
tautine apranga. Visur tie patys juodi — ištekėjusioms 
bei našlėms — bei šiuolaikiniai moterų rūbai. Kretos 
kaime darbo dieną moteris nesipuošia. 


Skersai per Kretos salą 
— Pos ina ijia sas? (Kaip einasi?) — girdžiu jau 
įprastą gidės Elsos balsą. 

— Kalimera! (Labą dieną!), — atsakau. 

— Kia pos iste sis? (Ir kaip jums einasi?) — klausiu. 

— Efcharisto, poli kala! (Ačiū, labai gerai!) — atsako 
Elsa, 

Šiuolaikinė graikų kalba labai skiriasi nuo klasikinės 
ir Šventraštinės — koinė — kalbos. Be to, tarimas, iš- 
moktas Telšiuose, mažai tepadeda. Norint suprasti, turiu 
matyti, girdėti neužtenka. Kretiečiai, ir aplamai visi ki- 
tataučiai, vertina svetimtaučio pastangas pasakyti “Labą 
dieną!" jų kalba. 

— Siandien, — kreipiasi gidė, — turėsite progos 
susipažinti su dviem Kretos archeologinėmis įžymybėmis 
— Gortina (Gortys) ir Festu (Phaistos). 

— Kuriuo keliu važiuosime? — kreipiuosi į gidę. 
Žinant kelią, įdomiau keliauti. 

Kertame skersai salą. Gamtovaizdis skirtingesnis už 
vakarykštį. Lipame į Kretos kalnus — takoskyrą. Slėniai 
su vynuogynais, saulės ir žmogaus rankomis glamonėja- 
mi. Kur-ne-kur alyvmedžių sodai. 

— Sustosime pusvalandžiui Agia Varvara miestelyje, 
— praneša gidė. Autobusas sustoja prie miestelio 
kafeiono — kavinės. Pašonėje šv. Barboros (graikai taria 
“Varvara") šventovė, pradžios mokykla ir gimnazija. 

Kretiečiai lanko pradžios mokyklą šešerius metus, o 
po to gimnaziją. Mokslas nemokamas ir privalomas. 
Vaikų darželiu gali naudotis visos šeimos, bet jis nėra 
privalomas. Baigusieji ketverių metų gimnaziją gali eiti 
trejiems metams į licėjų. Tada jau galima stoti į univer- 
sitetą. Tačiau reikia visiems laikyti ypatingus egzaminus. 
Anot gidės, šiemet tokius egzaminus laikys apie 150.000 
kandidatų! Tik dešimtadalis pateks į universitetą, nes 
atranka yra didelė. 

Pasigirsta skambutis. Vaikai ir paaugliai pasipila iš 
pradžios mokyklos ir gimnazijos. Visi apsirengę vie- 

nodai. Pradžiokai mokytojų prižiūrimi skuba su kamuo- 
liais į aikštę, o gimnazistai, poromis ar būreliais, šne- 
kučiuojasi. Vienas kitas ateina į krautuvę šalia kafeiono 
razinų ar riešutų nusipirkti. 


Mesaros lygumą nuo kalnų perėjos 


Agia Varvara yra geografinis Kretos centras. Au- 
tobusas dūsauja vieškeliu, kuris lipa vingiais į 600 metrų 
kalnų perėją. Rytuose po kaire dunkso Diktės (Dikte) 
kalno masyvas, o vakaruose po dešinę — Ida viršūnė; 
priešais gi — derlingoji Mesaros (Messara) lyguma. 
Žiūrint nuo perėjos, ji atrodo lyg ežeras su žaliu 
paviršiumi, — 45 km ilgio ir 8 km pločio. Vaizdas užima 
kvapą! Gidė juokaudama klausia, ar kas nors mato Libiją 
— Afriką! Ji už 300 km nuo Varvulito perėjos. 

Lipti autobusu į perėją atšlaičių vingiais nėra baugu. 
Žinoma, jeigu sėdi atšlaitės pusėje. Leistis nuo perėjos 
žemyn tenka sėdėti ne atšlaitės, be stačios prarajos 
pusėje. Šiaušiasi plaukai! Lengviau atsikvepiame tik už 
penketo kilometrų, pasiekę Agii Deka — “Dešimt 
šventųjų" vietovę. Sustojame. Vairuotojas išlipa patikrin- 
ti stabdžius... Agii Deka vietovėje 250 m. po Kristaus 
buvo nukankinti dešimt krikščionių už atsisakymą pa- 
garbinti romėnų stabus. 


Gortina: Šv. Tito šventovė 


Gortina žiloje miniečių senovėje buvo tik paprasta 
gyvenvietė. Dorėnai čia sukūrė savo centrą. VII a. prieš 
Kristų Gortina buvo išaugusi į svarbų prekybos centrą. 
Ilgainiui ir Festo valdos Mesaros lygumoje pateko į 
Gortinos valdžią. Du dalykai mane masino keliauti į 
Gortiną: Gortinos teisynas ir Šv. Tito šventovė. 

Apostolos palieka su autobusu Agii Deka vietovėje, 
— stabdžiai reikalingi mechaniko. Gidės vedami, einame 
lankyti Gortinos griuvėsių. Archeologai jau 1880 m. 
ieškojo praeities likučių. Vokietis archeologas F. 
Halbherr ėmėsi atkasinėti Gortiną — Romos imperijos 
Kretos — Kirenaikos provincijos sostinę. 

Alyvmedžiai skiria Gortiną nuo vieškelio. Tuojau pat 
už jų riogso Šv. Tito bazilikos, pirmojo Kretos vyskupo 
katedros Kretoje, sienų ir aslos likučiai. Jie yra iš VI a. 
po Kristaus. Po asla slypi ankstyvesniųjų statinių ženklai. 
Nūdien iš bazilikos yra likę tik trys apsidos ir asla su 
duobėmis kolonoms. Centrinė apsida erdvi, šalutinės 
mažesnės. Kairioji apsida ir nūdien naudojama ortodoksų 
krikščionių savo pamaldoms. Ji išpuošta šv. Tito ir 
Apaštalo Pauliaus ikonomis. Prie ikonų dega vaško 
žvakės. Juodai apsirengusios moterys meldžiasi pakel- 
tomis rankomis. 

Nuo bazilikos veda takas į gerai išsilaikiusį romėnų 
odeoną iš I kristinio amžiaus. Vienoje odeono sienoje yra 
įmūrytos 70x170 cm dydžio, aptrūnijusios marmuro 
lentos su jose įrėžtais Gortinos įstatymais. Tai vienintelis 
beveik visas išlikęs senovės graikų teisynas, sudarytas 
VI-V a. prieš Kristų. 

Gortinos įstatymai įrėžti dvylika kolonų, kiekviena jų 
turi penkiasdešimt dvi eilutes. Gidė teigia, kad visame 
teisyne yra 17.000 raidžių, įrėžtų senoviniu alfabetu, 
kuris teturi tik aštuonioliką raidžių. Kalba graikų — se- 
novinė dorėnų tarmė. Įrėžimo eilutės įdomios: pradžioje 
nuo dešinės į kairę, vėliau iš kairės į dešinę ir vėl iš 
dešinės į kairę. Atrodo, kad graikai pradžioje rašė iš 
dešinės į kairę, o tik vėliau pradėjo rašyti iš kairės į 
dešinę. Ir mums taip įprasta. Hebrajų raštas nepakito: 
teberašoma iš dešinės į kairę. Teisynas teikia svarbių 
duomenų apie Kretos visuomenės santykius, paveldėjimo 

ir šeimos teisę, nurodo bausmes už nusikaltimus. Senumu 
ir turiniu jis yra svarbus graikų ir romėnų teisėtvarkos 
šaltinis. 


Platano medis žiemą vasarą lapuotas 


Už odeono — maždaug šimto metrų nuotolyje — 
slėnio daubelėje yra platano medis. Vokiečių turistų 
būrys įdėmiai klausosi savo gido aiškinimo. Šis platanas 
garsus tuo, sako gidas, kad jis niekuomet nemeta lapų, — 
visuomet — žiemą ir vasarą — žaliuoja. Turistai žiūri 
nustebę, girdisi “Warum, denn, nicht?!* (Kodėl gi ne?!) 
Gidas pasakoja mitą apie Dzeusą ir Europą. Dzeusas 
pamilo Tyro princesę Europą. Pasigrobęs ją iš Tyro, 
Dzeusas nešėsi Europą į Olimpą. Pakeliui stabtelėjo 
Kretoje pasilsėti šio platano paunksmėje. Šis platanas yra 
savitas, nemeta lapų žiemą vasarą, nes matė Dzeuso ir 
Europos meilę. Ir čia reiškiasi graikų pomėgis su-mitinti 
gamio prajovus bei išdaigas. 

Girdėti, “So was!“* (“Tai tau!'') 


Gortina nėra mūsų kelio galas 


Gidė ragina mus susimesti. Primena, kad Gortina 
turėjo bent 300.000 gyventojų. Aišku, pažinti tokio 
miesto senienas ir įžymybes reikia daug laiko. Spėju pa- 
lypėti ant netolimos kalvelės ir užmesti akį ant atkastų 
namų pamatų, gatvių grindinio ir labirinto, romėnų Izidės 
ir Serapio šventyklos likučių, graikų Apolono šventyklos 
pamatų... Gortina buvo didmiestis anų laikų mastu. Per 
autobuso langą matau atkastas gatves ir kitoje vieškelio 
pusėje. 

— Negaišuokime, Festas mūsų laukia! — skubina 
Elsa besivėluojančiuosius. 


347 


— Kiek kilornetrų iki Festo? 

— Penkiolika. 

Spėju pakeisti filmą aparate, pasižymėti įspūdžius 
apie Gortiną ir vėl girdžiu: 

— Vėluojamės! Turime tik vieną valandą Festo 
lankymui, nes esame laukiami pietums pajūryje prie 
Matalos (Matal4). 

Važiuojant, gidė supažindina su Festo praeitimi, kuri 
perdėm žila. Neolitinio — naujojo akmens amžiaus ra- 
diniai liudija ankstyvą ir intensyvų Mesaros lygumos bei 
Festo apylinkių apgyvendinimą. Trys kalvos dominuoja 
vakarinį Mesaros lygumos pakraštį. Ant jų kūrėsi senasis 
Festas. 

Festo rūmų istorija siejasi su Mino Kretos istorija. 
Šalia vėlesniojo amžiaus rūmų likučių, aptikti ir senes- 
niųjų rūmų — maždaug 2000 m. prieš Kristų senumo — 
likučiai. Pasak mitologijos, Festas buvo įkurtas karaliaus 
Mino, bet pavestas valdyti jo broliui Radamantui 
(Rhadamantys). 


Archeologai ir Festas 


Archeologiniai kasinėjimai prasidėjo XIX a. pabaigo- 
je. Jau 1884 m. vokietis archeologas F. Halbherr aptiko 
neolitinio amžiaus šąšlavose Festo rūmus. Atkasinėti 
galėjo tik po turkų išvarymo iš Kretos (1900). Rūmų 
atkasimas ilgai užtruko. Nūdien italų archeologas tebesi- 
rausia rytiniame rūmų šone. 

Lankausi Festo piliakalnyje antrukart. Dabar lengviau 
matyti dvigubus Festo rūmus, atskirtus vienus nuo kitų 
keletu šimtmečių, nors jie ir yra augte suaugę. Aslos, 
rūmų pamatai bei sienų likučiai, apeiginiai laiptai, 
sandėliai rūsiuose su puodiniais aruodais javams, aliejui, 
vynui iš skirtingų laikotarpių... Hipostilė! Kadaise čia 

būta šaunios halės su stogu. Nūdien iš aslos kyšo tik 
aptriušę stogo ramsčiai — kolonos. Archeologai lavina 
savo vaizduotę, nes be jos gali žmogus pasimesti tarp 
piliakalnio griuvėsių. 


Sudomina šokimas per jautį 


Festą lankome bemaž pačiame vidurdienyje. Gidė bu- 
vo įspėjusi turėti galvos apdangalą. Ne visi jį turi. Kai 
kurie iškylos dalyviai bando paversti nosines skepe- 
aitėmis. 

Laimei, pasiekiame aikštę, kurią gidė pavadina “šo- 
kimo per jautį" arena. Aikštę supa platanai. Po jais 
įmanoma slėptis nuo saulės. Gidė aiškina miniečių apei- 
ginį “šokimą per jautį". Pradeda teiginiu, kad miniečiai 
garbino žemę ir Motiną Deivę. Paryškina miniečių įžval- 
£3: žemė ir Motina Deivė yra derlingos, bet jos bejėgės 
gyvybę pradėti. Garbindami žemę ir Motiną Deivę, 
miniečiai jautė jautyje apvaisinimo pradą. Jautis kretiečių 
mitologijoje reiškiasi, kaip tas, kuris apvaisina. Gidė pri- 
mena mitą apie Dzeusą, kuris reiškėsi kaip jautis Tyro 
princesės pagrobime. “Šokimas per jautį" — apvaisinimo 
šventimas. 

Festo rūmai atkasami, bet neatstatomi. Matant tik 
aslas, sienų bei pamatų likučius, sukiužusius molinius 
aruodus klėtyse, reikia naudotis vaizduote, norint atkurti 
daugiau ar mažiau tikrovišką atkastų griuvėsių paskirtį ir 
išvaizdą. 


Į audienciją pas karalių... 


Graikai karališkus rūmus vadindavo megaron vardu. 
Festo karališkasis megaronas yra ne tik atkastas, bet ir at- 
statytas po permatomu, plastmasiniu stogu. Kambarių 

sienos per pusę aukščio dengtos šviesaus alabastro 
lentomis, o asla išklota alabastro juostomis. Juostų jung- 
tys, lyg raudoni kaspinai, savo spalva patraukia akis. 
Pasieniuose nejudomi marmuro suolai. Priebutyje ak- 
meninės vazos lietaus vandeniui telkti. Šalia karalienės 
kambarių platūs vonių kambariai. 

Karališkasis megaronas yra šiauriniame Festo pilia- 
kalnio šone. Čia mažiau saulės kaitros ir daugiau gaivaus 
vėjuko nuo netolimo, ir birželyje sniegu apdengto, Ida 
kalno viršūnės. Jaučiu jo smagų ošimą platanų šakose. 
Karališkosios šeimos gyvenimas turėjo būti patogus ir 
malonus: pavėsiai, plačiai atidaromos durys, vėjukas net 
karštą vidurdienį. Karališkasis megaronas — Festo kara- 
lystės centras. 

Šalia megarono aptikta ir Festo biblioteka — archy- 
vas su garsiuoju “Festo disku“. Spirališku junginiu hie- 
roglifiniai ženklai įrėžti ant abiejų disko pusių: žmogaus 
galva bei pavidalas, paukščiai, žuvys, laiveliai, arklai ir 
kitoki buitiniai įrankiai. Iš viso 45 skirtingi ženklai. 
Festo diskas yra linijinis miniečių rašto pavyzdys, kurio 
dar niekas neiššifravo. Bandymų būta, bandoma ir nū- 
dien, bet, neturint su kuo bandymus palyginti, vis abejo- 
jama bandymų rezultatais. 


Į ką buvo panašūs miniečiai? 


Maialos (Matala) miestelis yra mūsų iškylos baig- 
minė vieta. Jis yra pietinėje Kretos pakrantėje arti Kali 
Limenes — Dailiosios prieplaukos. Nūdien žvejų gyveni- 
mo būdas čia varžosi su turistų pramogomis. Matala yra 

„garsi savo mitologija. Dzeusas, jaučiu pasivertęs, stab- 
telėjęs šiame pajūryje su Europa ant nugaros. Pajūris gar- 
sus savo grotomis ir smėliu. Grotos domina geologus bei 
istorikus, o smėlis — Europos jaunimą. 

Palikus Festą, naudojuosi gidės žiningumu. Į mano 
klausimą: “Į ką buvo panašūs miniečiai?“ ji pacituoja 
Artūrą Evans, Kretos archeologinių tyrinėjimų pirmūną: 
“Į egiptiečius". 

— Kodėl? — klausiu. 

— Ir miniečiai ir egiptiečiai matė įautyje dievybę! 
Gidė Elsa yra gimnazijos mokytoja. 

Pokalbis mudu nuveda į Artimuosius Rytus ir Šv. 
Raštą. Jautį daug kur randame. Egiptiečių jautis buvo 
šventas Memfio (Memfis) Apis, Ozirio ar Ptah įsikūniji- 
mas, vėliau garbinamas kaip Serapis kartu su Oziriu. Šv. 
Rašte aukso veršis buvo tik įvaizdis, ne Dievas, — Dievo 
galybė paryškinta jauno jaučio jėga. Tuo tarpu Kretoje 
"jautis" buvo apvaisinimo simbolis. Be to, kretiečiai statė 
rūmus sau gyventi, tuo tarpu egiptiečiai statė piramides 
vakariniame Nilo krante pomirtiniam gyvenimui. Mi- 
niečiai garbino Žemę ir deivę Motiną, o egiptiečiai — 
Saulę — Ra. 

Pokalbis su gide Elsa nutrūksta, nes įvažiuojame į 
Matalą. Prieš akis ir žvejų kaimelis, ir turistų kurortas. 
Prie pačio pajūrio aukštos įlankos uolos su aibe olų, 
kuriose žmonės gyveno jau neolitiniame — naujajame 
akmens amžiuje. Nūdien jos aptvertos spygliuotų vielų 
tvora. Mat Matalą užplūsta jauni Europos kraštų kla- 
jokliai. 


Restoranas pajūrio oloje 


“Neosikos" restoranas graikiškas. Vieta šauni: ola 
pajūrio iškyšulio uoloje. Čia pat lūžta Libijos jūros ban- 
gos, žuvų spiečius kyla ir išsižiojęs laukia duonos 
trupinėlių. Užsisakęs valgį, draugauju su žuvimis. 
Ilgainiui vandenyje prie stalo kojų turiu didžiulį spiečių 
draugų. 

Esu Kretoje, bet girdžiu amerikietišką jaunimo 
muziką, retkarčiais ir sovietišką melodiją, tik be Žodžių. 
Gal dėl to, kad Matal4 yra tapusi “benamių" jaunuolių 
užkampiu. Pradedu geriau suvokti, kodėl olos yra užtver- 
tos vielomis. 


Europos jaunimas keliauja po salas 


Kretos saloje, Libijos jūros pakraštyje, matai daug 
jaunimo. Apranga paprastutė: trumpos kelnaitės, sporti- 
niai marškinukai, basnirčiai sandaluose. Ant nugaros 
didelės kuprinės ir miegmaišiai. Iš prisiūtų vėliavėlių ant 
kuprinių galima pažinti jų tautybę. Gausu vokiečių, 
prancūzų, skandinavų, mažiau italų. Padavėjas, linguo- 
damas galvą, sako, kad kai kurie iš jų čia bastosi savaičių 
savaites. Ateiną darbo prašyti, indų plauti. Įdomu ar tai 
atostogos, kultūrinė atgaiva, poilsis? O gal tai šiuo- 
laikinis poreikis ieškoti laisvės, pasitraukiant tam tikram 
laikui nuo visuomenės varžtų? 


Apolonas ar Dionisas 


Šiuolaikinis jaunimas labai dažnai nori rasti trum- 
piausią kelią į džiaugsmą ir laimę. Jaunam žmogui trūks- 
ta laiko pagalvoti, kad džiaugsmas ir laimė yra pasiekia- 
mi tik netiesioginiai, nešant džiaugsmą ir laimę artimui. 
Malonumo svaigulys vilioja. 

Graikų liaudis senovėje pažino du dievus: Apoloną ir 
Dionisą. Dionisas — vyno ir apsvaigimo dievas, o 
Apolonas — saulės, su šviesa ir drąsa kurti gyvenimo 
darną — savitvardą, atsakomybę, vertybes, tarnavimą vi- 
suomenei. 

Istorinės pervartos ir gyvenimo lūžiai yra pilni 
netikėtų vingių. Seniesiems darnos akiračiams blėstant, 

žmogaus ieškojimui atsiveria nauji gyvenimo paslapčių 
pasauliai. Apoloniškoji gyvenimo prasmė — gyvenimo 
darnos kūrimas — dažnai įgrista ir atsibosta. Apaštalo 
Pauliaus amžiuje trumpiausias kelias į malonumą ir 
apsvaigimą buvo susijungimas su Dionisu. Ilgomis nak- 
tinėmis apeigomis ir vynu buvo pasiekiamas įtūžimas — 
orgija. Orgijos įniršyje tariamai pasirodydavo Dionisas. 
Dalyviai galėjo mėgautis jo teikiamo malonumo svai- 
guliu. Tuo tarpu Apolonas — saulės dievas buvo reiklus. 
Saulė savo šviesa ir šiluma žadina jungtis į darną ir daly- 
vauti darnos kūrime ne tik savo gyvenime, bet ir vi- 
suomenėje. Apaštalo Pauliaus laikais buvo du Apolono 
orakulai: Delfuose ir Didimuose (Didymi). Posakis 
“Kelias į Delfus yra sunkus“ buvo plačiai kartojamas, nes 
taikliai išsakė darnos reiklumą. Ir tikrovėje anuomet ke- 
lionė į Delfus buvo sunki, o į Didimus tolima. Perkeltine 
prasme, kelias į darną asmeniškame gyvenime ir vi- 
suomenėje yra vingiuotas ir duobėtas. 

Stebint jaunimo būrius Matalos paplūdimyje, susidaro 
įspūdis, kad žmogaus gyvenimas turi laiptus į prasmę ir 
džiaugsmą. Pati viršutinė šių laiptų pakopa yra gyveni- 
mas ant būties paviršiaus, — lėkštas, vengiant skausmo ir 
problemų. Technologinė pasaulėjauta, atrodo, užima 
žmogų ir veda žmogų nuo būties gelmių, dusindama 
momento svaiguliu. Antroji gyvenimo laiptų pakopa veda 
į patį žmogų ir turi reiklesnę pasaulėjautą: žiūrima skaus- 
mui į akis, jaučiamas chaosas aplinkoje, pasigendama 
darnos. Grįžimo į save pasaulėjauta verčia kalbėti su ne- 
rimu apie žmogaus būklę. Šios pakopos erdvėje aptinki 
šiuolaikinį mintijimą ir jautrumą neįprastam potraukiui 
— net žavesiui — tuo, kas chaotiška, kas triukšminga, 
kas beprasmiška, kas didina žmoguje įtampą. Trečioji 
gyvenimo laiptų pakopa nulaipina į giliausią Žmogaus 
būklę — erdvę, kurioje žmogus susiduria su reikliu po- 

reikiu mirti ir gyventi dėl kitų. Ši turbūt yra ir tragiškoji 
žmogaus būklės pakopa. 

mogus yra vandens lašas pakeliui į Vandenyną. 
Neveltui sakoma: 


Jeigu nori būti laimingas, 
laimę nešk kitiems, 

nes ji tuokart paslaptingai 
grįžta mums patiems! 


“Žmogus — tai gelmė, o širdis — jo bedugnė" (Ps 
63,7c). Gyventi pagal tai, kas dabar smagu — ant gyve- 
nimo lopelio mėgautis, ar gyventi pagal tai, kad žmogus 
privalo žmogiškai gyventi? Reiklus klausimas su ekstaze 
ir agonija. 


Kodėl aš keliauju? 


Stebint keliaujančius jaunuolius, man menasi Romoje 
girdėtas klausimas: “Kodėl keliauji?" “Pažinti Apaštalo 
Pauliaus žmogiškąjį pradą ir kultūrinę aplinką“ buvo 
mano atsakymas. . 

Klausiu pats save, ar tai svarbu tiems, kurie skaito 
Apaštalo laiškus? Be to, žmogiškasis Dievo žodžio pra- 
das ir kultūrinė aplinka ne vienam kelia baimę. Kur kas 
lengviau suprasti įkvėptąjį Žodį kaip plytą iš aukštybių, o 
ne kaip įraštintą per gyvus žmones duobėtame gyvenimo 
kelyje. 

Visuotinis žmonijos religingumas liudija žmogaus 
atvirybę Dievui. Apaštalas Paulius prašnekino šį žmogaus 
poreikį su Žinia apie Kristų, “kuris yra Dievo galybė ir 
Dievo išmintis" (1 Kor 1,24). Kelionė, ieškant Apaštalo 
pėdsakų, padeda suprasti ir žmogaus religingumą ir Žinią 
apie Kristų. 

Turiu laiko aplankyti Kali Limenes 


Apaštalų darbų 27-asis skyrius yra vadinamas “me- 
džiaga jūreiviams“. Čia aprašoma Apaštalo Pauliaus — 
Romos imperijos kalinio kelionė 60-ųjų metų žiemą į 
Romą. Laive buvo 276 asmenys. Ne visi jie buvo 
kaliniai. 

Julijus, imperatoriaus policijos kapitonas, turi bėdą. 
Vietoje pasiekus Jonijos jūrą palei Peleponesą, staigi au- 
dra nuplukdo laivą į pietinę Kretos pakrantę. Laimei, 
saugi įlanka prie Kali Limenes — Dailiosios prieplaukos 
duoda laivui užuovėją. Julijus tariasi su laivo savininku, 
kapitonu ir vairininku. Pakviečiamas ir Apaštalas. Pau- 
lius pataria žiemą praleisti saugioje Kali Limenes įlanko- 
je ir įspėja: “Vyrai, aš numatau, jog šis plaukimas bus 
grėsmingas ir pražūtingas ne tik kroviniams bei laivui, 
bet ir mūsų gyvybėms“ (Apd 27,10). Laivo savininkas 
tam priešinasi, nes bijo prarasti krovinius. Kali Limenes 
neturi sandėlių. Laivo savininkas tikisi pasiekti Feniksą 
— saugesnį uostą, šiuolaikinį Lutro, toliau į vakarus. 
Apaštalo patarimo nepaklausoma. Be to, kyla palankus 
vėjas, kuris išvilioja laivą iš įlankos į atvirą jūrą. Bet, 
vos tik spėjus pasiekti Matalos iškyšulį, nuožmi audra 
vėl pagauna laivą. “Šiauriarytis! Šiauriarytis!* (Apd 
27,14) šaukia jūreiviai. Audra neša laivą nuo Kretos į 
pietus. Pasirodo mažutė Kaudos (Cauda) salelė. Veltui 
ieškoma užuovėjos. Audra nuneš laivą su kaliniu 
Apaštalu į Maltą. 

Kali Limenes lankau taksiu. Įlanka patraukli, bet ap- 
sodinta naftos pramonės pastatais. Taksistas veltui bando 
atsekti žvyruotą keliuką į koplytėlę, kuri primena Apaš- 
taio apsilankymą Kretoje. Tamarisko medžiai šnara po- 
pietės vėjuko gaivinami. Dabar vasara. Apaštalas Paulius 
čia stabtelėjo žiemos pradžioje. 

Atgal į Iraklioną 


Grįžtu į Matalą prie autobuso pačiu laiku. Bendra- 
keleiviai, pirkiniais nešini, jau stoviniuoja, dalindamiesi 
įspūdžiais. Gidė domisi kas ką pirko ir kur kas pirko... 
Mat gidai dažniausiai “pataria" kur eiti apsipirkti. 
Autobuse karšta. Šiandien karščiausia kelionės diena. 
Gidė sako, kad vasara atėjusi peranksti. Be to, prideda 
pastabą, kad esame pietiniame Kretos pakraštyje palei 
Libijos jūrą. Atrodo, kad Kreta teturi tik trejus metų 
laikus: rudenį, žiemą — lyja nuo spalio iki kovo, --------- 
----, ir vasarą. Pavasario nėra. 

Lipame į kalnų perėją iš pietų pusės. Mesaros lyguma 
vėl masina akis. Kylant, oras vėsėja. Kretiečiai gyvena 
susibūrę. Vienkiemių nesimato. Kaimuose matyti kuk- 
lios, baltutės koplytėlės. Didelių maldos namų nėra. 
Kunigai barzduoti, juodomis sutanomis, apvalia cilindro 
kepure ant galvos. 

Umai autobusas sustoja. Ką tik didžiulis sunkvežimis 
nuslydo nuo perėjos skardžio į gilią daubą. Vairuotojas bėga 
su gesintuvų. Subėga žmonės iš netolimo kaimo. Vyrai sku- 
ba žemyn, o moterys stoviniuoja su ašaromis akyse. Slė- 
nis gilus, pilnas akmenų. Gidė telefonuoja kelių policijai. 

Iraklioną pasiekiam tylėdami. Kelionė turi staigmenų, 
— ir nuotykių, ir nelaimių. 


Irakliono muziejuje 


Archeologija, atkasdama piliakalnius, juos apiplėšia 
Senovės liekanos — pamatai, aslos, sienos... — apnuo- 
ginamos, rasti daiktai perkeliami į muziejus. Archeologų 
išrausti piliakalniai liudija archeologų “plėšikavimą". 
Irakliono muziejus yra labai arti mano viešbučio. Einu į 
jį anksti. Mažiau lankytojų, lengva muziejų lankyti 

dėmesingai. Užmokėjus už save ir už aparato “įėjimą", 
galima ir fotografuoti. 

Irakliono muziejus yra mažas, bet įdomus ir turtingas. 
Be to, išmintingai sutvarkytas pagal Kretos chronologiją. 
Dviaukštis. Pirmasis aukštas apima tryliką salių — nuo I 
iki XIII — su 170 vitrinų, o antrasis septynias — nuo 
XIV iki XX — su freskomis iš Knoso ir kitų Kretos 
vietovių. 

Kretos senovė žila. Neolitinį amžių ir laikotarpį prieš 
miniečių kultūros suklestėjimą I salėje liudija radiniai iš 
5000-2000 m. prieš Kristų. Gausi keramika iš kapų ir 
grotų, paskirtų didžiosios deivės Motinos garbei. Ke- 
ramika ir kultui skirtos vazos iš pradinio miniečių Rūmų 
laikotarpio (2000-1700) užima II ir III salę. Čia būdinga 
radiniai iš pirmųjų Knoso rūmų ir šventovių kalnų olose. 
Kamares ola prie Ida kalno viršūnės bus buvusi svarbi 
kretiečių šventovė. III salė talpina tai, kas gražiausia 
miniečių mene: spalvuotą keramiką su vaizdžia formų ir 
papuošimų gėlėmis bei gyvūnais įvairove. Svarbiausias 
radinys man buvo Festo diskas su hieroglifiniu įrašu. Iš 
molio, 2 cm storio ir 16 cm skersmeniu. Datuojamas apie 
1650 m. prieš Kristų. 

IV-IX salės atspindi naujųjų Rūmų laikotarpį (1700- 
1450). Atrodo, kad būta milžiniškos katastrofos, kuri 
sunaikino visus didesnius Kretos pastatus. Karališkieji 
rūmai Knose, Feste ir Malijoje (Malia) šauniai atstatyti. 
IV salė skirta miniečių aukso amžiaus šedevrams: vazos 
su lelijomis, ritonas — indas liejamoms aukoms — jaučio 
galvos formos, deivės-kunigės statulėlės. Dvi statulėlės 
mane labai sudomina. Deivė-kunigė, aprengta ilgu sijonu, 
kurį dengia prijuostė, per liemenį įimta palaidinuke, rodo 
atvirą krūtinę. Žalčiai raitosi ant didesniosios statulėlės 
liemens ir rankų, o mažesnioji laiko kiekvienoje rankoje 
po žaltį. 

Antrojo muziejaus aukšto sienos tarnauja vėlesniojo 
Rūmų laikotarpio freskoms. Gražus ir vertingas miniečių 
kultūros palikimas. Gaila, kad išliko tik mažos freskų 
skiautės. Freskos iš Knoso vaizduoja kunigų ir muzikantų 
eiseną pas karalienę ar kunigę. Mane rište pririša “Pa- 
ryžietės" freska. Arturas Evans moterį freskoje pavadino 
“Paryžiete", nes ji atrodo tikrai šiuolaikinė moteris. 
“Lelijų princas“, arba “Karalius-kunigas", su vainiku iš 
lelijų ir povo plunksnų, eina vedinas grifu ar sfinksu. 
“Šokėjas per jautį" be žodžių paaiškina šio apeiginio 
šokimo judesius. Moteris griebia ją puolantį jautį už ragų 
ir leidžiasi jaučio metama į orą, vyras kybo ore virš 
jaučio aukštyn kojomis, rankomis remdamasis į jaučio 
šonus, o kita moteris už jaučio uodegos ruošiasi padėti 
vyrui. 

Užsibūnu muziejuje ilgokai. Ilgainiui jį užplūsta tu- 
ristai. Muziejuje kalbama tik vokiškai. Jie labai smulk- 
meniški ir viskuo domisi. Be to, aplinkui dūzgia Kretos 
mokyklinio amžiaus jaunuolių būriai. 


Iš muziejaus į patį Knosą 


Važiuoju vietiniu autobusu Nr. 2. Jis kursuoja kas 
dvidešimt minučių nuo autobusų stoties prie uosto. 
Kainuoja tik 35 drachmas, maždaug 30 amerikietiškų 
centų. Vietinių žmonių jame maža. Važiuoja turistai į 
Knosą. 

Knoso vietovė nūdien yra kuklus kaimas. Maždaug 5 
km į pietus nuo Irakliono. Knosas, nors nūdien ir kuklus, 
bet yra garsusis Mino miestas su labirintu, kuriame 
slėpėsi nuo žmonių Minotauras. Jau bronzos amžiuje 
Knosas buvo Kretos kultūros centras. Šiukšlynų klodai ir 
Mino rūmų tyrinėjimai liudija mūsų amžiui iškiliąją 
miniečių kultūrą. 

Irakliono uostas primena venecijiečių pomėgį steigti 
kolonijas Viduržemio jūros salose 


Jaučio ragai — karaliaus Mino sostinės Knose ženklas 


Mino rūmų — labirinto likučiai 


Kairėje: 
Knoso rūmų freska 
“Princas" 


Karaliaus Mino sostinė Kretoje — Knosas — buvo 
archeologo Arturo Evans atkasta ir "atstatyta" 

Karaliaus Mino rūmų — labirinto menė 


Freska “Mėlynos damos" Mino rūmuose Knose 

į Freska “Jaučių žaidynės" Mino rūmuose Knose 


Apeiginis ritonas liejamoms aukoms 


Knoso ormamentinio dekoro 
ąsotis. Miniečių kultūra 


Festo karaliaus rūmai nūdien turi tik aslas 


Festo karaliaus biblioteka, 
kurioje buvo rastas “Festo 
diskas" su kretiečių raštu 


Menininko El Greko gimtasis kaimas Fodelė 


Paminklas menininkui El Greko Fodelės kaime 


Senasis Knosas buvo sunaikintas apie 1500 m. prieš 
Kristų (žemės drebėjimo?), po to šauniai atstatytas ir vėl 
sunaikintas. Šį kartą jį sunaikino įsibrovėliai iš Graikijos 
pusiasalio. XI-X a. buvo kretiečių kultūros saulėlydis. Po 
to, tiesa, Knosas vėl atgijo, bet liko tik paprastu, nors ir 
turtingu, graikų ir romėnų miestu. 


Knoso archeologiniai kasinėjimai 


Knoso griuvėsius pradėjo tyrinėti Irakliono prekybi- 
ninkas, archeologas-mėgėjas Minos Kalokairinos praeito 
šimtmečio aštuntajame dešimtmetyje. Vėliau Knoso 
rūmais domėjosi ir garsusis Trojos atkasėjas Henrikas 
Schliemann'as (Schliemann). Turkai jam nedavė leidimo 
kasinėti. Pagaliau Arturas Evans su bendradarbiais 1900 
m. pradėjo savo 25-erių metų Knoso rūmų kasinėjimą. 

Atkasant rūmų griuvėsius, bandyta juos ir atstatyti 
betonu ir gipsu. Nors Arturo Evans Knoso atstatymas ir 
yra archeologų stipriai smerkiamas, nūdien galima aki- 
vaizdžiai susidaryti 3600 metų senumo rūmų vaizdą. 
Dabar archeologinius tyrinėjimus toliau veda British 
School of Archaeology — Britų archeologijos mokykla. 
Rausiamasi, atstatinėjama, taisoma. 


Į labirintą be Ariadnės siūlo 


Iš karto sutrinku: Kadaise Knoso rūmai turėjo 1200 
kambarių! Ir nūdien atpažįstama apie 800 kambarių. 
Neveltui Mino rūmai ir vadinami labirintu — pastatu su 
painiais praėjimais. 

Minotaurą pažinau iš graikų mitologijos. Pasak legen- 
dos, Minotauras — “Minas-jautis" — buvo pusiau žmo- 
gus, pusiau jautis, Mino žmonos Pasifaės, neleistinos 
meilės su jūros dievo Poseidono dovanotu jaučiu vaisius. 

Kadaise ši pabaisa — išsigimėlis — čia bastėsi ir klajojo. 
Pasak legendos, rūmus-labirintą suplanavo architektas 
Dedalas (Daedalus). Mišrūnas Minotauras maitindavosi 
žmogiena. Atėnai turėjo siųsti savo vaikinus ir merginas 
kaip duoklę. Tačiau Ariadnės, Mino ir nelaimingosios 
Pasifaės dukros, siūlas padėjo Tesėjui susidoroti su 
Minotauru, nepaklystant labirinte. 

Pajuntu, kad ir man reikia Ariadnės siūlo. Mat esama 
trijų įėjimų į labirintą: iš šiaurės, iš vakarų, ir iš pietų. 
Nūdien, laimei, einama į griuvėsius iš vakarų. Bronzinis 
Arturo Evans biustas, rodos, linki nepasimesti. Pereinu 
kiemą. Prie vakarinio rūmų fasado tebestovi du altoriai 
aukoms. Įeinu į rūmus per portalą. Prieš akis eisenų kori- 
dorius. Kadaise jo sienas puošė freskos. Dalis jų likučių 
matyti šį rytą muziejuje. Sprendžiant iš freskų skiaučių, 
buvo nupiešti penki šimtai vyrų su aukomis ant rankų. 
Eisenų koridorius priveda prie pietinio įėjimo ir laiptų į 
antrąjį rūmų aukštą. Kur eiti? Lipti į antrąjį aukštą? Eiti 
toliau koridoriu? 

Kairėje nuo pietinio portalo tęsiasi ilgas koridorius — 
vakarinis koridorius. Dešiniajame koridoriaus šone yra il- 
gi-siauri kambariai — klėtys su gražiai išpuoštais pithoi 
— moliniais aruodais grūdams, aliejui, vynui. Daugumas 
jų tebestovi kaip stovėję, archeologų nepajudinti. Ant ko- 
ridoriaus sienų matosi dažnas Knoso simbolis: kirvapentė 
su dviem ašmenimis. 

Šiek tiek paklajojęs, išlendu į rūmų centrinį kiemą. 
Tikra arena. Kadaise jame vykdavo miniečių šokimas per 
jautį. Šiauriniame kiemo gale po dešine įėjimas į sosto 
salę. Laiptais pasiekiu sosto salės priebutį su gražiu 
apeiginiam apsiplovimui skirtu dubeniu iš porfyro. Į 
pačią sosto salę įeiti neleidžiama. Per grotinę tvorelę 
matau ant sienos freską su liūtais ir stilizuotais augalais. 
Po freska stovi alabastrinis Mino sostas. 

Priešais sostą yra laipteliai, kurie nulaipina į “apei- 
ginę vonią“. Kadaise, skaitau įraše, labai galima joje 
buvo laikomi šventieji žalčiai. Sosto salė patraukia daug 
lankytojų. Norisi joje ilgiau pabūti. Mino mitai, legen- 
dos ir istorija čia turi tikrovišką sampyną. Mitas — 
kolektyvinė miniečių saviprata turi savo ištaką isto- 
rijoje! 

Sosto salę palieku nenoriai. Išėjęs, lipu šalia prie- 
bučio esančiais laiptais, į antrąjį rūmų aukštą — šventyklą 
su galerijomis. Toliau — tais pačiais laiptais į likusius 
vakarų šono antrojo aukšto kambarius — reprezentaci- 
nę rūmų dalį. Patenku salėn su dviem grakščiom kolonon, 
šalia jos kita su šešetu kolonų. Nesijaučiu paklydęs, nes 
dienos šviesa ateina iš koridoriaus per duris. Salėje su 
šešiomis kolonimis buvo aptikta “Paryžietės" freska. 
Priešais šią salę, kitame koridoriaus šone, mažas kam- 
barys su keleto freskų reprodukcijomis: “Mėlynasis 
paukštis“, “Jaučių žaidynės“, “Mėlynosios bezdžionės“, 
“Mėlynos damos“... Pavadinimai įmantrūs. Vargu ar jie 
turėjo ką nors bendro su karaliumi Minu. Arturas Evans 
turėjo lakią vaizduotę. 

Siaurais įvijiniais laiptais nusileidžiu vėl į pirmąjį 
aukštą šiauriniame kiemo-arenos gale. Nuožulni 
rampa veda į piliorių salę: aštuoni pilioriai ir dvi 
kolonos kadaise laikė salės stogą. Arturas Evans piliorių 
salę pavadino “Muitine". Mat, anot jo, šiaurinis rūmų 
įėjimas tarnavo svečiams su dovanomis karaliui. 
Iš “Muitinės" veda keliukas šventojo baseino link. 
Atrodo, kad čia karaliaus svečiai galėdavo nusiplauti 
kelionės dulkes. Tas pats keliukas nuveda ir prie teatro 
— prie dviejų laiptų telkinių, kur galėjo susėsti penke- 
tas šimtų žiūrovų. Teatras galėjo būti naudojamas ir 
religiniams poreikiams, ne tik svečių pagerbimui bei 
turnyrams. 

Knosą lankau antrukart 


Pirmą sykį lankiau Knosą su gidu. Šį kartą be gido. 
Pajuntu, kad jau išeinu iš rūmų aplinkos. Grįžtu vėl į cen- 
trinį kiemą —areną, nes iš čia lengviau susivokti. Man 
dar liko apžiūrėti rytinis rūmų sparnas. Susirandu di- 
džiuosius laiptus. Jie iškilūs. Apšviečiami šviesos, 
ateinančios per tunelius iš viršaus. Laiptai tebėra tie 
patys, nes akmeniniai, bet medžio atramos ir ramsčiai — 
nauji. Laiptai nuveda žemyn per tris aukštus. Freskos su 
skydais rodo, kad esu karališkos sargybos salėje. Ją supa 
kuklūs kambariai. Laiptai baigiasi erdviame kieme su 
prie salės prisiglaudusia kolonų sale. Iš salės eina korido- 
rius į karališkosios šeimos menes ir kambarius. Viena 
menė bus buvusi priėmimų menė. Čia kirvapentė su 
dviem ašmenimis iškalta sienoje. Be to, sostas išlikęs. Iš 
čia vingiuotas koridorius manę nuveda į karalienės iškilų 
butą. Buto sienos išpuoštos freskomis: delfinai, šokėjos... 
Langų nėra, bet šviesa ateina per tunelį rytinėje sienoje. 
Prie karalienės kambario glaudžiasi maudyklė su vonia ir 
tualeto kambarys su vandeniu. Trinu akis! Šie rūmai yra 
iš antrojo tūkstantmečio prieš Kristų! 

Palieku Knoso rūmus per pietinį portalą. Mat pir- 
mukart lankantis Knose mane patraukė ir burte užbūrė 
koridorius su freska “Lelijų princas“. Išeinu iš Minotauro 
labirinto, bet įspūdžiai — gausūs ir dominantys — mane 
pririša prie salių, menių, šventovių, laiptų... Sargai jau 
ragina lankytojus palikti rūmus vakaro tylai ir žiogų kon- 
certui. Girdžiu sargų švilpukus. Susirandu už Knoso 
vartų užeigą su valgiu. Žinoma, ir su Kretos retsina! 


Mitas —legenda — istorija 
Minas yra Kretos mitas, legenda, istorija. Mitas sako, 
kad Minas buvo Dzeuso ir Europos sūnus. Dzeusas buvo 

šelmiškai žmogiškas graikų dievas. Apie jo meilės nuo- 
tykius ir nūdien skaito Vakarų pasaulis. O Europa buvusi 
Tyro karaliaus duktė. 

Dzeusas buvo kalnų dievas. Olimpas — jo buveinė. 
Dzeusas tikrovėje buvo dangaus skliauto dievas, kurį į 
Graikiją atsinešė atėjūnai indo-europiečiai. Čia jis sukūrė 
šeimą su žemės — lygumų ir slėnių — deive Hera. Hera 
tapo Dzeuso žmona ir seserimi, moterų ir šeimos deive. 
Dzeusas mėgo ir kitas moteris, o Hera buvo pavydi. Kartą 
Dzeusas, žvalgydamasis nuo Parnaso aukštybių, pamatė 
nepaprastai gražią mergaitę mažutėje Tyro saloje prie 
Finikijos pajūrio. Norėdamas išvengti Heros pavydo, 
paprašo Afroditę paruošti gražuolę blondinę, kurios var- 
das Europa, būsimam meilės nuotykiui. Sekančią naktį 
Afroditė pasiunčia Europai sapną: žmonija padalinta į dvi 
priešiškas, viena prieš kitą įniršusias stovyklas — Rytai 
ir Vakarai žiūri vieni į kitus su neapykanta ir metasi į 
kovą. Sąmyšio dulkėse Europa mato dvi nuostabias mo- 
teris, priešus iš senų laikų, pasiruošusias karui. Viena jų 
— azijietiška moteris. Ji atrodo lyg Europos motina. Kita 
— vakarietiška moteris. Vakarietiškoji kreipiasi į Europą 
su įsakmiu “Ateik! Skubėk pas mane, Europa!“ Vėjo 
sparnais moters balsas veržiasi link Europos ir spiegia jos 
ausyse: “Euro — pa! Ateik! Eu — ro — pa! Dzeusas to 
reikalauja!“ 

Sapno pabudinta, Europa jaučia, kad sapnas yra 
pranašystė. Jausmo pagauta, meldžiasi į savo deivę 
Ištarą, prašydama apsaugoti ją nuo nerimą keliančios 
pranašystės. Įdienojus, draugių lydima, Europa išeina 
prie jūros. 

Europa tikrai labai graži. Draugės renka į savo 
krepšius įvairias pavasario gėles, bet Europa gėrisi tik 
rože, visų žemės augalų pažiba. Tarsi gražioji Afroditė, 
Europa spindi savo grožiu. 

Dzeusas nutirpsta pamatęs Europą tokiame grožyje. 
Eros strėlės perveria ne tik žmonių, bet ir dievų širdį. 
Dzeusas laikinai atsisako savo dieviško nemirtingumo, 
nes nenori išgąsdinti Europos. Vengdamas Heros pavydo, 
Dzeusas pasiverčia jaučiu. Tokiu būdu jis palengvėle 
prisiartina prie pajūrio lankoje gėles skinančių mergaičių 
būrio. Mergaitės, jaunų žmonių smalsumo vedamos, 
šnekina jautį, glosto jo nugarą, juokauja su juo. Pati 
Europa savo kvapiais pirštais paliečia jaučio lūpas. Ūmai 
jautis suklumpa prieš Europą ir galva mosuoja į savo nu- 
garą. Juokdamasi, Europa šūkteli draugėms: “Žiūrėkit, 
žiūrėkit, kas per gyvūnas! Ar matote kaip jis klūpo prieš 
mane?! Eikit šen! Pajodinėkim po lanką... Jeigu šis jautis 
galėtų kalbėti, sakyčiau, kad jis yra princas!“ 

Europa atsisėda ant plačios jaučio nugaros. Nespėjus 
jai net pamojuoti draugėms, jautis lyg žaibas peršuoliuoja 
lanką ir pasuka į pajūrį. Europa nusigąsta, — paskęsiu 
jūroje! Jautis, pasiekęs pajūrio mūšą, lyg grakšti kregždė 
skrenda virš bangų. Nėra ko bijoti. Europa stebisi ir 
džiūgauja. Jų skrydį lydi delfinai. Skrendant palei pietinę 
Kipro pakrantę, pats Poseidonas su savo trišake šmaikš- 
čiai rodo kelią virš gelmių. Europai dingteli, kad jai taip 
linksma kaip vestuvių dieną. Tariasi girdinti tritonų 
kriauklių muziką. 

Viena abejonė trikdo Europos džiaugsmą. Ji nėra 
tikra, kad tai jos vestuvės. Žvelgdama atgal, ji nebemato 
nei Tyro, nei Finikijos, nei Kipro salos. Be to, namų 
ilgesys ima kedenti širdį. Europa susimąsto. 

Europa pasijunta vieniša. Tik jautis ir ji! O kad taip 
prakalbinus jautį? Galbūti jis gali suprasti žmonių kalbą? 

— Brangus jauti, — ji kalbina, — kur tu mane neši? 
Kas tu esi, nuostabusis jauti? 

Jautis atsako žmogaus balsu: 

— Gražioji Tyro princese, nebijok! Būk drąsi ir 

laiminga! Dabar matai mane kaip jautį, bet netrukus 
matysi mane kaip Dzeusą, dangaus skliauto valdovą. 

Europos širdis plyšte plyšta iš džiaugsmo. Su šypsniu 
balse Dzeusas vėl kreipiasi į Europą: 

— Žvelk į tolį, Europa! Ką matai? 

— Debesį, — atsako Europa. 

— Dar kartą pasižiūrėk, Europa. Ar nematai sma- 
ragdinės salos su bangų mūša aplinkui? Tai ne debesis, 
bet mano mylimos Kretos snieguoti kalnai. Ten aš gimiau 
gilioje Diktės kalno oloje, ten aš užaugau Idos kalne. 
Mano rūmuose prie Gortinos švęsime mudviejų vestuves 
karališka iškilme. Būk drąsi, Azijos princese! Šiandien 
yra tavo vestuvių diena. Iš tavęs gims mano sūnūs, kurie 
valdys Kretą ir jūros salas. 

Plačiašakis ir plačialapis platanas, kurį mačiau prie 
Gortinos griuvėsių, pasak kretiečių padavimus, kadangi 
liudijo Dzeuso meilę Europai, niekuomet nemeta lapų. 

Trys sūnūs gimė Europai ir Dzeusui: Minas, kuris 
tapo Kretos karaliumi, Radamantas ir Sarpedonas 
(Sarpedon). 


Mino legenda ir istorija 


Minas buvo iškiliausias Europos sūnus. Pasinau- 
dodamas geografine padėtimi, Minas padarė Kretą savo 
talasokratijos — jūrų valdžios — šerdimi. Egiptas ir 
Graikija, Finikija ir Sicilija orientavosi pagal Kretą. 
Sniegu dengti Kretos kalnai šimtmečių būvyje buvo gairės 
laivams, mėtomiems žiemos audrų rytinėje Viduržemio 
jūros dalyje. Minas padarė Kretą garsiu prekybos centru, 
— jos miestai buvo garsūs turtais ir prabanga. Žemės ūkio 
gaminiai — aliejus, vynas, javai, galvijai — ir amatininkų 
— stalių, kalvių, juvelyrų — dirbiniai garsino Kretą. 
Knosas ir Festas buvo svarbūs prekybos uostai. 

Mino garsas nesiribojo prekyba — talasokratija. Jo 
sukurta teisėtvarka, anot Platono, buvo net pačių graikų 
perimta. Mat ji buvusi taip nuosekli ir paremta teisingu- 
mu, kad negalėjusi būti tik žmonių patangomis sukurta. 
Liaudis tikėjo, kad Minas teisėtvarką gavo iš savo tėvo 
Dzeuso Diktės kalno oloje. 

Legendos byloja, kad karalius Minas turėjo keliauti į 
Diktės kalno 0lą kas devinti metai, aukoti atnašas 
Dzeusui ir Reai ir pabuvoti su jais. Po devynių dienų jam 
būdavę iš naujo pavedamas Kretos valdymas kitiems de- 
vyneriems metams. Būdinga, kad po kiekvieno pabuvimo 
Diktės oloje karalius Minas vis įterpdavęs naujų pataisų į 
salos teisčtvarką. 

Lankydamas Knoso ir Festo rūmus, pasigendu miesto 
mūrinių sienų. Senovės miestai Artimuosiuose Rytuose 
būdavo apsaugomi mūrais. Tuo tarpu Knosas ir Festas 
plėtė savo statinius ir naujus statė be priešų baimės. Net 
vandenį pajėgė atsivesti iš kalnų ir jūros į pajūrio miestus 
įmantria vambzdžių sistema. Knoso kanalizacijos tinklas 
neturi sau lygaus niekur kitur iki pat Romos laikų. O ką 
bekalbėti apie kelius, grįstus akmens luitais su sugrūstų 
akmenų šonais! Archeologai kretiečius pravardžiuoja 
“paryžiečiais" iš senovės. Minas sukūrė ir reiklią auklėji- 
mo sistemą berniukams. 


“Minas"*' ne vienas, bet dinastija 


Miniečių talasokratija viešpatavo Viduržemio jūros 
srityje bent tūkstantmetį. Daug karalių buvo vadinami 
Mino vardu. Šauniausią jų iprasta vadinti Mino II vardu. 
Jis yra labiau istoriškas, negu Dzeuso ir Europos sūnus 
Minas. Mino II valdymo metu karaliaus rūmai Knose stę- 
bino tuometinį pasaulį. Susižavėjimas ir nuostaba įgalino 
poetus įamžinti jų prisiminimą. Rūmai su labirintu, 

pasakojama, buvo pastatyti architekto, vardu Dedalas. Jo 
praeitis turėjo šešėlių, — Dedalas buvo ištremtas iš 
Atėnų į Kretą, nes iš pavydo buvo vieno jauno varžovo 
mirties kaltininku. 

Kretoje Dedalas ilgėjosi Atėnų, bet buvo pusėtinai 
laimingas, nes karalius Minas turėjo didingų planų. Mat, 
trūkstant sandėlių turtams ir vietos prabangiam gyve- 
nimui, — arenų sportui, šventyklų, teatro, menių, — 
reikėjo platinti rūmus. Minas statė ne mirusiesiems, bet 
gyviesiems. Matyti didelis skirtumas tarp egiptiečių ir 
kretiečių: egiptiečiai statė piramides ir rūmus miru- 
siesiems vakariniame Nilo krante, o patys gyveno rytinio 
Nilo kranto molio lūšnose. 

Ką tik perėjau dalį Knoso kambarių, laipiojau rūmų 
laiptais, klajojau koridoriais. Kambariai žemutiniuose 
aukštuose apšviesti dienos metu saulės šviesos, atei- 
nančios per statmeniškas landas. Tiesa, šviesa čia blanki, 
bet matai kur koją dėti. Iš blankių žemutinio aukšto kam- 
barių veda laiptai prie dar giliau esančių altorių dievams. 
Legendos pasakoja, kad retkarčiais iš ten ir nūdien pasi- 
girsta baubimas jaučio, to paties jaučio, kuris kadaise 
pagrobė Europą iš Tyro ir sukūrė miniečių dinastiją 
Kretoje. Tuomet, priduria legendos, pats karalius Minas, 
nors ir būdamas vyriausias kunigas, dreba ir skubiai 
paruošia atnašas Dzeusui giliojoje Diktės kalno oloje. 


Talasokratija garbino Poseidoną 


Graikų religijoje Poseidonas buvo jūros dievas. 
Legendos pasakoja, kad vieną rytą, po nakties su jaučio 
baubimu rūmų rūsyje, karalius Minas aukojo atnašas 
Poseidonui. Nerime, norėdamas save padrąsinti, pradėjo 
didžiuotis: “Siųsk man jautį, didysis jūros dieve! Aš, 
Minas, to reikalauju. Aš esu Minas, didingas tėvo Dzeuso 

sūnus... Siųsk man jautį, Poseidone, baisų jautį iš jūros. 
Čia ant tavo altoriaus išliesiu jo kraują ir nuraminsiu 
žemę". 

Minui dar nespėjus užbaigti atnašų maldos, su triukš- 
mu pasirodė jautis. Kanopomis kasė žemę ir prunkštė. 
Minas nenorėjo tokiam jaučiui pjauti gerklės ir paaukoti 
jo kraują Poseidonui. Tokį šaunų jautį paaukoti!? Pakaks 
paprasto jaučiuko aukai. Minas paliepė Poseidono at- 
siųstąjį jautį patalpinti rūmų rūsiuose, norėdamas jį paro- 
dyti šokimo per jautį žaidynėse. 

Minas padarė baisią klaidą, teigia legenda, kuri 
atnešė Kretai ilgą ir nuožmią kančią. Poseidonas atsiuntė 
jautį aukai, o ne apvaisinimo sportui! Užuot ramiai pasi- 
davęs nuvedamas į rūsį, jautis pašėlo. Prunkšdamas ir 
putodamas, jis leidosi bėgti rūmų koridoriais ir badė no- 
rinčiuosius jį sugauti. Jautis pasiekė didžiuosius rūmų 
laiptus. Pasifaė (Pasiphae), Mino žmona ir jo vaikų moti- 
na, išgirdusi triukšmą ir šauksmus, lipo laiptais patirti 
kas dedasi. Jautis ir Pasifaė susitiko akis į akį. Minas ir 
dvariškiai nutirpo iš baimės. Tačiau Poseidono pyktis bu- 
vo klastingesnis, negu Minas galėjo įsivaizduoti. Jautis, 
vietoje griebęs Pasifaę ragais ir metęs į orą, suklupo prie 
jos kojų. Pasifaė, meilės skatulio ir švelnumo pagauta, 
apkabino jo kaklą. Taip susikabinę, gudriojo Dedalo 
vedami, abu pasitraukė nuo laiptų. Tučtuojau rūmuose ir 
mieste pasklido žinai: “Karalienė įsimylėjo jautį!" 

Sekančiose savaitėse retkarčiais piemenys tvirtino, 
kad jie matę karalienę Pasifaę ir jautį besimylinčius 
kalnų ganyklose. To dar buvo negana. Jautis palikdavo 
Pasifaę vieną nakties metu ir, putuodmas iš šnervių ugni- 
mi, keldavo terorą kaimuose ir gyvenvietėse. Žmonės 
nebedrįso net eiti gulti naktimis. Karalius Minas sėdėjo 
rūmuose pažemintas ir bejėgis. Dukros verkė, nes ilgėjosi 
motinos. 

Ilgainiui Minas pasikvietė Heraklį, kuris kaip tik tuo 
metu svečiavosi Kretoje, prašydmas, kad jis įjungtų kovą 
su jaučiu tarp savo dvylikos žygdarbių. Heraklis jautį nu- 
galėjo. Poseidono pykčiui atslūgus, nėsčia Pasifaė grįžo į 
rūmus ir pagimdė Minotaurą — gyvūną su žmogaus kūnu 
ir raguota jaučio galva. 

Dedalas pristatė ypatingą kambarį žemiausioje rūmų 
dalyje. Čia turėjo būti laikomas nirtusis Minotauras. Šį 
kambarį žinojo tik Dedalas ir pats Minas. Kiti galėjo jį 
surasti tik su dideliu vargu. 

Jau ir po vakarienės. Retsinos butelis tuščias. 
Valgykloje svečių jau mažai. Šeimininkas paskelbia, kad 
paskutinis autobusas į Iraklioną iš Knoso išvažiuoja už 
penkių minučių. Bemaž devinta vakaro. Padavimai apie 
Knosą dar ne visi perskaityti. 

Autobuse erdvu. Esame tik penkiese. Su vairuotoju. 


Ariadnės siūlas 


Apie Ariadnės siūlą išgirdau dar Šiauduvos pradžios 
mokykloje iš mokytojo Žukausko. Jis mane mokė trečia- 
jame skyriuje ir liko atmintyje dėl savo dviejų pomėgių: 
plaukti skersai Dievyčio ežerą ir pasakoti apie Žemaitijos 
piliakalnius ir Graikijos senovę. Mane veždavosi ant dvi- 
račio drabužių saugoti. Tada sužinojau, kad Ariadnės 
siūlas padėjo Tesėjui susidoroti su Minotauru. 

Jau viešbutyje. Skaityti apie Tesėją ir Minotaurą 
Knoso paunksmėje labai įdomu. Įdomu todėl, kad istori- 
ja, archealogijos pailiustruota, padeda suprasti Kretos pa- 
davimus — mitus ir legendas — kolektyvinę graikų 
savipratą. 

Knosas — miniečiai buvo graikų savipratos pir- 
mūnai. Mikėnai ir, aplamai, Atėnai buvo vėlesni jos puo- 
selėtojai. Tesėjo ir Minotauro mitas tai liudija spalvingu 
padavimu. 

Atėnai pradžioje buvo pavaldūs Kretai — Knosui. 
Kadaise Atėnai turėjo duoti Kretai kas devyneri metai 
duoklę: septynetą gražiausių vaikinų ir septynetą gra- 
žiausių merginų dalyvauti Mino sūnaus paminėjimo 
varžybose. Mino sūnus buvo žuvęs kovose su Atėnais. 
Tesėjas buvo Atėnų karaliaus Egėjo sūnus. Garsus savo 
žygdarbiais. Apie duoklę Kretai jis sužinojo netikėtai 
vieną vėlyvo pavasario dieną. Kretos karaliaus Mino 
šauklys pasirodė Atėnų agoroje su pranešimu: “Dėmesio, 
piliečiai! Devyneri metai jau prabėgo. Ar turite paruošę 
duoklę jo didenybei Kretos karaliui, didžiosios žalios 
Jūros valdovui?“ Atėniečiai raudojo, galvas nuleidę. Mat 
jau žinojo, kad anie septyni vaikinai ir anos septynios 
merginos niekuomet nebegrįš į Atėnus. Pasibaisėdami, jie 
vaizdavosi Miną, šeriantį Minotaurą jaunųjų atėniečių 
kūnais. Tesėjas kreipėsi į atėniečius: “Meskite burtus pa- 
gal paprotį trylikai. Aš pats būsiu keturioliktasis". 

Egėjas priešinosi. Tesėjas nenusileido: “Keršysiu 
kraują krauju, ugnį ugnimi, kardą kardu!“ Egėjas įspėjo 
Tesėją apie labirintą, nes dar joks ateivis nepajėgė iš jo 
išeiti. Be to, priminė ir tremtinio Dedalo suktumą. Metus 
burtus, Tesėjas nusivedė trylika nelaimingųjų jaunuolių 
prie laivo. Laivo burės buvo juodos. Juoda buvo ir Atėnų 
nuotaika. Jaunuoliai, matydami Tesėją, drąsinosi ir tikė- 
jo, kad jie ne tik sunaikins Minotaurą, bet ir išvaduos 
Atėnus nuo Kretos priespaudos. Atsisveikindamas su 
Egėju, Tesėjas pažadėjo pakelti baltas bures vietoje 
juodųjų. Tėvas, laukdamas grįžtančiųjų ant Suniono 
(Sounion) uolų, iš tolo pamatys, kad visi yra gyvi ir 
žygis baigęsis laimingai. 

Atėniečiams atvykus, prasidėjo varžybos Mino 
sūnaus žuvimui paminėti. Jos vyko neseniai Dedalo pas- 
tatytoje arenoje. Tesėjas lengvai laimėjo ristynes prieš 
Knoso čempioną ir gavo lelijų girliandą. Pagal varžybų 
paprotį, jau buvo besviedžiąs girliandą prie karaliaus 
Mino kojų, kai pastebėjo šalia tėvo sėdinčią Ariadnę. 
Žiūrėdamas tiesiai į Ariadnės akis ir šelmiška šypsena ant 
lūpų, Tesėjas padėjo girliandą ant Adriadnės kelių. 
Princesė kukliai paraudo. Tėvas įsakė jai eiti į savo kam- 
barį. Mat Minas buvo įsitikinęs, kad jaunos mergaitės turi 
būti po raktu, ligi neišteka. 

Ariadnė buvo labai jauna. Apie meilę dar nebuvo net 
pagalvojusi. Tačiau Tesėjo akys ir jo šelmiška šypsena ją 
šnekinte prašnekino meilės kančia ir palaima. Ūmai jai 
pasigirdo beldimasis už durų. Vogčiomis įslinko Dedalas: 
“Ariadne, ar reikia tau mano pagalbos? Ar tu nori jį pa- 
matyti?" 

Dedalas nuvedė Ariadnę į tamsų rūsio kambarį, ku- 
riame buvo uždarytas Tesėjas. Iš karto jiedu nerado 
žodžių. Ariadnė tik raudo. Tesėjas pradėjo kalbėti malo- 
niai, girdamas jos garbanas, veidą, smakrą, lūpas. Pa- 
galiau Ariadnė pasisakė, kad atėjusi išgelbėti jį nuo mir- 
ties. 

— Aš nebijau, Ariadne, aš nemirsiu, — drąsinosi 
Tesėjas. 

— Net jeigu ir išvengsi mirties arenoje, turėsi grumtis 
su Minotauru, — šnabždėjo su ašaromis Ariadnė. 

Tesėjas pradėjo teirautis: 

— Kur jis yra? 

Ariadnė bandė aiškinti Tesėjui: 

— Neįmanoma surasti kelią tūkstančių kambarių 
labirinte. 

Tuo metu įėjo Dedalas. Matyt, jis klausėsi Tesėjo ir 
Ariadnės pokalbio už durų. Dedalas niekuomet nepa- 

miršo, kad jis priklauso karališkai Atėnų šeimai. Jis davė 
Tesėjui kardą, o Ariadnė siūlų kamuolį išvynioti pakeliui 
į Minotauro rūsį. Išvyniotas siūlas padės rasti kelią atgal 
į laisvę. 

— Ar keliausi su manim į Atėnus, Ariadne? klausė 
Tesėjas. 

— Taip! Tik neužgauk mano tėvo! — prašė. 

Tesėjas prisiekė Ariadnei amžiną meilę ir didžiavosi 
jos meile. Abu džiaugėsi, kad jų meilė užbaigs Kretos ir 
Atikos kivirčą, kad abu kraštai galės draugiškai gyventi 
taikoje. Po to jiedu atsisveikino. 


Tesėjas nugali Minotaurą 


Tesėjas leidosi į žygį. Su kardu rankoje jis bėgte bėgo 
rūmų koridoriais ir laiptais, deglų nušviestais, 
išvyniodamas siūlų kamuolį. Keliskart pasimetė, teko 
grįžti ir bėgti iš naujo. Staiga turėjo sustoti, nes tiesiai 
priešais stovėjo baisi ir bjauri pabaisa — Minotauras. 

Jautrios Minotauro ausys išgirdo Tesėjo žingsnius ant 
laiptų. Tesėjo laukė. Tesėjas suglumo. Norėjosi apsisukti ir 
bėgti atgal. Tačiau Minotauras griebė Tesėją už gerklės. 
Tesėjas kardu perkirto dešinį Minotauro petį. Rūsys plyšo 
nuo Minotauro šauksmo. Iki šiol jis dar nebuvo patyręs 
žaizdos skausmo. Kaukdamas ir klykdamas, jis vėl griebė 
Tesėją už gerklės. Tesėjas užmušė pabaisą kardu per širdį. 


Tesėjas išlaisvina Atėnų įkaitus 


Tesėjas, sekdamas siūlu, skubėjo išlaisvinti draugus. 
Bėgdamas deglus daug kur padėjo prie medinių piliorių, 
remiančių menių lubas. 

Atėniečiai įkaitai buvo prisiglaudę prie savo kalėjimo 
durų. Septyni jų buvo persirengę merginomis. Dabar jie 

numetė moterišką aprangą. Po to visi pasileido bėgti į 
prieplauką, kur jų laukė atėnietiškasis burlaivis. Per pus- 
valandį trisdešimt irklų tyliai išplukdė laivą iš įlankos ir 
perdavė burėms. Dar net uosto nepalikus, iš Knoso rūmų 
pradėjo kilti dūmai ir liepsnos. Tesėjas ir draugai, spaus- 
dami vieni kitiems ranką, juokėsi, didžiavosi, girkšnojo 
vyną. 

Ariadnė glaudėsi ant denio prie burių stiebo ir kuk- 
čiodama verkė. Nė vienas iš atėniečių neatėjo prie Aria- 
dnės. Tesėjas nesilaikė savo priesaikos Ariadnei. Ją pa- 
liko vienišą Naxos saloje. 


Ariadnės vainikas danguje 


Ariadnę, paliktą vienišą Naxos saloje, aptiko dievas 
Dionisas. Ilgainiui jiedu tapo pora. Ariadnei mirus, Dio- 
nisas nusviedė jos auksinę, vedybų dieną jai dovanotą, 
karūną, į dangaus skliauto šiaurę. Ariadnės karūna ir 
nūdien matoma naktimis be debesų, — ji yra žėrinti 
Corona borealis — Šiaurinė karūna. 


Dievai nubaudžia Tesėją 

Tesėjas užmiršo ir savo pažadą, duotą tėvui Egėjui. 
Tik išlipus ant Atikos kranto, jis atsiminė apie baltąją 
burę. Ji tebegulėjo toje pačioje vietoje, kurioje buvo 
padėta. Tuo tarpu Egėjas, laukdamas baltos burės ant 
Suniono uolų, pamatė juodą burę. Iš skausmo metėsi nuo 
uolos į jūrą. Tokiu būdu dievai nubaudė Tesėją už duoto- 
sios priesaikos Ariadnei sulaužymą. O jūra, kurioje nu- 
siskandino Egėjas, ir nūdien vadinama Egėjo vardu. 


Šiandien buvo ilga diena. Ilga neįprasta prasme. 
Knoso rūmų labirinto archeologija vaizdžiai paaiškino 

Kretos mitus, legendas, istoriją. Jau vidurnaktis. O vis 
dar nesinori padėti į šalį knygos su Kretos kolektyvine 
saviprata, 


Gyvenu Iraklione, bet dar nemačiau Irakliono 


Iškylos į Kretos įžymybes prasideda anksti rytą ir 
baigiasi vėlai vakare. Iraklione tik miegu ir pusryčius 
valgau. 

Su uostu jau spėta susipažinti. Paloma mane čia 
atvežė. Ir daugeliu gatvių jau vaikščiota, autobusu 
važinėta, muziejus lankytas... 

Šį rytą norisi Irakliono lankymą pradėti nuo Kasteli 
Kūles (Kasteli Koules) — uosto įlankos. Vietiniai ją pa- 
prastai “Fortezza" — Tvirtove vadina. Mat ją pasistatė 
venecijiečiai uosto gynimui XVI a. 

Įėjimo portalą puošia šv. Morkaus liūtas. Tai 
Venecijos respublikos herbas. Tvirtovė turi 26 padalas — 
menes, kambarius, kareivines, arsenalą. Tam tikrą laiką 
tvirtovė buvo naudojama ir kaip kalėjimas. Nūdien joje 
vyksta koncertai, parodos, vaidinimai. Nuo dantytos 
sienos stebiu žvejus, ką tik sugrįžusius iš nakties Žve- 
jonės. Matyti dvi puikios jachtos — angliška ir švediška 
— atliekančios išplaukimo formalumus. Viršum klykauja 
žuvėdros. Jas masina žuvys ant žvejų laivelių. Prie 
krantinės mykia asilas, skųsdamasis už save didesne 
našta ant nugaros. 


Agios Titos — Šv. Tito šventovė 


Ikosipente Avgustu — 25-oji rugpjūčio gatvė yra 
Kauno Laisvės alėja ir New Yorko Penktoji. Ji mane 
nuveda į šv. Tito katedrą. 25-oji rugpjūčio yra šv. Tito 
šventė Kretoje. 

Šv. Tito šventovė yra Kretos metropolito katedra. 
Šventovės pastatai turi bizantišką istoriją, o sienos liudija 
šventovės perstatinėjimą. Venecijiečiai jai suteikė savo 
bruožų, o turkai ją pavertė savo mečete. Venecijiečiai, 
pasitraukdami iš Kretos, buvo pasiėmę šv. Tito relikvijas 
ir jas patalpinę šv. Morkaus bazilikoje Venecijoje. Tačiau 
relikvijos buvo grąžintos į Iraklioną 1966 m. 

Šventovė erdvi, bet tuščia. Šv. Tito ikoną supa de- 
gančios žvakės. Šonuose aukštai virš langų didžiuliai 
paveikslai — freskos. Viename jų apaštalas Paulius 
paskiria Titą Kretos vyskupu, o kitame Titas skaito 
apaštalo Pauliaus laišką žmonėms. Šventovė neperkrauta 
ikonomis. Jaučiamas šiuolaikinis apipavidalinimas. 


Katalikų Kretoje nedaug 


Klausiu ortodoskų kunigą šv. Tito katedroje, ar yra 
Iraklione katalikų maldos namai. Sako, čia pat. “Antroji 
gatvelė, — išėjus po dešine, paeik dvidešimt metrų ir rasi 
aikštelę su katalikų maldos namais ir taverna Ligeros“. 
Nužingsniuoju. Katalikų maldos namai uždaryti. Ant 
durų jokio nurodymo kada ji atidaroma. O Ligeros ta- 
verna dar tik šluojama, ruošiamasi pietums. 


(TT) 


Venecijiečiai paliko Iraklione keletą puikių pastatų. 
Agios Markos — Šv. Morkaus bazilika pastatyta XIII a., 
— nūdien yra meno ir koncertų salė. Kretobizantiškų 
freskų rinkinys iš XIII — XIV a. puošia jos sienas. Kitas 
įdomus statinys iš venecijiečių laikotarpio yra Morosini 
fontanas su vandeniu iš Juchtas (Jouchtas) kalno. Vanduo 
gaivus, malonus gerti. Atiteka 15 km ilgio vandentiekiu. 
Akis patraukia aštuonetas panašių į apsidas įlenkimų. Jie 

išpuošti mitologiniais reljefais: tritonai joja ant delfinų, 
Poseidonas su trišakiu, Europa ant jaučio ir pan. 

“Svetimšalis" kretietis El Greko turi kampelį Ira- 
klione. Parkas vadinamas jo vardu. Jame daug vaikų ir 
senukų. Vaikai bėgioja paskui kamuolius, o senukai 
žaidžia šaškėmis. Vieni kitus prižiūri. 


Ar jau buvai turguje? 


Paliekant kambario raktą prie kontoros viešbutyje, 
patarnautoja užklausia: “Ar jau matėte Irakliono turgų?“ 
Turguje galima pamatyti ne tik, kas parduodama, bet ir 
žmones iš įvairių Kretos apylinkių. 

Turgaus gatvės — bazaras sustabdo savo kvapais ir 
spalvomis. Vaisiai ir daržovės, mėsos ir žuvys, žolės ir 
visokiausios žolelės. Šalia šiuolaikinės elektronikos 
gaminių guli kretiečių rankdarbiai, sūriai, gėrimai... čia 
pat kepama žuviena, aviena, paukštiena... Žinoma, 
netrūksta ir melodijų. Vyrauja arba amerikietiškas “Rock 
and Roll“, arba rusiškų dainų palyda. 

Turguje sausakimša. Susiduri su Kretos kaimo ir 
miesto samplaika. Miestietis visa kuo panašus į europietį, 
o kaimietis lieka perdėm kretietiškas. 


Agios Minas katedra 


Turgaus gatvė susiaurėja, “Kakleliu" įeinųu į Minos 
aikštę su trim maldos namais: Agios Minos katedra, 
mažasis Agios Minos ir Agia Ekaterini. Šv. Mino katedra 
yra neobizantiško stiliaus, statyta XIX a. Labai puošni, 
bet šalta. Joje nejauti Dievo tikrovės, kuri taip ryški 
Kretos kaimų ir miestelių maldos namuose. Iškilūs Dievo 
rūmai! 

Šalia Agios Minos katedros yra mažutė šventovė. Ji 

irgi vadinama tuo pačiu Agios Minos vardu. Statyta XVI- 
II a. pradžioje. Ji brangi Kretos krikščionims, nes joje 
turkai nubaudė mirties bausme penkis ortodoksų vysku- 
pus už dalyvavimą 1821 m. sukilime. 

Agia Ekaterini — Šv. Kotrynos šventovė yra statyta 
XVI a. Turkams užėmus Konstantinopolį, čia buvo 
dėstoma filosofija, teologija, menas. Šventovė buvo ta- 
pusi savotišku krikščionišku universitetu. Ir nūdien Agia 
Ekaterini kretiečių laikoma didelėje pagarboje kaip salos 
švyturys. Nenuostabu, kad šventovėje yra įrengtas reli- 
ginio meno muziejus. Sienas puošia bizantiško meno 
paveikslai ir ikonos iš Kretos. Muziejaus patarnautojas su 
pagarbiu pasididžiavimu rodo penketą Mykolo Damas- 
kinos ikonų iš XVIII a. 


Išvyka į Lasiti (Lasithi) lygumą 


Šiandien yra mano paskutinė diena Kretoje. Adamis 
turistinių paslaugų autobusas veža į rytinę Kretą. Rytinė 
Irakliono miesto dalis ir užmiestis skurdūs. Vietoje pra- 
bangių viešbučių turistams, čigonų stovyklos. Rytas jau 
vėlyvas, o čigonės dar tik žiovauja apie aplūžusias būde- 
les. Prie kai kurių būdelių stovi pririštas mulas ar asilas. 
Labai galima, kad vyrai jau yra kur nors darbe. Šiuolaiki- 
nis gyvenimas savaime pradeda įvietinti čigonus. Beje, 
Kretos čigonai — berniukai ir mergaitės — nėra taip 
įžūlūs kaip čigonai Italijoje. Romoje čigoniukai vikriai 
palengvina turisto krepšį ar net kišenes. 

Adamis šį rytą veža tik autobusiuku. Ir jis nepilnas. 
Pavažiavus gerą pusvalandį, prie Finikas miestelio susto- 
jame. Esame kryžkelėje: kelias pajūriu veda į Agios 
Nikolaos, o kitas — į Lasiti lygumą prie Diktės kalno. 
Gidė paaiškina, kad mums teks luktelti tikro autobuso su 
išvykos bendrais iš rytinės Kretos. 

1080 m kalnų perėja Kretoje 


Norint pasiekti Lasiti — Derlingąją lygumą, reikia 
perlipti Seli- Ambelos perėją. Kelias tuojau pat ima sukti 
vingių įvijų. Palei kelią ant uolų tupi apgriuvę vėjo 
malūnai. Tai venecijiečių palikimas, — lengvesnis būdas 
malti javus. Vaizdai skirtingi negu vakarinėje Kretoje. 
Toli, toli apačioje link pajūrio matosi raudonomis 
čerpėmis dengti dievnamių kupolai. Pasiekus pačią 
perėją, atsiveria vaizdas į Lasiti lygumą. Ji įdomi tuo, 
kad yra 850 m aukštuma ir laistoma vėjo malūnų traukia- 
mu iš po žemės (5-15 m gilumos) vandeniu. Lyguma yra 
10 km ilgio ir 6 km pločio. Bet vėjo malūnai padaro ją 
nepaprasta. Malūnai nedideli, su baltomis ir mėlynomis 
drobėmis sparnuose, žaliame lygumos fone. Metamės fo- 
tografuoti, lyg būtume susitarę. Lygumą supa kalnai, 
pietryčiuose dunkso 2148 m Diktės kalno viršūnė. 

Tūkstantmečių būvyje tirpstantis kalnų sniegas pluk- 
dė lygumą derlingomis sąnašomis. O vanduo telkėsi po 
sąnašų. Gidė didžiuojasi malūnų gausa: apie 10.000! 
Žiūrint nuo perėjos, atrodo neįtikėtina. Lygumą, lyg balta 
grandinė, supa dvidešimt su viršum kaimų virtinė. 
Kaimai lipte prilipę prie kalnų papėdės — atšlaičių. 
Žemė taupoma pasėliams, daržovėms, sodams. Be to, 
išvengiama potvynių, sniegui kalnuose tirpstant. Lasiti 
turi apie 7000 gyventojų. 


Vėjo malūnuose turistinės krautuvės 


Abu perėjos šonai apstatyti vėjo malūnais. Tik čia jie 
nesudūlėję, bet gražiai nudažyti, su drobe ant sparnų, su 
krautuvėmis viduje. Krautuvėse randi tikrų namų darbo 
rankdarbių. Be to, žolių, žolelių! Kreta yra botanikų ro- 
jus. Priskaičiuojama net 1500 skirtingų augalų, kurių 150 

randami tik Kretoje. Diktame augalas turi ypatingą pa- 
klausą šiandien tarp kelionės bendrų. Mat teigiama, kad 
diktame padeda sukelti ir palaikyti lytinį pomėgį ir 
išgyvenimą. Kai kuriose krautuvėse diktame jau išpirktas. 
Turistai teiraujasi vieni kitų kur daugiau diktame gauti, 
perka net kaip aiminą kaimynams. Domiuosi karob me- 
džio pupelėmis ankštyse. Senovėje graikai naudojo 
karobo pupelę aukso grūdeliams pasverti. Iš čia kilo ir 
žodis “karatas" (graikiškai keration — karobo pupelė). 


Liaudies muziejus kaime 


Kretoje miesteliai ir kaimai dažnų dažniausiai pava- 
dinti šventųjų vardais. Kalifornijoje senosios pranciškonų 
misijos išaugo į šiuolaikinius miestus. Vargu ar Kretos 
kaimai kada nors taps didmiesčiais. Agios Georgios — 
Šv. Jurgio kaimas turi didmiesčio širdį — gerą muziejų. 

Gatvelės negrįstos. Nei akmens grindinio, nei asfalto. 
Labai švaru. Matai moteris, juoduose drabužiuose, šluo- 
jant gatveles ar kiemus. Viena iš iškylos dalyvių turi gi- 
minių Agios Georgios kaime. Einant į Liaudies muziejų, 
ji, kur tik sutikdama šluojančią moterį, klausia, kaip 
surasti to ar tos namus. Namai be numerių. Ir gatveles 
žmones žino atmintinai. Tik vieškelis apie Lasiti lygumą 
turi ženklą — numerį. 

Liaudies muziejus atspindi Agios Georgios buitinę 
aplinką iš XVIII a. — turkų priespaudą. Ir namas, ir kam- 
bariai viduje — maži. Nedažytas nei iš lauko, nei iš vi- 
daus. Asla negrįsta, sienos moliu tinkuotos. Kambariuose 
tuometiniai namų apyvokos rankdarbiai. 

Šalia senojo XVIII a. namo — Liaudies muziejaus — 
yra Šiuolaikinis namas: erdvus, baltai dažytas. Viduje 
šviesa sklydi per didžiulius langus, grindys išklotos kili- 
mais, šiuolaikiniai namų apvykos rakandai. 

Sename namelyje į mus graikų kalba kreipiasi 
senoviškai apsirengęs kretietis. Gidė verčia į prancūzų 
kalbą. Senoviškai apsirengusi kretietė audžia spalvuotą 
audinį staklėse. Naujajame name grakšti jaunuolė pasitin- 
ka mus sų klausimu kokia kalba norime paaiškinimų. 
Gidė atsako už mus: “En francais, s'il vous plait!" 


Diktės oloje yra Dzeuso gimtinė 


Dzeusas užaugo Ida kalno atšlaitėse, o gimė Diktės 
kalno oloje. Lipimas į olą prasideda Psichro — Šalčio 
kaime, Diktės kalno papėdėje. Čia daug judėjimo. Auto- 
busai vienas po kito išlaipina mokyklinio amžiaus jau- 
nimą. Jaunimas iškylauja mokslo metų pabaigoje. Gidė 
paveda mus olos gidui, vardu Antonis. Lipame patogiu, 
bet gana stačiu taku. Kai kurie samdo asilą arba mulą, jo- 
ja, kojomis taką liesdami. Ant mulo joti smagiau, nes jis 
yra auštesnis. Lipimas trunka dvidešimt minučių. 

Kuo aukščiau, tuo vėsiau ir įdomiau. Lasiti lygumas 
panorama pagauna ir sustabdo lipančiuosius. Diena su 
mėlynų dangumi ir tyliais debesų kuokštais. Debesys 
nuostabiai balti. Lygumos žalumas, vėjo malūnų 
spalvingumas ir dangaus mėlynė prašnekina mintimi apie 
Kūrėją: 


Viešpatie Dieve, koks esi didis, 
apsistatęs grožiu ir kilnybe! 
Tave supa šviesybės apsiaustas. 


Kaip žydrą nuometą ištiesei dangų, 

virš jo sutvenkei vandenis, būstinę ten įsikūrei. 
Ant debesų atsisėdęs sau skrieji, 

vėtrų sparnai tave neša. 

Iš savo būstinės kalnus tu laistai, 
dangaus vaisius pasotina žemę. 
Želdai tu šėką galvijams, 
augalus žmogaus padėjėjam. 
kXkx* 

Žemė žmogui duoną augina 
ir vyną, kuris linksmina širdį. 

(Ps 103/104, 1-3.13-15) 


Vėjo malūnų sparnai nejuda. Permažai vėjo. Antonis 
sako, kad nūdien daug kur naudojamos elektrinės pompos 
vandeniui iš ežero po Lasiti lygumos traukti. 


Oloje, kur gimė Dzeusas 


Į Dzeuso gimtąją 0lą įeinama su bilietu. Antonis dali- 
na žvakutės. Jos būsiančios reikalingos oloje. Įspėja 
neskubėti ir atsargiai elgtis, nes oloje šlapia ir slidu. Be 
to, pakartoja jau daug kur girdėtą liaudies padavimą apie 
Dzeuso gimimą šioje oloje. 

Diktės ola vingiuota. Gylis — maždaug 50 m. Vos 
palikus dienos šviesą, pasirodo žvakių grandinė su vin- 
giais. Retkarčiais pastebi spragas grandinėje. Stalagmitai 
ir stalaktitai kerta taką ir užstoja šviesą. Jaunimas 
nekantrauja — šūkauja, stengiasi atpažinti vieni kitų bal- 
są aiduose. Užtrunka gerą pusvalandį, kol pasiekiame 
Dzeuso lopšį — olos šaką už požeminio ežeriuko. 
Ežeriukas aptvertas tvorele, o takas aplinkui jį grįstas 
lentomis su turėklais. Dzeuso lopšys yra šiek tiek aukš- 
tėliau olos dugno. Į ją įleidžiama tik po dvidešimt 
žmonių. Žvakių šviesoje matyti įvairiasplaviai stalagmi- 
tai. Vieną jų Antonis vadina Krono vardu. Stalagmitas 
tikrai atrodo kaip rūstus ir nenumaldomas dievas Laikas. 
Laikas “suėda" — pamatuoja ne tik dieną ir naktį, žiemą 

ir vasarą, Žmogaus gyvenimo trukmę, — viską, net ir ak- 
menis! Panašumo pats iš karto nematysi. Reikia, kad 
“žinantys" parodytų. Aukštai grotos klostėje Antonis ro- 
do “kūdikį Dzeusą“, jo lopšį, Reos virtuvę... 

Išlipimas iš olos eiklesnis ir mažiau pavojingas. Į 
Psichro — Šalčio kaimą grįžtu vienas, ganydamas akimis 
Lasiti lygumą. Nuo kalnų pučia vėjukas. Kai kurie vėjo 
malūnai suka drobėtus sparnus. Veltui bandau pagauti 
lygumos nuotrauką filme. 


Nuolatinės pagalbos Madona 


Keros (Kera) moterų vienuolynas yra prie kelio vos 
tik nusileidus pajūrio linkui nuo Seli-Ambelos perėjos. 
Pastatai iš vėlyvojo bizantiškojo laikotarpio. Nūdien 
vienuolyne tik keliolika vienuolių. Kretiečiams jis garsus 
tuo, kad kadaise čia buvo stebuklingas Nuolatinės pagal- 
bos Madonos paveikslas — ikona. Gidė primena, kad 
venicijiečiai ikoną pagrobė iš vienuolyno ir padovanojo 
Romai. Nūdien vienuolyno koplyčioje kabo ikonos 
kopija. 

Dievnamis restauruojamas. Nagingi menininkai nu- 
kaišia nuo sienų dažų klodus ir restauruoja Viduramžių 
freskas. 


Tiesiakalbis Dievas apreiškė savo žodį 


Saulėlydis dažo Kretą aukso spalvomis. Autobusas 
skubiai rieda į vakarus — Irakliono linkui. Vieškelis 
kone palei pajūrį. Pajūris be kranto skardžių. Įdomu 
stebėti saulėlydį virš jūros kranto. Toliai, nuolatinė 
bangų mūša, vieniši žvejų laiveliai, tylūs žmonės, grį- 
žtantys iš darbo laukuose. Vėl vartau Apaštalo Pauliaus 
vardu rašytą laišką Titui. Kretoje susitiko Žinia apie 

Kristų su vietine religija “...tiesiakalbis Dievas pažadėjo 
prieš amžinuosius laikus, o atėjus nustatytam metui, 
apreiškė savo žodį...“ (Tit 1,2-3). 

Kretiečių religija — padavimai, legendos, istorija — 
spalvinga. Lygiai spalvinga ir Kretos sala. Stebina Žinios 
apie Kristų gajumas Kretos saloje. Žodžiai laiške Titui, 
skirti kretiečiams I a. po Kristaus, skaitomi ir nūdien vi- 
sur katalikų šventovėse: “Išganingoji Dievo malonė 
pasirodė visiems žmonėms ir moko mus, kad, atsisakę be- 
dievystės ir pasaulio aistrų, santūriai, teisingai ir maldin- 
gai gyventume pasaulyje, laukdami palaimintosios vilties 
ir mūsų didžiojo Dievo bei Gelbėtojo Kristaus Jėzaus 
šlovės apsireiškimo. Jis atidavė save už mus..." (Tit 
2,11-14). 

Archeologija ir istorija padeda pažinti religinę seno- 
sios Kretos savipratą ir jos poreikius. Tačiau toli gražu ne 
vispusiškai. Koks buvo religijos vaidmuo taikingųjų 
miniečių kultūroje? Kokiu būdu miniečių kultūra ir re- 
ligija sąlygojo Atėnų aukso amžių — V a. prieš Kristų 
kultūros čiaupą, kuris maitino Vakarų civilizaciją? 

Rašytų šaltinių apic miniečių religiją nėra aptikta. 
Tai, kas žinoma ateina per archeologinius tyrinėjimus. 
Nėra abejonės, kad religinių apeigų centre buvo plika- 
krūtė derlingumo deivė, pasiskolinta iš Mažosios Azijos, 
kur ji buvo pažįstama kaip Ištara (Mesopotamijoje) arba 
Aštartė (Sirijoje). Su derlingumo deive buvo siejamas 
jaunas sūnus-vyras, augalijos dievas, kuri kasmet mirda- 
vo ir atgimdavo. Jautis buvo šventas aukojamas gyvūnas. 


Miniečių religija vėlesnėje raštijoje 
Apie miniečių religiją turime netiesioginių rašytų 
šaltinių. Tai raštija tūkstantmečiu vėlesnė už iškiliąją 
miniečių kultūrą. Tuomet jau Dzeusas, vyriausias Olimpo 


391 


panteono dievas — Graikijos žemyno dievas — buvo 
garbinamas Idos ir Diktės olose. Dzeuso religiją ir Olim- 
po kalno dievus į Graikiją atsinešė indo-europiečiai iš 
šiaurės apie 2000 m. prieš Kristų. 

Graikų religija buvo žmogiškumu paremta pasau- 
lėžiūra. Žmogus buvo jos pagrindas. Žmoguje tiek daug 
šešėlių, pikto. Pikto žmoguje tiek, kaip nė vienam padare. 
Žmoguje tiek pat, jei ne daugiau, ir gero. Žmogus amži- 
nai klumpa, bet amžinai ir keliasi, ir eina. Graikų religiją 
galėtume vadinti kultūrinę pasaulėžiūra. Religija grai- 
kams buvo kultūros širdis. Žmogus be religijos — ne 
žmogus, religija be Žmogaus negyva, o religija be žmo- 
giškumo — nebe religija. 

Žinia apie Kristų buvo kibirkštis — “išganingoji 
Dievo malonė“, — ji davė kretiečių žmogiškumui ant- 
gamtinį turinį. “Juk ir mes kitados buvome neprotingi, 
neklusnūs, paklydėliai, vergaujantys įvairiems įnoriams 
ir malonumams, stūmėme dienas blogybėje... Bet kai 
pasirodė mūsų Gelbėtojo Dievo gerumas ir meilė 
žmonėms, jis išgelbėjo mus Šventosios Dvasios atgim- 
dančiu ir atnaujinančiu nuplovimu...*"(Tit 3,3-5). 

KIKLADŲ SALYNAS: 


GRAIKŲ 
KULTŪROS 
IŠTAKOS 


Santorini (Tera) salos pakrantė yra sukiužusio ugniakalnio kraterio šonas 


Santorini sala yra ugniakalnio kraterio briauna su plyšiu vakarų pusėje, panaši į 
pasagą. Centre teberūksta apsnūdęs ugniakalnis 


Apaštalų darbų knyga, aprašydama Apaštalo Pauliaus 
vežimą Romon 60-aisiais I a. metais, pastebi: 


Daug dienų plaukėme palengva ir vargais ne- 
galais atsiradome ties Knidu [Karijoje tarp Rodo 
ir Koso salų]. Kadangi vėjas kliudė priplaukti 
prie kranto, plaukėme Kretos priedangoje (Apd 
27,7). 


Žiūrint į žemėlapį, aišku, kad laivo kapitonas planavo 
plaukti Kikladų salyno linkui, bet sukliudė vėjas. Po 
dešimties dienų viešnagės Kretoje rengiuosi kelionei į 
Santorini salą Kikladų salyne. Apaštalo Pauliaus laivas jį 
nuplukdė į Libijos jūrą Kretos priedangoje, manasis veža 
mane iš Irakliono tiesiai į šiaurę per Kretos jūrą. 

Santorini — Sv. Irenos sala 


Santorini yra vulkaninė sala Egėjo jūroje. Priklauso 
Graikijai. Mažutė: 80 kvadratinių km pločio, o gyventojų 
apie 8000. 

Išplaukiameę iš Irakliono ryto metą su geroku pas- 
ivėlinimu. Uostas dar apsigaubęs pilka miglos skara. 
Dangus pilkas, pilka ir jūra. Jokio akiračio. Laivo mo- 
torai palengva įsismagina. Vieniša žuvėdra palydi iki 
uosto molų. Dar pabando apskristi laivą iš kairės, bet 
ūmai pasuka atgal. 

Vos išplaukus už molo, tikrina bilietus. Kapitoną lydi 
uniformuotas jūreivis ir barzduotas, dar nespėjęs nusi- 
prausti, raumeningas “matrosas". Laive daug jaunimo. 
Ant siauro denio jie suvertė didžiulę kuprinių kalvą. Įdo- 
mu, kaip jie tą kalvą pajėgs išnarplioti Santorini prie- 
plaukoje! Jaunimas — stovyklautojai. Šiuolaikiniai 
odisėjai labai dažnai keliauja su penelopėmis. Netoliese 
vieniša mergina, spėjusi rasti vietą ant suolo šalia baro, 
mezga. Daugumas bando snūduriuoti arba mįslingai žiūri 
į jūrą be akiračio. Švedų pora vis dar su kuprinėmis, 
papuoštomis jų krašto vėliavėlėmis, žvalgosi bene aptiks 
laisvesnį kampelį ant denio. 

Laivas pradeda skelte skelti sau taką per vandenį. Iki 
Santorini 108 km. Vanduo purslų švirkštu lyg rodo laivui 
kelią. Purslai balti, bet po jų matyti tvirta vandens siena. 
Purslai virsta putomis ir eikliai traukiasi į šonus ant vis 
platėjančių, laivo sukeltų bangų. Laivas nedidelis. Matau | 
ir priekį ir galą. ' 

Santorini salos vardas yra šiuolaikinis. Venecijiečiai 
pasistatė saloje Santa Irini — Šv. Irenos šventovę. 
Ilgainiui jūreiviai ir salai davė Santorini vardą. 

Santorini sala yra turėjusi net keletą vardų: seniausias 
— Stronghyla — Apvalioji, vėlesnis — Kalliste — Ge- 

riausioji, o ilgainiui — Tera (Thera arba Thira). Teros 
vardą salai davė, pasak legendos, Tebų didvyris Teras 
(Theras), atkeliavęs naujakurys su bičiuliais iš Spartos. 

Santorini salą supa daug legendų ir padavimų. Jie sie- 
jasi ne tik su salos istorija, bet ir su jos geologinė 
struktūra bei išvaizda. Neabejojama, kad Santorini forma- 
cija sietina su milžinišku ugniakalnio išsiveržimu ir 
žemės drebėjimu. 

Santorini prieplauka yra prie Atinijo (Athinios) 
įlankos. Laivo laukia keliolika autobusų, viešbučių auto- 
busiukų ir taksių. Lyja. Krinta stambūs lietaus lašai. 
Laimei, kad reti. Galima tarp jų vaikščioti. “Hotel 
Apollon!“ šaukia sumitęs graikas ir kiša prieš akis ant 
lazdelės prisegtą viešbučio adresą. “Kiek kainuoja nak- 
čiai?" — klausiu. Kaina pagal mano kišenę. Lietaus veja- 
mas, skubu į Hotel Apollon autobusiuką. 

Viešbučio šeimininkas daugiau svečių nesumedžioja. 
Veltui jo pastangos. Jaunimas naudojasi paplūdimių auto- 
busais, o viešbučiams liko tik keletas keleivių. Kaina, 
tiesa, prieinama mano kišenei, bet lietaus grąsa uždusina 
manyje kitą klausimą: “Kaip toli nuo miesto yra Hotel 
Apollon?" Tai paaiškėja pakeliui į viešbutį. Hotel Apo- 
Ilon yra 3 km nuo Tera miesto. Pradedu planuoti apžiūrėti 
Santorini salą pėsčiomis! Ji nedidelė: maždaug 18 km il- 
gio, o plotis įvairus — tarp 2 ir 4 km. 

Viešbučio šeimininkas yra buvęs jūrininkas. Daug sy- 
kių jam tekę būti Sovietų Sąjungos uostuose — Juodojoje 
jūroje ir Baltijoje. “Gal buvote Klaipėdoje? — klausiu. 
“Ne tik Rygoje". Pasaulis — didelis, pasaulis — mažas! 

Santorini gamtovaizdis ir aplinka tuojau patraukia 
akis. Pati vieta — geologinis unikumas: ugniakalnio kra- 
terio rytinė briauna su garuojančiu ugniakalnių, vandeniu 
užpiltame, sukiužusiame krateryje. Salos forma yra 
panaši į pasagą, atvirą į saulėlydžio pusę — Egėjo jūrą. 

Vakarinė kraterio briauna išlikusi tik iš dalies: Terasija 
(Therasia) saliukė šiaurės vakaruose. O kita — vakarinė 
kraterio briauna yra po vandeniu. Sukiužusio kraterio 
centre yra trys kūgio formos salelės. Jų vardai įdomūs: 
Perdegusios salos — Palai4 Kameni, Ne4 Kameni, Mikri 
Kameni — Senoji, Naujoji, ir Mažoji “perdegusioji sala". 

Mano laimei, šiandien iš kūgių dūmai nekyla. Tik 
garai. Kelionė į viešbutį nenuobodi, nes gamtovaizdis 
domina. Kelio zigzagais užvažiuojame į briaunos viršų. 
Matyti lenktas pasagos šonas. Nuožulnus ir siauras. Už 
vešlių dirvų, vynuogynų, vaismedžių sodelių yra lygus, 
be uolėtų skardžių, pajūris. Aerouoste leidžiasi sprausmi- 
nis lėktuvas. “Turistai iš Mūncheno“, — paaiškina 
viešbučio šeimininkas. 

Santorini gamtovaizdis, aplinka ir gyventojų drąsa 
statyti, ūkininkauti, imtis verslo, priimti turistus ant kra- 
terio briaunos apstulbina. 


Santorini padavimuose ir legendose 


Kadaise Platonas aprašė paslaptingos Atlantis -Atlan- 
tidos šlovę. Platono amžiuje padavimai ir legendos apie 
Atlantidą jau buvo 9200 metų senumo. Savo dialoguose 
Timėjas (Timaeus) ir Kritijas (Kritias) Platonas rašo, kad 
Atlantidoje gyvenusi aukštos kultūros, šauni, turtinga ir 
karinga atlantų tauta. Atlantida buvusi galinga valstybė ir 
valdžiusi ne tik keletą salų, bet ir daug kitų kaimyninių 
kraštų. Tačiau vieno baisaus žemės drebėjimo metu 
Atlantida nugrimzdusi į jūrą. 

Platonas prideda ir savo nuomonę. Atlantai, nors ir 
labai aukštos kultūros tauta bei dievų laiminami, buvo 
pilni nežaboto veržlumo ir noro pavergti kitus. Ilgainiui 
atlantai užmiršo dorovės reikalavimus ir rūpinosi tik 
medžiagine gerove. Besaikė gerovė ir patogumų ieško- 

jimas privedė atlantus prie tragedijos. Platonas rašo: 
“Atlantai, skendėdami turtuose, užmiršo dorovės porei- 
kius, — metėsi telkti kariuomenę, norėdami užkariauti 
Atėnus ir kaimyninius kraštus Rytuose“. Dzeusas, dievų 
valdovas, nubaudė Atlantidą bausme, kurią sunku net 
įsivaizduoti. Anot Platono, “Atlantidą pradėjo varginti 
žemės drebėjimai ir potvyniai. Pagaliau diena tapo baisia 
naktimi, — Atlantidos sala buvo jūros praryta. Atlantida 
dingo jūros gelmėse". Platonas abejojo, kad kada nors 
bus aptiktas koks nors žuvusiosios Atlantidos ženklas. 
“Vandenynas toje vietoje“, jis rašo, “gaubia neprieinamas 
paslaptis". Anot Platono, Atlantida buvusi kažkur Atlanto 
vandenyne į vakarus nuo Gibraltaro. 


Atlantida ir archeologija 


Padavimai ir legendos masina archeologus ir geolo- 
gus ieškoti. Nūdien archeologija tvirtina, kad Atlantida 
buvo ne už Gibraltaro vakaruose, bet rytuose — rytinėje 
Viduržemio jūroje. Archeologai remiasi ir geologija, ir 
Platono užrašytais padavimais bei legendomis. 

Geologija tvirtina, kad prieš daug milijonų metų 
Graikijos pusiasalis sudarė vieną masę su Jonijos sa- 
lomis, Egėjo salomis ir Mažąja Azija. Nūdienės Kikladų 
salos yra neįsivaizduojamai baisių geologinių veiksnių 
padarinys. Jūra apsėmė susidariusius žemėje plyšius, o 
žemės plutos iškilimai liko salomis. Santorini salą 
sukūrė ugniakalnio lava ir pelenai. Pradžioje Santorini 
sala buvo apvali, — pirmykštis vardas Strongylė - 
“Apvalioji" tai liudija. Ilgus tūkstantmečius po baisiųjų 
geologinių pervartų vietiniai ugniakalniai buvo apsnūdę. 
Šis ilgas laikotarpis ir nepaprastai derlinga ugniakalnio 
kilmės žemė sudarė vešlų dirvožemį augalijai bei 
puikias sąlygas Viduržemio jūros kultūrai ir civilizaci- 

jai. Santorini salai prigijo naujas vardas — Kalistė — 
“Geriausioji". 

Archeologai daro išvadą, kad viena iš šių kultūrų ir 
civilizacijų buvo Atlantida, apie kurios paslaptingą Žu- 
vimą, sekdami Platoną, pasakoja šiuolaikiniai rašytojai. 


Graikų archeologų įnašas 


Du šiuolaikiniai graikų archeologai — prof. Spyros 
Marinatos ir prof. Nicholas Platon — tapatina Atlantidą 
su Santorini ir Kreta. Mat Platonas savo dialoguose 
Timėjas ir Kritijas užsimena, kad Atlantida buvusi kara- 
lystė su dviem salomis, — viena jų buvusi didelė, o kita 
maža. Ši karalystė turėjusi dešimt miestų. Du iš jų 
Metropolis ir Karališkasis miestas — aprašomi išsamiau. 
Iš Metropolio aprašymo aišku, kad Metropolis buvo 
Strongylės sala, o iš Karališkojo miesto aprašymo galima 
daryti išvadą, kad kalbama apie Kretą. 

Šiuolaikiniai archeologai, remdamiesi iškasenų liudi- 
jimu, tvirtina, kad Atlantida — Strongylė ir Kreta — nau- 
dojo bronzą. Kretos sala laikoma pirmuoju metalo naudo- 
jimo centru. Be to, Atlantida ir Kreta turėjo tapatų žemės 
ūkį. Ir Atlantidos politinė sąranga buvo panaši į kretiečių 
politinę santvarką. Vienur ir kitur žmonės gyveno ir 
miestuose ir gyvenvietėse. Miestai turėjo valdytojus, 
kurie buvo pavaldūs karaliui. Ir Atlantidoje, ir Kretoje 
jautis buvo laikomas šventuoju gyvuliu, apvaisinimo sim- 
boliu. Poseidonas buvo pagrindinis Atlantidos dievas. 
Poseidoną liudija ir Kretos įrašai. Svarbiausia gi, vėliau- 
sieji archeologiniai atradimai rodo, kad Santorini salos 
kultūra ir civilizacija yra sietina su miniečių Kreta. 
Turint omenyje, kad miniečių Kreta buvo bemaž sunai- 
kinta tuo pačiu metu, kada buvo nuniokota Santorini sala, 
daroma išvada, jog Atlantida yra Santorini ir Kreta. 

Akrotiri, Santorini salos sostinės, griuvėsių tyrinėtojas-archeologas mirė 
atkasinėjimų metu. Mirdamas prašė būti palaidotas atkasto namo asloje 


Delos sala, Kikladų salyno lygos centras, dunkso už Mikonos įlankos 


Balti, kepurėti vėjo malūnai — Mikonos salos įžymybė 


Bendras Mikonos įlankos vaizdas 


Venecijos respublika sukūrė “veneciją" Mikonos įlankoje 


Katalikų šventovė šalia restorano Mikonos saloje 


nuožmų sunaikinimą. Pajūrio miestai, kaip Knosas ir 
Festas bei šventųjų kalnų olos buvo nualinti per keletą 
sekundžių. Knoso rūmai — karalystė — buvo ilgainiui 
atstatyti ir šiaip taip vertėsi maždaug iki 1100 metų prieš 
Kristų. Daugiau negu pusė Santorini salos nugrimzdo į 
jūrą — 300-400 m. Ugniakalniui sukiužus atsirado 
milžiniška kaldera — krateris. Jis yra perdėm savitas: 
kupinas vandens su trim perdegusiomis salelėmis centre. 
Staigus tokios masės vandens išjudinimas sukėlė tsunami 
— maždaug 200 m aukščio bangą, kuri pasiekė Kretą, 
sumažėjusi tik iki 70 metrų“. 

Jaučiuosi suradęs kaltininką, sunaikinusį Kretos 
miniečių kultūrą. Dvi vietos Žemėje atima lankytojo 
žadą: Grand Canyon — Didysis slėnis Arizonoje, JAV, ir 
Santorini sala Kikladų salyne, Graikijoje. 


Pėsčiomis į Terą Santorini sostinę 


Apollon viešbutis yra prie kelių sankryžos. Viešbučio 
šeimininkas užtikrina, kad ten, va, prie sankryžos sustoja 
Tera — Santorini centro — autobusas. Nuraminęs alkį 
avienos kepsniu ir baltu vynu (Santorini vynas yra labai 
geras!), pakylu sankryžos link. Laukiu autobuso. Praeina 
pusvalandis, praeina valanda, o autobuso nėra. O lietus — 
didžiuliais lašais — vėl ima sveikinti. Laimei, viešbučio 
šeimininkas paskolino skėtį. Nutariu eiti į Terą pėsčiomis. 

Paėjėjęs kilometrą, girdžiu autobuso dūzgimą. Keliu 
ranką, — sustoja. Už dešimties minučių esu Teros centre. 


Tera — miestas ant kraterio briaunos 


Tera yra siauras, bet ilgas miestas. Kraterio briauna 
patraukia žmones savo panorama. Turistinių paslaugų 
įstaiga padeda planuoti iškylas į salos įžymybes ir 

iškeičia pinigus. Pinigai tie patys, kaip ir Kretoje — 
graikiški. Dvi kelionės mane domina: geologinė laiveliu į 
Perdegusias salas krateryje — į Ne4 Kameni — ir ar- 
cheologinė į Akrotiri bei Senąją Terą pietinėje Santorini 
dalyje. Kadangi mano viešnagė saloje ribota, turiu rink- 
tis. Geologija labai domina, bet archeologija arčiau 
širdies ir man naudingesnė. Be to, ta pačia proga 
užsisakau ir bilietą kelionei laivu į Mikonos salą — nū- 
dienę Kiklado salyno gražuolę. 


Popietė ant Santorini briaunos 


Lietaus gūsiai ir saulėkaitos proveržiai mane lydi gat- 
velėje ant briaunos. Iš vienos pusės krateris su Per- 
degusiomis salomis, o iš kitos siauras, ant nuožulnios 
atšlaitės prikibęs, Tera miestas. Gatvelė skirta tik pės- 
tiems, mulams, asilams... Pati briauna apstatyta vieš- 
bučiais, vilomis, restoranais, barais-kavinėmis. Kitoje 
gatvelės pusėje įvairios įmonės, krautuvės, ūkiniai pas- 
tatai. Kai kur po stogu tapytojas su tepiuku rankoje svajin- 
gai žiūri į Santorini pasagą ir taupiai perkelia savo mintį 
ant drobės. Stabteliu pasižiūrėti: matau ir kraterį, ir tai, ką 
menininkas mato. Briaunos uolos keleto šimtų metrų 
aukščio. Šviesiai pilki, juodi, tamsiai raudoni klodai lietuje 
itin ryškūs. Visi namai ant briaunos baltutėliai. Nuožulnio- 
joje miesto pusėje matyti keliolika šventovių bokštų. 

Sustojau prie katalikų katedros. Tera yra vyskupo 
miestas. Katedra šiuo metu uždaryta. Čia pat domi- 
ninkonų vienuolynas ir jų tvarkomi jaunimo namai. Tera 
yra viena katalikiškiausių salų Egėjo jūroje. 


Lyja kaip iš kibiro 
Katedra uždaryta. Umai atsiveria dangus. Žaibai, 


griaustinis, vanduo. Skersai gatvelės spalvingas baras ant 

briaunos. Svarbiausia - turi stogą. Tiesa, vanduo teka 
baro asla į šonus be sienų, — baras ant restorano stogo, 
— tačiau jautiesi sausas. Uzo (ouzo) yra tautinis graikų 
gėrimas. Geriama jį prieš valgį, su valgiu, ir po valgio. 
Užsisakius ūzo, atneša ir užkandžio: sūrio, dolmadūkia — 
vynuogių lapuose įvyniuotų ryžių su mėsos gabaliukais, 
šviežios duonos riekučių. Grynas ūzo yra per stiprus ger- 
ti. Reikia jį atskiesti vandeniu. Abu su patarnautoju su- 
tariame, kad ūzo turi tapti liūto pienu. Mat vandenį į ūzo 
įpylus, ūzo pabalsta. 

Lietus atvaro į barą ir daugiau turistų. Kaip bematant, 
pritrūksta vietos. Girdžiu, “Darf ich?“ (“Ar galima?“). 
Nelaukdama atsakymo, prie staliuko sėdasi vokietaitė. Ji 
pasitenkina koka-kola. Vaišinamės mano užkandžiu. 
Pokalbis lengvai užsimezga. Ji — iš Mūncheno, ats- 
kridusi į Santorini porai savaičių jau antrusyk Šiais 
metais. “Kodėl taip mėgstate Santorini?“ klausiu. “Ein 
wirkliches Wunder!“ (“Tikras stebuklas!“). Vokietijoje 
šią vasarą esąs ypatingai lietingas oras. O čia saulė! 
Juokiamės kartu. Net baro stogas linksta nuo lietaus... 
Įlinkimas didėja. Staiga drobė, dengusi verandą ant sto- 
go, plyšta. Pusšlapiai bėgame nuo stogo į restoraną žemu- 
tiniame aukšte. 

Į Apollon viešbutį grįžtu po lietaus, jau sutemus. 
Autobusas laukia keleivių prie turistinių paslaugų įstai- 
gos. Autobusas — Santorini salos bendrovė: vyras 
vairuoja, žmona duoda įsakymus, o jaunutė dukra par- 
davinėja bilietus. Patarnavimas tikrai šeimyniškas. 


Santorini — poilsiautojų meka 


Jau 7:30 val. ryto. Saulė žvalgosi pro pajūrio rūką. 
Vėsoka. Viešbučio šeimininkas eina į kepyklą duonos 
parnešti, o šeimininkė ruošia pusryčius. Keltis čia ne- 

skubama. Santorini sala — poilsiautojų meka. Pirmusyk 
ant stalo Graikijoje pusryčiams šviežia duona. 

Vėl laukiu autobuso prie sankryžos. Dabar kur kas 
drąsiau laukti, nes kartu laukia ir vietiniai. Stabteli pra- 
važiuojantis tuščias taksis. 

— Tera? 

— Taip! 

Sodina į taksį tiek Žmonių, kiek telpa. Kainuoja tik 
dešimčia drachmų daugiau negu autobusu. 

Tera mieste turistai jau jodinėjami briaunos zigzagais 
aukštyn ir žemyn. Žemai yra prieplauka. Asilai piktai 
žiūri į alų mėgstančius pilvuotus vokiečius. Vienam 
užsėdus, asilas net bliauti pradeda. Jojimas asilu — turis- 
tams pramoga, o vietiniams — uždarbis. Žmonės čia 
darbštūs, gyvena kukliai. 


Į Santorini senovę 


Santorini senovė sudomino vokiečių antikinės raštijos 
mylėtojus. Tera muziejus liudija jų įnašą į salos senovės 
pažinimą. Muziejaus pastatas didžiulis su kiemu, — jame 
telpa radiniai iš visų salos vietovių. Dvi jų itin svarbios: 
Senoji Tera ir Akrotiri. 

Senoji Tera padeda pajusti, kad esi graikų mieste: 
Agora — Stoa — teatras. Plačios kapinės liudija, kad 
miestas buvo didokas. Griuvėsiai nelengvai suprantami, 
bet gali nuvokti, kodėl Egipto ptolemėjai čia buvo įsikūrę 
savo laivyno bazę. Senoji Tera yra ant aukštumos, — 
giedrią dieną gali matyti net Kretos salą. Kadaise 
ptolemėjai šios Santorini kalvos dėka valdė visas Egėjo 
jūros salas. 

Akrotiri — “Iškyšulys" yra Santorini Pompėja. 
Atkasinėjimus čia pradėjo graikas prof. S. Marinatos, 
norėdamas įrodyti savo teoriją apie Atlantidą. Jam sekėsi: 

aptikta miestas iš maždaug XV a. prieš Kristų. Keramika, 
aptikta Akrotiri mieste, yra bendraamžė su keramika, ap- 
tikta Kretoje — Knoso ir Festo griuvėsiuose. Vietovės 
reikšmė pasirodė esanti svarbesnė negu archeologas 
tikėjosi. Pirmukart aptikta ne tik sveikos sienos ir namai, 
bet ir sveikutėlės sienų freskos, keramika virtuvėse, bal- 
dai ir net maisto liekanos. Šie radiniai padeda atkurti 
Akrotiri buitį XVI a. prieš Kristų. Be to, jie paaiškina vi- 
suomeninę santvarką ir ryšius su Kreta. 


Zemės drebėjimas ir ugniakalnio išsiveržimas 


Akrotiri archeologija liudija, kad žemės drebėjimas 
ištiko Santorini salą anksčiau negu ugniakalnio 
išsiveržimas. Tikslią protarpio trukmę nustatyti yra 
sunku, bet, atrodo, turėjo praeiti bent vieneri metai. 
Sėklos, paliktos namų griuvėsiuose, buvo pradėjusios 
dygti, kada ant jų pradėjo kristi pelenai. Tai rodo, kad 
gyventojai buvo priversti apleisti savo gyvenvietę prieš 
ugniakalnio išsiveržimą. Be to, darosi aišku, kodėl neap- 
tikta nei žmonių, nei galvijų (išskyrus vienos kiaulės!) 
skeletų. Žmonės turėjo pakankamai laiko ne tik patys pa- 
sitraukti, bet išvesti ir galvijus bei pasiimti visas savo 
brangenybes — juvelyrinius dirbinius, žiedus su ant- 
spaudu, bronzinius įrankius. Taigi gyventojai turėjo 
pakankamai laiko ir galėjo tvarkingai išsikelti iš 
Akrotiri. 

Archeologai žino, kad gyventojai iš Akrotiri išsikėlė, 
bet iki šiol jie nežino, kur jie persikėlė. Spėliojama, kad 
bus aptikta jų naujasėdijos pėdsakai kur nors Kretos salo- 
je. 

Žemės drebėjimas turėjo būti baisus. Tai liudija ap- 
griautieji Akrotiri statiniai. Daug jų atkasti ir apsaugoti 
po milžinišku stogu. 

Kas įspėjo Akrotiri gyventojus bėgti? 


Paprastai žmonės nebėga iš savo žemės net po žalingo 
žemės drebėjimo. Ar nebus Akrotiri gyventojai pabūgę 
dūmų iš rūkstančio ugniakalnio kauburio? Ugniakalnis 
nežadėjo nieko gero. Savo dūmais ir dažnu riaumojimu 
įspėjo išbaugintus žmones, kad bėda ne bėda, laukite 
didesnės, — žemės drebėjimą seks ugniakalnio išsiver- 
žimas su lava ir pelenais. O gal jų kunigai įspėjo žmones 
rūpesčio vedami? Lyg Mozė žydus, jie išvedė savuosius 
iš galimos pražūties. 

Archeologai atranda ženklų, kuriuos paliko žmonės, 
gyvenę sugriautame mieste. Prof. Marinatos juos pavadi- 
no trogloditais — urvų gyventojais. Būdinga, kad pats 
archeologas, miręs staiga atkasinėjimų metu, yra palaido- 
tas vieno atkasto namo asloje. 

Nūdien Akrotiri atkasinėjimus tęsia archeologas C. 
Duomas. Klausiu jį, ką jis galvoja apie trogloditus — 
urvų gyventojus? Ar aptikta jų skeletų? Jo nuomone, kai 
kurie Akrotiri gyventojai buvo sudarę būrį, bandžiusį at- 
statyti sugriautą miestą. Ir šis būrys pajėgė laiku pasi- 
šalinti iš griuvėsių, nes kol kas neaptikta nei jų skeletų. 
Tačiau, anot jo, tikra, kad jų būta griuvėsiuose net ugnia- 
kalnio išsiveržimo metu, nes rasta daiktų, kurie buvo 
perkilnoti ant pelenų ir lavos klodų. 


Akrotiri visuomenė ir religija 


Iki šiol neaptikta jokių rašytų duomenų apie Akrotiri 
visuomenę ir religiją. Archeologinė medžiaga yra išvadų 
pagrindas. Ji daug pasako. Iš radinių aišku, kad Akrotiri 
buvo labai turtingas miestas. Nors brangenybes bėgliai ir 
išsinešė, keramika ir statinių didingumas liudija šaunią 
visuomenę. Statinių būta įvairių: atskiri namai iš tašytų 

akmenų, atskiri namai iš plytų ir bendros gyvenvietės. 
Statiniai pasako daug apie visuomeninę sąrangą. Ats- 
kirieji namai priklausė svarbesniems pareigūnams. Beje, 
iki šiol neaptikta rūmų, — Akrotiri karaliaus neturėjo?! 

Įeinu į Santorini Pompėją po dengtu stogu iš pietų 
pusės. Patenku į tašytų akmenų pastatą. Anot archeologų, 
čia buvo Akrotiri religinis ir administracinis centras. 
Gausu didelių kambarių. Fres žų tematika apima augaliją, 
gyvūnus ir Deivę. Namų apyvokos kambariai mažesni su 
didokais ąsočiais aliejui, vynui ir javams. Lauke prie 
sienos — keletas įrankių iš akmens. 

Įėjus į stogu apdengtą atkasinėjimų lauką, atsirandi 
gatvėje, kuri kerta visą atkastą miestą nuo pietų į šiaurę. 
Atkastieji namai keliaaukščiai. Viršutiniai aukštai buvo 
skirti žmonėms gyventi ir religiniams poreikiams, o že- 
mutiniai bei rūsiai — įvairioms dirbtuvėms. Atrodo, kad 
Akrotiri visuomenė turėjo ne gulsčią — horizontalę, bet 
statmenišką — vertikalę visuomeninę santvarką. Ke- 
liaaukščių namų šeimininkai, atrodo, buvo ne vien pasi- 
turintys žmonės, bet tarnavo kaip kunigija. Kone 
kiekvienas šių namų turi savo “pramonę". Labiausiai 
krinta į akis girnos, — vienas “malūnas" rajone, kal- 
vės, akmens skaldymo “dirbtuvės“, puodžiaus “įmo- 
nės"... Be to, didelės klėtys su puodiniais “aruodais"'. 
Matyt, jos tarnavo visai bendruomenei. Kūjai liudija 
kalvę, puodai ir šukės — puodžiaus dirbtuvę, o žaizdrai 
— virtuvę. 

Kadaise mediniai rąstai stiprino molio plytų sienas. 
Nūdien, medžiui sudūlėjus, tuštumos užpildytos gipsu. 
Baldai, būdami iš medžio, irgi sudūlėjo, bet paliko savo 
formas pelenų ir lavos mišinyje. Lovos, krėslai, stalai 
nūdien nagingai atstatyti. 

Religija vaizdi visur: keramikoje, freskose, archi- 
tektūroje. Daugumas keramikos yra kultinio pobūdžio ir 

visiškai panaši į Kretos keramiką. Kulto reikmenys užtin- 
kami daugelyje viršutinių aukštų kambarių. Akrotiri vi- 
suomenė bus buvusi pavaldi kunigijai — teokratinė. 
Kunigija rūpinosi ir buitine visuomenės gerove. Taigi, 
kunigija bus sudariusi Akrotiri aristokratiją. 

Santorini religija siejosi su gamtos derlingumu ir au- 
galija. Kulto reikmenys vaizduoja ir rišasi su gamta. 
Derlingumas siejamas su Deive — moterimi. Freskose ir 
žieduose su antspaudu ji turi miniečių Deivės išvaizdą. 
Nors miniečių ir akrotiriečių religija ir pabrėžia Deivę- 
moterį, vyriški dievai nebuvo aplenkiami. Tik kol kas dar 
neaptikta archeologinių duomenų. Raguočiai — jautis, 
stirna, ožka, antilopė — ir bezdžionės buvo svarbūs 
akrotiriečių religijai. Ir gėlės turėjo didelę reikšmę: lelija, 
krokas, papirusas, gebenė. 


Akrotiri ryšiai su Kreta 


Archeologiniai atkasinėjimai rodo, kad būta pana- 
šumo mene ir architektūroje tarp Akrotiri ir miniečių 
Kretos. Kreta buvo pasiekusi savo kultūros zenito apie 
1500 m. prieš Kristų. Savo talasokratija ji buvo apval- 
džiusi visą Egėjo jūrą Nenuostabu. kad daroma išvada, 
jog Akrotiri bus buvusi Kretos kolonija. 

Iš kitos pusės, archėologai primena, kad Santorini 
sala klestėjo prieš tapdama minietiška. Daugelis ar- 
chitektūrinių pradų turi ryškų Kikladų salyno pobūdį. Jų 
manymu, Akrotiri nebuvo Kreto kolonija, bet Kikladų 
salyno miestas, kuris ilgainiui tapo minietišku. Užtat 
keramika, didieji pastatai, freskos ir atspindi miniečių 
būdą bei turinį. 

O gal ši įtaka buvo tik paviršutiniška? Pavyzdžiui, 
nūdienė Europa yra suamerikonėjusi: blue jeans, coca-co- 
la, TV programos, filmai ir t.t. Tačiau europietiškoji 

kultūra nesusilieja į viena su amerikietiškąja. Panašiai ir 
su Akrotiri: miniečių kultūra ne dominavo, bet tik sąly- 
gojo. Tačiau kaip suprasti faktą, kad miniečių religija 
vyravo Akrotiri visuomenėje? Atrodo, kad miniečiai- 
Kreta padarė Akrotiri-Santorini sau pavaldžia per savo 
religiją! 

Daugumas Akrotiri freskų nūdien yra Atėnų Tau- 
tiniame muziejuje. Juos teko keliskart matyti. Būdinga, 
kad freskos turi išimtinai religinį pobūdį ir turinį. 


Atkasta tik “vienas penktadalis'*? Akrotiri 


Akrotiri — “Iškyšulys“ yra labai įdomi vieta. 
Praleidau ant jo bemaž visą dieną. Tai, kas aptikta, žada 
daug naujos įžvalgos į Santorini praeitį. Jau dveji metai, 
kai nebebandoma brautis į Akrotiri, slypintį po tūkstant- 
mečių velėna. Norima surikiuoti turimus duomenis. Ir 
“vienas penktadalis“ nesiduoda lengvai apvaldomas ir 
suprantamas. 

Grįžtu autobusu į savo Hotel Apollon vieškeliu, kuris 
eina išilgai salos. Žemė atrodo derlinga, bet gamta skur- 
di. Pasėlių šioje dalyje beveik nematyti. Pastebiu žemų 
miežių lauką. Gausu pomidorų ir daržovių lysvių. Šalti- 
nių maža. Jokios upės. Stoka vandens, — vandenį reikia 
įsivežti! 


Laivas į Mikonos išplaukia anksti 


Išvykimas iš viešbučio Santorini saloje sudaro rūpes- 
čių. Taksio negausi, autobusas, sako, kursuoja ir naktį, 
bet nenori juo pasitikėti. Ir naktis nerami. Apie vidur- 
naktį viešbutį užplūdo jaunimas. 

Viešbučio šeimininkas pabeldžia į mano kambario 
duris 3 val. ryto. Mat buvo žadėjęs pavežti mane į Atinijo 

prieplauką. Dabar jis atsiprašo, nes jam tai neįmanoma. 
Nuvarginę jaunieji svečiai. Be to, reikią ruošti pusryčius. 
Prideda, kad taksio gauti neįmanoma. Pataria laukti auto- 
buso prie sankryžos! 

Ant sankryžos, prie tariamos autobuso sustojimo vie- 
tos, jau randu geroką būrį pakeleivių su kuprinėmis. Kitoje 
sankryžos pusėje duonos kepykla. Šviežia duona gundan- 
čiai kvepia. Susigundau. Nusiperku pailgą baltos duonos 
kepaliuką kelionei. Duonos perkasi ir mano bendrakelei- 
viai. Laužome duoną ir kalbamės. Daugumas mano ben- 
drakeleivių yra vokiečiai. Jau, sako, laukiame autobuso 
nuo antros valandos. Du pravažiavo nesustodami. Besi- 
kalbant, trečias praūžia vieškeliu prieplaukos linkui. 
Suprantu, kodėl autobusai nesustoja, — sausakimši, su 
kuprinių kalnu ant stogo. Keliame mintį bandyti išsikviesti 
porą taksių. Bet kaip prieiti prie telefono? Galbūt kepykla 
turi telefoną? Laimei, vėl pasirodo autobusas. Jis ne nuo 
Tera pusės, bet nuo Senosios Teros — Palaia Tera. Sustoja 
neprašomas. jame daug laisvos vietos. 

— Ar į Atinijo įlanką? 

— Taip! Taip!... 

Į Atinijo įlanką šešetas kilometrų. Vieškelis vingiuoja 
tarp aušros apšviestų vynuogynų link Santorini briaunos 
palei kraterį. Užvažiavimas briaunos zigzagais buvo lėtas 
ir nekėlė baimės. Nuvažiavimas tais pačiais zigzagais, 
čiaudančiu ir daug mačiusiu autobusu, “Dievuli mano!“ 
Net jaunieji pakeleiviai, mėgstantys riziką ir mylintys 
pavojingą gyvenimą, nusčiūva. Plaukai šiaušiasi... 


“Laivas Ios išplaukia 8 valandą? 


Laivo uoste dar nėra. Prie skelbimų lentos prisegtas 
pranešimas: “Laivas Ios išplaukia 8 valandą". Uoste dar- 
bymetė. Prie krantinės keliaaukštis laivas-keltas. Sunk- 
vežimis paskui sunkvežimį lenda į jį. Santorini sala eks- 

portuoja akmenį. Autobusai vis leidžiasi kraterio briau- 
nos zigzagais, atveždami jaunus keleivius su jų kuprinių 
kalnais ant stogų. Mažutė uosto kavinė apgulta. Visiems 
pusryčiai vienodi — kava, ir duona su sūriu ir sviesto ga- 
baliukas. 

7:30 valandą tolumoje tarp Santorini ir Terasija pa- 
sirodo laivas. Motorlaivis. Nedidelis, bet eiklus. Ant šonų 
didelėmis raidėmis “Ios". Keltas dar nevisiškai pakrautas, 
— Ios turi plūduriuoti atokiau nuo kranto. Vos laivui-kel- 
tui pasitraukus nuo krantinės, Ios šonu priartėja paimti 
keleivių. O mūsų daug. Vingiuojame eile pro bilietų ir 
pasų kontrolę. Pasų kontrolė nelaukta: juk dar esame 
Graikijoje! Pasieniečiai su piktais šunimis stovi prie 
laiptų į laivą. Jaunimas graužia sausą duoną, vandeniu 
užsigardžiuodami, kaso šlaunis ir rankas, keikia Santorini 
uodus. Ką sakytų apie nūdienius keleivius Egėjo jūroje 
Homeras? O gal nebūtų pastebėjęs, — sakoma, kad 
Homeras buvo aklas. 

Išplaukiame lygiai aštuntą. Mikonos (Mykonos) 
keleiviams yra skirta kajutė su apvaliais langeliais prie 
pat vandens paviršiaus. Pro langelį matyti kaip eikliai Ios 
skrodžia Egėjo jūrą. Palipęs į denį, akimis palydžiu 
Santorini. Ant denio stoviniuoja jaunimas, — daugumas 
jų keliauja ne į Mikonos, bet į artimesnes Kikladų salas. 

Virš Santorini briaunos per aukštus debesis veržiasi 
saulė, o balti miesteliai atrodo lyg ledynai Alpėse ar 
Sierra Nevada kalnuose. 


Į salą Kikladų salyne 


Kikladhes graikų kalboje reiškia “apvalus, apskritas“. 
Kikladų salynas yra apvali salų grupė su 2590 kvadrati- 
nių km plotu ir sudaro Graikijos archipelago dalį Egėjo 
jūroje. Kadaise “Kiklados" buvo naudojamas paženklinti 

saloms, kurios supo ratu Delos salą, graikiškos lygos cen- 
trą su religine šerdimi — šventove. Kikladų salynas nū- 
dien apima maždaug 220 salas. 

Nespėjus net pasižmonėti laive, Santorini sala dingsta 
rūkuose, o priešais pasirodo sąsiauris tarp Sikinos ir Ios. 
Ios saloje išlaipiname keleivius. Daug naujų įlipa. Po tre- 
jeto valandų vėl sąsiauris tarp kitų dviejų salų: Paros ir 
Naxos. Paros įlankos turi būti laivams pavojingos, — tai 
šen, tai ten kyšo iš vandens bangų ir uolų sutraiškyti 
laivai. Tarsi žmonių padirbtos uolos! Sąsiauryje laivai ir 
laiveliai — burlaiviai ir motorlaiviai — skuba įvairiomis 
kryptimis. Burlaiviai, lyg tylios žuvėdros, šmaikščiai ne- 
ria per bangas, o motorlaiviai, lyg metro New Yorke, 
triukšmingai praūžia palei mūsų Ios. Esame bemaž pa- 
čiame Kikladų salyno centre. 

Sąsiauris tarp Paros ir Naxos nėra platus. Gali be var- 
go stebėti abi salas. Paros po kaire, o Naxos po dešine. 
Abi ugniakalnių pagimdytos. Augalija skurdi. Žalumo 
maža. Namai visur balti. Paros salos šiaurėje, prie 
iškyšulio, mane nustebina burlaivis su trispalve bure: gel- 
tona, žalia, raudona! 

Ant denio jaunimas pramogauja, mezga ryšius tarp 
įvairiakalbių tautų. Anglų kalba, atrodo, daugumui priei- 
namiausia. Motorlaivio denis nedidelis. Nori nenori daug 
matai ir girdi. Motorų dūzgimas retkarčiais šnekas nutil- 
do. Matyt, tolimi akiračiai traukia į save mintis ir jaus- 
mus. Įdienojus, akiračiai labai ryškūs. Toli, toli dangus ir 
žemė, atrodo, jungiasi nepaprastam įvykiui. Šiapus aki- 
račio salos ir salelės su debesėlių kepurėmis. 


Naxos saloje 


Vos pasiekus Naxos krantinę, laive pasirodo vyrai su 
šviežių vaisių krepšiais: apelsinai, aprikosai, vyšnios. 
Naxos yra didžiausia Kiklado salyno sala: 410 kvadrati- 

nių km pločio. gyventojų tik 3000. Daug ariamos žemės, 
užtat sala turtinga. Garsi ir savo marmuru bei granitu. 

Naxos yra garsi graikų mitologijoje. Mat čia Tesėjas 
paliko Ariadnę, o Dionisas turėjo čia savo šventyklą. 

Padavimai ir legendos apie Tesėją pasakoja, kad 
Tesėjas ir jo draugai pasiekė Naxos per vieną dieną. 
Naxos buvo tuomet pašvęsta Dioniso kultui. Išlipę iš lai- 
vo, pergalingieji graikai maudėsi ir aukojo dievams 
aukas, dėkodami už savo pergalę. Tesėjas išnešė iš laivo 
ir Ariadnę, stengėsi ją guosti, nes ji nesiliovė verkusi nuo 
pat Kretos. Tesėjas erzinosi. Nenorom padarė jai gultą 
ant paplūdimio. Ariadnė, bangų mūšos apraminta ir sau- 
lės sušildyta, pagaliau užmigo. Tuo tarpu Atėnų karei- 
viai, užbaigę savo maldas, apsirūpino maistu ir vandeniu, 
vis dar didžiuodamiesi ir juokaudami, pakėlė bures 
plaukti į Atėnus. 

Ariadnė atsibudo tik pačiame pavakaryje. Saulė jau 
leidosi, ilgi šešėliai dengė pajūrį. Pradžioje ji nepajėgė 
suvokti, kur esanti ir negalėjo net atsiminti, kas buvo 
įvykę. Palengvėle Ariadnė atsiminė su siaubu liepsnose 
paskendusį Knosą — savo tėviškę. Tada ji atsiminė ir 
graikų pašaipius veidus. Žvalgydamasi aplinkui, ji matė 
tik jų pėdas pajūrio smėlyje. Rankomis prisidengdama 
akis, ji su baime žvalgėsi po beribę jūrą. Nebuvo matyti 
jokio laivo. Siaubo apimta, ji palypėjo ant uolos ir vėl 
žvalgėsi po jūros tolumas. Veltui! Tada Ariadnė kreipėsi 
į ją gėdingai palikusį Tesėją: 


Tu išdavike! Tai šitaip tu mane palikai, Tesėjau, 
apleistą čia šiame vienišame pajūryje, 

kur tu pats mane atvežei, išdavike? 

Tuo tarpu tu nuplaukei, 

visiškai užmaršus! 

O! Savo gundančiu žodžiu tu niekuomet nežadėjai 
man šios uolos, 
nei skatinai pasiruošti šitokiam likimui... 


Nuo šiandien tegu jokia mergina niekuomet tene- 
pasitiki vyro žodžiais, 

tegu niekuomet netiki, kad didvyrio priesaika yra 
garbinga... 


Ariadnė baigė savo “Sudiev!", mesdama prakeikimą 
Tesėjui. Dabar ji giliai išgyveno kalię savo šeimai ir Kre- 
tai. Ji stovėjo ant uolos nuogame grožyje su besi- 
leidžiančia saule už nugaros. Tokią ją pirmusyk pamatė 
dievas Dionisas. Iš pradžių jis pamanė, kad tai Afroditė, 
vėl gimusi bangų mūšoje. 

Dionisas nukėlė rūpestingai Ariadnę nuo pavojingos 
uolos. Ariadnė niekad nebuvo mačiusi dievo savo gyve- 
nime, — ji nežinojo, kad dievai yra gražesni negu 
mirtingieji vyrai. 

Dionisas, pjūties dievas, ir princesė Ariadnė susi- 
tuokė Naxos saloje, nes ši salą buvo brangi Dionisui. Net 
didieji Olimpo dievai ir deivės dalyvavo jų vestuvėse. 
Dionisui ir Ariadnei gimė trys sūnūs, jiedu gyveno lai- 
mingai. 

Ak tie graikų dievai ir didvyriai! Paprastas žmogelis, 
graikų galvosena, turėjo gyventi pagal gyvenimo logiką: 
2 plius 2 yra 4. Tai matematinė tiesa. Tačiau graikai, 
mokyti ir prasčiokai, tikėjo, kad dievai ir deivės turi savo 
logiką: 2 plius 2 yra 5! Olimpo dievai buvo dievai, bet jie 
buvo perdėm žmogiški: Dzeusas nebuvo ištikimas Herai, 
nes mėgo žemės moteris, Apolonas norėjo pasigauti 
Dafnę, o ką bekalbėti apie Dionisą! 

Vakaras Mikonos saloje 


Palikus Naxos, tai vienur, tai kitur matyti saliukės su 
kauburiais. Laimei, nė vienas jų nerūksta. Pasiekus va- 
karinę Mikonos pakrantę, girdėti dažnas lėktuvų dūzgi- 
mas. Ne sprausminiai, bet propeleriniai lėktuvai kyla ir 
leidžiasi kažkur už pakrantės uolų, kitoje salos pusėje. 
Mikonos sala yra Europos kurortas. Didžiulis laivas su 
švedų vėliava seka mus į Mikonos uostą. 

Į vakarus nuo Mikonos matyti Delos sala. Ji mažutė: 
2.6 kvadratinių km. Bet ji yra labai iškili graikų istorijoje 
ir mitologijoje. Mat čia, anot mitų, Leto pagimdė Apo- 
loną ir Artemitidę. Delos sala buvo itin šventa Apolonui. 
Jo šventykla buvo ir Delos lygos iždas. 

Mikonos yra mano kelionės galas šiandien. Įlanka, 
lyg platus amfiteatras, sudaro daubą uostamiesčiui. Na- 
mai, kaip ir kitose Egėjo jūros salose, balti. Mikonos 
skiriasi nuo kitų salų savo malūnais. Ir jie baltutėliai. Tik 
stogai dengti kažkokiu rudu klodu. 

Laivą pririšus prie krantinės, keleiviai skuba išlipti. 
Daugumas keleivių jau žino, kur sustos. Jaunimas skuba 
prie autobusų, — jie važiuoja į jaunimo stovyklą pajū- 
ryje. Tačiau yra ir tokių, kurie dar nežino, kur galvą 
priglausti. Jų tarpe esu ir aš. 

Santorini mane pamokė neskubėti “parsiduoti" vieš- 
bučiui. Nesinori vėl patekti į viešbutį toli nuo miesto. 
Bandau laimę pats susirasti nakvynę. Juk miestas čia pat 
prieš akis. Nuo krantinės rituosi prie namo su užrašu 
“Rooms" (Kambariai“). Prie staliukų du jaunuoliai 
girkšnoja koka-kola. 

— Ar turite kambarį vienai nakčiai? — klausiu. 

— Taip! 

— Mieste? 

— Reikia tolėliau pavažiuoti. 

— Kaip toli? 

— O00o... kilometrą, kitą... 

Graikams įprasta svečius gerai nuteikti. Vienas vaiki- 
nas skuba patarti: 

— Palik savo bagažą čia, eik į Mikonos. Kai grįši, 
nuvešime į viešbutį. 

Rituos toliau. Gretimas namas — Hotel Pesatos. 
Gaila — viskas užimta. Bandau ir “Apartmenis for rent" 
(Išnuomojami butai“). Ta pati giesmė. Ilgainiui gaunu 
įstaigos “Accommodations Service“ adresą. Palikęs 
bagažą svetingoje krautuvėje, baltai dažytu grindiniu lipu 
žemyn į miesto centrą dauboje. Po keleto telefoninių 
bandymų, randu nakvynę pačiame mieste. Iš čia galima 
pažinti Mikonos pėsčiomis. 


Neturi nieko bendra su Šv. Raštu 


Spėlioju, kad Apaštalas Paulius galėjo čia stabtelėti 

pakeliui iš Korinto į Efezą, arba iš Efezo į Korintą. Miko- 
nos yra šiuolaikinis spalvingas Egėjo jūros kampelis. 
Žvejai ir turistai. Labai daug vokiečių turistų. Jiems įdo- 
mu tyrinėti Delos lygą. Jaunimas Mikonos mieste ilgiau 
nesustoja, nes viskas labai brangu. Šį vakarą visas laivas 
švedų! Gyvena laive, bet mėgaujasi mieste. 
„ Naktis siaurose miesto gatvelėse yra judri ir nerami. 
Uzo — stiprusis graikų gėralas priverčia net santūrų vo- 
kietį graikų raštijos tyrinėtoją gražiai dėkoti, šūkauti, 
bartis. Mano viešbučio kambarys yra pusiau rūsyje ir be 
langų, bet visai arti gatvelių sankryžos. Girdžiu Mikonos 
naktį, nors jos ir nematau. Nematydamas, gerai žinau, kas 
dedasi. 

Viešbučio savininkas yra sugraikėjęs italas. Svečiais 
nepasitiki, — pasilaiko svečio pasą. O tai Graikijoje 
neįprasta. 

Gailėsi anksti kėlęs! 


Aplamai, Egėjo jūros salose viebučiai naudoja saulę 
vandeniui šildyti. Įdienojus ar vakare, nėra bėdos, bet iš 
ryto vanduo tik šaltas. Gailėsi anksti keldamas! 

Mikonos — miestas labirintas. Norint jį pažinti, 
reikia į jį žiūrėti nuo įlankos skardžių. Vėjo malūnas ant 
daubos skardžio, kurioje sėdi miestas, padeda man susi- 
vokti Mikonos labirinte. Pažinus šiuolaikinį Egėjo salų 
miestą, galima lengviau susivokti ir Knoso labirinte 
Kretoje. 

Mikonos gatvelės siaurutės. Tik kur-ne-kur triratis 
motociklas pralenda. Asilas ar mulas jose jaučiasi vieš- 
pačiu, — ne tik praeina gatvele, bet ir laiptais moka lipti. 
O laiptų nemaža. Stovėdamas prie vėjo malūno ant 
skardžio, pasižymiuų miesto plane norimas aplankyti vie- 
tas ir leidžiuosi į klajonę po Mikonos. Ilgainiui vėl at- 
siduriu toje vietoje, iš kurios buvau neseniai išėjęs. 
Atrodo, kad kompasas čia būtų naudingas, nes Ariadnės 
su siūlu nėra. Pagaliau pasiseka. Atsiduriu prie paties 
pajūrio, prie vietos su ketvertu vėjo malūnų. Malūnai 
grūdų nebemala. Norima jos paversti viešbučiais! 


Katalikų maldos namai prie malūnų 


Miesto planas tikslus. Katalikų šventovė jame pa- 
žymėta, bet vis jos nerandu. Matau namuką su plačiai 
atidarytomis durimis, o priešais jį didoką aikštę su dro- 
bine stogine. Aikštėje ruošiami stalai pietums. Mikonos 
restoranai viduje neturi daug vietos, — tetelpa tik virtuvė 
ir keletas stalų. Daugumas svečių valgo lauke prie 
restorano po drobine stogine. Nejaugi katalikų maldos 
namai yra anas mažutis namukas su atidaromis durimis? 
Įeinu. Namukas yra Mikonos katalikų maldos namas. 

Vidus kuklus. Prie altoriaus dega elektrinė lemputė. 
Be to, įrašas keletu kalbų primena, kad tabernakulyje yra 
Švenčiausias Sakramentas. Priebutyje ant staliuko padėta 
svečių knyga, kurioje vakar pasirašė 120 asmenų — 
lankytojų: belgai, prancūzai, vokiečiai, keletas airių ir 
keletas anglų. Dabar tuščia, nė gyvos dvasios. 

Šis Mikonos kampas ypatingai patrauklus. Namai 
palei pačią jūrą. Įlankos bangos skalauja namų slenks- 
čius, — jautiesi lyg Venecijoje. Katalikų dievnamis ir šis 
kampas pajūryje yra iš Venecijos respublikos laikų. Ir čia 
venecijiečiai turėjo savo naujasėdiją. 


Pamaldose pas ortodoksus krikščionis 


Klajodamas po spalvingas Mikonos gatveles, girdžiu 
religinę giesmę. Ji sklinda iš ortodoksų krikščionių diev- 
namio. Ortodoksai krikščionys turi savo šiokiadienio 
Mišias. Egėjo jūros salose būdinga nestatyti didingų mal- 
dos namų. Ir šis dievnamis gatvelių sankryžoje atrodo lyg 
Dievo užantis. Mišių dalyvių tik keletas: penketas vyrų, 
dešimt moterų, viena paauglė. Kunigas su ilga, žila barz- 
da. Visi dalyvauja Mišiose giesme. Įėjęs vidun, stabteliu 
pašonėje prie durų. Pasirodo, kad tai moterų pusė. Viena 
moteris tuojau pat nurodo man vietą tarp vyrų. Gie- 
dojimui vadovauja kunigas ir moteris. Kita moteris 
atlieka diakono pareigas šiapus ikonostasis — pertvaros 
tarp altoriaus ir pamaldų dalyvių. Graikai krikščionys 
meldžiasi giedodami, garsiai giedodami. 


Turistai iš Afrikos ir arabų kraštų 


Įdienojus gatvė palei uostą prisipildo turistų. Nus- 
tembu, kad tarp jų yra labai daug turistų iš Afrikos ir 
arabų kraštų. Reginys neįprastas. Vieni sėdi po drobe 

dengtomis stoginėmis ir girkšnoja, o kiti, kaip ir aš, kla- 
joja smalsumo vedami. Ir mano viešbutyje yra keliolika 
arabų iš Libano, Jordano ir Saudi Arabijos. Mikonos 
kioske galima gauti dienraščių ne tik iš Europos, bet ir iš 
Artimųjų Rytų: Beiruto, Kairo, Teherano... 

Turistai iš Afrikos yra naujas reiškinys Viduržemio 
jūros salose. Teko matyti maldininkų iš Afrikos Jeru- 
zalėje ir Romoje, bet turistus Kiklado salyne iš Afrikos 
matau pirmusyk. 


Pangia Tinū (Panghia Tinou) atplaukia laiku 


Pangia Tinū — Tinos salos Mergelė (Marija) turi at- 
plaukti vidurdienį. Atplaukia laiku. Šis laivas mane 
nuveš į Pirėjaus uostą Graikijos pusiasalyje. Minia 
žmonių išlipa, kita minia įlipa. Sutinku ir amerikiečių 
turistų: jauną “odisėją" — studentą ir šeimą, grižtančią iš 
Izraelio. “Ar nepavojinga keliauti šią vasarą po Vidur- 
žemio jūros kraštus?", klausinėjame vienas kitą. Ame- 
rikiečių tiek maža! Dalinainės įspūdžiais: teroristų baimė 
perdėta. 

Pangia Tinū yra laivas-keltas, panašus į Kipro 
Palomą. Jis plaukia labai greitai. Stabtelėjame prie Tinos 
salos. Įlipa jaunavedžių pora su visa vestuvių palyda. 
Muzika ir šokiai ant denio. Vaišina vestuvių skanėstais ir 
vynu. 

Graikijos salų gyventojai naudoja laivus, kaip že- 
myno gyventojai naudoja autobusus ir traukinius. Ne visi 
keleiviai vežasi bagažą. Tik tie, kurie toliau keliauja, 
tempia po keletą lagaminų. 

Vos vos atsikabiname nuo Tinos krantinės, atbėga 
berniukas — kanadietis su kuprine. Gaila! pavėlavai ir 
pasilieki! Tinos sala yra į šiaurę nuo Mikonos, o Spiros į 
vakarus. Laivas turi grįžti — suka į pietvakarius — 

Ermupoli (Ermoupoli) uostą Spiros saloje. Pangia Tinū 
paima dėžių dėžes vaisių ir maisto produktų. Ermupoli 
uoste yra milžiniška laivų statykla. Net sovietų laivas, 
vardu Sveita, kabo virš vandens doke. 

Jūrininkų miklumas uoste stebina žiūrovą. Vos laivą 
sulyginus su krantine, maždaug 50 m atstume, du jų meta 
po sunkoką kamuolį, kuris perkelia į krantinę ploną 
virvutę. Krantinėje virvučių laukia kiti du jūrininkai. 
Griebia už virvučių ir skubiai tempia link savęs. Ūmai už 
virvutės pasirodo lynas, su didžiule kilpa gale. Krantinės 
talkininkai meta kilpas ant stulpų. Dabar jau įsiterpia lai- 
vo motorai, — lynus tempia ant rato laive. Už poros mi- 
nučių laivas lygiuojasi prie krantinės su senomis padan- 
gomis apsaugota pašone. 


Iš Pirėjaus uosto į Atėnus 


Tik vieną kartą Žemės istorijoje įvyko “stebuklas"': 
mažutė tauta nepilno šimtmečio būvyje pasiekė dvasios 
viršūnę moksle, mene, filosofijoje, politinėje teorijoje bei 
praktikoje ir kūno kultūroje. To “stebuklo" vardas yra 
Atėnai. Pangia Tinū mane eikliai neša per Egėjo jūrą į 
Atėnų uostą — Pirėjų. Atėnuose jau būta daug sykių, 
stovėta su nuostaba vietose, kur atėniška dvasia žėri griu- 
vėsiuose. Nors senovės Atėnai yra nūdien griuvėsiuose, 
Atėnų vardas nepaliaujamai prašneka savo idealų ir sie- 
kių patrauklumu. 


Apaštalas Paulius Atėnuose 


Apaštalas Paulius atkeliavo į Atėnus iš Makedonijos 
— Šiaurinės Graikijos (žr. Apd 17,1-21). Jis nebuvo bar- 
baras, — gerai pažinojo Atėnų įnašą. Jis rašė krikš- 
čionims Filipuose: “...mąstykite apie tai, kas teisinga, 

garbinga, teisu, tyra, mylėtina, giriama, — apie visa, kas 
dorybinga ir šlovinga" (Fil 4,8-9). 

Atvykstu į Atėnus iš pietų — Kiklado salyno. 
Suniono (Sounion) iškyšulys su Poseidono šventyklos 
kolonomis, auksinėje saulėlydžio šviesoje, sukelia jaus- 
mą “Kalės, kalės“ (“Gražu, gražu..."). Graikai keleiviai 
būriuojasi ant viršutinio denio žemyno pusėje. Sam- 
brėškio skara ima dengti Atiką. Kaimuose ir miesteliuose 
sužiba švieselės. 

Į Pirėjaus uostą įplaukiame jau iš tamsios nakties. 
Daug taksių ir autobusų prie krantinės. Džiaugiuosi 
galėsiąs greitai būti Atėnuose. Bet...! Taksiai jau 
iškviesti, o autobusai skirti grupėms. Man beliko vienas 
kelias — ieškoti metro stotelės. Sunkiomis kojomis, 
teiraudamasis gatvės einančios palei metro stotelę, vel- 
kuosi Atėnų linkui... 

Atėnuose šį kartą pasimėgauju tik keletą dienų. 
Skubu skristi į Romą, o iš ten į Maltą-salą, prie kurios 
Apaštalas Paulius pergyveno laivo sudužimą audros metu 
(Apd 27, 27-44). 


Istorija ir Dievas 


Krikščionybės šerdis yra tikėjimas Dievu, kuris su- 
kūrė žmogų bei Visatą ir įsijungė į žmogaus istoriją — 
buitį ir likimą per savo Kristų, Jėzų Nazarietį. Krikš- 
čionybė gimė Jeruzalėje, išmoko kalbėti ir rašyti Atėnų 
kalba, brendo po Romos imperijos teisėtvarka. Istorinė 
praeitis yra ir asmens, ir tautos stuburkaulis. Kelionėje po 
Kiprą, Kretą ir Egėjo jūros salas susidūriu su padavimų ir 
legendų jėga. Padavimai ir legendos perduoda liaudies is- 
torinę savimonę. Jie liudija, kad žmones suburia ne nuogi 
įvykiai, bet jų reiklioji prasmė. Graikų savimonės kūrėjai 

— miniečiai, mikeniečiai, kikladiečiai, dorėnai — 
atpažįstami ir graikų savimonės sintezėje, kuri buvo taip 
šauniai išreikšta Periklio Atėnuose V a. prieš Kristų. 

Apie Atėnus ir aplamai apie Apaštalo Pauliaus laikų 
Atėnus bus išsamiau sekančiame tome. O dabar keliauju 
dar į vieną salą — Maltą. 


Į Romą lėktuvu — visą dieną 


Kelionė iš Romos į Atėnus lėktuvu trumpa: viena va- 
landa su minutėmis. Kelionė iš Atėnų į Romą — kaip 
girdžiu Atėnų aerouoste, — nežinia kiek truks. Streikas! 
Olympic Airlines streikuoja. 

Acerouosto tarnautojai nestreikuoja. Paslaugūs: infor- 
muoja, padeda pakeisti skrydžius, o nesant galimybės, 
pataria kantriai laukti. Streikas turėtų užsibaigti popiet. 

— Kurią valandą? 

— Kai tik lėktuvų įgulos atvyks! 

2 

Po šešeto valandų laukimo praneša, kad mano skrydis 
— Olympic Airlines 239 — pakils 15:45 val. Pranešimą 
palydi žvaigždutė, — žiūrėk į pastabą: “Jeigu atvyks 
įgula" . 

— 7! 

Skaitau knygą apie graikų klasikus — Sofoklį ir 
Euripidą. Abu įžiūri žmogaus gyvenime Anankę — 
būtinumą ir ribotumą. Sofoklio būta perdėm idealisto, — 
jam rūpėjo sudraminti idealą: “Koks turi būti žmogus?". 
Tuo tarpu Euripido būta daugiau realisto, — jam būdinga 
parodyti: “Koks iš tikrųjų yra žmogus?“. 

Domiuosi ir Tukididu, Tukidido Peleponeso karų 
aprašymu. Jis konstatuoja, kad Atėnai ir Sparta kariavo 
vedami trijų veiksnių: savinaudos, baimės, besaikio 
prestižo gynimo. 

Vėl pranešimas. Skrydis OA 239 bus vidaus skrydis. 
Jis turės nutūpti Korfu — Kerkyros saloje. Pasienio for- 
malumai bus atliekami ten. Keleivius perveda į vidaus 
skrydžių laukiamąjį. Čia streiko nėra. Pasirodo, kad 
streikuoja tik tarptautinių skrydžių įgulos Atėnų aero- 
uoste. Korfu — Kerkyros aerouostas nestreikuoja. 

Atėnus paliekame lietaus gūsio lydimi. Kylame į 
saulėlydį. Už 40 minučių mus išlaipina Kerkyroje 
pasienio formalumams: iš lėktuvo į pasų kontrolės būde- 
les ir vėl į lėktuvą. Lietuviškąją Šv. Kazimiero kolegiją 
pasiekiu nakčiai įpusėjus. 

“IŠSIGELBĖJE 
SUŽINOJOME, 
KAD SALA 
VADINASI 
MALTA' (Apd 28, 1) 


Vaizdai iš Šv. Pauliaus įlankos. 
“Išsigelbėję sužinojome, kad sala vadinasi Melitė" (Apd 28,1) 


Apaštalų darbų knyga aprašo Apaštalo Pauliaus at- 
vykimą į Maltos salą po dviejų savaičių nuožmios audros 
Viduržemio jūroje ir laivo sudužimo: 


Rytui išaušus, jūreiviai negalėjo pažinti žemės, . 
tiktai pastebėjo nedidelę įlanką lėkštais krantais, į 
kurią, jei bus įmanoma, jie nutarė pasukti laivą. 
Nupjovė inkarus, paliko juos jūroje, atleido vairo 
diržus ir, iškėlę prieš vėją priekinę būrę, leidosi į 
krantą. Atsidūrę ant seklumos [vietos kur susitinka 
dvi jūros], jie užšokdino ant jos laivą. Priekis liko 
tvirtai įsmigęs, o paskuigalis ėmė irti nuo smarkios 
mūšos. Tuo metu kareiviai sumanė išžudyti kali- 
nius, kad kuris išplaukęs nepaspruktų. Bet šim- 
tininkas, gelbėdamas Paulių, sutrukdė jų suma- 
nymą. Jis įsakė, kad mokantys plaukti pirmi šoktų į 
jūrą ir plauktų į krantą, o kiti taip padarytų kas 
ant lentų, kas ant laivo nuolaužų. Šitaip visi 
išsigelbėjo ir pasiekė žemę (Apd 27,39-44). 

Išsigelbėję iš sudužusio laivo, sužinojo, kad sala va- 
dinasi Melitė — Malta, 


Iš Romos į Maltą lėktuvu 


Kelionėn į Maltą įsijungia kun. Vladas Delinikaitis. 
Mudu į Fiumičino aerouostą pavėžino paslaugusis Šv. 
Kazimiero kolegijos rektorius prel. Algimantas Bartkus. 
Jaučiuosi smagiai po ilgų vienišos kelionės savaičių ry- 
tinėje Viduržemio jūros dalyje. Prelatui Bartkui tenka 
daug keliauti lėktuvais. Pan Am klubas aerouoste jam lyg 
savi namai. Mums patogiai šnekučiuojant klubo sve- 
tainėje, patarnautoja sutvarko visus skrydžio formalumus. 

Air Malta 140 yra skrydis į Luga aerouostą prie 
Valletta. Ūmai mus įspėja, kad skrydis yra paankstintas 
visu valandos ketvirčiu. Turime susimesti. Skridimas 
trunka 1 val. 20 minučių. Kun. Vladas D. sėdi prie lango. 
Šiandien jis yra mano akys. 

— Leidžiamės tiesiai į jūrą! — girdžiu. 

— 111972 

— Jau matau salą! prideda po valandėlės, lyg norė- 
damas mane padrąsinti, su kreivu šypsniu. 

Malta yra mažutė Viduržemio jūros valstybė. Trys sa- 
los — Malta, Gozo, Komino (Comino) ir dvi bevardės 
uolos yra Maltos teritorija. Maltos valstybė yra tarp 
Sicilijos ir Libijos. 

Malta yra didžiausia iš trijų salų: 246 kvadratinių km. 
Gozo turi 67 kv km, Komino — 2.6 kv km, uolos gi ne- 
turi vietos net ožkoms laipioti. Gyventojų — maždaug 
350.000. Maža, bet laisva respublika. 

Luga aerouosto nusileidimo ir pakilimo takai bemaž per 
visą salą. Maltos sala yra 27 km ilgio ir 16 pločio. Forma- 
lumai aerouoste atliekami greitai. Už pusvalandžio jau esa- 
me Osborne viešbutyje Valletta mieste — Maltos sostinėje. 

Ką lankysime? 


Turime trejetą dienų Maltos lankymui. Turistinių 
paslaugų biuras mudviem neparankus. Mat paslaugos 
skiriamos daugiausia atostogautojams. Suranda vietą 
viešbučiuose, parūpina susisiekimo priemones keliauti į 
paplūdimius, užsako stalą restorane. Užsisakome tik 
vieną iškylą — kelionę į folkloristinę vakaronę Mgabba 
parapijoje. 

Viešbučio tarnautojas pataria naudotis vietos autobu- 
sais. Jų daug ir keliauti labai pigu. 


Šiuolaikinė Malta ir du žydai 


Maltos respublikos salos neturi nei upių, nei ežerų, 
nei žaliavų. Net medžių nėra daug! Tik vynuogynų gausu. 
Tačiau, būdama bemaž Viduržemio jūros centre, Maltos 
respublika turi milžinišką strateginę reikšmę. 

Maltą amžių būvyje valdė finikiečiai, graikai, karta- 
giniečiai, romėnai ir arabai (saracėnai!). Sicilijos normanai 
užėmė Maltą XI a. pabaigoje, o 1530 m. habsburgas 
Karolis V Maltą padovanojo Maltos riteriams. Turkai 
bandė ją užkariauti 1565 m., bet Maltos riteriai pajėgė Čia 
išsilaikyti iki 1798 m. Tada Napoleonas Bonaparte padarė 
Maltą savo tramplynu į Šiaurinę Afriką. O už poros metų 
(1800) britai išvijo prancūzus ir valdė Maltą iki 1964 m. 

Šiuolaikinė Malta labai gerbia du žydus: Apaštalą 
Paulių ir Karolį Marksą. Malta yra nuoširdžiai kata- 
likiška. Kasmet vasario 10-ąją maltiečiai švenčia Apaš- 
talo Pauliaus “Laivo sudužimo" šventę. Šventimui būdin- 
ga Apvaizdos tema. Tą dieną maltiečiai meldžiasi: 


O Dieve, Tu savo nuostabia Apvaizda 


teikeisi pasiųsti pas mus šv. Paulių iš 
sudužusio laivo kaip tikėjimo šauklį... 

Anot maltiečių, Apaštalas Paulius gali didžiuotis: “ Aš 
buvau tas, kuris pagimdžiau jus Kristuje Jėzuje, kai pas- 
kelbiau jums Gerąją Naujieną..." 

Nūdien kitas žydas — Karolis Marksas, Vakarų ir 
Rytų varžybų dėka atkeliavęs į Maltą, skelbia skirtingą 
išganymą, — išganymą tik šiame pasaulyje ir be Dievo. 
Valdančioji partija dabar Maltos respublikoje vietoje re- 
ligijos skelbia revoliuciją. Religija laikoma liaudies opiu- 
mu. Apaštalas Paulius, sako maltietis, “atkeliavo į Maltą 
per nelaimę, o Marksas per apgaulę, dangstydamasis 
slapyvardžiais ir žadėdamas aukso kalnus ir rojų, 0 iš 
tikrųjų statydamas kad ir mažoje saloje savo gulago 
archipelagą". Maltiečiai proletariato diktatūrą vadina 
“skaistykla" prieš sukuriant beklasę visuomenę būsima- 
jame rojuje. 


Apaštalo Pauliaus pėdsakai Maltoje 


Šešeto kilometrų nuotolyje nuo Valletta yra Rabat- 
Mdina miestelis, romėnų Maltos sostinė. Važiuojame į tą 
sostinę autobusu. Norisi iš arčiau susipažinti su Žmonių 
gyvenimu. Matyti laukai su kviečiais, miežiais, bulvių ir 
daržovių lysvėmis. Vynuogynai vyrauja. Autobusas se- 
nas, bet šviežiai dažytas. Be durų. Viduje švaru. Vai- 
ruotojas ir konduktorius — vienas ir tas pats. Tik pake- 
liui įlipa kitas konduktorius bilietų patikrinti. Abu 
paslaugūs ir mudviem, ir vietiniams keleiviams. 

Rabat-Mdina miestelyje yra šventovė su Apaštalo 
Pauliaus pėdsakais. Maltos salos valdytojas Publijus, rašo 
Apaštalų darbai, priglaudė laivo nelaimės ištiktus 
keleivius net trejetui mėnesių (žr. Apd 28,7.11). Po 
šventove yra saugoma Apaštalo Pauliaus gyvenvietė. 
Dabar ji — marmuru išpuošta koplytėlė. 

Pati šventovė labai puošni. Tarp statulų vyrauja 

Apaštalas Paulius. Prieš pačią šventovę stovi įdomus 
paminklas, — storas keliašonis stulpas su gyvate ant sto- 
gelio ir įrašais apie Apaštalą Paulių įvairiomis kalbomis. 

Apaštalų darbai maltiečius vadina “barbarais", o 
lietuviškas vertimas juos pavadina “vietos gyventojais“ 
(Apd 28,2). Romėnai buvo įpratę vadinti barbarais žŽmo- 
nes, kurie nekalbėjo nei graikiškai, nei lotyniškai. Nūdien 
Maltoje girdimos dvi kalbos: anglų ir maltiečių. Mal- 
tiečių kalba turi semitinį pagrindą, bet šimtmečių būvyje 
buvo sąlygota daugelio kitų kalbų — lotynų, italų, 
prancūzų, anglų... 

Už aikštės priešais šventovę yra Šv. Agotos ir Šv. 
Pauliaus katakombos. Su Apaštalu jos neturi nieko bendro, 
nes yra iš vėlyvesniųjų amžių — IV a. po Kristaus. Kata- 
kombų aplankyti nespėjame — pavėlavome penketą mi- 
nučių! Maltiečių katakombos skiriasi nuo Romos katakom- 
bų savo “stalais". Jie vadinami “agapės" — meilės vardu ir 
yra išskobti iš uolų. Agapės stalai tarnavo atsisveikinimo 
vakarienei su mirusiu šeimos nariu ar bičiuliu. 

Rabat ir Mdina kadaise buvo du miestai, dabar jie yra 
suaugę į vieną: Rabat-Mdina. Mdina buvo senoji Maltos 
sostinė.  Nūdien ji tebedominuoja salos panoramą savo 
viduramžiška išvaizda. Įprasta Mdina vadinti “Tyliuoju 
miestu“, nes jo gatvelėse viešpatauja tyla, nors ir daug 
žmonių jame gyvena. 

Mdina turi iškilią katedrą iš XI a. — normanų valdy- 
mo laikotarpio. Sakoma, kad ji buvo pastatyta toje vieto- 
je, kurioje gyveno valdytojas Publijus, Pauliaus paš- 
ventintas pirmuoju Maltos vyskupu. 


Valletta — šiuolaikinė Maltos sostinė 
Smagu turėti kelionės bendrą, kuris yra ir žiningas, ir 
pastabus. Kun. Vladas D. buvo įsidėmėjęs autobusą “80" 
aikštėje prie Vallettos. Dabar, pamatęs šį numerį, siūlo 

nelaukti autobuso, kuriuo buvome atvažiavę, bet grįžti į 
Vallettą “80-uoju". Juk visi jie į tą pačią aikštę važiuoja! 

Valletta nuo Osborne viešbučio stogo vasaros sam- 
brėškyje įdomi. Pastatyta ant iškyšulio. Pastatai iš kal- 
kakmenio rikiuote surikiuoti palei siauras gatves bei 
gatveles, kurios eina išilgai ir skersai iškyšulio, o kitas 
iškyšulys — Sliema, lyg jaunaties mėnulis sudaro saugią 
užuovėją uosiui. Uostas — šaunus. Jame laivų statykla, 
sovietų karo laivai, turistinės jachtos. Namai daugumoje 
su balkonėliais — iš lauko prie sienos prisegtais kam- 
barėliais, iš kurių galima stebėti, kas vyksta žemai 
gatvėje. Namai neaukšti. Mūsiškis viešbutis turi šešetą 
aukštų, aukštesnių už jį nesimato. Gausu bokštų ir 
kupolų, bet dažniausiai jie be kryžių. 

Valetta yra jaunas miestas, pastatytas po 1565 m. 
turkų apgulos. Naujasis miestas buvo pavadintas Maltos 
riterių Didžiojo magistro Jean de la Vallette vardu — La 
Valletta. 


Svečiuojamės Damasko Madonos šventovėje 


Valletta gatvės atspindi ilgą anglų valdymo laiko- 
tarpį. Gatvių ženklai, krautuvių iškabos, didžiulė an- 
glikonų katedra šv. Pauliaus vardu — angliški. Tik namų 
architektūra savita: čia daugiau panašumo su Šiaurine 
Afrika, pietų Europa, Sicilija. Krinta į akis šiuolaikinis 
Maltos pomėgis sekti Marksą ir kurti klasių kovą, 
siekiant beklasės visuomenės. Nauji gatvių pavadinimai, 
paviljonai draugystei tarp Maltos ir Sovietų Sąjungos 
puoselėti, sovietų jūrininkai gatvėse ir krautuvėse. Ir 
Libija, atrodo, laisvai jaučiasi Maltoje. Jos kultūros na- 
mai dominuoja šauniausioje Valletta aikštėje priešais 
Didžiojo magistro rūmus. 

Valletta yra labai turtinga. Didžiojo magistro rūmai 

turi šaunią paveikslų galeriją su baldais, kurie papuoštų 
net turtingiausių karalių rūmus. O Šv. Jono katedra, ka- 
daise Maltos riterių Ordino maldos namai, šalia esantis 
muziejus ir riterių kapinės, istoriniu ir meniniu požiūriu 
yra iškilus Maltos paminklas. Šventovės sienos ir grindys 
su įrašytų Ordino riterių mozaika, aukso ir sidabro 
puošmenos, gobelenai... Šalutinėje koplyčioje kabo 
Caravaggio meno šedevras “Šv. Jono nukankinimas". 

Išvažiuojant į Maltą, prel. S. Žilys man davė keletą 
adresų Valletta mieste. Vienas jų: Kun. Vito Borgia, 
Graikų katalikų šventovė “Damasko Madona“, 132a 
Archbishop's g-vė. Kun. Vladas D., neieškodamas, paste- 
bi Damasko Madonos šventovę ir primena, kad čia turime 
“ryšį". Šventovės durys atidaros. Viduje kunigas tvarko 
altorių. 

— Norėtume sutikti kunigą Vito Borgia, — kreipia- 
mės. 

— Tai aš! — atsako, tiesdamas ranką. 

Kun. Vito Borgia yra albanas, bet tarnauja katalikams 
Maltoje. Jo aptarnaujami žmonės yra graikų kilmės kata- 
likai, senų laikų bėgliai iš musulmonų Sirijos. Svetingas. 
Net nepajuntame, kad jau įsivedė į savo kuklų butuką. 
Pakvimpa šviežiai verdamas kapučinas — cappuccino ka- 
va. Šeimininkas — knygos žmogus. Turi įdomią svečių 
knygą. Paprašo ir mudu pasirašyti. Prieš pasirašant, reikia 
įrašyti vieną sakinį iš Naujojo Testamento. Sako, kuni- 
gaudamas Valletta mieste, jau pasiekiau Apaštalų darbus. 
Iš tikrųjų, du stori tomai talpina jo svečius. Mudviejų 
nustebimui, mums tenka Apd 27-ojo skyriaus 8-oji ir 9- 
oji eilutės. Kun. Vladas D. įrašo lietuviškai: “Vargingai jį 
aplenkę, t.y. Salmonės [Kretoje] iškyšulį, atvykome į vie- 
tovę, kuri vadinasi Kali Limenes [Dailioji prieplauka), 
netoli Lasėjos miesto" (Apd 27,8). Man tenka pasitenkin- 
ti graikišku tekstu: “Prabėgo daug laiko, ir laivyba tapo 


437 


pavojinga, nes jau buvo pasibaigęs rudens pasninkas 
[Yom Kippur — Atsiteisimo dienos]" (Apd 27,9). Įra- 
Šytos eilutės į svečių knygą turi ryšį su Apaštalo Pauliaus 
kelionės pradžia į Maltą! 

Kunigas Borgia, tik sužinojęs apie mudviejų vieš- 
nagės tikslą Maltoje, tuojau pat pasiūlo paslaugą nuvežti 
savo Volkswagenu į vietą — Saint Paul's Bay (Šv. 
Pauliaus įlanką), kur kaip spėjama, sudužo Apaštalo 
laivas. Sutariame popietę praleisti kartu su Damasko 
šventovės klebonu. 


Maltoje reikia ir paalkti 


Pietų metu maltiečiai tik užkanda. Sunku rasti val- 
gyklą, kurioje galėtumei prisėsti prie stalo ir pavalgyti 
pietus. O mudviem įprasta pietus valgyti. Beje, ir pus- 
ryčiams maltiečiai pasitenkina kava ir duona su sviestu 
bei uogiene. Osborne viešbutis, kaip ir daugumas vieš- 
bučių Viduržemio jūros kraštuose, yra “BėLB" — “Bed 
and Breakfast" (Lova ir pusryčiai) — viešbutis. Pusryčiai 
maltietiški. Žinoma, galima užsisakyti ir kiaušinių su 
lašinukais. Tačiau šį rytą to nepadarėme. Mat viešbučio 
valgykloje buvo keliolika svečių iš Rytų Europos. Labai 
galima, kad jie buvo jūrininkai, pirmusyk patekę į Maltą. 
Maltietiški pusryčiai jiems buvo per silpni, — jie pradėjo 
reikalauti įvairiomis kalbomis “kumpio ir lašinukų su 
kiaušiniais“. Padavėjai jiems kantriai aiškino angliškai, 
kad tai “ekstra" ir reikia už tai mokėti. Vieni kitų ne- 
suprasdami, jie ilgokai ginčijosi. Taip mudviem ir nebe- 
liko laiko stipresnius pusryčius užsisakyti. 

Dabar, nerasdami valgyklos su stalu pietums, susto- 
jame užkandinėje. Tenka pasitenkinti sumuštiniais ir alu- 
mi. Maltoje alus ir vanduo maždaug tiek pat kainuoja. 
Vanduo importuojamas iš Prancūzijos ir Italijos. 

Į La Valletta - Maltos respublikos sostinę 


Sostinės La Valleta gatvėje 


Maltos sostinė La Valletta pasižymi savita architektūra 


La Valletta gatvelė 


Maltos salos gamtovaizdis 

Svetingas kun. V. Borgia padeda susipažinti su Apaštalo Pauliaus įlanka Maltoje 


Vaizdai iš Šv. Pauliaus įlankos 


' 


“.„„nuo kaitros iš laužo iššoko 
gyvatė ir įsikirto jam į ranką... 
[Paulius] nupurtė šliužą į ugnį, 
nepatirdamas nieko blogo" 
(Apd 28, 3-5) 

PPIV/APS 


Maltos valdytojas Publijus 
priglaudė Apaštalą Paulių ir 
bičiuliškai globojo. Šventovė 
Apaštalo garbei Rabat-Mdina 
mieste, Publijaus sostinėje 


Šv. Pauliaus įlanka 


Mudviem pradėjus kalbėti lietuviškai Damasko Ma- 
donos šventovėje, iš trečio mažutės klebonijos aukšto 
pasigirsta kunigo Borgia balsas “Vengo subito!“ (“Tuo- 
jau pat ateisiu!). 

Turime ne tik automašiną su vairuotoju, bet ir puikų 
gidą. Valletta, sako, turi du uostus: Marsamxett ir Grand 
Harbour. Pasiekus Sliema iškyšulį, abu uostai matyti kaip 
ant delno. Iš čia matome ir Valletta bei jos tris prie- 
miesčius už Grand Harbour: Vittoriosa, Cospicua, 
Senglea. 

Vieškelis eina pačiu pajūriu į šiaurės rytus. Pajūris 
apsodintas vilomis, vilaitėmis ir turistiniais viešbučiais. 
Nuotoliai maži. Bemaiant pasiekiame St. Paul's Bay — 
Šv. Pauliaus įlanką. Stovime ant įlankos, kurią matė, “ry- 
tui išaušus", Apaštalas Paulius. Ji tebėra “nedidelė..., su 
lėkštais krantais“ (Apd 27, 39). Čia apvaizdusis Dievas 
išgelbėjo audros sukiužinto laivo keleivius ir Apaštalą 
Paulių. 

Nūdien prie įlankos spalvingas uostelis su saugia 
užuovėja žvejams ir vandens sporto mėgėjams. Prie 
šiaurinio įlankos šono yra mažutė uola — Šv. Pauliaus 
salelė. Šiaip jokio ženklo, kad Apaštalo čia būta. Tik vie- 
tovės vardas: Šv. Pauliaus įlanka. 


Nuo Kretos į Maltą 


Vos prieš keletą savaičių žiūrėjau į jūrą nuo Kali 
Limenes — Dailiosios prieplaukos Kretoje (Apd 27,8- 
12), o dabar stoviu prie “nedidelės įlankos su lėkštais 
krantais" (Apd 28, 39). Kun. Vladas D. su kunigu gidu 
domisi miesteliu. Norisi vėl grįžti prie paskutiniųjų 
dviejų Apaštalų darbų skyrių (Apd 27-28). 

Laivas, kuriame Apaštalas Paulius buvo vežamas į 
Romą imperatoriaus teismui, buvo suradęs saugią vietą 
Kretos salos paunksmėje. Paulius patarė čia praleisti 
žiemą. Bet laivo savininkas, nesant vietos važtos ap- 
saugai, nutarė rizikuoti — bandyti pasiekti saugesnę vietą 
Kretoje. Tačiau...! 

Vos palikus Dailiosios prieplaukos paunksmę, 
nuožmus taifūnas užklupo laivą. Euro-Aguilo — Šiau- 
rarytis yra vėjas, kurį graikų mitologija sieja su Heros 
sūnumi Tifonu (Typhon), — pilka, tūkstantį galvų tu- 
rinčia pabaisa, — Cerbero, Hidros, Chimeros ir nuožmių 
vėtrų bei ugniakalnių tėvu. Su taifūnu kovoti jūroje nėra 
prasmės. Jūreiviai turėjo leisti laivą plaukti pavėjui. 
Kaudos salelės užuovėja padėjo išsaugoti gelbėjimo valį 
ir sustiprinti patį laivą, suveržiant virves. Be to, buvo 
labai svarbu nuleisti didžiąsias bures ir pakelti tokias, ku- 
rios padėtų laivui laikytis kurso taifūno šėlime. Kitaip 
buvo pavojaus, kad laivas paklius ant Sirto — Libijos 
seklumų. Skaitau: 


Mus baisiai vargino audra. Todėl rytojaus 
dieną teko išmesti į jūrą dalį krovinio. Trečią die- 
ną jūrininkai savo rankomis išmetė kai kuriuos 
laivo įrengimus. Ilgą laiką, nematydami nei 
saulės, nei žvaigždžių, smarkios audros blaškomi, 
mes galiausiai praradome bet kokią viltį 
išsigelbėti (Apd 27, 18-20). 


Tamsa yra siaubingas žmogaus priešas. Nei saulės, 
nei žvaigždžių..., — taifūno blaškomi ir svaidomi jūroje! 
“Dievui nėra negalimų dalykų" (Lk 1, 38). Apaštalas jau 
buvo rašęs romiečiams: “Nematydamas jokios vilties, 
Abraomas patikėjo viltimi...“ (Rom 4,18). Kada ir 
Apaštalą apima siaubas, jis sapne mato Dievo angelą, 

kuris jam praneša: “Nebijok, Pauliau! Tu privalai stoti 
prieš cezarį. Todėl Dievas tau dovanoja tavo kelionės 
draugų gyvybes" (Apd 27,24). Paulius drąsina savo liki- 
mo draugus: “Tad, vyrai, drąsiau! Aš tikiu Dievą, kad 
taip ir įvyks, kaip man pasakyta. Mus išmes į kokią nors 
salą“ (Apd 27,25). O jų buvo du šimtai septyniasdešimt 
šeši! (Apd 27,37). 

Keturioliktą naktį laivas buvo blaškomas Viduržemio 
jūros dalyje tarp Graikijos ir Sicilijos. Ji vadinama 
Adrija. Apie vidurnaktį pasigirsta šauksmas: “Žemė!" 
Jūreiviams atrodo, kad artėjama prie sausumos. Ma- 
tuojamas gylis, išmetami inkarai, nes yra pavojaus, kad 
laivas gali būti mūšos sutriuškintas ant pakrantės uolų. 

Net stiprūs matrosai pasiduoda panikai: “... jie mėgi- 
no pabėgti iš laivo" (Apd 27,30). Tas pats pavojus vienus 
padaro didvyriais, o kitus bailiais. Apaštalas Paulius 
įspėja kapitoną Julijų: “Jeigu šitie nepasiliks laive, jūs 
neišsigelbėsite" (Apd 27,31). Jis nepakenčia žmogaus 
savanaudiškumo, — Apaštalui visuomet rūpėjo kitų 
gerovė. Kapitonas Julijus įsako nukapoti gelbėjimo val- 
ties virves. Tokiu būdų matrosai buvo priversti sutelkti 
jėgas visų gerovei. 

Jūreivių jėgos buvo išsekusios. Tiek dienų be miego, 
ir be valgio. Apaštalas ragina juos valgyti, nes to “reikia 
jūsų išsigelbėjimui“ (Apd 27,34). Dievui nėra negalimų 
dalykų, jeigu žmogus yra imlus. Apaštalas pažada, kad nė 
vienas nežus, jeigu visi atliks savo užduotį. Reikia būti 
stipriems užduočiai, kuri laukia, pasistiprinus valgiu. 
Žodžiu paragina, o pavyzdys patraukia! Pats Apaštalas 
valgo ir kitus valgydina. Pirmukart visi pralinksmėja. 
Rytui išaušus, per pilkus lietaus debesis jie mato įlanką su 
uolėtais šonais ir tolumoje lėkštus krantus. Uolėti šonai 
bus buvę Šv. Pauliaus salelė, o lėkšti krantai — vieta, ku- 
rioje dabar stoviu ir skaitau Apaštalų darbų pasakojimą. 

Visi išsigelbsti 


Atsidūręs ant seklumos, laivas sukiužo. Liko viena 
išeitis: plaukti į krantą. Apaštalui Pauliui ir kitiems 
kaliniams gresia mirtis. Mat kareiviai turėjo pareigą 
išžudyti kalinius, kad kuris išplaukęs nepaspruktų. Tarp 
kalinių, be abejo, buvo plėšikų ir žmogžudžių. Kapitonas 
dėl jų nebūtų ašarų liejęs. Bet jis gerbė Apaštalą Paulių. 
Pagarba kaliniui nugalėjo kareivio pareigos jausmą. 
Kapitonas įsako nuimti nuo kalinių grandines ir liepia 
gelbėtis. Sunku įsivaizduoti tą sceną: 276 žmonės, “kas 
ant lentų, kas ant laivo nuolaižų“, — išbadėję, sušalę, nu- 
vargę, — išsigelbsti ir pasiekia krantą. 


Maltiečiai buvo draugiški 


"Laivo sudužimas ir neįprastas keleivių išsigelbėjimas 
neliko nepastebėtas. Žmonės skubėjo iš visų pusių, 
atnešdami duonos, šilto valgio, vaisių. Atrodo, kad nei 
vieni, nei kiti negalėjo susikalbėti. Tik jūreiviai iš 
Finikijos galėjo atpažinti punų kalbos garsus. 

Laužas iš surinktų žabarų padėjo bent šiek tiek sušilti. 
Nuo kaitros iš laužo iššokusi nuodinga gyvatė pakibo ant 
Apaštalo rankos. Prietaringi Maltos gyventojai su pasi- 
baisėjimu šnibždėjosi tarp savęs: šis žmogus yra tikriau- 
siai blogas, nes jį persekioja Nemezidė net po išsigelbėji- 
mo iš taifūno jūroje. Apaštalas ramiai nupurtė gyvatę į 
laužą. Žmonės apmirę laukė, kada Paulius pargrius negy- 
vas. Pamatę, kad Pauliui nieko blogo neatsitiko, jie 
šnabždomis vienas kitam sakė, kad šis žmogus yra 
dievas. Prietaringumas virto garbinimu. Beje, maltiečiai 
ir nūdien tiki, kad Apaštalo Pauliaus maldos dėka Maltos 
sala buvo apvalyta nuo nuodingų šliužų, panašiai kaip 
airiai galvoja apie Šv. Patricijų ir Airiją. 

Apaštalas Paulius susitinka su Publijumi 


Palei lėkštą įlankos krantą kadaise būta Publijaus, 
Maltos valdytojo, valdų. Nūdien tik miestelis, vieškelis ir 
vynuogynai. Publijaus valdų ženklo net kunigas Vladas 
D. nesuranda... 

Romos pareigūnas, valdytojas Publijus, rūpinasi su- 
dužusio laivo aukomis. Trejetą dienų jie buvo Publijaus 
globoje. Po to jiems buvo surasta užuovėja žiemai 
Maltoje praleisti. Apaštalas Paulius tapo Maltos apaštalu, 
o Publijus — pirmuoju Maltos vyskupu. 


Laivas su Dvynių ženklu 


Stebina, kad laivas, atplukdęs Apaštalą Paulių į 
Maltą, neturi vardo — vardu neminimas. Tačiau kitas 
laivas, irgi iš Aleksandrijos, kuris žiemojo Maltoje, — 
šiuolaikiniame nuosėdomis užpiliame Marsa uoste, — 
turi Dvynių — dievų Dioskurų Kastoro ir Polukso, 
jūreivių globėjų, vardą. Neptūnas, graikų Poseidonas, 
pasak mitologijos, buvo davęs Dvyniams galią valdyti 
vėją ir bangas. Apaštalų darbai šį laivą mini vardu, bet 
aną sudužusį palieka be vardo. Dvynių laivas nuveš 
Apaštalą į Puteolus Italijoje. 


Tarp maltiečių 


Volkswagenas — mūsų stebuklingas kilimas. Šiuo 
vežimu skriste skrendame po Maltos salą. Kunigas 
Borgia nūveža ne tik į tas vietas, susijusias su Apaštalo 
viešnage, bet parodo ir maltiečių gyvenimą. 

Melieha — miestelis su Marijos šventove ir 
panoraminiu bemaž visos salos vaizdu. Šeštadienio 
popietė suveda maltiečius į maldos namus. Prieš Mišias 

žmonės kartu kalba rožinį. Vadovauja ne kunigas, bet 
patys tikintieji. Jaunimas meldžiasi kartu su tėvais, 
seneliais, kaimynais. Melieha įlanka turi ištaigingų 
viešbučių turistams. Čia pat keltas į Gozo prieplauką. Po- 
pietės rūkuose dunkso Gozo ir Komino salos. Keltas veža 
ir žmones, ir automašinas. 

Grįždami į Valletta, sustojame Mosta miestelyje 
pasižiūrėti 1942 m. vokiečių numestos bombos. Ji įdomi: 
nukrito į šventovę per kupolą, bet nesprogo. Tuo metu 
šventovėje meldęsi 300 žmonių. Jie išliko gyvi. Ir dabar 
daugiau negu 300 žmonių šioje šventovėje kalba rožinį. 

Paslaugusis kunigas Borgia dar užveža į Mdina, 
romėnų valdytojo Publijaus sostinę. Nūdien joje dar 
gyvena apie 800 gyventojų. Valletta yra šiuolaikinis 
Malios didmiestis. Mdina dvelkia paslaptimi ir tyla. 
Sambrėškio šviesoje spėjame užeiti į Šventųjų Apaštalų 
Petro ir Pauliaus katedrą. Kadaise čia būta Publijaus namo. 


Vakaronė Mgabba parapijos šventėje 

Osborne viešbutį pasiekiame jau sutemus. O dar prieš 
akis folkloristinė parapijos šventė Mgabba miestelyje. 
Mus nuveža turistinių paslaugų įstaigos autobusas. 
Žmonių spūstis. Turbūt dalyvauja bent trečdalis Maltos 
salos gyventojų. Parapija švenčia 300-ąjį savo dievnamio 
jubiliejų. Švenčiama valgymu, šokiais ir fejerverkais. Šį 
vakarą tik vakaronė. Pati šventė rytoj. Vakaronė nepade- 
da įsijausti i maltiečių tautinę sielą. Laisvai judėti 
neįmanoma dėl spūsties, klausytis sunku dėl triukšmo, 0 
stebėti šokius reikia labai ilgo kaklo. Žmonės laukia fe- 
jerverkų, dėl jų nemiega iki pirmųjų gaidžių. 


Išvyka į Maltą baigiasi kitą rytą skrydžiu į Italiją. 
Vasara Viduržemio jūros salose, ieškant Apaštalo Pau- 

liaus pėdsakų. Air Malta 141 skrydis patogus. Man 
menasi Apaštalo priverstinis pasididžiavimas savo dar- 
bais, vargais ir apreiškimais laiške Korintiečiams: 


Bet jei kas drįsta kuo didžiuotis, — tai sakau 
iš kvailumo, — drįstu ir aš. ... Aš daug... įdėjau 
triūso. Kur kas daugiau kalėjau. Esu gavęs nepa- 
lyginti daugiau rykščių ir daugel kartų buvęs mir- 
ties pavojuje. Nuo žydų gavau penkis kartus po 
keturiasdešimt be vieno kirčio. Tris kartus gavau 
lazdų, vienąkart buvau apsvaidytas akmenimis. 
Tris kartus pergyvenau laivo sudužimą, ištisą 
parą plūduriavau atviroje jūroje. Dažnai būdavau 
kelionėse, upių pavojuose, pavojuose nuo plėšikų, 
pavojuose nuo savo tautiečių, pavojuose nuo pa- 
gonių, miesto pavojuose, dykumos pavojuose, 
jūros pavojuose, pavojuose nuo brolių. Man teko 
daug triūsti ir vargti, dažnai budėti naktimis, 
badauti ir trokšti, dažnai pasninkauti, dažnai 
kęsti šaltį ir nuogumą. Be kita ko, kasdien esu 
žmonių apgultas, rūpinuosi visomis bendrijomis. 
Jei kas silpsta, ar aš nesilpstu? Jei kas piktinasi, 
ar aš nedegu apmaudu?! 

(2 Kor 11,21-29). 


Nenorime jums iš naujo prisistatinėti, bet 
duodame progą pasigirti mumis, kad turėtumėte, 
ką sakyti žmonėms, besigiriantiems savo išore, ne 
širdimi. Jei mes persistengiame — tai Dievui; jei 
esame nuosaikūs — tai dėl jūsų. Kristaus meilė 
valdo mus, įsitikinusius, kad ji vienas mirė už vi- 
sus, kad gyvieji nebe sau gyventų, bet tam, kuris 
už juos numirė ir buvo prikeltas. 

Taigi, kas yra Kristuje, tas yra naujas 
kūrinys. Kas buvo sena — praėjo, štai atsirado 
nauja... Jūk tai Dievas sutaikino su savimi 
pasaulį..., ir patikėjo mums sutaikinimo žinią. 
Taigi Kristaus vietoje einame pasiuntinių pa- 
reigas, tarsi pats Dievas ragintų per mus. 
Kristaus vardu maldaujame: “Susitaikinkite su 
Dievu!" 

(2 Kor 5,12-20). 

27,9 438 

27,10 355 12,9-1 113 


27,13-20 141 13,7-8 111 
27,14 355 13,10 111 
27,18-20 446 15,22-29 105 
27,24 447 16,2 177 
27,25 447 16,10-11 111 
27,30 447 16,14 109 
27,31 447 16,15 109 
27,34 447 
27,37 447 1 laiškas korintiečiams: 1 Kor 
27,39 445 1,23 107 
27,39 44 431 1,23-24 177 
28 108 1,24 56, 354 
28,2 435 1,26-28 53 
28,3-5 444 7,29-32 125 
28,5 79 7,39 177 
28,7.11 434 9,19-23 175 
28,15 77, 80 13,7 258 
28,16 71, 90 13,1-8.13 176 
28,17 105 15,8 17 
28,20 106 15,58 177 
28,21 106 16,19 177 
25,22 43 
28,22 106, 107 2 laiškas korintiečiams: 2 Kor 
28,23 107 2,12-13 315 
28,24 107 2,23 310 
28,26-27 108 5,12-20 452 
28,28 108 5,14 81 
28,30 130 5,17 177 
28,31 108, 177 5,17-19 35 
28,34 104 5,19 38 
5,20 90 
Laiškas romiečiams: Rom 7,5-6 315 
18 109 7,6ss. 310 
1,20 50 7,6.135. 310 
1,21 47 8,6.16.23 į 310 
3,23 56 8,16-18 315 
4,18 446 11,8-9 104 
7,24 14  11,21-29 451 
91 177 11,23-27 14 

11,25 
12,7-9 


Laiškas galatams: Gal 
2,1 

213 

2,11-14 

3,26-28 

413 

5,1 

5,2 


Laiškas efeziečiams: Ef 
1,3-6 
1,7 
1,7-12 
1,10 
1,13-14 
1,23 
2,13 
39-10 
3,15-16 
5,2 

53 
516 
531 
532 
6,13 
6,21 


14 
14 


310 
315 
17-18 
129 
14 
124 
311 


133 
134 
133 
130, 134 
133 
115, 135 
134 
132 
132 
132 
132 
114 
136 
136 
137 
116 


Laiškas kolosiečiams: Kol 


11 

1,78 

1,15 
1,15,19-20 
1,15-20 
1,19 


116 
116 
118 
118 
118 
118 


1,20 119 
1,24 119 
28 117 
2,15 116 
3,23 120 
4,5-6 115 
47 116 
479 120 
49 116 
410 116 
4,12 116 
4,12-13 116 
4,13 120 
4,14 116 
4,18 120 


Laiškas filipiečiams: Fil 


1,5 104 
1,21 169 
2,19 177 
31 177 
3.12 90, 175 
41 177 
4,8-9 426 
4110-18 13 


1 laiškas tesalonikiečiams: 1 Tes 
2,9 172 


2 laiškas tesalonikiečiams: 2 Tes 


3,7-8 172 
1 laiškas Timotiejui: 1 Tim 

43 313 
3-6 313 
5,23 313 

2 laiškas Timotiejui: 2 Tim Laiškas Filemonui: Fm 


1,8 149 10-13 116 
1,12 149 17-21 127 
1,16-17 149 18 121 
49 149 22 130 
410 150 23 116 
411 150, 310 

4,16 150 

47 150 Laiškas žydams: Žyd 

4,21 110 5,8-9 37 


Laiškas Titui: Tit 


123 391 | 113-14 313 
15 310 115 313 
19.11 310 | 1,15-16 313 
1,10 311 116 314 
1,10-11 31 21 315 
111 31 21114 391 
1,12 309,312. 33-5 392 
1,12-13 304 

VARDYNAS 


Abraomas 9 

Achaja 185 

Achemenidai 145 

Achilas 281 

Adonis 207, 268, 269 
Augalijos dievas 270 

Adriano mauzoliejus (žr. Castel 
Sant' Angelo) 30 

Adrija 185, 447 

Aelius 150 

Afrika 42, 189, 212, 301, 423, 345 
Pietų 297, 298 
Šiaurės 37 
Šiaurinė 47, 231, 282, 306, 433, 

436 

Afroditė 48, 191, 207, 247, 258, 
265-270, 285, 286, 335, 371 
Daugiaveidė 269 
Garbinimas 267 
Romėnai 267 
Statulos 267, 270 
Uola 266, 297 

Agapė (Stalai) 435 

Agapenoras 268 

Agia Ekaterini 384-385 

Agia Varvara 344, 345 

Agii Deka 345 

Agios Georgios 387 

Agios Minos 384-385 

Agiulfas, diakonas 167 

Agora — “prekyvietė" 46, 409 

Agripina 139 

Aida 75 

Ayia Napa 283 


Airija 298, 448 
Aja Fanoromeni 286 
Ajaksas 58 
Akras (Akko, arba Acre) 197 
Akropolis 185 
Akrotiri 338 
Kreta 338 
Santorini 402, 407, 409, 410,411, 
413 
Akvila 80, 104, 106, 109 
Aleksandrija 20, 44, 51, 253 
Aleksandras Didysis 189, 44, 
46, 254 
Aleksandras, patriarchas 198 
Alla 223 
Alpės 27, 104 
Albanų kalvos 80, 82 
Amatus (Amathus) 232, 248, 249 
Amerika 19, 329 
Amijanas Marcelinas 254-255 
Amonas 32 
Anapusinis (Dievas) 49 
Andromeda 41 
Angelų tiltas 65 
Anglija (žr. Britanija) 189, 205, 
209, 296, 300 
Anijų šeima 87 
Annia Regilla 88 
Antemijus 198, 199, 203, 206 
Antiochija 44, 51, 171, 198, 215, 
217,218 
Antrasis pasaulinis karas 20, 146, 
301 
Kapinės 340 

Aparteidas 29 


Apaštalas (žr. Paulius) 17, 102, 103, 


104, 105, 107, 109, 110, 111, 
113, 116, 119, 120, 123, 130, 
131, 132, 279, 447, 448, 451 
Antrasis areštas 148-149, 150 
ir Barnabas 227 
Kapas 168 
Kelionės 171-175 
Kipro saloje 258 
Liga 173-174 
Pragyvenimas 172-174 
“Visiems viskuo" 115 
Apaštalų darbai 17, 1, V7, 79, 80, 
90, 105, 107, 108, 109, 113, 170, 
171, 175, 193, 197, 216, 219, 
227, 272, 273, 276, 395, 434, 
435, 437, 445, 447, 449 
“Apgyvendintas pasaulis" (žr. 
Oikūmenė) 38-39 
Apijaus aikštė 77, 79, 104 
Apijaus gatvė (žr. Appia nuova) 19 
Apijaus vieškelis (žr. Appia antica) 
43-44, 72, 74, 75, 77, 80, 82, 86, 
88, 89, 90, 94, 122, 151 
Apokalipsė 137 
Apolonas 48, 243, 256-257, 258, 
259, 285, 347, 352-354, 419 
Appia (žr. Apijaus vieškelis) 12 
Appia antica (žr. Apijaus vieškelis) 
43, 56, 72-73, 76 
Appia nuova (žr. Naujoji Apijaus 
gatvė) 19 
Apvaisinimas 349 
Apvaizda 113, 140, 168, 217, 315 
Arabai 14, 195, 197, 212 
Arabija 197 
Arabijos dykuma 37 


367, 374, 399, 405, 410 

Architektūra 24, 26-27, 338, 341, 
436-437 
Graikų 27 
Romėnų 27 

Ares 267, 269 

Aracoeli (žr. Laiptai 23 

Archelajus 68 

Ardeatina 76 

Ariadnė 281, 367, 368, 377, 379- 
380, 418, 419 

Aricia (Aričia) 81 

Arkadijus 169 

Aristarchas 116 

Aristobulas 111 

Aristotelis 53, 129, 136, 286 

Armenija 234 

Ars amatoria 138 

Artemis 270 

Artimas 10 
Meilė 10 
Neapykanta 10 

Artimieji Rytai 15, 17, 38, 39, 43-45, 
46, 48, 51, 69, 177, 189, 194, 212, 
235, 248, 267, 269, 275, 283, 285, 
296, 297, 298, 374 

Artumas 25, 115 

Asilių vartai (Žr. Porta delle Asine) 
20, 24, 59 

Asirai 254 

Asirija 284 

Asklepijus 79 

Aswan'as 32 

Aštartė 267, 270 

Ateizmas 49 

Atėnai 13, 17, 44, 47, 153, 182, 
185, 192, 276, 291, 292, 368, 
375, 378, 391, 399, 414, 418, 


Archeologija 87, 88, 109, 178, 230, 
248, 252, 255, 279-280, 333-334, 


425, 426, 427, 428 
Atgimimas 

Apeiginis 51 
Gamtos 51 

Atlantai 393-399, 405 

Atlantas 177, 399 

Atlantida (žr. Atlantis) 393, 400, 
409-410 

Atlantis — Atlantida 398 

Atpirkėjas 49, 117 

Atpirkimas 118, 120, 134 

Atika 381, 426 

Atinijo įlanka 397, 415 

Augalija 386-387 

Augustas, Oktavianas 36 

Augustas 40, 43, 101, 226 
Pontifex maximus 138 

Augustinas, šv. 330 

Aurelianas, Lucijus Domicijus 20, 
75, 101 

Australija 292, 297 

Autorystė 309-310, 311 

Aventino kalva 109 

Azija 18, 42, 189,107, 203, 231 

Azija, Mažoji 37, 116, 120, 130, 
132, 148, 172, 174, 212, 306, 
309, 399 


Babilonas 44, 68 
Bačkis, prel. Audrys 141 
Bad Wėrishofen 145 
Bakchus (Baccus) 280 
Bali 320, 331 
Baltija 215, 281, 397 
Barbarai 38-39, 435 
Barjėzus 273 
Barjėzus-Elimas 276 
Barnabas 193, 199, 217, 218, 219, 
221-222, 276, 278, 279 
Barnabas, šv. 197-198 
Balčiūnas, prel. V. 169 


Baltrušaitis, Jurgis 131 
Bartkus, prel. Algimantas 19, 432 
Bazilika 24, 154 
Architektūra 24 
Dievui 25 
Pagoniškoji 25 
San Giovanni in Laterano 33 
Santa Maria Maggiore 33, 34, 161 
Šv. Jono Laterane 12, 25, 26, 30, 
34, 59, 164, 165 
Šv. Klemenso 148 
Šv. Kryžiaus Jeruzalėje 142, 
166, 145 
Šv. Lauryno 146, 163 
Šv. Morkaus 383 
Šv. Pauliaus-už-miesto-sienų 25 
Šv. Pauliaus 98, 151, 168, 169 
Šv. Petro 15, 81, 155-157 
Šv. Priskos 109 
Šv. Sebastijono 83, 86 
Bazilika (žodis) 24 
Beirutas 291 
Bema - platforma kalboms 46 
Bendrija 17,31, 42, 108, 109, 113, 
114, 131-132, 134, 136-137, 149, 
152, 154, 168, 198, 218, 309 
Bepatystė 213 
Katalikų 24, 130 
Kipro saloje 199 
Kristaus pilnybė 135 
Rytų 136 
Romos 105 
Tėvai 132 
Vakarų 169 
Bepatystė 213 
Paulius 213 
Jėzus 213 
Berengarija, Navarieiė 233, 234 
Berlyno kongresas 189 
Betanija 193 

Betliejus 36, 154 

Bitinas, kun.Vytautas 169 

Bizantija 197, 189, 212, 223, 234, 
300, 306 

Blogis 119 

Bombėjus 103 

Bona 99 

Borgia, kun. Vito 437, 438, 442, 
445, 449 

Botticelli, Sandro 267 

Brazilija 18 

Brazys, vysk. Pranciškus 142 

Brazys 144, 145 

Brindisi-Brundisium 77, 182 

Britai 338 

Britanija 20, 75, 115, 

Britanikas 139 

Būčys, vysk. Pranciškus 142, 143, 
144 

Burtažodis 273 

Burus (Burrus) 90 

Buras 101, 139, 140 


Cappella Borghese 33 

Cappella Sistina 159 

Capua 78 

Capua (Kapua) 77 

Castelli Romani 20 

Castel Sant' Angelo (žr. Adriano 
mauzoliejus) 30 

Castel Sant' Angelo pilis 65 

Cecilia Metella 82, 86, 151 

Cestijaus piramidė 65, 151 

Cezarėja 72, 141 

Cezaris Borgia 30 

Cezario garbinimas (žr. Cezario 
kultas 49 
Pilietinė pareiga 49 

Cezario kultas 55 

Chaosas 334 

Chronologija 36 

Ciceronas 42, 78, 127, 128, 312 

Cyras 153 

Circė 78 

Circo Massimo (žr. Didžiausiasis 
cirkas) 32, 56, 74 

Cisterna (Čistemna) 79 

Civilizacija 301, 399-400 

Civilta romana (žr. Romėniškoji 
civilizacija) 30 

Claver, kun. Karolis 181 

Colosseo 56 

Cooper'is, Dovydas 255 

Cordonata (žr. Laiptai) 22, 23, 29 


Čigonai 385 


Dafnė 257, 419 
Dailioji prieplauka (žr. Kali 
Limenes) 446 
Dali (Dhali) 268, 269 
Daniels, J.F. 254 
Damaskas 17 
D'Aracoeli 29 
Dama 134-135 
Dedalas 368, 375, 377, 379 
De Gasperi, Alcide 146 
Deivė 412, 413 
Deksnys, vysk. A. 78 
Delinikaitis, kun. V. 72, 79, 80, 
102, 142, 143, 181, 432, 435, 449 
Dela Vallette, Jean 436 
Delfai 353 
Delos 295, 402, 417, 420, 421 
Demas 150 
Demetra (gidė) 283 
Demetra, deivė 335 
Demokratija 46 
Idėja 46 


Politinė teorija 46 
Žodis 46 

Demonai 134, 273 

Dešimt įsakymų 117 

Dia (sala) 302 

Diaspora (žr. Emigracija) 71 

Diana 81 

Didimai 353 

Didžiausiasis cirkas (žr. Circo mas- 
simo) 32 

Dievas 47-52,117, 118 
Anapusinis 47 
Graikų mintijimas 276 
Kūrėjas-Atpirkėjas 47-48 
“Nežinomas" 47 
Dievas-Kūrėjas 52 
Vienas ir nematomas 71 
Žodis 276, 354 

Dievybė 50, 213, 285 
Visatoje 50 

Dieviškoji aplinka 131 

Dievytis 377 

Dikė 267 

Diktame 387 

Diktės kalnas 299 

Diktė 342, 345, 372, 385, 388 

Dykuma 108-109 

Dionė 266 

Dionisas 246, 262, 267, 279, 280, 
352-354, 381, 418, 419 

Di Rossi, Battista 85 

Domicianas 137 

Domus aurea - 141 

Dorėnai 333 

Dukas, Izaokas 232, 234, 235 

Duomas, C. 411 

Dvasia 108, 218, 315 

Dvylika 17,30 

Dvyniai 449 

Dzerašas (Jerash) 47 


Dzeusas (žr. Jupiteris) 40, 48, 128, 
266, 285, 312, 332, 336, 337, 
347, 350, 370-373, 374, 388, 391 
Gimtinė oloje 389 
Granatmedis 294 
Ida kalnas 294 


Edipas Karalius 262 

Efeziečiams 115, 116, 130, 132, 
133, 135, 136, 137 

Efezas 81, 115, 116, 121, 130, 132, 
141, 148, 149, 309, 421 

Efstolijus (Eustolios) 263 

Egėjas 378, 381 

Egėjo jūra 174, 175, 187, 254, 299, 
301, 381, 396, 397, 407, 409, 
420, 422, 416, 426 

Egiptas 18, 20, 25, 32, 37, 44, 45, 
127, 197, 284, 306, 307, 332, 
373, 409 

Eirenė (Irena) 267 

Ekstazė 280 

Elefteria — Laisvės aikštė 304 

Elefterija 317 

Elena, šv. 34, 229 

El Greko (El Greco) 316, 326, 330 

Elimas 271, 273, 275, 277, 278 

Emigracija 
Žydų 71 

Eneida 138 

Enėjas 267 

Engelsas 10 

Epafras 116, 121 

Epiktetas 54 

Epikūrėjiečiai 55 

Epimenidas 312 

Episkopi 265 

Erodas Atikietis 88 

Erodas Didysis 226, 227 

Eros 334 

Eschilas 260, 262 

Eskvilino kalva 110 

Eucharistija 114 
Aušros 114 

Eunomia 267 

Eur 15, 49, 113, 146 

Euras(žr. Eur) 30 

Euripidas 260, 262, 427 

Europa 14, 19, 42, 81, 182, 189, 
208, 212, 231, 232, 278, 301, 
329, 332, 347, 350, 370-373, 375 
Bulvės 194 
Granatmedis 294 
Pietinė 436 
Rytų 438 
Vakarų 316 
Žemynas 413 

Euzebijus 150 

Evangelija 52, 67, 108, 109, 113, 
115, 116, 173, 218, 272-273 
Asmens atnaujinimas 124 
Energija 277 
Odisėja 219 
Revoliucija 121 

Evans, Sir Artūras 334, 337, 351, 
367, 368, 369 

Evoliucija 131 

Ezopas 268, 269 


Familia (že. Šeimyna) 111 
Fanatizmas 9 

Famagusta (žr. Salamis) 190, 234 
Farnezio sodai 137 

Farsas 262 

Farukas 214 

Fasuri (Phassouri) 250, 251 
Fenijus Rufas 140 

Feniksas 355 

Festas (Phaistos) 101, 105, 305, 
344, 347, 348, 373, 374, 406, 410 
Archeologija 348-350 
Archyvas 350 
Diskas 350, 365 
Karališkieji rūmai 349-350 
Mitologija 348 

Fidijas (Phidias) 128 

Filemonui 115, 116, 126, 128, 130 

Filemonas 121, 122, 125-127 

Filipiečiams 115, 130 

Filoksenija 191 

Filosofija 44, 116, 129, 425 
ir Apaštalas Paulius 52-53 

Finikija 215, 284, 332, 371, 372, 
373, 448 

Fiumičino aerouostas 13-14, 16, 
142 

Fodelė 326, 327, 331, 366 

Fori mmperiali 74 

Foro Romano 56 

Forum Romanum (žr. Romos aikštė) 
12, 25, 58 

Formia 78 

Fortuna virilis (Vyro dalia) 27 

Freskos 362, 370, 369, 410, 412 

Frygija 116, 117, 171 

Furijos 335 


Gaeta 78 
Gajus Luzinjanas 248 
Galanopoulos, prof. A. 405 
Galatams 129, 132, 311 
Galatija 116, 171 
Galba 141 
Galija 20, 115, 127, 141, 217 
Galilėja 68 
Galva 135 

Kristus 134 


Gamta 134 
Garbinimas 272-273 
Ganimedas 281 
Ganytojas 309 
Ganytojiškieji laiškai 309 
Garibaldi, Giuseppe 66 
Gėja 50, 257, 334, 335, 337 
Genijus 
Graikijos 39, 81 
Graikų 44 
Romos 39, 43-44, 81 
Geografų parkas 73 
Gens Cornelia (žr. Kornelijų 
šeimyna) 110 
Gens Corneliana 130 
Geologija 399, 405 
Geroji žinia 215 
Geroji Naujiena 10, 67, 276 
Gian Lorenzo Bemnini 21 
Gibraltaras 399 
Gymnasium — sporto salė 46 
Gimtoji kaltė 134 
Girdvainis, K. 142 
Gnosis (žr. Žinojimas) 117 
Gnosticizmas 117 
Gnostikai 117, 119 
Kraštutinumai 118 
Medžiaginė tikrovė 117 
Gortina (Gortys) 307, 318, 344, 
347,373 
Šv. Tito šventovė 316, 319, 
345-346 
Teisynas 345-347 
Gozo 432, 450 
“Grafas Orgazas"“ 329-331 
Graikas 17 
Graikai 71, 186, 200, 201, 235, 
250, 338 
Nepriklausomybės kovos 205 
Graikija 10, 17, 25, 37, 40, 78, 107, 


150, 171, 174, 185, 187, 189, 
190, 200, 204, 209, 253, 267, 
299, 300, 301, 309, 330, 332, 
336, 373, 392, 396, 399, 409, 
416, 421, 447 

Grand Canyon 406 

Grigalius Didysis, popiežius 75, 
167 

Grožis 286 


Hades 335 
Haifa 295, 297-298 
Halbherr, F. 346 
Hanija 323, 332, 338, 339 
Hatinas (Hattin) 232 
Hatra 47 
Heliopolis 32 
Helenizmas 42, 44-46, 47, 48, 
52, 138 
Filosofinė raštija 49 
Lyties poreikiai 135 
Moterystė 135 
Šeima 135 
Hera 371, 372, 337, 419, 335 
Heraklea 307 
Heraklis 377 
Hermafroditas 267 
Herodas Didysis 68 
Hesiodas 50, 266 
Hestia 335 
Hidonija (žr. Hanija) 339 
Hierapolis 116, 132 
Hitleris 211 
Homeras 41,50, 171, 266, 
339, 416 
Honorijus 169 
Horacijus 79, 80 
Horae (metų laikų deivės) 266 
Huxley, Aldous 295-296 

Ichthys — Kristus (žr. Žuvis) 
224-225 
Ida kalnas 299, 331, 332, 342, 
345,373 
Ignatavičius, prel. Z. 142 
Ikarijus (žr. Žemdirbys) 280 
Ikona 390 
Ikonos 385 
Krikščioniškoji 224-225 
Ikonoklazmas 212, 223, 224, 225 
Iliada 50 
Ilirija 217 
Indija 38 
Inocentas I, popiežius 198 
Iraklionas 299, 302, 304, 306, 342, 
356, 359, 382, 390, 396, 
Bazaras 384 
Įkūrimas 306 
Muziejus 306, 356-358 
Šv. Kotrynos šventovė 385 
Šv. Tito šventovė 382-383 
Įsikūnijimas 35-38 
Islamas 9, 223 
Ispanija 329, 20, 37, 105, 115, 141, 
148, 217, 308 
Įstatymas 70, 118 
Mozės 117 
Istorija 34, 35, 39, 44, 113, 132, 
133, 134-135, 139, 144-145, 168, 
178, 333, 370, 420 
Dievo proveržis 218 
Eros 36 
Festo rūmų 348 
Pasaulio 120 
Staigmenos 234 
Žaizdras 112 
Žydų tautos 107 
Itaka 185 
Italija 14, 17, 18, 89, 122, 171, 185, 
300, 385, 438, 450 

Išganymas 117, 120 

Išmintis 131, 263 

Ištara 267 

Izidė 112 

Izraelis 14, 67-68, 70, 106, 182, 
215, 295, 297, 298, 424 


Jatulis, prel. P. 79 

Jautis 307, 367, 372, 375, 377, 400 
Dievybės įvaizdis 351 
“Šokimas perjautį" 349 

Jeronimas 150 

Jeruzalė 13, 17, 18, 34, 43, 67, 69, 
71, 72, 81, 105, 153, 154, 215, 
235, 426 
Karalystė 248 

Jėzus 28, 34, 35, 37, 107, 117, 118 
Kristus 9, 10, 43, 56, 108, 115 
Nazarietis 35-37, 107, 113, 175- 

176, 215 

Mene 36 
Pantokrator 206 
Pavyzdys 176-177 

Jokūbas 28 

Jonas Krikštytojas 107 

Jonas Morkus (žr. Morkus) 219, 
276, 279 

Jonas Paulius II 17, 169 

Jonija 116, 399 

Jonijos jūra 355 

Jonušas, prel. A. 14, 16, 90 

Jordanija 47 

Juchtos kalnas 383 

Judaizmas 67-68, 104, 109, 117, 
152, 276, 311 
už Palestinos ribų 71 
Šventykla 69 

Judėja 18, 41, 68, 69, 

Judėjas (žr. Žydas) 68-71 


Jugoslavija 148 

Julijus 80, 90, 355, 447 

Julijus, cezaris 42, 43, 60 

Jungtinės Amerikos Valstijos 18, 
38, 192, 209, 255 

Jungtinės Tautos 188-189, 196, 
200, 214, 220, 236, 283 

Juodoji jūra 397 

Juozapas Flavius 40-41, 104 

Jupiteris (žr. Dzeusas) 40 


Kairas 32 
Kakopetria 208 
Kalba 344 
Graikų 288 
Kalėjimas 149 
Kaligula 154 
Kali Limenes 350, 355, 445 
Kalistas 130 
“Kalnas į Dievybę" (žr. Ziguratas) 28 
Kalokairinos, Minos 367 
Kanada 18, 19 
Kandija (Candia) 300 
Kančia 119 
Kapadokija 18 
Kapai 234 
Kapinės 142-146 
Verano laukas 142-143 
Šv. Kazimiero kolegijos 
kapavietė 100 
Kapeno vartai (žr. Porta Capena) 75 
Kapitolijus 22 
Kapitolijumas 81 
Kapua 122 
Karalystė 107, 119 
Kamak'as 32 
Karatas 387 
Karolis V 29, 433 
Kasos sala 298 - 


Kastelė Kūles (Kastelė Koules) 
382 

Kastoras 58 

Katakombos 82-85, 137, 162, 282, 
435 
Ikonografija 224-225 
Šv. Agnietės 84 
Šv. Domitilos 83 
Šv. Kalisto 77, 83 
Šv. Sebastijono 56, 86, 89, 94, 

168, 170 

Katalikai 407, 422-423 
Kretoje 383 

Katonas 138 

Katonas, Senesnysis 25 

Katulas 281 

Kauda 446 

Kaudos sala 355 

Kazantsakis 300, 310-302, 343 

Kelionė 354 

Keramika 284 

Kera vienuolynas 390 

Kybelė 112, 270 

Kikladų salynas 333, 395, 407, 413, 
416421 

Kiklopas 192 

Kiklopai 334 

Kilikija 45, 171 

Kinija 38 

Kipras 17,37, 136, 142, 171, 178, 
182, 186, 187, 188-189, 191, 197, 
200, 205, 248, 254-255, 278, 287, 
296, 297, 309, 372, 426 
Anglai 264 
Arkivyskupas 210-204 
Mokslo įstaigos 209-210 
Otomanų valdžioje 204 
“Rumšiškės" 208, 210 
Sala 10 
Turkų valdžioje 202-204 

Kyprianos 201, 202, 204 
Kiprietis 190-191 
Kirėnė 18 
Kirenaika 307 
Kirenija 234 
Kirokitija 229, 230 
Kitium (žr. Larnaka) 192-193 
Klaidatikiai 311-312 
Klaudijus 106, 139 
Klemensas I, popiežius 148 
Knyga (t.y. Biblija) 37 
Knosas 299, 305, 337, 358, 359, 
361, 367, 373, 374, 378, 381, 
406, 410 
Knowles, Tomas 296 
Koinė, bendrinė kalba 45 
Kolegija (žr. Šv. Kazimiero 
kolegija) 18, 34 
Koliziejus 62, 74 
Arena 62 
Modelis 63 
Kolosi (Kolossi) 251 
Komedija 262 
Kolosai 116, 119, 121 
Kolosiečiams 115, 133, 275 
Komino (Comino) 432, 450 
Konstancas II 32 
Konstancos Susirinkimas 31 
Konstantinas Didysis 25, 74, 85, 86 
Konstantinas 27, 34, 87, 88, 89, 
145, 168-169, 229 
Konstantina 167 
Konstantinopolis 193, 198, 202, 
204, 229, 385 
Kopėčios (Jokūbo) 28, 29 
Koranas 223 
Korfu 428 
Korintas 80, 104, 106, 185, 421 
Korintiečiams 32 
Klemenso I 148 

Kormnelijų šeima (žr. Gens Cornelia) 
109 
Komelijus 130 
Kraitis (Tikėjimo) 37-38 
Kraštutinumas 133 
Kreta 37, 136, 141, 142, 191, 211, 
281, 291, 297, 298, 301, 305, 
309, 328, 330, 332, 335, 373, 
375, 376, 378, 390, 400, 406, 
409, 410, 413, 419, 426, 445-446 
Civilizacija 299 
Gyvenimas 326 
Gyvūnija 343 
Krikščionys 310 
Kultūra 333 
Mokslas 344-345 
Muitinė 303 
Musulmonai 300 
Raštas 333. 337-338 
Senovė muziejuje 357-358 
Turizmas 305 
Valstybė 300 
Virtuvė 316-317 
Žemės ūkis 342-343 
Kretos jūra 395, 299 
Krikščionybė 35, 81, 85, 110, 114 


Labicana, via 33 
Labirintas 360, 374-375 
Lacijumas (Lazio) 13, 15, 81, 82 
Laikas 114, 334, 336, 337, 389-390 
Layiotis Hotel 188, 215, 287 
Laiptai 22, 23, 25-26, 27 

Castel Sant" Angelo 30 

Cordonata 28 

Istorija 34 

Muziejaus skyrius 30 

Piazza di Spagna 26 

Ouirinale 26 


Romos 28 
Santa Maria d' Aracoeli 26 
Santa Maria Maggiore sijonas 
33-34 
Scala Regia — Karališkieji 29 
Scala Santa — Šventieji 
Šv. Jono Laterane 25 
Šv. Petro bazilikos 26 
Vatikane 29-30 
“Laisvasis areštas" 101 
Laisvė 124, 129, 205 
Laodikėja 116, 132 
Lamaka 187, 188, 191-194, 214, 
272, 282 
Druskos ežeras 196 
Hala Sultan Tekke mečetė 196-197 
Lasiti 324, 325, 387-388, 390 
Lyguma 285 
Laterano vartai 73 
Laurynas, diakonas 145-146 
La Valleta 432, 435, 436, 440), 441, 
445, 450 
Leda 281 
Lefkė Ori 299, 331, 338, 339-340, 
342 
Lefkara 230, 231 
Legenda 370 
Leninas 10 
Lenkija 18 
Leonas Didysis, popiežius 153 
Leonas XIII 31 
Leonas VI, imperatorius 193 
Lesbos 295 
Lesseps, M.F. 249 
Leukipas 257 
Liaudis 45 
Religija 49 
Muziejus 387 
Libanas 192, 424 
Libija 18, 273, 345, 432, 436, 446 


Libijos jūra 301, 342, 351, 395 

Lietuva 31, 196, 215, 278, 301 
Ikonografija 224 

Likabetas 185 

Likimas 270 

Limasolis 191, 192, 214, 232, 233, 
249, 250, 264, 272, 286, 287 
Naujasis 291 

Lymbija 200 

Linas 152 

Lipimas 27, 28, 29, 34 

Listra 276 

Londonas 210 

Lozorius, šv. 193 

Lucina 168 

Lukanija 122 

Lukas 33, 108, 109, 113, 116, 273 
Ganytojiškieji laiškai 310 

Lukrecija 30 

Luga aerouostas 432 

Luxor'as 32 

Luvras 249 


Madona 390 

Magija 138, 272-275 
Pasaulėjauta 275 

Magna Carta 129 

Mahometas 9,197, 223 

Makarios 189 

Makarios III 202 

Makedonija 116 

Makscencijus 25, 86, 88, 89 

Makscencijaus vila 86, 87, 88, 94 

Malemė 340 

Mališka, Paulius 19 

Malta 17,171, 426, 427, 432, 433, 
434, 436, 437, 438, 449 
Damasko Madona 436, 437 
Maltos riteriai 433 

Respublika 433-4344 
Sala 431, 448, 449, 450 
St. Paul's Bay 438, 445 
Šv. Jono katedra 437 
Šv. Pauliaus įlanka (žr. St. Paul's 
Bay) 430, 443, 445 
Šv. Pauliaus salelė 445, 447 
Valstybė 432 
Mamertino kalėjimas 
(žr. Mamertinum) 96, 149, 150 
Mamertinum 56, 102 
Manhattan kolegija 145 
Marcelino ir Petro šventovė 33 
Marija 33, 449 
Marija, Mergelė 193, 212, 424 
Marijonai 142, 142, 144 
Marinatos, prof. Spyros 400, 405, 
409,411 
Marksas, Karolis 10, 434, 436 
Markus Aurelijus 28, 54, 60, 88 
Mąstymai 88 
Markus (Cicerono sūnus) 128 
Markus, Licinijus Krasus 122 
Marpesa 257 
Marsas 43 
Martynas V 31 
Marali 348, 350, 351, 352 
Mitologija 350 
Matas (evangelija) 199 
Mečetė 341 
Medininkai (vyskupija) 31 
Mehmetas II 203 
Meilė 133, 135, 176-177, 258 
Melieha 449, 450 
Menas 44, 285-286 
Menulana, via 33 
Mesara (Messara) 342, 345, 348 
Mesijas (žr. Kristus) 107, 113 
Mesopotamija 18, 28, 44 
Metamorphoses 281 

Metraščiai 76, 105, 111 
Metro 15, 16 
Metronia vartai 73 
Michelangelo 28, 29 
Mickevičius, mok. Juozas 232 
Mikėnai (Mykinai) 192, 332, 333, 
378 
Mikonos 403, 404, 407, 416, 420, 
421, 422 
Milašius, Oskaras 131 
Myliastulpias, auksinis 149 
Milvijaus tiltas 25, 66, 86, 87, 88 
Minas 142, 299, 332, 333, 358, 
370, 373, 374, 375, 379 
Dinastija 374-377 
Kultūra 305 
Minas II 374 
Minotauras 281, 299, 358, 367, 
368, 377, 378, 379-380 
Mirtis 142 
“Misterija" 50 
Misterijų religijos 50-52, 71 
Atgimimas 50 
Doros poveikis 51 
Olimpo dievai 55 
Priėmimo apeigos 51 
Mišios 84, 218, 423, 449 
Mišių auka 110 
Mitas 369, 370 
Kolektyvinė savimonė 268 
Filosofija 268 
Mitologija 280-281, 446, 449 
Graikų 332 
Kretos 299 
Mokslų Akademija, popiežiškoji 158 
Monoteizmas 71 
Monrealis 19 
Morosini fontanas 383-384 
Morkus 113, 116, 198, 199 
Mosta 450 


Moteris 

Kultas 285 

Paslaptis 285 
Moterystė 135-136,313 

Krikščionybėje 136 
Motina, Dievo 29, 33 
Motina, Deivė 285, 349, 351 
Motina, Mergelė 331 
Mozaika 280, 231-282 
Mozė 117, 276, 411 
Mozės Įstatymas 69-71, 70, 175, 176 
Muavija (Muawiya) 197 
Muitinė 14 
Murilas 329 
Mussolini, Benito 20, 30, 75 
Musulmonai 212 

Kipro saloje 202-203 
Muziejus 20 

Civilti Romana 49, 113, 170 
Muzika 258 
Mūzos 256, 270 


Napoleonas Bonaparte 433 

Nagąš-i-Rustam 145 

Narcizas 11, 281 

Naujasis Testamentas 10, 35, 67, 
108, 113, 174, 309, 314, 437 
Geografija 37 
Kultūrinė aplinka 38 
Pasaulis 36-55 

Naxos 381,417-419, 419 

Nazaretas 35, 37, 154 

Neapolis 77 

Nemezidė 448 

Nemirtingumas 51 

Neptūnas 449 

Neronas 16, 29, 41, 72, 80, 81, 90, 
101, 104, 105, 111, 137, 139, 
140, 150, 167 


Graikų kultūra 141 
Nežinomieji 340 
Nikeforas 306 
Nikėjos Susirinkimas 198 
Nikėjos Susirinkimas II 225-226 
Nikoklis (Nicocles) 271 
Nikosija 187, 191, 195, 200, 201, 
220, 234, 236, 237, 238, 239, 
282, 286, 296 
Muziejus 283-286 
Nilas 375 
Nimfos 257, 336 
Nojus 192, 266 
Arka 266 
Nuodėmė 120 


Obeliskas 31-33, 158, 165, 167 
Aksum'o 74, 75 
Kleopatros adata 32 
Londone 32 
New York'e 32 
Paryžiuje 32 
Romoje 32 
Obeliskos (žodis) 32 
Odisėja 50, 219 
Krikščioniškoji 71 
Odisėjas 78, 185 
Oikūmenė (Oikoumene) 38 
Okeanas 50 
Oktavija 139 
Okultizmas 274-275 
Olimpas 49, 50, 337, 347, 371, 419 
Kipro saloje 210, 211, 231, 266 
Olimpo kalnas 
Graikijoje 207 
Kipro saloje 207 
Kretos saloje 207 
Olimpija 141 
Onesiforas 149 

Onesimas 116, 120, 121-122, 
123-124, 125-127 

Oresteia 262 

Orgija 280, 353 

Orontes 218 

Orontes upės slėnis 215 

Ortodoksai 136-137, 202, 213, 423 
Ikonos 206 

Ostija 142 

Ostijos vartai 65 

Otomanai 202-203, 204 
Europos ligonis 205 

Otonas 104 

Ovidijus 138, 280 


Padolskis, vysk. Vincentas 142, 144 
Pafos 191, 192, 227, 228, 244, 245, 


246, 265-266, 272 
Naujasis 271-278 
Senasis 268-270 
Uostas 271 
Žvejai 279 
Pagonija 
Pasaulėjauta 270 
Palatino kalva 74, 88, 137 
Palestina 10, 14, 25, 35-36, 37,41, 
43, 67, 68, 69, 71, 104, 197, 227, 
232, 233, 235, 296 
Palestiniečiai 14 
Padavimai 377 
Palmyra 20, 47 
Paloma 291-2922, 295, 296, 298, 
299, 302 
Pamaldos 218 
Pamfilija 18, 279 
Paparrigoulos, Konstantinas 405 
Panteonas 61 
Paris 267 
Paros 417 

Pasifačė 367, 376 
Paskutinė Vakarienė 115 
Paslaptis 131-132 
Dievo užmojis 131 
Paterfamilias (šeimynos tėvas) 111 
Patiberis 120 
Pairicijus, šv. 448 
Paulius, šv. 9-10, 16, 17, 18, 31, 47, 
49, 50, 52, 75, 77, 80, 82, 89, 90, 
91, 96, 101, 104, 105, 106, 108, 
110, 111, 113, 114, 115, 116, 
119, 130, 139, 148, 219, 276, 
390, 421, 425, 431, 433-435, 448 
Bendradarbiai 315 
Ganytojiškieji laiškai 309-310 
Gnostikai 118 
Graikas 17 
Išteisinimas 140 
Kapas 99 
Korinte 185 
Kipre 189, 193, 198, 215 
Kretoje 300, 305, 307, 308-309 
Kristaus vergas 124 
Krikščioniška asmenybė 175-176 
Krikščioniškasis Odisėjas 72 
“Laisvame arešte" 43 
Laiškai 56, 67 
Mirties vieta 147 
Naujajame Pafos 271 
Pirmasis teologas 35 
Romėnas 17 
Skelbimas 56 
Stoicizmas 55, 56 
Stulpas Pafos mieste 282 
Tautų apaštalas 
Vardas 278 
Vergija 121-122 
Žydas 17 
Žygis su Evangelija 216 
Pažado tauta 105 


Pausanijas 268 
Pax Romana 40, 41,42 
Pedanijus Sekundas 110 
Pederastija 136 
Pedijo upės slėnis 226 
Pelėjus 281 
Peleponesas 136, 185, 204, 333, 254 
Peleponeso karai 427 
Penkiaknygė 70 
Pergamas 307 
Pergė 279 
Periklis 136, 427 
Persai 71, 68 
Persėjas 41 
Persekiojimas 140 
Nerono 76 
Persija 145 
Pesimizmas 119 
Petras, apaštalas 16, 17, 31, 76, 96, 
110, 113, 140, 148 
Petras, patriarchas 198 
Petro ir Pauliaus kančia 140 
Petronilla 151 
Pijus IX 152 
Pijus XII 29, 146 
Piktasis 120 
Pilas (Pylos) 332, 333 
Piliakalnis 33 
Pinacoteca (Pinakoteka) 158 
Piramas 280 
Piratai 300, 307 
Pirėjas 424, 425, 426 
Piršlybos 
Kipro saloje 220-221 
Piazza di Spagna (žr. Laiptai) 23 
Piazza Asti 16 
Piazza Compidoglio (žr. 
Kapitolijus) 28 
Piazza Ragusa 34 
Piazza Venezia 27, 82 


Platres 214 

Platon, Nicholas 400 

Platonas 53, 136, 286, 398, 399, 400 

Plinijus 274, 128 

Plinijus Jaunesnysis 127 

Plinijus Senasis 227 

Podromos 297 

Polis - miestas 45-47, 52 
Senovinis 51 
po Aleksandro Didžiojo 51 

Politeizmas 71 

Poluksas 58, 449 

Pompėja 412 
Santorini saloje 409 

Pompėjus 41, 43, 68, 71 

Poncijus Pilotas 34 

Pontas 18 

Popėja Sabina 104, 139 

Porta Capena (žr. Kapeno vartai) 75 

Porta delle Asine (žr. Asilių vartai) 
20, 59 

Porta di San Giovanni (žr. “Šv. Jono 
vartai) 20 

Porta Trigemina 151 

Poseidonas 186, 335, 367, 372, 
460, 426, 375-377, 449 

Pozzuoli (žr.Puteolai) 77, 78 

Ptolemėjai 44, 254 

Ptolėmėjas 189 

Pradžios knyga 28, 118 

Prancūzija 20, 77, 115, 127, 300, 
438 

Praksedė 109, 110 

Priapus 267 

Prietaringumas 272-273, 448 

Prisikėlimas 35, 107, 113, 134, 
175, 272, 276-277, 285 

Priskilė (žr. Priska) 80, 104, 106, 109 

Protas 17 

Psichro - “Šalčio kaimas" 388 

Publijus 434, 435, 449, 450 
Pucini, Giacomo 30 

“Pūdas" (žr. Pudensas) 110 
Pudenciana 109, 110 

Pudensas (žr. Pūdas) 109, 110 
Puteolai (Pozzuoli) 92, 93, 449 


Ouo vadis, Domine 76, 89 


Rabat-Mdina 434-435, 444, 450 
Rabbi — rabinas 70, 173 
Radamantas 373 
Rarotos 114 
Raštai 37, 69 
Rea 335, 336, 374, 390 
Reinas 115 
Reklaitis, Tėv. K. 142 
Religija 70, 71, 411-413, 434 
Antgamčio ieškojimas 47-52 
Artimo meilės 11 
Graikų 392 
Graikų klasikinė 48, 50 
Jupiterio 138 
Kretiečių 391-392 
Liaudies 49 
Musulmonų 223 
Neįprasti proveržiai 50-52 
Pagarba mirusiems 82 
Pomirtinio gyvenimo samprata 
142 
Prasmė ir laimė 50 
Priemonė 275 
Prietarai 138-139 
Romos imperijos 39-40 
Žydų 69-71 
Žmogus 50 
Remas 57 
Renesansas 28 
Retimnonas 341, 322, 342 
Riaubūnas, kun. “Jonukas" 27 

Ričardas Liūtaširdis 189, 232, 233, 


234, 235 


Rytai 20, 42, 44, 78, 110, 120, 141, 


153, 307, 309, 371, 399, 434, 138 
Religijos 110 


Ritonas 363 
Roma 13, 14, 15, 16, 17, 19, 26, 29, 


31, 32, 33, 34, 35, 37, 44, 47, 52, 
67, 68, 72, 75, 78, 81, 89, 90, 
101-102, 104, 106, 108, 110, 112, 
115, 116, 121, 137-139, 141, 153, 
177, 181, 185, 218, 308, 374, 
426, 427-428, 446 

Administracija 41-42 

Amžinasis miestas 138 

Apaštalo Pauliaus laikais 56, 67 
Augantis miestas 147 

Deivė 57 

Gaisras 140, 150 

nuo Koliziejaus 61 
Krikščioniškoji 89 

Muziejai 48 

Pagoniškoji 56 

Senovė 64 

Sienos 20 

Teisėtvarka 110, 123 

Romėnas 17 


Romėnai 


Kretoje 307 


Romiečiams 80, 105, 109, 111, 132 
Romos imperija 10, 37, 38-42, 47, 


89, 111, 112, 131, 277, 307, 426 
“Bendroji rinka" 42 

Cezario kultas 39 

Dievybė 39 

Gubemnatoriai 41-42 
Helenistinė kultūra 43-47 
Kipro provincija 255 

Kosminė tikrovė 39 

Pirmtakai 40-41 


Politinės santvarkos 39-40 
Religinė pasaulėjauta 47 
Religinė pasaulėžiūra 48 
Rytų 25, 167 
Rytinė 38 
Savimonė 39 
Stoicizmo kosmopolis 55 
Suskilimas 300 
Teisėtvarka 39, 41-42, 67, 125 
Vakarų 25 
Vakarų ir Rytų 300 
Valdytojai 69 
Viešasis kultas 50 
Vergai - turtas 128-129 
Romos aikštė (žr. Forum romanum) 
25, 58, 
Romulas 57 
Rusija 300 


Sabina Popėja 20 

Saladinas 232, 251 

Salamis(žr. Famagusta) 197, 214-215, 
219, 220, 222-223, 226, 227, 272 

Salamina (žr. Salamis, Famagusta) 
219 

Salita di Borgia 30 

Salmonė 298 

Samarija (Samaria) 68, 339-340 

Samos 295 

Sandoros tauta 70 

San Giovanni in Laterano 24 

San Paolo alla Regola 95, 102-103 
Kripta 95 
Šventovė 95 

San Paolo fuori-1e-Mura (žr. Šv. 
Paulius-už-miesto-sienų) 56 

San Paolo in Arenula 43, 56 

San Pietro in Vincoli (žr. Šv. Petras 
grandinėse) 30 


San Sebastijono vartai 75 

Santa Maria d' Aracoeli 27-28 

Santa Maria in Cosmedin 27 

Santa Maria Maggiore 22, 33 

San Tomė šventovė 3299-330 

Santorini (žr. Šv. Irenos sala) 394, 
396, 398, 399, 406, 409, 
415416, 417 

Santvaras, S. 8 

Saroniko įlanka 185, 186 

Sarpedonas 373 

Saulė 27, 29,351, 352 

Saulius (žr. Paulius) 217, 218 
Vardas 278 

Schliemann, H. 367 

Seferis, Jurgis 214 

Sekminės 18, 19, 29, 30, 34 
Dvasia 19 
Vėjas 19 

Seleukidai 44 

Seleukija 216, 218, 219 

Seli- Ambėjos perėja 366, 390 

Senasis Testamentas 9, 10, 68, 313 
Vertimas 145 

Seneka 90, 112, 128, 139 

Seniūnų palikimas 70 

Serapis 93, 347, 

Sergijus Paulius 227, 273-278, 277, 
279, 281 

Servijus Tulijus 75 

Shakespeare, W. 268 

Sicilija 233, 373, 432, 433, 436, 
447 

Siela 277 

Sikstas V, popiežius 32, 34 

Silvestras I, popiežius 168 

Sinagoga 69-70 

Sinajaus kalnas 117, 118 

Sinedrija 107 

Sinkretizmas 48 

Kultūrinis 48 
Religinis 48 
Sintezė 131-132 
Sirija 10, 17, 20, 25, 37, 41, 
44, 45, 47, 153, 171, 197, 
204, 215, 437 
Sitia 342 
Skučas, Zigmantas 19 
Sliema 436, 445 
Sokratas 136 
Solovjevas, Vladimiras S. 131 
Sofoklis 128, 260, 262, 427 
Sounion'o iškyšulys 186 
Sunionas 426, 378 
Sovietų Sąjunga 38, 212, 259-260, 
397, 436 
Spartakas 122 
Sparta 267, 307, 397 
Spiros 424 
Spūda (Spouda) 338, 339, 340 
Stambulas (žr. Konstantinopolis) 
198, 249 
Stavrovūni 229 
Stazione Termini 15, 16, 114 
Steponas, šv. 330 
Stoa - stoginė 46, 409 
Stoicizmas 46, 53-56 
Apatija 53 
Dorovės sąvokos 53 
Etika 54 
Kosmologija 54 
Kosmopolis samprata 54 
Laikysena gyvenime 55 
Religijos pakaitalas 55 
Religinis akiratis 54 
Savitvarda ir savarankiškumas 53 
Sūnus 134, 133 
Svetingumas 305 

Šapūras I 145 

Šaulys, K. 142 

Šeima 135, 250 

Šiauduva 18, 377 

Šiaurarytis 446 

Šiaurinė karūna 381 

Širdis 313-314 

Šv. Angelo pilis (žr. Castel 
Sant' Angelo) 30 

Šv. Dvasia 133 

Šventykla 43, 69, 70, 71 

Šventųjų Šventoji 71 

Šv. Irenos sala (žr. Santorini) 396 

Šv. Jonas, Klimakas 28 

Šv. Jono Laierane (žr. San 
Giovanni in Laterano) 26 
Vienuolynas 24 

Šv. Jono vartai (žr. Porta di San 
Giovanni) 20 

Šv. Kazimiero kolegija 15,16, 18, 
19, 142, 428 
Kapavietė 143 
Pokario metu 144 

Šv. Raštas 133, 136, 174 
Apreiškimas 178 
Archeologija 9 
Įkvėpimas 178 
Kraštai 8, 10, 38 
Studijos 9 
Vertybės 8 

Šv. Žemė 154, 194, 296, 251, 296 


Tacitas 41, 76, 104, 105, 111, 152 

Talasokratija 306-307, 332-333, 
373,375,413-414 

Tarantas 185 

Tarsas 45 

Taurus kalnynas 171 

Tauta 


Tapatybė 296 
Tautiškumas 
Kipriečių 189 
Tautosaka 
Lietuvių ir žemaičių 281 
Tautų apaštalas (žr. Paulius) 17, 18, 
38, 168 
Teatras 260-263, 409 
Tebai 32 
Teisėtvarka 374 
Romos 129, 426 
Teilhard de Chardin, P. 131 
Temė (Themis) 266 
Teodosijus 74 
Teogonija 50 
Teologija 36 
Teotokopulos (žr. El Greko) 
326, 328 
Tera (žr. Santorini) 397, 406, 
407, 409 
Senoji 407, 409, 415 
Terasija 398, 416 
Teras 397 
Terracina (Teračina) 78 
Teresė, mažoji 119 
Teresė (iš Avilos) 119 
Terme di Caracalla (žr. Karakalos 
maudyklės) 56, 75 
Tesalonika 276 
Tesalonikiečiams 132 
Tesėjas 281, 368, 377-381, 418, 419 
Tetis 281 
Tetys (Tethys) 265 
Tėvas 133 
Tėvynė (Lietuva) 18, 219 
Tiberis 13, 15, 27, 81, 89, 101, 
112, 151 
Tiburtino vieškelis 142, 146 
Ticianas 326 
Tichikas 120 


Tifonas (Typhon) 446 

Tigelinas 140 

Tiltas 138 

Timėjas 398, 400 

Timotiejus 116, 125, 149, 309 

Timotiejui 309 

Tinos 424 

Tintoretas 326 

Tyras 371, 372, 375 

Tirėnų jūra 13, 77, 151 

Tirintas (Tiryns) 332, 333 

Tisbė 280 

Tikėjimas 10, 13, 17, 34, 37, 43, 
118, 129, 190, 215, 218, 272, 
276, 311, 426 
Mesijinis laukimas 226 
Pirmūnai 16 
Žydų 68-71, 69 
Žodinis kraitis 70 

Titanai 334 

Titas, imperatorius 43, 74 

Titas 74, 305, 309, 310, 315, 383 
Kretos vyskupas 290 
Relikvijos 383 

Titui 304, 309, 310, 311, 312, 313, 
314, 390-391 

Toledas 326, 329 

Topkapi 203 

Tosca 30 

Toskanija 36 

Tragedija 261-262 

Trakija 122 

Transtiberis 101,102 

Tremitas 234 

Tre Fontane (žr. Trys šaltiniai) 146- 
147, 151, 152-153, 168 

Tre Fontane abatija 56, 97 

Trys susitikimai 131 

Trys šaltiniai (žr. Tre Fontane) 
146-147 

Trys tavemnos 77, 79 

Troas 148, 171, 

Trodos kalnynas 191, 195, 
206-207, 209 

Trodos 230, 266 

Troja 171, 268, 

Trojos moterys 262 

Tukididas 427 

Tulaba, prel. L. 19 

Tunisas 282 

Turkai 200, 201, 203, 250 
Kretoje 300 

Turkija 10, 17, 37, 43, 45, 122, 
171, 187, 189, 190, 191, 200, 
205, 279, 300, 301 

Tutmozis 32 

Tutmozis II 165 


Uranas 50, 334, 335, 336, 337 
Utmanas, kalifas 197 
Ūzo (ouzo) 408,421 


Valensas (Valens) 254 
Valentinianas II 169 
Valerianas 83, 145, 168 
Vandentiekiai 
Apijaus 82 
Klaudijaus 82 
Marcijaus 82 
Vakarai 20, 36, 42, 71, 333, 
371, 434 
Kultūra ir civilizacija 81 
Raštija 261 
Vanduo 438 
Vatikanas 29, 146, 154, 159, 160 
Vedybos 313-314 
Velazguezas 329 
Velykų vigilija 114 

Venecija 423 
Respublika 201 
Rytų 339 

Venecijos respublika 300, 328, 
404, 423 
Kolonijos 306 

Venera 267, 270 

Venizelos, Elefterijus 301 

Vergai 
Pirmykštė Bendrija 130 
Pagonių religija 130 
“Atpirkimas" 123 
“Taupomoji dėžutė" 123 

Vergija 121, 129 

Vergilijus 44, 138 

Verdi, G. 288 

Veronezas 326 

Veselauskas, kun. Kostas 31 

Vespasianas 74 

Vestalė 59 

Vokietija 18, 77, 295, 304, 388, 

Von Werden, prof. 85 

Via Casalmonferrato 16 

Via Cavour 30 

Viduržemio jūra 37, 38, 41-42, 46, 
71, 181, 186, 189, 191, 205, 235, 
251, 266, 301, 306, 343, 373, 399, 
431, 432, 433, 438, 447, 450 
Kraštai 40-41 

Viduramžiai 28, 29, 102 

Vienuolynai 
Šv. Bamabo kapas 222 
Kipro saloje 212-213 

Viktoras Emanuelis II 27 

Vilkė 57 

Villa Lituania 15, 16, 114 

Vynas 195, 214, 251, 264, 280, 
317, 352 

“ Vyresnieji" - presbiteriai 312-313 

Visata 131 


Vyskupas 
Pareiga 310 
Viešpats (žr. Jėzus Kristus) 105, 115 
Vytis 100 
Vittorio Emanuele II 82 


Zaremba, Tėv. Leonas 169 

Zenobija 20 

Zenonas 192 

Zenonas, imperatorius 198, 199, 
203, 206, 53 

Ziguratas (žr. “Kalnas į Dievybę) 28 

Zosimas 127, 128 


“Žalioji siena" 200, 215, 220, 236, 
249, 283 
Žemaitija 31, 231, 377 
Žemė 425, 337, 351, 406 
Žemdirbys (žr. Ikarijus) 280 
Žemvaldžiai 78 
Žydas 17, 14, 39, 49, 71, 102, 104, 
105-107, 129, 134 
Dorovinis lygis 70-71 
Romoje 42-43 
Sukilimas prieš Romą 42 
Žydų karai 40 
Žydų senovė 40) 
Žinojimas (žr. Gnosis) 117 
Žilys, prel. S. 18, 31, 329, 331, 437 
Žinia 
Apie Jėzų Kristų 67, 215, 218, 
226, 277, 285, 310, 354, 391, 
392, 
Apie Dievo rūpestį 47 
Apie Dievo-Kūrėjo planą 272 
Apie Kūrėją-Atpirkėją 49 
Žmogus 10, 81, 128-129, 133, 134- 
135, 261, 269, 307, 313-314, 353- 


354, 392, 
Atvirybė Dievui 276 
Bejėgiškumas 226 
Magija 272-273, 272-275 
Orumas 110 
Religingumas 354 
Samprata 276-277 
Siela 117 
Sukristintas 135 
Žmogus - nepaprastas reiškinys 
131 
Žmonija 112, 133, 134 
Žodis 
Energija 278 
Apie Kristų 276-277 
Apie Dievą 178 
Žukauskas, mok. 377 
Žuvis (žr. Ichthys-Kristus) 224-225 
Žvėris 137, 138 

